
I 

Nede  i  Skaktens  fugtige  Bund  var  der  fuldt  af 
legende  Unger.  De  hang  i  det  nederste  af 
Træværket,  gik  trallende  rundt  om  Stolperne  med 
et  Fedtebrød  i  Haanden,  eller  sad  plat  ned  og  sku- 
rede sig  frem  paa  den  klæbrige  Stenbro.  Luften 
hang  raa  og  klam  som  i  en  gammel  Brønd,  og  havde 
lagt  tidlig  Rust  over  de  smaa  Stemmer  og  fyldt  An- 
sigterne med  Kirtelsaar;  men  henne  fra  Tøndegangen 
ud  til  Gyden  kom  varme  Pust  og  Duft  af  blom- 
strende Trær  —  helt  omme  fra  Volden. 

Bro-bro-brille  var  forbi  med  den  sidste  Ridder, 
som  kom  i  den  sorte  Gryde;  og  Hans  og  Grete 
var  lykkelig  sluppet  fra  Gale  Vinslevs  Gang  over 
Kloakristen  ind  paa  Pandekagehuset,  der  vidunderlig 
nok  netop  havde  Tremmer  for  Døren,  som  man 
kunde  stikke  baade  en  Pind  og  en  Kaalstok  igennem 
til  Heksen  at  snitte  i.  Pinde  og  Kaalstokke  var  der 
rigeligt  af  i  Skarnkassen  ved  Siden  af  Pandekage- 
huset, og  Heksen  vidste  man  nok  hvem  var!  Hun 
kom  sommetider  jagende  op  fra  Kælderen  og  split- 
tede hele  Flokken  med  en  Ildklemme. 

Det  var  næsten  lidt  for  livagtigt,  lige  til  Pande- 
kagelugten der  netop  dalede  ned  oppe  fra  de  vel- 
havende Olsens  —  noget  rigtigt  Æventyr  kunde  det 
ikke  kaldes.  Men  kanske  kom  Gale  Vinslev  ud  fra 
sin  Hule  og  fortalte  Historien  om,  hvorledes  han 
sejlede  Kongens  Guld  ud  og  sænkede  det  ude  paa 
Kongedybet,  dengang  Tysken  var  i  Landet.  En  hel 
Skibsladning  havde  Kongens  Skatte  fyldt,  ingen 
anden  end  Vinslev  vidste  hvor  de  var  sænket  ned 
-  og  han  vidste  det  heller  ikke  længer.     Det  var 

en  frygtelig  Hemmelighed,  som  nok  kunde  gøre  sin 
Mand  underlig  i  Hovedet.  Paa  sin  toradede  Vest 
gemte  han  hele  Planen;  blot  han  styrede  fra  den 
Knap  til  den,  og  saa  derned  —  var  han  ved  Skatten. 
Men  nu  var  nogle  af  Knapperne  faldet  af,  og  han 
kunde  ikke  hitte  Planen;  hver  Dag  hjalp  Børnene 
ham  at  lede.  Det  var  et  spændende  Stykke  Ar- 
bejde, for  Kongen  var  jo  utaalmodig  nu! 

Der  var  endnu  vidunderlige  Ting  til  —  som  det 
at  lægge  sig  ned  paa  den  slibrige  Stenbro  og  lege 
Hannes  Leg  Dejligheden.  Flyttede  man  Blikket  fra 
Halvmørket  hernede  gennem  den  snævre  Skakt  op 
til  Himlen  som  flød  lysglitrende  forbi,  og  pludselig 
tog  det  tilbage  igen  —  saa  var  her  simpelt  hen 
bælgmørkt.  Og  i  Mørket  flød  gule  og  blaa  Farve- 
ringe  hvor  ellers  Skarnkassen  og  Retiraderne  laa. 
Farvernes  overdaadige  Flod  for  Øjet,  det  var  Rejsen 
langt  ud  til  Lykkens  Land  efter  alt  det  der  ikke 
kunde  siges.  Jeg  ser  selv  noget,  og  ved  godt  hvad 
det  er  —  men  jeg  siger  det  bare  ikke,"  nynnede 
de  og  nikkede  hemmelighedsfuldt  ud  i  det  Blaa. 

Ogsaa  det  .kunde  blive  for  meget  af  det  gode. 
Men  den  runde  Rist  henne  under  Træværket,  hvor 
Hannes  Far  druknede  sig,  blev  aldrig  kedelig.  Dybet 
kogte  bestandig  af  den  og  fyldte  Smaabørnene  med 
hemmelig  Gru,  de  halvlange  Tøser  stillede  sig  skræ- 
vende over  Risten  og  lod  sig  hvinende  gennemrisle 
af  de  kolde  Pust  dernede  fra.  Risten  førte  ned  til 
Helvede  jo,  og  naar  man  stirrede  længe  nok,  skim- 
tede man  en  blæksort  Strøm  som  flød  forbi  der- 
nede. Hvert  Øjeblik  sendte  den  raadne  Opstød  op 
i  Ansigtet  paa  én,  det  var  Djævelen  der  sad 
dernede  i  en  Krog  og  pustede.  Tog  man  Øjnene 
fra  Dybet,  blev  Gaardens  Halvmørke  til  den  lyseste 
Dag,  og  saadan  kunde  man  efter  Behag  selv  gøre 
sin  Verden  lys  eller  mørk. 

Der  laa  bestandig  nogle  Børn  paa  alle  fire  og 
spejdede  ned  med  et  angst  Udtryk;  og  lige  over 
Risten  stod  der  Sommeren  igennem  en  Sky  af  Myg 
som  Dybet  holdt  svævende  ved  sin  Aande.    De  steg 


til  en  bestemt  Højde,  faldt  blødt  og  steg  igen  —  lige 
som  en  Taskenspillers  Kugler.  Undertiden  sugede 
det  dernede  Sværmen  fuldstændig  til  sig;  men  den 
skød  til  Vejrs  igen,  svajede  hid  og  did  i  Trækken 
fra  Tøndegangen,  og  lignede  en  dansende  Aand.  Smaa- 
tøserne  glanede  paa  den,  løftede  saa  op  i  Skørterne 
og  tog  gratiøse  Trin.  Olsens  Elvira  havde  taget  sine 
første  Step  her,  og  nu  dansede  hun  pæne  Bor- 
gere paa  Ladegaarden.  Og  Marskandiserskens  Datter 
var  i  St.  Petersborg  og  var  næsten  Storfyrstinde. 

Op  igennem  det  snævre  Gaardsrum  hang  Bi- 
slagene ludende  og  frønnede  mod  hinanden  og  Jæv- 
nede lige  en  smal  Aabning,  hvor  Tørresnorene  gled 
frem  og  tilbage  med  Barnetøj  og  Gulvklude.  De 
møre  Trætrapper  løb  i  Sigsag  uden  paa  Murene, 
dukkede  gennem  Bislagene  og  kom  igen  —  helt  op 
til  Kvisten.  Fra  Bislag  og  Svaler  førte  Døre  ind  til 
Lejlighederne  eller  til  lange  Gange,  der  tog  det  indre 
af  Husmassen.  Kun  paa  Pipmandens  Side  var  der 
hverken  Bislag  eller  Rækværk  fra  anden  Sal  op- 
efter. Tiden  havde  fortæret  det,  saa  Trappen  hang 
i  sine  Underliggere  alene;  Bjælkeenderne  stak  endnu 
ud  af  Muren  som  raadne  Tandstumper.  Der  hang 
et  Reb  ned  oppe  fra,  som  man  kunde  støtte  sig  ved; 
det  var  blankt  og  sort  af  de  mange  Hænder. 

Saadan  en  hed  Junidag,  naar  Rummet  drog  som 
en  hvidknitrende  Brand  hen  over  Spalten  deroppe, 
levede  det  svære,  frønnede  Træværk  igen  op  som 
Storskov.  Knevrende  Væsner  jog  ud  og  ind  mellem 
Tremmerne,  Skygger  kom  og  forsvandt,  en  uophør- 
lig Sladren  fyldte  Halvlyset.  Fra  Bislag  til  Bislag 
dryppede  det  af  syrlig  Lud  efter  Børnevask,  helt 
ned  til  Bunden  hvor  Ungerne  legede  i  de  træge 
Bække  fra  Nedløbsrenderne.  Træværket  knagede 
uophørligt  som  gamle  Grene  der  filer  mod  hinanden, 
klam  Lugt  af  mulden  og  trøsket  Vegetation  lagde  sig 
mættende  paa  Aandedrættet,  og  alt  hvad  man  rørte 
ved  havde  et  Lag  Slim  som  af  overvættes  Frodighed. 

Synet  gik  ikke  to  Skridt,  før  det  spærredes  af 
Træværk,  men  bagved  anedes  Verdener.  Naar  Dørene 


gik  op  og  i  til  de  lange  Gange,  brød  der  Lyde  frem 
fra  de  utallige  Væsner  i  Arkens  Dyb  —  Smaabørns 
Graad,  Særlinges  og  Forhutledes  besynderlige  Puslen. 
Hele  Tilværelser  holdt  uforstyrreligt  til  derinde  uden 
nogensinde  at  vove  sig  frem  i  Dagens  Lys.  —  Paa 
Pipmandens  Side  stak  Vasketudene  ret  ud  af  Muren 
og  lignede  Skovdjævle,  der  grinede  frem  af  Tyk- 
ningen —  med  aaben  Mund  og  langt,  graat  Skæg, 
som  fødte  lyserøde  Regnorme  og  stundom  faldt  ned 
i  Gaarden  med  svære  Klask.  Ud  af  Murhullerne 
groede  grønne,  hængende  Buske;  Spildevandet  silede 
igennem  dem  og  dryppede  mangfoldigt  —  som  Sko- 
vens vaade  Haar.  Inde  i  det  grønne,  dryppende 
Mørke  sad  der  vidunderlig  tegnede  Tudser  som  smaa 
Kildenymfer  i  hver  sin  Grotte  og  glinsede  af  den 
giftige  Væde.  Og  oppe  i  Træværket  paa  tredje 
hang  Hannes  Kanarifugl  og  sang  helt  forskruet, 
med  Næbet  strakt  op  mod  Ildpletten  deroppe. 

Over  Gaardens  Bund  var  der  et  endeløst  Rend 
af  Væsner,  lyssky  Skabninger  der  dukkede  frem  af 
Arkens  righoldige  Bug  eller  forsvandt  i  den.  De 
fleste  var  Kvinder,  underlig  klædte,  sygelig  blege 
med  denne  Tilsætning  af  Sort,  som  om  Mørket  havde 
slaaet  sig  i  Huden,  afslappede  i  Trækkene  men  med 
fanatisk  skinnende  Øjne. 

Gamle  Mandslinger,  der  ellers  laa  rystende  i  en 
eller  anden  mørk  Krog  og  biede  paa  Døden,  kom 
kravlende  frem  paa  Svalerne,  stak  Næsen  op  mod 
den  gnistrende  Himmelplet  og  nøs  tre  Gange.  „Det 
er  Solen,"  sagde  de  henrykt  til  hinanden  —  „atjij! 
Saa  bliver  man  ikke  saa  let  forkølet  til  Vinter!" 


II 

Oppe  paa  Pipmandens  Kvist  traadte  en  ung  Mand 
ud  paa  Platformen.  Han  stod  et  Øjeblik  og  satte 
Ansigtet  smilende   mod  den  lyse  Himmel,   saa  duk- 


kede  han  Hovedet  og  løb  ned  ad  Hønsestigen,  uden 
at  holde  sig  i  Rebet.  Under  Armen  havde  han 
noget  i  et  blaat  Tørklæde. 

„Se  til  ham  den  Klovn,  han  ler  Solen  lige  op  i 
Ansigtet,  som  om  der  ikke  var  noget  der  hed  at  én 
kunde  blive  blind,"  sagde  Madammerne  og  stak  Ho- 
vedet ud  gennem  Træværket  —  „men  han  er  jo 
ogsaa  fra  Landet  a'  naturligvis.  Og  nu  skal  han  ud 
og  aflevere  Arbejde  —  Gud  ved  hvorlænge  han  vil 
sidde  der  og  tjene  Føden  til  den  Udsveder?  Det 
skal  snart  pille  det  røde  af  hans  Kinder,  bliver 
han  længe  ved  med  den!"  De  saa  bekymret  efter 
ham. 

Ungerne  nede  i  Gaarden  lettede  Hovedet,  da  han 
skrævede  hen  over  dem. 

„Har  du  noget  fint  Skind  til  os  i  Dag,  Pelle?" 
raabte  de  og  trak  i  ham. 

Han  halede  op  af  Lommerne  smaa  Stumper  Lak- 
skind og  rødt  imiteret  Safian. 

„Det  er  fra  Kejserens  ny  Tøfler,"  sagde  han,  idet 
han  fordelte  det  mellem  dem.  Saa  lo  de  smaa  saa 
det  kogte  i  deres  Struber. 

Pelle  lignede  sig  selv,  han  var  blot  blevet  mere 
rank  og  spændstig  og  havde  faaet  et  lille  lyst  Over- 
skæg. Slugørerne  var  gaaet  lidt  i  sig  selv,  som  var 
der  ikke  saa  stærk  Brug  for  dem  mere;  de  blaa 
Øjne  tog  fremdeles  alt  for  gode  Varer,  men  havde 
faaet  et  lille  Træk  til  som  sagde,  at  det  ikke  længer 
var  med  deres  gode  Vilje.  Svinelykken  ned  ad  Nak- 
ken lyste  helt  gyldent. 

De  snævre  Gader  laa  og  grundede  paa  bestandig 
den  samme  ulidelig  tykke  Luft,  der  aldrig  syntes  at 
forny  sig.  Husene  var  skidne  og  faldefærdige;  hvor 
lidt  Sol  strejfede  et  Vindu,  laa  skjoldede  Sengeklæ- 
der til  Tørre.  Oppe  i  en  Sidegade  holdt  en  Syge- 
vogn; Koner  og  Børn  stod  omkring  den  og  ventede 
spændt  paa,  at  Bærerne  skulde  komme  ned  med 
deres  uhyggelige  Byrde,  og  Pelle  sluttede  sig  til 
dem.     Han  maatte  have  alting  med. 

Det   var  ikke  just  den   lige  Vej   han  gik.    Stor- 

staden  var  en  hel  ny  Verden,  ingenting  var  som 
hjemme,  her  skete  der  hundrede  forunderlige  Ting 
hver  Dag.  Og  Pelle  begyndte  godvilligt  forfra,  han 
havde  sin  gamle  Trang  endnu  til  at  overvære  det 
hele  og  gøre  det  til  sit. 

I  den  snævre  Gyde  ned  til  Kanalen  stillede  en 
trettenaars  Tøs  sig  udfordrende  i  Vejen  for  ham. 
„Mor  er  syg,"  sagde  hun  og  pegede  op  mod  en 
skummel  Trappegang  —  „har  du  Penge  saa  kom 
med  op."  Han  var  lige  ved  at  følge  med,  men  op- 
dagede saa,  at  Gadens  Kællinger  laa  med  Ansigterne 
paa  Ruden.  „Her  skal  man  nok  være  paa  sin  Post," 
fastslog  han  for  hundrede  Gang.  Ulykken  var  blot 
at  man  glemte  det  saa  let  igen. 

Han  lagde  Vejen  om  langs  Kanalen.  De 
gamle  Bolværker,  Pæreskuderne  og  Pakhusene  med 
den  høje  Række  Luger  og  den  pibende  Tridse  øverst 
oppe  i  Hatten  mindede  saa  hjemligt.  Undertiden 
lagde  Skippere  hjemmefra  ogsaa  til  her  med  Potte  - 
magerarbejde  eller  Fisk,  og  han  kunde  spørge  Nyt. 
Skrive  var  han  ikke  flink  til,  der  havde  været  saa 
lidt  Opgang  at  notere.  Han  havde  lige  hugget  sig 
igennem  og  skyldte  fremdeles  Sort  for  Rejseud- 
styret. 

Men  det  skulde  nok  komme  —  Pelle  nærede  in- 
gen Tvivl  om  Fremtiden.  Byen  var  saa  uhyre  stor 
og  uoverskuelig,  selve  det  umulige  syntes  den  at 
have  taget  sig  paa  —  hvad  Fare  kunde  der  vel  saa 
være  for  noget  saa  selvfølgeligt,  som  det  at  han 
naaede  frem?  Her  laa  simpelthen  store  Rigdomme 
i  Dynger  og  lod  sig  tage  af  Fattigmand  ogsaa,  blot 
han  greb  dristigt  til;  Lykken  her  var  en  Guldfugl, 
som  lod  sig  fange  med  lidt  Haandelag  —  der  var 
Masser  af  æventyrlige  Tilfælde.  Og  Pelle  skulde 
nok  fange  Fuglen  en  Dag.  Hvornaar  og  hvordan 
overlod  han  trygt  til  Tilfældet. 

I  en  af  Torvegades  Sidegader  var  der  Opløb, 
Folkesværmen  fyldte  hele  Gaden  uden  for  Jærn- 
støberiet,  og  raabte   ivrigt   til   de   sværtede  Støberi- 


arbejdere  der  stod  og  rottede  sig  sammen  foran 
Porten  og  saå  raadvilde  paa  hinanden. 

„Hvad  er  der  i  Vejen?"  spurgte  Pelle. 

„Der  er  det  i  Vejen,  at  de  ikke  kan  tjene  saa 
meget  saa  de  kan  leve  af  det,"  sagde  en  ældre 
Mand.  „Og  Fabrikanten  vil  ikke  give  dem  Tillæg. 
Saa  har  de  hittet  paa  nogle  nymodens  Tossestreger, 
som  skal  være  kommet  hertil  fra  Udlandet,  hvor 
de  nok  har  gjort  sig  rigtig  godt.  Det  er  saadan  at 
forstaa,  at  alle  Mand  pludselig  smider  Arbejdet,  løber 
ud  paa  Gaden  i  bart  Hoved  og  laver  Støj,  og  saa 
ind  i  Arbejdet  igen  —  ligesom  Skoledrenge  i  Fri- 
kvarteret. De  har  allerede  været  ude  og  inde  igen 
to-tre  Gange,  og  nu  er  de  halve  udenfor,  og  de 
andre  ved  Arbejdet  —  og  Porten  er  laaset.  Jo  pyt, 
det  skal  godt  hjælpe  paa  Ugelønnen!  Nej  i  min  Tid 
bad  vi  pænt  om  det  og  naaede  altid  noget;  vi  er 
ligegodt  de  smaa  —  og  hvor  skal  det  tages  fra.  Nu 
har  de  tilmed  forbrudt  deres  Ugeløn  for  hele  Ugen." 

Arbejderne  vidste  hverken  ud  eller  ind,  men  stod 
og  saå  mekanisk  op  til  Kontorvinduerne,  hvor  Be- 
stemmelserne plejede  at  komme  fra.  Nu  og  da  gik 
der  et  utaalmodigt  Ryk  gennem  Skaren,  de  truede 
op  mod  Vinduerne  og  forlangte  raat  deres  Tilgode- 
havende. „Han  nægter  os  vor  Ugeløn,  som  vi  ær- 
lig har  tjent,  den  Tyran!"  raabte  de.  „Den  er  ellers 
køn,  naar  man  har  Kone  og  Børn  derhjemme!  og 
paa  en  Lørdag  Eftermiddag  sku!  Sikken  en  Haj- 
fisk —  han  hugger  deres  Mad!  Vil  Herren  ikke 
nok  give  os  en  Besked,  vi  kan  tage  med  hjem  — 
bare  en  Hilsen.  For  ellers  maa  de  gaa  sultne  i 
Seng." 

Saa  lo  de,  lavt  og  knurrende,  spyttede  ned  i 
Stenbroen  og  vendte  igen  de  herreløse  Ansigter  op 
mod  Kontorvinduerne. 

Det  regnede  ind  over  dem  med  Forslag,  som  førte 
i  Øst  og  Vest;  og  lige  nær  var  de.  „Hvad  Fanden, 
naar  der  nu  ingen  er  til  at  føre  os  an,"  sagde  de 
mismodigt,  og  stillede  sig  saa  til  at  maabe  igen.  Det 
var  det  eneste  de  kunde. 

„Tag  et  Par  af  jeres  Kammerater  ud  til  at  gaa 
op  og  forhandle  med  Fabrikanten,"  sagde  en  Herre 
som  var  stanset. 

Javel,  den  er  hørt!  Frem  med  Eriksen  —  han 
kan  Fingersproget!"  raabte  de.  Den  Fremmede  trak 
paa  Skuldrene  og  gik. 

En  stor,  stærk  Arbejder  gik  hen  mod  Trappen. 
„Du  har  vel  Mukkerten  med,  Eriksen?"  raabte  én. 
Eriksen  vendte  sig  paa  Trappen  og  viste  sin  Knyt- 
næve. 

„Tag  dig  i  Agt!"  raabte  de  op  mod  Vinduerne. 
„For  ellers  ku'  det  hænde  der  faldt  Brænde  ned!" 
Saa  blev  de  med  ét  stille,  den  svære  Gadedør  var 
stænget. 

Pelle  lyttede  med  aaben  Mund.  Han  vidste  ikke, 
hvad  de  vilde,  og  de  vidste  det  nok  heller  ikke 
selv;  men  alligevel  var  der  en  ny  Tone  i  dette  her! 
De  Folk  gik  ikke  Tiggergang  for  deres  Ret,  men 
slog  hellere  et  Næveslag  for  den;  og  de  havde  ikke 
drukket  sig  fulde  først  —  som  Stærke  Erik  og  de 
andre  derhjemme.  „Det  er  Storstaden,"  tænkte  han 
og  maatte  igen  prise  sig  lykkelig  at  han  var  sluppet 
herover. 

Der  kom  en  Deling  Betjente  marsjerende.  „Passér 
Gaden!"  befalede  de  og  gik  ind  paa  Mængden  for 
at  sprede  den.  Arbejderne  vilde  ikke  lade  sig  jage 
væk.  „Ikke  før  vi  har  faaet  vort  Tilgodehavende," 
sagde  de  og  trak  sig  stædigt  hen  til  Porten.  „Her 
er  vor  Arbejdsplads,  og  vi  vil  ha'  Opgør  vil  vi!"  Saa 
jog  Politiet  med  Tilskuerne;  de  trak  sig  nølende  et 
Par  Skridt  tilbage  for  hvert  Fremstød,  og  stod  saa 
og  lo.  Pelle  fik  et  Dunk  i  Ryggen,  han  vendte  sig 
rask  og  stirrede  et  Øjeblik  ind  i  en  Betjents  røde 
Ansigt;  saa  trak  han  sig  af  Vejen,  idet  han  knurrende 
tog  til  sin  Ryg. 

„Slog  han  dig?"  spurgte  en  Kælling.  „Ptøj  den 
skidt  Knægt;  han  er  Søn  af  Rullekonen  her  i  Ste- 
det, og  nu  bruger  han  Staven  mod  sine  egne.  Føj 
for  den  væmmelige!" 

„Passér  Gaden,"  befalede   Betjenten  missende  og 


gik  ind  paa  hende  med  Kroppen.  Hun  trak  sig  ned 
i  sin  Kælderhals;  dér  stod  hun  og  brugte  Mund,  saa 
Spyttet  stænkede  fra  de  tandløse  Gummer: 

Ja  kør  med  gamle  Folk  ogsaa  —  som  har  baa- 
ret  dig  paa  Armen  og  givet  dig  tørt  paa,  da  du  ikke 
kunde  kræve  dig  endnu.  Brug  Staven  paa  mig  og- 
saa —  vil  du  ikke  det  du  Fredrik?  Gaa  du  kun 
de  Stores  Ærende,  og  gø  ad  alle  os  der  ikke  er  fine 
nok  i  Tøjet!"  Hun  rystede  af  Vrede,  de  gulgraa 
Haartjavser  havde  slidt  sig  løs  og  daskede  om  hen- 
des furede  Pande,  der  var  helt  jordslaaet  af  Arp. 

Delingen  marsjerede  ind  over  Knippelsbro,  under 
Eskorte  af  en  Sværm  Gadedrenge,  der  hujede  og 
peb  i  Fingrene.  Nu  og  da  vendte  en  Betjent  sig; 
saa  lettede  det  i  Flokken,  men  øjeblikkelig  var  den 
der  igen.  Betjentene  var  nervøse,  deres  Fingre  krum- 
mede og  strakte  sig  af  Trang  til  at  slaa  løs.  De  lig- 
nede en  Flok  Forbrydere  der  eskorteres  til  Raad- 
huset  af  den  yngste  Ungdom,  og  Folk  lo. 

Pelle  holdt  Trop  inde  paa  Fortovet,  han  var  i  en 
forunderlig  Stemning.  Et  Steds  inde  i  ham  gik  det 
voldsomt,  med  denne  løjerlige  Tilskyndelse  til  at 
hoppe  i  Vejret  og  slaa  Hovedet  mod  Stenbroen;  det 
var  Resterne  af  hans  Lyde,  men  nu  tog  det  Karak- 
teren af  overmodig  Styrke.  Han  saa  tydelig  Stærke 
Erik  komme  bøgende  mod  Forvalteren  og  blive 
slaaet  til  Jorden  —  for  at  rave  om  som  Idiot.  Saa 
rejste  Kraften  sig  —  vældigt,  og  blev  jaget  ned;  de 
gjorde  sig  til  Hunde  alle  for  at  fælde  ham,  og  log- 
rede for  alt  hvad  der  smagte  af  Øvrighed  og  Over- 
ordnet! Og  han  selv,  Pelle,  havde  faaet  Ris  paa 
Raadhuset  og  var  blevet  peget  Fingre  ad  —  lige  som 
Kraften! — :  Se  dér  gaar  han  og  flyder,  det  stakkels 
Udskud!  —  jo  han  havde  været  ude  for  Retfærdig- 
heden og  vidste  hvor  den  sved.  Men  nu  var  han 
sluppet  ud  af  Trældommen  og  over  i  en  ny  Verden, 
hvor  alvorlige  Mænd  ikke  engang  saa  til  Politiet, 
men  overlod  det  til  Gadedrengene  og  de  gamle  Kæl- 
linger! Der  var  en  mægtig  Oprejsning  i  det;  og  her 

i  denne  Verden  vilde  Pelle  være  med,  han  længtes 
efter  at  tage  et  Tag. 

Det  var  Lørdagaften,  og  der  var  en  Del  Svende 
og  Naadlersker  inde  paa  Lageret  for  at  aflevere  Ar- 
bejde. Lageristen  gik  som  sædvanlig  og  gnavede  over 
Arbejdet,  før  han  betalte,  rev  og  krammede  i  det 
saa  det  mistede  sin  Form  —  og  gjorde  saa  et  syn- 
digt Vrøvl  over  at  det  ikke  var  pænt.  Undertiden 
trak  han  ogsaa  fra  i  Arbejdslønnen,  og  paastod  at 
Materialet  var  ødelagt.  Det  var  især  Kvinderne  han 
var  nederdrægtig  imod,  og  de  stod  og  turde  ikke  kny. 
Man  sagde,  at  han  sjoflede  alle  de  Naadlersker  der 
ikke  vilde  være  ham  til  Maade. 

Pelle  stod  og  saa  sig  godt  gal  paa  ham.  „Kommer 
han  bare  med  det  mindste  Muk,  saa  rager  vi  uklar," 
tænkte  han.  Men  Lageristen  tog  Arbejdet  uden  at  se 
paa  det  —  det  var  jo  fra  Pipmanden! 

Mens  han  betalte,  kom  en  svær  Herre  ned  oppe 
fra  Bagværelset,  det  var  Hofskomager  Meyer  selv. 
Han  havde  nok  engang  været  en  fattig  Fyr  med  Ba- 
gen ude  af  Bukserne;  saadan  var  han  kommet  her- 
ind som  vandrende  Geseli  fra  Tyskland.  Faget  for- 
stod han  ikke  meget  af,  men  han  forstod  den  Kunst 
at  lade  andre  arbejde  for  sig!  —  Han  besvarede 
ikke  Arbejdernes  ærbødige  Hilsen,  men  stillede  sig 
op  foran  Pelle  med  Maven  gyngende  mod  Disken, 
pustede  stærkt  ud  af  Næsen  og  saa  paa  ham. 

„Ny  Mann?"  spurgte  han  endelig. 

„Det  er  Pipmandens  Medhjælper,"  svarede  Lage- 
risten smilende. 

„Ak  saa!  Ja  Pipmanden  forstaar  Kunsten!  De  gør 
Arbejdet,  og  han  tager  Pengene  og  drikker  dem  op 
—  ikke?"  Hofskomageren  lo  kosteligt. 

Pelle  blev  rød.  Jeg  vilde  jo  gærne  have  selvstæn- 
dig fat  naar  som  helst,"  sagde  han. 

Ja  ja,  nu  kan  De  jo  tale  med  Lageristen.  —  Men 
ingen  Fagforening  her,  husk  det!  Vi  har  ikke  Brug 
for  de  Folk." 

Pelle  bed  Læberne  sammen  og  stak  tavs  Tørklæ- 
det ind  paa  Brystet;  han  havde  staaet  for  adskillige 

Opfordringer,  men  dette  Forbud  kunde  han  ikke 
staa  for.  Han  gik  rask  ud  ad  Købmagergade  og 
drejede  fra  Kultorvet  ind  i  Hausergade,  hvor  han 
vidste  Formanden  for  den  sygelige  Fagforening  skulde 
bo.  I  en  af  de  skumle  Kældere  boede  en  lille  Lappe- 
skomager,  dér  maatte  det  være,  og  Pelle  steg  ned 
ad  Trappen.  Han  begreb  ikke,  at  Foreningens  For- 
mand havde  saa  usselt  et  Tilhold. 

Under  Vinduet  sad  en  hulkindet  Mand  bøjet  over 
Disken,  i  Færd  med  at  sy  Rand  paa  en  udtraadt 
Sko;  han  havde  de  Forbigaaendes  Ben  lige  ind  paa 
Hovedet  af  sig.  I  Stuens  Baggrund  stod  en  Kvinde 
og  kogte  noget  i  Kakkelovnen;  hun  havde  en  lille 
Unge  paa  Armen,  to  større  laa  paa  Gulvet  og  le- 
gede med  nogle  Læster.  Der  var  forfærdelig  hedt  og 
kvalmt. 

„Goddag  Kammerat,"  sagde  Pelle.  „Kan  jeg  blive 
Medlem  af  Fagforeningen?" 

Manden  saå  forundret  op,  der  gik  noget  af  et  Smil 
over  hans  triste  Ansigt.  „Har  du  Raad  til  det?" 
spurgte  han  langsomt  —  „det  kan  let  blive  dig  en 
dyr  Fornøjelse.  Hvem  arbejder  du  for,  med  Forlov?" 

„Meyer  paa  Købmagergade." 

„Saa  bliver  du  fyrig,  saa  snart  han  faar  det  at 
vide." 

„Det  ved  jeg  nok;  men  nu  vil  jeg  meldes  ind  alt- 
saa.  Han  skal  ikke  komme  og  bestemme  hvad  jeg 
maa  og  ikke  maa.  Og  ham  skal  vi  nok  ordne  en- 
gang." 

„Saadan  har  jeg  ogsaa  tænkt,  men  vi  er  for  faa. 
De  sultes  ud  af  Fagforeningen  igen,  saa  snart  de  er 
meldt  ind." 

„Vi  maa  se  at  blive  nogle  flere  Stykker,"  sagde 
Pelle  frejdigt.  „Og  saa  en  Dag  lukker  vi  kanske  Bu- 
tikken for  ham." 

Der  kom  Ild  i  Formandens  trætte  Blik.  Ja  for 
Satan  om  vi  kunde  lukke  Butikken  for  ham!"  raabte 
han  og  rystede  sin  knyttede  Haand  i  Luften.  „Han 
tramper  paa  dem  der  tjener  Guldet  sammen  til  ham; 
det  er  hans  Skyld  jeg  nu  sidder  her  og  hutler  — 

han  holder  hele  Faget  nede  i  Elendighed  gør  han! 
Aa  sikken  en  Hævn  Kammerat!"  Blodet  skød  op  i 
hans  hule  Kinder  og  fik  dem  til  at  brænde  —  saa 
faldt  Hosten  over  ham. 

„Petersen!"  sagde  Konen  angst  og  holdt  paa  hans 
Ryg  —  „Petersen!"  hun  sukkede  og  rystede  paa 
Hovedet  mens  hun  hjalp  ham  at  slide  sig  igennem 
Hosten.  „Naar  Talen  falder  paa  Hofskomageren, 
bliver  Petersen  altid  helt  fra'et,"  sagde  hun  da  det 
var  ovre.  „Han  ved  saamænd  ikke  hvad  han  udsæt- 
ter sig  for,  saa.  Nej  bare  enhver  var  lige  saa  klog 
som  Meyer  og  passede  sit  eget,  saa  sad  visse  Folk 
nu  med  et  godt  Helbred  og  ordenlig  Fortjeneste." 

„Hold  Mund,"  sagde  Petersen  bestemt.  „Du  er  et 
Fruentimmer  og  har  ingen  Forstand  paa  de  Dele." 
Saa  gik  hun  hen  til  Kakkelovnen  igen. 

Han  udfyldte  et  Papir,  og  Pelle  skrev  sit  Navn 
under  og  betalte  Medlemsbidraget  for  en  Uge. 

„Og  nu  maa  du  se  at  komme  ud  af  Udsvednin- 
gen hurtigst  muligt,"  sagde  Petersen  alvorligt.  „En 
hæderlig  Arbejder  kan  ikke  være  med  til  at  holde 
den  Slags  oppe." 

Jeg  har  været  nødt  til  det,"  svarede  Pelle,  „ —  jeg 
havde  ingenting  lært  derhjemme  fra.  Men  nu  er  det 
forbi." 

„Godt  Kammerat!  Og  saa  Haandslag  og  god  Hjælp! 
Der  maa  arbejdes  igen  —  kanske  lykkes  det  allige- 
vel; du  har  givet  mig  mit  Humør  igen,  vil  jeg  bare 
sige  dig!  —  Pil  saa  ved  saa  mange  du  kender  —  og 
forsøm  ikke  Møderne;  de  bliver  bekendtgjort  i  Ar- 
bejderen." Han  rystede  ivrigt  Pelles  Haand. 

Pelle  gik  sig  en  rask  Tur  ud  mod  Nørrebro;  han 
havde  faaet  Luft  for  noget  og  var  i  godt  Humør. 

Det  var  ved  den  Tid  Arbejderne  vendte  hjem;  de 
kom  travende  i  Flokke  og  enkeltvis,  ludende  og 
stundende,  lidt  løse  i  det  af  Dagens  Slid.  Det  var  en 
hel  anden  Verden  herude,  vidt  forskellig  fra  Arkens! 
Husene  var  nye  og  regelrette,  bygget  efter  Lod  og 
Lineal;  Mændene  gik  deres  lige  trukne  Vej,  man 
kunde  se  paa  hver  af  dem  hvad  han  var. 

Det  var  herude  Socialismen  og  de  ny  Fremgangs- 
maader  holdt  til;  Pelle  drev  ofte  herud  efter  Fyraf- 
ten for  at  kigge  lidt  ind  i  alt  dette.  Hvad  det  var 
vidste  han  ikke,  og  havde  ikke  vovet  at  kaste  sig  ind 
i  det  —  fremmed  som  han  endnu  følte  sig;  men  det 
øvede  en  dragende  Magt  over  ham.  Men  i  Dag 
glemte  han  at  han  var  en  fremmed  her,  og  lod  sig 
gribe  af  det  lange  taktfaste  Traadd  der  bar  over  Bro- 
en og  ud  ad  Nørrebrogade.  Nu  var  han  selv  Fag- 
foreningsmand; han  var  som  enhver  af  de  andre,  og 
kunde  gaa  lige  hen  til  hvem  han  vilde  og  give 
Haandslag!  Der  var  en  egen  kraftig  Appel  i  disse 
Folks  Gang  som  var  de  Soldater;  han  gled  uvilkaar- 
lig  ind  i  Fodslaget  og  følte  sig  stærkere  ved  det, 
baaret  med  af  Fællesskabet. 

Han  var  højtidelig  glad  til  Mode  som  paa  sin  Fød- 
selsdag, og  syntes  der  maatte  gøres  et  eller  andet 
festligt.  Der  stod  aabent  ned  til  Beværtningerne,  og 
Arbejdere  søgte  derned  i  smaa  Hold;  men  han  havde 
ingen  Lyst  til  at  sidde  og  hælde  Spiritus  paa  sig. 
Det  kunde  man  gøre,  naar  det  hele  gik  i  Hundene 
for  én. 

Han  stillede  sig  op  uden  for  et  Konditorvindu  og 
fik  travlt  med  at  sammenligne  Kagerne  med  hinan- 
den. Han  vilde  derind  og  smovse  en  25-Øre  op  i 
Dagens  Anledning,  men  først  maatte  det  hele  plan- 
lægges ordenligt,  om  man  ikke  skulde  føle  sig  skuf- 
fet bagefter.  Det  skulde  være  noget  han  aldrig  havde 
smagt  før  naturligvis  —  og  just  det  var  det  vanske- 
lige. Mange  Kager  var  hule  indeni,  og  Smovsen 
skulde  gøre  det  af  for  Aftensmad  ogsaa. 

Det  var  ikke  helt  let;  og  just  da  Pelle  var  ved  at 
komme  over  Vanskelighederne,  blev  han  revet  ud  af 
det  hele  ved  et  Slag  paa  Skulderen.  Dér  stod  Mor- 
ten bag  ham  og  lo  med  sit  gode  Smil,  som  om  der 
aldrig  havde  været  noget  imellem  dem.  Pelle  skam- 
mede sig  og  kunde  ikke  faa  et  Ord  frem;  sin  ene- 
ste Ven  havde  han  sveget  —  det  blev  nok  ikke  nemt 
at  staa  til  Regnskab  for,  det!  Men  Morten  brød  sig 
fejl  om  alle  Forklaringer  og  rystede  blot  Pelles  Haand, 

hans  blege  Ansigt  lyste  af  Glæde.  Der  var  endnu 
bestandig  dette  Skær  af  Lidelse  bag  det,  som  tog  saa 
stærkt  om  Hjærtet,  og  Pelle  maatte  overgive  sig  paa 
Naade  og  Unaade. 

„Hvad!  skal  vi  to  træffes  her?"  raabte  han  og  lo 
godmodigt. 

Morten  arbejdede  hos  Konditoren  og  havde  været 
ude,  nu  skulde  han  op  og  sove  ud  til  Natarbejdet: 
„Men  kom  med  op  —  en  halv  Times  Tid  kan  vi 
nok  sidde  og  sludre  —  og  du  skal  faa  en  Kage." 
Han  var  akkurat  den  samme  som  i  Læretiden. 

De  gik  ind  gennem  Porten  og  op  ad  Bagtrappen; 
Morten  var  inde  i  Butikken  og  kom  med  fem  Na- 
poleonskager. „Her  skal  du  se  jeg  kender  din  Smag," 
sagde  han  leende. 

Mortens  Værelse  laa  helt  oppe  under  Taget  og 
var  et  Slags  Taarnværelse  med  Vinduer  til  begge 
Sider.  Man  saå  ud  over  de  endeløse  Tagmasser,  der 
laa  i  Rækker  bag  hinanden  som  Mistbænkene  i  et 
uhyre  Gartneri.  Fra  de  utallige  Rør  og  Skorstenspi- 
ber steg  lidt  tynd  blaa  Røg  og  lagde  sig  dæmpende 
over  alting.  Langt  nede  i  Syd  saas  Kalvebod  Strand, 
og  længere  mod  Vest  tonede  Frederiksberg  Bakke 
med  Slottet  frem  af  Disen.  Til  den  anden  Side  laa 
Fællederne,  og  ude  bag  Kalkbrænderiets  Skorstene 
skimtedes  Sundet  med  sine  mange  Sejlere. 

„Er  det  saa  ikke  en  Udsigt  hvad?"  spurgte  Mor- 
ten stolt. 

Pelle  blev  ved  at  stirre,  han  gik  fra  Vindu  til  Vin- 
du  og  sagde  intet.  Dette  var  Byen  —  Hovedstaden 
som  han  og  alle  de  andre  Fattige  fra  Landets  fjær- 
neste  Kroge  havde  higet  imod,  Lykkens  Land  hvor 
de  skulde  udfri  sig  af  Elendigheden!  Han  havde  tu- 
ret den  igennem  paa  Kryds  og  tværs,  forbavset  sig 
over  dens  Paladser  og  Rigdomme,  og  fundet  den 
stor  over  al  Forventning.  Her  var  alting  storslaaet! 
hvad  de  byggede  i  Gaar,  rev  de  ned  i  Morgen  for 
at  opføre  noget  endnu  flottere.  Fattigmands  Lykke 
lod  sig  sagtens  stikke  imellem,  saa  meget  her  gik  i 
Svang! 

Og  saa  havde  han  alligevel  ingen  rigtig  Forestilling 
haft  om  det  hele  —  først  nu  saa  han  Byen!  Som 
et  mægtigt  Hele  laa  den  udbredt  for  hans  Fødder, 
med  Slotte,  Kirker  og  Fabriksskorstene  ragende  op 
af  Husmassen.  Nede  paa  Gaden  flød  en  sort  Strøm 
ustanselig  afsted,  bestandig  ny  og  ny  Mennesker  — 
som  fra  et  stort  Hav  der  aldrig  kunde  løbe  tomt. 
De  havde  noget  for  alle  sammen;  man  saa  det  ikke, 
men  de  løb  vel  som  Myrerne  og  bar  hver  sit  lille 
til  denne  vældige  Tue,  der  var  slæbt  sammen  af 
dyre  Ting  fra  Verdens  yderste  Kanter. 

„Der  stikker  mange  Millioner  i  alt  det,"  sagde 
Pelle  endelig  og  tog  efter  Vejret. 

Ja!"  sagde  Morten  og  stillede  sig  ved  Siden  af 
ham.  „Og  det  hele  er  frembragt  af  Hænder  —  Ar- 
bejderhænder!" 

Pelle  studsede  —  det  var  en  underlig  Tanke  at 
hitte  paa.  Men  sandt  var  det  naar  man  tænkte  sig 
om! 

„Nu  er  det  nok  ovre  paa  helt  andre  Hænder!" 
udbrød  han  leende. 

Ja  for  de  har  listet  det  fra  os,  lige  som  man  kan 
narre  alting  fra  Børn,"  svarede  Morten  mørkt.  „Men 
det  har  ingen  Retskraft,  det  Børn  gør!  —  og  de  Fat- 
tige har  aldrig  været  andet.  Men  nu  begynder  de  at 
vokse  til  du;  og  en  Dag  kræver  de  kanske  deres 
tilbage." 

„Det  gik  os  vist  galt,  dersom  vi  vilde  komme  og 
tage  selv,"  sagde  Pelle  tænksomt. 

„Ikke  hvis  vi  var  enige  om  det  —  vi  er  jo  de 
mange!" 

Pelle  lyttede.  Det  var  ikke  før  faldet  ham  ind  at 
se  Spørgsmaalet  om  Sammenslutning  saa  stort;  man 
organiserede  sig  jo  blot  for  at  opnaa  bedre  Vilkaar 
inden  for  Faget. 

„Du  ligner  din  Far,"  sagde  han.  „Han  lagde  og- 
saa  alting  stort  ud  og  vilde  selv  tage  sig  til  Rette. 
Jeg  kom  til  at  tænke  paa  ham  før  —  han  lod  sig 
ikke  træde  ned.  —  Dengang  skammede  du  dig  nok 
over  ham!" 


16 


Morten  bøjede  Hovedet.  Jeg  kunde  ikke  bære  de 
pæne  Folks  Foragt,"  sagde  han  stille,  „jeg  forstod  jo 
blot,  at  han  lagde  Hjemmet  øde  og  drog  Skam  ned 
over  os.  Forfærdelig  ræd  var  jeg  ogsaa,  naar  han 
slog  sig  løs;  jeg  kan  endnu  vaagne  drivvaad  af  Sved, 
naar  jeg  har  drømt  om  min  Barndom.  Men  nu  er 
jeg  stolt  over  at  jeg  er  Kraftens  Søn  du!  Kræfter 
har  jeg  ikke  saa  mange  af,  men  kanske  skal  jeg  faa 
Godtfolk  til  at  stejle  engang  alligevel  —  jeg  ogsaa!" 

Nej  Kræfter!  det  var  nærmest  underligt  at  tænke 
paa,  at  Morten  var  Søn  af  den  kæmpestærke  Sten- 
hugger —  saa  fin  og  stilfærdig  han  var  i  det.  Han 
havde  endnu  ikke  genvundet  de  Kræfter,  Bodil  rø- 
vede fra  ham  i  Drengeaarene;  det  var  ligesom  det 
altfor  tidlige  Misbrug  blev  ved  at  sidde  og  tære  paa 
ham.  Sin  pigeagtige  Sans  for  Hygge  havde  han  be- 
varet, Værelset  var  pænt  holdt,  der  stod  saa  galt 
Blomster  i  en  Vase  henne  under  Spejlet. 

„Hvor  faar  du  dem  fra?"  spurgte  Pelle. 

„Køber  naturligvis!" 

Pelle  maatte  le.  Kunde  det  falde  noget  andet 
Mandfolk  ind  at  give  Penge  ud  til  Blomster? 

Men  Bøgerne  lo  han  ikke  af,  der  var  en  mystisk 
Forbindelse  mellem  dem  og  Mortens  forunderlige 
blege  Styrke.  Han  havde  en  hel  Reol  fuld  nu.  Pelle 
tog  nogle  frem  og  kiggede  i  dem.  „Hvad  er  det  for 
noget  Tøjeri?"  sagde  han  usikkert.  „Det  ligner  Lær- 
dom." 

„Det  er  Bøger  om  os.  Om  hvordan  det  ny  kom- 
mer, og  hvordan  vi  maa  ruste  os  til  det." 

Ja  du  kan  sagtens!"  sagde  Pelle  i  et  Øjebliks 
Mismod.  „Du  har  din  Boglærdom  til  at  hjælpe  dig 
frem.  Vi  andre  faar  nok  pænt  Lov  at  blive  i  det  vi 
engang  er  i!" 

Morten  vendte  sig  hæftigt  imod  ham.  „Det  er  den 
sædvanlige  Klagesang,"  udbrød  han  vredt  —  „man 
spytter  paa  sin  egen  Stand  og  vil  over  til  de  andre. 
Men  det  er  jo  slet  ikke  det,  det  drejer  sig  om  for 
Pokker!  vi  skal  netop  blive  hvor  vi  er  —  Skoma- 
gere og   Bagere,  allesammen  —  og  forlange  at  faa 

det  godt  dér!  Komme  over  paa  den  gode  Side,  det 
kan  knap  én  af  tusind  —  saa  kan  Resten  sidde  der 
og  kigge!  Og  tror  du  den  ene  fik  Lov  at  slippe  ind, 
hvis  ikke  Samfundet  havde  Brug  for  ham  til  at  slaa 
hans  egne  ned  med?  „Her  kan  I  selv  se,  hvad  Fat- 
tigper kan  drive  det  til,  naar  bare  han  selv  vil!" 
hedder  det  nok  saa  kønt.  Der  er  altsaa  ikke  noget 
at  udsætte  paa  Samfundet;  nej,  det  er  Masserne  selv 
der  er  Skyld  i,  at  de  ikke  allesammen  er  Storbor- 
gere —  herregud,  de  vil  jo  ikke!  Saadan  kører  man 
rundt  med  jer  som  nogle  Mæhæ,  og  I  finder  jer  i 
det  og  bræger  dem  efter!  Nej  hvad  alle  kan,  det  er 
gøre  Fordring  paa  at  faa  saa  rigeligt  for  deres  Ar- 
bejde, at  de  kan  leve  godt.  Jeg  forlanger,  at  en  Ar- 
bejdsmand skal  have  lige  saa  meget  for  sit  Arbejde 
som  en  Læge  eller  Sagfører  —  og  være  lige  saa  op- 
lyst. Dér  har  du  mit  Fadervor!" 

„Dér  gjorde  jeg  dig  nok  godt  gal!"  sagde  Pelle 
godmodigt.  „Det  dér  er  forresten  det  samme,  som 
din  Far  laa  og  fablede  om  i  Laden  dengang  han 
døde.  Han  laa  i  sine  Fantasier  og  troede,  at  simple 
Arbejdere  havde  Malerier  paa  Væggene  og  Forte- 
piano lige  som  fine  Folk." 

„Gjorde  han  det,  du?"  udbrød  Morten  og  løftede 
Hovedet  som  lyttede  han  opad.  Saadan  faldt  han  i 
Tanker. 

Pelle  sad  ogsaa  og  grundede.  Var  dét  da  det  ny 
—  dette  igen?  Saa  blev  der  god  Mening  i  at  slutte 
sig  sammen  saa  mange  som  muligt. 

Jeg  forstaar  mig  ikke  ret  paa  det,"  sagde  han 
endelig  —  „men  i  Dag  har  jeg  meldt  mig  ind  i  Or- 
ganisationen du.  Jeg  vil  ikke  staa  og  se  til,  hvis  det 
skulde  trække  op  til  noget  stort." 

Morten  nikkede  med  et  svagt  Smil;  han  var  træt 
nu  og  hørte  ikke  hvad  Pelle  sagde.  „Nu  maa  jeg  i 
Seng,  jeg  skal  op  Kl.  ét.  Hvor  bor  du?  Jeg  ser  ud 
til  dig  en  Dag.  Hvor  det  var  morsomt  vi  traf  hin- 
anden igen." 

Jeg  bor  ude  paa  Kristianshavn  —  i  Arken,  hvis 
du  ved  hvor  det  er." 

Pelle  Erobreren  III  2 

„Det  var  et  underligt  Sted  at  dumpe  ind!  Arken 
kender  jeg  godt,  den  staar  saa  tidt  omtalt  i  Aviserne. 
Det  er  nok  lidt  af  alle  Slags  dér  holder  til." 

„Det  kender  jeg  ikke  noget  til,"  svarede  Pelle 
halv  stødt  —  „jeg  synes  nu  godt  om  de  Mennesker. 

Men  storartet  var  det  da  at  vi  to  skulde  løbe 

over  hinanden  —  sikken  et  Held  hva'?  Og  jeg  der 
bar  mig  ad  som  et  Bæst,  og  gik  udenom  dig!  Men 
det  var  dengang  jeg  gik  i  Hundene  —  saa  hadede 
jeg  alle  Mennesker!  Nu  skal  der  ikke  komme  noget 
imellem  os  mere,  vær  rolig  for  det." 

,Ja  det  er  godt,  pil  nu  bare  af,"  svarede  Morten 
smilende;  han  var  halv  af  Tøjet. 

„Nu  gaar  jeg,  nu  gaar  jeg!"  sagde  Pelie  og  tog 
sin  Hat,  et  Øjeblik  stod  han  og  saa  ud  over  Staden. 
„Det  var  alligevel  knusende  storartet,  det  du  sagde 
om  Tingene  før,"  udbrød  han  pludselig.  „Havde  jeg 
alle  vi  Fattiges  Kræfter  i  mig,  saa  brasede  jeg  ud 
med  det  samme  og  erobrede  det  hele  tilbage  igen. 
Sikken  en  Masse  der  kunde  blive  til  Deling,  der 
blev  nok  ingen  Fattigdom  mere!" 

Han  stod  med  løftede  Arme  som  holdt  han  det 
hele  i  Hænderne  —  og  lo  overgivent;  stærk  saa  han 
ud.  Morten  laa  og  stirrede  halvsovende  paa  ham  og 
sagde  intet.  Saa  gik  han. 


Pipmanden  skældte  læsterligt  ud,  da  Pelle  endelig 
kom  hjem:  „Hvad  Fan  bilder  du  dig  ind  —  gaar 
der  og  gi'r  Greven,  mens  en  anden  en  sitter  her  og 
slider  sig  Gluggerne  ud  af  Hovedet.  Og  tøster  — 
hvabehar?  Lad  være  og  giv  Grovheder,  si'er  jeg, 
lad  bare  vær  —  ellers  revner  den  sku.  For  man  er 
morderlig  gal  i  Hovedet."  Han  holdt  Haanden  patetisk 
afværgende  ud  for  sig,  skønt  Pelle  ikke  havde  i 
Sinde  at  svare;  han  tog  ikke  Pipmanden  alvorligt 
længer.  —  „Den  une  knuse  mig,  her  har  man  sat 
og  tøstet  Klæderne  af  Raden  paa  sig,  fordi  saadan 
en  Levemand  gaar  og  dangderer  den  med  Sylene." 

Pelle  stod  og  talte  Ugelønnen  op,  men  brast  plud- 
selig i  Latter  ved  et  Blik  ned  over  Pipmanden.  De 
nøgne  blaalige  Skanker,  der  dirrede  ynkeligt  under 
Skødskindet,  tog  sig  ustyrlig  grinagtigt  ud  til  den 
fuldt  paaklædte  Overkrop  og  det  ærværdige  Skæg. 

,Ja  du  griner!"  sagde  Pipmanden  og  lo  med.  „Men 
hvis  at  det  nu  var  dig,  der  skulde  krænge  Bukserne 
af  nede  hos  Marskandisersken  og  redde  dig  anstæn- 
digt op?  De  forbandede  Unger!  Pipmanden  har  De- 
lirium, Pipmanden  har  Delirium!  vrælede  de.  Gu' 
ha'de  jeg  ikke  nikke  nej!  —  men  jeg  havde  ingen 
Bukser  paa  altsaa.  Den  forbandede  Hønsestige  ogsaa! 
Olsens  Halløjdatter  fik  et  Tilfælde,  og  hun  har  sku 
ellers  set  en  hel  Del.  Du  ku  forresten  ta'e  og  laane 
mig  dine  gamle  Mokassiner." 

Pelle  laaste  den  grønne  Kiste  op  og  tog  sine  Ar- 
bejdsbukser  frem. 

„Du  sku'  ta'e  og  sætte  syv  Segl  for  det  spinat- 
grønne Skrummel  dér!"  sagde  Pipmanden  gnavent. 
„For  her  ku'  godt  være  Tyveknægte  —  saa  nær 
oppe  ved  Himlen." 

Pelle  lod  som  han  ikke  forstod  Finten,  og  laaste 
igen.  Saa  tændte  han  sin  Snadde  og  gik  ud  paa  Plat- 
formen. 

Over  Tagene  stred  Skumringen  sig  frem  ude  fra 
Sundet;  der  fløj  nogle  Duer  og  fangede  den  sidste 
Solrødme  under  deres  hvide  Vinger,  og  nede  i  Brøn- 
den laa  allerede  Mørket  som  en  hed  lila  Aande.  Li- 
remanden var  kommet  hjem  og  spillede  sit  Aften- 
nummer for  de  dansende  Unger  dernede,  og  fra 
Svale  til  Svale  sladrede  og  smaaskændtes  Beboerne. 
Nu  og  da  brød  en  blød  Tonestrøm  vibrerende  frem 
og  fik  det  hele  til  at  tie;  det  var  Gale  Vinslev,  der 
sad  i  sin  Hule  et  Steds  langt  inde  i  Arken  og  legede 
paa  Fløjten.  Han  gemte  sig  altid  helt  afvejen  naar 
han  spillede;  saa  var  han  som  et  sygt  Dyr  og  sad 
i  en  Krog  og  rystede.  Tonerne  blev  saa  dejlige  af 
det,  de  kom  bævrende  frem  af  hans  Skjul  som  selve 
det  Ubekendtes  Sang  eller  Graad;  og  Arkens  urolige 
Væsner  maatte  tie  og  lytte.  Nu  havde  Vinslev  sin 

blide  Tid;  man  blev  lige  som  bedre  af  at  lytte  til 
ham.  Men  i  Mørketiden  kom  Djævelen  stundom  over 
ham  og  skabte  Toner  i  hans  afsindige  Hjærne,  der 
fik  det  hele  til  at  dirre  i  panisk  Skræk.  Saa  videde 
det  frønnede  Træværk  sig  ud  til  en  uhyre  bælgmørk 
Skov,  hvor  alle  Rædsler  huserede  og  man  maatte  slaa 
blindt  om  sig  for  ikke  at  gaa  helt  til  Grunde.  Lig- 
kusken paa  fjerde,  der  ellers  var  saa  blid  i  sin  Don- 
ner,  skamslog  Konen,  og  rundt  om  i  Gangene  laa 
de  og  drak  og  sloges  for  at  holde  sig  det  onde  fra 
Livet.  Det  var  ogsaa  Vinslevs  Djævlefløjte,  der  fik 
Johnsen  til  unyttigt  at  begræde  sit  elendige  Liv  og 
ende  det  under  Kloakristen.  Men  der  var  ikke  noget 
at  sige  til  det  hele,  —  Vinslev  spillede.  Og  det  var 
en  Overgang  som  alting  andet. 

Nu  gik  Djævlen  om  med  Ring  i  Næsen,  og  Vins- 
levs Spil  var  som  mild  Aande  paa  Sindene,  saa  de 
aabnede  sig  som  Blomster.  Det  var  den  dejlige  Tid. 

Pelle  kendte  det  hele,  skønt  han  ikke  havde  væ- 
ret her  saa  længe;  det  gjorde  ham  ikke  noget.  Han 
bar  jo  den  Sejrsskorte,  som  Far  Lasse  havde  drømt 
til  ham. 

Nede  paa  tredje  i  Bagbygningen  koglede  det  ellers. 
En  Slyngpelargonie  og  en  Efeu  havde  spundet  de 
skrøbelige  Stolper  ind  og  mødtes  foroven,  og  der- 
oppe hang  en  lille  rød  Papirslygte  og  glødede  det 
hele  festligt  til.  Det  var  som  Sommernatten  havde 
fundet  sig  et  Fristed  her  midt  i  Stenmasserne.  Under 
Lampen  sad  Madam  Johnsen  og  hendes  Datter  og 
syede,  Hannes  Ansigt  ulmede  som  en  Rose  ved  Nat, 
hun  vendte  det  hvert  Øjeblik  op  mod  ham,  smilede 
og  slog  utaalmodigt  med  Hovedet.  Saa  flyttede  Pelle 
paa  sig,  skiftede  og  lagde  sig  over  i  den  anden  Side, 
urolig  som  en  Hest  der  ikke  kan  se  sin  Vej. 

Lige  inde  bag  ham  gik  hans  Naboerske  Madam 
Frandsen  og  rumsterede  i  sit  lille  Køkken.  Døren 
stod  aaben  ud  til  Platformen,  og  hun  smaasnakkede 
uophørligt,  halv  til  Pelle  halv  til  sig  selv  —  om  sin 
Gigt,  sin  døde  Mand  og  sin  Laban  af  en  Søn.  Hun 
trængte  til  at  faa  Leveren  rørt,  det  gamle  Liv:  „Herre- 

gud  ja,  her  gaar  én  og  holder  Mad  parat  til  Ferdi- 
nand —  fra  Morgen  til  Aften  og  fra  Aften  til  Dagen 
er  der  —  og  se  saa  om  han  gider  ulejlige  sig  hjem. 
Forske  hans  vilde  Veje  kan  jeg  jo  ikke,  men  bare 
sidde  og  grue  og  holde  hans  Mad  varm.  Saa  er  der 
dog  lidt  der  lokker;  han  maa  vel  komme  naar  han 
bliver  sulten,  siger  jeg  til  mig  selv.  Ak  ja,  ens  glade 
Dage  er  hurtig  talt.  —  Og  der  staar  du  og  glor  som 
et  andet  Vorherres  Bælam,  mens  Pigebarnet  dernede 
er  ved  at  nikke  Hovedet  af  Led  efter  dig!  Ja  Mand- 
folk er  en  underlig  Vare,  de  bilder  sig  ind  de  in- 
genting tør  —  og  hvem  er  det  saa  der  gør  alle 
Ulykkerne?" 

„Hun  vil  mig  ingenting,"  sagde  Pelle  mut.  „Hun 
leger  bare  med  mig." 

Ja  Jomfruen  legede  saa  længe  med  sin  hvide 
Mus,  til  Katten  tog  den.  Skam  dig  at  staa  her  og 
hænge,  saa  ung  og  velskabt  du  er.  Klip  Styrefjerene 
af  hende  —  saa  faar  du  en  god  Kone."  Hun  stødte 
ham  i  Siden  med  Albuen. 

Saa  fik  Pelle  hummet  sig  ned  ad  Hønsestigen  til 
tredje  og  gik  langs  Svalen  derom. 

„Hvorfor  var  du  nu  saa  kostbar  i  Aften?"  sagde 
Madam  Johnsen  og  ryddede  Plads  til  ham.  „Du  ved 
jo,  du  altid  er  velset,  hvad  skal  saa  de  Anstalter 
til?" 

„Pelle  er  nærsynet,  han  kan  ikke  se  helt  herover," 
sagde  Hanne  og  kastede  med  Hovedet.  Hun  sad  og 
saa  leende  paa  ham  med  Hovedet  bagover  og  aaben 
Mund,  Lyset  brødes  i  hendes  blanke  Tænder. 

„Faar  vi  godt  Vejr  i  Morgen?"  spurgte  Moderen. 

Pelle  mente  ja  og  kiggede  kyndigt  op  mod  den 
lille  Plet  Himmel.  Hanne  lo. 

„Er  du  Vejrprofet  ogsaa,  Pelle?  du  har  da  vel 
ikke  Ligtorne?" 

„Lad  nu  være  med  din  Nappen,  Tøs,"  sagde  Mo- 
deren og  slog  efter  hende.  „Vi  skulde  i  Skoven  i 
Morgen,  hvis  Vejret  er  godt.  Vil  du  med  Pelle?" 

Pelle  vilde  meget  gærne  med,  men  trak  alligevel 
lidt  paa  det. 

„Tag  bare  med!"  sagde  Hanne  og  lagde  overta- 
lende sin  Haand  oven  paa  hans.  „Og  saa  skal  du 
være  mit  Mandfolk  —  det  er  saa  kedeligt  at  tage  i 
Skoven  med  en  aldrende  Kone.  Men  saa  vil  jeg 
have  Lov  at  være  som  jeg  er."  Hun  kastede  udfor- 
drende med  Hovedet. 

„Saa  tager  vi  Kapervognen  fra  Nørreport,  Toget 
bryder  jeg  mig  ikke  om  at  køre  med." 

„Fra  Nørreport  —  den  eksisterer  jo  slet  ikke 
mere,  lille  Mor.  Men  der  kører  nogle  Kapervogne 
endnu  fra  Trianglen." 

„Naa  saa  fra  Trianglen  da,  du  Vigtigpraas.  Kan 
jeg  gøre  for,  at  de  river  alting  ned?  I  min  Ungdom 
var  Nørreport  et  dejligt  Sted.  Derfra  havde  man 
Udsigt  til  Bondelandet,  hvor  jeg  hørte  hjemme,  og 
intet  Sted  var  Sommernatten  saa  skøn  heller  som 
dér  paa  Volden.  Dengang  kendte  én  ikke  til  at  fryse, 
for  var  Tøjet  tyndt  saa  var  Hjærtet  ungt." 

Hanne  gik  inde  i  Køkkenet  og  lavede  Kaffe.  Dø- 
ren stod  aaben,  hun  nynnede  og  blandede  af  og  til 
et  Ord  i  Samtalen.  Saa  kom  hun  og  holdt  nejende 
Bakken  foran  Pelle.  „Men  hvordan  er  det  du  ser 
ud  i  Aften?"  udbrød  hun  pludselig  forundret;  hun 
rørte  ved  hans  Pande  og  saa  undersøgende  paa 
ham. 

„Jeg  har  meldt  mig  ind  i  Fagforeningen  i  Dag," 
svarede  Pelle.  Han  havde  stadig  Følelsen  af  det 
usædvanlige  over  sig,  og  syntes  enhver  maatte  kunne 
se  noget  paa  ham. 

Hanne  brast  i  Latter:  „Faar  man  saa  et  sort 
Mærke  i  Panden?  Se  engang  Mor,  vil  du  bare  se  et 
Fagforeningsmærke!"  Hun  drejede  hans  Hoved  om 
mod  den  gamle. 

„Aa,  den  Skarns  Tøs,"  sagde  den  gamle  leende  — 
„nu  har  hun  smurt  dig  med  Sod  i  Ansigtet."  Hun 
vædede  sit  Forklæde  med  Spyt  og  gav  sig  til  at 
gnide  Sværten  af,  mens  Hanne  stod  bag  ham  og 
holdt  om  hans  Ansigt  med  begge  Hænder,  for  at 
han  skulde  sidde  støt.  „Tak  du  Gud,  at  Pelle  er  en 
godmodig   Fyr,"  sagde   den   gamle,   mens   hun  gned 

—  „ellers  blev  han  nok  fornærmet!"  —  Pelle  selv 
smilede  nok  saa  fornøjet. 

Ligkusken  kom  op  igennem  Hullet  i  Svalen  og 
ravede  videre  op  til  fjerde.  „Godaften,"  sagde  han 
med  sin  dybe  Bas,  idet  han  passerede  dem  „ —  og 
Velbekomme  skulde  man  vel  sige!"  Han  havde  en 
stor  Skinke  under  Armen. 

„Aa  herregud,"  hviskede  Madam  Johnsen,  „dér 
kommer  han  trækkende  med  sin  Skinke  —  saa  er 
hele  Ugelønnen  drukket  op  igen.  De  har  altid  Over- 
flod af  Flæsk  deroppe,  de  Stakler,  men  sjælden  Brød 
til  det." 

I  Arken  sluktes  saa  én  Lyd,  saa  en  anden.  Barne- 
graaden,  der  sivede  saa  trist  ud  af  de  lange  Gange 
naar  en  Dør  gik  op,  forvandledes  til  bløde  Kluk 
hvergang  en  forsinket  Moder  kom  styrtende  hjem 
fra  Arbejdet  og  rev  sin  Lille  til  Brystet.  Nu  var  der 
kun  én  til  Rest,  og  den  græd  altid  enten  Moderen 
var  hjemme  eller  ude  —  hendes  Mælk  havde  forsat 
sig. 

Nede  fra  Kælderen  steg  en  Vuggesang  op  gennem 
Brønden  i  slæbende  Toner;  det  var  bare  „Grete 
med  Barnet"  der  sang  sin  Kludedukke  i  Søvn.  De 
virkelige  Mødre  sang  ikke. 

„Hun  kiler  bare  paa,"  sagde  Hannes  Mor,  „de 
andre  med  de  rigtige  Børn  har  ikke  faaet  saa  meget 
at  synge  for.  Men  hendes  Unge  kræver  heller  ikke 
Mad  —  det  gør  en  slem  Forskel  naar  man  er  fat- 
tig." 

„I  Dag  har  hun  vasket  og  strøget  om  den,  for  at 
den  kan  være  fin  til  i  Morgen  naar  Faderen  kom- 
mer. Det  er  en  Løjtnant,"  sagde  Hanne. 

„Kommer  han  i  Morgen  da?"  spurgte  Pelle  naivt. 
Hanne  lo  højt: 

Ja  for  hun  venter  ham  jo  hver  Søndag.  Hun  har 
bare  aldrig  set  ham  endnu." 

Ja  ja,  det  er  ikke  noget  at  le  af,"  sagde  den 
gamle.  „Hun  er  lykkelig  i  sit  —  og  Udkommet  har 
hun  ingen  Kvaler  med!" 

III 

Pelle  vaagnede  ved,  at  Hanne  stod  og  trak  ham 
i  Næsen  og  gjorde  hans  komiske  Grimasser  efter. 
Hun  var  kommet  ind  over  Lofterne. 

„Hvor  bliver  du  af —  du?"  sagde  hun  iltert.  „Vi 
gaar  og  venter  paa  dig!" 

Jeg  kan  jo  ikke  staa  op,"  svarede  Pelle  ynkeligt. 
„Pipmanden  er  gaaet  i  Nat  med  mine  Bukser  og 
er  ikke  kommet  tilbage.  Saa  lagde  jeg  mig  til  at 
sove  igen." 

Hanne  lo  klingende:  „Hvis  han  nu  ikke  kommer 
tilbage  mer?  Saa  maa  du  ligge  i  Sengen  altid  lige 
som  Mutter  Jahn."  Saa  lo  Pelle  ogsaa. 

Jeg  ved  ikke,  hvad  jeg  skal  stille  op.  I  faar  tage 
af  Sted  uden  mig." 

„Nej,  det  gør  vi  ikke,"  sagde  Hanne  bestemt  — 
„saa  tager  vi  Madkurven  herop  og  dækker  paa  din 
Dyne,  den  er  jo  grøn.  —  Vent  lidt,  nu  ved  jeg  no- 
get!" 

Hun  smuttede  gennem  Paneldøren  ud  paa  Loftet. 
En  halv  Times  Tid  efter  kom  hun  igen  og  smed  et 
Par  stribede  Benklæder  paa  Sengen:  „Værsgod  Hr. 
Klodsmajor  —  og  skynd  dig  saa  lidt.  Jeg  løb  ind  til 
Ligkuskens  Marie  i  hendes  Plads,  og  hun  fik  Fingre 
i  et  Par  af  Herrens  Hverdags.  Men  hun  maa  have 
dem  igen  i  Morgen,  saa  hendes  Herskab  ikke  mær- 
ker noget." 

Saa  snart  hun  var  gaaet,  skyndte  Pelle  sig  i  Tøjet. 
Da  han  næsten  var  færdig,  knagede  det  stærkt  i 
Træværket  —  Pipmanden  var  under  Opsejling.  Han 
holdt  i  Tovet  med  én  Haand  og  slog  nogle  Slag 
udover  ved  hver  Drejning  af  Trappen;  rundt  om  fra 
Bislagene  hvinede  Kvindfolk  op.  Det  morede  ham, 
hans  store  ærværdige  Hoved  straalede  i  ophøjet 
Glæde.  „Aa  hold  Kæft!"  sagde  han  gemytligt,  saa 
snart  han  fik  Øje  paa  Pelle  —  „Aa  hold  Kæft!" 
Han  stillede  sig  op  inden  for  Døren  og  stod  og  kluk- 
kede. 

Pelle  greb  ham  i  Kraven.  „Hvor  er  mine  Søndags- 

bukser  henne  ?"  spurgte  han  opbragt;  de  gamle 
havde  Pipmanden  paa,  men  hvor  var  de  ny?  Pip- 
manden saå  uforstaaende  paa  ham,  hans  slappe  Træk 
arbejdede  under  Forsøget  paa  at  grave  et  eller  andet 
frem;  pludselig  fløjtede  han:  „Sa'e  du  Bukser  — 
hvad  Dængsemand?  —  var  det  virkelig  Bukser  du 
sa'e?  —  saa  du  spør  efter  hvor  dine  Bukser  er 
henne?  —  det  ku'  du  jo  ha'  sagt  straks.  For  ser  du, 
dine  Mamelukker  —  dem  har  jeg  jo  sat." 

„Du  har  sat  mine  pæne  Benklæder?"  udbrød  Pelle 
og  slap  ham  forfærdet. 

„Gu'  har  jeg  saa!  Der  ka'  du  selv  se,  du  sku'  ikke 
ha'e  been  hidsig  —  for  mig  ka'  du  alligevel  ikke 
æde!  Det  klarer  sig  immervæk  af  sig  selv,  gør'et  — 
bare  man  ikke  løber  varm!" 

„Du  er  en  Tyveknægt!"  udbrød  Pelle.  „Det  er 
lige  hvad  du  er." 

„Naa  naa  Kamat,  lad  vær  og  smid  Slæverne  for 
min  Skyld  —  for  jeg  har  ikke  Kyd  i  Lommen.  Pip- 
manden er  en  ærlig  Mand  forstaar  du  —  her  ka' 
du  selv  se!  Hva'  gi'r  du  mig  saa  for  den  —  hva'?a 
Han  havde  fisket  Laanesedlen  frem  og  rakte  den 
krænket  til  Pelle. 

Pelle  tumlede  febrilsk  med  sit  Kravetøj;  han  var 
knusende  gal  i  Hovedet,  men  hvad  kunde  det  saa 
nytte?  Og  nu  kom  Hanne  og  hendes  Mor  ud  der- 
ovre! Hanne  var  i  gul  Straahat  med  brede  Hage- 
baand  —  nydelig  saå  hun  ud;  den  gamle  havde 
Skovkurven  paa  Armen.  Hun  laasede  omhyggeligt 
og  stak  Nøglen  ind  under  Dørtrinet;  saa  gik  de  i 
Forvejen. 

Det  var  ikke  til  at  blive  færdig  for  den  Sut  til 
Pipmand!  Han  gik  rundt  om  Pelle  med  et  usikkert 
Smil,  kiggede  nysgærrigt  efter  hans  Ansigt  og  holdt 
sig  forsigtigt  uden  for  Rækkevidde.  „Ked  af  det,  hva'?" 
sagde  han  trøstende,  som  talte  han  til  et  lille  Barn 
—  „morderlig  ked  af  det?  Hvad  Fan  vilde  du  ogsaa 
med  to  Par  Bukser  Kamat?  —  hvad  vilde  du  dog 
med  to  Par  Bukser?"  Det  lød  helt  fortvivlet  bebrej- 
dende. 

Pelle  trak  et  Par  brede  Pigesko  frem  under  sin 
Seng  og  stak  ud  gennem  Paneldøren.  Han  smøg  sig 
sidelæns  mellem  det  bratte  Tag  og  Kamrenes  Bag- 
side, dukkede  under  et  Par  Bjælker  og  dumpede 
endelig  ned  i  en  lang  Gang,  der  løb  gennem  For- 
bygningens Tagetage  og  havde  Værelser  til  begge 
Sider.  En  stærk  Summen  slog  ham  pludselig  i  Møde. 
Fra  alle  de  smaa  Rum  stod  Dørene  aabne  ud  til  den 
lange  Gang,  der  var  den  fælles  Dagligstue;  Skænd 
og  Passiar  og  Barnegraad  kogte  sammen  til  en  øre- 
døvende Mudren;  her  var  et  Røre  som  i  en  Bi- 
kube. 

„Her  er  forresten  livligt, ■  tænkte  han  —  „i  Mor- 
gen flytter  jeg  herom!"  Han  havde  tænkt  paa  det 
længe,  og  nu  skulde  det  have  en  Ende  med  hans 
Ophold  hos  Pipmanden. 

Uden  for  en  af  Dørene  stod  en  lille  elleveaars 
Pige  og  børstede  nogle  klodsede  Drengesko;  hun 
havde  et  Sækkelærreds  Forklæde  bundet  helt  op 
under  Armhulerne  og  traadte  alligevel  i  det.  Inde  i 
Værelset  gik  to  Drenge  paa  ni  og  tolv  Aar  frem  og 
tilbage  med  Hænderne  i  Lommen  og  drabelige  Skridt 
—  de  nød  Søndagen.  De  var  i  rene  Skjorteærmer 
og  lignede  to  smaa  Husfædre.  —  Det  var  „Familien", 
Pelles  Redningsmænd. 

„Her  er  saa  dine  Sko,  Marie,"  sagde  Pelle.  „Bedre 
kunde  jeg  ikke  faa  dem." 

Hun  tog  dem  ivrigt  og  betragtede  dem  under  Bun- 
den; Pelle  havde  repareret  dem  med  gammelt  Lær, 
men  til  Gengæld  pudset  dem  i  Svangen  med  sort 
Voks.  „De  er  blevet  saa  fine,"  hviskede  hun  og  saå 
taknemmeligt  paa  ham. 

Drengene  kom  og  gav  Pelle  Haanden.  „Hvor  me- 
get koster  Skoene?"  spurgte  den  ældste  og  tog  med 
alvorlig  Mine  efter  Pengepungen. 

„Lad  det  hellere  vente,  Peter  —  jeg  har  travlt  i 
Dag,"  sagde  Pelle  leende.  „Vi  sætter  det  paa  Reg- 
ningen til  Nytaar." 

„Saa  kommer  jeg  alligevel  med  Drengene  ud  at 
spasere  i  Dag,"  sagde   Marie  glædesstraalende.  „Og 

du  skal  med  Hanne  og  hendes  Mor  i  Skoven  —  vi 
ved  det  godt!"  Hun  fulgte  ham  hoppende  hen  til 
Trappen,  og  stod  og  lo  ned.  I  Dag  lignede  hun  da 
et  Barn,  det  gammelagtige  og  bekymrede  var  borte. 
„Du  kan  godt  gaa  ad  Hovedtrappen!"  raabte  hun. 

En  snæver  Loftstrappe  førte  ned  til  Hovedtrappen, 
som  laa  indvendig  og  kun  maatte  benyttes  af  Bebo- 
erne til  Gaden.  Dette  var  Arkens  fine  Ende;  her 
boede  gamle  Ulke,  Kvartérmænd  og  andre  Folk  med 
noget  fast.  De  Handlende  nede  fra  Kælderen:  Kul- 
manden, Jærnhandleren  og  Marskandisersken  havde 
ogsaa  deres  Lejligheder  her.  Lejlighederne  var  paa 
to  herskabelige  Værelser;  Køkken  og  Entré  hørte 
der  ikke  til  dem.  Men  ude  paa  Hovedtrappen,  i 
Krogen  ved  hver  Families  Dør,  stod  en  Vask  med 
en  lille  Række  over.  Naar  Laaget  var  paa,  kunde 
Vasken  ogsaa  bruges  til  Repose  —  det  var  helt  for- 
nemt. 

De  andre  var  naaet  ind  til  Knippelsbro,  da  han 
indhentede  dem. 

„Det  varede  længe  med  dig,"  sagde  Hanne  og  tog 
ham  under  Armen.  „Hvordan  havde  „Familien"  det 
—  Marie  blev  vel  glad  for  Skoene?  Det  Skind,  hun 
har  ikke  været  ude  de  sidste  to  Søndage,  fordi  der 
ingen  Bund  var  i  Skoene." 

„Hun  kunde  jo  bare  kommet  til  mig  med  dem," 
sagde  Pelle  —  „jeg  skylder  dem  jo  saa  meget!" 

„Men  det  skal  du  ikke  tro  hun  gør—  „Familien" 
er  stolt.  Jeg  maatte  ligefrem  gaa  over  og  stjæle 
Skoene  fra  hende." 

„De  arme  Smaakræ!"  udbrød  Madam  Johnsen 
„ —  det  er  helt  rørende  at  se,  saa  de  holder  sam- 
men og  forstaar  at  klare  sig  selv.  —  Men  hvorfor 
har  du  Pelle  under  Armen,  Hanne?  —  du  mener 
jo  ikke  noget  med  det  alligevel!" 

„Skal  man  mene  noget  med  det,  lille  Mor?  Pelle 
er  mit  Stykke  Mandfolk  og  skal  forsvare  mig." 

„Gud  ved  hvem  han  skulde  forsvare  dig  mod? 
Det  blev  nok  mod  dig  selv  —  og  det  er  ikke 
nemt." 

„Mod  en  Flok  Røvere  som  vil  overfalde  mig  i 
Skoven  og  bortføre  mig!  Ellers  skulde  du  jo  ud  med 
en  stor  Sum  i  Løsepenge,  Mor." 

„Aa  Herregud,  jeg  betalte  nok  snarere  Penge  for 
at  blive  af  med  dig  —  hvis  jeg  havde  nogen.  — 
Men  har  I  set  saa  blaa  Himlen  er?  Det  er  dejligt 
med  al  den  Sol  paa  Ryggen,  den  bager  én  helt  ind 
om  Hjærtet." 

Paa  Trianglen  kom  de  op  i  en  Kapervogn  og 
rullede  ud  ad  Strandvejen.  Vognen  var  fuld  af  mun- 
tre Mennesker;  de  sad  i  Latter  hele  Tiden  over  et 
Par  gemytlige  Borgere,  der  svedte  og  kastede  fjol- 
lede Brandere  til  hinanden.  Bag  dem  rullede  Støvet 
sig  truende  op,  men  blev  hængende  som  en  doven 
Sky  om  de  store  sorte  Vandtønder,  der  stod  og 
skrævede  paa  deres  høje  Stilladsbén  ved  Vejsiden. 
Ude  over  Sundet  hang  Baadene  med  Sejlene  og 
kom  ikke  af  Stedet.  Alting  holdt  Søndag! 

Der  var  svalt  og  friskt  inde  i  Dyrehaven.  Bøge- 
løvet havde  endnu  sin  unge  Glans  og  stod  forunder- 
lig let  og  festligt  til  de  mægtige  hundredaarige 
Stammer.  „Ej  hvor  Skoven  er  vakker!"  udbrød  Pelle 
—  „den  er  jo  som  en  Kæmpegubbe  der  har  taget 
sig  ung  Brud!"  Han  havde  aldrig  været  i  rigtig 
Bøgeskov  før;  her  var  at  vandre  som  i  en  Kirke! 

Masser  af  Mennesker  var  her  ogsaa,  København 
var  rigtig  ude  i  det  gode  Vejr.  Folk  var  øre  af  So- 
len og  slog  sig  løs,  og  Lydene  gik  drabeligt 
igen  under  Kronerne  og  opfordrede  til  bare  at  give 
sig  Luft.  Inde  mellem  Stammerne  gik  Mennesker  og 
tullede  for  sig  selv  alene,  slog  med  store  Grene  og 
raabte  hensigtsløst  op  —  bare  for  at  høre  deres 
egen  Støj  gaa  igen.  Nogle  Mænd  stod  ovre  i  et  Bryn 
og  sang  Korsang  —  de  havde  hvide  Huer  paa;  og 
ud  over  Sletterne  spaserede  glade  Klynger,  løb  Tag- 
fat eller  trillede  sig  i  Græsset  som  Killinger. 

Madam  Johnsen  asede  troligt  et  Par  Skridt  i  For- 
vejen, hun  var  bedst  kendt  herude  og  førte  an. 
Hanne  og  Pelle  gik  ved  Siden  af  hinanden  uden  at 
tale  —  Hannes  Mine  var  stum  og  fraværende.  Pelle 

tog  hendes  Haand  for  at  faa  hende  til  at  løbe  med 
ned  ad  en  Bakke;  men  hun  sansede  ikke  at  han 
rørte  ved  hende,  og  Haanden  var  slap  og  klam.  Hun 
gik  ligeud  som  i  Søvne,  der  var  lukket  og  slukket 
alle  Vegne  hos  hende. 

„Nu  sværmer  hun  igen,"  tænkte  Pelle  og  slap 
mismodigt  hendes  Haand  —  den  faldt  dødt  ned. 

Den  gamle  vendte  sig  og  saå  paa  dem  med  skin- 
nende Øjne. 

„Saa  dejligt  har  Solen  ikke  lyst  i  mange  Aar," 
sagde  hun  —  „ikke  siden  man  var  ung  Pige." 

De  var  oppe  ved  Eremitagen,  og  gik  derfra  over 
Sletten  ind  i  Skoven  igen  til  et  lille  Skovløberhus, 
hvor  de  drak  Kaffe  og  spiste  af  den  medbragte  Mad. 
Saa  travede  de  igen,  Madam  Johnsen  kom  kun  i 
Skoven  den  ene  Gang  om  Aaret  og  skulde  have  det 
hele  med;  de  unge  kom  med  Indvendinger,  men 
hun  var  uopslidelig.  Hendes  Pigeungdom  havde 
Minder  herude,  og  dem  saå  hun  til;  saa  kunde  de 
to  sige  hvad  de  vilde.  Blev  de  kede  af  at  rende  i 
Hælene  paa  hende,  fandt  de  vel  nok  paa  at  søge 
deres  egne  Veje!  Men  de  fulgte  troligt  efter,  trætte 
saå  de  ud,  og  gik  og  dummede  sig  lidt  mere  end 
man  havde  Lov  til. 

Paa  Stien  til  Raavad  var  der  ikke  saa  mange 
Mennesker. 

„Her  holder  Skovensomheden  til  endnu,  ret  som 
i  éns  Ungdom,"  sagde  den  gamle.  „Og  dejlig  er  her, 
saadan  som  Løvet  lukker  sig  —  rigtig  et  Sted  for 
Kærestefolk.  Nu  sætter  jeg  mig  og  tager  Støvlerne 
af  lidt,  Knysterne  begynder  at  værke!  Se  I  jer  kun 
lidt  om  saa  længe." 

Men  de  unge  saå  sig  fremmed  omkring  og  slog 
sig  ned  ved  hendes  Fødder.  Hun  havde  taget  Bru- 
nellerne af,  og  dulmede  Knysterne  i  det  kølige  Græs 
mens  hun  sad  og  smaasnakkede:  „Varmt  er  det  i  Dag, 
Stenene  er  helt  gloende  at  tage  paa.  —  Men  jer  to 

gaar  der  vist  ikke  Ild  i! Hvad  glor  I  saadan 

efter?  saa  kys  dog  hinanden  engang  i  det  Grønne! 
Det  skader  ingen  og  er  saa  skønt  at  se  paa." 

Pelle  rørte  sig  ikke,  men  Hanne  gik  paa  sine  Knæ 
hen  imod  ham,  tog  ham  langsomt  om  Hovedet  og 
kyssede  ham.  Da  hun  havde  gjort  det,  saå  hun  ham 
en  Stund  ind  i  Øjnene,  rørende  ømt  som  et  Barn 
ser  paa  sin  Dukke.  Hatten  var  gledet  bagover,  der 
sad  klare  Sveddraaber  paa  hendes  hvide  Pande  og 
Overlæben.  Hun  slap  ham  pludselig  med  en  munter 
Latter. 

Pelle  og  den  gamle  havde  plukket  Blomster  og 
Bøgegrene;  nu  sad  de  og  ordnede  det,  Hanne  laa 
paa  Ryggen  og  missede  op  mod  Himlen.  „Lad  være 
og  lig  der  og  kig,"  sagde  Moderen  —  „du  har  ikke 
godt  af  det." 

Jeg  leger  bare  Dejligheden  —  det  er  saa  længe 
siden,"  sagde  Hanne.  „Men  hjemme  i  Arken  ser 
man  meget  mere  —  her  er  altfor  lyst" 

„Ja,  jeg  skal  love  for  man  ser  meget  mere  —  en 
Kloak  og  tre  Retirader!  godt  er  det,  der  er  saa 
mørkt  som  der  er.  Nej  man  skulde  have  Raad  til 
at  tage  ud  hver  Søndag  om  Sommeren.  Naar  man 
er  vokset  op  i  det  fri,  er  det  surt  at  sidde  inde- 
spærret mellem  skidne  Mure  hele  sit  Liv.  Og  nu 
synes  jeg  vi  skulde  videre  —  vi  øder  Tiden!" 

Jeg  ligger  saa  godt,"  sagde  Hanne  dovent  — 
„tag  og  skub  Sjalet  ind  under  Hovedet  paa  mig, 
Pelle." 

Der  brød  en  stor  Fugl  ud  af  Trætoppene  højt  oppe 
bag  dem.  „Nø  —  sikken  en  Tamp!"  raabte  Pelle  og 
pegede.  Den  sejlede  langsomt  ned  over  paa  sine 
vældige,  udspilede  Vinger,  fejede  nu  og  da  Luft  sam- 
men under  sig  med  et  Par  drøje  Slag  og  flød  igen 
—  lavt  hen  over  Trætoppene  med  en  undersøgende 
Kiggen. 

Jøss,  det  var  vist  Storken,"  sagde  Madam  John- 
sen og  tog  forskrækket  efter  Brunellerne,  —  „nu  vil 
jeg  ikke  være  her  længer,  man  véd  aldrig  hvad  der 
kan  overgaa  én!"  Hun  arbejdede  ivrigt  og  med  et 
kosteligt  Udtryk;  Pelle  lo  saa  han  fik  Øjnene  fulde 
af  Vand. 

Hanne    havde    lettet    Hovedet:    „Det   er  vist   en 

Trane,  Pelle!  tror  du  ikke?  Det  er  dumt  den  saadan 
flyder  af  Sted  og  kigger  paa  alting  lige  som  den 
var  nærsynet.  Hvis  det  var  mig,  steg  jeg  lige  op  i 
Luften,  lukkede  Øjnene  og  lod  mig  føre  af  Sted. 
Dér  hvor  man  saa  kom  ned  skete  der  noget!" 

Ja,  at  du  faldt  i  Havet  og  druknede  dig  —  om 
ikke  andet,"  sagde  Moderen.  „For  Hanne  har  der 
altid  skullet  ske  noget;  og  saa  kan  hun  ikke  engang 
holde  paa  det  hun  har  mellem  Hænderne." 

„Nej,  for  jeg  har  jo  ingenting,"  udbrød  Hanne  og 
viste  leende  sine  tomme  Hænder  frem.  „Kan  du  passe 
paa  ingenting  —  hvad  Pelle?" 

Ved  Firetiden  søgte  de  ned  til  Den  Slesvigske  Sten, 
hvor  Socialisterne  holdt  Møde.  Pelle  havde  endnu 
ikke  overværet  noget  stort  Møde  med  agitatoriske 
Taler,  men  suget  sine  Forestillinger  om  det  ny  af 
hvad  der  gik  Mand  og  Mand  imellem.  Det  svarede 
godt  nok  til  den  blinde  Drift  i  ham  selv,  men  noget 
tændende  havde  han  ikke  oplevet  —  blot  det  øre 
ensformige  Kog  som  naar  han  i  sin  Barndom  lyttede 
ned  i  sin  Træsko. 

„Naa,  hele  Menigheden  er  her  nok,"  sagde  Madam 
Johnsen  halvt  spottende.  „Dér  skal  du  se  alle  Kø- 
benhavns Socialister;  flere  er  der  ikke  blevet  endnu, 
skønt  de  paastaar,  at  det  hele  hører  dem  til.  Det 
gaar  nok  ikke  altid  saa  glat,  som  der  raabes  højt 
til!" 

Pelle  rynkede  Panden  men  tav;  han  havde  for 
lidt  fat  selv  til  at  kunne  overbevise  andre. 

Folkemængden  virkede  overvældende  paa  ham. 
Her  var  flere  Tusind  Mennesker  samlede  om  noget 
fælles,  og  det  gik  haandgribeligt  op  for  ham,  at  han 
hørte  til  en  stor  Flok.  Jeg  hører  ogsaa  med!"  gen- 
tog det  jublende  inden  i  ham,  han  trængte  til  at  be- 
kræfte det  for  sig  selv  og  var  taknemmelig  for  Dagen 
i  Gaar.  Sæt  nu  Hofskomageren  ikke  havde  sagt  de 
Ord  til  ham,  som  drev  ham  til  at  melde  sig  ind! 
Saa  havde  han  nu  staaet  udenfor  lige  som  Hednin- 
gerne. Handlingen  i  Gaar  var  som  en  Daabspagt,  han 
følte  sig  anderledes  i  Samfund  med  disse  Mennesker 

end  med  andre.  Og  da  de  brød  ud  i  en  tusendstem- 
mig  Sang  —  en  Jubel  til  det  ny  der  skulde  komme, 
løb  der  Kuldegysninger  igennem  ham.  Han  følte  det 
som  der  blev  slaaet  Porte  op,  og  noget,  der  havde 
ligget  trangt  og  knuget  inde  i  ham,  løftedes  frem  i 
Lyset. 

Oppe  paa  Talerstolen  stod  en  mørk  Mand  og  talte 
hæftigt  —  med  mægtig  Stemme.  Hoved  ved  Hoved 
stod  de  og  lyttede  aandeløst,  med  aaben  Mund  og 
Ansigtet  stift  rettet  mod  ham;  nogle  var  saadan  i 
hans  Vold,  at  de  gjorde  hans  Minespil  efter.  De 
raabte  ikke,  men  naar  han  rammede  et  Udfald  stærkt 
ud,  gik  der  en  mumlende  Bølgen  gennem  Massen. 

Det  var  om  Nøden  og  Elendigheden  han  talte  — 
og  den  trælse  endeløse  Vandring  for  at  naa  frem. 
Som  Israelitterne  trofast  bar  Pagtens  Ark  gennem 
Ørkenen,  havde  de  smaa  baaret  deres  Haab  med 
sig  gennem  golde  Tider.  Naar  et  Hold  styrtede,  var 
der  et  andet  parat  ved  Bærestængerne.  Og  nu  ende- 
lig dagedes  det,  nu  stod  de  ved  Indgangen  til  Landet  — 
med  Pantet  i  Behold  paa  at  de  var  dets  rette  Ind- 
byggere. 

Alt  det  var  nok  saa  selvfølgeligt;  var  der  noget 
Pelle  havde  levet  med  i,  saa  var  det  Gudsfolkets 
trælse  Vandring  i  Ørkenen  —  det  var  jo  Elendig- 
hedens store  Symbol.  Ordene  fornam  han  lige,  som 
noget  gammelkendt.  Men  Røstens  Storhed  slog  ham; 
der  var  noget  ved  Mandens  Tale,  der  ikke  gik  For- 
standens Vej  men  brændte  sig  lige  ind  gennem 
Skindet,  og  mødtes  med  det  der  laa  ulmende  i  ham 
selv.  Den  blotte  Vredesklang  slog  ind  og  ramte  gamle 
Skader,  saa  der  gik  Hul  paa  dem  som  paa  onde  Bylder 
og  man  aandede  befriet  op.  Saadan  en  Røst  der  tog 
ud  om  alting,  havde  Pelle  selv  haft  dengang  han  gik 
paa  Vogtemarken;  han  følte  Trang  til  at  give  sig 
Luft  i  et  Raab  —  og  lægge  det  hele  ind  under  sin 
Stemme  han  ogsaa.  —  Ej,  hvem  der  kunde  tale  saa- 
dan —  tordne  og  blive  mild  igen  som  de  gamle 
Profeter! 

Der  gik  sælsomme  Kræfter  ud  fra  den  tætpakkede 

Folkemængde  som  følte  og  tænkte  et  og  det  samme 
—  og  betog  med  en  egen  Styrkefølelse.  Pelle  var 
ikke  længer  den  fattige  enlige  Skomagersvend  der 
havde  trangt  nok  ved  at  begaa  sig,  han  stod  her  og 
blev  til  ét  med  dette  store  Væsen,  følte  dets  Kræfter 
svulme  i  sig,  som  den  lille  Finger  er  med  i  hele 
Legemets  Styrke.  Der  udgik  en  blind  Forsikring  om 
Uovervindelighed  fra  denne  vældige  Klump,  en  Til- 
skyndelse til  at  gaa  Stormgang.  Hans  Lemmer  svul- 
mede ud,  han  blev  et  uhyre  tungt  Væsen,  der  blot 
behøvede  at  trampe  frem  for  at  træde  det  hele  ned! 
Det  svinglede  i  hans  Hjærne  af  Kræfter  —  umaade- 
lige,  uovervindelige  Kræfter! 

Naa,  Pelle  havde  før  været  til  Vejrs  og  var  kom- 
met lykkeligt  ned  igen;  han  havnede  paa  Jorden  denne 
Gang  ogsaa  —  i  en  lang  befriende  Udaanding,  som 
havde  han  væltet  en  stor  Byrde  fra  sig.  Hannes  Arm 
laa  i  hans,  han  gav  den  et  let  Tryk. 

Men  hun  mærkede  det  ikke,  hun  var  borte  i  det 
hun  ogsaa.  Han  saå  paa  hendes  smukke  Nakke,  og 
bøjede  sig  frem  for  at  se  Ansigtet.  Den  store  gule 
Hat  kastede  et  gyldent  Skær  over  det,  hele  hendes 
bevægelige  Sind  stod  og  legede  uroligt  bag  de  spændte 
forstenede  Træk,  og  Øjnene  var  ude  i  en  stiv  Stirren. 
„Hun  er  ogsaa  med,"  tænkte  han  lykkelig  —  „helt 
Væk  i  det!"  Der  var  noget  vidunderligt  ved  at  vide 
sig  to  om  det  —  Mand  og  Kvinde! 

I  det  samme  kom  han  til  at  følge  Retningen  af 
hendes  fastnaglede  Blik  og  følte  et  Sting  i  Hjærtet. 
Ude  paa  Sletten,  helt  skilt  fra  den  øvrige  Forsamling 
stod  en  stor  smuk  Mand,  der  mindede  mærkværdigt 
om  Stengaardsbonden  i  hans  Velmagtsdage;  Solen 
kom  og  gik  i  hans  brune  Lød  og  det  bløde  Skæg. 
Nu  vendte  han  Ansigtet  mod  dem,  de  store  aabne 
Drag  i  det  mindede  om  Havet. 

Hanne  jog  sammen  som  vaagnede  hun  af  et 
Blund  —  og  blev  Pelle  vår. 

„Han  er  Sømand",  sagde  hun  underlig  fjærnt,  uden 
at  Pelle  havde  spurgt. 

„Gud  ved,   hvor  hun    kender  ham    fra?"  tænkte 

han  ærgerlig  og  trak  sin  Arm  til  sig.  Men  hun  tog 
den  straks  igen  og  trykkede  den  haardt  ind  mod  sit 
bløde  Bryst;  det  var  som  en  pludselig  stærk  For- 
sikring til  ham! 

Hun  hang  tungt  paa  hans  Arm  nu  og  stod  ufra- 
vendt rettet  mod  Talerstolen;  Hænderne  gik  nervøst 
til  Haaret. 

„Du  er  saa  urolig  Barn,"  sagde  Moderen  som 
havde  sat  sig  ved  deres  Fødder.  „Du  kunde  godt 
lade  mig  læne  min  Ryg  til  dine  Knæ  —  før  sad  jeg 
saa  godt." 

Ja  Mor,"  sagde  Hanne  og  stillede  sig  til  Rette, 
hendes  Stemme  lød  helt  oprevet. 

„Pelle,"  hviskede  hun  pludselig  —  „hvis  han 
kommer  hen  til  os,  saa  svarer  jeg  ham  ikke.  Jeg 
gør  ikke!" 

„Kender  du  ham  da?" 

„Nej,  men  det  sker  vel,  at  Mænd  kommer  hen  og 
tiltaler  én?  Men  saa  siger  du  at  jeg  hører  dig  til  — 
ikke?" 

Pelle  vilde  svare  affejende,  men  der  gik  en  Frys- 
ning gennem  hende.  „Hun  har  Feber,"  tænkte  han 
medlidende;  det  fik  man  saa  let  i  Arken,  det  kom 
af  Kloaken  og  Dunsterne.  „Det  kan  nu  ogsaa  godt 
være  hun  har  stukket  dig  en  Løgn,"  tænkte  han 
lidt  efter  —  „Kvindfolk  er  træske."  Han  var  for 
stolt  til  at  spørge  hende  ud;  men  han  kunde  nok 
have  Lyst  til  at  tage  denne  Mand  i  Kværken  og 
ryste  Sandheden  ud  af  ham. 

Men  nu  raabte  Mængden  Hurra,  saa  det  rungede; 
Pelle  raabte  med.  Og  da  de  holdt  op,  var  Manden 
borte. 

De  gik  opefter  mod  Bakken,  den  gamle  traskede 
sine  to  Skridt  i  Forvejen,  Hanne  gik  og  nynnede. 
En  Gang  imellem  saa  hun  spørgende  paa  Pelle  — 
saa  nynnede  hun  igen. 

„Det  kommer  jo  ikke  mig  ved,"  sagde  Pelle  mørkt, 
„men  det  er  alligevel  ikke  rigtigt  af  dig  at  lyve  for 
mig." 

„Lyver  jeg?  —  men  Pelle  dog!"  Hun  saå  ham 
forundret  ind  i  Øjnene. 

Ja  du  gør!   Der  er  noget  mellem  ham  og  dig." 

Hanne  lo  klart  og  rent,  men  holdt  pludselig  inde. 
„Nej  Pelle,  nej,  hvad  bryder  jeg  mig  vel  om  ham  — 
jeg  har  jo  aldrig  set  ham  før.  —  Jeg  har  jo  aldrig 
engang  kysset  nogen  —  ja  dig,  men  du  er  min 
Bror!" 

„Det  bryder  jeg  mig  ikke  om  at  være,  ikke  Spor 
—  at  du  ved  det." 

„Har  jeg  da  gjort  dig  noget  ondt?  —  for  saa  er 
jeg  ked  af  det."  Hun  tog  ham  ved  Haanden. 

Jeg  vil  have  dig  til  Kone,"  udbrød  Pelle  hæftigt. 

Hanne  lo.  „Har  du  hørt  det  Mor,  Pelle  vil  have 
mig  til  Kone?"  raabte  hun  sprudlende. 

Ja  jeg  hører  og  ser  mere  end  du  tror,"  svarede 
Madam  Johnsen  kort. 

Hanne  saå  fra  den  ene  til  den  anden  og  blev  al- 
vorlig. „Du  er  saa  god  Pelle,"  sagde  hun  stille,  „men 
du  kan  ikke  komme  fra  det  fremmede  med  noget 
til  mig  —  jeg  kender  jo  alting  ved  dig.  Og  jeg  har 
heller  aldrig  drømt  om  dig  om  Natten.  Har  du 
Lykken  da?" 

„Det  skal  jeg  vise  dig  jeg  har,"  svarede  Pelle  og 
rejste  Hovedet  —  „bare  du  vil  give  Tid  lidt." 

„Herregud,  tærsker  hun  nu  Langhalm  paa  Lykken 
igen!"  udbrød  Moderen  og  vendte  sig  brat.  „Du 
kunde  godt  lade  være  at  ødelægge  denne  dejlige 
Dag  for  os  med  dit  Tøjeri.  Her  gik  én  og  var  saa 
glad  for  alting." 

Hanne  smilede  hjælpeløst.  „Mor  paastaar,  at  jeg  er 
skør,  fordi  Far  engang  slog  mig  i  Hovedet  da  jeg 
var  Barn,"  sagde  hun  til  Pelle. 

Ja  for  siden  har  hun  haft  det  med  Anfald,  hvor 
hun  ingenting  vilde  andet  end  hænge  ude  i  det  uvisse 
med  Sind  og  Tanker.  Dage  igennem  kunde  hun 
sidde  ved  Vinduet  og  glo;  og  Børnene  nede  i  Gaar- 
den  gjorde  hun  fjollede  med  sit  Pjank,  naar  dét  kom 
over  hende.  Og  mig  narrede  hun  til  at  slippe  alting 

—  saa  fattigt  vi  havde  det  efter  min  Mands  Død  — 
for  at  gaa  rundt  paa  Gulvet  med  hende  og  Dukken 
og  synge  Grevevisen.  Jo  du  kan  tro  jeg  har  grædt 
mine  modige  Taarer  over  hende,  Pelle." 

Hanne  gik  og  nynnede  smilende  til  Moderens 
Skænden  —  det  var  Grevevisens  Toner. 

„Hør  nu  selv!"  sagde  den  gamle  og  stødte  til 
Pelle  —  hun  skammer  sig  ikke  engang.  Der  er  ikke 
noget  Udkomme  med  hende." 

Oppe  paa  Bakken  var  der  et  øredøvende  Spek- 
takel af  overgivne  Mennesker,  som  travede  frem  og 
tilbage  i  Klynger,  blæste  i  Barnetrompet  og  Skrige- 
ballon og  teede  sig  som  glade  Vilde.  Hvert  Øjeblik 
fik  man  et  Trut  ind  i  Øret,  saa  man  jog  sammen, 
eller  opdagede  pludselig,  at  en  Gavtyv  var  i  Færd 
med  at  hæfte  noget  i  ens  Klæder  bag  paa;  Hanne 
var  nervøs,  hun  holdt  sig  mellem  Moderen  og  Pelle 
og  kunde  ikke  staa  stille.  „Aa  nej,  lad  os  komme 
væk  —  hen  et  Sted!"  sagde  hun  og  lo  fortvivlet. 

Pelle  vilde  give  Kaffe,  og  de  gik  og  ledte  efter  et 
Telt  hvor  der  var  Plads.  Holla!  dér  stod  Lireman- 
den hjemmefra  inde  i  en  Karrusel  og  nikkede  til  dem 
mens  han  drejede  løs;  han  holdt  Haanden  for  Mun- 
den som  en  Raaber  for  at  overdøve  Larmen.  „I 
træffer  Mutter  derhenne  sammen  med  Olsens!"  brø- 
lede han. 

Jeg  kan  slet  inte  høre  hvad  han  siger,"  sagde 
Madam  Johnsen.  I  Dag  brød  hun  sig  ikke  om  at 
træffe  Folk  fra  Arken. 

Da  Kaffen  var  drukket,  travede  de  igen  op  og 
ned  mellem  Boderne  og  morede  sig  over  Røret. 
Hanne  lod  sig  spaa;  det  kostede  25  Øre,  men  blev 
saa  ogsaa  til  en  uventet  Frier  der  kom  over  Havet 
med  mange  Penge.  Hendes  Øjne  lyste. 

„Det  kunde  jeg  saamænd  gjort  meget  bedre," 
sagde  Madam  Johnsen. 

„Nej  Mor  —  for  du  spaar  mig  jo  aldrig  andet 
end  Ulykker,"  svarede  Hanne  leende. 

Madam  Johnsen  traf  en  Bekendt  der  solgte  Skrige- 
balloner, og  slog  sig  ned  hos  hende.  „Gaa  I  nu  over 

og  faa  jer  en  Svingom,  mens  jeg  hviler  mine  trætte 
Ben,"  sagde  hun. 

De  unge  gik  over  i  Danseboden  og  stillede  sig  op 
blandt  Tilskuerne,  nu  og  da  tog  de  sig  en  Femøres 
Dans.  Naar  andre  kom  og  bød  Hanne  op,  rystede 
hun  paa  Hovedet;  hun  brød  sig  ikke  om  at  danse 
med  andre  end  Pelle.  Lidt  henne  stillede  de  for- 
smaaede  sig  op,  og  stod  med  Hatten  i  Nakken  og 
gav  ondt  af  sig;  Pelle  maatte  skænde  paa  hende. 

„Du  fornærmer  dem  jo,"  sagde  han.  „Og  kanske 
har  de  lidt  i  Hovedet  og  ypper  Klammeri!" 

„Hvorfor  skal  jeg  tvinges  til  at  danse  med  nogen, 
jeg  sletikke  kender?"  svarede  Hanne  —  „jeg  vil 
kun  danse  med  dig!"  Hun  var  vred  i  Øjnene  og 
saå  velsignet  ud  i  sin  Urørlighed;  Pelle  havde  ikke 
noget  imod  at  være  den  eneste.  Han  skulde  gærne 
slaa  et  Slag  for  hende,  om  det  behøvedes. 

Da  de  vilde  gaa,  fik  han  Øje  paa  den  Fremmede 
ovre  i  Baggrunden  af  Danseteltet.  Han  skyndede 
paa  Hanne,  som  stod  og  stirrede  aandsfraværende 
ind  i  Kredsen  af  de  Dansende  og  ingenting  sansede. 
Den  Fremmede  kom  over  mod  dem;  Pelle  var  sik- 
ker paa  at  hun  ikke  havde  set  ham. 

Pludselig  vaagnede  hun  til  og  greb  Pelles  Arm. 
„Skal  vi  saa  ikke  gaa  da!"  sagde  hun  utaalmodigt 
og  trak  ham  med  sig. 

Ved  Døren  indhentede  den  Fremmede  dem  og 
bukkede  for  Hanne.  Hun  saå  ikke  op,  men  det 
rykkede  i  hendes  venstre  Arm  som  vilde  hun  lægge 
den  paa  hans  Skulder. 

„Min  Kærest  danser  ikke  mere  —  hun  er  træt!" 
svarede  Pelle  brydsk  og  førte  hende  med  sig. 

„Det  var  godt  vi  slap  ud  derfra,"  udbrød  hun  be- 
friet, da  de  gik  tilbage  til  Moderen.  „Det  var  ikke 
morsomme  Balkavallerer." 

Pelle  studsede.  Hun  havde  altsaa  slet  ikke  set  den 
Fremmede  men  blot  troet,  det  var  en  af  de  andre 
der  bød  hende  op!  Det  var  ikke  til  at  forstaa  hel- 
ler, hvornaar  hun  skulde  have  faaet  Øje  paa  ham; 
men   der  havde  været  en  underlig  Medviden  over 

hende,  som  saå  hun  tværs  igennem  de  sænkede  Øjen- 
laag  —  og  Kvindfolk  kunde  som  bekendt  se  om  et 
Hjørne!  —  Og  saa  det  Ryk  i  Armen!  —  han  vid- 
ste hverken  ud  eller  ind.  „Jeg  er  ligeglad"  tænkte 
han  —  „for  jeg  lader  mig  ikke  spille  med!" 

Han  havde  dem  én  under  hver  Arm,  da  de  gik 
under  Træerne  ned  til  Holdepladsen;  den  gamle  var 
livlig,  Hanne  gik  tavs  og  lod  de  to  snakke.  Men 
pludselig  bad  hun  Pelle  tie  et  Øjeblik  —  han  saå 
forundret  paa  hende. 

„Det  suser  mig  saa  dejligt  for  Ørerne"  sagde  hun. 
„Men  naar  du  taler,  holder  det  op!" 

„Tosse,  det  er  dit  Blod  som  er  uregerligt,"  sagde 
Moderen.  „Og  Maanen  er  i  Tiltagende." 

Pelle  var  tavs  paa  Køreturen;  nu  og  da  trykkede 
han  Hannes  Haand,  der  hvilede  varm  lidt  svedig  i 
hans  paa  Sædet. 

Men  den  gamles  Glæde  vilde  ikke  brænde  ud. 
Lysene  inde  fra  Staden  og  det  dunkle  hvilende 
Sund  bar  gamle  Bud  ind  til  hendes  tyndslidte  Til- 
værelse, og  med  spinkel,  dirrende  Falset  gav  hun  sig 
til  at  synge: 

Natten  breder  sine  Vinger, 
Stjærnerne  myldre  paa  Himmelen  frem, 
Kirkens  Aftenklokker  ringer, 
Fuglene  tie,  og  Folk  køre  hjem. 
Lad  dem  køre  hvem  der  ville, 
Dampskibet  venter,  med  det  vil  vi  gaa. 
Vi  vil  sejle  paa  det  stille 
dejlige  Øresunds  natdunkle  Blaa. 

Men  fra  Trianglen  hjem  kneb  det  hende  at  følge 
med  —  hun  var  alligevel  kørt  træt. 

„Naa,  mange  Tak  for  i  Dag,"  sagde  hun  til  Pelle 
nede  i  Gaarden.  „I  Morgen  skal  man  saa  til  at 
vende  gamle  Soldaterbukser  igen.  Men  en  dejlig  Tur 
har  det  været."  Hun  sjokkede  i  Forvejen  op  — 
stønnede  ganske  lidt  over  Trapperne  og  smaasnak- 
kede  med  sig  selv. 

Hanne  stod   og  nølede.  „Hvorfor  sagde  du:  Min 

Kærest?"  spurgte  hun  pludselig  —  „det  er  jeg  jo 
ikke." 

„Du  bad  mig  jo  om  det,"  svarede  Pelle  —  han 
vilde  gærne  sige  mere. 

„Naa-aa,  ja!"  sagde  Hanne  og  løb  op  ad  Trappen. 
„God  Nat  du!"  raabte  hun  deroppe  fra. 


IV 

Pelle  var  knyttet  til  „Familien"  med  egne  Baand; 
de  tre  forældreløse  Børn  var  de  første,  der  rakte 
ham  en  venlig  hjælpende  Haand,  da  han  tre  Dage 
efter  Landstigningen  i  Hovedstaden  stoci  paa  bar 
Gade,  plyndret  for  alle  sine  Tærepenge. 

Han  kom  ellers  stort  nok  anstigende,  og  sov  ikke 
Natten  hen  paa  sin  Bænk  nede  paa  Mellemdækket 
mellem  Kreaturerne;  Spændingen  holdt  ham  vaagen, 
og  han  laa  og  lagde  vidtløftige  Planer  for  sig  selv 
og  sine  25  Kroner.  Ved  første  Gry  var  han  paa 
Dækket  og  spejdede  indover,  hvor  Storstaden  duk- 
kede op  af  Disen  med  sine  Taarne  og  Fabriksskor- 
stene. Oven  over  Byen  svævede  dens  Dunstkreds, 
svagt  rødmende  mod  Morgensolen  —  og  gjorde  Sy- 
net festligt;  og  Indsejlingen  mellem  Forter  og  Flaa- 
delejer  var  tilpas  vidtløftig  til  at  imponere.  Tumlen 
paa  Kvæsthusbroen,  idet  Damperen  lagde  til  og  Ku- 
ske og  Dragere  raabte  op,  var  lige  ved  at  slaa  over 
Hovedet  paa  ham,  men  han  havde  sat  sig  for  ikke 
at  lade  sig  gaa  paa  af  noget.  Det  kunde  være  svært 
nok  endda  at  faa  fat  ved  den  rigtige  Ende  af  alt 
dette. 

Og  saa  havde  Tilfældet  af  sig  selv  sørget  for  ham. 
Nede  paa  Kajen  stod  en  tyk  jovial  Mand  og  saa 
bekendt  paa  Pelle;  han  raabte  ikke  op,  men  sagde 
ganske  jævnt:  Goddag  Landsmand!  og  tilbød  Pelle 
Kost  og  Logi  for  to  Kroner  om  Dagen.  Det  var 
godt  at  have  en  Landsmand  midt  i  alt  dette  Virvar, 

og  Pelle  gav  sig  trygt  i  hans  Hænder.  Det  var  en 
sjælden  hjælpsom  Mand,  ikke  engang  den  grønne 
Kiste  fik  Pelle  Lov  at  bære  selv.  „Den  skal  jeg 
nok  sende  Bud  efter,"  sagde  Manden;  og  til  alting 
sagde  han  rundhaandet:  „Det  skal  jeg  nok  ordne, 
lad  bare  mig!" 

Da  der  var  gaaet  tre  Dage,  præsenterede  han  Pelle 
en  vidtløftig  Regning  paa  nøjagtig  25  Kroner.  Det 
var  et  mærkeligt  Træf,  Pelle  havde  dem  lige.  Han 
vilde  jo  nødig  ud  med  dem,  men  Værtshusholder 
Ellebye  kaldte  Gadebetjenten  til;  Pelle  maatte  be- 
tale. 

Der  stod  han  paa  Gaden  med  sin  grønne  Kiste 
og  vidste  hverken  ud  eller  ind,  hjælpeløs  og  fortviv- 
let til  Mode,  da  en  lille  Dreng  kom  fløjtende  forbi 
og  spurgte,  om  han  ikke  skulde  give  ham  en  Haand. 
Jeg  kan  godt  selv  bringe  Kisten  hen  hvor  det  skal 
være;  saa  koster  det  femogtyve  Øre  og  ti  til  Træk- 
kevogn. Hvis  jeg  bare  skal  tage  i  den  ene  Hank, 
koster  det  kun  ti  Øre,"  sagde  han  og  saå  helt  for- 
retningsmæssigt paa  Pelle.  Han  saa  ikke  ud  til  at 
være  mere  end  ni-ti  Aar. 

Jeg  ved  jo  bare  ikke,  hvor  jeg  skal  søge  hen," 
sagde  Pelle  næsten  grædefærdig.  „Jeg  er  smidt  paa 
Gaden  og  har  ikke  noget  Sted  at  ty  hen.  Vild- 
fremmed er  jeg  her  i  Staden,  og  mine  Skillinger  har 
de  plyndret  mig  for." 

Den  lille  Dreng  gjorde  en  Bevægelse  op  i  Luften 
som  huggede  han  til  noget  med  Panden:  ,Ja  den 
var  sku  piværre  —  du  har  været  i  Kløerne  paa 
Bondefangerne  min  Far.  Saa  maa  du  gaa  med  hjem 
—  du  kan  godt  bo  hos  os  naar  du  vil  ligge  paa 
Gulvet." 

„Hvad  tror  du  dine  Forældre  siger,  naar  du  kom- 
mer slæbende  med  mig  da?" 

Jeg  har  ingen  Forældre,  og  Marie  og  Peter  gør 
aldrig  Vrøvl  —  kom  du  bare.  Og  kanske  kan  du 
faa  Arbejde  hos  Pipmanden.  Hvor  kommer  du 
fra?" 

„Fra  Bornholm." 

„Det  gør  vi  ogsaa!  det  vil  sige,  det  er  jo  mange 
Aar  siden  —  dengang  vi  var  Børn!  Kom  du  bare 
med,  Landsmand."  Drengen  lo  helt  fornøjet  og  tog  i 
den  ene  Hank. 

Det  var  ganske  vist  ogsaa  en  Landsmand  der 
havde  plyndret  Pelle,  men  han  gik  alligevel  med. 
Det  laa  ikke  til  ham  at  være  mistænksom. 

Saadan  holdt  han  sit  Indtog  i  Arken,  under  et 
Barns  Beskyttelse.  De  to  lidt  ældre  Søskende  god- 
kendte gladelig  den  lille  Karls  Handling;  og  de  tre 
forældreløse  der  ellers  var  sky  og  tilbageholdende, 
sluttede  sig  straks  til  Pelle.  De  havde  fundet  ham 
paa  Gaden,  og  opfattede  ham  som  en  Jævnaldrende 
der  var  ukendt  og  trængte  til  Beskyttelse;  de  gav 
ham  det  første  Overblik  over  den  store  By  og  hjalp 
ham  til  at  faa  fat  hos  Pipmanden. 


Dagen  efter  Skovturen  flyttede  Pelle  over  paa 
Forbygningens  Loft,  i  Værelset  ved  Siden  af  „Fami- 
lien" som  netop  stod  tomt.  Marie  hjalp  ham  at  sætte 
det  i  Stand  og  bære  Sagerne  over;  og  det  var  med 
lettet  Sind  han  rystede  Maskepiet  med  Pipmanden 
af  sig.  Nu  var  det  forbi  med  Udsvedningen  og  alle 
Stiklerierne  der  fulgte  med;  nu  traadte  han  selv  i 
Forhold  til  Arbejdsgiveren  og  kunde  se  sine  Kam- 
merater lige  i  Øjnene.  Det  havde  i  adskillige  Hen- 
seender været  en  forsmædelig  Tid,  men  han  skiltes 
fra  Pipmanden  uden  Nag.  Han  havde  lært  mere  de 
faa  Maaneder  hos  ham  end  i  hele  Læretiden  hjem- 
me. 

Han  fandt  lidt  brugt  Værktøj  hos  en  Jærnhandler 
og  tog  Bord  og  Seng  paa  Afbetaling.  Inde  fra  Hof- 
skomageren fik  han  noget  Børnearbejde  at  begynde 
med;  det  stak  han  imellem,  sin  væsenligste  Fortje- 
neste fandt  han  hos  Mester  Beck  i  Torvegade. 

Beck  var  en  Mand  af  den  gamle  Skole;  hans 
Kundekreds  bestod  mest  af  Vægtere,  Prammænd  og 
de  gamle  Ulke  der  holdt  til  ude  paa  Kristianshavn, 


42 


Skønt  han  var  født  og  opvokset  her,  lignede  han 
en  Provinshaandværker,  gik  i  Morgensko  som  Dat- 
teren havde  broderet,  og  røg  om  Søndagen  lang  Pi- 
be i  sin  Gadedør.  Han  saå  gammeldags  paa  Haand- 
teringen  og  var  glad  for  Pelle,  der  kunde  spande 
svært  Fedtlær  og  ikke  var  bange  for  at  tage  i  et  Par 
gamle  Transtøvler.  Becks  Arbejde  kunde  ikke  saa 
godt  sendes  ud,  og  Pelle  mødte  villig  paa  Værksted 
og  tog  en  Haand  i  hvad  der  forefaldt.  Kun  vilde 
han  ikke  have  Kost  og  Logi  hos  Mester  paa  gam- 
meldags Manér. 

Forandringen  betød  Opgang  fra  første  Dag;  han 
arbejdede  med  Liv  og  Lyst  og  begyndte  at  lægge  til 
Side  for  at  faa  Skylden  til  Sort  fra  Haanden.  Nu 
øjnede  han  ogsaa  den  Dag,  da  han  kunde  faa  Far 
Lasse  herover. 

Om  Morgenen  naar  Loftets  Beboere  tumlede  søvn- 
drukne om  i  den  lange  Gang,  for  at  komme  af  Sted 
inden  den  fløjtede  kvart  i  seks,  sad  Pelle  allerede 
derinde  og  slog  sine  Skomagerslag.  Ved  Syvtiden  gik 
han  hen  paa  Becks  Værksted,  naar  der  var  noget 
til  ham.  Han  fik  ogsaa  en  Del  Arbejde  fra  Arkens 
Beboere. 

Han  havde  gjort  en  Erfaring  over  Produktionens 
Vilkaar,  og  denne  Erfaring  var  som  en  frugtbar 
Kærne,  der  laa  og  spirede  hvor  den  var  smidt  hen, 
og  vilde  avle  bestandig  mere.  Det  mærkedes  straks 
som  en  Bedring  i  Kaarene  at  have  rystet  den  ene 
Udbytter  af  sig  —  hvad  om  man  kunde  sende  den 
anden  samme  Vej  og  selv  tage  hele  Udbyttet  af  sit 
Arbejde! 

Det  lød  helt  fantastisk,  men  Pelle  skulde  ikke 
have  noget  af  at  gaa  til  Vejrs  her  og  komme  flad 
ned  igen.  Han  havde  gjort  en  haandgribelig  Erfaring, 
og  forlangte  Rede  paa  hvor  langt  den  rakte.  Mens 
han  sad  og  arbejdede,  tvang  han  Spørgsmaalet  til  at 
gaa  sindigt  frem  og  tilbage  gennem  Tankerne,  saa 
han  kunde  faa  det  ordenlig  undersøgt: 

Pipmanden  var  altsaa  overflødig  som  Mellemmand; 
man  kunde  gøre  et  Stykke  Arbejde,  uden  at  det  be- 

høvede  passere  ham  og  afsætte  en  Pægl  i  hans  tør- 
stige Hals.  Men  var  der  mere  Mening  i,  at  Fodtøjet 
paa  sin  Vej  ud  til  Forbrugerne  lagde  Vejen  om  ad 
Hofskomageren  og  afsatte  Selvejerkøretøj  og  Herre- 
leben? Kunde  Pelle  ikke  selv  træde  i  Forhold  til 
Kunderne,  og  skyde  Meyer  ud  lige  som  han  havde 
skudt  Pipmanden  ud?  —  jo  selvfølgelig!  Tredve 
Tusend  om  Aaret  stod  Hofskomageren  i  Skat  for, 
sagdes  der.  „Det  skulde  lige  deles  mellem  os  der 
arbejder  for  ham!"  tænkte  Pelle  mens  han  hamrede 
Pløkkerne  i.  „Saa  behøvede  Far  Lasse  ikke  gaa  der- 
hjemme én  Dag  længer  og  hutle  sig  gennem  Tilvæ- 
relsen." 

Dette  var  noget  man  kunde  tage  og  føle  paa,  et 
praktisk  Regnestykke  han  havde  gjort  —  som  til- 
syneladende ikke  havde  noget  med  hans  lyse  Lykke- 
tro at  skaffe.  Den  sad  fremdeles  i  det  dulgte  et 
Steds  og  bar  oppe  gennem  alt  —  men  vogtede  sig 
vel  for  at  stille  bestemte  Krav;  et  tungt  erhværvet 
Instinkt  sagde  den,  at  i  Fattigmand  galdt  det  om  at 
være  rummelig.  Det  var  hans  Slægtsarv,  og  han 
kunde  bære  den  trofast  gennem  alle  Tilskikkelser; 
som  Millionerne  havde  gjort  det  før  ham  —  altid 
rede  til  at  tage  mod  den  Ukendte  —  til  de  naaede 
Graven  og  resigneret  leverede  Drømmen  videre. 
Der  var  et  Haab  for  ham  selv  i  det,  men  blev  dét 
slaaet  ned,  bestod  Haabet  selv  alligevel.  Det  med 
Lykken  var  til  syvende  og  sidst  ikke  noget  Løfte 
om  haandgribelig  Fremgang  for  den  enkelte,  men  en 
bred  Forjættelse  —  baaret  frem  gennem  trælse  Aar- 
hundreder  med  noget  af  Evighedens  lange  Aande- 
drag. 

Pelle  havde  hele  den  endeløse  Vandring  i  sig; 
den  laa  nedfældet  i  hans  Sind  som  en  ufattelig  stor 
Langmodighed.  I  hans  Verden  var  Ævnerne  ofte  nok 
store,  men  Resignationen  altid  større;  han  var  grun- 
digt indstillet  paa  at  se  alting  gaa  til  Spilde  og  alli- 
gevel bevare  Haabet. 

Ofte  nok  havde  det  taget  Toner  under  den  lange 
Marsj:    af  „Davidsstaden    med    Guld   paa   Gaden", 

„Tusendaarsriget"  og  „Herrens  Herligheds  Gen- 
komst", —  han  havde  selv  lyttet  spørgende  til  nogle 
af  dem.  Men  aldrig  før  havde  det  faaet  Lyd  i  en 
Sang  om  Mad  og  Klæder,  Hjem  og  Hygge;  hvordan 
skulde  han  saa  kende  sig  igen  i  det? 

Han  sad  blot  her  og  gjorde  et  Regnestykke  op, 
som  klart  og  hurtigt  kunde  skaffe  ham  Del  i  Go- 
derne —  med  en  Fordringsfuldhed  og  Utaalmodig- 
hed  som  han  ikke  kunde  have  gjort  Regnskab  for. 

Og  rundt  om  ham  mudrede  det  paa  samme  Maa- 
de.  Der  var  gaaet  et  vaagnende  Ryk  gennem  Mas- 
serne, de  vandrede  ikke  længer  taalmodigt  frem 
under  den  blinde  Bevidsthed,  men  svajede  hid  og 
did  i  forvirret  Raadslagning.  Det  vidunderlige  skulde 
ikke  længer  fuldbyrde  sig  selv,  naar  Tidens  Fylde 
kom.  Der  sad  en  ond  Magt  og  holdt  deres  store 
Haab  om  Knæerne,  saa  hun  aldrig  kunde  føde!  De 
maatte  selv  se  at  hjælpe  Lykken  til  Verden. 

Der  var  gaaet  Brud  paa  den  urokkelige  Fatalisme, 
som  før  havde  holdt  det  hele  saa  tungt  gaaende; 
Massen  holdtes  ikke  længere  sammen  i  dump  Re- 
signation. Mennesker  som  hele  Livet  igennem  havde 
gaaet  deres  Vanegang  til  og  fra  Arbejdet,  stansede 
pludselig  op  og  gav  sig  til  at  stille  urimelige  Spørgs- 
maal  om  Hensigten  med  det  hele.  Selv  de  enfoldige 
vovede  at  sætte  Tvivl  ved  Tingenes  Orden;  det  var 
ikke  længer  saadan,  fordi  det  maatte  saa  være  — 
der  var  en  pinlig  Aarsag  til  Elendigheden.  Dermed 
var  der  gaaet  Hul,  de  gik  og  fik  Lyst  til  at  tage  Haand 
i  Hanke  med  Tilværelsen;  Fingrene  kløede  paa  dem 
efter  at  rive  et  eller  andet  spærrende  ned  —  de 
vidste  bare  ikke  hvad. 

Der  var  noget  som  en  Hvirvel  i  det,  alle  Linjer 
forsvandt.  Ukendte  Magter  dukkede  op  og  lod  sig 
lige  ane,  eller  besatte  de  skikkeligste.  Folk  der  før 
havde  krøbet  som  Hunde  for  at  faa  Føden,  blev 
pludselig  grebne  af  Stædighed  og  lod  sig  slaa  ned 
før  de  bøjede  sig.  Støtte  Folk  som  havde  arbejdet 
paa  ét  Sted  hele  deres  Liv,  kunde  ikke  længer  finde 
sig  i  Tingene  og  gik  deres  Vej  for  et  godt  Ord.  Den 

tungt  erhværvede  Langmodighed  var  slaaet  ud  af 
Sindene;  de  der  støt  havde  baaret  det  hele  paa  de- 
res Skuldre,  gik  og  lagde  sig  Ømtaalighed  til;  de 
blev  urimelige  og  umedgørlige  som  svangre  Kvinder. 
Det  var  som  de  ømmede  sig  under  Trykket  indefra 
af  en  usynlig  Magt,  og  forsøgte  at  aabne  den  haarde 
Skorpe  for  noget  nyt  i  sig.  Den  smærtelige  Tilskyn- 
delse kendtes  paa  deres  forvirrede  Stirren  og  disse 
pludselige  vanvittige  Greb  ud  i  den  tomme  Luft. 

Der  var  noget  truende  i  selve  den  Uvished  Mas- 
serne gik  og  traadte  rundt  i,  som  lyttede  de  efter  ny 
Ord  ude  fra  Mørket.  De  slog  rask  væk  gammel 
Vane  og  Hævd  ud  af  Sindet  for  at  gøre  Plads  i  sig; 
rundtom  talte  man  om  det  ny  og  det  ny  og  prøvede 
blindt  at  indrette  sig  for  det  —  som  var  det  en  Selv- 
følge, at  Tidens  Fylde  nu  var  kommen  og  Forjæt- 
telsen skulde  fuldbyrdes  just  paa  dem.  De  gik  og 
var  parate  til  at  gøre  et  eller  andet  —  de  vidste 
ikke  selv  hvad  —  klumpede  sig  sammen  i  Smaahold 
og  lavede  mislykkede  Strejker,  helt  hen  i  Vejret. 
Andre  lavede  Diskussionsforeninger,  og  gav  sig  i 
hidsige  Ord  til  at  slaas  om  det  ny  som  ingen  af  dem 
kendte  —  det  var  navnlig  de  unge.  Mange  af  dem 
var  stævnet  hid  for  Lykken  —  lige  som  Pelle  selv, 
og  de  brændte  af  Uro.  Der  var  noget  hæftigt  over 
dem  —  en  Febertilstand! 

Saadan  var  Tilstanden  da  Pelle  kom  til  Hoved- 
staden —  kaotisk,  uden  noget  trygt  Plan  at  vandre 
til  sin  Gærning  i.  Masserne  støttede  ikke  hinanden 
længer,  men  var  i  Opløsning  og  flakkede  forvirret 
efter  noget  at  samle  sig  om.  Opad  i  Samfundet  mær- 
kedes kun  Utrygheden  i  Arbejdsforholdene;  der 
klagedes  over  Uroen,  den  meningsløse  Uro  som 
indskrænkede  Udbyttet  og  gjorde  Konkurrensen  med 
Udlandet  vanskelig.  Men  enkelte  kloge  vejrede  Fol- 
ket som  et  stort  lyttende  Øre;  ny  Prædikanter  op- 
stod og  vilde  føre  Mængden  ad  nye  Veje  hjem  til 
Gud.  Pelle  blev  et  Par  Gange  af  Strømmen  ført 
saadanne  Steder  hen,  men  lod  sig  ikke  tage;  det 
var  de  gamle  Toner  om   igen  —  dér  laa  det  ikke. 

Ingen  lod  sig  tilfredsstille  længer  ved  Anvisninger 
paa  Himlen;  de  ny  Profeter  forsvandt  lige  saa  plud- 
selig som  de  var  dukket  op. 

Men  der  var  midt  i  Forvirringen  en  fast  Klump, 
en  Menighed  som  var  groet  støt  frem  gennem  en 
Række  Aar  og  fanatisk  havde  modstaaet  Forfølgelse 
og  Spot  oppe  og  nede  fra,  til  den  nu  udgjorde  nogle 
Tusend  Medlemmer.  De  stod  fast  i  Hvirvlen  og  paa- 
stod  lige  haardnakket,  at  deres  Lære  sad  inde  med 
Fremtiden.  Og  nu  syntes  den  at  faa  Vind  i  Sejlene; 
den  svarede  paa  en  egen  Maade  til  de  utaalmodige 
Krav  om  at  faa  Himmerige  draget  ned  her  paa  Jor- 
den og  Lykken  inden  for  Rækkevidde. 

Pelle  havde  ladet  sig  tage  af  den  ny  Lære  ude 
ved  Den  Slesvigske  Sten  og  kastet  sig  varmt  og 
stærkt  i  Armene  paa  den.  Han  gik  til  Møder  og 
Diskussioner  og  brugte  sine  Øren  for  at  faa  fat  i 
noget  sagligt;  hans  praktiske  Natur  krævede  noget 
haandgribeligt  for  Tanken  at  arbejde  med.  Nede  i 
hans  Væsen  arbejdede  det  samtidig,  dybt  og  stærkt 
som  Strømme  under  Is;  undertiden  mærkedes  det 
op  paa  Overfladen  og  gjorde  ham  forskrækket. 
Endnu  havde  han  ikke  formaaet  at  samle  det  til 
nogen  Helhed;  naar  han  hørte  Klagerne  over  den 
ødelæggende  Uro  der  satte  Landets  Velstand  paa 
Spil,  saå  han  ikke  Sammenhængen  i  det. 

„Det  er  dog  forkert  at  de  stanser  Arbejdet  uden 
nogen  Grund,"  sagde  han  til  Morten,  en  pag  Bageri- 
kusken  var  gaaet  sin  Vej  fra  Pladsen.  „Som  nu  jer 
Ka'l  —  han  havde  jo  ikke  noget  at  beklage  sig 
over." 

„Han  har  maaske  pludselig  faaet  ondt  i  Skrævet 
af,  at  hans  Oldefar  engang  har  redet  Træhesten! 
Hvem  ved  —  han  var  jo  fra  Landet,"  svarede  Mor- 
ten alvorlig. 

Pelle  saå  rask  paa  ham.  Han  led  ikke  Mortens 
dobbeltbundede  Maade  at  tale  paa,  den  gjorde  ham 
utryg. 

„Kan  du  ikke  lige  saa  godt  tale  ordenligt?"  sagde 
han.  Jeg  forstaar  dig  ikke." 

„Ikke  det?  —  Men  der  er  vel  Aarsag  nok,  Mas- 
ser af  gammel  Aarsag;  hvorfor  Pokker  skal  der  saa 
oven  i  Købet  være  en  Grund  fra  i  Gaar?  Kunde 
du  ikke  tænke  dig,  at  Arbejderen  —  der  har  traadt 
Trædemøllen  saa  længe  i  den  Tro  at  Bevægelsen 
udgik  fra  de  andre  —  pludselig  opdager,  at  det  er 
ham  selv  der  holder  det  hele  gaaende?  For  det  er 
hvad  der  foregaar!  Fattigmand  er  ikke  bare  en  Træl 
der  træder  Hjulet,  og  faar  en  Haandfuld  Mel  kastet 
i  Halsen  engang  imellem  for  at  han  ikke  skal  sulte 
ihjæl.  Han  er  ved  at  opdage  at  han  staar  i  højere 
Tjeneste,  du!  —  og  nu  vender  Bevægelsen  sig  og 
udgaar  fra  ham  selv!  —  Men  det  kan  du  sagtens 
ikke  se,"  tilføjede  han  ved  at  se  Pelles  vantro  Ud- 
tryk. 

„Nej  for  jeg  har  ikke  Højhedsvanvid,"  svarede 
Pelle  leende  —  „og  du  er  da  heller  ingen  Profet, 
som  kan  forudsige  saa  store  Ting.  Men  jeg  har  For- 
stand nok  til  at  regne  ud,  at  vil  man  gøre  Vrøvl, 
maa  man  have  noget  bestemt  at  gøre  Vrøvl  over. 
Ellers  gaar  den  ikke.  Det  med  Træhesten  er  ikke 
tilstrækkeligt." 

„Det  kommer  vel  an  paa,  hvor  mange  der  gør 
Vrøvl,"  svarede  Morten.  „Hvad  alle  er  med  i,  behø- 
ver der  ikke  gives  Grunde  for." 


Pelle  tumlede  videre  med  det  under  Arbejdet.  Det 
gik  ikke  med  disse  Overvejelser  i  al  Almindelighed; 
hvad  der  var  af  den  Slags  i  hans  Tankeverden,  var 
fastslaaet  gennem  Slægtled  og  handlede  mest  om  Liv 
og  Død.  Han  maatte  have  praktisk  fat  og  søgte  igen 
tilbage  til  sin  egen  store  Erfaring  — : 

Pipmanden  var  overflødig,  det  havde  Pelle  selv  le- 
veret Beviset  for!  Og  der  var  ikke  noget  i  Vejen 
for  at  skyde  Hofskomageren  ogsaa  ud ;  det  var  Sven- 
dene der  besørgede  Maaltagning  og  Tilskæring  — 
hele  Arbejdet!  Han  var  egenlig  en  Udsveder  han 
ogsaa,  der  havde  sat  sig  paa  Toppen  af  hele  Histo- 

rien  og  sugede  Profitten  til  sig.  Men  saa  havde  Mor- 
ten jo  alligevel  Ret  i  sit  storsnudede  Syn  paa  Ar- 
bejderen som  den  der  bar  det  hele!  Pelle  studsede 
lidt  ved  Resultatet,  og  fastslog  forsigtigt  at  det  i  alle 
Fald  galdt  for  hans  Fags  Vedkommende.  Dér  var 
der  god  Mening  i  at  erobre  sit  eget  tilbage  —  men 
hvordan? 

Hans  sunde  Sans  krævede  noget  at  sætte  i  Stedet 
for  Meyer  og  de  andre  store  Udsvedere.  Det  gik 
ikke,  at  hver  Svend  sad  og  miksede  paa  egen  Haand 
som  Smaamester;  han  havde  set  formeget  af  det 
hjemme  i  Provinsbyen  —  det  skabte  Hutleri! 

Han  satte  sig  saa  til  at  udarbejde  en  Plan  for  en 
Produktionsforening:  et  Antal  Arbejdere  i  Faget 
skulde  slaa  sig  sammen,  indskyde  hver  sin  lille  An- 
del og  leje  Forretningslokaler;  Arbejdet  skulde  for- 
deles mellem  dem  efter  hver  Mands  særlige  Anlæg, 
og  af  deres  Midte  valgte  de  en  til  at  forestaa  det 
hele.  Paa  den  Maade  kunde  Spørgsmaalet  løses  — 
hver  Mand  fik  det  fulde  Udbytte  af  sit  Arbejde. 

Da  han  havde  gennemtænkt  sin  Plan  grundigt,  gik 
han  til  Morten  med  den. 

„Det  har  jo  været  fremme  inden  for  Bevægelsen," 
udbrød  Morten  og  trak  en  Bog  frem  —  „men  det 
gik  mærkværdig  nok  ikke.  Hvor  har  du  hugget  den 
Ide?" 

„Det  har  jeg  selv  siddet  og  fundet  ud,"  svarede 
Pelle  selvfølende. 

Morten  saa  lidt  tvivlende  ud.  Han  slog  op  i  Bo- 
gen og  viste  Pelle,  hvorledes  hans  Ide  netop  var 
skitseret  —  Ord  til  andet  næsten  —  som  et  Led  i 
Fremrykningen.  Det  var  et  Værk  om  Socialismen. 

Naa,  Pelle  tabte  ikke  Modet  af  den  Grund!  Han 
var  stolt  over  at  have  udfundet  noget,  som  ogsaa  an- 
dre var  kommet  paa  —  lærde  Folk  oven  i  Købet! 
Han  begyndte  at  faa  Tillid  til  sin  egen  Tanke,  og 
søgte  ivrigt  ud  til  Møder  og  Foredrag.  Kræfter  og 
Mod  vidste  han  han  havde.  Han  vilde  se  at  blive 
dygtig!  —  og  saa  opsøge  dem  der  gik  foran  og  brød 
Vejen,  og  tilbyde  dem  sin  Tjeneste! 

Hidtil  havde  Lykken  altid  dunkelt  foresvævet  ham 
som  et  Æventyr,  der  pludselig  slog  ned  over  sin 
Mand  og  hævede  ham  op  i  højere  Egne,  mens  alle 
de  andre  stod  tilbage  og  stirrede  langt  efter  én  — 
det  var  jo  det  pinlige.  Men  her  skimtedes  nye  Veje, 
som  førte  til  Lykke  for  alle  der  udrettede  noget  — 
saadan  som  Kraften  havde  fantaseret  sig  det  i  sin 
Dødsstund.  Han  begreb  ikke  saa  lige,  hvor  alt  det 
skulde  komme  fra;  men  det  blev  deres  Sag  som 
skulde  udrede  det! 

Alt  dette  holdt  hans  Sind  i  ny  og  uvant  Beskæf- 
tigelse. Han  var  ikke  vant  til  at  spekulere  paa  egen 
Haand,  men  havde  hidtil  holdt  sig  til  hvad  der  var 
overleveret  ham  som  Slægtens  Vedtægt  —  og  ofte  blev 
det  byrdefuldt  nok.  Saa  slog  han  til  det  hele  for  at 
blive  det  kvit.  Men  det  kom  igen! 

Naar  han  var  træt,  fik  Hanne  igen  Magt  over 
ham,  og  han  søgte  over  til  dem  om  Aftenen.  Han 
vidste  godt  at  det  ikke  var  for  det  gode,  nogen  Frem- 
tid ved  Hannes  Side  var  det  ham  ikke  muligt  at 
tænke  sig;  i  Forbindelse  med  hende  eksisterede  kun 
Øjeblikket.  Hendes  sælsomme  Væsen  havde  Magten 
med  ham  —  det  var  det  hele!  Tidt  nok  svor  han 
ikke  at  lade  sig  gække,  men  gik  derned  alligevel. 
Han  maatte  prøve  at  erobre  hende  —  og  saa  tage 
Følgerne! 

En  Dag  efter  Fyraften  kom  han  slængende  der- 
ned. Der  var  ingen  paa  Svalen,  saa  gik  han  ind  i 
det  lille  Køkken. 

„Er  det  dig,  Pelle?"  lød  Hannes  Stemme  inde  fra 
Stuen  —  „kom  bare  ind." 

Hun  havde  nok  vasket  sit  Legeme  og  sad  nu  i 
hvidt  Skørt  og  Livstykke  og  redte  sit  fagre  Haar. 
Der  var  noget  af  en  Prinsesse  over  hende,  saadan 
som  hun  hægede  om  sin  Krop  og  forstod  hvordan 
det  skulde  gøres.  Spejlet  stod  foran  hende  i  Vin- 
duet, og  uden  for  den  lille  Bagstue,  i  Smuget  mellem 
Tage  og  skjoldede  Brandmure,  saas  Børnehusbroen 
og  Kanalen  der  løb  udefter.    Derude  ved   Handels- 

pladserne  var  Luften  streget  graa  ind  af  Skibenes 
Rejsning. 

Pelle  satte  sig  paa  Puffen  henne  ved  Kakkelovnen 
med  Albuerne  paa  Knæerne  og  gloede  ned  i  Gulvet; 
han  var  underlig  i  Hovedet.  „Bare  den  gamle  snart 
vilde  komme,"  tænkte  han  —  „jeg  tror,  jeg  gaar  ud 
og  lader  som  jeg  kigger  efter  hende."  Men  han  blev 
alligevel  siddende.  Ved  Væggen  stod  Dobbeltsengen 
med  rødblomstret  Tæppe  over,  og  op  ad  den  anden 
Væg  Bordet  med  Stolene  skubbet  ind  under.  „Hun 
skulde  ikke  gække  mig  altfor  meget,"  tænkte  han 
igen  —  „kanske  ender  det  med,  at  jeg  tager  for 
mig.  Og  saa  brænder  hun  sig!" 

„Hvorfor  siger  du  ikke  noget  til  mig,  Pelle?"  spurgte 
Hanne. 

Han  løftede  Hovedet  og  saå  hende  derinde  i  Spejlet, 
hun  havde  Spidsen  af  Fletningen  i  Mundvigen,  og  lig- 
nede en  Killing  der  bider  i  sin  Hale. 

„Aa,  hvad  skal  jeg  vel  sige?"  svarede  han  mut. 

„Du  gaar  og  er  fornærmet  paa  mig,  men  det  er 
nu  Synd  af  dig  —  det  er!  Kan  jeg  gøre  for  at  jeg 
er  saa  angst  for  Fattigdommen  —  aa  saa  det  gruer 
inden  i  mig?  Lige  fra  jeg  blev  født  har  det  aldrig 
været  andet;  og  du  er  ogsaa  fattig  Pelle,  lige  saa 
fattig  som  jeg  selv.  Hvad  kan  der  vel  ske  med  os 
to  —  vi  ved  jo  det  hele!" 

„Hvad  er  det  for  noget  der  skal  ske  da?" 

„Det  ved  jeg  ikke,  og  det  er  ogsaa  lige  meget  — 
noget  som  jeg  ikke  kender  bare.  Uh,  alting  bliver 
saa  kendt  naar  man  er  fattig;  hver  Traad  i  Tøjet 
kender  man  udenad,  og  kan  se  hvor  det  slider  paa 
den.  Havde  du  bare  været  Sømand,  Pelle." 

„Har  du  kanske  mødt  ham  igen?"  spurgte  Pelle. 

Hanne  virrede  leende  med  Hovedet.  „Nej  men 
jeg  tror  paa  noget  du  —  noget  storartet!  Der  ligger 
et  stort  Sejlskib  derhenne  —  jeg  kan  se  det  her 
fra  Vinduet.  Det  er  fuldt  af  dejlige  Ting,  Pelle!" 

„Du  er  vild,"  sagde  Pelle  haanligt.  „Det  er  en 
Bark  der  skal  ind  til  Kulkajen,  den  kommer  fra 
England  med  Kul." 

„Det  kan  godt  være,"  svarede  Hanne  ligegyldigt  — 
„hvad  bryder  jeg  mig  om  det!  Derhenne  ligger  Ski- 
bet og  har  noget  til  mig  fra  det  fremmede!  synger 
det  hele  Tiden  inde  i  mig;  og  den  Glæde  kan  du 
vel  nok  unde  mig?" 

Moderen  kom  vrængende  ind. 

Ja  derhenne  ligger  Skibet  og  har  noget  til  mig  — 
dér  ligger  Skibet  og  har  noget  til  mig  —  æv!  Er 
du  ikke  snart  ked  af  at  høre  paa  dit  eget  forskruede 
Pjat?  Hele  din  Barndom  har  du  siddet  dér  og  hængt 
—  og  gloet  efter  Skibet;  nu  kunde  det  snart  være 
nok.  Og  dér  lader  du  Pelle  sidde  og  se  paa  at  du 
blotter  din  Ungdom  —  skammer  du  dig  ikke?" 

„Pelle  er  saa  god  Mor  —  og  han  er  min  Bror. 
Han  tænker  ikke  — " 

„Tænker  ikke!  Jo  han  tænker:  Hvor  hendes  Barm 
er  blød  og  hvid.  Og  hans  Sind  græder,  fordi  han 
ikke  faar  Lov  at  lægge  sit  Hoved  dér.  Jeg  har  vel 
ogsaa  kendt  til  at  skænke  Glæder  i  mine  unge  Dage!" 

Hanne  rødmede  helt  ned  over  sin  Barm.  Hun  slog 
Haandklædet  over  sig  og  løb  ud  i  Køkkenet. 

Moderen  saå  efter  hende: 

„Hun  er  saa  skær  i  Huden  som  nogen  Konge- 
datter —  skulde  én  nu  ikke  tro,  hun  var  en  Gøge- 
unge? Hendes  Far  kunde  heller  ikke  lide  hende. 
Du  har  været  mig  utro  med  en  eller  anden  Fin- 
stikker —  sagde  han  saa  ofte  —  hvordan  skulde 
to  fattige  slaaet  sammen  give  saadant  Postelin?  Ved 
den  levende  Gud,  Johnsen  —  sagde  jeg  —  du  og 
ingen  anden  er  Far  til  Pigebarnet!  Men  han  pryg- 
lede os  og  vilde  ikke  tro  mig;  han  saå  sig  gal  paa 
Ungen  og  hadede  os  begge  to  for  hendes  Finheds 
Skyld.  Ikke  saa  sært  om  hun  er  blevet  lidt  underlig 
i  Hovedet  —  vil  du  saa  tro  hun  har  kostet  mig 
nogle  salte  Taarer?  Men  lad  du  hende  fare,  Pelle! 
For  hendes  egen  Skyld  kunde  jeg  godt  ville,  at  du 
skulde  have  hende,  men  du  har  ikke  godt  af  at  gaa 
saadan  og  blive  holdt  hen.  Og  faar  du  hende,  bliver 
det  kanske  daarligere  endnu;  Kvindenykker  er  elen- 
digt Bohave  for  et  Hjem." 

Pelle  indrømmede  det  i  sit  stille  Sind.  Han  havde 
ladet  sig  daare,  og  gik  og  ødede  af  sin  Ungdom  paa 
en  Vej  der  ikke  førte  igennem.  Og  nu  skulde  det 
være  forbi. 

Hanne  kom  ind  og  saå  paa  ham,  lys  og  svær- 
merisk. „Vil  du  med  ud  og  gaa  en  Tur,  Pelle?" 
spurgte  hun. 

Ja,"  svarede  Pelle  glad  og  smed  hurtig  alle  For- 
sætter over  Bord. 


Pelle  og  hans  lille  Naboerske  kappedes  om,  hvem 
der  kunde  komme  først  op  om  Morgenen.  Naar  hun 
var  heldig  og  maatte  kalde  paa  ham,  straalede  hendes 
Ansigt  af  Stolthed;  det  hændte  han  blev  liggende 
lidt  længer  for  at  unde  hende  den  Glæde,  og  sva- 
rede helt  søvndrukken  naar  hun  dunkede  i  Væggen. 
Men  undertiden  tog  Barneaarene  deres  Ret;  Pelle 
færdedes  saa  stille  som  muligt,  og  ved  Halvseks- 
tiden  bankede  han  i  Væggen.  Saa  var  hun  flov  hele 
Formiddagen. 

Brødrene  skulde  have  deres  Morgendrik  og  være 
paa  Arbejde  Kl.  seks;  Peter  der  var  ældst  gik  paa 
en  Blikvarefabrik,  Karl  løb  med  Morgenaviser  og 
paatog  sig  alt  muligt  tilfældigt  Sjov.  Han  maatte  støve 
det  op,  og  hele  hans  lille  Person  bar  Præg  deraf. 
Der  var  noget  rastløst  vandrende  over  hans  Væsen, 
som  om  Tankerne  bestandig  jog  rundt  efter  Udveje. 

Paa  den  Tid  mudrede  det  rundt  om ;  nede  over 
Brøndens  Bund  og  ud  gennem  Tøndegangen  lød 
en  endeløs  Klapren  af  Fodtrin  fra  Arkens  Hundre- 
der, der  væltede  søvndrukne  ud  i  Dagen,  tjavsede  — 
med  Rester  af  Nattens  Indhold  hængende  i  Træk 
og  Øjne.  De  smaskede  som  smagte  de  paa  Mod- 
sætningen mellem  Nat  og  Dag,  gabede  lydeligt  og 
jog  af  Sted.   Heroppe  paa  den  lange  Gang  tumlede 

Fabrikspiger,  Arbejdere  og  Aviskoner  halvnøgne 
rundt,  de  var  altid  forsinkede,  og  stod  smaaskæn- 
dende  og  ventede  paa  deres  Tur  til  at  komme  til 
Vasken.  Der  var  kun  en  Vask  ved  hver  Ende  af 
Gangen,  og  det  blev  lige  at  faa  Øjnene  dyppet  og 
Søvnen  jaget  væk.  Til  alle  Humrene  stod  der  aabent, 
Natdunsterne  hang  tungt  i  Gangen. 

De  Dage  han  arbejdede  hjemme,  var  den  lille 
Marie  i  godt  Humør;  hun  sang  og  trallede  ustan- 
selig  med  sin  underlige  Dværgestemme,  og  hvert  Øje- 
blik kom  hun  ind  og  tilbød  sin  Tjeneste.  Saa  kunde 
hun  stille  sig  bag  ham  og  tavs  staa  og  betragte  hans 
Arbejde,  mens  Aandedrættet  gik  hørligt  inde  i  hende 
med  smaa  Pibelyde.  Der  var  en  dump  Rugen  i  selve 
hendes  lille  hæmmede  Legeme,  der  mindede  Pelle 
om  Mortens  ulykkelige  Søster  Karen;  det  samme 
ufuldbaarne,  stenede  —  som  ved  Frugterne  af  altfor 
unge  Trær.  Men  hun  var  af  lysere  Lød  alligevel, 
Barnesliddet  sad  ikke  som  beske  Væsker  i  hende, 
det  var  kun  det  ydre  der  var  mærket  deraf.  Over 
hendes  Sind  laa  tværtimod  et  Skær  af  forhutlet  Lykke, 
som  havde  hun  det  meget  bedre  end  hun  kunde 
vente.  Kanske  kom  det  af,  at  hun  saå  et  Resultat  af 
sit  Barneslid;  der  var  ingen  til  at  sprede  det  for 
alle  Vinde. 

Hun  var  en  dygtig  lille  Husmoder,  og  Brødrene 
respekterede  hende  og  bragte  retskaffent  hjem  hvad 
de  fortjente.  Saa  tog  hun  fra  hvad  der  skulde  bruges, 
lagde  til  Side  til  Huslejen  i  en  Æske  som  hun  gemte 
i  Komoden,  og  gav  dem  det  de  maatte  more  sig  for. 
„Lidt  skal  de  have,"  sagde  hun  til  Pelle,  „for  Mand- 
folk kan  ikke  lide  at  gaa  uden  Penge  i  Lommen. 
De  fortjener  det  ogsaa,  for  de  har  aldrig  saa  meget 
som  drukket  en  Øre  op;  om  Lørdag  Aften  gaar  de 
lige  hjem  med  Fortjenesten.  —  Men  nu  maa  jeg  nok 
ind  til  mit  Arbejde;  skrækkeligt  ogsaa  som  Tiden 
bliver  borte  mellem  Hænderne  paa  én."  Hun  snak- 
kede akkurat  som  en  gift  Kone,  og  Pelle  morede 
sig  indvendig. 

Lidt  efter  kom  hun  stikkende  igen;   han   skulde 

smage  et  eller  andet,  eller  hun  havde  sit  Lappear- 
bejde  med  og  slog  sig  ned  paa  Kanten  af  en  Stol. 
Hun  var  altid  paa  Spring,  som  om  en  Gryde  kunde 
koge  over  naar  som  helst. 

Saa  snakkede  de  Fornuft,  den  lille  Marie  brød 
sig  ikke  om  Pjank.  Der  var  nok  af  alvorligt  at 
snakke  om,  de  vanskelige  Tider,  Maries  Forældre, 
og  selve  det  forunderlige  at  de  to  havde  truffet  hin- 
anden en  Gang  før.  Det  var  en  Hændelse  fuld  af 
uudtømmelig  Rigdom  for  hende,  skønt  hun  ikke 
kunde  huske  det. 

Men  Pelle  huskede  det  tydeligt,  og  maatte  for- 
tælle igen  og  igen  om  sin  Tur  til  Havnen  derhjemme 
for  at  vise  gamle  Tækkemand  Holm  Damperen;  og 
Marie  lo  hvergang  hun  hørte,  at  Holm  stod  og  sprang 
af  Skræk  for  det  prustende  Dampspil.  —  Hvad  saa 
da?  —  Ja  Damperen  var  jo  i  Færd  med  at  tage 
en  Bunke  Bohave  ind,  gamle  Senge,  Borde  og  sligt. 

„Det  var  vort  altsammen!"  udbrød  Marie  og  klap- 
pede i  Hænderne  —  „dengang  havde  vi  noget.  Vi 
havde  det  at  sætte  ud  af,  mens  Far  laa  syg  efter 
Faldet?"  Saa  stirrede  hun  spørgende  paa  ham  efter 
mere. 

Og  midt  i  Bohavet  stod  en  Mand  med  et  fint 
gammelt  Spejl  i  Favnen.  Tækkemand  Holm  kendte 
ham  og  gav  sig  i  Snak. 

„Han  græd  —  ikke?"  spurgte  Marie  rørt.  „Far 
var  saa  ulykkelig  fordi  det  gik  tilbage  for  os." 

Saa  snakkede  hun  selv  om  Hotellet  dernede  ved 
Østlandets  Klipper,  og  de  fine  Gæster  som  laa 
der  om  Sommeren.  Tre  Aar  havde  de  boet  der,  og 
Pelle  maatte  igen  nævne  Summen  man  havde  be- 
draget hendes  Far  for.  Hun  var  stolt  over  at  de 
havde  ejet  saa  meget  engang  —  ti  Tusend. 

Herovre  havde  Faderen  faaet  Arbejde  som  Mur- 
haandlanger,  en  Dag  traadte  han  paa  en  Vippeende 
og  faldt  ned.  Han  laa  et  Par  Maaneder,  og  da  alle 
Stumperne  var  gaaet  døde  han.  Saa  kom  de  ind  i 
Arken.  Moderen  gik  ud  og  vaskede  for  Folk,  men 
hun  var  blevet  underlig  i  Hovedet.  Hun  kunde  ikke 

bære  Ulykken  og  forsømte  Hjemmet  for  at  søge  rundt 
til  Sekterne  efter  Trøst,  helt  forstyrret  var  hun  til— 
sidst.  Og  en  Dag  forsvandt  hun,  man  mente  hun 
havde  druknet  sig  i  Kanalen.  „Men  nu  har  vi  det 
godt,"  sluttede  Marie  altid  —  „nu  er  det  ingen 
Sag." 

„Er  du  da  ikke  træt  af  at  have  alt  det  at  tage 
Vare  paa?"  kunde  Pelle  forundret  spørge. 

Hun  saå  forbavset  paa  ham:  „Hvorfor  skulde  jeg 
vel  være  træt?  Der  er  ikke  mere  end  man  kan 
overkomme  —  naar  man  bare  passer  Tiden.  Og 
Drengene  er  tilfreds  med  hvad  jeg  laver,  de  gør  al- 
drig Vrøvl." 

De  tre  forældreløse  slog  sig  igennem  saa  godt  de 
kunde,  og  var  helt  stolte  over  deres  lille  Menage. 
Naar  det  gik  dem  smaat,  sultede  de  og  holdt  alvor- 
lige Raadslagninger;  men  de  tog  ikke  mod  Hjælp 
af  nogen.  De  levede  i  en  bestandig  Frygt  for,  at  Po- 
litiet skulde  faa  Nys  om  deres  Forhold  og  komme 
og  slæbe  dem  i  Skole;  saa  vilde  de  blive  jaget  fra 
hinanden  og  anbragt  paa  Fattigvæsnets  Regning.  De 
var  sky  og  holdt  sig  for  sig  selv.  I  Arken  holdt  alle 
af  dem  og  dækkede  deres  Skjul.  Med  Beboernes 
Familieliv  gik  det  som  det  kunde  bedst;  altid  var 
der  Ballade  i  et  eller  andet  Hjem.  Der  var  ligesom 
en  Oprejsning  i  at  have  disse  tre  Børn  boende  saa 
smukt  midt  i  Suppedasen,  man  saå  op  til  den  lille 
Mønsterarne  og  værnede  om  den  som  en  Helligdom. 

Pelle  sluttede  de  sig  ubetinget  til;  de  havde  fisket 
ham  op  paa  Gaden  og  betragtede  ham  paa  en  Maade 
som  et  Hittebarn,  der  stadig  stod  under  deres  Be- 
skyttelse. Naar  Marie  serverede  Morgenkaffen  til  Dren- 
gene, bragte  hun  en  Taar  ind  til  Pelle  ogsaa  —  der 
hjalp  ingen  Protest.  Og  om  Formiddagen  naar  hun 
var  færdig  inde  hos  sig  selv,  stillede  hun  hos  ham 
med  Kost  og  Gulvspand.  Hendes  satte  gammelkloge 
Ansigt  lyste  af  Omsigt  og  Trang  til  at  hjælpe;  hun 
spurgte  ikke  om  Forlov,  men  tog  af  sig  selv  fat 
hvor  der  trængtes.  Naar  Pelle  var  paa  Becks  Værk- 
sted, fandt  han  altid  sit  Værelse  i  Stand  om  Aftenen. 

Havde  han  Arbejde  hjemme,  kom  hun  ind  med 
Formiddagskaffe  til  dem  begge.  Han  nænnede  ikke 
at  sige  nejtak,  fordi  hun  tog  sig  det  nær  og  kunde 
gaa  en  hel  Dag  med  sin  Krænkelse;  i  Stedet  løb 
han  saa  ned  efter  Boller.  Marie  lagde  gærne  sin 
Part  til  Side  til  Drengene  under  et  eller  andet  Paa- 
skud —  hun  havde  ingen  rigtig  Glæde  af  at  nyde 
noget  selv. 

Pelle  følte  Fremgangen  og  sin  egen  Ungdom  og 
var  bestandig  i  lyst  Humør,  selv  Hanne  kunde  ikke 
kaste  alvorlig  Skygge  over  hans  Tilværelse.  Der  var 
over  Forholdet  til  hende  noget  som  en  skøn  Uvir- 
kelighed, der  ikke  satte  Ar  i  Hjærtet. 

Og  over  for  dette  prøvede  Barn  skammede  han 
sig  simpelt  hen,  hvis  noget  vilde  komme  op  og  for- 
stemme. Han  følte  det  som  en  Pligt  at  lyse  op  i 
hendes  fattige  Tilværelse  med  godt  Humør,  og  talte 
muntert  op,  spøgede  og  smaadrillede  hende  for  at 
sprede  hendes  unaturlige  Alvor.  Saa  smilede  hun 
paa  sin  stille  moderlige  Maade,  som  man  smiler  ad 
et  kært  Barn  der  vil  forjage  ens  Bekymringer  — 
og  tilbød  at  gøre  noget. 

„Skal  jeg  ikke  vaske  din  Bluse  for  dig  —  eller 
efterse  dine  Skjorter?"  spurgte  hun.  Hendes  Tak- 
nemlighed gav  sig  altid  Udslag  i  Arbejde. 

„Nej  tak,  Marie  —  det  besørger  Hanne  og  hendes 
Mor  jo." 

„Men  det  er  ikke  noget  for  Prinsessen  —  det  kan 
jeg  meget  bedre." 

„Prinsessen?"  sagde  Pelle  og  løftede  Hovedet. 
„Kaldes  hun  saadan?" 

„Kun  af  os  Børn  —  det  er  ikke  noget  Øgenavn. 
Vi  legede  altid  Prinsesse  naar  hun  var  med  —  og 
hun  var  det!  Men  ved  du  hvad?  der  skal  komme 
en  og  bortføre  hende  —  en  meget  fornem  én.  Hun 
er  givet  hen  paa  Vuggen  til  en  fin  Herre." 

„Sikke  noget  Snak,"  sagde  Pelle  ærgerlig. 

„Det  er  virkelig  sandt!  Naar  det  regnede,  sad  vi 
inde  under  Svalen  dér  i  Krogen  ved  Skarnkassen, 
og  saa  fortalte  hun  det  —  det  er  sandt!  Synes  du 

ikke  hun  er  nydelig?  hun  er  rigtig  som  en  Prin- 
sesse—  saadan!"  Marie  gjorde  en  Bevægelse  i  Luf- 
ten med  strittende  Fingre.  „Og  hun  ved  alt,  hvad 
der  er  fint.  Hun  rendte  ned  i  Gaarden  til  os  i  sin 
lange  Kjole,  og  hendes  Mor  stod  og  skældte  ud  der- 
oppe. Saa  satte  hun  sig  over  Risten  ligesom  paa  en 
Trone  og  var  Dronning  —  og  vi  var  hendes  Damer. 
Hun  flettede  vort  Haar  og  satte  det  fint  op  med 
kulørte  Baand.  Naar  jeg  saa  kom  op,  rev  Mor  det 
hele  af  Hovedet  paa  mig  og  pjuskede  Haaret.  Det 
var  Synd  mod  Gud  at  stadse  sig  op!  sagde  hun. 
Da  saa  Mor  forsvandt,  havde  jeg  ikke  Tid  til  at 
lege  med  mere." 

„Stakkels  lille  Pige,"  sagde  Pelle  og  strøg  hende 
over  Haaret. 

„Hvorfor  siger  du  det?"  spurgte  hun  og  saa  for- 
undret paa  ham. 

Han  havde  hele  hendes  Fortrolighed,  og  fik  Ting 
at  vide  som  ikke  engang  Drengene  maatte  kende. 
Hun  holdt  sig  ogsaa  pænere  i  Tøjet,  hendes  tynde 
lyse  Haar  var  altid  glattet  hen  over  Panden. 

Naar  de  begge  havde  Ærende  ud  var  hun  lykkelig. 
Saa  pyntede  hun  sig  i  det  bedste  og  gik  ved  hans 
Side  gennem  Gaderne,  smilende  over  hele  Ansigtet. 
„Nu  tror  maaske  Folk  vi  er  Kærester,"  sagde  hun 
engang  —  „men  hvad  gør  det?  Lad  dem  bare  tro." 
Pelle  lo;  hun  var  med  sine  elleve  Aar  ikke  større 
end  et  niaars  Barn  —  saa  forsat  i  Væksten. 

Det  kneb  dem  ofte  med  at  klare  sig,  de  talte  ikke 
gærne  om  det,  men  der  kunde  komme  noget  for- 
trykt i  deres  Mine.  Saa  talte  Pelle  lyst  op  om  de 
gode  Tider,  der  snart  vilde  oprinde  for  alle  Fattige. 
Det  kostede  ham  stor  Anstrængelse  at  faa  det  for- 
met i  Ord,  der  klang  af  det  de  skulde,  Tankerne 
var  ham  selv  saa  ny  endnu.  Men  Børnene  hang 
sig  ikke  i  hans  Ubehjælpsomhed;  de  havde  endnu 
lettere  ved  at  tro  paa  det  Ny  end  han  selv. 

VI 


Med  Pelle  foregik  der  i  denne  Tid  en  mærkelig 
Forandring.  Han  havde  set  nok  af  Nøden  og  Ulyk- 
ken i  sit  Liv,  og  Hovedstaden  her  var  simpelt  hen 
en  Valplads,  hvor  Hær  efter  Hær  havde  kastet  sig 
frem  og  var  gaaet  ynkelig  til  Grunde.  Rundt  om  var 
der  fuldt  af  faldne,  Byen  var  bygget  over  dem  som 
paa  en  Kirkegaard;  man  maatte  træde  paa  dem  for 
at  kunne  færdes  —  og  forhærde  sig.  Livets  Lod 
var  nu  engang  saaledes;  og  man  lukkede  Øjnene  — 
som  Faarene  naar  de  ser  deres  Kammerater  blive 
slagtet  —  og  ventede  stille  paa  sin  Tur.  Andet  var 
der  ikke. 

Men  nu  vaagnede  Smærten  i  ham;  det  gjorde 
skærende  ondt  inde  i  ham  hvergang  han  saå  nogen 
lide;  han  knurrede  mod  Ulykken  saa  bundløs  den 
var. 

Det  kom  en  Dag  han  sad  og  arbejdede.  Henne  i 
den  anden  Ende  af  Gangen  var  der  nylig  flyttet  en 
Fabrikspige  ind  med  sit  Barn.  Hver  Morgen  laasede 
hun  Døren  og  gik,  og  kom  ikke  igen  fra  Arbejdet 
før  Aften.  Naar  Pelle  kom  hjem  hørte  han  ofte  Graad 
derinde  fra. 

Han  sad  og  arbejdede  og  tumlede  med  sine  for- 
virrede Tanker;  hele  Tiden  havde  han  en  underlig 
kvalt  Lyd  i  Øret,  pinagtig  som  om  noget  gav  sig 
ustanselig.  Kanske  var  det  blot  selve  Elendighedens 
Klagesang;  der  hang  Strofer  af  den  i  Luften  altid. 

Den  lille  Marie  kom  hastig  ind.  „Aa  Pelle,  nu 
græder  den  igen,"  sagde  hun  og  knyttede  Hænderne 
gruende  foran  sit  indfaldne  Bryst.  „Den  har  grædt 
hver  Dag  lige  siden  de  flyttede  ind  —  det  er  saa 
forfærdeligt." 

„Lad  os  gaa  hen  og  se  hvad  der  er  i  Vejen," 
sagde  Pelle  og  smed  Hammeren. 

Døren  var  laaset,  de  prøvede  at  kigge  gennem 
Nøglehullet  men  kunde  ikke  se  noget.  Barnet  der- 
inde stansede  sin  dumpe  Graad  et  Øjeblik  da  det 
hørte  dem,  men  tog  saa  fat  igen;  det  klagede  smaat 


59 


og  ensartet  som  havde  det  indrettet  sig  paa  at  holde 
ud  i  det  uendelige.  De  saå  paa  hinanden,  det  var 
ikke  til  at  holde  ud. 

„Alle  Nøglerne  er  éns  her  paa  Gangen,"  sagde 
Marie  stille.  I  to  Spring  var  Pelle  henne  efter  sin 
Nøgle  og  lukkede  op. 

Lige  inden  for  Døren  sad  en  lille  fireaars  Purk  med 
et  Stykke  rustent  Bliktøj  i  Haanden  og  gloede  op  paa 
dem;  han  var  bundet  fast  til  Kakkelovnen,  ved  Siden 
af  ham  paa  en  gammel  Træstol  stod  en  Bliktallerken 
med  nogle  gnavede  Brødskorper.  Barnet  var  klædt 
i  snavsede  Pjalter  og  saa  forfærdeligt  ud;  det  sad  i 
sit  eget  Snavs,  de  smaa  Hænder  var  fulde  og  det 
ophovnede  forgrædte  Ansigt  helt  tilsmurt.  Det  rakte 
Hænderne  bedende  op  imod  dem. 

Pelle  brast  i  Graad  ved  det  forfærdelige  Syn  og 
vilde  tage  den  lille  op  til  sig.  „Nej  lad  mig!"  raabte 
Marie  forskrækket,  „du  griser  dig  jo  til!" 

„Hvad  saa!"  svarede  Pelle  dumpt  og  hjalp  til  at 
løse  Barnet;  hans  Hænder  rystede. 

De  fik  Drengen  gjort  nogenlunde  i  Stand  og  gav 
ham  Mad;  saa  slap  de  ham  løs  ude  paa  den  lange 
Gang.  En  Stund  stod  han  og  gloede  dumt  ved  Dør- 
stolpen; saa  opdagede  han  at  han  ikke  var  bundet, 
og  gav  sig  til  at  storme  frem  og  tilbage.  I  Haanden 
havde  han  den  gamle  Tesi  endnu,  som  han  sad 
med  da  de  brød  ind  til  ham;  han  havde  holdt  den 
krampagtigt  fast  hele  Tiden,  Marie  maatte  dyppe 
Haanden  med  for  at  faa  Sien  vasket. 

Engang  imellem  stansede  han  uden  for  Pelles 
aabne  Dør  og  kiggede  ind;  Pelle  nikkede  til  ham. 
Saa  stormede  han  igen  frem  og  tilbage  —  han  var 
helt  vild.  Men  pludselig  kom  han  helt  ind,  lagde 
Tesien  i  Pelles  Skød  og  saå  op  paa  ham.  „Skal 
jeg  have  den?"  spurgte  Pelle.  „Se,  du  Marie,  han 
giver  mig  det  eneste  han  ejer." 

„Aa  den  lille  Stakkel,"  udbrød  Marie  rørt,  „han 
vil  øve  Gengæld." 

Om  Aftenen  kom  Fabrikspigen  farende,  hun  var 
gal  i  Hovedet  og  skældte  ud  over  Indbruddet.  Pelle 

undredes  selv  over,  at  han  kunde  svare  roligt  og 
ikke  skældte  igen;  men  han  forstod  nok,  at  hun 
skammede  sig  over  Elendigheden  og  ikke  vilde  have 
nogen  skulde  se  den.  „Det  er  Synd  mod  Barnet," 
sagde  han   blot  —  „du  holder  jo  alligevel  af  ham." 

Saa  gav  hun  sig  til  at  græde:  Jeg  er  nødt  til  at 
binde  ham,  ellers  kryber  han  op  i  Vinduet  og  styrter 
sig  ned  paa  Gaden  —  han  har  taget  Krogene  af  én 
Gang.  Og  Klæder  til  at  sende  ham  til  Asylet  i  har 
jeg  ikke." 

„Saa  lad  Døren  staa  aaben  til  Gangen,"  sagde 
Pelle  —  „vi  skal  nok  se  lidt  til  ham,  Marie  og  jeg." 

Siden  løb  Drengen  paa  Gangen  og  tumlede  sig, 
Marie  hjalp  ham  til  Rette  og  var  som  en  Moder  for 
ham;  Pelle  købte  noget  Tøj  hos  en  Marskandiser, 
og  hun  syede  det  om.  Ungen  saa  kostelig  ud  i  det 
og  var  en  hel  Trold  til  at  sætte  Humør;  han  havde 
ikke  lært  at  tale  i  sin  Ensomhed,  men  nu  kom  det 
hurtigt. 

I  Pelle  afsatte  denne  Begivenhed  noget  nyt.  Elen- 
digheden havde  han  altid  kendt,  nu  saa  han  den 
himmelraabende  Uretfærdighed  der  stod  bag,  og 
kunde  knytte  Hænderne  i  Vrede  bedst  som  han 
sad.  Der  var  noget  man  maatte  hade  uden  Ophør, 
Nat  og  Dag  saa  længe  man  trak  Aande  —  Morten 
havde  Ret  i  det  ogsaa.  Dette  Barn  havde  en  Fa- 
briksherre  til  Far,  og  Pigen  turde  ikke  engang  stævne 
ham  til  at  betale  Underhold  til  Barnet,  for  ikke  at 
blive  jaget  af  sin  Plads.  Saa  uoverkommeligt  det 
hele  saa  ud,  følte  han  Trang  til  at  slaa  et  Slag. 
Hans  Haand  alene  vejede  saa  lidt,  men  hvis  de  nu 
førte  Slaget  samlet,  saa  kanske  mærkedes  det. 

Om  Aftenen  fulgtes  han  og  Morten  til  Møder, 
hvor  Tilstandene  blev  sat  hæftig  under  Debat;  Del- 
tagerne ved  disse  Møder  var  mest  unge  Mænd  som 
de  selv,  man  samledes  i  en  eller  anden  Beværtning 
paa  Nørrebro.  Men  Pelle  trængte  til  at  se  Resultater 
og  kastede  sig  ivrigt  ind  i  Organiseringen  af  sit  eget 
Fag;  han  satte  Ild  i  den  trætte  Formand  med  sin 
Iver,    og    udarbejdede   sammen  med   ham  en  Liste 

over  alle  Fagets  Udøvere  —  som  Grundlag  for  en 
mere  haardhændet  Agitation.  Naar  man  indkaldte 
Kammeraterne  til  Møde  gennem  Bladet,  holdt  de 
sløve  sig  borte;  der  maatte  skarpere  Midler  til,  og 
Pelle  fik  Husagitationen  i  Gang.  Det  hjalp  straks! 
de  havde  svært  ved  at  knibe  ud,  naar  man  tog  dem 
Ansigt  til  Ansigt,  og  Foreningen  fik  god  Tilgang  trods 
de  store  Mestres  Forfølgelse. 

Morten  begyndte  at  se  med  Respekt  paa  ham,  og 
vilde  have  ham  til  at  læse  om  Bevægelsen  ogsaa; 
men  det  havde  Pelle  ikke  Tid  til.  Han  holdt  Ar- 
bejderen sammen  med  Peter  og  Karl  der  var  helt 
ivrige;  det  fik  være  nok.  „Jeg  ved  mere  om  Elen- 
digheden end  de  der  skriver,"  svarede  han. 

Han  manglede  ikke  Ved  til  sit  Baal  heller.  Han 
havde  gjort  de  Elendiges  Marsj  med  fra  Landet  til 
Byen  og  nu  hertil,  hvor  de  stod  og  ikke  kunde 
komme  længer  med  deres  Higen  men  omkom  som 
paa  en  øde  Strand.  Arkens  mange  Livsskæbner  laa 
daglig  for  hans  Øjne  som  et  stort  Fælleseje,  hvor 
ingenting  behøvede  at  skjule  sig  og  den  enes  Nød 
var  den  andens  Klage. 

Hans  Væsen  forandredes  stærkt  i  denne  Tid  — 
bort  fra  det  sorgløst  modtagende.  Han  lo  mindre, 
og  tog  paa  tilsyneladende  Smaatterier  med  et  Alvor, 
der  kunde  virke  komisk.  Og  der  kom  en  Selvfølelse 
over  hans  Optræden,  som  syntes  daarlig  begrundet 
af  hans  Stilling  og  Fattigdom. 

En  Dag  efter  Fyraften  han  kom  hjem  fra  Becks 
Værksted,  hørte  han  Børnene  synge  Hannes  Vise 
inde  i  Gaarden.  Han  stansede  i  Tøndegangen,  Hanne 
stod  selv  midt  i  Kredsen,  og  de  smaa  gik  rundt  om 
hende  og  sang: 

,Jeg  gik  mig  over  høje  Bjærg, 

saa  ned  i  dyben  Dal. 

Saå  jeg  et  Skib  komme  sejlendes 

—  komme  sejlendes  — 

hvori  tre  Grever  var." 

Over  Hannes  Ansigt  laa  et  blindt,  stillestaaende 
Smil,  Øjnene  var  næsten  lukkede.  Hun  drejede  sig 
langsomt  rundt  om  sig  selv  til  Børnenes  Sang  og 
sang  sagte  med: 

„Den  alleryngste  Greve, 
som  udi  Skibet  var  —  — " 

Pludselig  fik  hun  Øje  paa  Pelle  og  brød  ud  af 
Ringen.  Hun  fulgte  med  ham  op  over  Trapperne. 
Børnene  stod  dernede  og  raabte  skuffet  efter  hende. 

„Kommer  du  ikke  over  til  os  i  Aften?"  spurgte 
hun.  „Det  er  saa  længe  siden  vi  har  set  dig." 

Jeg  har  ikke  Tid,  jeg  skal  et  Sted  hen,"  svarede 
Pelle  kort. 

„Men  du  maa  alligevel  —  jeg  beder  dig  om  det, 
Pelle."  Hun  saå  tryglende  paa  ham,  hendes  Øjne 
brændte. 

Pelles  Hjærte  kom  til  at  banke  ved  hendes  Blik. 
„Hvad  vil  du  mig  da?"  spurgte  han  hæftigt. 

Hanne  stod  og  stirrede  raadvild  ud.  „Du  maa 
hjælpe  mig,  Pelle,"  sagde  hun  tonløst  og  uden  at  se 
paa  ham.  jeg,  jeg  har  mødt  — !  Han  stod  her  uden- 
for i  Aftes  da  jeg  kom  fra  Fabrikken  —  han  ved 
hvor  jeg  bor!  Jeg  gik  over  til  den  anden  Side  og 
lod  som  jeg  ikke  saå  ham,  men  han  kom  efter 
mig.  Han  sagde,  jeg  skulde  komme  paa  Nytorv  i 
Aften." 

„Hvad  svarede  du  saa?"  spurgte  Pelle  mørkt. 

Jeg  svarede  slet  ikke,  men  løb  alt  hvad  jeg  kunde." 

„Er  det  det  hele  du  vil  mig?"  udbrød  Pelle  haardt, 
„Du  kan  jo  blive  fra  ham  —  hvis  ikke  du  vil!" 

Der  gik  en  Frysning  gennem  hende.  „Men  hvis 
han  nu  opsøger  mig  her?  —  og  du  er  saadan!  Jeg 
bryder  mig  ikke  om  andet  paa  Jorden  end  dig  og 
Mor!"  Hun  sagde  det  hæftigt. 

Jeg  skal  nok  komme  over  til  jer  da,"  svarede 
Pelle  glad. 

Han  skyndte  sig  at  klæde  sig  om  og  gik  derover. 
Den  gamle  var  glad  ved  at  se  ham,  Hanne  var  helt 
overgiven;  hun  drillede  ham  bestandig,  og  det  varede 

ikke  længe  før  han  havde  opgivet  sin  Standhaftighed 
og  ladet  sig  hilde  i  det  dejligste  Spind.  De  sad  ude 
paa  Svalen  under  det  grønne  Løvværk,  Hannes  An- 
sigt glødede  om  Kap  med  Slyngpelargonien,  hun 
vuggede  med  Foden  og  stødte  hele  Tiden  Skosnuden 
mod  hans  Ben.  Hun  var  nervøst  livlig  og  skulde 
bestandig  have  at  vide  hvad  Klokken  var.  Da  Mo- 
deren gik  ind  i  Køkkenet  for  at  lave  Kaffe,  tog  hun 
Pelles  Haand  og  klappede  den  leende.  „Følg  med 
ud,"  sagde  hun,  „jeg  har  Lyst  til  at  se,  om  han 
virkelig  er  saa  dum  at  tro,  at  jeg  kommer.  Vi  kan 
staa  i  Skjul  og  se  det." 

Pelle  svarede  ikke. 

„Mor,"  sagde  Hanne  da  Madam  Johnsen  kom 
med  Kaffen  —  „jeg  gaar  ud  og  køber  til  det  Liv. 
Pelle  følger  med." 

Det  Paaskud  var  nu  altfor  gennemsigtigt,  men 
den  gamle  fortrak  ikke  en  Mine.  Hun  havde  nok 
set,  at  Hanne  var  mild  til  Sinds  med  Pelle  i  Aften; 
der  var  noget  stærkt  oppe  i  Pigebarnet,  og  hvis 
Pelle  vilde,  kunde  han  lægge  Bidslet  forsvarligt  paa 
hende  nu.  Hun  havde  ikke  noget  imod,  om  de  to 
unge  løb  Linen  ud,  kanske  faldt  de  saa  til  Ro  ved 
hinandens  Side. 

„Du  skulde  tage  Sjalet  med,"  sagde  hun  til  Hanne. 
„Aftenluften  kan  blive  kølig." 

Hanne  gik  saa  rask  at  Pelle  knap  kunde  følge 
med.  „Det  bliver  sjovt  at  se  hans  Skuffelse  naar  vi 
ikke  er  der,"  sagde  hun  leende,  Pelle  lo  ogsaa.  De 
stillede  sig  under  Raadhussøjlerne  og  spejdede  ud 
over  Torvet;  Hanne  var  helt  kortaandet  af  den  raske 
Gang. 

Efterhaanden  som  Tiden  gik  og  den  Fremmede 
ikke  viste  sig,  svandt  hendes  Livlighed,  hun  tav  med 
et  skuffet  Udtryk. 

„Her  kommer  slet  ingen,"  sagde  hun  pludselig  og 
lo  kort.  „Det  var  bare  noget  jeg  bildte  dig  ind,  for 
at  se  hvad  du  vilde  sige." 

„Saa  lad  os  da  gaa,"  svarede  Pelle  roligt  og  tog 
hende  ved  Haanden. 

Idet  de  traadte  ned  ad  Trappen  gav  det  et  Ryk  i 
Hanne,  hendes  Haand  faldt  slapt  ud  af  hans.  Den 
Fremmede  kom  rask  hen  imod  dem.  Han  gav  Hanne 
Haanden,  roligt  og  selvfølgeligt  som  havde  de  kendt 
hinanden  i  mange  Aar.  Pelle  saå  han  slet  ikke. 

„Gaar  du  med  et  Sted  ben  —  hen  og  hører  noget 
Musik  for  Eksempel?"  spurgte  han  og  blev  ved  at 
holde  hendes  Haand;  hans  Blik  lukkede  sig  om 
hende.  Hanne  saå  tvivlraadig  paa  Pelle. 

Et  Øjeblik  havde  Pelle  følt  Lyst  til  at  kaste  sig 
over  denne  Mand  og  slaa  ham  i  Jorden  —  men  nu 
traf  Hannes  Øjne  ham  med  et  Udtryk  som  pønsede 
hun  paa  et  eller  andet  Middel  til  at  ryste  ham  af. 
„Tak!  her  er  man  nok  i  Vejen,"  tænkte  han.  „ —  Hvad 
kommer  det  hele  ogsaa  mig  ved?"  Han  vendte  sig 
brat  fra  dem  og  drev  ned  ad  en  Sidegade. 

Pelle  drev  om  nede  ved  Gasværkshavnen  og 
gloede  adspredt  paa  det  oliede  Vand  og  Skibene. 
Han  led  ikke;  det  var  bare  saa  inderlig  dumt,  at  en 
fremmed  Haand  kunde  række  ind  fra  det  ubekendte, 
og  den  Fugl  han  ikke  med  al  sin  Godhed  kunde 
lokke  til  sig,  hoppede  straks  op  paa  den. 

Vandet  skvulpede  under  Bolværket  med  en  egen 
hendyssende  Lyd,  og  flød  med  Træstykker  og  andet 
Affald ;  det  var  saa  hjemligt.  Der  laa  en  Tremaster 
ved  Kulkajen;  de  havde  Fyraften  om  Bord,  og  Fol- 
kene rumsterede  i  Lugaret  eller  stod  ude  paa  Dæk- 
ket og  vaskede  sig  i  en  Pøs. 

En  sværlemmet  Søgut  i  blaat  Tøj  og  hvidt  Hals- 
bind tørnede  ud  af  Lugaret,  glanede  vanemæssigt 
op  efter  Takkelagen  og  gabede.  Saa  slentrede  han 
i  Land,  han  havde  Huen  i  Nakken  og  en  tilrøget 
Kridtpibe  mellem  Tænderne.  Han  vrikkede  med  Krop- 
pen, Ansigtet  var  fuldt  af  Halløj.  Idet  han  gik  forbi 
Pelle,  dinglede  han  et  Par  Gange  og  gav  ham  et 
Puf.  „Aa  jeg  ber,"  sagde  han  leende  og  stødte  til 
Huen  —  „jeg  troede  det  var  en  Kløpind.  Herren 
staar  saa  stiv!  Man  blev  vel  ikke  stødt  paa  Man- 
sjetterne?"  Han  gav  sig  til  at  trave  rundt  om  Pelle 
i    stærkt   foroverbøjet   Stilling,   som   ledte   han  efter 

et  eller  andet  paa  ham;  fejede  sig  labbet  om* Ørerne 
som  en  Bjørn  der  bejler  —  og  spruttede.  Han  var 
revnefærdig  af  Humør. 

Der  sad  Nag  i  Pelle  endnu,  han  vidste  ikke  om 
han  skulde  gøre  sig  grov  eller  le  ad  det  hele.  Han 
drejede  sig  forsigtig  rundt  og  holdt  Front  mod  Sø- 
manden —  for  ikke  at  faa  Fødderne  snappet  væk 
under  sig.  Taget  kendte  han  —  og  vidste  ogsaa 
hvordan  det  skulde  pareres;  Hænderne  sad  parat. 
Pludselig  fangede  noget  i  den  dukkede  Stilling  ham 
som  kendt;  det  var  jo  Per  Kofod  —  selve  Tude- 
per fra  Landsbyskolen  derhjemme,  som  brølede  og 
bævrede  for  et  godt  Ord.  Ja  ham  var  det! 

„God  Aften  du!"  sagde  han  glad  og  gav  ham  et 
Slag  i  Ryggen. 

Sømanden  rettede  sig  forbavset  op.  „For  Fanden 
—  Godaften!  Skal  jeg  rende  paa  dig  her,  Pelle?  det 
var  ligegodt  den  komiskste.  Saa  maa  du  sku  und- 
skylde mine  Hundekunster."  Han  rystede  djærvt 
Pelles  Haand. 

De  drev  op  over  Havnepladsen  og  sludrede  om 
gamle  Dage.  Der  var  saa  meget  at  opfriske  fra  Skole- 
livet: Gamle  Fris  med  Spanskrøret  og  deres  Tum- 
len ved  Stranden.  Per  Kofod  talte  som  om  han 
havde  været  midt  op  i  Sjoven;  han  havde  helt 
glemt,  at  han  blot  stod  og  klamrede  sig  til  et  eller 
andet  og  smaabrølede,  naar  de  andre  larmede  løs 
omkring  ham.  „Nilen  traf  jeg  forresten  nylig  ovre  i 
New  Orleans,  han  er  anden  Styrmand  paa  et  væl- 
digt amerikansk  Jærnfuldskib  og  tjener  styrtende  med 
Mønt.  En  rask  Gut  er  han,  men  fy  for  den  Lede 
hvor  er  han  haard!  —  det  er  Revolveren  i  Næven 
altid.  Naa,  saadan  skal  de  ha'e  det  derovre  —  det 
er  Negerbesætning.  Men  en  Dag  skærer  de  sku  Ma- 
ven op  paa  ham.  —  Hov  hvad  er  det?" 

Henne  fra  nogle  Bræddestabler  hørtes  kvalte  Brøl 
og  Lyd  af  Slagsmaal.  Pelle  vilde  dreje  af,  men  Per 
Kofod  slog  en  Klo  i  ham  og  trak  ham  med  sig. 

Inde  mellem  Stablerne  var  tre  Kularbejdere  i  Lag 
med   at  prygle   en    Kammerat,  han  skreg  ikke  men 

brølede  kvalt  hvergang  han  fik  et  Slag,  Blodet  pø- 
lede ham  ned  over  Ansigtet. 

„Kom  on!"  raabte  Per  Kofod  og  trak  en  Gang 
op  i  Bukserne;  saa  væltede  han  sig  med  et  Vræl 
ind  i  Flokken  og  gav  sig  til  at  høvle  løs.  Det  var 
som  en  Eksplosion  med  paafølgende  Stenregn,  Tude- 
per havde  lært  at  bruge  sig  derude,  saadan  kunde 
kun  en  Sømand  slippe  sig  løs.  Det  var  umuligt  at 
sige  hvor  Slagene  vilde  falde,  men  de  der  fik  dem 
varskoede  godt  nok.  Pelle  maabede  et  Øjeblik  over 
for  denne  Ubændighed,  saa  kastede  han  sig  ogsaa 
ind  i  Slagsmaalet,  og  de  tre  Arbejdere  gav  sig  til  at 
løbe. 

„Hvad  Fanden  vilde  du  op  i  det  for?"  sagde  Pelle 
ærgerlig,  da  det  var  ovre  og  han  stod  og  bragte  sit 
Kravetøj  i  Orden. 

„Det  ved  jeg  ikke!"  svarede  Tudeper,  „men  man 
har  vel  ingen  Skade  af  at  røre  sig  lidt." 

Efter  Stridens  Hede  havde  de  nær  glemt  den 
overfaldne.  Han  laa  sammensunken  ved  Foden  af 
Stablen  og  gav  ikke  en  Lyd  fra  sig.  De  fik  ham 
rejst  paa  Benene  men  maatte  holde  ham  oppe,  han 
stod  og  hang  som  om  han  sov,  og  Øjnene  gloede 
dumt  paa  dem.  Der  gik  en  tung  Snorken  fra  ham, 
og  for  hvert  Pust  dannede  Blodet  to  røde  Blærer 
om  hans  Næsebor.  Nu  og  da  skar  han  Tænder,  saa 
drejede  Øjnene  sig  og  det  hvide  skinnede  uhyggeligt 
i  hans  kulsværtede  Ansigt. 

Sømanden  skældte  ham  ud,  og  det  hjalp  saa  vidt 
at  han  kunde  støtte  paa  Benene.  De  trak  en  rød 
Klud  op  af  hans  gabende  Jakkelomme  og  tørrede  det 
værste  Blod  af  ham.  „Hvad  Fanden  er  du  for  én, 
der  ikke  kan  staa  for  en  Lussing,"  sagde  Per  Ko- 
fod. 

Jeg  skreg  vist  ikke,"  sagde  Manden  tykt  —  hans 
Læber  sad  i  ét  Kød. 

„Du  slog  heller  ikke  igen!  Du  ser  ellers  ud  til 
at  have  Kræfter  nok.  Enten  langer  man  selv  fra 
sig,  eller  synger  ud  saa  andre  kan  komme  til.  Er  du 
med,  Kammerat?" 


67 


Jeg  vilde  ikke  blande  Politiet  op  i  det,  for  jeg 
havde  jo  fortjent  Mul.  De  slog  bare  saa  svinagtig 
haardt,  og  Træskoene  brugte  de  da  jeg  faldt  om." 

Han  boede  i  Saksogade,  og  de  fik  ham  én  under 
hver  Arm.  „Bare  jeg  ikke  bliver  syg,"  stønnede 
han  engang  imellem  —  „jeg  er  helt  smadret  indven- 
dig." Saa  maatte  de  stanse,  mens  han  kastede  op. 

Der  var  et  Firma,  han  og  Kammeraterne  var  ble- 
vet enige  om  ikke  at  losse  for  mere,  fordi  det  havde 
sat  Arbejdslønnen  ned.  De  var  kun  de  fire  om  at 
gennemføre  dette  her  med  Arbejdsnægtelse;  men 
hvad  kunde  det  nytte,  naar  andre  straks  gik  ind  i 
Stedet.  De  fire  kunde  faa  Lov  at  gaa  og  gasse  sig, 
saa  var  den  ikke  længer.  Men  naturligvis,  han  havde 
jo  givet  sit  Ord  —  derfor  slog  han  heller  ikke  igen. 
De  tre  havde  faaet  fat  et  andet  Sted,  og  saa  tog  han 
til  Firmaet  igen  og  krøb  til  Korset;  hvorfor  skulde 
han  gaa  ledig  og  drive,  naar  de  derhjemme  mang- 
lede Mad?  Han  forstod  sig  fan  ikke  paa  det  ny 
Væsen.  Men  Svig  var  det  jo,  da  han  havde  givet  sit 
Ord!  De  slog  bare  saa  svinagtig  haardt  og  sparkede 
med  Træskoene  i  Mavekulen. 

Saadan  blev  han  ved  at  fable  op  som  en  Delirist, 
mens  de  trak  af  med  ham.  Ved  Saksogade  blev  de 
stanset  af  en  Betjent,  men  Per  Kofod  stak  ham 
rask  en  Historie  om,  at  Manden  havde  faaet  Losse- 
grejerne i  Hovedet.  Han  boede  oppe  under  Taget; 
da  de  lukkede  sig  ind,  rejste  en  Barselkvinde  sig 
over  Ende  i  Jærnsengen  og  stirrede  forfærdet  paa 
dem  —  hun  var  blodløs  og  mager.  Da  hun  saa 
Mandens  Tilstand,  brast  hun  i  hjærteskærende  Graad. 

„Han  er  ædru!"  sagde  Pelle  for  at  trøste  hende 
—  „han  er  bare  kommet  lidt  til  Fortræd." 

De  fik  ham  ud  i  Køkkenet  og  badede  hans  Ho- 
ved med  koldt  Vand  over  Vasken.  Men  det  var 
daarlig  bevendt  med  Per  Kofods  Hjælp,  hvergang 
Konens  Graad  skar  ud  til  dem,  gik  han  hjælpeløst 
i  Staa  og  drejede  Hovedet  mod  Udgangen.  Og  plud- 
selig smed  han  det  hele  og  satte  hovedkulds  ned  ad 
Køkkentrappen. 

„Hvad  gik  der  ad  dig?"  spurgte  Pelle  ærgerlig 
da  han  kom  ned;  Per  Kofod  stod  uden  for  Gade- 
døren og  ventede. 

„Du  hørte  maaske  ikke  at  hun  sang  Salmevers 
—  dit  Dos  —  men  saa  saå  du  vel  for  fan,  at  hun 
sad  lige  op  og  ned  i  Sengen  og  var  ligesom  Voks? 
Det  er  noget  Svineri  skal  jeg  sige  dig,  noget  infamt 
Svineri,  og  han  kunde  la'  vær  med  og  faa  hende  til 
at  græde.  Jeg  stod  sku  og  fik  Lyst  til  at  tæske  ham, 
saa  medtaget  han  var.  Hvorfor  Pokker  brød  han  og- 
saa  sit  Ord!" 

„Fordi  de  sultede  du,"  sagde  Pelle  alvorligt.  „Det 
hænder  for  en  og  anden  her  i  denne  forbandede 
By." 

Per  Kofod  gloede  paa  ham  og  fløjtede:  „Saa  for 
den  Lede,  Kone  og  Barn  og  hele  Braset  uden  Mad 
hvad?  —  og  i  Barselseng.  De  var  jo  nygifte  kunde 
man  nok  se!  Av  for  Fanden  —  sikke  Hvedebrøds- 
dage —  av  for  en  Ulykke." 

Han  stod  og  gravede  dybt  i  Bukselommen  og  hev 
en  blandet  Haandfuld  op:  Pladetobak  og  Fnug  og 
Tændstikstumper  —  og  rodet  ind  i  det  en  sammen- 
krøllet Tikroneseddel.  ,Ja  saa  min  sandten!"  udbrød 
han  og  fiskede  Sedlen  frem  —  „jeg  troede  Pigebør- 
nene havde  hugget  Rub  og  Stub  fra  mig  i  Nat!  Aa 
Pelle,  gaa  til  Vejrs  og  stik  dem  den  Ende  ud!  Jeg 
kan  ikke  saa  godt  selv  —  for  ser  du,  kender  jeg 
Fruentimmerne  ret,  saa  holder  hun  ikke  op  det  før- 
ste Døgn."  Det  var  den  sidste  Slant  af  Hyren,  men 
hvad  —  skidt;  i  Morgen  stak  de  i  Søen! 

„Hun  holdt  op  at  græde  da  jeg  kom  med  Penge," 
sagde  Pelle  da  han  kom  ned. 

„Da  var  det  sku  godt.  Vi  Søfolk  er  nogle  Bag- 
bæster ser  du,  vi  besørger  paa  Postelinet  og  æder 
vort  Smør  af  en  Tjærepøs  —  men  derfor  er  vi  nu 
alligevel  — .  For  nu  siger  jeg  at  jeg  havde  ladt  som 
ingenting,  og  taget  mig  noget  sødt  i  Nat  for  de  Pen- 
ge" —  —  Per  Kofod  gik  i  Staa;  han  gik  og  tyg- 
gede paa  Skraaen  som   fortsatte  han  sin  vanskelige 

Filosofi  indvendig.  —  „Naa  skidt,  i  Morgen  stikker 
vi  i  Søen!"  sagde  han  pludselig. 

De  gik  ud  paa  Alleenberg  og  satte  sig  i  Haven, 
Pelle  bestilte  01.  „Et  Par  Bajere  kan  jeg  nok  give, 
naar  jeg  møder  en  god  Kammerat,"  sagde  han.  „Men 
ellers  sparer  jeg  som  et  Bæst.  Jeg  maa  se  at  faa 
min  gamle  Far  herover;  han  gaar  paa  Naade  og 
Barmhjærtighed  derhjemme." 

„Saa  din  Far  lever  endnu?  Jeg  husker  ham  godt, 
han  gik  og  var  Kærest  med  Madam  Olsen  en  Tid. 
Men  saa  kom  Baadsmand  Olsen  uventet  hjem  —  de 
troede  han  var  blevet  derude." 

Pelle  lo.  Der  var  løbet  meget  Vand  til  Havet  si- 
den den  Tid,  han  blev  ikke  flov  over  Far  Lasses 
Smaabedrift  mere. 

Rundt  om  fra  Havens  Boder  straalede  der  Lys. 
De  unge  Par  drev  rundt  og  lod  sig  spaa,  forsøgte 
sig  ved  Lykkehjulet  eller  fik  deres  Billede  taget  af 
Silhuetklipperen.  Henne  ved  Karussellen  hvirvlede 
Hvin  og  Musik  og  Skørter  mellem  hinanden.  Nu  og 
da  hævede  en  mægtig  Udraaber  sig  op  over  det 
hele  med  sine  Vidunderrædsler,  og  inde  fra  Sanger- 
indepavillonen hørtes  Stjærnernes  sprukne  Anstræn- 
gelser.  Smaa  splejsede  Levemænd  kom  halsende, 
trængte  sig  gennem  Folkemængden  og  forsvandt  ind 
i  Pavillonen  med  et  fortroligt  Nik  til  Manden  i  Bil- 
lethullet. 

„Her  er  egenlig  rigtig  rart,"  sagde  Per  Kofod 
og  skuttede  sig.  „I  har  det  knusende  godt  paa  Land- 
jorden." 

I  den  brede  Gang  under  Træerne  trak  Soldater 
og  Lærlinge,  unge  Arbejdere  og  en  og  anden  Student 
frem  og  tilbage,  frem  og  tilbage  og  skottede  til  Tje- 
nestepigerne, der  havde  stillet  sig  op  til  begge  Sider 
og  stod  i  Smaaklynger  med  hinanden  under  Armen. 
Øjnene  gik  mange  Bud  frem  og  tilbage,  før  man 
stansede  og  forsøgte  sig  med  Ord.  Kanske  vendte 
Pigen  sig  bort;  saa  var  den  ikke  længer,  og  Ynglin- 
gen begyndte  sit  Træk  forfra.  Kanske  fløj  hun  ogsaa 
med  —  ind   i   et  af  de  lukkede  Lysthuse  til  Kaffe, 

eller  over  i  Karussellen.  Der  var  flere  hjemme  fra 
ogsaa;  hvergang  Pelle  hørte  den  bornholmske  Piges 
sikre  Stemme,  rørte  hans  Hjærte  paa  sig  som  en 
Fugl  der  vil  lette. 

Han  kom  pludselig  i  Tanke  om  sin  Sorg.  „Jeg 
kunde  godt  være  med  til  at  blæse  det  hele  et  Stykke 
for  en  Aften,"  sagde  han.  „Se  de  to,  du!"  Der  stod 
to  Piger  Arm  i  Arm  mod  et  Træ  tæt  ved  deres 
Bord;  de  vuggede  sig  mod  hinanden  og  havde  jævn- 
lig Øjnene  henne. 

„Det  er  ikke  noget  for  mig  —  det  passer  kun  for 
dem  paa  Landjorden,"  svarede  Per  Kofod.  „For 
ser  du  de  er  ligesom  smaa  Lam,  man  skal  kilde  dem 
i  Øret.  Og  saa  kommer  det  op  igen  om  Nætterne 
naar  man  gaar  ene  paa  Hundevagten:  Den  dér  løj 
du  sødt  for,  og  lovede  at  komme  igen  naar  hun  vilde 
løse  sit  Liv  for  dig  —  kanske  sidder  hun  nu  og 
græder  og  skal  have  et  Barn.  Det  er  ikke  godt  det. 
En  Sømand  skal  holde  sig  til  de  uartige  Piger." 

„Kvindfolk  kan  ogsaa  være  svigagtige,"  sagde 
Pelle. 

„Naa  det  kan  de?  Jeg  troede  ellers  ikke  man  gav 
sig  af  med  at  sparke  til  uskyldige  Væsner,  men  du 
kvæler  maaske  ogsaa  Smaabørn?  —  Nej  de  kom- 
mer og  æder  af  ens  Haand  for  et  godt  Ord  gør  de 
—  og  saa  har  vi  Skandalen.  —  Kan  du  huske  Tude- 
per?" 

Ja  naar  du  selv  siger  det,  kan  jeg  nok." 

„Naa,  hans  Far  var  netop  Sømand  og  for  frem 
paa  den  Maade.  Og  hun  var  akkurat  saadan  en  Pi- 
ge, der  ikke  kunde  sige  nej,  men  bare  tro  paa  hvad 
Mandfolket  stak  hende  ud.  Han  skulde  nok  komme 
igen  —  bevares:  „Naar  du  hører  Loftslemmen  knirke, 
saa  har  du  mig!"  sa'e  han.  Men  Loftslemmen  knir- 
kede nogle  Gange,  og  han  kom  ikke  —  saa  hængte 
hun  sig  i  Rebet  til  Lemmen.  Tudeper  han  kom  paa 
Sognet,  og  du  ved  jo  hvordan  alle  hundsede  ham, 
selv  Tøserne  tog  sig  Ret  til  at  spytte  paa  ham.  Han 
kunde  ikke  andet  end  tude,  hans  Mor  havde  grædt 
saa   meget,  mens  hun   gik   med    ham,   forstaar   du. 

Ja  og  saa  hænge  sig  —  han  prøvede  paa  det  to 
Gange.  Det  var  Arvepart  det!  Hans  Lod  blev  blot 
endnu  værre,  enhver  gjorde  sig  en  Ære  af  at  handle 
ilde  med  ham  og  spørge  til  Strimerne  om  hans  Hals. 
Ja  du  ikke,  du  var  den  eneste  som  holdt  Haanden 
over  ham!  Derfor  har  jeg  tidt  tænkt  paa  dig.  Ham 
er  der  blevet  noget  af!  sagde  jeg  til  mig  selv,  Gud 
ved  hvor  han  er  havnet?"  Han  saå  paa  Pelle  med 
et  Par  troskyldige  Øjne. 

„Nej  det  var  nok  Far  Lasse  det,"  sagde  Pelle  med 
helt  barnligt  Tonefald.  „Han  sagde  at  jeg  fik  være 
god  ved  dig,  for  du  var  i  Vorherres  Vold." 

„Sagde  han  i  Vorherres  Vold?"  gentog  Per  Ko- 
fod grundende  „ —  det  var  sku  et  underligt  Udtryk. 
Saadan  mærkedes  det  nu  forresten  ikke.  Der  var 
ikke  det  paa  Jorden,  som  hjalp  til  at  bære  mig  oppe 
dengang.  Det  er  ikke  til  at  forstaa,  at  jeg  nu  sidder 
her  og  snakker  med  dig  —  at  de  ikke  fik  pint  Li- 
vet af  mig  mener  jeg." 

„Nej  du  har  forandret  dig  meget.  Hvordan  er  det 
gaaet  til,  at  du  er  saa  kæk  nu?" 

„Aa  saadan  som  jeg  er  nu  —  det  er  vel  min  Na- 
tur; den  er  bare  vaagnet  tænker  jeg.  Men  jeg  begri- 
ber ikke,  hvordan  det  var  med  mig  dengang.  Jeg 
vidste  godt,  at  jeg  kunde  slaa  jer  ned  om  jeg  vilde, 
men  jeg  turde  ikke  slaa  for  Jammer;  jeg  saå  saa 
meget,  som  I  andre  ikke  kunde  se.  Fanden,  det  er 
ikke  til  at  greje  ud!  —  det  har  vel  været  min  Mors 
elendige  Hjærtekvide  der  sad  mig  i  Kødet  vel.  Ræds- 
len kunde  komme  over  mig  —  rent  meningsløst, 
saa  jeg  maatte  brøle;  og  saa  pryglede  Bønderne  mig. 
Hvergang  jeg  prøvede  at  slippe  bort  fra  det  ved  at 
hænge  mig,  pryglede  de  mig  ogsaa.  Det  var  beslut- 
tet i  Sogneraadet,  at  jeg  skulde  have  Prygl.  —  Og 
derfor  siger  jeg  tak  for  mig  du!  En  Sømand  han 
skal  holde  sig  til  de  Kvindfolk  der  faar  Betaling  for 
at  tage  sig  af  ham  —  naar  han  da  ikke  kan  gifte 
sig.  Der  har  du  min  Mening!" 

„Du  har  døjet  meget  ondt,"  sagde   Pelle  og  tog 

hans  Haand  „ —  det  er  jo  en  hel  Forvandling 
med  dig." 

„Forvandling  —  ja  det  maa  du  nok  sige!  det  ene 
Øjeblik  Tudeper  og  det  næste  den  stærkeste  Mand 
om  Bord  —  der  har  du  det  hele!  For  ser  du,  det 
var  jo  det  samme  til  Søs  naturligvis,  selv  Skibsdren- 
gen følte  sig  forpligtet  til  at  sparke  mig  over  Be- 
nene, naar  han  gik  forbi.  Og  enhver  der  fik  Skældud 
eller  Klø,  lod  det  straks  gaa  videre  til  mig.  Saa  var 
jeg  altsaa  kommet  over  i  en  amerikansk  Bark,  og 
der  var  en  Neger  om  Bord  som  de  alle  hundsede; 
han  krøb  for  dem,  men  du  kan  bande  paa  han  ha- 
dede dem  ud  af  det  hvide  i  sine  Djævleøjne.  Men 
mig  der  behandlede  ham  menneskeligt,  sjoflede  han 
sku  —  og  brød  sig  ikke  Spor  om  at  jeg  var  hvid. 
Og  ikke  engang  ham  nænnede  jeg  at  lange  ud  efter 
—  jeg  havde  jo  denne  bløde  Klump  inde  over  Mel- 
lemgulvet. Men  saa  en  Gang  altsaa  blev  det  alligevel 
for  meget  —  eller  det  dødfødte  i  mig  var  kanske 
brugt  op.  Jeg  kom  til  at  skele  lidt  til  ham  med  den 
ene  Arm,  saa  han  skvat  om,  og  det  var  i  Grunden 
en  løjerlig  Oplevelse.  Det  var  ligesom  jeg  vil  sige  i 
Æventyret,  at  Skruptudsen  pludselig  bli'r  til  et  Men- 
neske. Jeg  tog  saa  med  det  samme  og  tærskede  ham 
halv  fordærvet;  og  da  jeg  nu  var  i  Gang,  var  det 
vel  bedst  at  gøre  rent  Bord.  For  ser  du,  jeg  gik 
forud  med  det  samme  og  tærskede  dem  allesammen 
igennem  fra  en  Ende  af.  Det  var  sku  forresten  et 
storartet  Øjeblik,  sikken  en  Masse  Ondt  der  sad  og 
skulde  ud  af  Kroppen  paa  én." 

Pelle  lo:  „Det  var  godt  jeg  kendte  dig  før  da, 
ellers  havde  du  vel  hakket  mig  til  Plukfisk." 

„Naa — e  Kammerat,  det  var  jo  bare  lidt  Grin; 
man  bli'r  i  godt  Humør  af  at  komme  paa  Landjor- 
den igen,  forstaar  du  nok.  Nej  men  ude  omkring  saa 
hedder  det:  Prygler  du  ikke  de  andre,  saa  prygler 
de  dig!  All  right,  siger  jeg,  men  Fruentimmerne  skal 
man  sku  være  god  ved!  Jeg  har  sagt  det  til  den 
Gamle  om  Bord  ogsaa,  han  er  en  Stadskarl,  men  en 
Svinhund  til  at  behandle  Kvinderne.  Der  er  ikke  en 

Havn,  hvor  han  ikke  har  en  Kærest.  1  Syden  og 
paa  Amerikakysten  er  det  ofte  Galmandsværk,  saa 
maa  jeg  med  og  passe  paa,  at  han  ikke  faar  en  Dolk 
mellem  Ribbenene.  Per!  siger  han,  i  Aften  skejer 
vi  to  ud.  All  right  Kaptajn !  siger  jeg  saa  —  men 
det  er  Synd  mod  alle  de  Kvinder.  Hold  Kæft 
Per!  siger  han  —  de  er  jo  gift  de  fleste.  —  Han  er 
forresten  hjemme  fra  —  fra  et  lille  Hus  oppe  i  Lyn- 
gen." 

„Hvad  hedder  han  da?"  spurgte  Pelle  interes- 
seret. 

„Albert  Karlsen." 

„Ej  ej,  saa  er  det  jo  Farbror  Kalles  den  ældste 
—  og  min  Fætter  paa  en  Maade.  Det  vil  sige,  Kalle 
er  ikke  selv  Far  til  ham;  det  var  én  Konen  havde 
i  Forvejen  —  med  Stengaardsbonden." 

„Saa  han  er  en  Kongstrupper?"  udbrød  Per 
Kofod  og  lo  højt.  „Ja  det  kan  nok  passe!" 

Pelle  betalte,  og  de  rejste  sig  for  at  gaa.  De  to 
Piger  stod  endnu  ved  Træet.  Per  Kofod  gik  hen 
mod  den  ene,  foroverbøjet  som  var  hun  en  Fugl  der 
kunde  smutte  bort,  pludselig  greb  han  om  hende. 
Hun  trak  sig  langsomt  ud  af  hans  Tag  og  smilede 
mod  hans  store  lyse  Skikkelse.  Han  tog  om  hende 
igen,  og  denne  Gang  stod  hun  stille,  med  Flugten 
endnu  i  Hovedet  som  hun  leende  vendte  halvt  bort. 
Han  saa  dybt  paa  hende,  saa  slap  han  hende  fra  sig 
og  gik  efter  Pelle. 

„Hvad  kan  det  nytte  du,  naar  jeg  kan  høre  hen- 
des Klagen  allerede  nu  —  saa  er  én  dog  vel  var- 
skoet!" sagde  han  med  desperat  Tonefald.  „Men 
hvorfor  Fanden  skal  netop  den  gaa  og  have  Medli- 
denhed, der  selv  har  været  ude  for  det  værste?  — 
og  de  andre  har  det  ikke.  Saa  du  hvor  milde  hen- 
des Øjne  var?  Havde  jeg  Penge,  giftede  jeg  mig 
straks  med  hende." 

„Kanske  vilde  hun  ikke,"  svarede  Pelle.  „Pige- 
børnene her  er  ikke  gode  at  forstaa  sig  paa." 

Ude   i   Alleen  gik  nogle   Mandfolk  og  raabte;  de 

ledte  efter  deres  Piger,  som  var  rendt  fra  dem.  En 
af  dem  kom  hen  —  han  havde  Studenterhue  paa. 

„De  Herrer  har  vel  ikke  set  noget  til  vore  Da- 
mer?" sagde  han.  „Nu  har  vi  siddet  og  trakteret 
paa  dem  hele  Aftenen.  Saa  siger  de,  at  de  bare  skal 
et  vist  Sted  hen  —  og  væk  er  de." 

De  gik  ned  mod  Havnen.  „Naar  du  nu  kunde 
gaaet  med  om  Bord  og  hilst  paa  den  Gamle,"  sagde 
Per  Kofod.  „Men  han  er  vist  i  Land  i  Aften.  Jeg 
saa  ham  gaa  fra  Borde  henad  Fyraften  —  rigget  ud 
til  Fruentimmerjagt." 

Jeg  kender  ham  jo  heller  ikke,"  sagde  Pelle  — 
„han  var  allerede  ude  at  sejle,  da  jeg  var  lille  Dreng. 
Og  nu  vil  jeg  forresten  hjem  og  sove  —  jeg  begyn- 
der tidlig  om  Morgenen." 

De  stod  paa  Kajen  og  tog  Afsked;  Per  Kofod 
lovede  at  kigge  op  til  Pelle  naar  han  igen  kom  til 
Havnen.  Mens  de  talte,  raslede  Døren  til  Agterka- 
hytten, Tudeper  trak  Pelle  om  bag  en  Kulbunke. 
En  kraftig,  skægget  Mand  kom  ud  og  førte  en  ung 
Kvinde  ved  Haanden;  hun  gik  tungt  og  syntes  at 
stritte  imod.  Han  formelig  satte  hende  ind  paa  Land, 
og  gik  saa  ind  i  Kahytten  og  lukkede  efter  sig.  Den 
unge  Kvinde  stod  lidt,  der  kom  en  sagte  Klage  over 
hendes  Læber,  hun  rakte  Armen  bedende  hen 
mod  Kahytten.  Saa  vaklede  hun  bedøvet  bort  langs 
Kajen. 

„Det  var  den  Gamle,"  hviskede  Per  Kofod. 
„Saadan  behandler  han  dem  alle  —  og  de  vil  ikke 
slippe  ham  alligevel." 

Pelle  kunde  ikke  faa  et  Ord  frem;  han  stod  og 
krøb  sammen,  knuget  af  noget  forfærdelig  tungt. 
Pludselig  tog  han  sig  sammen,  trykkede  Kammera- 
tens Haand  og  fjærnede  sig  mellem  Kulbunkerne. 

Lidt  henne  vendte  han  og  fulgte  i  Afstand  efter 
den  unge  Pige,  der  vaklede  søvngængeragtigt  af  Sted 
langs  Kajen  og  ud  over  Langebro.  Han  var  angst 
for  at  hun  skulde  kaste  sig  i  Vandet,  saa  underligt 
gik  hun. 

Paa  Broen  stansede  hun  og  stod  og  stirrede  over 

mod  Skibet  med  et  forstenet  Udtryk.  Pelle  stod 
stille;  det  frøs  i  ham  ved  Tanken  om  at  hun  skulde 
faa  Øje  paa  ham.  Han  vilde  ikke  kunne  holde  ud 
at  tale  til  hende  nu  —  end  sige  se  hende  i  Øj- 
nene. 

Men  saa  gik  hun  videre.  Hendes  Gang  var  opløst, 
hun  lignede  bagfra  et  af  disse  skibbrudne  halvgamle 
Fruentimmere  fra  Arken,  der  sjaskede  langs  Hus- 
rækken i  udtraadte  Mandssko  og  altid  havde  en  eller 
anden  forunderlig  Forhistorie.  „Herregud,"  tænkte 
Pelle  —  „er  nu  hendes  Drøm  forbi?  Herregud." 

Han  fulgte  hende  paa  Afstand  gennem  Smaaga- 
derne.  Først  da  han  vidste  at  hun  maatte  være  oppe 
i  sin  Lejlighed,  gik  han  ind  gennem  Tøndegangen. 


VII 

Paa  Bunden  af  Pelles  Sind  laa  der  en  utydelig 
Forestilling  om,  at  han  var  udset  til  noget  særligt; 
det  var  den  gamle  Lykkedrøm,  der  ikke  helt  kunde 
tilfredsstilles  ved  de  gode  Tilstande  for  alle,  som  han 
vilde  hjælpe  til  at  skabe.  Skæbnen  var  ikke  længer 
til  som  en  tung  knugende  Forudbestemmelse  til 
Elendigheden  —  der  kun  kunde  brydes  af  Miraklet; 
man  var  selv  Herre  over  Fremtiden  —  det  var  jo 
den  han  byggede  rastløst  med  paa! 

Men  ud  over  det  var  der  noget  mere,  noget  han 
og  Tilværelsen  havde  mellem  sig  og  som  ingen  an- 
den paa  Jorden  kunde  overtage.  Hvad  det  var,  gjorde 
han  sig  heller  ikke  nu  Rede  for;  det  var  noget  der 
bare  løftede  ham  ud  over  alle  andre,  hemmeligt  saa 
kun  han  selv  følte  det.  Det  var  den  samme  dunkle 
Fornemmelse  af  at  være  indviet,  der  altid  havde  baa- 
ret  ham  frem;  og  naar  det  blev  til  et  bestemtere 
Spørgsmaal,  svarede  han  sig  selv  med  sin  Barndoms 
tillidsfulde  Nik:  Jo  han  skulde  nok!  Som  var  det, 
der  skulde  vederfares  ham,  bestandig  saa  stort  og 

forunderligt,  at  det  ikke  kunde  siges,  ja  ikke  tænkes 
engang. 

Han  saå  sin  lige  Vej  og  vandrede  stærk  og  frej- 
dig fremad  paa  den.  Fjender  gaves  der  ikke  andre 
end  dem  en  klog  Mand  kunde  faa  Øje  paa;  de  onde 
lurende  Magter,  der  i  Barndommen  havde  hængt 
knugende  over  hans  Hoved,  var  Skyggerne  af  Fat- 
tigmands Elendighed!  Andet  ondt  var  der  ikke,  og 
det  var  ogsaa  Uhygge  nok.  Han  vidste  nu  at  Skyg- 
gerne var  lange;  Morten  havde  Ret.  Fordi  han  selv 
løb  fremme  i  Lyset  og  legede,  da  han  var  Barn,  kunde 
hans  Sind  godt  formørkes  af  alle  deres  Elendighed,  der 
var  døde  eller  stred  paa  fjærne  Steder;  det  var  jo 
derpaa,  Solidaritetsfølelsen  skulde  bygge.  Det  over- 
naturlige var  simpelthen  ikke  til,  og  det  var  godt  for 
dem  der  skulde  kæmpe  ved  deres  fysiske  Kraft.  In- 
gen uset  Gud  sad  og  havde  sine  egne  Planer  for  og 
krydsede  ens  Foretagender;  hvad  man  vilde,  det 
kunde  man  ogsaa  føre  igennem,  blot  man  satte  nok 
af  Kræfter  ind  paa  det.  Kræfter,  det  var  det  alt  kom 
an  paa!  Og  Kræfterne  var  der  jo,  de  skulde  blot 
forenes  til  at  virke  sammen. 

Det  undrede  altid  Folk,  at  han  som  var  saa  ivrig 
og  solid  i  det,  holdt  til  i  Arken  og  ikke  ude  paa 
Nørrebro  hos  de  andre,  i  Hjærtet  af  Bevægelsen. 
Det  undrede  ham  selv  ogsaa,  naar  han  traf  til  at 
tænke  over;  men  han  kunde  nu  engang  ikke  rive 
sig  løs.  Her  paa  Bunden  af  det  hele  havde  han  fun- 
det Venner  i  sin  Nød,  han  var  for  trofast  til  at 
vende  dem  Ryggen,  nu  det  gik  godt  for  ham. 

Han  vidste  de  vilde  føle  det  som  Svig;  Beboer- 
nes Forgudelse  af  de  tre  forældreløse  Børn  var  ført 
over  paa  ham  ogsaa;  han  var  jo  Hittebarnet,  den 
fjerde  i  „Familien".  Og  nu  var  de  tilmed  stolte  af 
ham! 

Det  laa  ikke  for  Arkens  Væsner  at  lægge  Planer 
for  Tilværelsen;  de  lod  den  Dag  i  Morgen  sørge  for 
sit  eget,  Fremtiden  eksisterede  slet  ikke.  De  var 
sorgløse  Fugle  der  havde  lidt  Havari  engang  og  glemt 
det,   mange  af  dem  tog  Føden   hvor  de  fandt  den; 

saa  forkomne  de  kunde  være,  fik  den  mindste  So!- 
straale  dem  til  at  kvidre  op  og  glemme  det  hele. 
Bevægelsen  og  det  ny  pludrede  de  letsindigt  om, 
som  sladrende  Stære  der  har  opsnappet  Lydene  i 
Forbifarten. 

Men  dér  gik  Pelle  støt  ud,  lagde  Skuldre  til  og 
kom  hjem  til  dem  igen!  Han  var  ikke  bange,  han 
turde  se  Tilværelsen  lige  i  Øjnene,  og  tage  et  fast 
Tag  i  den  Fremtid  de  gysende  lukkede  Øjnene  for. 
Hans  Navn  fik  en  egen  Klang  af  det  —  Pelle  var 
en  Prins!  Skade  kun,  at  han  lod  til  ikke  at  ville 
have  Prinsessen! 

Stor  og  velvoksen  var  han,  og  han  synede  endnu 
større  for  dem.  De  kom  til  ham  med  deres  Elendig- 
hed og  læssede  den  paa  hans  stærke  Skuldre.  Saa 
kunde  han  bære  den  for  dem!  Og  Pelle  tog  imod 
det,  med  en  styrkende  Fornemmelse  af,  at  det  maa- 
ske  ikke  var  helt  hen  i  Vejret  naar  han  befandt  sig 
her  —  nær  Bunden  af  det  hele! 


Nu  for  Tiden  var  det  Enkemadam  Frandsen  og 
hendes  Ferdinand  der  var  i  Forgrunden  —  et  Sted 
skulde  Ulykken  jo  husere! 

Ferdinand  var  en  kraftig  attenaars  Fyr,  med  et 
stærktbygget  Hoved  der  saa  ud  som  var  det  oprin- 
delig indrettet  paa  at  rumme  Alverdens  Viden.  Han 
brugte  det  til  at  at  slaa  Skaller  med;  anden  Anven- 
delse havde  han  ikke  for  det. 

Han  var  langtfra  ikke  dum,  snarere  maatte  man 
kalde  ham  en  begavet  Fyr.  Men  Begavelsen  var  ef- 
terhaanden  blevet  af  en  underlig  Art.  Fra  lille  Barn 
havde  han  maattet  slaas  med  en  fordrukken  Fader 
for  at  værge  Moderen,  som  ikke  havde  anden  Be- 
skyttelse. Den  altfor  ulige  Kamp  skulde  kæmpes,  og 
maatte  nødvendigvis  afstumpe  hans  Smærtefornem- 
melser  og  Sans  for  Fare  i  det  hele  taget.  Han  vid- 
ste hvad  der  ventede  ham,  men  gik  blindt  paa  naar 
Moderen  blev  angrebet  —  som  Hunden  gaar  løs  paa 


78 

de  store  Rovdyr;  hang  sig  hylende  i  den  store  Mands 
Blynæver  og  var  ikke  til  at  ryste  af.  Han  hadede 
Faderen,  og  vilde  af  den  Grund  være  Politibetjent 
naar  han  blev  stor.  Med  sit  afstumpede  Gaa-paa 
Mod  egnede  han  sig  godt  til  det;  han  blev  Bølle! 

Efterhaanden  som  han  voksede  til  og  fik  Kræfter, 
blev  Kampen  ikke  saa  ulige  mere.  Faderen  frygtede 
ham  og  lurede  paa  Hævn;  og  en  Gang  Ferdinand 
havde  taget  for  voldsomt  fat,  meldte  han  ham  og 
fik  ham  straffet.  Drengen  fandt  det  var  en  blodig 
Uretfærdighed;  Mærkerne  var  jo  en  Følge  af  Slags- 
maalet,  og  dette  igen  af,  at  Moderen  ikke  kunde  være 
i  Fred. 

Fra  nu  af  hadede  han  Politiet  og  gav  ved  enhver 
Lejlighed  sit  Had  til  Kende;  Moderen  varden  eneste 
han  hang  ved  nu.  Det  var  et  Lyspunkt  at  Faderen 
døde;  men  det  kom  for  sent  til  at  forandre  noget. 
Ferdinand  havde  allerede  længe  forsørget  Moderen 
paa  sin  egen  Maade  —  halv  uden  om  den  bestaaende 
Orden. 

Han  var  vokset  op  paa  Gaden  og  hørte  allerede 
fra  lille  til  de  hemmeligt  mærkede;  Politiet  kendte 
ham  godt,  og  ventede  blot  paa  en  Lejlighed  til  at 
byde  ham  indenfor  —  Ferdinand  kunde  se  paa  Be- 
tjentenes Øjne,  at  de  regnede  sikkert  med  hans  Be- 
søg og  holdt  en  opredt  Seng  til  ham  derinde  i  Ho- 
tellet paa  Nytorv. 

Men  Ferdinand  lod  sig  ikke  saadan  nappe;  havde 
han  noget  tvivlsomt  for,  saa  forstod  han  i  al  Fald 
at  klare  sig  godt  fra  det.  Han  var  en  ualmindelig 
smidig  og  kraftig  Fyr,  der  heller  ikke  var  bange  for 
at  tage  fat;  tilfældigt  Sjov  havde  han  en  Del  af  og 
skilte  sig  altid  godt  fra  det.  Men  hvergang  han  blev 
puttet  ind  i  noget  med  Fremtid  i,  et  ordnet  Arbejde 
der  skulde  læres  og  tilegnes  taalmodigt,  gik  det  altid 
i  Stykker  for  ham. 

„Tal  du  til  ham,  Pelle,"  sagde  Moderen,  „du  er 
saa  støt  i  det,  og  dig  har  han  Respekt  for."  Pelle 
talte  ogsaa  med  ham  og  hjalp  ham  med  at  finde  en 
Gærning,   der  laa   for  ham;    og   Ferdinand   tog   fat 

med  god  Vilje.  Men  naar  han  naaede  et  vist  Punkt, 
kunde  han  ikke  mere. 

Moderen  manglede  aldrig  det  nødvendige,  han  skaf- 
fede det  bare  til  Veje  i  sidste  Øjeblik.  Ellers  stod  han 
og  hang  nede  i  en  eller  anden  Portaabning  ved  Torvet, 
med  Hænderne  i  Lommen  og  den  bløde  Skulder  lænet 
til  Muren.  Han  var  altid  i  Kapsko  og  Muffediser; 
med  visse  Mellemrum  spyttede  han  ud  over  For- 
tovet, hans  vandblaa  Øjne  fulgte  Forbigængerne  med 
et  uudgrundeligt  Udtryk.  Betjenten  der  patruljerede 
udfordrende  forbi  hans  Stade,  frem  og  tilbage,  ske- 
lede hadsk  hver  Gang  han  passerede,  som  om  han 
vilde  sige:  „Kan  vi  ikke  snart  faa  Ram  paa  den 
Laban  —  hvorfor  laver  han  ikke  en  Frikadelle?" 

Det  kom  ganske  af  sig  selv  en  Dag,  og  ikke  paa 
Grund  af  nogen  Kejtethed  fra  hans  Side  —  i  Arken 
lagde  man  særlig  Vægt  paa  det  —  men  for  hans 
go'e  Hjærtelags  Skyld.  Havde  Ferdinand  ikke  været 
den  han  var,  saa  havde  den  aldrig  revnet  for  ham; 
for  han  var  en  begavet  Dreng. 

Han  var  inde  hos  Urtekræmmeren  paa  Hjørnet 
af  Torvet  og  skulde  købe  sig  for  en  Femøre  Skraa; 
en  otteaars  Dreng  inde  fra  Arken  stod  ved  Disken 
og  tiggede  om  lidt  Mel  paa  Kredit  til  sin  Mor.  Ur- 
tekræmmeren gik  og  lavede  et  farligt  Postyr:  „Skri- 
ves —  javist!  man  har  jo  nedsat  sig  her  paa  Hjørnet 
for  at  føde  alle  Kvarterets  Fattige  hva'?  Pengene  i 
Morgen  hæ!  det  er  svært  som  man  altid  har  Penge 
i  Morgen  i  dette  elendige  Fattigkvarter.  Men  i  Mor- 
gen kommer  bare  aldrig!" 

„Hr.  Petersen  kan  være  ganske  sikker,"  sagde 
Drengen  lavmælt. 

Urtekræmmeren  blev  ved  med  at  snærre,  men  gik 
dog  i  Gang  med  at  veje  Melet  af.  Der  var  stablet 
Gaardkoste  og  andre  Varer  op  foran  Vægten,  men 
Ferdinand  kunde  se,  hvordan  Urtekræmmeren  hjalp 
paa  Balancen  med  Fingrene.  „Han  snyder  paa  Væg- 
ten, fordi  det  er  til  de  Fattige,"  tænkte  han,  og  følte 
et  ondt  Stik  i  Hovedet  hvor  Tanken  opstod. 

Drengen  stod  og  puslede  med  noget  i  sin  lukkede 

Haand,  pludselig  faldt  en  Mønt  paa  Gulvet  og  tril- 
lede rundt  dernede.  Urtekræmmeren  kastede  et  lyn- 
snart Blik  mod  Pengeskuffen,  idet  han  sprang  over 
Disken  og  huggede  Drengen  i  Nakken.  „Ej  ej,"  sagde 
han  skarpt,  „sikken  en  lille  behændig  Gavtyv!" 

Jeg  har  ikke  stjaalet!"  skreg  Drengen  og  søgte 
at  vride  sig  løs  og  komme  hen  til  Kronen.  „Det  er 
Mors  Penge!" 

„Lad  Drengen  være,"  sagde  Ferdinand  truende. 
„Han  har  ingenting  gort." 

Urtekræmmeren  tumlede  med  Drengen,  der  rev  og 
sled  for  at  faa  fat  i  Pengestykket.  „Har  han  ingen- 
ting gjort?"  stønnede  han  pustende  —  „hvorfor  raa- 
ber  han  saa  stjaalet  uden  at  der  er  sagt  et  Ord? 
Og  hvor  kommer  Pengene  fra?  han  skulde  jo  have 
Kredit  fordi  de  ingen  havde!  Nej  tak,  den  er  for 
tyk." 

„Det  er  Mors  Penge!"  skreg  Drengen  og  sled  for- 
bitret i  Urtekræmmerens  Hænder.  „Mor  er  syg  — 
det  er  til  Mikstur!"  Saa  stak  han  i  at  brøle. 

„Det  er  rigtig  nok  at  hans  Mor  er  syg,"  sagde 
Ferdinand  knurrende.  —  „Og  Apotekeren  giver  vist 
ikke  Kredit.  Nu  skulde  De  ta'e  og  lade  ham  være, 
Petersen."  Han  traadte  et  Skridt  frem. 

„Tak  den  er  forresten  godt  fundet  paa,"  lo  Urte- 
kræmmeren haanligt  og  rev  Butiksdøren  op.  „Hej 
Betjent,  her!" 

Betjenten  der  havde  Vagt  ved  Hjørnet  af  Børne- 
huset kom  hurtig  over. 

„Her  er  en  Knægt  der  gør  Kunster  med  andre 
Folkses  Kroner,"  sagde  Urtekræmmeren  oprømt« — tag 
Dem  lidt  af  ham,  Iversen." 

Drengen  sparkede  endnu,  Betjenten  maatte  holde 
ham  ud  fra  sig  i  stiv  Arm.  Det  var  en  lille  pjaltet, 
forsulten  Fyr,  et  eneste  Blik  sagde  Betjenten,  at  det 
var  en  af  Slagsen  han  havde  faaet  Fingre  i.  Saa 
slæbte  han  af  med  ham,  der  var  ingen  Grund  til  at 
gøre  mange  Ophævelser. 

Ferdinand  gik  efter  dem  og  lagde  Haanden  paa 
Betjentens  Arm.  „Hr.  Betjent,  Drengen  har  ingenting 

gort,"  sagde  han  —  „jeg  stod  selv  og  saå  paa  at  han 
ingenting  gore!  Og  jeg  kender  hans  Mor." 

Betjenten  stansede  og  maalte  ham  truende.  Saa 
slæbte  han  videre  med  Drengen,  der  stadig  krængede 
for  at  komme  løs  og  brølede:  „Min  Mor  er  syg, 
jeg  skal  hjem  til  hende  med  Miksturen!"  Ferdinand 
holdt  Trit  med  dem  i  sine  tynde  Kapsko. 

„Skal  han  slæves  paa  Raadhuset,  saa  gaar  jeg  i 
hvert  Fald  med  og  vidner!"  blev  han  ved  —  „for 
han  har  ingenting  gort.  Og  hans  syge  Mor  ligger  og 
venter  paa  Mixturen." 

Betjenten  vendte  sig  irriteret:  Jo  det  var  forre- 
sten et  kønt  Vidne  —  den  ene  Ravn  hakker  nok 
ikke  Øjnene  ud  paa  den  anden!  Se  du  til  dine  egne 
Affærer  —  og  skrub  af!" 

Ferdinand  stansede.  „Hvem  siger  du  du  til,  din 
Sjover?"  mumlede  han  og  skulede  ondt  efter  Be- 
tjenten. Pludselig  tog  han  Tilløb  og  gav  Betjenten 
en  Skalle  i  Nakken,  saa  han  styrtede  med  Ansigtet 
mod  Stenbroen  og  Hjælmen  trillede  langt  hen  ad 
Gaden.  Ferdinand  og  den  lille  Knægt  sprang  til  hver 
sin  Side  og  undløb. 

Og  nu  holdt  man  Jagt  paa  ham  paa  tredje  Uge. 
Hjem  turde  han  ikke  komme,  der  blev  passet  paa 
Arken  Nat  og  Dag  for  at  fange  ham  —  han  holdt 
jo  af  sin  Mor!  Gud  ved  hvor  han  færdedes  nu  i 
det  kolde,  sludfulde  Efteraar?  Madam  Frandsen  gik 
saa  ene  og  forladt  derovre  paa  sin  Kvist,  det  var 
en  trist  Tilværelse.  Hver  Formiddag  kom  hun  over 
og  bad  Pelle  se  efter  i  Arbejderen,  om  man  havde 
taget  ham.  I  Byen  var  han,  Madam  Frandsen  og 
Pelle  vidste  det!  Politiet  regnede  ogsaa  med  at  han  var 
her,  og  mente  at  en  Række  natlige  Indbrudstyverier 
kunde  henføres  til  ham.  Han  holdt  vel  til  i  Skur  og 
Villahavernes  tomme  Hundehuse! 

Beboerne  fulgte  bekymret  hans  Skæbne.  Han  var 
vokset  op  for  deres  Øjne,  han  havde  aldrig  forgre- 
bet sig  paa  noget  her  men  altid  respekteret  Arken 
og  dens  Opland  —  hvad  der  saa  muligvis  kunde 
siges  ham  paa;  og  han  holdt  af  sin  Mor!  Han  havde 

ogsaa  været  i  sin  gode  Ret  til  at  forsvare  Drengen, 
der  var  en  skikkelig  lille  Fyr.  Moderen  var  meget 
syg;  de  boede  inde  paa  Bunden  af  en  af  de  lange 
Gange,  og  Knægten  var  hendes  eneste  Støtte!  Men 
det  var  halsløs  Gærning  at  forgribe  sig  paa  Politiet, 
den  største  Forbrydelse  af  alle  paa  denne  Jord;  man 
maatte  snart  sagt  hellere  myrde  sine  egne  Forældre 
—  hvad  Straffen  angik.  Fik  man  fat  i  ham,  blev  det 
nok  Tugthuset,  for  Betjenten  havde  slaaet  sit  kønne 
Ansigt  i  Smadder  mod  Stenbroen.  Meddelelsen  til 
Bladene  lød  paa,  at  enhver  anden  end  en  Betjent 
vilde  have  faaet  en  Hjærnerystelse. 

Gamle  Madam  Frandsen  tog  gærne  Loftsvejen, 
naar  hun  gik  over  til  Pelle  for  at  snakke  om  Sønnen, 
„Man  maa  være  forsigtig,"  sagde  hun.  Undertiden 
kneb  hun  Munden  fast  sammen  og  trippede  uroligt; 
saa  vidste  han,  at  der  var  noget  særligt  paa  Færde. 

„Skal  jeg  fortælle  dig  noget?"  spurgte  hun  og  saa 
beladen  paa  ham. 

„Nej  lad  hellere  være,"  sagde  Pelle.  „Hvad  man 
ikke  ved,  kan  man  ikke  komme  til  at  vidne  om." 

„Du  skulde  lade  mig  snakke,  Pelle  —  ellers  løber 
jeg  kanske  og  vrøvler  over  mig  til  fremmede.  Her 
gaar  jeg  gamle  Snakkehoved  og  har  ikke  en  eneste 
at  betro  mig  til.  Og  snakke  højt  med  mig  selv  tør 
jeg  heller  ikke,  for  saa  har  Pipmanden  det  hele 
gennem  Bræddevæggen.  Det  er  næsten  ikke  til  at 
holde  ud,  og  jeg  ryster  for  at  min  tandløse  Kællin- 
gemund skal  gøre  Fortræd  for  ham." 

„Saa  sig  det  da,"  sagde  Pelle  smilende.  „Men  De 
maa  tale  sagte." 

„Han  har  været  her  igen,"  hviskede  hun  straa- 
lende.  „I  Morges  da  jeg  kom  op,  laa  der  Penge  til 
mig  i  Køkkenet.  Ved  du  hvor  han  havde  puttet 
dem?  i  Vasken  du  —  han  er  en  fornuftig  Dreng. 
Han  maa  søge  herhen  over  Tagene  —  anden  Maade 
kan  jeg  ikke  tænke  mig,  saadan  som  de  passer  paa. 
Men  vil  du  saa  ikke  give  mig  Ret  i,  at  han  er  en 
god  Dreng?" 

„Bare  De  nu  kan  holde  tæt  med  det,"  sagde 
Pelle  bekymret;  hun  var  jo  saa  stolt  over  sin  Søn. 

„Mm,"  sagde  hun  og  klaskede  sig  paa  den  ind- 
faldne Mund  —  „det  er  der  ingen  Fare  for.  Og  ved 
du  hvad  jeg  har  fundet  paa,  for  at  Snushanerne 
ikke  skal  undres  paa  hvad  jeg  lever  af?  Jeg  syr 
Kludesko  du."  Saa  kom  den  lille  Marie  med  Spand 
og  Gulvklud,  og  den  gamle  sjokkede  af. 

Der  var  en  død  Overgang  paa  Mester  Becks  Værk- 
sted, saa  Pelle  arbejdede  mest  hjemme  i  denne  Tid. 
Han  raadede  nu  selv  over  sin  Tid,  og  kunde  be- 
nytte Dagen  naar  Folk  var  hjemme,  til  at  opsøge 
sine  Fagfæller  og  faa  dem  ind  i  Organisationen.  Det 
kostede  ofte  lange  Overtalelser;  og  for  hver  Mand 
han  fik  til  at  melde  sig  ind  var  han  stolt.  Han  lærte 
sig  til  at  skønne  i  en  Fart  over  de  forskellige  Slags 
Mennesker  og  bøjede  sin  Fremgangsmaade  efter  deres 
Karakter;  de  forsagte  kunde  man  true  ind,  andre 
maatte  lokkes  eller  kunde  tales  i  Kulør  med  de  ny 
Læresætninger.  Det  var  en  god  Øvelse,  han  vænnede 
sig  til  at  være  smidig  i  Tanken  og  have  sit  Stof 
parat.  Følelsen  af  at  hans  Herredømme  over  Mid- 
lerne stadig  voksede,  lagde  Sikkerhed  i  hans  Frem- 
træden. 

Forsinkelsen  i  Arbejdet  tog  han  igen  ved  at  hænge 
dobbelt  i  naar  han  var  ved  det,  staa  tidlig  op  og 
blive  længe  ved. 

Han  holdt  sig  borte  fra  Genboerne  paa  tredje; 
men  naar  han  hørte  Hannes  lette  Skridt  i  Træværket 
derovre,  kiggede  han  i  Smug.  Hun  gik  sin  lige  Vej 
som  en  Nonne  —  til  Arbejdet  og  hjem  igen  —  med 
Blikket  mod  sine  Sko;  aldrig  saa  hun  op  til  hans 
Vinduer  eller  til  nogen  Side.  Det  var  som  hendes 
Væsen  havde  fuldbyrdet  sin  lette  Flagren  og  nu  laa 
hen  og  groede. 

Det  undrede  ham,  med  saa  fremmede  næsten  lige- 
gyldige Øjne  han  betragtede  hende,  som  havde  hun 
aldrig  kommet  ham  ved.  Og  han  kiggede  nysgærrigt 
ind  i  sig  selv  —  nej  der  var  ikke  gaaet  noget  i 
Stykker  i  ham !  Appetitten  var  god  nok  og  Hjærtet 

slet  ikke  at  mærke.  Det  maatte  have  været  en  fager 
Løgn  saa,  en  Luftspejling  af  den  Slags,  Vandrings- 
mændene mødte  paa  deres  Vej.  Køn  var  hun  jo, 
men  noget  æventyrligt  var  det  ham  ikke  muligt  at 
faa  Øje  paa;  Gud  ved  hvorfor  han  havde  ladet  sig 
hilde  saadan  ind?  Naa,  godt  var  det  han  ikke  var 
blevet  hængende  —  der  var  ingen  Fremtid  hos  Hanne! 

Madam  Johnsen  blev  ved  at  hænge  hengivent  ved 
ham  og  kom  ofte  over  for  at  faa  en  Passiar;  hun 
kunde  ikke  glemme  de  gode  Dage  de  havde  haft 
sammen.  Det  blev  altid  til  Jammer  over  Hanne;  den 
gamle  gik  og  følte  sig  forladt  af  hende: 

„Kan  du  forstaa  hvad  det  er  med  hende,  Pelle? 
Hun  gaar  som  i  en  Døs,  og  til  alt  hvad  jeg  siger, 
svarer  hun  blot:  Ja  Mor,  ja  Mor!  Jeg  kunde  gærne 
græde,  saa  underlig  tomt  lyder  det  —  som  en  Røst 
fra  Graven.  Og  Lykken  snakker  hun  aldrig  om 
mere  —  eller  smykker  sig  for  at  tage  imod  den! 
Bare  hun  dog  igen  vilde  tage  sine  Narrestreger  fat 
og  gaa  og  kigge  efter  det  fremmede,  saa  jeg  kunde 
se  jeg  havde  mit  Barn  igen.  Men  hun  gaar  bare  og 
falder  hen,  og  stirrer  frem  i  sin  Døs  som  var  hun 
midt  ude  i  Tomheden.  Luner  har  hun  ingen  flere, 
men  gaar  saa  ensartet  med  de  øde  Tanker  som  et 
vandrende  Lig.  Kan  du  forstaa  hvad  der  skader 
hende?" 

„Nej,  jeg  ved  ingenting,"  svarede  Pelle. 

„Du  siger  det  saa  underligt,  som  om  du  vidste 
noget  og  ikke  vilde  frem  med  det  —  og  her  gaar 
jeg  Stakkel  og  ved  hverken  ud  eller  ind!"  Den  skik- 
kelige Kone  gav  sig  til  at  græde.  „Hvorfor  kommer 
du  heller  aldrig  over  til  os  mere?" 

„Aa  jeg  ved  ikke  —  jeg  har  saa  meget,  Madam 
Johnsen,"  svarede  Pelle  undvigende. 

„Bare  hun  ikke  er  forgjort,  hun  tager  slet  ingen 
Del  i  hvad  jeg  fortæller  hende.  Du  kunde  ogsaa 
sagtens  se  over  til  os  —  kanske  livede  det  hende 
lidt  op.  Du  skulde  ikke  hævne  dig  paa  os  nu!  Hun 
holdt  jo  alligevel  af  dig  paa  sin  Vis  —  og  for  mig 
har  du  været  som  en  Søn.  Ser  du  saa  ikke  over  til 
os  i  Aften?" 

Jeg  faar  vist  ikke  Tid  —  jeg  skal  se  ad,"  sagde 
han  stille. 

Saa  gik  hun,  underligt  tungt  og  slæbende;  hun  bar 
sine  halvhundrede  Aar  slet.  Pelle  havde  ondt  af 
hende,  men  faa  sig  selv  til  at  gaa  derover  kunde 
han  ikke. 

„Du  er  rigtig  ond,"  sagde  Marie  og  traadte  vredt 
i  Gulvet  —  „det  er  stygt  af  dig!" 

Pelle  rynkede  Panden:  „Det  forstaar  du  dig  ikke 
paa,  Marie." 

„Aa,  tror  du  ikke  godt  jeg  ved!  —  Men  ved  du, 
hvad  Konerne  siger  om  dig?  At  du  er  ikke  noget 
Mandfolk,  ellers  kunde  du  have  givet  Hanne  et  Klip 
i  Vingen." 

Pelle  stirrede  forundret  paa  hende,  han  sagde  ikke 
noget,  men  saå  blot  paa  hende  og  rystede  paa  Ho- 
vedet. 

„Hvad  glor  du  paa?"  spurgte  hun  og  stillede  sig 
udfordrende  op  foran  ham  „ —  tror  du  maaske  ikke, 
jeg  siger  hvad  jeg  vil  for  dig?  Lad  være  og  glo  siger 
jeg  dig,  ellers  faar  du  én!"  hun  var  brændende  rød 
i  Hovedet  af  Skamfuldhed.  —  „Skal  jeg  sige  noget 
der  er  meget  værre,  siden  du  glor  paa  mig  med  det 
Fjæs,  hvad?  Jeg  tør  godt."  Hendes  Stemme  var  haard 
og  hæs,  hun  var  helt  vild  af  Arrigskab. 

Pelle  følte  godt,  at  det  var  Skammen  der  sled  i 
hende;  hun  maatte  have  Lov  til  at  løbe  Linen  ud. 
Han  tav  men  tog  ikke  sit  bebrejdende  Blik  væk  fra 
hende.  Pludselig  spyttede  hun  ham  i  Ansigtet  og 
løb  ind  til  sig  selv  med  en  ond  Latter. 

Derinde  slog  hun  en  Stund  haardt  med  Tingene 
og  faldt  saa  til  Ro,  gennem  Stilheden  kunde  han 
høre  hende  hulke  sagte.  Han  gik  ikke  derind.  De 
havde  taget  saadanne  Tørn  før,  og  han  vidste,  at 
hun  Resten  af  Dagen  skammede  sig  over  sig  selv 
og  led  ved  at  skulle  se  ham  i  Ansigtet.  Den  Følelse 
vilde  han  ikke  krænke. 

Han  klædte  sig  om  og  gik  ud. 

VIII 

Arken  laa  hen  som  en  tung  graa  Masse  nu;  der 
var  mørkt  altid,  Efteraarslyset  kunde  ikke  naa  ned. 
I  det  indre  af  Massen  rugede  bestandig  bælgmørk 
Nat;  de  der  holdt  til  dér  maatte  lytte  sig  frem  som 
Muldvarpe.  Mørket  bar  Lyde  frem  som  ikke  kunde 
gøre  sig  gældende  i  Sommerlyset;  der  lød  en  ustan- 
selig  Mudren  ud,  af  Væsner  som  færdedes  halvt  i 
Blinde.  Naar  Søvnen  for  en  Stund  tog  det,  afslørede 
Nattestilheden  endnu  en  Verden;  Væggetøjet  brød 
sig  hørligt  Vej  under  de  gamle  Tapeter,  Rotter  og 
Mus  og  Træorme  arbejdede  omkap;  Mørket  lugtede 
helt  krydret  af  det  dryssende  Ormemel.  Overalt  i 
den  gamle  Kage  arbejdede  Opløsningen  ved  tusend 
Smaadyrs  Hjælp.  Undertiden  blev  det  til  en  voldsom 
Lyd  der  vækkede  Pelle,  naar  en  eller  anden  Bjælke 
var  undergravet  og  faldt  ned  i  nyt  Leje.  Saa  vendte 
han  sig  om  paa  den  anden  Side. 

Naar  han  var  ude  om  Aftenen  lagde  han  gærne 
Vejen  om  ad  Strøget  for  at  faa  Del  i  Lysglansen; 
Butikkernes  rige  Luksus  holdt  noget  vaagent  i  ham, 
der  lod  sig  drage  styrkende  Sammenligninger  mellem 
her  og  dér.  Naar  han  kom  fra  den  oplyste  By  ud 
i  sit  eget  Kvarter,  laa  Smøgerne  som  hæslige  Afløb 
for  Mørket,  og  Arken  ragede  uhyggelig  op  mod 
Nattehimlen  som  et  tungt  Bjærg.  Skumle  Kælder- 
aabninger  førte  ned  i  Bjærgets  Rødder,  og  dernede 
i  de  mørke  Indvolde  færdedes  gustne  snavsede  Skab- 
ninger med  en  osende  Lampe.  Det  var  alle  dem  der 
levede  af  Arkens  Elendighed,  Jærnhandlere,  Mar- 
skandisere, og  Aagerkarle  der  laante  Penge  ud  mod 
haandfaaet  Pant.  De  gik  sky  og  rodede  mellem  be- 
synderlige Dynger;  Mørket  havde  slaaet  sig  i  dem, 
Pelle  maatte  altid  tænke  paa  de  Underjordiske  der- 
hjemme. Saadan  havde  Klippens  Fod  aabnet  sig  for 
ham  i  hans  Barndom,  og  han  havde  gysende  set 
Dværgene  pusle  om  mellem  deres  forbandede  Skatte. 
De  gik  her  som  graadige  Trolde,  pillede  Grundlaget 
bort  under  Arkens  sorgløse  Væsner  saa   de  en  Dag 


87 


faldt  ned  i  Kælderen  —  og  aad  dem  med  Hud  og 
Haar.  Den  onde  Side  af  Æventyret  var  i  al  Fald 
ingen  Løgn! 

En  Dag  i  Mørkningen  krængede  Pelle  Arbejdet 
af  sig  og  gik  ud  for  at  missionere.  Pipmanden  var 
faldet  ned  fra  Hønsestigen  i  en  stor  Donner  for 
nogle  Dage  siden,  og  nede  i  Gaarden  laa  Kvarterets 
Unger  rundt  om  Stedet  hvor  han  slog  sig  ihjæl,  og 
lyste  med  Svovlstikker.  De  kunde  tydelig  se  et 
mørkt  Aftryk  af  Form  som  et  Menneske  og  var 
meget  optagne. 

Uden  for  Tøndegangen  stansede  han  ved  Mar- 
skandiserskens Kældervindu  —  Pipmandens  Værk- 
tøj laa  udstillet  i  Vinduet.  Aha,  hun  havde  faaet  Klo 
i  det  ogsaa!  Hun  gik  dernede  og  rodede,  skurvet  og 
fæl  at  se  til,  gumlede  paa  et  uappetitligt  Stykke 
Mad  og  jog  sammen  ved  hver  Lyd  oppe  fra  —  af 
Angst  for  sine  skidne  Penge.  Pelle  trængte  til  et 
nyt  Hælejærn  og  gik  ned  og  købte  Pipmandens,  han 
maatte  slaas  med  hende  om  Prisen. 

„Naa,  har  De  saa  tænkt  over  mit  Forslag?"  spurgte 
hun  da  de  havde  handlet. 

„Hvad  for  et  Forslag?"   Pelle  lod  uvidende. 

„At  De  skulde  lade  det  Lappeskomageri  fare  og 
være  mig  til  Hjælp  i  Forretningen." 

Naa  det!  Nej  Pelle  var  ikke  helt  færdig  med  at 
tænke  over  det. 

„Da  skulde  én  ikke  synes  der  var  meget  at  be- 
tænke sig  paa.  Jeg  har  budt  Dem  mere  end  De  kan 
tjene  ellers,  og  meget  at  bestille  er  her  ikke,  da  jeg 
holder  en  Mand  til  at  hente  og  bringe  Sagerne.  Det 
er  mest  for  at  have  en  mandlig  Medhjælp;  jeg  gamle 
Kvindfolk  gaar  saa  alene  her.  Og  De  er  saa  paa- 
lidelig  ved  jeg  jo!" 

Hun  trængte  til  nogen  der  kunde  forsvare  alle 
hendes  Tusender,  som  hun  gik  og  gemte  omkring  i 
Kælderrummene.  Pelle  vidste  det  nok  —  hun  havde 
været  ude  efter  ham  før. 

„Jeg   egnede    mig  vist  ikke  til  at  leve  af  andres 

Elendighed",  sagde  han  leende.  „Kanske  slog  jeg 
Dem  ihjæl  og  gav  alle  Grunkerne  til  de  Fattige." 

Marskandisersken  stirrede  et  Øjeblik  forfærdet 
paa  ham.  „Fy  hvor  var  det  stygt  sagt,"  udbrød  hun 
gysende,  „det  ligner  ikke  Deres  gode  Sind  at  spøge 
med  saadan  noget.  Nu  tør  jeg  ikke  være  her  i 
Kælderen,  naar  De  er  gaaet!  Hvor  kan  De  dog 
spøge  saa  raat  med  Liv  og  Død;  her  gaar  jeg  med 
Livet  i  Hænderne  Nat  og  Dag  og  ejer  dog  ikke  det 
Gud  la'r  skabe  —  det  ved  den  Levende  jeg  ikke 
gør,  det  er  bare  Sludder!  Og  dér  gaar  Alverden  og 
glor  paa  mig  som  om  de  vilde  sige:  Jeg  slog  dig 
gærne  ihjæl  for  dine  Skillinger,  du!  Ogsaa  derfor 
vilde  jeg  gærne  have  et  paalideligt  Menneske  i  For- 
retningen, for  hvad  nytter  det  jeg  ingenting  ejer,  naar 
enhver  tror  det?  Og  her  er  saa  mange  Døgenigte  i 
Kvarteret,  som  gærne  kunde  falde  paa  hvad  som 
helst." 

„Ejer  De  ikke  noget,  saa  vær  De  bare  rolig," 
sagde  Pelle  drillende.  „En  tom  Mave  plejer  ikke  at 
give  onde  Drømme." 

„Ejer,  ejer  —  naturligvis  ejer  én  altid  lidt!  Og 
Pelle,"  —  hun  bøjede  sig  fortroligt  over  mod  ham 
med  et  smiskende  Udtryk  —  „nu  kommer  Mary 
snart  hjem,  kanske  allerede  til  Sommer.  Hun  har 
tjent  saa  meget  derovre  at  hun  kan  leve,  og  staar  i 
sin  bedste  Ungdom  endnu  —  hvad  siger  du  til  det? 
I  det  sidste  Brev  beder  hun  mig  se  efter  en  Mand 
til  hende  —  han  skal  bare  være  køn,  for  hun  har 
jo  Penge  nok  til  begge  to.  Saa  vil  hun  have  stor 
Lejlighed  inde  i  den  fine  By  og  egen  Ekvipage  — 
og  bare  leve  for  sin  smukke  Mand;  hvad  siger  du 
til  det,  Pelle?" 

Ja  det  maa  der  jo  tænkes  over,"  svarede  Pelle, 
han  var  i  overdaadigt  Humør. 

„Tænkes  over?  kan  der  være  noget  at  betænke 
sig  paa.  Mangen  fattig  Greve  tog  saamænd  mod  det 
Tilbud  med  Kyshaand,  om  man  havde  ham  her." 

„Men  jeg  er  ingen  Greve  —  og  nu  maa  jeg  af 
Sted." 

„Vil  du  saa  ikke  se  Billederne  af  hende  da?" 
Den  gamle  gav  sig  til  at  rode  i  en  Skuffe. 

Nej  Pelle  stak  bare  af.  Han  havde  tidt  nok  set 
disse  Billeder,  tilsmudsede  af  Kælderluften  og  Kæl- 
lingens ækle  Hænder,  der  gengav  Mary,  snart  svaj 
og  stribet  som  en  Tigerkat  syngende  paa  den  fine 
Varieté  i  St.  Petersborg,  snart  nøgen  i  en  Kaabe  af 
hvidt  Pelsværk  alene  mellem  en  Flok  russiske  Offi- 
cerer —  Fyrster  sagde  den  gamle  det  var.  Der  var 
ogsaa  et  Billede  fra  Akvarium,  hvor  hun  svømmede 
nøgen  mellem  sælsomme  Planter  i  en  stor  Glasbe- 
holder, uden  andet  paa  end  Guldskæl  og  Diamant- 
smykker. Der  var  god  Krop  i  hende  —  det  kunde  han 
nok  se;  men  at  hun  kunde  fordreje  Hovedet  paa  sten- 
rige Fyrster  og  blokke  dem  for  Tusender  blot  ved 
at  klæde  sig  nøgen  begreb  han  ikke.  Naa,  og  han 
kunde  altsaa  faa  hende  til  Kone  nu  —  og  faa  alt 
det  for'et,  som  hun  selv  havde  skrabet  ind!  Det  var 
forresten  meget  festligt! 

Han  gik  rask  ind  gennem  Strøget.  Det  smaareg- 
nede.  Lyset  fra  Lygter  og  Butikker  straalede  igen  i 
Brolægningens  Væde;  der  var  en  festlig  Glans  over 
Gaden.  Han  gik  frem  med  en  Fornemmelse  af  at 
hans  Sind  var  løftet  ud  af  Hverdagen:  Den  skidne 
Kælling  der  snyltede  paa  Arkens  Elendighed,  og  av- 
lede en  pragtfuld  Datter  som  sugede  sig  fast  paa 
Rigdommen!  —  og  saa  til  sidst  han  Pellepøjken 
med  Svinelykken,  som  en  Slags  „Krøllet  Dreng"  oven 
paa  det  hele!  Det  var  da  engang  det  saa  længsels- 
fuldt ventede  Æventyret!  Han  hævede  Hovedet  og 
lo.  Pelle  der  ellers  '  blev  besk  af  Forsmædelsen, 
havde  faaet  Sans  for  Livets  Guddommelighed. 

Turen  i  Aften  galdt  Rabarberkvarteret;  Pelle 
havde  en  Liste  at  gaa  frem  efter  og  afsøgte  hvert 
Kvarter  for  sig,  for  at  undgaa  unyttigt  Rend.  Han 
tog  først  en  Skomagersvend  i  Smedegade;  det  var 
en  af  Meyers  faste  Folk,  og  han  belavede  sig  paa 
en  haard  Dyst.  Manden  var  ikke  hjemme.  „Men  De 
kan  godt  melde  ham  ind,"  sagde  Konen.  „Vi  har 
talt  om  det  i  den  senere  Tid,  og  er  kommet  overens 

om  at  det  er  det  rigtigste!"  Det  var  en  Kone  efter 
Pelles  Hoved;  mange  nægtede  Manden  hjemme  naar 
de  fik  hans  Ærende  at  vide,  eller  smækkede  Døren 
i  for  ham;  de  var  kede  af  hans  Rend. 

Han  var  oppe  forskellige  Steder  i  Gartnergade, 
Slotsgade  og  paa  Nordvestvej,  inde  over  Baggaarde 
og  op  ad  mørke  snævre  Trapper  til  Kvistene  eller 
ned  i  Kælderne.  Overalt  samme  Fattigdom;  det  var 
altid  de  daarligste  Huller  Skomagerne  logerede  sig 
ind  i.  Noget  Resultat  gav  det  ikke;  nogle  var  flyttet 
eller  Adressen  var  gal,  andre  vilde  bestemme  sig 
eller  sagde  rent  ud  nej.  Hos  de  vaklende  lovede  han 
sig  selv  at  komme  igen  —  dem  skulde  han  nok  faa 
bearbejdet;  de  andre  mærkede  han  sig  og  gemte  af 
Vejen  til  bedre  Tider  —  deres  Dag  skulde  ogsaa 
nok  komme!  Han  blev  ikke  nedslaaet  af  at  gaa  for- 
gæves men  glædede  sig  ved  den  ene.  Dette  her  var 
et  Taalmodighedsarbejde,  og  Taalmodighed  var  det 
eneste  han  altid  havde  haft  rigeligt  af. 

Han  drejede  om  i  Jægergade  og  steg  op  i  en  Ka- 
serne, helt  op  til  Taget  og  bankede  paa.  En  høj 
mager  Mand  med  tyndt  Fuldskæg  lukkede  op,  det 
var  Peter,  hans  Lærekammerat  hjemme  fra.  De  kom 
straks  i  Snak  om  Læretiden  og  Værkstedet  der- 
hjemme med  alle  de  snurrige  Kumppaner;  Mester 
Jeppe  var  der  ikke  mange  gode  Ord  at  sige  om, 
men  Mindet  om  Unge  Mester  fyldte  dem  med  Varme. 
Jeg  har  tænkt  meget  paa  ham  gennem  Aarene," 
sagde  Peter,  „han  var  ikke  noget  almindeligt  Men- 
neske —  derfor  maatte  han  dø." 

Der  var  noget  fortænkt  over  Peter,  og  hans  Hule 
gjorde  Indtryk  af  Ensomhed;  ingenting  mindede  om 
den  løse  Fyr,  der  altid  skulde  ud  og  bisse.  Men 
inde  i  hans  sammenknebne  Øjne  luede  der  noget 
opsætsigt;  Pelle  sad  og  grundede  paa  hvad  det  var 
ved  ham.  Han  havde  dette  blegede  Udtryk  som 
havde  han  skiftet  Ham;  men  til  de  Hellige  hørte 
han  efter  Talen  at  dømme  ikke. 

„Hør  Peter,  hvordan  er  det  —  hører  du  egenlig 
til  vore?"  spurgte  han  pludselig. 

Der  gik  et  skarpt  Smil  over  Peters  Ansigt:  „Til 
vore  —  det  lyder  lige  som  naar  der  spørges:  Ken- 
der du  Jesus?  —  Er  du  blevet  Missionær?" 

„Det  maa  du  gærne  kalde  det,"  svarede  Pelle  frej- 
digt —  „naar  du  saa  vil  melde  dig  ind  i  Organisa- 
tionen. Dér  savner  vi  dig." 

„Jeg  savnes  vist  ikke,  —  jeg  tror  ikke  et  Men- 
neske savnes,  naar  bare  han  forretter  sit  Slid.  Nu 
har  jeg  prøvet  det  hele,  baade  Kirken  og  Sekterne; 
men  der  er  ingen  der  har  Brug  for  et  Menneske. 
De  vil  have  en  Tilhører  mere,  og  en  de  kan  tælle 
med.  Det  er  ens  over  det  hele."  Han  sad  og  saa 
fortænkt  frem  for  sig,  pludselig  slog  han  med  Haan- 
den  som  jagede  han  noget  til  Side.  Jeg  tror  ikke 
paa  noget  mere,  du  Pelle!  der  er  ikke  noget  som  er 
værd  at  tro  paa." 

„Tror  du  da  heller  ikke  paa  de  Fattiges  Oprejs- 
ning? Du  har  ikke  prøvet  at  gaa  til  Bevægelsen?" 
spurgte  Pelle. 

„Hvad  skulde  jeg  dér?  Det  er  jo  bare  mere  Mad 
de  vil  —  og  den  Smule  Føde  jeg  trænger  til  faar 
jeg  nok.  Men  kan  de  faa  mig  til  at  føle  jeg  er  et 
Menneske  —  ikke  blot  en  Maskine  der  kræver  lidt 
mere  Smørelse.  Jeg  vil  lige  saa  gærne  være  en  ma- 
ger Hund  som  en  fed." 

„Det  kan  de  vel  nok,"  svarede  Pelle  overbevi- 
sende. „Naar  vi  staar  sammen,  maa  de  respektere 
den  enkelte  ogsaa  og  høre  efter  hans  Fordringer. 
Fattigmand  faar  sit  Ord  med  i  Laget  du!" 

Peter  rørte  utaalmodigt  paa  sig:  „Hvad  gavner 
det  mig,  om  jeg  kan  prygle  Folk  til  at  se  paa  mig? 
—  det  er  mig  knusende  ligegyldigt!  Men  ser  de  paa 
mig  af  sig  selv  du?  —  og  siger  ved  sig  selv:  Se 
der  gaar  ogsaa  et  Menneske  skabt  i  Guds  Billede, 
og  tænker  og  føler  sit  eget  lige  som  jeg!  —  Det  er  det 
jeg  vil  ha'e." 

Jeg  begriber  ærlig  talt  ikke,  hvad  det  er  du  vil 
med  dit  Menneske,"  sagde  Pelle  ærgerligt.  „Er  det 
noget  at  rende  Hovedet  mod  Væggen  for,  naar  der 
ligger  fornuftige  Ting  og  venter.   Lad  os  organisere 

os  —  og  se  at  komme  ud  af  Slaveriet!  Saa  siden 
kan  enhver  more  sig  som  han  vil." 

„Naa  ja  ja,  naar  det  er  saa  let  at  komme  ud  af  Sla- 
veriet, saa  hvorfor  ikke  —  meld  du  mig  bare  ind," 
sagde  Peter  med  en  svag  Antydning  af  Ironi. 

„Tak  for  det,  Kammerat!"  udbrød  Peter  og  rystede 
glad  hans  Haand.  „Tag  saa  og  gør  noget  for  Sagen." 

Peter  saa  sig  forladt  om.  „Det  er  et  ækelt  Vejr 
du  er  ude  i,"  svarede  han  blot  og  lyste  ham  ud. 

Pelle  gik  langs  Kapelvej  over  mod  Nørrebro, 
han  vilde  over  og  hilse  paa  Morten.  Blæsten  jog 
Løvet  langs  Kirkegaarden  og  piskede  Slagregnen  i 
Ansigtet  paa  ham;  han  holdt  sig  tæt  ind  under  Kir- 
kegaardsmuren  for  Læ  og  skød  Hovedet  frem  mod 
Vejret  —  han  var  i  fortræffeligt  Humør.  Det  var  to 
nye  til,  nu  battede  det  efterhaanden!  En  sær  Patron 
var  Peter  blevet;  det  Ord  Menneske,  Menneske  blev 
ved  at  hakke  meningsløst  inde  i  Pelles  Øre.  Naa, 
han  fik  ham  da  paa  Listen! 

Pludselig  hørte  han  lette  løbende  Trin  bag  sig,  en 
Mandsskikkelse  kom  op  paa  Siden  af  ham  og  stak 
ham  en  lille  Pakke  i  Favnen  uden  at  sagtne  sin 
Fart.  Lidt  fremme  blev  Skikkelsen  borte;  det  fore- 
kom ham  at  den  forsvandt  over  Kirkegaardsmuren. 

Han  stansede  under  en  Lygte  paa  Nørrebrogade 
og  undersøgte  forundret  Pakken;  den  var  forsvarlig 
bundet  til  med  Sejlgarn.  „Til  Mor,"  stod  der  paa 
den  med  klodset  Skrift.  Pelle  grundede  ikke  længer; 
gennem  det  Ord  Mor  hørte  han  tydelig  Ferdinands 
rustne  Stemme.  „Nu  bliver  Madam  Frandsen  glad," 
tænkte  han  og  stak  Pakken  i  Lommen;  den  sidste 
Uges  Tid  havde  hun  ikke  haft  noget  Bud  fra  Fer- 
dinand, han  turde  nok  ikke  vove  sig  ud  paa  Kri- 
stianshavn  mere.  Han  fattede  ikke,  hvordan  Ferdi- 
nand var  kommet  paa  Sporet  af  ham.  Mon  han 
skulde  holde  til  herude  i  Rabarberlandet? 

Morten  sad  og  skrev  i  et  tykt  Hæfte,  han  lukkede 
det  hastigt  da  Pelle  kom  ind. 

„Hvad  er  det?"  udbrød  Pelle  og  vilde  aabne  Hæf- 
tet —  „skriver  du  i  Skrivebog  endnu?" 

Morten  lagde  forvirret  sin  Haand  paa  Hæftet. 
„Naa  forresten,"  sagde  han  med  ét,  „du  kan  godt 
faa  det  at  vide  —  jeg  har  skrevet  et  Digt!  Men  du 
skal  lade  være  at  sludre  om  det." 

„Læs  det  for  mig  du!"  bad  Pelle. 

Jamen  du  skal  love  mig  at  tie  stille  med  det. 
Ellers  tror  de  andre  bare  jeg  er  halvtosset." 

Han  var  helt  undselig  og  læste  stammende.  Det 
var  et  Digt  om  de  Fattige,  der  bar  det  hele  i  deres 
oprakte  Arme  og  resigneret  saå  paa,  at  de  deroppe 
gjorde  sig  til  Gode.  Det  hed:  Lad  dem  falde!  — 
og  de  Ord  kom  igen  som  Omkvæd  i  hvert  Vers. 
Og  da  Morten  nu  var  i  Aande,  læste  han  ogsaa  en 
lille  stilfærdig  Historie  om  Fattigfolks  Kamp  for 
Brødet. 

„Det  er  nu  knusende  storartet!"  udbrød  Pelle  be- 
gejstret —  „det  er  vældig  godt  du!  Jeg  begriber 
bare  ikke,  hvordan  du  faar  det  sat  sammen  —  især 
Versene.  Men  du  er  nok  Digter  —  det  har  jeg  for- 
resten altid  troet;  for  der  er  noget  underligt  ved  dig. 
Dine  egne  Meninger  har  du  —  og  du  holder  heller 
ikke  af  at  lade  dig  klippe!  —  Men  hvorfor  digter 
du  ikke  noget  stort  og  spændende  som  er  værd  at 
læse;  det  om  os  er  der  ikke  noget  interessant  ved." 

„Det  synes  jeg  nu  netop!" 

„Nej  det  begriber  jeg  ikke.  Hvad  kan  en  fattig 
Fyr  vel  opleve?" 

„Saa  tror  du  ikke  paa  det  store  da?" 

jo  det  gjorde  Pelle  nok:  „Men  derfor  bliver  vi 
da  ikke  med  én  Gang  til  Herligheder." 

„Du  vil  læse  om  Grever  og  Baroner,"  sagde 
Morten.  „Saadan  er  I  alle,  jer  selv  opfatter  I  allige- 
vel som  noget  Rak,  naar  det  kommer  til  Stykket. 
Jo  I  gør,  men  I  ved  bare  ikke  af  det!  Det  er  Slave- 
naturen i  jer,  saadan  ser  de  højere  Samfundslag  paa 
jer,  og  saa  gør  I  det  uvilkaarlig  selv  ogsaa.  Ja  lav 
bare  Ansigter,  for  sandt  er'et!  I  gider  ikke  høre  no- 
get om  eders  Lige,  for  I  tror  saamænd  ikke  der 
kan  komme  noget  fra  den  Kant!  Nej  det  skal  være 
fint    —  bare  fint!  Helst  spyttede  man  jo  paa  Fortid 

og  Forældre  og  rykkede  selv  op  i  det  fine;  og  da 
det  ikke  kan  lade  sig  gøre,  forlanger  man  det  af 
Bøgerne."  Morten  var  gal  i  Hovedet. 

„Hov  hov,"  sagde  Pelle  beroligende,  „saa  slemt 
er  det  vel  heller  ikke." 

Jo  det  er!"  udbrød  Morten  hæftigt.  „Og  ved  du 
hvorfor?  Fordi  I  ikke  har  forstaaet  endnu,  at  Men- 
nesket er  helligt,  saa  det  er  lige  meget  hvor  det 
færdes!" 

„Er  det  helligt?"  sagde  Pelle  leende.  Jeg  er  da 
ikke  hellig  —  jeg  troede  heller  ikke  du  var." 

Jeg  vil  haabe  for  dig  at  du  ogsaa  er  det,"  sagde 
Morten  alvorligt.  „For  ellers  er  du  ikke  anderledes 
end  en  Hest  eller  Maskine  der  gør  et  Stykke  Ar- 
bejde." Saa  tav  han  med  en  Mine  som  var  der 
snakket  nok  om  den  Ting. 

Mortens  lukkede  Udtryk  gjorde  Pelle  alvorlig. 
Han  kunde  nok  paa  Dril  lade  som  det  var  noget 
Sludder,  men  Morten  var  en  af  dem  der  saa  indad  — 
her  var  kanske  igen  noget  han  ikke  forstod! 

Jeg  ved  godt,  at  jeg  er  en  Klovn  sammenlignet 
med  dig,"  sagde  han  godmodigt.  „Men  derfor  behø- 
ver du  ikke  straks  at  blive  gal  i  Hovedet.  —  Kan 
du  forresten  huske  Peter,  som  stod  i  Lære  hos  Jeppe 
sammen  med  din  Bror  Jens  og  mig?  Han  er  her- 
ovre —  jeg  traf  ham  før.  Han  spekulerer  ogsaa  saa- 
dan  indad;  men  kan  ikke  finde  Bund  i  det  saadan 
som  du!  Han  troede  paa  ingen  Verdens  Ting,  og 
skidt  var  det  med  ham.  Han  vilde  have  godt  af  at 
tale  med  dig." 

Jeg  er  jo  ikke  Profet  —  det  er  du  snarere," 
svarede  Morten  ironisk. 

„Derfor  kunde  du  maaske  nok  give  ham  et  godt 
Ord.  —  Nej  jeg  er  ikke  andet  end  Fagforenings- 
mand, og  det  forslaar  ikke." 

Paa  Vejen  hjem  grundede  Pelle  ærligt  paa  Mor- 
tens Ord,  men  maatte  opgive  at  trænge  ind  bag 
dem.  Nej  han  havde  ingen  Trang  til  at  omgive  sin 
Person  med  nogen  Slags  Hellighed  eller  Glorie; 
han  var  bare  en  sund  Krop  og  trængte  til  at  virke! 

IX 

Pelle  kom  styrtende  hjem  fra  Mester  Becks  Værk- 
sted, smed  Trøje  og  Vest  og  stod  paa  Hovedet  i  en 
Balle  Vand.  Mens  han  skrubbede  sig  tør,  løb  han  ind 
til  Familien.  „Vil  I  med  ud?  Jeg  har  et  Par  Billetter 
til  en  Aftenunderholdning  —  men  saa  maa  I  skynde 
jer!" 

De  tre  Børn  sad  sammen  om  Bordet  og  lavede 
Kortkunster,  Ilden  knitrede  i  Kakkelovnen,  og  der 
lugtede  rart  af  Kaffe.  De  var  trætte  efter  Dagens 
Slid  og  havde  ingen  Lyst  til  at  klæde  sig  paa  og 
gaa  ud;  man  kunde  se  paa  dem  at  de  hyggede  sig 
ved  at  være  hjemme.  „Du  skulde  give  Hanne  og 
hendes  Mor  Billetlerne,"  sagde  Marie  —  „de  kom- 
mer aldrig  nogen  Steder." 

Pelle  tyggede  lidt  paa  det  mens  han  gjorde  sig 
færdig.  Ja  hvorfor  ikke,  det  var  i  Grunden  Dumhed 
at  gaa  dér  og  gemme  paa  gamle  Historier. 

Hanne  vilde  ikke  med,  hun  sad  med  nedslagne 
Øjne  som  en  Jomfru  i  Bur  og  saå  ikke  paa  ham. 
Men  Madam  Johnsen  var  straks  parat;  det  gamle 
Skind  kom  i  en  Fart  i  Stadsen. 

„Det  er  længe  siden,  vi  to  har  gaaet  ved  hinan- 
dens Side,  Pelle,"  sagde  hun  livligt  da  de  gik  ind- 
efter. „Du  har  faaet  saa  travlt  paa  den  senere  Tid  — 
Du  render  til  Møder  siges  der!  Det  var  ogsaa  noget 
for  en  Ungdom  —  kan   der  naas  noget  ved  det?" 

„Ja  noget  kan  der  vel  nok  naas  —  bare  man 
lægger  Kræfterne  i!" 

„Hvad  er'et  der  skal  naas  da?  Skal  Tysken  ædes 
igen  —  ligesom  i  ens  unge  Dage?  eller  hvad  er 
det  du  har  for?" 

„Vi  skulde  gærne  gøre  det  lidt  lykkeligere  at  være 
til,"  sagde  Pelle  stilfærdigt. 

„Saa  det  er  ikke  andet  end  Lykken  du  vil  have 
indført?  —  det  naar  du  nok!"  udbrød  Madam  John- 
sen og  lo  højt.  Ja  vist  saa,  i  min  fejre  Ungdom 
skulde  Mandfolkene  ogsaa  til  Hovedstaden  og  skabe 
den.   Jeg   var   kun    sejsten    Aar  dengang    jeg    kom 

hertil  i  min  egen  Hensigt  —  hvor  var  vel  Herlig- 
hederne at  finde  for  en  køn  Tøs  om  ikke  her?  Glæ- 
der fandt  én  mange  af,  der  var  nok  der  vilde  gaa 
ved  Siden  af  en  net  Pige  i  tynde  Sko  og  forære 
hende  kønne  Ting  —  og  hver  Dag  førte  sin  Lykke 
med  sig.  Men  saa  traf  jeg  en  Mand,  som  mente  det 
bedste  med  mig  og  troede  paa  sig  selv  ogsaa  —  han 
fik  mig  bildt  ind,  at  nu  skulde  vi  to  lave  noget  va- 
rigt sammen.  Han  var  samme  Slags  fattig  Fugl  som 
jeg  med  tomme  Hænder,  men  tog  godt  fat.  Dygtig 
til  sit  Arbejde  var  han;  og  en  lille  lykkelig  Til- 
værelse med  godt  Udkomme  og  Hygge  indendørs 
mente  han  sagtens  vi  to  kunde  skabe  os  —  blot  vi 
sled  i  det.  Pøh  Lykke!  —  Han  skulde  jo  se  at  blive 
Mester,  for  hvad  kan  en  Svend  vel  tjene!  En  og 
anden  Gang  havde  vi  ogsaa  skrabet  lidt  sammen  og 
syntes  at  nu  lysnede  det;  men  saa  slog  Ulykken  al- 
tid ned  og  tog  det!  Den  hænger  altid  og  svæver  over 
Fattigmands  Hjem  som  en  stor  Fugl;  og  kan  du  faa 

den  jaget  væk,  maa  du  eje  en  lang  Kæp!  ■ Naar 

vi  saa  kom  lidt  ovenpaa,  var  det  igen  det  samme. 
En  hel  Vinter  laa  han  syg,  og  vi  holdt  Livet  ved  at 
pantsætte  alt  hvad  vi  ejede,  Stump  for  Stykke.  Da 
den  sidste  Ting  var  røget,  laante  vi  lidt  paa  Sed- 
lerne." Den  gamle  maatte  stanse  og  trække  Vejret. 

„Som  vi  dog  render,"  sagde  hun  pustende.  „Man 
skulde  tro  Verden  var  i  Færd  med  at  løbe  fra  os." 

Ja  saa  var  der  ikke  mere,"  fortsatte  hun  og  sjok- 
kede igen  videre  —  „og  begynde  forfra  var  han  for 
træt  til;  saa  flyttede  vi  ind  i  Arken.  Han  tog  sin  Trøst 
naar  han  havde  lidt  Skillinger;  men  det  var  daarlig 
Trøst  for  mig,  som  gik  med  Hanne,  kan  du  tro!  Hun 
kom  lige  som  en  Gave  oven  paa  al  Modgangen;  men 
han  kunde  ikke  lide  hende,  fordi  vore  Nykker  om 
lidt  Herlighed  gik  igen  i  hende.  Hun  havde  jo  faaet 
det  efter  os,  den  Stakkel  —  og  Pjalter  og  Snavs  at 
sætte  det  sammen  af.  Du  skulde  set  hende  som  gan- 
ske lille  lave  Finmands  Verden  af  en  Las  fra  Skarn- 
kassen. Hvad  er  det?  spurgte  Johnsen  —  han  var 
jo  lidt  overkørt  som  sædvanlig.  Aa  det  er  den  pæne 

Stue  med  Tæppe  paa  Gulvet,  og  derhenne  ved 
Kakkelovnen  er  dit  Værelse  Far.  Men  du  maa  ikke 
spytte  paa  Gulvet,  for  vi  er  fine  Folk." 

Madam  Johnsen  gav  sig  til  at  græde:  „Saa  slog 
han  hende  i  Hovedet.  Hold  Kæft!  raabte  han  og 
svor  forfærdeligt  over  Barnet  —  jeg  vil  ikke  høre 
den  Satans  Snak!  Saadan  var  han;  det  var  ikke  frit 
for  at  Livet  blev  lysere  for  os  to  da  han  endte  sit 
i  Kloaken.  Den  Tid  jeg  kunde  have  moret  mig,  tog 
han  fra  mig  med  sit  Fremtidspaahit,  og  nu  sidder 
jeg  saa  og  vender  gamle  Soldaterbukser  der  fylder 
Stuen  med  Svineri;  naar  jeg  vender  et  Par  om  Da- 
gen kan  jeg  tjene  en  Mark.  Og  Hanne  gaar  som  en 
Søvngænger.  Lykke  jo  pyt!  Er  der  nogen  i  Arken 
som  ikke  begyndte  andet  Steds  med  Tiltro  til  noget 
bedre?  Man  flytter  ikke  med  sin  gode  Vilje  ind  i 
saadan  en  broget  Luserede,  men  man  ender  der  al- 
ligevel. Og  er  der  nogen  der  har  blot  det  daglige 
Brød  tilmaalt?  Ja  Olsens  med  den  varme  Væg,  men 
det  kan  de  takke  Datterens  Skam  for." 

„Des  mere  Grund  er  der  til  at  tage  fat,"  sagde 
Pelle. 

,Ja  du  snakker  du!  Men  den  der  slaas  med  det 
uoverkommelige  skal  nok  løbe  træt.  Nej  lad  du  alt 
det  fare,  og  mor  dig  lidt  mens  du  har  din  Ungdom! 
Og  bryd  dig  ikke  om  mig  gamle  Klynkehoved,  som 
gaar  her  og  snakker  trist  —  nu  skal  vi  jo  ud  og 
more  os."  Hun  saa  helt  fornøjet  ud  igen. 

„Saa  tag  mig  under  Armen  da,  det  hører  sig  jo  til 
mellem  Kærestefolk!"  sagde  Pelle  spøgende. 

Den  gamle  Kone  tog  hans  Arm  og  trippede 
ungdommeligt.  ,Ja  havde  det  været  i  mine  unge 
Dage,  skulde  jeg  nok  faaet  dig  væk  fra  de  Tosse- 
streger," sagde  hun  oprømt.  „Saa  havde  jeg  taget  og 
ført  dig  til  Dans." 

„Men  De  fik  jo  ikke  Johnsen  væk  fra  det,"  ind- 
vendte Pelle. 

„Nej  for  dengang  var  én  jo  godtroende.  Men  nu 
skulde  ingen  faa  Lov  at  tage  min  Ungdom  fra  mig." 

Mødet  der  holdtes  i  en  stor  Sal  i  en  af  Nørrebros 

Pelle  Erobreren  III  7 

Sidegader,  var  agitatorisk  underholdende,  mest  be- 
regnet paa  de  umyndige;  der  var  ogsaa  mødt  mange 
Koner  og  unge  Piger.  Der  blev  læst  op,  blandt  an- 
det et  Digt  som  handlede  om  en  gammel  ærlig  Smed 
der  gik  i  Stykker  paa  en  Strejke.  „Det  kan  være 
meget  kønt  og  rørende,"  hviskede  Madam  Johnsen 
og  pudsede  Næsen  af  Sindsbevægelse,  —  „men  man 
trænger  nu  til  noget  at  le  af.  Elendighed  ser  man 
hver  Dag.a 

Saa  sang  et  lille  Kor  af  Haandværkere  nogle 
Sange,  og  en  af  de  ældre  Førere  kom  frem  og  for- 
talte om  Bevægelsens  Barndom.  Da  han  var  færdig 
spurgte  han,  om  ikke  andre  kunde  have  noget  at 
fortælle.  Det  kneb  med  at  faa  Aftenen  fyldt  ud. 

Der  var  ingen  Stemning  over  Forsamlingen,  Kvin- 
derne morede  sig  ikke,  og  Mændene  sad  og  lyttede 
efter  noget  der  bed  igennem.  Pelle  kendte  de  fleste 
igen  fra  Diskussionsmøderne;  selv  de  unge  havde 
haarde  Ansigter,  hvoraf  der  lyste  en  haardnakket 
Spørgen.  Denne  jævne  uskyldige  Underholdning 
stillede  ikke  den  brændende  Utaalmodighed,  der 
fyldte  Sindene  og  fik  dem  til  at  lytte  spændt  ud  ef- 
ter Varsler. 

Han  sad  og  pintes  under  sin  Fremfærd,  den  ihær- 
dige Farten  og  Agiteren  sad  ham  i  Blodet  —  sikken 
en  Lejlighed  til  at  slaa  et  Slag  for  Sammenslutningen 
her  gik  ubenyttet  hen!  Kvinderne  her  trængte  netop 
til  et  Hagl,  baade  Fabrikspigerne  og  de  gifte  Koner 
der  holdt  igen  paa  deres  Mænd.  Og  deroppe  stod 
de  og  spildte  Tiden  med  Sang  og  Digtersludder!  I 
et  Spring  stod  han  deroppe. 

„Det  kan  være  godt  nok  med  alle  de  kdnne  Ord!" 
raabte  han  iltert  —  „men  de  fører  bare  til  saa  lidt, 
for  hvem  der  ikke  skal  leve  af  dem!  Præsten  og 
Hunden  tjener  Føden  med  Munden,  men  vi  andre 
er  henvist  til  vore  Næver,  om  vi  vil  opnaa  noget. 
Hvad  gaar  vi  og  lister  uden  om  Sagen  for  —  med 
Vers  og  Prækerads?  ved  vi  maaske  ikke  hvad  vi 
vil  endnu?  De  siger  vi  har  været  Trælle  i  tusend 
Aar  —  saa   har   vi  vel   haft  Tid  til  at  betænke  os! 

Hvorfor  sker  der  saa  lidt,  skønt  alle  gaar  og  venter 
noget  og  er  parat?  Er  der  kanske  ingen  der  har 
Mod  til  at  føre  an?" 

Der  rejste  sig  stærkt  Bifald,  navnlig  fra  de  unge"; 
de  trampede  og  raabte.  Pelle  tumlede  ned,  han  var 
ganske  svedig. 

Den  gamle  Fører  kom  op  paa  Talerstolen  og  tak- 
kede de  assisterende  for  den  fornøjelige  Underhold- 
ning. Han  henvendte  ogsaa  en  smilende  Tak  til  Pelle, 
det  var  glædelig  at  der  endnu  var  Ild  i  Ungdommen, 
selv  om  den  tog  fejl  af  Anledningen!  De  ældre  havde 
baaret  Bevægelsen  frem  gennem  trange  Tider,  men 
havde  ikke  noget  imod  at  lade  Ungdommen  prøve 
sig. 

Pelle  vilde  op  og  svare  igen,  men  Madam  John- 
sen holdt  ham  fast  i  Frakken.  „Lad  vær  Pelle," 
hviskede  hun  angst  —  „du  vover  dig  for  langt  ud." 
Hun  vilde  ikke  slippe,  og  han  maatte  sætte  sig  igen 
for  ikke  at  vække  Opmærksomhed.  Hans  Kinder 
blussede  og  han  var  stakaandet  som  efter  et  Løb  op 
ad  Bakke.  Det  var  første  Gang  han  havde  vovet  sig 
op  paa  en  Talerstol,  Hidsigheden  havde  slynget  ham 
derop. 

Folk  blandede  sig  mellem  hinanden.  „Er  det  alle- 
rede forbi?"  udbrød  Madam  Johnsen;  han  mærkede 
hun  var  skuffet. 

„Nej  nej  —  nu  skal  vi  til  at  solde!"  sagde  han 
og  førte  den  gamle  hen  til  et  Bord  i  Salens  Bag- 
grund. „Hvad  maa  jeg  byde  paa?" 

„Kaffe  til  mig.  Men  du  skulde  tage  dig  en  01,  du 
er  saa  varm." 

Pelle  vilde  ogsaa  have  Kaffe.  „Du  er  da  et  un- 
derligt Mandfolk,"  sagde  hun  leende  „ —  vælter  dig 
først  op  i  en  hel  Sværm  Mennesker  og  sidder  saa 
og  drikker  Kaffe  som  en  anden  Kone!  Og  sikke 
mange  Folk  her  er,  det  er  næsten  som  til  Fest." 
Hun  sad  og  saa  sig  om  med  tindrende  Øjne,  rød  i 
Kinderne  som  en  Ungpige  der  er  til  Sold.  „Tag  dog 
mere  Skind  Pelle,  du  har  jo  ingenting  faaet  —  det 
er  rigtig  Fløde!" 

Føreren  kom  hen  og  spurgte,  om  han  maatte  gøre 
Pelles  Bekendtskab.  „Det  er  jo  Dem  jeg  har  hørt 
om  gennem  Formanden  i  Deres  Fagforening,"  sagde 
han  og  gav  Haanden.  „Det  glæder  mig  at  hilse  paa 
Dem,  De  har  gjort  et  propert  Stykke  Arbejde  dér." 

„Aa  det  er  ikke  saa  farligt,"  svarede  Pelle  rød- 
mende. „Men  nu  kunde  det  snart  være  rart  at  gaa 
løs  for  Alvor." 

Jeg  kender  godt  Deres  Utaalmodighed,"  svarede 
den  gamle  Fører  smilende,  „saadan  lyder  det  bestan- 
dig fra  de  unge.  Men  den  der  vil  udrette  noget  rig- 
tigt, maa  kunne  se  frem  til  Vejs  Ende."  Han  slog 
Pelle  paa  Skulderen  og  gik. 

Pelle  følte  at  Folk  stod  og  talte  om  ham.  „Gud 
ved  om  du  har  gjort  dig  til  Nar  deroppe?"  tænkte 
han.  Der  stod  to  unge  Mænd  tæt  ved  og  saå  hen 
paa  ham  fra  Siden,  pludselig  kom  de  hen. 

„Maa  vi  ikke  have  Lov  at  stikke  Dem  paa  Næ- 
ven," sagde  den  ene.  „Mit  Navn  er  Otto  Stolpe,  og 
det  er  min  Bror  Fredrik.  Det  var  et  godt  Ord  De 
langede  ud  deroppe  —  tak  for  dét!"  De  stod  og 
snakkede  lidt.  „Det  vilde  forresten  more  den  Gamle 
at  sige  Goddag  til  Dem,"  sagde  Otto  Stolpe.  — 
„De  har  vel  ikke  Lyst  til  at  gaa  med  hjem?" 

„Det  kan  jeg  ikke  saa  godt  i  Aften;  jeg  har  Sel- 
skab," svarede  Pelle. 

„Gaa  du  bare  med!"  sagde  Madam  Johnsen.  „Der- 
henne ser  jeg  nogen  Kristianitter  som  jeg  kan  faa 
Følgeskab  med." 

„Jamen  vi  skulde  dog  svire  lidt  mere  —  nu  vi  er 
ude,"  sagde  Pelle  leende. 

„Ih  Gudfader!  Nej  nu  har  jeg  saamænd  sviret 
nok  for  i  Aften,  mit  gamle  Hoved  er  helt  overkørt! 
Forsvind  du  nu  bare  —  det  samme  havde  jeg  ikke 
sagt  for  tredve  Aar  siden.  Og  Tak  for  i  Aften."  Hun 
lo  overgivent  til  ham. 

Familien  Stolpe  boede  i  Elmegade,  paa  anden  Sal 
i  en  stor  ny  Arbejderkaserne.  Opgangen  var  rumme- 
lig, og  der  var  Navneplade  af  Porcelæn  paa  Døren. 
I   Entréen  kom  en  ældre  velklædt  Kone  imod  dem. 

„Det  er  en  Partifælle,  Mor!"  sagde  Otto. 

„Velkommen  da!"  sagde  hun  og  tog  Pelles  Haand. 
Hun  beholdt  den  et  Øjeblik  mens  hun  saå  paa 
ham. 

Inde  i  Dagligstuen  sad  Murer  Stolpe  og  læste  i 
Arbejderen.  Han  var  i  Skjorteærmer  og  hvilede 
de  svære  Arme  paa  Bordet.  Han  læste  hviskende, 
og  lagde  ikke  Mærke  til  at  der  var  Fremmede  i 
Stuen. 

„Her  er  en  Mand  som  det  vil  glæde  Far  at  hilse 
paa."  sagde  Otto  og  lagde  Haanden  paa  Faderens 
Arm. 

Stolpe  hævede  Hovedet  og  saå  paa  Pelle.  „De  vil 
maaske  ind  i  Fagforeningen?"  spurgte  han  og  rejste 
sig  tungt,  støttende  Hænderne  paa  Bordet.  Han  var 
stor  og  graasprængt,  plettet  i  Øjnene  af  Kalkstænk. 

„Du  med  din  Fagforening,"  sagde  Madam  Stolpe. 
„Du  tror  vist  ikke  der  er  andre  i  Fagforening  end 
dig." 

Jo  der  er  sku  kommet  en  Del  efterhaanden,  Mut- 
ter. Men  jeg  var  ligegodt  den  første." 

Ja  jeg  er  nu  i  Fagforening,"  sagde  Pelle.  „Men 
ikke  i  Deres  —  for  jeg  er  Skomager." 

„Skomager,  det  er  en  skidt  Profession  for  en 
Svend;  men  saa  kan  man  til  Gengæld  naa  at  blive 
Mester  —  det  kan  en  Murer  ikke  i  vore  Dage.  Det 
gør  jo  en  stor  Forskel;  naar  man  skal  blive  ved  at 
være  Svend,  har  man  mere  Interesse  af  at  for- 
bedre Stillingen  —  forstaar  De  nok!  Derfor  har  det 
været  sløjt  med  Sammenslutningen  inden  for  Sko- 
magerne —  en  anden  Grund  er  den,  at  de  sidder  og 
arbejder  paa  Logi  og  ikke  er  til  at  faa  fat  i.  Men 
nu  har  de  faaet  en  ny  Mand,  som  lader  til  at  sætte 
Gang  i  Støvlerne  alligevel." 

Ja  og  det  er  ham  her,  Far!"  sagde  Otto  leende. 

„Saa  for  Pokker  —  og  her  staar  jeg  og  holder 
mig  selv  for  Trekant!  Saa  vil  jeg  sku  ogsaa  have 
Lov  at  sige  Goddag  til  Dem  endnu  en  Gang.  Til 
Lykke  med  Værket,  unge  Kammerat!"  han  rystede 

Pelles  Haand.  —  „Vi  faar  vel  en  Taar  01,  Mut- 
ter?" 

Stolpe  og  Pelle  var  hurtig  inde  i  en  livlig  Passiar. 
Pelle  var  i  sit  Es,  han  havde  ikke  før  været  inde  i 
Hjærtet  af  Bevægelsen,  der  var  meget  at  spørge  om. 
Og  den  gamle  Murer  fortalte  løs  om  Organisationens 
Vækst  fra  Aar  til  Aar,  lige  fra  den  første  Begyndelse 
hvor  der  kun  var  ét  Fagforeningsmedlem  i  Danmark 
—  nemlig  han  selv  —  til  nu.  Han  kendte  alle  Tal- 
lene for  de  forskellige  Fag,  og  var  nøje  inde  i  hvert 
Fags  Udviklingshistorie.  Sønnerne  sad  tavse  og  hørte 
andægtigt  efter,  de  ventede  altid  med  at  sige  noget, 
til  Faderen  med  et  Nik  gav  til  Kende  at  nu  var  han 
færdig.  Den  yngste,  Frederik  som  var  i  Murerlære, 
sagde  ikke  engang  du  til  Faderen.  Hans  bestandige 
Far,  Far,  lød  underligt  i  Pelles  Øren. 

Mens  de  talte,  lukkede  Madam  Stolpe  op  til  en 
endnu  pænere  Stue  og  bad  dem  komme  ind  og 
drikke  Kaffe.  Dagligstuen  havde  allerede  virket  svært 
saa  flot  paa  Pelle,  med  de  egetræsmalede  Spise- 
stuemøbler og  Hestehaarssofaen.  Men  her  var  der 
røde  Plydses  Møbler,  et  ottekantet  Nøddetræs  Bord 
med  indlagt  sort  Rand  og  drejet  Trefod,  og  en  Eta- 
gere fuld  af  Nipsting  i  Porcelæn,  mest  smaa  uartige 
Pudsigheder.  Paa  Væggene  hang  Gruppebilleder  fra 
Kongresser  og  Møder,  og  store  Fotografier  fra  Ar- 
bejdspladserne: En  Bygning  under  Opførelse  og  paa 
Stilladset  Murerne  mellem  deres  Kalkbaljer  med  et 
Stykke  Værktøj  eller  en  Bajer  i  Haanden.  Paa  Væg- 
gen over  Kanapeen  hang  et  stort  Knæbillede  af  en 
smuk  mørk  Mand  i  Slængkappe;  han  lignede  halv 
en  drømmende  Æventyrer,  halv  en  Militær. 

„Det  er  Stormesteren,"  sagde  Stolpe  højtideligt  og 
stillede  sig  ved  Siden  af  Pelle.  „Det  er  ham  det 
hele  er  opført  paa."  Han  stod  og  faldt  i  Betragtnin- 
ger foran  Billedet  og  var  længe  tavs;  saa  aandede 
han  tungt  ud  og  rykkede  med  Hovedet. 

„Et  stolt  Stykke  Mandfolk  var  han  nu  ligegodt," 
udbrød  han  med  ét  —  „der  stod  altid  en  Stime  fine 
Fruentimmere    i    Hælene   paa   ham.   Men   naar  han 

talte,  holdt  de  sig  pænt  af  Vejen,  for  saa  gik  der  Ild 
af  ham  forstaar  De.  Saa  hed  det:  frem  med  Mand- 
folkene! og  selv  de  værste  Søvnetryner  fik  Kløe  in- 
den i  Ørerne." 

„Han  er  vel  død  nu?"  spurgte  Pelle  interesseret. 

Stolpe  svarede  ikke.  „Værsgod,"  sagde  han  kort 

—  „skal  vi  tage  den  Kaffe."  Otto  blinkede  til  Pelle, 
her  var  der  nok  noget  der  ikke  maatte  røres 
ved! 

Stolpe  sad  og  stirrede  ned  i  sin  Kop;  men  plud- 
selig hævede  han  Hovedet.  „Der  er  Ting  man  ikke 
forstaar  sig  paa,"  udbrød  han  alvorligt  —  „men  saa 
meget  er  vist,  at  uden  Stormesteren  dér  havde  jeg 
og  en  hel  Masse  andre  maaske  ikke  siddet  som  gode 
Familiefædre  i  Dag.  Der  var  mange  kvikke  Hove- 
der blandt  os  unge  Kammerater  —  saadan  som  der 
jo  altid  er;  men  det  har  sku  ogsaa  altid  været  de 
begavede  som  gik  i  Hundene.  For  naar  man  ikke 
har  noget  at  bruge  det  til,  gaar  man  og  bliver  utaal- 
modig;  og  en  Dag  begynder  man  med  at  hælde 
Sprut  paa  Hjærnen  for  at  stoppe  Kæften  paa  den. 
Jeg  gik  jo  selv  og  havde  den  forbandede  Fornem- 
melse af  at  der  manglede  mig  noget  —  og  begyndte 
saa  smaat  at  hælde  paa  Lampen.  Men  saa  var'et  at 
jeg  opdagede  Bevægelsen  —  endnu  før  den  var  der 
ku'  jeg  næsten  være  tosset  nok  til  at  sige  —  det 
laa  saadan  i  Luften  forstaar  De  nok,  at  der  ligesom 
var  noget  i  Anmarsj.  Og  man  støvede  som  en  Hund 
for  at  faa  et  Glimt  af  det.  Snart  hed  det  sig,  var  det 
her,  snart  dér!  men  naar  man  kom  derhen,  stod  der 
bare  nogle  sultne  Mænd  og  raabte  i  Munden  paa 
hinanden  om  noget,  ingen  Fanden  vidste  hvad  var. 
Men  saa  var  det  altsaa  at  Stormesteren  traadte  frem. 
Og  det  var  som  et  Lyn  for  os,  for  han  kunde  for- 
tælle os  paa  en  Prik,  hvad  det  var  der  trykkede  — 
skønt  han  ikke  var  af  vore  Folk!  Siden  har  man 
ikke  behøvet  at  spørge  efter  de  bedste  Kræfter,  for 
de  var  at  finde  i  Bevægelsen!  Talte  den  ikke  mange 

—  dem  havde  den  i  al  Fald." 

„Nu  tager  den  jo  Fart,"  sagde  Pelle. 

Ja  nu  —  nu  mudrer  det  over  det  hele!  Men  hvor 
er  det  kommet  fra?  fra  os  gamle  Veteraner  sku!  — 
fra  ham  dér!" 

Stolpe  gav  sig  til  at  tale  om  ligegyldige  Ting,  men 
af  sig  selv  gled  Talen  igen  over  paa  Bevægelsen; 
Mand  og  Kone  levede  og  aandede  ikke  i  andet.  Det 
var  brave  retlinede  Folk  som  ganske  enkelt  delte 
Menneskene  i  to  Slags:  dem  der  var  for,  og  dem 
der  var  imod.  Pelle  aandede  paa  en  egen  kraftig 
Maade  i  dette  Hjem,  hvor  Luften  ligesom  var  iltet 
af  Socialisme. 

Han  lagde  Mærke  til  et  massivt  Skrin  der  stod 
ved  den  ene  Væg  paa  fine  snoede  Ben;  det  var  tæt 
beslaaet  med  Metalnagler  og  lignede  et  gammelt 
Laugsskrin. 

Ja  det  er  Fanen,"  sagde  Madam  Stolpe  men  tav 
forskrækket.  Murer  Stolpe  rynkede  Panden. 

„Naa  hvad,  De  er  jo  en  brilliant  Fyr!"  sagde  han 
saa.  „Dem  behøver  man  ikke  gaa  paa  Listesko  for." 
Han  tog  en  Nøgle  frem  af  et  hemmeligt  Rum  i  sit 
Skrivebord.  „Nu  er  Faren  jo  ikke  saa  stor,  men 
man  er  alligevel  forsigtig,  det  er  saadan  en  Rest  fra 
dengang,  da  det  gik  haardt  til  og  Politiet  holdt  Jagt  paa 
vort  Samlingsmærke.  Stormesteren  kom  selv  til  mig 
en  Aften  med  Fanedugen  under  Kappen.  De  maa 
forvare  den,  Stolpe  —  sagde  han  —  De  er  den  paa- 
lideligste  af  os  alle!" 

Han  og  Konen  foldede  den  store  røde  Flagdug 
ud:  „Se  det  er  Samlingsmærket  for  Internationale! 
den  ser  noget  medtaget  ud,  for  den  har  været  ude 
for  noget  har  den!  Ved  Fælledmøderne  hvor  Mili- 
tæret var  udkommanderet  mod  os  med  skarpe  Pa- 
troner, vajede  den  over  Talerstolen.  Det  var  den  der 
holdt  sammen  paa  os,  at  have  den  smældende  over 
sit  Hoved  var  det  samme  som  at  sværge  til  den. 
Politiet  forstod  det  ogsaa  og  vilde  have  fat  i  den; 
de  gjorde  et  Sjok  imod  den  midt  under  et  Møde, 
men  det  blev  Løgn!  Siden  forfulgte  de  den,  og  den 
maatte  vandre  fra  Mand  til  Mand.  Saadan  kom  den 
til  mig  baade  én  og  to  Gange." 

,Ja  og  en  Aften  brød  Politiet  ind  og  tog  Fatter, 
bedst  som  vi  sad  ved  Aftensmaden;  de  endevendte 
Lejligheden  og  slæbte  ham  i  Hullet  uden  saa  meget 
som  et  Ord.  Børnene  var  smaa  dengang,  saa  De  kan 
forstaa  det  saa  trist  ud  for  mig.  Jeg  vidste  jo  aldrig, 
naar  de  slap  ham  ud  igen." 

Ja  men  Fanen  fik  de  sku  ikke!"  sagde  Stolpe  og 
lo  hjærteligt.  Jeg  havde  allerede  langet  den  videre 

—  den  var  aldrig  ret  længe  ad  Gangen  paa  ét  Sted 
i  de  Dage.  Nu  har  den  det  forholdsvis  roligt,  Mutter 

—  og  vi  andre  med!" 

De  unge  stod  tavse  og  stirrede  paa  denne  Fane, 
der  havde  været  med  i  saa  meget  og  var  som  selve 
Bevægelsens  hede  røde  Blod.  For  Pelle  rullede  en 
hel  ny  Verden  sig  op.  Det  var  ikke  længer  saa  helt 
vildt,  det  der  brændte  paa  Bunden  af  ham;  mens 
han  gik  derhjemme  og  legede  Barnets  Lege  eller 
vogtede  Kvæg,  havde  stærke  Mænd  allerede  taget  et 
Tag  og  lagt  Grunden  til  det  hele.  En  ejendommelig 
Hede  straalede  ud  i  ham  og  steg  til  Hovedet.  Om 
det  nu  havde  været  ham,  der  svang  den  glødende 
Dug  mod  Undertrykkerne  —  ham! 

„Og  nu  ligger  den  her  i  Skrinet  og  er  glemt," 
sagde  han  mismodig. 

„Den  hviler  bare,"  sagde  Stolpe.  „Glemt  —  ja 
Politiet  tror  vel  ikke  den  er  til  mere.  Men  stik  den 
paa  en  Stang,  og  De  skal  se  Kammeraterne  flokkes 
om  den,  gamle  og  unge.  Der  er  Ild  i  det  Stykke  Tøj 

—  og  det  som  aldrig  slukkes!" 

De  foldede  varsomt  Fanen  sammen  og  lagde  den 
ned.  „Der  skal  alligevel  ikke  snakkes  højt  om  den, 
forstaar  De  nok!"  sagde  Stolpe. 

Det  ringede,  Stolpe  skyndte  sig  at  laase  for  Fanen 
og  gemme  Nøglen,  mens  Frederik  gik  ud  og  luk- 
kede op.  De  saa  uroligt  paa  hinanden  og  stod  og 
lyttede. 

„Det  er  bare  Ellen,"  sagde  Frederik  og  kom  ind 
fulgt  af  en  høj,  mørkhaaret  Pige  med  et  alvorligt 
Væsen.  Hun  havde  Slør  ned  for  Ansigtet,  og  foran 
Munden  sad  hendes  Aande  som  Perlevæv  i  Sløret. 

„Naa  er  det  Tøsen!"  udbrød  Stolpe  og  lo.  „Sikke 
nogen  Tossestreger,  vi  blev  jo  helt  nervøse,  akkurat 
som  i  gamle  Dage.  Og  du  er  ude  paa  denne  Tid 
af  Natten,  og  i  det  Vejr?"  Han  saå  kærligt  paa 
hende,  man  kunde  mærke  paa  ham  at  hun  var 
Kæledæggen.  At  se  til  var  de  meget  forskellige. 

Hun  hilste  paa  Pelle  med  et  bitte  lidet  Kniks  og 
saå  alvorligt  paa  ham.  Der  var  noget  tækkeligt  stil- 
færdigt over  hende,  som  straks  tog  ham.  Hun  var 
mørkt  klædt,  uden  noget  Tilløb  til  Pynt,  men  i  so- 
lide Sager. 

„Vil  du  ikke  have  Tøjet  af?"  spurgte  Moderen  og 
knappede  hendes  Kaabe  op.  „Du  er  jo  helt  vaad, 
Barn." 

„Nej  jeg  skal  straks  gaa  igen,"  svarede  Ellen.  Jeg 
vilde  bare  lige  kigge  hjem." 

„Det  er  ellers  noget  sent,"  brummede  Stolpe.  „Har 
du  først  Fyraften  nu?" 

Ja  —  men  det  er  jo  ikke  min  Fridag." 

„Naa  det  er  det  dog  ikke?  Jo  det  er  et  kønt  Sla- 
veri —  til  Kl.  elleve  om  Aftenen." 

„Saadan  er  det  nu  engang  Far  —  det  bliver  ikke 
bedre  fordi  du  skælder  mig  ud,"  svarede  Ellen  frej- 
digt. 

„Nej  men  du  kunde  lade  være  at  tjene  —  der  er 
ingen  Mening  i  at  vore  Børn  skal  gøre  Tjeneste  i 
Arbejdsgivernes  Hjem  —  vil  De  ikke  give  mig  Ret 
i  det?"  vendte  han  sig  til  Pelle. 

Ellen  lo  klart:  „Det  er  jo  ligemeget  —  Far  arbej- 
der jo  ogsaa  for  Arbejdsgiverne." 

Ja  vel,  men  det  er  noget  andet.  Fra  Klokken  det 
og  til  Klokken  det,  saa  og  saa  meget  —  færdig!  Det 
andet  er  Hjemmene;  de  fra  det  ene  Hjem  maa  hen 
i  det  andet  og  tage  Skrubbet." 

„Far  har  jo  alligevel  ikke  Raad  til  at  have  mig 
hjemme." 

„Det  ved  jeg  nok  —  men  jeg  kan  nu  ikke  lide 
det  alligevel.  Du  kunde  ogsaa  sagtens  finde  en  an- 
den Beskæftigelse." 

Jamen  det  vil  jeg  ikke  —  jeg  vil  have  Lov  at 
bestemme  over  mig  selv,"  svarede  hun  bestemt. 

De  andre  sad  tavse  og  saå  frygtsomt  paa  hinan- 
den. Aarerne  i  Stolpes  Pande  svulmede  op,  han  var 
blaa  i  Ansigtet  og  forfærdelig  vred.  Men  Ellen  sad 
og  saå  paa  ham  med  et  lille  Smil.  Han  rejste  sig  og 
gik  brummende  ind  i  den  anden  Stue. 

Moderen  rystede  paa  Hovedet,  hun  var  ganske 
bleg.  „Barn  dog,  Barn!"  hviskede  hun. 

Lidt  efter  kom  Stolpe  ind  med  nogle  gamle  Blade 
han  vilde  vise  Pelle.  Ellen  stillede  sig  bag  hans  Stol 
og  saå  hos;  hun  hvilede  Armen  paa  hans  Ryg  og 
pillede  ham  tankeløst  i  Haaret.  Moderen  trak  hende 
i  Kjolen.  Det  var  illustrerede  Blade  fra  den  bevæ- 
gede Tid. 

Klokken  slog  halvtolv,  og  Pelle  brød  forskrækket 
op;  han  havde  helt  glemt  Tiden. 

„Tag  Tøsen  med,"  sagde  Stolpe  —  „I  skal  jo 
samme  Vej.  Ikke  sandt  Ellen,  saa  faar  du  Følgeskab? 
Der  er  ingen  Fare  ved  at  gaa  med  hende  —  for 
hun  er  hellig."  Det  lød  som  om  han  hævnede  sig 
for  sit  Nederlag.  —  „Kom  snart  igen,  De  er  altid 
velset  hos  os!" 

De  talte  ikke  synderligt  paa  Hjemturen,  Pelle  var 
forlegen,  og  havde  en  Fornemmelse  af  at  hun  gik 
og  saå  ham  an  —  vejede  hvad  han  vel  var  for  en 
Fyr.  Naar  han  tog  sig  sammen  til  at  sige  noget,  sva- 
rede hun  kort  og  saå  forskende  paa  ham.  Alligevel 
syntes  han  det  var  en  interessant  Tur,  og  vilde  gærne 
den  havde  varet  meget  længer. 

„Tak  for  godt  Følgeskab,"  sagde  han  da  de  stod 
ved  hendes  Port.  „Det  kunde  være  morsomt  at 
træffes  igen." 

„Dersom  det  er  Meningen  vi  skal  træffes,  saa  sker 
det  jo  nok,"  svarede  hun  lukket  men  lod  ham  be- 
holde sin  Haand  et  Øjeblik. 

„Det  er  det!  —  vær  vis  paa  det!"  udbrød  Pelle 
lyst.  „Men  du  glemmer  nok  at  betale  for  Hjem- 
følgningen."  Han  bøjede  sig  hen  mod  hende. 

Hun  stirrede   forbavset  paa   ham  —  med  et  Par 

Øjne  der  stenede  ham  syntes  han.   Saa  vendte  hun 
sig  langsomt  og  gik  ind. 


En  Dag  henad  Fyraften  gik  Pelle  ind  til  Hofsko- 
mageren med  noget  nyt  Arbejde.  Lageristen  tog  det 
og  betalte,  gav  sig  saa  til  at  ekspedere  andre  og  lod 
ham  staa.  Pelle  ventede  taalmodigt,  rømmede  sig  blot 
nu  og  da.  Dette  her  var  saadan  en  Fremgangsmaade 
de  havde,  man  maatte  tie  og  finde  sig  i  det  om  man 
vilde  have  Arbejde.  „De  glemmer  nok  mig,"  sagde 
han  endelig  lidt  utaalmodigt. 

„De  kan  godt  gaa,"  svarede  Lageristen.  „De  er 
færdig  her." 

„Hvad  skal  det  sige?"  spurgte  Pelle  overrasket. 

„Det  skal  sige  det  De  hører.  For  Dem  er  der 
vinket  af  —  hvis  De  kan  forstaa  det?" 

Pelle  forstod  godt  nok,  men  det  var  rart  at  faa 
Forfølgelsen  fastslaaet  i  Kammeraternes  Paahør.  „Er 
der  da  noget  at  udsætte  paa  mit  Arbejde?"  spurgte 
han. 

„De  giver  Dem  for  meget  af  med  uvedkommende 
Ting,  min  gode  Mand.  Saa  kan  man  aldrig  passe  det 
man  skal." 

Jeg  vilde  dog  gærne  vide,  hvad  der  er  at  ud- 
sætte paa  mit  Arbejde,"  blev  Pelle  haardnakket 
ved. 

„For  Fanden,  det  har  jeg  jo  sagt  Dem  Mand!" 
brølede  Lageristen. 

Hofskomageren  kom  frem  oppe  i  Døren  til  Bag- 
værelset og  saa  sig  om;  da  han  fik  Øje  paa  Pelle, 
for  han  ned  mod  ham.  „Vil  De  herut,  og  det  straks!" 
skreg  han  opbragt.  „Tror  De  vi  giver  Brødet  til 
Folk,  der  gaar  og  undergraver  os?  Herut  af  min 
Forretning  Mosjø  Fagforeningslem." 

Pelle   blev   staaende  og  saa  sin  Mester  ind  i  Øj- 

nene;  han  havde  mere  Lyst  til  at  lange  ham  en 
end  lade  sig  smide  ud.  „Bare  rolig,"  sagde  han  til  sig 
selv  —  „bare  rolig."  Han  smilede,  men  Linjerne  i 
Ansigtet  dirrede.  Hofskomageren  kredsede  omkring 
ham  i  en  vis  Afstand  og  raabte  uophørlig:  „Herut, 
herut  Mosjø!  —  Aa  Lagerist,  kald  paa  Politiet!" 

„Der  kan  I  se  Kammerater,  hvad  han  dér  regner 
os  for,"  sagde  Pelle  og  vendte  sin  brede  Ryg  til 
Meyer.  „Vi  er  Hunde,  ikke  andet." 

De  stod  og  saå  ned  i  Disken  og  lignede  Døvstum- 
me i  deres  Angst  for  at  tage  Parti.  Saa  gik  han. 

Han  tog  Vejen  udefter  mod  Nørrebro,  Brystet 
arbejdede  voldsomt  paa  ham;  Fortørnelsen  rasede 
som  et  Uvejr  i  ham  og  brød  sig  stødvis  Vej  gennem 
hans  Mund.  Meyers  Arbejde  var  han  for  saa  vidt 
ligeglad  med;  det  var  daarligt,  og  han  havde  kun 
brugt  det  til  Udfyldning.  Men  det  var  harmeligt  at 
skulle  købe  slet  Arbejde  med  sin  Overbevisning! 
Dér  stod  de  og  turde  ikke  bekende  Kulør,  skønt  det 
skulde  synes  tilstrækkeligt,  at  man  holdt  saadan  en 
Kumpan  oppe  med  sit  Legeme!  Meyer  stod  som  en 
Mur  og  spærrede  for  al  virkelig  Fremgang,  men 
Pelle  skulde  han  ikke  komme  og  slaa  til.  For  saa 
fik  han  igen! 

Han  gik  straks  ud  til  Murer  Stolpe  for  at  raad- 
føre  sig  med  ham;  den  gamle  Fagforeningsformand 
havde  megen  Erfaring. 

„Saa  han  er  af  dem  der  driver  aabenlys  Slave- 
handel?" udbrød  Stolpe.  „Dem  har  vi  været  ude  for 
før.  Færdig  her  min  gode  Mand,  vi  kan  ikke  bruge 
Ophidsere!  og  saa  snart  man  igen  havde  lusket  sig 
til  et  lille  Nap  — :  Færdig  her!  Jeg  har  selv  været 
som  en  jaget  Hund  —  og  hjemme  gik  Mutter  og 
græd.  Jeg  kunde  se  det  paa  hende;  men  naar  jeg 
tog  Spørgsmaalet  op,  sa'e  hun:  Hold  ud  Stolpe,  du 
skal  ikke  give  dig  over!  —  Du  glemmer  Maden 
Mutter!  sa'e  jeg  saa.  —  Aa  Maden,  jeg  gaar  bare 
ud  og  vasker!  Det  var  dengang,  nu  har  Piben  alle- 
rede  en   anden  Lyd  hos  os.  Nu  tar  Mestrene  pænt 

Hatten  af  for  gamle  Stolpe! Han  maa  nikkes, 

tag  og  blokér  Raden!" 

Pelle  havde  ikke  noget  imod  det.  „Bare  det  gaar," 
sagde  han.  „Vor  Organisation  er  jo  svag  endnu!" 

„Prøv  det  allenfals  —  skade  ham  kan  I  altid.  Han 
langer  ud  efter  dit  Brød  for  at  ramme  din  Samvit- 
tighed, saa  lang  til  hans  Pengepung  igen  —  der  har 
han  sin  siddende!  Gavner  det  ikke  andet,  saa  viser 
det  i  al  Fald  jer  selv,  at  I  ikke  er  Slavesjæle." 

Pelle  sad  og  snakkede  lidt.  Han  havde  saa  smaat 
haabet  paa  at  træffe  Ellen  igen,  men  undsaa  sig  ved 
at  spørge  om  hun  kom  hjem.  Madam  Stolpe  vilde 
have  ham  til  at  blive  og  spise  til  Aften  —  de  ven- 
tede blot  paa  Sønnerne.  Men  Pelle  havde  ikke  Tid, 
han  maatte  ud  og  træffe  Forholdsregler  til  Bloka- 
den. „Saa  kom  paa  Søndag  da,"  sagde  hun,  „saa  er 
det  Ellens  Fødselsdag." 

Han  vandrede  med  stærke  Skridt  ind  til  Fagfor- 
eningens Formand;  Indbydelsen  til  om  Søndagen 
havde  forjaget  den  sidste  Rest  af  hans  Harme,  Ud- 
sigten til  en  Kamp  med  Meyer  satte  ham  i  løftet 
Stemning.  Formand  Petersen  var  han  sikker  paa  at 
faa  med,  hvis  han  blot  var  oven  Senge;  han  havde 
i  sin  Tid  arbejdet  hos  Hofskomageren  og  hadede 
ham  som  Pest.  Man  sagde,  at  Petersen  havde  gjort 
en  snild  lille  Opfindelse  med  en  Patentknap  til  Dame- 
støvler; han  forstod  sig  ikke  selv  paa  at  udnytte 
Opfindelsen  og  henvendte  sig  til  Meyer.  Men  Hof- 
skomageren betragtede  uden  videre  Opfindelsen  som 
sin  Ejendom,  da  den  var  gjort  af  en  af  hans  Arbej- 
dere; han  udtog  Patenter  og  tjente  gode  Penge  paa 
det,  saa  ringe  en  Ting  det  drejede  sig  om.  Da  Pe- 
tersen forlangte  Andel  i  Udbyttet,  blev  han  afskedi- 
get fra  sit  Arbejde.  Han  selv  snakkede  aldrig  om 
det,  men  sad  nede  i  sin  Kælder  og  rugede  over  For- 
urettelsen saa  han  ingen  Vegne  kunde  komme.  Sin 
meste  Tid  havde  han  ofret  paa  Fagforeningen  for  gen- 
nem den  at  faa  Hævn;  men  der  var  ingen  rigtig 
Fremgang  i  det  for  ham.  Han  blussede  voldsomt  op 
men  manglede  Udholdenhed;  brystsyg  var  han  ogsaa. 

Han  kom  til  at  ryste  af  Sindsbevægelse,  da  Pelle 
fremsatte  sin  Plan.  „Gud  Fader  om  vi  kunde  faa 
Ram  paa  ham,"  hviskede  han  hæst  og  knyttede  de 
magre  Hænder,  hvori  Døden  allerede  havde  lagt 
mørke  Skygger.  Jeg  gav  gærne  mit  elendige  Liv 
for  at  se  den  Skurk  ruineret.  Se  denne  her!" 
han  bøjede  sig  hviskende  frem  og  viste  Pelle  en 
Fil,  der  sad  paa  et  forsvarligt  Skaft  og  var  slebet 
spidst  til.  „Naar  det  ikke  var  for  Ungernes  Skyld, 
havde  han  for  længe  siden  haft  den  mellem  Rib- 
benene." Det  stak  koldt  i  hans  graa  hvileløse  Øjne 
der  mindede  om  Gale  Ankers. 

Ja  ja,"  sagde  Pelle  og  lagde  sin  Haand  beroli- 
gende paa  hans  —  „det  er  jo  ikke  værd  at  gøre 
Dumheder.  Vi  naar  kun  vort  Maal  ved  at  holde 
fast  sammen." 

„Vil  du  saa  organisere  Kampen?"  sagde  Petersen. 
Jeg  dur  saa  daarligt  til  det  —  og  har  heller  ingen 
Kræfter.  Men  blæse  Signalet  skal  jeg  nok  —  og  det 
saa  de  vaagner.  Saa  maa  du  selv  sørge  for  at  holde 
dem  til  Ilden." 

Dagen  blev  brugt  godt,  allerede  næste  Aften  var 
Medlemmerne  trommet  sammen  til  Møde.  Petersen 
holdt  sit  Ord  og  lagde  flammende  for.  Han  lignede 
et  Lig  endnu  efter  den  sidste  Blodstyrtning,  Øjnene 
brændte  i  de  mørke  Huler,  han  stod  der  som  et 
Blodvidne  for  Kampens  Nødvendighed.  Blokaden 
blev  enstemmig  vedtaget! 

Paa  kom  Pelle  frem  og  ordnede  det  nødvendige 
—  nu  var  det  hans  Tur.  Der  var  ingen  Penge  i 
Kassen,  men  hver  Mand  maatte  forpligte  sig  til  at 
yde  et  vist  Bidrag  til  dem  der  kom  til  at  spasere. 
Og  enhver  maatte  gøre  sit  til  at  spærre  Meyer  Til- 
gang. Dette  her  maatte  ikke  være  en  Donner,  som 
man  fortrød  i  Morgen  naar  man  vaagnede  —  det 
galdt  om  at  være  klar  over  Vanskelighederne  paa  For- 
haand,  og  over  hvad  man  gik  ind  til.  Og  saa  —  tre 
Gange  Hurra  for  et  godt  Udfald. 

Det  medførte  Løberi,  men  hvad!  Pelle  der  sad 
saa  meget,  havde  ingen  Skade  af  at  komme  i  Luf- 

ten!  Han  tog  Natten  til  Hjælp  for  at  indhente  det 
forsømte;  Arbejde  til  at  erstatte  Hofskomagerens 
med  fik  han  hos  Smaamestre  paa  Kristianshavn,  der 
sad  og  havde  travlt  nu  op  under  Jul. 

Allerede  Andendagen  efter  at  han  var  smidt  paa 
Porten  stod  Meddelelsen  om  Blokaden  i  Arbejde- 
rens Fagrubrik.  „Tilgang  frabedes!"  det  var  som  en 
Dagsbefaling  udgaaet  fra  Pelles  egen  Mund.  Han 
klippede  Notitsen  ud;  nu  og  da  under  Arbejdet  tog 
han  den  frem  og  betragtede  den.  Dette  var  ham  — 
skønt  det  ikke  stod  noget  Sted  —  Pelle  og  saa  Byens 
største  Mester  der  nappedes  lidt!  Nu  kom  det  saa 
an  paa  hvem  der  var  stærkest. 

Hos  Stolpes  kom  han  ofte  —  mærkværdig  nok 
traf  hans  Besøg  altid  sammen  med  at  Ellen  havde 
fri.  Saa  fulgtes  de  hjem  og  gik  og  talte  alvorligt. 
Der  var  ingen  Storm  over  nogen  af  dem  —  de  fær- 
dedes som  om  de  havde  et  langt  Liv  foran  sig.  Sin 
Hidsighed  svalede  han  i  Kampen  mod  Meyer,  Ellens 
Væsen  var  han  sikker  paa,  saa  utilnærmelig  hun  var. 
Noget  i  ham  sagde,  at  hende  skulde  det  være  og 
hende  blev  det.  Hun  var  en  af  de  Naturer  der  har 
svært  ved  at  sprænge  Hylsteret  og  aabne  for  Frug- 
ten; men  han  følte  at  noget  groede  for  ham  inde 
bag  hendes  lukkede  Væsen,  og  blev  ikke  utaalmodig. 

En  Aften  havde  han  fulgt  hende  til  Porten  som 
sædvanlig,  de  stod  og  sagde  Godnat.  Hun  gav  ham 
Haanden  paa  sin  kejtede  forbeholdne  Maade,  der  i 
Grunden  lige  saa  godt  kunde  betyde  Uvilje  —  og 
vilde  saa  gaa  op. 

„Mon  vi  skal  blive  ved  at  gaa  saadan  hele  vort 
Liv?'1  sagde  Pelle  smilende  og  holdt  fast  om  hendes 
Fingre.  „Du  holder  jo  alligevel  af  mig." 

Hun  stod  lidt,  stenhaard  i  Udtrykket;  saa  rakte 
hun  ham  Munden  og  kyssede  ham,  mekanisk  som 
et  Barn  kysser  —  med  tæt  lukkede  Læber.  Hun  var 
allerede  paa  Vej  ind  men  styrtede  pludselig  ud,  rev 
ham  til  sig  og  kyssede  ham  hæftigt,  tøjlesløst.  Der 
var  noget  saa  voldsomt,  næsten   fanatisk  vildt  over 

hendes  Handling,  at  han  blev  helt  fortumlet;  han 
kendte  hende  ikke  igen.  Og  da  han  kom  til  sig  selv, 
var  hun  allerede  paa  Vej  op  ad  Køkkentrappen.  Han 
stod  der  blændet  som  efter  en  Ildregn,  og  hørte 
hende  løbe  som  var  hun  forfulgt. 

Fra  den  Dag  var  hun  en  anden.  Hendes  Kærlig- 
hed var  som  Vaaren  der  springer  ud  paa  én  Nat! 
hun  kunde  ikke  undvære  ham  en  Dag  til  Ende; 
naar  hun  var  ude  og  gjorde  Indkøb,  kom  hun  lø- 
bende op  i  Arken.  Hendes  Væsen  havde  sprængt  det 
træge  bort,  over  hendes  Handlinger  og  Bevægelser 
var  der  Spænding;  de  kom  som  smaa  Udbrud  inde- 
fra. Hun  talte  ikke  meget;  naar  de  mødtes,  trykkede 
hun  sig  hæftigt  ind  til  ham  som  for  at  dulme  en 
Pine,  og  skjulte  sit  Ansigt;  tvang  han  det  frem,  holdt 
hun  standhaftigt  Øjnene  lukkede.  Saa  aandede  hun 
dybt  ud  og  satte  sig  hen,  sad  smilende  og  nynnede 
til  hans  Tale  —  og  saå  paa  ham! 

Det  var  som  hun  fordybede  sig  i  hans  indre  Væ- 
sen; og  Pelle  der  trængte  til  at  finde  og  føle  sit 
eget,  vandt  tryg  Glæde  ved  hendes  Selskab.  Han 
havde  i  alt  hvad  der  rejste  sig  om  ham  famlet  efter 
sin  indre  Person  for  naturlig  Støtte,  lyttet  angst  til 
hvad  der  steg  op  derinde  fra,  og  uden  at  vide  det 
tvivlet  og  spurgt.  Og  nu  bekræftede  hun  noget,  saa 
trygt  hun  hang  sig  ved  hans  Arm  og  tav  og  blot 
stirrede  —  til  hendes  Stirren  vibrerede  som  et  stolt 
Raab  inde  i  ham  selv  og  han  følte  sig  uendelig  rig. 
Hun  talte  jo  med  noget  inde  i  ham,  naar  hun  stir- 
rede saa  tankefuld!  Men  hvad  hun  sagde,  fik  han 
ikke  at  vide  —  og  hvad  Svar  hun  fik.  Naar  han  rev 
hende  ud  af  hendes  fortryllede  Stirren  med  Spørgs- 
maal,  sukkede  hun  blot  som  en  vaagnende  og  kys- 
sede ham. 

Ellen  var  trofast  og  uegennyttig,  og  meget  afholdt 
i  sin  Plads.  Nogen  egenlig  Fremfærd  syntes  der 
ikke  at  være  i  hende;  hun  længtes  efter  at  blive 
hans  —  det  var  det  hele!  Men  Fremtiden  fødtes  paa 
Pelles  egne  Læber  af  hendes  drømmende  Stirren, 
som  var  det  hende  der  indgav  ham   de  lyse  Ord. 

Pelle  Erobreren  III  '  3 

Og  saa  lyttede  hun  med  et  fjærnt  Smil  —  som  til 
noget  dejligt;  selv  lod  hun  ikke  til  at  skænke  den 
en  Tanke.  Der  var  en  indre  Hengivelse  over  hende, 
der  virkede  som  Undervarme  paa  Pelle,  saa  han 
stak  Hovedet  langt  frem  i  Lyset.  Det  var  denne 
faste  Fromhed  i  hendes  Væsen,  der  fik  Familien  til 
drillende  at  kalde  hende  hellig. 

Han  befandt  sig  inderlig  vel  ved  at  blive  optaget 
i  hendes  Hjem,  hvor  der  bag  det  robuste  Køben- 
havnerhumør skjulte  sig  helt  patriarkalske  Tilstande. 
Alting  hvilede  paa  Orden  og  Ærbødighed  for  For- 
ældre, især  for  Faderen,  der  havde  det  afgørende 
Ord  i  alle  Spørgsmaal  og  sin  egen  Plads,  hvor  ingen 
anden  satte  sig.  Naar  han  kom  hjem  fra  Arbejdet, 
kappedes  de  voksne  Sønner  endnu  om  at  bringe 
ham  hans  Tøfler,  og  Hustruen  havde  altid  en  ekstra 
Bid  til  ham.  Den  yngste  Søn  Frederik  der  snart 
havde  udlært,  gik  og  glædede  sig  som  et  Barn  til 
den  Dag,  han  blev  Svend  og  skulde  drikke  Dus  med 
den  Gamle. 

De  beboede  en  rummelig  ny  Treværelsers  Lejlig- 
hed med  Pigekammer;  for  Pelle  der  var  vant  til  at 
se  sine  Fæller  herovre  holde  til  i  et  Værelse  med 
Køkken,  var  det  ikke  saa  lidt  af  en  Oplevelse.  Søn- 
nerne havde  Kost  og  Bolig  hjemme,  de  sov  i  Pige- 
kamret. Hjemmet  var  bygget  op  og  holdtes  sammen 
ved  fælles  Kræfter.  Naar  Medlemmerne  ubetinget 
bøjede  sig  for  Husfaderen,  var  det  ikke  af  Under- 
kuethed  —  de  gjorde  blot  som  alle  andre.  Stolpe 
var  sit  Fags  Førstemand,  en  anset  Arbejder  og  Be- 
vægelsens Veteran.  Hans  Ord  blev  af  sig  selv 
staaende. 

Ellen  var  den  eneste,  der  ikke  respekterede  hans 
Overhøjhed  men  frejdigt  gav  sig  til  at  trætte  ham 
af,  ofte  uden  anden  Hensigt  end  den  at  sige  ham 
imod.  Hun  var  Pigebarnet  i  Familien  og  Skrabkagen 
—  det  benyttede  hun  sig  af.  Undertiden  saa  det  ud, 
som  Stolpe  var  bragt  til  det  yderste  og  vilde  knuse 
hende  i  sin  Fortørnelse;  men  han  underkastede  sig 
altid. 

Pelle  var  han  svært  glad  for,  og  beundrede  i  Smug 
Datteren  endnu  mere.  „Kan  du  saa  se,  der  er  noget 
ved  Tøsen,  Mutter!  hun  forstaar  at  vælge  sig  Mand- 
folk," kunde  han  begejstret  udbryde. 

Ja  jeg  skal  ikke  have  noget  imod  ham,"  svarede 
Madam  Stolpe.  „Lidt  bondsk  er  han  jo  endnu,  men 
det  render  han  vel  nok  af  sig." 

„Bondsk  —  han?  Nej  du  kan  tro,  han  ved  hvad 
han  vil.  Dér  har  hun  sku  fundet  sin  Overmand!" 
sagde  Stolpe  triumferende. 

I  de  to  Brødre  fandt  Pelle  et  Par  trofaste  Kam- 
merater, der  ikke  var  fri  for  at  se  op  til  ham. 


XI 

Med  Blokaden  gik  det  saa  som  saa.  Hofskomager 
Meyer  svarede  med  at  sammenkalde  Mestrene  til 
Møde  for  at  danne  en  Mesterforening,  som  skulde 
nægte  at  beskæftige  Fagforeningens  Folk.  Saa  var 
den  slaaet  ihjæl  med  det  samme. 

Saa  vidt  gik  det  ikke,  de  mindre  Mestre  var  bange 
for,  at  Svendene  saa  vilde  nedsætte  sig  og  paaføre 
dem  Konkurrence.  Instinktmæssig  frygtede  de  ogsaa 
de  store  Mestre  mere  end  Svendene,  og  var  bange 
for  at  gaa  i  Forening  med  dem.  Bevægelsen  inden 
for  Industrien  gik  i  Retning  af  at  samle  alt  paa  faa 
Hænder  og  slaa  de  smaa  Forretninger  ihjæl.  Smaa- 
mestrene  havde  et  Horn  i  Siden  paa  Meyer,  der  havde 
slaaet  sin  Forretning  op  paa  deres  Bekostning. 

Pelle  var  gennem  Mester  Beck  underrettet  om, 
hvad  der  gik  for  sig  mellem  Mestrene.  Meyer  havde 
ogsaa  rejst  det  Forlangende,  at  Beck  skulde  afske- 
dige Pelle;   men  det  vilde  han  ikke  underkaste  sig. 

Jeg  har  jo  ikke  noget  at  klage  paa  Dem  saa- 
dan,"  sagde  han.  „Deres  Fagforeningsvæsen  kan  jeg 
ikke  lide  —  det  skulde  De  hellere  lade  være  med. 
Men  Deres  Arbejde  er  jeg  godt  fornøjet  med.  Jeg 

har  altid  forsøgt  at  vise  Retfærdighed  til  alle  Sider. 
Men  kan  De  slaa  Fødderne  væk  under  Hofskoma- 
geren, skal  alle  vi  Smaamestre  være  Deres  Forening 
taknemmelig.    Han  æder  os  op." 

Slaa  Fødderne  væk  under  ham  lod  sig  nu  ikke 
gøre.  Han  sprængte  tvært  imod  de  svagere  Med- 
lemmer ud  af  Fagforeningen  og  havde  stadig  Arbej- 
dere —  for  en  Del  svenske  som  han  indforskrev  og 
maatte  betale  en  høj  Arbejdsløn.  Hjemmearbejdet 
gjorde  det  umuligt  at  komme  ham  rigtig  til  Livs. 
Pelle  og  Formanden  skiftedes  til  at  patruljere  uden 
for  Lageret  ved  den  Tid  Arbejdet  afleveredes,  for  at 
komme  under  Vejr  med  hvem  der  holdt  ham  oppe. 
De  huggede  ogsaa  nogle  og  talte  dem  til  Fornuft, 
eller  offenliggjorde  deres  Navne  i  Arbejderen.  Men 
saa  sendte  Svendene  deres  Koner  og  Børn  af  Sted 
med  Arbejdet  —  der  var  ikke  noget  rigtigt  at  stille 
op.  Det  kostede  Meyer  en  Del  at  holde  Forretningen 
gaaende,  men  Fagforeningen  led  mest.  Den  var  ikke 
stærk  i  Sammenføjningerne  endnu,  og  de  store  Me- 
stre stod  sammen  om  Meyer  og  vilde  ikke  beskæf- 
tige Foreningens  Folk,  saalænge  Blokaden  stod  paa. 
Saa  blev  den  hævet. 

Det  var  et  Nederlag;  men  noget  havde  Pelle  lært! 
Den  stærkeste  gik  af  med  Sejren,  og  Sammenholdet 
var  ikke  godt  endnu.  Der  maatte  tales,  agiteres,  hol- 
des Møder!  Driften  mod  det  ny  fik  dem  nok  til  at 
søge  sammen,  men  deres  Æresbegreber  var  ikke 
udviklede.    Den  mindste  Modgang  splittede  dem  ad. 

Han  tabte  ikke  Modet;  der  maatte  begyndes  næ- 
sten forfra,  værre  var  det  ikke. 

Morgenen  efter  at  Nederlaget  var  en  Kendsgær- 
ning  var  han  tidlig  oppe.  Beslutningen  om  at  tage 
fat  med  dobbelt  Kraft  havde  han  saa  at  sige  sovet 
sig  til,  den  sad  i  Kroppen  paa  ham  og  lagde  Appel 
i  Hammerslagene. 

Han  fløjtede  mens  Arbejdet  skred  rask  fra  Haan- 
den.  Vinduet  stod  aabent  for  at  Natdunsterne  kunde 
slippe  ud,  der  var  Rim  paa  Tagene,  Stjærnerne  tind- 
rede oppe  paa  den  kolde  Himmel.    Men  Pelle  frøs 

ikke!  Han  havde  lige  kaldt  paa  „Familien"  og  hørte 
dem  rumstere  derinde;  ude  paa  Gangen  begyndte 
man  at  tumle  søvndrukkent  om.  Det  var  Marsjen 
Pelle  fløjtede,  i  Gaar  Aftes  havde  han  sendt  det 
sidste  Afdrag  til  Sort,  og  med  det  samme  skrevet 
bestemt  til  Far  Lasse  om  at  komme  —  nu  dagedes 
det! 

Marie  kom  og  stak  hans  Kaffe  ind  til  ham.  „God 
Morgen!"  raabte  hun  muntert  gennem  Dørsprækken 
-„hvor  det  bliver  kønt  Vejr  i  Dag,  Pelle!"  Hun  var 
ikke  rigtig  paaklædt  endnu  og  lod  sig  ikke  se. 
Drengene  nikkede  et  Godmorgen  ind,  idet  de  løb; 
Karl  havde  Vest  og  Trøje  over  Armen,  han  trak  det 
altid  paa  nedad  Trappen. 

Da  det  var  blevet  Dag,  kom  Marie  ind  og  gjorde 
i  Stand,  hun  underholdt  ham,  mens  hun  skrubbede. 

„Hør  Marie,"  udbrød  Pelle  pludselig,  „Ellen  var  her 
jo  i  Gaar  og  bad  dig  give  mig  en  Besked,  naar  jeg 
kom  hjem.    Det  har  du  ikke  husket." 

Marie  blev  haard  i  Ansigtet  men  svarede  ikke. 

„Nu  var  det  et  rent  Tilfælde  jeg  mødte  hende. 
Ellers  var  vi  gaaet  fejl  af  hinanden." 

„Jeg  har  vel  glemt  det  saa,"  svarede  Marie  mut. 

Ja  det  har  du  jo.  Men  det  er  nu  anden  Gang  i 
denne  Uge. —  Du  gaar  vist  i  Giftetanker!"  tilføjede 
han  leende. 

Marie  stod  med  Ryggen  til.  „Jeg  har  ikke  noget 
med  hende  at  gøre  —  jeg  skylder  hende  ikke  noget!" 
udbrød  hun  pludselig  trodsigt.  „Og  jeg  vil  ikke  gaa 
her  og  gøre  rent  for  dig;  det  kan  du  faa  hende  til 
—  den!"  hun  tog  Gulvspand  og  Skrubbe  og  løb  ind 
til  sig  selv.  Lidt  efter  lød  hendes  Stemme  derinde; 
han  troede  først  hun  nynnede,  men  saa  var  det 
Hulken. 

Han  skyndte  sig  derind.  Hun  laa  over  sin  Seng 
og  græd,  bed  i  Puden  og  slog  arrigt  efter  ham  med 
de  ru  Hænder.  Hendes  magre  Legeme  brændte  i 
Feber. 

„Du  er  jo  syg,  lille  Marie!"  sagde  Pelle  bekymret 
og  lagde  Haanden  paa  hendes  Pande.    „Du  skulde 


118 


gaa  i  Seng  og  tage  noget  ind  at  svede  paa.  Jeg  skal 
varme  det  til  dig." 

Hun  var  virkelig  syg,  Øjnene  brændte  tørt,  og 
hendes  Hænder  var  klamme.  Men  hun  vilde  ikke 
høre  tale  om  noget.  „Gaa  din  Vej!"  sagde  hun 
vredt  —  „og  pas  dit  Arbejde.  Lad  mig  være  i  Fred!" 
Hun  laa  med  Ryggen  til  og  stødte  trodsigt  efter  ham 
med  Skulderen.  „Gaa  du  hellere  hen  og  klap  Ellen," 
udbrød  hun  pludselig  og  lo  ondt. 

„Hvorfor  er  du  saadan,  Marie?"  sagde  Pelle  be- 
drøvet.   „Du  er  jo  rigtig  ond!" 

Hun  borede  Ansigtet  ned  i  Sengeklæderne  og  vilde 
hverken  se  paa  ham  eller  svare;  saa  gik  han  ind  til 
sit  Arbejde. 

Lidt  efter  kom  hun  ind  og  tog  tavs  fat  paa  Ren- 
gøringen; hun  slog  haardt  med  Tingene.  Noget  Ar- 
bejde han  havde  stillet  til  Tørre  ved  Kakkelovnen, 
kom  hun  til  at  rive  ned  og  saå  skadefro  hen  paa 
ham  fra  Siden.  Saa  faldt  der  en  Kop  med  Klister 
ned  og  gik  itu.  „Hun  gør  det  med  Vilje,"  tænkte  han 
bedrøvet  og  skrabede  Klisteret  op  i  en  tom  Daase. 
Hun  stod  og  betragtede  ham  med  en  ond  Stikken  i 
Øjnene. 

Han  satte  sig  til  Arbejdet  igen  og  lod  som  ingen- 
ting. Med  et  følte  han  hendes  tynde  Arme  om  sin 
Hals.  „Om  Forladelse,"  sagde  hun  grædende  og 
gemte  sit  Ansigt  mod  hans  Skulder. 

„Naa  naa,  der  skete  jo  ingen  Fortræd  —  skidt 
med  den  Smule  Kop,"  sagde  han  trøstende  og  klap- 
pede hende  paa  Hovedet.  „Du  kunde  jo  heller  ikke 
gøre  ved  det." 

Men  saa  gav  hun  sig  helt  over,  det  saa  ud  som 
Graaden  vilde  tilintetgøre  hendes  tørre  Legeme.  Jo 
jeg  gjorde  det  med  Vilje!"  brølede  hun.  „Og  Støvlen 
rev  jeg  ned  med  Vilje!  og  jeg  lod  med  Vilje  være 
at  give  dig  den  Besked.  Jeg  kunde  godt  gøre  dig 
meget  mere  Fortræd  endnu,  jeg  er  saa  ond!  ond! 
ond!  Hvorfor  er  der  ingen  til  at  give  mig  nogen 
Prygl?  —  bare  du  dog  vilde  blive  rigtig  vred  paa 
mig!" 

Hun  var  helt  ude  af  sig  selv,  og  vidste  ikke  hvad 
hun  sagde. 

„Hør,  nu  skal  du  være  ordenlig!"  sagde  Pelle  be- 
stemt —  „for  dette  her  er  ikke  morsomt.  Jeg  havde 
gaaet  og  glædet  mig  til  at  arbejde  hjemme  hos  dig 
i  Dag  —  og  saa  faar  du  Anfald  lige  som  de  fine 
Fruentimmer!" 

Hun  undertrykte  Graaden  med  en  voldsom  An- 
strængelse  og  gik  ind  til  sig  selv,  svagt  snøftende. 
Straks  efter  kom  hun  igen  med  en  skaaret  Kop  til 
Klisteret  og  en  lille  Blikdaase  med  Revne  i  Laaget 
—  det  var  hendes  Pengeskrin.  „Tag  den!"  sagde 
hun  og  stak  Æsken  i  Skødet  paa  ham.  „Saa  kan  du 
købe  dig  Læster  og  behøver  ikke  løbe  og  tigge  Ar- 
bejde hos  Smaamestrene.  Her  er  Arbejde  nok  her 
i  Arken." 

„Men  Marie  —  det  er  jo  din  Husleje,"  sagde  Pelle 
forskrækket. 

„Hvad  saa?  Jeg  skal  nok  faa  de  Penge  samlet 
sammen  inden  den  første." 

Ja  det  skulde  hun  vist!  Pelle  lo  fortvivlet  ved  at 
se,  hvor  letsindigt  hun  smed  med  de  Penge,  som  det 
kostede  hende  tredve  Dages  pinlige  Sparen  og  Efter- 
tanke at  faa  skrabet  sammen  hver  Maaned.  „Hvad 
tror  du  Peter  og  Karl  siger  til,  at  du  gaar  saadan 
og  smider  med  Pengene.  Se  du  og  faa  den  Æske 
gemt  —  og  det  lidt  hurtigt!" 

„Aa  tag  dem  nu,"  sagde  hun  paastaaeligt  og  blev 
ved  at  skubbe  til  ham  med  Æsken.  Ja  saa  smider 
jeg  den  ud  af  Vinduet!"  Hun  tog  hurtigt  Hasperne 
af.    Pelle  rejste  sig. 

„Det  er  sandt,  jeg  skylder  dig  endnu  for  den  sid- 
ste Vask,"  sagde  han  og  vilde  putte  en  Krone  i 
Æsken.  „Det  var  godt  du  huskede  mig  paa  det!" 
Hun  stirrede  forstenet  paa  ham  og  løb  saa  ind  til 
sig  selv. 

Hun  gik  derinde  og  nynnede  igen  med  sin  haarde 
Stemme;  lidt  efter  gik  hun  ud  for  at  gøre  Indkøb, 
i  graat  Sjal  og  med  sin  Husmoderkurv  paa  Armen. 
Han  kunde  følge  hendes  ejendommelige  Skridt,  der 

var  spinkle  som  et  Barns  og  dog  klang  saa  gammelt, 
helt  ned  gennem  Tøndegangen.  Saa  gik  han  ind  i 
Børnenes  Lejlighed  og  trak  den  tredje  Komode- 
skuffe  ud;  der  gemte  hun  altid  sin  Pengeæske,  ind- 
svøbt i  sit  Linned.  Han  ejede  to  Kroner,  dem  put- 
tede han  i  Æsken. 

Paa  den  Maade  plejede  han  altid  at  betale  hende. 
Naar  hun  saa  talte  sine  Penge  efter  og  fik  for  mange 
ud  af  det,  troede  hun  det  var  Vorherre,  der  havde 
lagt  Pengene  i  Æsken,  og  kom  jublende  og  fortalte 
det.  Barnet  troede  blindt  paa  Lykken  og  tog  det 
som  en  Udvælgelse;  disse  Penge  betød  noget  helt 
andet  end  dem  hun  selv  skrabede  sammen. 

Ved  Middagstid  kom  hun  og  bød  ham  ind.  „Det 
er  stegt  Sild,  Pelle,  saa  du  kan  umulig  sige  nej!" 
sagde  hun  overtalende  —  „for  det  kan  ingen  Born- 
holmer! Saa  behøver  du  ikke  købe  den  dumme 
Spækhøkermad  og  smide  25  Øre  i  dem!"  Hun 
havde  købt  en  halv  Snes,  og  sat  de  fem  til  Side 
til  Drengene  kom  hjem.  „Men  der  vanker  Kaffe 
ovenpaa,"  sagde  hun.  Hun  havde  dækket  helt  ny- 
deligt med  rent  Stykke  over  den  ene  Ende  af 
Bordet. 

Fabrikspigens  lille  Povl  kom  ind  og  fik  en  Mund- 
fuld Mad  med.  Saa  stak  han  ud  paa  Gangen  og 
tumlede  igen,  den  lille  Trold  var  ikke  roligt  et  Øje- 
blik fra  Moderen  slap  ham  ud  om  Morgenen;  der 
var  saa  meget,  han  skulde  indhente  efter  sin  lange 
Indespærring.  Af  den  lille  Idiot,  som  Moderen  maatte 
binde  til  Kakkelovnen,  fordi  han  havde  Vand  i  Ho- 
vedet og  vilde  styrte  sig  ud  af  Vinduet,  var  der  ble- 
vet en  rigtig  Gavtyv.  Hvert  Øjeblik  stak  han  Ho- 
vedet ind  ad  Døren  til  Pelle;  og  sommetider  kom 
han  helt  hen,  lagde  Haanden  paa  Pelles  Knæ  og 
sagde:  „Du  er  min  Far!"  Saa  styrtede  han  afsted  igen. 
Marie  hjalp  ham  til  Rette  med  Smaat  og  Stort  — 
han  søgte  altid  til  hende! 

Efter  Opvasken  satte  hun  sig  ind  til  Pelle  med 
sit  Lappearbejde;  saa  sad  hun  og  snakkede  løs  om 
sine  husmoderlige  Bekymringer:  Jeg  maa  snart  have 

ny  Rendetrøjer  til  Drengene  —  farligt  saa  de  løber 
af  sig  i  den  Alder!  Jeg  kigger  hver  Dag  efter  hos 
Marskandiserne.  Du  skulde  ogsaa  have  en  ny  Bluse 
Pelle;  den  ene  er  snart  færdig,  og  saa  har  du  ikke 
saa  du  kan  skifte.  Naar  du  vil  købe  Tøjet,  skal  jeg 
sy  den  —  jeg  kan  sy!  Jeg  har  selv  syet  mit  pæne 
Liv  —  Hanne  hjalp  mig.  —  Hvorfor  gaar  du  aldrig 
over  til  Hanne  mere?" 

„Aa  jeg  ved  ikke?" 

„Hanne  er  blevet  saa  underlig.  Hun  gaar  aldrig 
ned  i  Gaarden  mere  og  danser  —  det  gjorde  hun 
før.  Saa  passede  jeg  paa  ved  Vinduet  og  løb  ned  — 
det  var  saa  morsomt  at  lege  for  hende.  Vi  gik  rundt 
om  hende  og  sang:  For  Hanne  ville  vi  neje,  for 
Hanne  ville  vi  bukke,  for  Hanne  ville  vi  vende  os 
om.  Og  saa  nejede  vi  og  bukkede  for  hende  alle- 
sammen og  vendte  os  om.  Det  var  flot  kan  du  tro! 
—  Du  skulde  nu  alligevel  have  taget  Hanne." 

„Du  kan  jo  ikke  lide  at  jeg  har  taget  Ellen  — 
hvorfor  saa  Hanne  da?" 

„Aa  det  ved  jeg  ikke.  Hanne  det  — "  Marie  tav 
lyttende,  og  slog  Vinduet  op. 

Nede  i  Arken  smældede  en  Dør,  og  en  lang  Hvis- 
len kom  jagende;  det  kunde  være  et  hæst  Løb  fra 
Gale  Vinslevs  Fløjte  eller  Trækken  i  de  lange  Gange. 
Som  en  latterlig  Melodistump  flakkede  Lyden  der- 
nede, slikkede  sig  op  ad  Træværket  og  brød  frem  i 
Dagslyset  øverst  oppe,  hæs,  med  noget  af  Ekstasen 
i  sig:  „Hanne  skal  ha'e  en  Lille!  Eventyrprinsessen 
venter  sig!" 

Marie  fløj  som  en  Brand  ned  ad  Trapperne.  De 
halvlange  Tøser  løb  hvinende  sammen  i  Gaarden, 
Madammerne  mumlede  til  hinanden  ude  i  Trævær- 
ket —  opad  og  nedad.  Ikke  fordi  det  var  noget  nyt 
i  og  for  sig;  men  dette  var  jo  selve  Hanne,  den 
ubesmittelige  som  ingen  Tunge  havde  nænnet  at  be- 
klikke! Det  var  knap  nok  man  vovede  sig  frem 
med  det  nu  heller,  saa  overraskende  kom  det.  De 
havde  alle  gaaet  og  levet  med  i  hendes  Sværmen 
paa  en  Maade,  og  ventet  med  hende  paa  Æventyret; 

lige  fra  lille  var  hun  udset  til  at  bære  det  ufatte- 
lige —  og  nu  skulde  hun  bare  ha'e  en  Lille.  Det 
var  virkelig  i  første  Øjeblik  som  et  Mirakel,  saadan 
kom  det  bag  paa  dem! 

Marie  kom  op  igen,  slæbende  og  med  et  Udtryk 
af  Forfærdelse  og  Undren.  Nede  i  Gaarden  gik  de 
smaa  snottede  Unger  og  trallede  det,  mens  de  tra- 
vede med  hinanden  i  Hænderne  om  Kloakens  Rist, 
der  var  saa  dejlig  at  gaa  rundt  efter: 

„Bro  Bro  brille, 

Hanne  sda  ha'e  en  Lille!" 

De  kunde  ikke  engang  snakke  rent. 

Men  det  var  „Grete  med  Barnet"  —  det  fjollede 
Fruentimmer,  der  smækkede  Kældervinduet  op,  lagde 
sig  ud  paa  Ryggen  med  sin  Dukke  paa  Armen  og 
skreg  op  gennem  Gaarden  saa  det  skingrede: 

„Æventyrprinsessen  skal  ha'e  en  Lille,  og  Pelle- 
mand er  Far!" 

Pelle   dukkede   sig  over  sit  Arbejde  og  tav.  Han 
var  lykkeligvis  ikke  den  forklædte  Kongesøn  her!  - 
men  han  trættedes  ikke  med  Kvindfolk. 

Hannes  Mor  kom  farende  ud  i  Bislaget. 

„Det  er  Løgn!"  raabte  hun,  „Pelles  Navn  skal 
ikke  rages  ind  i  det.  Saa  faar  det  være  med  Resten 
som  det  vil!" 

Oven  over  hendes  Hoved  kom  Ligkusken  ravende 
ud.  „Dér  har  sku  Prinsessen  rendt  sig  en  Staver  i 
Livet,"  brummede  han  med  sin  godmodige  Bas. 
„Skade  kun  at  jeg  ikke  er  blevet  Jordemor  —  man 
har  faaet  fat  ved  den  forkerte  Ende." 

„Skrub  du  ind  og  hold  Kæft,  din  Ligrøver,"  sva- 
rede Madam  Johnsen  fraadende.  „Altid  skal  din 
Brændevinsrøst  snakke  med." 

Han  stod  deroppe  og  hang  over  Rækværket  i  sin 
Halvdonner,  og  smaasnakkede  drillende  uden  at  tage 
sig  af  Madam  Johnsens  Skælden.  Men  saa  smækkede 
lille  Marie  sit  Vindu  op  og  kom  hende  til  Hjælp, 
og  ovre  paa  Platformen  kom  Ferdinands  Mor  ud: 
„Hvor  mange  Skinker  har  du  købt  den  sidste  Maa- 

ned?  Tag  dine  Bjørneskinker  herud  og  vis  os  dem! 
Han  slagteren  Bjørn  for  hvert  Lig,  den  Fyldebøtte!" 
Fra  alle  Sider  heglede  de  ham,  han  kunde  ikke 
hamle  op  med  dem,  og  nøjedes  med  at  spærre  An- 
sigtet op  imod  dem  og  sige  bæ — æ — æ!  Saa  kom 
hans  rødhaarede  Fruentimmer  ud  og  trak  ham  ind. 
Pelle  sad  bøjet  over  sit  Arbejde  og  lyttede  ud  i 
Smug.  Hans  Skikkelse  plejede  at  virke  dæmpende 
paa  Arkens  gale  Anfald,  men  dette  skulde  han  ikke 
have  noget  af  at  blive  indblandet  i.  Aldrig  havde 
han  tænkt  sig,  at  Hannes  Mor  kunde  blive  saadan! 
Hun  var  som  en  Furie,  stod  og  drejede  Hovedet 
lynsnart  fra  Side  til  Side  og  lyttede  efter  enhver 
Lyd,  parat  til  at  fare  ud!  Ak  hun  værgede  sit  Barn 
—  nu  det  var  bagefter!  En  rasende  Hunkat  lignede 
hun. 

„Den  aller  yngste  Greve  — " 

sang  Børnene  nede  i  Gaarden,  det  var  Hannes  Vise. 
Madam  Johnsen  stod  som  vilde  hun  flyve  lige  ned 
i  Hovedet  paa  dem.  Pludselig  slog  hun  Forklædet 
for  Ansigtet  og  gik  hulkende  ind. 

Lige  fra  den  graa  Dag  brød,  var  der  en  egen 
Tone  over  Arkens  Summen,  en  hæs  Iver  der  skød 
Sorgløsheden  til  Side.  Gennem  de  lange  mørke 
Gange  lød  Skuren  og  Skrubben,  Svalerne  og  de 
møre  Trætrapper  fik  deres  Omgang  Vand.  „Skylle!" 
blev  der  hvert  Øjeblik  raabt  et  eller  andet  Sted  fra, 
og  saa  galdt  det  om  at  humme  sig  af  Vejen.  Hele 
Formiddagen  drev  Vandet  fra  Bislag  til  Bislag  som 
over  et  Møllehjul. 

Men  nu  laa  Arken  og  frøs  over  sin  egen  Renhed, 
med  et  Udtryk  som  vilde  den  gamle  Rede  ikke 
kendes  ved  sig  selv.  Hist  og  her  var  der  forsvundet 

et  Fag  Gardiner  eller  et  Stykke  Bohave  inden  for 
Vinduerne  —  det  var  vandret  til  Pantelaaneren  i 
Dagens  Anledning.  Hvad  der  skortede  her,  hang  i 
Beboernes  Ansigt  som  Forventning  og  Festglæde. 

Op  af  Kvarterets  Kælderhalse  stak  smaa  Gran- 
trær,  og  henne  paa  Torvet  stod  de  som  en  hel  Skov 
op  ad  Børnehusmuren.  I  Kælderbutikkernes  Vinduer 
hang  Hjærter  og  Kræmmerhuse  og  farvede  Lys,  og 
Urtekræmmeren  paa  Hjørnet  havde  en  vældig  Jule- 
nisse i  Vinduet.  Den  var  i  rødt  og  graat  Uldtøj  og 
havde  et  helt  Katteskind  til  Skæg. 

Ned  over  Arkens  Trappeværk  laa  Ungerne  og 
skurede  Gafler  og  Knive  i  Sand  paa  Trinene.  Ah! 
sagde  de  og  klappede  sig  paa  Brystet,  hvergang 
Lugten  af  noget  stegt  flød  ud  i  Gaarden.  Hvert 
Øjeblik  maatte  de  af  Sted  efter  for  fem  Øre  og  for 
ti  Øre;  der  var  ingen  Ende  paa  alt  det  Juleaften  bød 
paa.  „Vi  skal  ha'e  rigtige  Rødbeder!"  laa  en  lille 
Unge  og  nynnede.  „Vi  skal  ha'e  rigtige  Rødbeder, 
aa,  aa,  aa!"  Og  saa  rullede  hun  med  sin  lille  Krop 
mens  hun  skurede. 

„Fredrik!"  raabte  en  skarp  Stemme  inde  fra  en 
af  Gangene.  „Tag  og  stik  ned  efter  en  Snes  Pinde 
og  et  Surbrød  til  ti.  Men  se  efter  at  Urtekræmme- 
ren ikke  snyder  dig  paa  Snesen  —  og  lad  vær  at 
pille  af  Krummen!" 

Madam  Olsen  med  den  varme  Væg  stegte  Flæske- 
steg. Hun  kunde  jo  ikke  slæbe  Komfuret  ud  paa 
Svalen;  saa  lod  hun  Stegen  brænde  paa,  saa  hele 
Gaarden  hang  fuld  af  blaa  Os.  „Madam  Olsen!  Deres 
Flæskesteg  brænder  paa!"  skreg  en  Snes  Kvinde- 
stemmer paa  én  Gang. 

„Det  er  fordi  Gryden  er  for  lille,"  svarede  Ma- 
dam Olsen  og  stak  sit  røde  Hoved  ud  gennem  Træ- 
værket. „Hvad  skal  jeg  stakkels  Djævel  gribe  og 
gøre  i,  naar  nu  at  Gryden  er  for  lille?"  Og  Madam 
Olsens  Gryde  var  den  største  i  Arken. 

Lidt  før  Mørkning  gik  Pelle  hjemad  fra  Værk- 
stedet. Han  saa  paa  Gader  og  Mennesker  med  egne 
Øjne,  der  gød  Glans  over  alting;  det  var  Julestem- 

ningen  der  sad  ham  i  Sindet.  Hvorfor  —  spurgte 
han  uvilkaarlig  sig  selv  —  der  ventede  ham  jo  ikke 
noget  særligt.  Han  skulde  arbejde  senere  i  Dag  end 
ellers,  og  kunde  ikke  engang  tilbringe  Aftenen  sam- 
men med  Ellen;  hun  skulde  gaa  i  sit  Køkken  og 
gøre  det  hyggeligt  for  andre.  Hvad  kom  den  Stem- 
ning til  ham  for?  Minder  var  det  ikke;  saa  langt 
han  kunde  huske  tilbage  havde  han  aldrig  haft  Del 
i  nogen  rigtig  munter  Jul,  men  maatte  nøjes  med 
Frasagnene  der  gik  om  det.  Og  alle  de  andre  Fat- 
tige han  mødte,  var  i  Stemning  lige  som  han  selv; 
den  haarde  Spørgen  var  veget  af  deres  Ansigter,  de 
gik  og  smilede  hen  for  sig.  I  Dag  var  der  ikke  no- 
get af  den  blytunge  Knugen,  der  ellers  rugede  over 
Underklassen  som  et  Forbud  paa  Uvejr;  lykkeligere 
kunde  de  ikke  se  ud,  om  de  fik  alle  lyse  Haab  ind- 
friet! Dér  kom  en  Kone  forbi  ham  med  en  Dyne  i 
Favnen  og  gik  ind  i  Pantelaanerens  Port  —  hun 
saå  nok  saa  fornøjet  ud.  Var  de  kanske  saa  glade, 
fordi  de  skaffede  sig  selv  en  lille  Smovs  ved  at  gøre 
en  Række  magre  Dage  endnu  magrere?  Nej,  de 
festede  jo,  fordi  Julestemningen  var  oppe  i  dem  og 
de  maatte  feste,  hvor  dyrt  de  saa  skulde  købe  det! 

I  denne  Nat  blev  jo  Kristus  født  —  var  det  der- 
for Folk  var  saa  glade  og  gode? 

Pelle  kunde  endnu  de  fleste  af  Skrifstederne  uden- 
ad fra  Skolen.  De  havde  ligget  et  Sted  i  ham  uden 
at  volde  Besvær  eller  tage  Plads  op,  og  engang 
imellem  kom  et  af  dem  op  og  var  med  til  at  bygge 
hans  Menneskekundskab.  Men  Kristus  selv  havde 
han  sit  personlige  Billede  af,  lige  fra  han  som  Dreng 
studsede  over  Befalingen  til  de  Rige  om  at  gaa  hen 
og  sælge  alting  og  give  Pengene  til  de  Trængende. 
Det  lod  de  nu  nok  være  med  —  de  tog  Fattigmands 
store  Ven  og  hængte  ham!  Han  naaede  ikke  at 
blive  mere  end  et  Løfte  til  Staklerne;  men  kanske 
var  det  det  Løfte,  de  blev  ved  at  feste  for  nu  to 
Tusend  Aar  efter! 

Saa  længe  havde  de  tiet  og  holdt  sig  i  Beredskab 
ligesom   Skriftens  Jomfruer  —  og  nu   endelig  kom 


26 


det  jo.  Nu  endelig  begyndte  det  store  Evangelium  at 
lyde  for  de  Fattige  —  der  var  god  Mening  i  deres 
Juleglæde.  Men  hvorfor  samlede  man  ikke  Skarerne 
Julenat  og  forkyndte  dem  Evangeliet?  Saa  vilde  de 
alle  forstaa  Bevægelsen  og  slutte  sig  til  den  med 
det  samme!  —  Det  tumlede  i  Pelles  Hoved  med 
nye  stærke  Tanker.  Han  havde  ikke  før  vidst,  at  det 
han  var  med  til  var  saa  stort;  han  følte  sig  i  det  Høje- 
stes Tjeneste. 

Han  stansede  paa  Torvet  og  betragtede  stille 
luietræerne  —  de  førte  hans  Tanke  hjem  til  Vogte- 
marken  og  de  smaa  Graner.  Han  fik  Lyst  til  at 
overraske  Børnene  og  købe  et;  de  havde  siddet 
de  sidste  Aftener  og  klippet  Stads,  og  Karl  havde 
tømret  fire  afskaarne  Grangrene  sammen  til  Juletræ. 

Inde  hos  Urtekræmmeren  købte  han  Knas  og 
Julelys.  Kræmmeren  gik  paa  Tæerne  i  Dagens  An- 
ledning, og  ekspederede  de  smaa  snavsede  Unger 
med  sirlige  Buk.  Han  gav  Tilgift  og  glemte  rent  at 
sige  det  sædvanlige:  Husk  at  I  skylder  for  to  Lod 
Te  og  en  Fjerding  Kaffe!  Men  han  snød  som  sæd- 
vanlig paa  Vægten. 

Marie  gik  med  opsmøgede  Ærmer  og  havde  travlt; 
hun  smed  alting  og  kom  løbende  da  hun  saa  Træet. 
„Det  kan  jo  ikke  engang  være  herinde  Pelle!" 
raabte  hun  og  rejste  det  op.  „Der  maa  skæres  af! 
der  maa  oven  i  Købet  skæres  af!  Nej  hvor  er  det 
flot!  Men  forneden  du,  forneden!  —  Hjemme  havde 
vi  ogsaa  Juletræ;  Far  gik  selv  op  i  Klipperne  og 
fældede  det,  og  vi  Børn  var  med.  Men  dette  her  er 
meget  kønnere!"  Saa  sprang  hun  ud  paa  Gangen 
for  at  fortælle,  huskede  paa  at  Drengene  ikke  var 
kommet  hjem  endnu,  og  for  ind  til  ham  igen. 

Pelle  satte  sig  til  at  arbejde,  nu  og  da  hævede 
han  Hovedet  og  kiggede  ud.  Sypigen  der  lige  var 
flyttet  ind  ovre  i  Pipmandens  gamle  Rede,  snurrede 
løs  med  sin  Maskine  og  saa  langt  over  efter  ham. 
Hun  var  vist  ensom;  kanske  havde  hun  ikke  noget 
Sted  at  tilbringe  Aftenen. 

Gamle  Frandsen  kom  ud  paa  Platformen  og  hum- 

pede  ned  ad  Hønsestigen  i  sine  Kludesko,  Tovet 
glippede  i  hendes  rystende  Hænder.  Hun  havde  en 
lille  Kurv  paa  Armen  og  Portemoniksen  i  Haanden 
—  hun  saå  ogsaa  ensom  ud!  Gamle  Skind,  nu  var 
det  tre  Maaneder  siden  hun  havde  set  sin  Søn. 
Madam  Olsen  raabte  hende  an  og  indbød  hende  til 
om  Aftenen,  men  den  gamle  virrede  med  Hovedet. 
Paa  Tilbagevejen  saå  hun  ind  til  Pelle. 

„I  Aften  kommer  han,"  hviskede  hun  henrykt. 
Jeg  har  købt  Snaps  og  Hakkebøf  til  ham,  for  i 
Aften  kommer  han." 

„Bliv  nu  ikke  skuffet  Madam  Frandsen,"  sagde 
Pelle,  „men  han  tør  jo  ikke  vove  sig  herud  mere. 
Kom  hellere  over  og  hold  Jul  med  os." 

Hun  nikkede  fortrøstningsfuldt.  „Han  kommer  i 
Aften  du.  Juleaften  har  han  altid  plejet  at  sove  i 
Mors  Seng,  lige  fra  han  kunde  krybe.  Og  det  kan 
han  ikke  undvære,  kender  jeg  Ferdinand  ret!"  Hun 
havde  allerede  redt  til  sig  selv  paa  Stolene,  saa 
sikker  var  hun. 

Politiet  regnede  nok  lige  som  hun,  for  der  lød 
fremmede  Fodtrin  nede  i  Gaarden.  Det  var  lige  i 
Mørkningen,  hvor  der  kom  og  gik  saa  mange  uæn- 
set. Men  disse  Trin  fik  et  Kvindehoved  til  at  jage 
frem  over  et  af  Balustrene  og  udstøde  en  skarp  Lyd; 
og  i  et  Nu  var  alle  Svalerne  fulde  af  Kvinder  og 
Børn.  De  hang  udover  Træværket  og  lavede  et  øre- 
døvende Spetakel,  hele  det  snævre  Gaarddyb  fyldte 
de  med  uudholdelig  Larm.  Det  lød  som  en  Orkan 
kom  ned  gennem  Skakten  med  en  Regn  af  Tagsten; 
Betjenten  tumlede  bedøvet  ind  i  Tøndegangen.  Der 
stod  han  lidt  og  sundede  sig,  inden  han  fortrak.  Oppe 
i  Træværket  hang  de  og  pustede  ud,  matte  efter  den 
voldsomme  Udladning  —  og  sladrede  som  en  Hær- 
skare Smaafugle  der  har  kastet  Høgen  paa  Flugt. 

„Glædelig  Jul,"  raabte  man  nu  over  fra  Svale  til 
Svale.  „Tak  for  det  —  og  i  lige  Maade  skulde  man 
vel  sige!"  Børnene  raabte:  Glædelig  Jul  og  et  godt 
Stykke  Sul!  til  hinanden,  og  svarede:  Glædelig  Fest 
og  et  godt  Stykke  Flæsk! 

Helligaften  var  inde.  Mændene  kom  drattende  i 
deres  tunge  Trav,  og  Fabrikspigerne  kom  styrtende; 
hist  og  her  fra  de  lange  Gange  sivede  spæd  Graad 
dem  i  Møde  og  gjorde  ondt  i  de  spændte  Bryster. 
Ungerne  var  i  ét  Rend  efter  de  sidste  Ingredienser, 
nede  ved  Udgangen  til  Gaden  maatte  de  klemme 
sig  forbi  to  Sutter,  som  stod  og  skuttede  sig  i  Kul- 
den. Der  var  noget  mistænkeligtved  dem.  „Derstaar 
to  dernede,  men  de  er  ikke  rigtige!"  kom  Karl  op 
og  meldte.  „De  ligner  dem  fra  Kasino." 

„Stik  over  til  Gamle  Frandsen  og  sig  det,"  sagde 
Pelle. 

Men  den  gamle  svarede  blot:  „Gudskelov,  saa  er 
han  da  inte  ta'et  endnu." 

Ovre  hos  Olsens  var  Datteren  Elvira  kommet 
hjem;  der  var  ikke  rullet  ned,  og  hun  stod  henne 
ved  Vinduet  med  sin  mægtige  Hat  med  Blomsterne 
og  lod  sig  beundre.  Marie  kom  løbende  ind.  „Har 
du  set  hvor  fin  hun  er,  Pelle?"  sagde  hun  betaget. 
„Og  alt  det  faar  hun  for  ingenting  af  Herrerne  — 
blot  fordi  de  synes  hun  er  nydelig.  Men  om  Aftenen 
maler  hun  bare  Kinderne." 

Børnene  gik  og  drev  ude  paa  Gangen  og  ventede 
paa  at  Pelle  skulde  blive  færdig;  de  vilde  ikke  holde 
Jul  uden  ham.  Men  nu  havde  han  ogsaa  Fyraften ; 
han  smed  en  Trøje  paa,  pakkede  Arbejdet  ind  og 
løb. 

Ude  paa  Platformen  stansede  han  et  Øjeblik.  Han 
kunde  se  Lysskæret  fra  Byen  flimre  op  mod  den 
dybe  stjærnesaaede  Himmel,  Natten  var  saa  højtids- 
fuld smuk.  Under  ham  hang  Træværket  forladt  og 
sukkede  i  Frosten;  alle  Døre  vare  lukkede  for  at 
holde  Kulden  ude  og  Glæden  inde.  „Højt  fra  Træets 
grønne  Top  — ■  lød  det  et  Steds  fra,  Lyskæret  faldt 
ud  og  brød  sig  Vej  paa  Kryds  og  tværs  mellem 
Bjælkeværket.  Pludselig  drønede  det  tungt  i  det  — 
Ligkusken  kom  ravende  hjem  med  en  Skinke  under 
hver  Arm.  Saa  blev  alt  roligt,  saa  roligt  som  ellers 
aldrig  i  Arken,  hvor  noget  bestandig  gav  sig  og  kla- 
gede, Nat  og  Dag.  Et  Barn  kom  stille  ud  og  vendte 

et  Par  spørgende  Øjne  opad  for  at  spejde  efter  Jule- 
stjærnen!  —  Hos  Madam  Frandsen  var  der  Lys. 
Hun  havde  hængt  et  hvidt  Stykke  for  Vinduet  i 
Aften  og  trukket  det  stramt  til;  Lampen  stod  tæt  op 
ad  Gardinet,  saa  den  der  færdedes  derinde  ikke 
kunde  kaste  Skygge  paa  det. 

Det  gamle  Skind!  tænkte  Pelle  mens  han  løb  — 
hun  kunde  vist  spare  sig  Ulejligheden.  Da  han  havde 
afleveret  Arbejdet,  løb  han  over  i  Holbergsgade  for 
at  ønske  Ellen  glædelig  Jul. 

Der  var  dækket  festligt  inde  hos  ham,  da  han 
kom  hjem:  Svinekarbonade  og  Risengrød  og  Juleøl. 
iMarie  var  rød  i  Kinderne  af  Stolthed  over  sit  Værk; 
hun  sad  og  nødte  de  andre  men  spiste  næsten  ikke 
noget  selv. 

„Saa  god  Mad  skulde  du  lave  hver  Dag,  Tøs!" 
sagde  Karl  og  huggede  i  sig.  „Du  kunde  skam  godt 
staa  i  Kongens  Køkken." 

„Hvorfor  spiser  du  ikke  af  den  dejlige  Mad?" 
spurgte  Pelle. 

„Aa  nej,  jeg  kan  ikke!"  svarede  hun  og  tog  sig 
til  Kinderne;  hendes  Øjne  straalede  mod  ham. 

De  lo  og  sludrede  og  drak  Skaal  i  Juleøllet.  Karl 
stak  de  ny  Brandere  og  Gadens  sidste  Refræn  ud; 
han  sankede  det  op  paa  sin  Farten  i  Byen.  Peter 
sad  og  saa  urokkelig  fra  den  ene  til  den  anden. 
Han  lo  aldrig,  men  ind  imellem  kom  han  med  en 
tør  Bemærkning,  som  viste  at  han  morede  sig. 
De  kiggede  jævnlig  over  efter  Gamle  Frandsens 
Vindu  —  det  var  en  Skam  hun  ikke  vilde  være 
med! 

Der  var  fem  Lys  derovre  nu  —  de  sad  nok  paa  et 
lille  Juletræ  i  en  Urtepotte.  De  rørte  sig  som  fjærne 
Stjærner  gennem  det  hvide  Stykke,  og  Madam  Frand- 
sens Stemme  lød  tynd  og  sprukken:  Glade  Jul,  dej- 
lige Jul!  Pelle  aabnede  Vinduet  og  lyttede;  det  un- 
drede ham  at  den  gamle  Sjæl  kunde  være  saa  glad. 

Pludselig  lød  en  advarende  Stemme  op  nede  fra : 
„Madam  Frandsen,  der  kommer  Fremmede!" 

Omkring  paa  Svalerne  fløj   Døre  og  Vinduer  op, 

Skikkelser  styrtede  ud  med  Mad  i  Haanden  og  læ- 
nede sig  udover.  „Hvem  vover  at  forstyrre  Julefre- 
den?" spurgte  en  dyb  Stemme  truende. 

„Lovens  Haandhævere,"  svaredes  der  nede  fra 
Mørket.  „Forhold  jer  rolige  her  —  i  Øvrighedens 
Navn!" 

Ovre  paa  Madam  Frandsens  Side  skimtedes  to 
Skikkelser  der  løb  lydløst  opad  paa  alle  fire.  Der- 
oppe skete  der  ikke  noget,  de  havde  nok  tabt  Ho- 
vedet. „Ferdinand,  Ferdinand!"  skingrede  en  Pige- 
stemme vildt  —  „nu  er  de  over  dig!" 

Døren  fløj  op  i  det  samme,  Ferdinand  stod  i  et 
Spring  paa  Platformen.  Han  slyngede  en  Stol  ned 
mod  Forfølgerne  og  ruskede  rasende  i  Løbetovet  for 
at  feje  dem  af  Trappen.  Saa  greb  han  i  Tagrenden 
og  svang  sig  op.  „Farvel  Mor!"  raabte  han  deroppe 
fra;  hans  Spring  lød  i  Mørket.  „Farvel  Mor  —  og 
glædelig  Jul!"  Raabet  steg  hult  som  et  sygt  Dyrs 
Brølen  langt  ude  i  Natten,  og  man  hørte  Betjentenes 
snublende  Jagt  over  Tagene.  Saa  blev  alt  stille. 

De  kom  tilbage  med  uforrettet  Sag.  „Naa  De  fik 
ham  ikke!"  raabte  Olsen  hoverende  nede  fra  sit 
Vindu. 

„Nej,  tror  I  vi  vil  ligge  der  og  brække  Halsen 
for  hans  Skyld?"  svarede  Betjentene  og  kravlede 
ned.  „Er  der  ingen  der  gi'r  en  Julebajer?"  Da  der 
ikke  kom  noget  Svar,  gik  de. 

Gamle  Frandsen  gik  ind  til  sig  selv  og  lukkede 
for  sig;  hun  var  træt  og  kummerfuld  og  vilde  i  Seng. 
Men  lidt  efter  kom  hun  sjokkende  om  paa  den  lange 
Gang.  „Pelle,"  hviskede  hun  —  „han  ligger  derinde! 
Mens  de  kravlede  rundt  paa  Tagene,  har  han  lige 
saa  stille  listet  sig  ned  over  Loftet  og  lagt  sig  i  min 
Seng.  Herregud,  han  har  ikke  lagt  i  en  Seng  i  fire 
Maaneder  —  han  snorksov  saamænd  allerede."  Saa 
listede  hun  af  igen. 

Naa,  det  var  en  slem  Afbrydelse!  Ingen  havde 
Lyst  til  at  begynde  igen  andre  end  Karl;  og  ham 
regnede  Marie  ikke,  for  han  var  altid  sulten.  Saa 
tog   hun  af  Bordet,  og  snakkede   mens  hun  gik  ud 

og  ind;  hun  kunde  ikke  lide  at  se  Pelle  saa  al- 
vorlig. 

„Men  Hemmeligheden!"  raabte  hun  pludselig  for- 
færdet, Drengene  løb  ind  til  hende.  De  kom  igen, 
Drengene  tæt  ved  Siden  af  hinanden,  og  Marie  bag 
dem  med  noget  under  Forklædet.  De  to  Knægte 
kastede  sig  over  Pelle  og  holdt  ham  for  Øjnene, 
mens  Marie  stak  ham  noget  i  Munden.  „Gæt,"  raabte 
de  —  „gæt!"  Det  var  en  Porcelæns  Pibe  med  grøn 
Silkekvast  og  en  Tikroneseddel  afbildet  paa  Pibe- 
hovedet —  Ellens  Julegave  til  ham.  Børnene  havde 
føjet  en  Kardus  Tobak  til.  „Nu  kan  du  rigtig  ryge," 
sagde  Marie  og  klemte  hans  Mund  sammen  om  Pi- 
bespidsen —  „du  er  jo  saa  klog  i  Forvejen." 

Børnene  havde  bedt  Fremmede  til  Juletræet:  Sy- 
pigen, den  gamle  Natvægter  nede  fra  det  indvendige, 
Fabrikspigen  med  sin  lille  Dreng  —  alle  dem  der 
sad  og  holdt  Jul  alene;  de  vidste  ikke  selv  hvor 
mange!  Hanne  og  hendes  Mor  var  ogsaa  bedt  men 
gik  tidlig  i  Seng,  de  var  ikke  i  Humør  til  Selska- 
belighed. Nu  kom  de  drattende  den  ene  efter  den 
anden  med  oprømte  Ansigter,  Marie  slukkede  Lam- 
pen for  dem  og  gik  ind  for  at  tænde  Juletræet. 

De  sad  tavse  og  ventede,  Skæret  fra  Kakkelovnen 
flakkede  lunefuldt  om  i  Stuen,  belyste  et  Ansigt  med 
sænkede  Øjenlaag  og  spændte  Træk,  og  sprang  væk 
med  et  lille  Smæld.  Fabrikspigens  Dreng  var  den 
eneste  der  snakkede;  han  havde  søgt  Tilflugt  paa 
Pelles  Knæ  og  var  helt  tryg  ved  Mørket;  Barne- 
stemmen lød  forunderlig  lys  ud  i  det.  „Nu  skal 
Povl  tie  pænt  stille,"  gentog  Moderen  formanende. 

„Maa  Povl  ikke  godt  snakke?"  spurgte  Drengen 
og  følte  efter  Pelles  Ansigt, 

Jo  i  Aften  maa  Povl  alt  hvad  han  vil,"  svarede 
Pelle.  Saa  pludrede  Drengen  videre  og  sparkede 
efter  Mørket  med  de  smaa  Ben. 

„Nu  maa  I  komme!"  raabte  Marie  og  slog  Døren 
op  ud  til  Gangen.  Inde  i  Børnenes  Stue  var  der 
ryddet  ud,  Juletræet  stod  midt  paa  Gulvet  og  straa- 
lede.   Nej   hvor  var   det   prægtigt  —  og   stort!   nu 

kunde  Øjnene  faa  sig  spærret  op.  Lysene  tindrede 
i  dem  —  og  i  Ruderne,  i  det  gamle  Mahonispejl  og 
Skillingsbilledernes  Glas  —  saa  man  pludselig  fær- 
dedes blandt  Myriader  af  Stjærner  og  glemte  al  sin 
Forhutlethed.  Det  var  som  et  Ryk  bort  fra  alle 
Sorger  og  Bekymringer,  lige  ind  i  Herligheden;  og 
med  ét  brød  en  fin  klar  Stemme  ud  i  Sang,  dirrende 
af  Undseelse: 

„Velkommen  igen  Guds  Engle  smaa 

fra  høje  Himmelsale, 

med  dejlige  Solskinsklæder  paa 

i  Jordens  Skyggedale! 

Trods  klingrende  Frost  godt  Aar  I  spaa 

for  Fugl  og  Sæd  i  Dvale. 

Det  lød  som  en  Hilsen  fra  Sky,  de  lukkede  Øj- 
nene og  vandrede  rundt  med  hinanden  i  Hænderne. 
Saa  gik  Sypigen  rødmende  i  Staa.  „I  synger  jo  ikke 
med,"  udbrød  hun. 

„Nu  vil  vi  ha'e  en  Salme  vi  alle  kender,"  sagde 
Pelle. 

„Højt  fra  Træets  grønne  Top  — !"  foreslog  Karl. 

Ja  saa  sang  man  den.  Den  faldt  udmærket  til  An- 
ledningen —  om  det  saa  var  Navnet  Peter  passede 
det!  Og  helt  morsomt  var  det  med  alle  de  Gaver, 
der  kom  opmarsjerende  i  Visen;  hver  eneste  én 
var  der  tænkt  paa!  Det  med  Pengepungen  til  Slut 
var  ogsaa  altfor  sandt,  og  der  kunde  været  meget 
mer  endnu  at  drøfte  ved  den  Sang.  Men  plud- 
selig satte  Drengene  Rundkredsen  i  Gang;  de  tram- 
pede som  et  Par  Soldater,  og  det  hele  hvirvlede  af 
Sted  i  vild  fejende  Fart,  en  sand  Heksedans: 

„Hej  dikke  dom, 

min  Mand  faldt  om! 
Det  var  Lille  Juleaften. 

Jeg  tog  en  Stok 

og  hjalp  ham  op! 
Det  var  lille  Juleaften. 

Som  alt  det  Lys  hedede  og  gik  til  Hovedet.  Døren 
maatte  staa  aaben  ud  til  Gangen. 
Derude  stod  Loftets  Beboere  og  lyttede  og  strakte 

Hals.  „Kom  bare  ind!"  raabte  Drengene.  „Her  er 
Plads  nok,  naar  vi  gaar  i  to  Rækker."  Saa  travede 
man  igen  rundt  og  sang  Julesalmer;  hvergang  det 
gik  i  Staa,  kom  en  eller  anden  i  Tanke  om  en  Salme, 
som  det  var  Synd  ikke  var  kommet  med.  Dørene 
lige  overfor  stod  ogsaa  aabne,  den  gamle  Kludesam- 
ler sad  for  Enden  af  sit  Bord  og  sang  paa  egen 
Haand.  Han  havde  et  Rugbrød  og  en  Tallerken  Fedt 
foran  sig,  mellem  hver  Salme  tog  han  sig  en  Hum- 
pel. Inden  for  den  anden  Dør  sad  tre  Kularbejdere 
og  spillede  Seksogtres  om  Snaps  og  01.  De  havde 
Ansigterne  inde  ved  Juletræet,  og  sang  med  mens  de 
spillede;  nu  og  da  stoppede  de  op  midt  i  Linjen  for 
at  melde  eller  raabe:  Stukket!  Pludselig  smed  de 
Kortene  og  kom  ind.  „Vi  vil  ikke  sidde  og  se  paa 
at  I  andre  arbejder,"  sagde  de  og  traadte  ind  i  Kredsen. 

Man  blev  træt  af  at  gaa  rundt  og  synge  tilsidst  og 
fik  skrabet  Sæder  sammen  fra  de  andre  Rum.  De 
maatte  pakke  sig  tæt  sammen,  helt  ind  under  det 
skraa  Tag  og  oppe  i  Vindueskarmen;  rundt  om 
Juletræet  var  der  en  fri  Kreds.  De  sad  og  pludrede, 
sammensunkne  i  forkrøblede  Stillinger,  som  var  det 
den  eneste  Maade  deres  Legemer  rigtig  kunde  finde 
Hvile;  Armene  hang  slapt  ned  mellem  Knæerne. 
Men  Ansigterne  var  bestandig  opstemte,  Osen  fra 
Lysene  og  de  spruttende  Grangrene  lagde  sig  blaa 
om  dem  og  fik  dem  til  at  gløde  fyldigt  frem.  Den 
brændte  Harpiks  gav  Røgtaagen  en  mystisk,  hen- 
førende Duft,  og  de  stemte  Ansigter  lignede  nyn- 
nende Sjæle,  der  svævede  i  Skyerne  hver  over  sit 
forpinte  Legeme. 

Pelle  sad  og  betragtede  dem  saa  Hjærtet  blødte  i 
ham  —  det  var  hans  Andagt  Ak  fattig  Fugl  kommer 
hinkende,  kommer  linkende  —  hvad  oplevede  de 
nu  af  stort  som  gav  dem  Bod  for  alle  Savn?  Lidt 
Lys  blot!  —  og  de  saa  ud  som  skulde  de  kaste  sig 
ind  i  det  og  omkomme.  Han  kendte  hvers  Skæbne 
nu,  bedre  end  de  selv;  naar  de  kom  i  Nærheden 
af  Lyset,  brændte  de  sig  altid  lige  som  Natsværmere, 
saa  forkomne  var  de! 

„Det  er  forresten  en  underlig  Opfindelse  naar  man 
tænker  sig  om,"  sagde  en  af  Jordarbejderne  og  nik- 
kede mod  Juletræet.  „Men  kønt  er  det.  Gud  ved 
hvad  det  egenlig  skal  forestille?" 

„Det  skal  forestille  at  nu  gaar  Aaret  opad  mod 
Lyset,"  sagde  den  gamle  Vægter. 

„Nej  det  skal  forestille  Hyrdernes  Glæde  over 
Jesusbarnets  Fødsel,"  sagde  Kludesamleren  og  kom 
frem  i  Døren.  „Hyrderne  var  Fattigfolk  lige  som  vi 
—  der  levede  i  Skyggen.  Derfor  blev  de  saa  glade 
over  ham  der  kom  med  Lyset." 

„Naa,  saa  forskrækkeligt  meget  Lys  synes  jeg  ikke 
man  har  belemret  os  med!  Ja  Juletræet  her,  det  er 
sku  storartet  —  det  skal  Børnene  ha'e  Tak  for! 
Men  det  kan  man  ikke  saadan  ha'e  brændende  til 
Hverdagsbrug  —  og  Solen  ser  du,  den  har  Velha- 
verne lagt  Beslag  paa." 

Ja  det  har  du  Ret  i,  Jakob!"  sagde  Pelle  som  gik 
og  tog  Hjærter  ned  til  Børnene,  der  fordelte  God- 
terne. „I  faar  Ret  alle  tre  —  grinagtig  nok!  Juletræet 
skal  baade  minde  os  om  Kristi  Fødsel  og  om  Aaret 
som  gaar  opad  mod  Lyset  —  for  det  er  jo  et  og 
det  samme.  Og  saa  skal  det  paaminde  os  om  at  faa 
vor  Del  i  Tingen;  Kristus  blev  nok  nærmest  født 
for  at  paaminde  de  Fattige  om  deres  Ret  han!  For 
Gud  Herren  er  ikke  den  Slags  Mand,  som  giver 
vidtløftige  Anvisninger  paa  hvordan  man  skal  gaa 
frem;  han  ruller  sin  Sol  rundt  om  Jorden  hver  Dag, 
og  saa  faar  enhver  selv  se  til  at  anbringe  sig  i  Sol- 
skinnet. Det  er  lige  som  med  Krokonen  derhjemme, 
som  sagde  til  de  Rejsende:  Hvad  ønsker  De  at  spise? 
De  kan  faa  And,  Kylling,  Flæskesteg  —  alt  hvad  De 
selv  bringer  med  Dem!" 

„Det  var  Fanden  til  Forklaring  den,"  sagde  de  og 
lo.  Ja  saa  er  det  ingen  Kunst  at  indbyde  én  paa 
Herligheder  —  naar  man  selv  skal  skaffe  sig  dem! 
Du  skulde  være  Præst  du." 

„Han  skulde  snarere  være  Fandens  Advokat," 
sagde  den  gamle  Kludesamler.  „For  Kristendom  er 
der  ikke  meget  af  i  det  han  siger." 

„Du  sagde  jo  selv  at  Kristus  kom  med  Lyset  til 
de  Fattige,"  svarede  Pelle.  „Og  han  har  selv  forkla- 
ret godt  nok,  at  det  han  vilde  var,  at  gøre  de  blinde 
seende,  vække  dem  der  var  døve  og  døde,  og  give 
de  ringeagtede  og  forsmaaede  Anseelse  igen.  Saa  det 
maa  vel  staa  til  Troende." 

„Blinde  se,  halte  gaa,  spedalske  renses,  døve  høre, 
døde  staa  op,  og  Evangelium  prædikes  for  de  Fat- 
tige," sagde  Kludesamleren  irettesættende.  „Du  for- 
vansker Skriften,  Pelle!" 

Jeg  tror  nu  ikke,  det  var  nogle  faa  Vanskabnin- 
ger han  tænkte  paa  —  nej  det  var  alle  os  i  Elen- 
digheden! og  Skavankerne  passer  godt  nok  paa  os. 
Saadan  forstod  Prædikant  Sort  det  ogsaa,  og  han 
var  dog  en  from  Guds  Mand.  Han  gik  og  ventede 
paa  Tusendaarsriget  for  de  Fattige,  og  mente  at 
Kristus  var  paa  Jorden  for  at  forberede  dets  Kom- 
me." 

Kvinderne  sad  fortabte  og  hørte  efter  med  aaben 
Mund;  de  trak  knap  Vejret,  Povl  var  faldet  i  Søvn 
paa  Moderens  Skød. 

„Saa  han  skulde  have  gaaet  og  tænkt  paa  os  stak- 
kels Lus  saa  langt  frem  i  Tiden!"  udbrød  Mændene 
og  saa  til  hinanden.  „Men  hvorfor  har  vi  saa  ikke 
faaet  det  lidt  menneskeligt  for  længe  siden  da?" 

„Ja  det  forstaar  jeg  heller  ikke,"  svarede  Pelle 
nølende.  „Vi  skulde  kanske  forsøge  os  frem  til  det 
rette  —  det  tager  jo  Tid." 

Jamen  hæ  — !  Naar  han  ikke  vilde  give  os  or- 
denlige Kaar  saa  — !  Tage  selv  behøver  man  ingen 
Kristus  til." 

Der  var  noget  her  Pelle  heller  ikke  kunde  klare, 
skønt  det  laa  i  ham  som  en  levende  Overbevisning. 
Man  maatte  selv  erhværve  sig  sit  —  det  var  saa 
lysende  klar  en  Ting,  at  han  ikke  begreb  de  var 
blinde  for  den;  men  hvorfor  man  maatte  det,  kunde 
han  alligevel  ikke  forklare  dem  —  alt  det  han  brød 
sin  Hjærne.  „Men  jeg  kan  fortælle  jer  en  Historie," 
sagde  han. 

„Saa  skal  det  være  en   med   Spænd   i!"  udbrød 

Karl,  han  kedede  sig.  „Det  var  meget  bedre  om 
Vinslev  var  her,  han  kan  da  hitte  paa." 

„Aa  ti  du  stille  Knægt!"  sagde  Marie  vredt.  „Pelle 
holder  rigtige  Taler  —  for  hele  Forsamlinger!"  sagde 
hun  højtideligt  nikkende  til  de  andre.  „Hvad  hedder 
den?" 

„  Tudeper. " 

„Ah,  det  er  en  med  Per  —  saa  er  det  et  Æven- 
tyr.  Hvad  handler  den  om?" 

„Det  faar  du  jo  at  vide  naar  du  hører  den,  mit 
Barn!"  sagde  den  gamle  Vægter. 

Jamen  saa  kan  man  ikke  glæde  sig  til,  naar  det 
rigtige  kommer.  Er  det  om  én  der  drager  ud  i  Ver- 
den?" 

Handler  om  —  Pelle  betænkte  sig  lidt.  „Den 
handler  om  Kristi  Fødsel,"  svarede  han  raskt  og 
blev  rød  i  Hovedet  over  sin  egen  Dristighed.  Men 
de  andre  saa  skuffede  ud,  og  satte  sig  til  at  stirre 
ned  i  Gulvet  som  om  de  var  i  Kirke. 

Saa  fortalte  Pelle  Historien  om  Tudeper,  der  fød- 
tes i  Sorg  og  Elendighed  og  voksede  op  til  at  blive 
stor  og  stærk  og  alles  Hund.  Den  ynkeligste  Ynk 
var  det  at  høre  om  denne  sværlemmede  Tamp,  der 
var  saa  fuld  af  Rædsel,  at  han  blev  vaad  blot  en 
Tøs  tjattede  lidt  til  ham  —  og  ikke  vidste  anden 
Udvej  af  sin  Kvide  end  Strikken.  Hvilken  Skam  var 
det  ikke,  at  han  tjente  sin  Føde  selv  og  dog  var  paa 
Sognet;  ret  som  om  der  blev  vist  ham  en  Velgær- 
ning  ved  at  sætte  ham  ud  —  naar  han  dog  med  sin 
Arbejdsvillighed  kunde  kommet  an  hvor  som  helst! 
Og  helt  uudholdeligt  blev  det,  da  han  voksede  til  og 
fremdeles  lod  sig  misbruge  og  hundse  med  af  alle 
og  enhver.  Men  saa  pludselig  sprængte  han  Fortryl- 
lelsen, slog  sine  Plageaander  ned,  og  sprang  frem  i 
Dagen  som  den  kækkeste  af  alle. 

De  aandede  dybt  ud  efter  det,  Marie  klappede- i 
Hænderne.  „Det  var  jo  alligevel  etÆventyr!"  raabte 
hun.  Karl  kastede  sig  over  Peter  og  gav  sig  til  at 
dænge  ham,  skønt  den  alvorlige  Fyr  var  alt  andet 
end  en  Tyran. 

De  snakkede  i  Munden  paa  hinanden,  hver  havde 
noget  at  sige  om  Tudeper.  „Det  var  sku  godt  gjort," 
sagde  Mændene.  „Han  tævede  det  hele  igennem  fra 
en  Ende  af — sikken  en  Krudtka'l!  Naa,  han  havde 
jo  Kræfterne  —  men  alligevel!  Men  hvorfor  Pokker 
gik  han  saa  længe  og  fandt  sig  i  alt  det?" 

,Ja  det  er  jo  lidt  svært  for  os  at  begribe  —  vi 
som  staar  saa  fast  paa  vor  Ret,"  svarede  Pelle  le- 
ende. 

„Tak,  du  er  forresten  god  —  den  var  godt  langet 
ud!"  udbrød  Glade  Jakob.  „Men  har  du  Brug  for 
en  Næve,  saa  er  min  her!"  Han  slog  sin  Haand  i 
Pelles. 

Lysene  var  forlængst  brændt  ned,  de  mærkede  det 
ikke.  Deres  Øjne  hang  ved  Pelle  nu,  søgende,  med 
en  egen  Glans  der  kom  og  gik  i  lys  Spørgen.  Og 
pludselig  faldt  de  over  ham  med  Spørgsmaal!  Der 
var  nok  at  spørge  om,  en  hel  Verden  fuld  af  Her- 
ligheder paastod  han  var  deres,  og  nu  skyndte  de 
sig  at  tage  den  i  Besiddelse.  Selv  den  gamle  Klude- 
samler lod  sig  rive  med;  det  var  altfor  lokkende  at 
tage  sig  en  lille  Rus,  selv  om  der  kanske  kom  en 
Hverdag  bagefter. 

Pelle  stod  stærk  imellem  dem  og  bekræftede 
Spørgsmaalene  med  et  sikkert  Smil;  han  vidste  at 
det  alt  blev  deres,  selv  om  det  ikke  skete  lige  med 
det  samme.  Taalmodighed  og  Udholdenhed  skulde 
der  til,  men  det  vilde  de  ikke  kunne  fatte  nu.  Naar 
de  først  havde  taget  Herlighederne  i  Besiddelse, 
vilde  de  vel  vide  at  slaa  et  Slag  for  dem.  Tvivl  var 
der  ikke  i  ham,  han  stod  imellem  dem  som  deres 
fremskudte  Ævne,  lykkeligt  hvilende  paa  dybe  Rød- 
der. 


XIII 

Der  steg  en  egen  Lyd  op  nede  fra  Arkens  Bund, 
stolprende  Jordtrin  der  drog  over  Stenbroen  i  altfor 

tungt  Fodtøj.  Alt  Blodet  jog  Pelle  til  Hjærtet,  han 
slængte  Arbejdet  fra  sig  og  var  i  et  Spring  omme 
paa  Svalen,  vis  paa  at  det  bare  var  en  forfængelig 
Drøm.  Men  dernede  stod  Lassefar  lyslevende,  og 
stirrede  op  gennem  Træværket  som  vilde  han  ikke 
tro  sit  gamle  Syn.  Paa  Ryggen  havde  han  en  Sæk 
med  Skrammel. 

„Halløj!"  raabte  Pelle  og  tog  Trapperne  i  lange 
Spring  „Halløj!" 

„Goddag  Pøjke,"  sagde  Lasse  med  en  Stemme 
der  rystede  af  Sindsbevægelse,  og  saå  famlende  paa 
Sønnen  med  sine  vippeløse  Øjne.  Ja  her  har  du 
saa  Far  Lasse  —  om  ellers  du  vil  have'n.  Men 
hvor  kom  du  fra?  mig  synes  du  faldt  ned  fra  Him- 
len." 

Pelle  tog  Sækken  fra  Faderen.  „Kom  nu  med  op 
du,"  sagde  han  —  „du  kan  rolig  betro  dig  til  Trap- 
pen. Den  er  solidere  end  den  ser  ud  til." 

„Saa  ligner  den  jagu  Lasse,"  svarede  den  gamle 
og  trampede  bagefter  ham;  Stropperne  paa  hans 
Halvstøvler  stak  lige  ud  til  Siderne,  han  lignede  i 
et  og  alt  sig  selv.  For  hver  Afsats  stansede  han  og 
gjorde  sine  Bemærkninger  om  Bislagene,  Pelle 
maatte  tysse  paa  ham.  „Her  snakker  man  ikke  frit 
op  om  Tingene,  det  bliver  let  opfattet  som  Kritik," 
sagde  han. 

„Ja  saa?  ja  man  skal  lære  saa  længe  man  lever. 
—  Nej  se,  og  her  staar  de  og  vasker  oppe!  —  en 
hel  Gaard  skal  det  gøre  det  af  for!  —  Av,  ja  jeg 
skal  nok  lade  være  at  sige  noget  —  og  at  de  boede 
oven  paa  hinanden  har  jeg  jo  nok  vidst.  Men  ikke 
kunde  man  tænke  her  var  saa  trangt  om  Pladsen,  at 
de  maa  hænge  Gaardrummet  op  uden  for  Køkken- 
døren, den  ene  over  den  anden.  Det  er  jo  som 
Fuglene  der  besørger  alting  paa  en  Pind!  og  jagu 
om  det  hele  ikke  braser  ned  en  Dag!" 

„Saa  her  bor  du!"  udbrød  han  og  saå  sig  skuffet 
om  i  det  skraa  Hummer.  Jeg  har  tidt  undredes  paa, 
hvordan  du  vel  havde  indrettet  dig  herovre.  Jeg  traf 
en   Mand   derhjemme   for   nogle    Dage    siden,    som 


139 


sagde  at  der  allerede  gik  Ord  af  dig;  men  paa  din 
Vaaning  kan  det  ikke  ses.  Naa  langt  til  Himlen  har 
du  i  det  mindste  ikke." 

Pelle  tav.  Han  var  glad  ved  sin  Knast  og  hele 
Tilværelsen  nu,  men  Far  Lasse  blev  ved  at  sætte 
Haab  til  ham  om  borgerlig  Fremgang  og  føle  sig 
beskæmmet.  „Du  har  kanske  bildt  dig  ind  jeg  boede 
i  et  af  de  kongelige  Slotte?"  sagde  han  lidt  bit- 
tert. 

Men  Lasse  saå  inderlig  god  paa  ham  og  lagde 
begge  Hænder  op  paa  hans  Skuldre.  „Saa  stor  og 
svær  du  er  blevet,  Pøjke!"  sagde  han  beundrende. 
,Ja  og  her  har  du  mig  saa,  men  jeg  kommer  ikke 
for  at  ligge  dig  til  Byrde.  Nej  men  det  blev  saa 
trist  efter  det  med  Dues,  at  jeg  tog  af  Sted  uden  at 
varsko  dig.  Saa  kunde  jeg  ogsaa  komme  gratis  med 
en  Skipper." 

„Hvad  er  det  med  Dues?"  spurgte  Pelle.  „Da  vel 
ikke  noget  galt." 

„Nej  ved  du  ikke  det?  Jo  han  har  lagt  straffende 
Haand  paa  sin  Kone,  da  han  opdagede  dét  med 
Konsulen.  Han  var  jo  blind  og  gik  bestandig  og 
troede  godt  om  hende  —  lige  til  han  greb  dem  i 
Synden.  Saa  tog  han  Livet  af  hende  og  de  Børn 
han  og  hun  havde  sammen,  og  gik  til  Øvrigheden 
og  meldte  sig.  Men  den  yngste,  som  enhver  kunde 
se  var  Konsulens,  rørte  han  ikke.  Ak  ja,  det  er  en 
trist  Ulykke!  Før  han  meldte  sig,  kom  han  op  til 
mig,  han  trængte  vel  til  en  sidste  Gang  at  være  hos 
en,  der  mente  ham  det  uden  Svig.  Jeg  har  kvalt 
Anna  —  sagde  han  saa  snart  han  fik  sig  sat  —  det 
maatte  saa  være,  der  er  ingen  Sorg,  der  er  ingen 
Sorg!  De  Børn  der  er  mine,  har  jeg  sørget  redeligt 
for!  —Ja  ja,  han  havde  sørget  for  dem  Staklen!  — 
Jeg  vilde  blot  bede  Farvel  med  dig  du  Lasse;  nu  er 
mit  Liv  forspildt,  saa  lykkelig  jeg  kunde  været  i  min 
Nøjsomhed.  Men  Anna  vilde  jo  til  Vejrs;  og  der  har 
jeg  gaaet  og  taget  min  Fremgang  af  hendes  Skænd- 
sel —  uden  at  vide  af  det.  Jeg  vilde  jo  ikke  andet 
end   Fattigmands   ringe   Lykke  —  en  god   Kone  og 

nogle  Børn  —  og  nu  skal  jeg  i  Slaveriet.  Gudskelov 
Anna  ikke  oplever  det!  Hun  var  finere  i  det  end  vi 
andre,  og  maatte  bedrage  for  at  naa  frem.  —  Saa- 
dan  sad  han  og  snakkede  som  en  død,  uden  én  saa 
meget  som  kunde  mærke  Følelse  i  ham.  Og  jeg 
turde  ikke  lade  ham  se,  hvor  syg  i  Sindet  jeg  var; 
han  havde  det  jo  bedst,  saalænge  Samvittigheden 
sov.  —  Dine  Øjne  løber  i  Vand  Lasse  —  sagde  han 
stille  —  du  skulde  bade  dem  med  noget;  Urin  skal 
være  godt!  —  Ja  jeg  skal  love  for  de  løb  i  Vand, 
herregud  ja.  Saa  rejste  han  sig.  Du  har  heller  ikke 
meget  at  leve  for  længer  du  Lasse  —  sagde  han 
og  tog  mig  i  Haanden  —  du  bliver  gammel  nu! 
Men  hils  Pelle  —  han  naar  kanske  frem!" 

Pelle  sad  og  lyttede  trist  i  Sind  til  den  tunge  Be- 
retning, men  ved  disse  Ord  kom  han  til  at  ryste. 
Han  havde  tidt  nok  hørt  Klangen  af  denne  Forvent- 
ning til  hans  Lykke  og  glædet  sig  ved  den;  den  var 
jo  kun  et  Ekko  af  Fortrøstningen  i  ham  selv.  Men 
nu  lagde  det  sig  over  ham  som  en  Byrde.  Det  var 
altid  de  segnende,  der  klamrede  sig  til  hans  Lykke; 
idet  de  sank,  skød  de  deres  Haab  over  paa  ham. 
Det  var  en  trist  Maade  Lykken  havde  at  varsle  paa; 
en  forfærdelig  tung  Velsignelse  lyste  denne  Døds- 
dømte over  ham  og  hans  Fremgang,  idet  han  traadte 
op  paa  Skafottet.  Han  sad  og  stirrede  ned  uden  et 
Livstegn,  med  rugende  Udtryk;  hans  Sjæl  frøs  un- 
der en  Anelse  om  overmenneskelige  Byrder,  og 
kastede  et  pludseligt  Lys  fremefter  for  ham:  Aldrig 
kunde  der  være  Tale  om  nogen  Lykke  for  ham 
alene  —  det  Æventyr  var  dødt!  Han  var  hægtet  til 
alle  de  andre  og  skulde  staa  fælles  Lykke  og  fælles 
Skade  med  dem;  derfor  gav  de  forulykkede  ham 
deres  Velsignelse!  Inde  i  sit  Sind  følte  han  Dues 
tunge  Vandring,  som  var  det  ham  selv  der  bar  paa 
det  forfærdelige.  Og  skøn  Anna,  som  maatte  stræbe 
bort  over  sine  egne  og  træde  dem  i  Støvet!  —  al- 
drig mer  kunde  han  rive  sig  løs  og  blive  helt  glad 
som  før!  Han  havde  mødt  megen  Elendighed  alle- 
rede, og  var  kommet  til  at  hade  dens  Aarsag;  men 

her  slog  Hadet  ikke  til.  Dette  var  selve  den  Store 
Sorg! 

„Ak  ja,"  sukkede  Lasse  —  „godt  var  det,  at  Bror 
Kalle  ikke  kom  til  at  opleve  alt  det.  Han  sled  sig 
op  for  sine  Børn,  og  nu  ligger  han  i  Fattigjord  til 
Tak.  Albinus  der  farter  om  i  Udlandet  som  Gøgler, 
var  den  eneste  der  havde  Tanke  for  den  Ting;  men 
Pengene  kom  for  sent,  skønt  han  skikkede  dem  paa 
Telegraf.  Har  du  nu  hørt  Mage  til  Tusendkunstner 
—  at  skikke  Penge  fra  Engeland  til  Bornholm  gen- 
nem en  Telegraftraad ;  det  er  ligegodt  fan  til  Akrobat! 
Naa,  Bror  Kalle  kunde  jo  ogsaa  et  og  andet  Tasken- 
spilleri, saa  han  har  det  ikke  efter  fremmede.  Alfred 
lod  slet  ikke  høre  fra  sig  ved  Jordefærden;  han  hø- 
rer nu  til  de  Fine  og  har  afbrudt  al  Forbindelse 
med  sin  fattige  Slægt.  Man  har  valgt  ham  ind  i  for- 
skellige Byhværv,  og  han  er  en  ren  Blodhund  mod 
de  Fattige  —  Frænde  er  jo  Frænde  værst.  Men  de 
Fine  er  nok  ogsaa  svært  saa  glade  for  ham." 

Pelle  hørte  kun  lige  den  gamles  Tale  som  et  ens- 
tonigt Dryp.  Due,  Due!  det  godmodigste  bedste 
Menneske  han  kendte  —  han  som  værgede  Annas 
uægte  Barn  mod  dets  egen  Mor,  og  holdt  af  det 
som  af  sine  egne  fordi  det  var  værgeløst  og  trængte 
til  det  —  han  vandrede  nu  hen  for  at  lægge  sit 
Hoved  paa  Skafottet!  Saa  dyrt  købte  han  sit  Ønske 
om  at  faa  et  Par  Heste  og  blive  Vognmand.  Heste 
og  Vogne  havde  han  taget  paa  Kredit  og  selv  klaret 
Renter  og  Afdrag  —  Konsulen  havde  blot  sagt  god 
for  ham.  Og  for  den  lille  Opnaaelse  vandrede  han 
nu  Forsmædelsens  Vej!  Skridtene  blev  ved  at  give 
Genlyd  i  Pelles  Sind;  han  fattede  ikke  hvorledes 
han  skulde  bære  det,  og  længtes  efter  sin  tidligere 
Sløvhed. 

Lasse  snakkede  sig  hen  over  det,  for  ham  var  det 
Skæbne  —  tung  og  trist  men  som  ikke  kunde  være 
anderledes.  Gensynet  havde  ogsaa  løsnet  saa  meget 
i  ham,  han  var  oprømt,  alt  hvad  han  saa  var  mor- 
somt. Som  man  dog  kunde  finde  paa  at  stuve  Men- 
nesker sammen   herovre  —  som   Sild  i  en  Tønde! 

Og  hjemme  paa  Bornholm  laa  der  store  Stræknin- 
ger, hvor  ikke  et  Menneske  holdt  til.  Vinduet  var 
han  ikke  dristig  ved  at  nærme  sig,  han  holdt  sig 
forsigtigt  et  Stykke  inde  i  Stuen  og  kiggede  ud  over 
Tagene.  Det  var  ligegodt  tosset!  man  kunde  lige  saa 
godt  give  sig  til  at  tælle  Aksene  i  en  Kornmark  som 
Husene  her. 

Pelle  kaldte  paa  Marie  som  beskedent  holdt  sig 
inde  hos  sig  selv.  „Det  er  min  Plejemor,"  sagde  han 
og  tog  hende  om  Skulderen  „ —  og  det  er  saa  Far 
Lasse,  som  du  allerede  siger  du  holder  af.  Kan  du 
skaffe  os  nogen  Frokost?"  Han  gav  hende  Penge. 

„Hun  er  vakker  hun,"  sagde  Lasse  og  gravede  i 
sin  Sæk  —  „hun  skal  ha  en  Skænk!  —  Her  har 
du  et  rødt  Æble,"  sagde  han  da  hun  kom  tilbage  — 
„spis  det,  saa  bliver  du  min  Kærest."  Marie  smilede 
alvorligt  og  saa  paa  Pelle. 

De  laante  Marskandiserskens  Trækkevogn  og  kørte 
ned  til  Pæreskipperen  efter  Lasses  Sager.  Det  me- 
ste havde  han  solgt  for  ikke  at  drage  ud  i  Verden 
med  for  stor  Oppakning;  men  en  Seng  med  Senge- 
klæder og  lidt  andet  havde  han  dog  beholdt!  „Saa 
har  jeg  jo  Hilsener  fra  Sort  og  Marie  Nielsen!" 
sagde  han. 

Pelle  blev  rød.  Jeg  skylder  hende  et  Par  Ord 
men  har  helt  glemt  det  herovre;  mit  Portræt  har  jeg 
ogsaa  halvvejs  lovet  hende.  Nu  faar  jeg  se  at  faa  det 
til  en  Side." 

Ja  gør  det,"  sagde  Lasse.  Jeg  ved  ikke  hvor 
nær  I  har  staaet  hinanden,  men  hun  var  en  god 
Kvinde.  Og  de  der  sidder  tilbage,  føler  Naget  ved 
at  være  glemt  —  husk  det!" 

Allerede  om  Eftermiddagen  hægede  Lasse  om  sig 
og  børstede  sin  Hovedbeklædning. 

„Hvad  nu?"  spurgte  Pelle.  „Du  vil  da  ikke  gaa 
ud  alene?" 

Jeg  vil  ud  og  se  lidt  paa  Staden,"  svarede  Lasse 
selvfølgeligt.  „Noget  Arbejde  har  jeg  i  Sinde  at  søge 
mig,  og  kanske  gaar  jeg  hen  og  titter  lidt  paa  Kon- 

gen  ogsaa!  Du  kan  bare  forklare  mig,  hvad  Retning 
jeg  skal  holde." 

„Du  maa  hellere  vente,  til  jeg  kan  følge  med  — 
du  kaster  dig  bare  hen." 

„Naa  gør  jeg  det?"  svarede  Lasse  stødt.  Jeg  fandt 
dog  herhen  alene,  skulde  jeg  tro." 

Jeg  kan  følge  med  den  gamle  Mand,"  sagde 
Marie. 

Ja  følg  du  med  den  gamle  Mand,  saa  skal  ingen 
komme  og  sige,  han  har  mistet  Ungdommen,"  ud- 
brød Lasse  skæmtende  og  tog  hende  i  Haanden. 
,Vi  to  skal  vist  blive  gode  Venner  tror  jeg." 

Henad  Aften  kom  de  igen.  „Mennesker  er  her 
nok  af,"  sagde  Lasse  pustende  —  „men  Overflod 
paa  Arbejde  lader  her  ikke  til  at  være.  Jeg  har 
spurgt  paa  baade  det  ene  og  det  andet,  men  ingen 
vilde  have  mig.  Naa  det  gir  sig  vel!  Ellers  kan  jeg 
sætte  en  Pig  i  min  Kæp  og  give  mig  til  at  samle 
Gadepapir  op  lige  som  de  andre  Gamlinge;  det  ved 
jeg  da  jeg  duer  til." 

„Men  det  faar  du  ikke  Lov  til,"  svarede  Pelle 
hæftigt.  „Min  Far  skal  ikke  gaa  og  være  Gadesam- 
ler." 

Ja  ja  —  noget  vil  jeg  have  fat  i  —  ellers  rejser 
jeg  hjem  igen.  Jeg  vil  ikke  gaa  løs  og  ledig  og  se 
paa  at  du  slider." 

„Du  kan  godt  trænge  til  at  hvile  dig  og  have  det 
lidt  rart  paa  dine  gamle  Dage  Far  —  men  det  ord- 
ner sig  nok!" 

„Kst,  hvile  mig!  Jeg  skulde  vel  ligge  paa  Ryggen 
og  lade  mig  made  som  et  Spædebarn?  Jeg  tror  ikke 
min  Ryg  holdt  til  det,  du." 

De  havde  faaet  Lasses  Seng  stillet  op  med  Fod- 
enden ind  under  Skraataget;  der  var  lige  Plads  til 
den.  Pelle  var  helt  barnestemt  da  han  gik  i  Seng; 
det  var  snart  mange  Aar  siden  han  havde  sovet  i 
Rum  sammen  med  Faderen.  Men  om  Natten  led 
han  af  onde  Drømme,  Dues  forfærdelige  Skæbne 
forfulgte  ham  i  Søvne.  Hans  stærke  godmodige  Skik- 
kelse blev  ved  at  vandre  og  vandre  i  det  endeløse 

Graa,  dybt  bøjet,  med  Hænderne  lænkede  paa  Ryg- 
gen, en  tung  Jærnlænke  om  Halsen,  og  Øjnene  i 
Jorden  som  søgte  han  selv  Afgrunden.  Pelle  vaag- 
nede  ved,  at  Far  Lasse  stod  over  hans  Seng  og 
følte  ham  i  Ansigtet  lige  som  da  han  var  Barn. 

„Hvad  er  der  Pøjke?"  spurgte  den  gamle  bekym- 
ret. „Du  er  da  vel  ikke  syg?" 


XIV 

Lasse  holdt  ikke  af  at  sidde  til  Stads,  og  var  iv- 
rigt optaget  af  at  farte  om  og  søge  Arbejde.  Naar 
han  talte  med  Pelle,  holdt  han  gode  Miner  til  slet 
Spil  og  saa  fortrøstningsfuld  ud;  men  Storstaden 
havde  allerede  skuffet  ham.  Han  begreb  ikke  dette 
Virvar,  og  følte  sig  for  gammel  til  at  give  sig  i  Kast 
med  det  og  faa  fat  i  Meningen  —  kanske  var  der 
heller  ingen!  Det  saa  nærmest  ud  som  enhver  rendte 
og  gjorde  Jagt  efter  sin  egen  Næsetip,  uden  at  kere 
sig  Spor  om  alle  andre.  Man  hilste  ikke  engang  naar 
man  mødte  Mennesker  paa  Gaden  —  Lasse  begreb 
ikke  det  hele.  Jeg  skulde  blevet  derhjemme,"  tænkte 
han  tidt. 

Og  Pelle  var  der  jo  det  ved  at  —  —  naa  ja  at 
han  var  oppe  i  alt  sit  eget  altsaa!  det  var  jo  bare 
noget  at  rose  en  Mand  for.  Han  løb  til  Møder  og 
agiterede  og  havde  travlt,  Tankerne  var  i  det  bestan- 
dig, der  var  ikke  rigtig  Plads  for  en  troskyldig  Slud- 
der saadan  som  i  gamle  Dage.  Forlovet  var  han 
ogsaa  blevet,  og  hvad  Vækkelsen  ikke  tog,  det  tog 
Kæresten.  Som  den  Knægt  var  vokset  og  havde  for- 
andret sig,  legemligt  og  i  sit  Væsen!  Lasse  havde  en 
Fornemmelse,  som  om  han  ikke  naaede  ham  længer 
end  til  Bukselinningen.  Svært  alvorlig  var  han  blevet 
og  helt  mandig;  han  saa  ud  som  havde  han  allerede 
taget  Tøjlerne  over  et  eller  andet;  man  skulde  ikke 
se  paa  ham,  at  han  var  en  simpel  Skomagersvend. 

Der  var  Ansvar  i  Pøjken  —  kanske  lidt  for  meget 
igen! 

Marie  fulgte  ham  gærne  omkring,  de  var  blevet 
gode  Venner  og  havde  nok  at  snakke  om.  Hun  tog 
ham  hen  til  Berlingerens  Gaard;  om  Udhængstavlen 
var  der  fuldt  af  Arbejdssøgende,  de  fyldte  Porten  og 
stod  i  en  lang  Stime  ned  ad  Gaden. 

„Her  kommer  vi  aldrig  til,"  sagde  Lasse  mismodig, 
men  Marie  albuede  dem  frem;  naar  Folk  gjorde 
Vrøvl,  skældte  hun  ud.  Lasse  var  helt  forfærdet 
over  den  Mund  Barnet  kunde  bruge;  men  det  hjalp 
vældigt. 

Marie  læste  Beskæftigelserne  op,  og  Lasse  gjorde 
højlydt  sine  Bemærkninger  om  hver  af  dem. 

„Gaardmand  —  ja  jeg  har  jo  været  det  én  Gang; 
men  det  gik  skidt,  saa  det  er  vist  ingen  Anbefaling. 
Ellers  har  netop  det  været  mit  Livs  Drøm  om  jeg 
saa  tør  sige  —  det  er  det  herligste  Virke  Gud  har 
skænket  Mennesket!"  De  omstaaende  lo.  Lasse  saa 
uforstaaende  paa  dem,  saa  lo  han  med  og  slog  over- 
givent med  Hovedet.  Han  var  med  paa  den  vær- 
ste. 

„Hvad  var  det  du  sagde?  Herskabskusk!  Ja  køre 
et  Par  Heste  kan  jeg  vel,  men  jeg  er  vist  ikke  fin 
nok  til  Herskaberne  —  jeg  er  bange  Næsen  dryp- 
per!" Han  saa  sig  vigtigt  om,  som  et  Barn  der  bli- 
ver lagt  Mærke  til.  „Men  Bydreng  —  den  var  ikke 
uæfFen,  lad  os  notere  os  den.  Det  er  ingen  stor 
Kunst  at  være  alles  Hund!  Portner  —  ja  fy  Fan! 
det  er  jo  bare  at  sidde  og  titte  arrigt  ud  af  et  Kæl- 
dervindu.  Dér  maa  vi  hen  og  friste  paa." 

De  indprentede  sig  Adresserne  til  de  kunde  dem 
udenad,  og  trængte  sig  ud  gennem  Mængden.  „Pok- 
ker til  gammel  grinagtig  Fyr,"  sagde  Folk  og  saa 
leende  efter  dem.  —  Lasse  var  helt  kry.  De  gik  fra 
Sted  til  Sted,  men  ingen  havde  Brug  for  ham.  Folk 
smilede  blot  ad  den  gamle  skrøbelige  Skikkelse  i  de 
bredsnudede  Støvler. 

„De  ler  ad  mig,"  sagde  Lasse  nedslaaet  —  „kan- 

ske  fordi  jeg  ser  noget  bondsk  ud.  Men  det  maatte 
vel  kunne  overvindes." 

„Det  er  nok  mere,  fordi  du  er  saa  gammel  og  vil 
ha'e  Arbejde,"  sagde  Marie. 

„Tro  det  skulde  være  derfor?  Jeg  er  dog  først 
lige  naaet  de  syv  Gange  ti;  og  baade  paa  fædre  og 
mødre  Side  er  vi  blevet  nær  de  halvfems.  Ja  saa? 
Men  kunde  jeg  bare  faa  Lov  at  komme  an,  skulde 
de  vel  faa  at  se  at  der  er  Slag  i  Gamle  Lasse 
endnu!  mangen  ung  Fyr  skulde  kanske  sætte  sig 
paa  Enden  af  lutter  Forundring.  Men  hvad  er  det 
for  et  Folkefærd,  som  staar  saadan  og  hænger  saa 
trist  med  Hænderne  i  Lommen?" 

„Det  er  jo  de  Arbejdsløse.  Her  er  skidt  med  Ar- 
bejde, og  de  siger  det  bliver  værre  endnu." 

„Og  alle  de  som  sloges  om  at  komme  til  Avis- 
tavlen —  var  det  ogsaa  ledige  Hænder?" 

Marie  nikkede. 

„Men  saa  er  det  jo  værre  her  end  hjemme;  der 
havde  man  dog  altid  Stenhuggeriet  om  ikke  andet. 

—  Og  jeg  som  troede  den  gode  Tid  var  ved  at  tage 
sin  Begyndelse  herovre." 

„Pelle  siger  at  den  skal  nok  komme,"  sagde  Ma- 
rie fortrøstningsfuld. 

Ja  Pelle  —  han  har  godt  ved  at  snakke.  Han  er 
ung  og  rask  og  har  Tiden  for  sig." 

Lasse  var  i  daarligt  Humør,  ingenting  huede  ham 
rigtig.  For  at  glæde  ham  tog  Marie  ham  hen  at  se 
paa  Vagtparaden,  det  livede  ham  lidt  op  igen. 

„Det  er  ligegodt  nogle   flotte    Karle,"  sagde   han 

—  „hu  ha  som  de  fører  sig!  de  er  fine  i  Tøjet,  men 
de  ved  det  ogsaa  selv.  —  Ja  Kongens  Krigskarl  blev 
jeg  jo  aldrig.  Jeg  fremstillede  mig  til  Optagelse,  fordi 
jeg  var  ung  og  havde  Mod  paa  noget;  jeg  var  et 
rask  Stykke  Mandfolk  dengang  du!  Men  de  vilde 
ikke  have  mig,  min  Krop  duede  ikke  sagde  de;  jeg 
havde  jo  slidt  vel  meget  som  Barn.  Det  er  nu  no- 
get de  har  sat  sig  i  Hovedet,  at  man  skal  være 
saadan    og   saadan    skabt  —  for   at   tækkes  de  fine 

Fruer  vel.  Ellers  kunde  jeg  vel  nok  værge  mit  Land, 
jeg  ogsaa." 

Nede  ved  Børsgraven  var  Stenbroen  brudt  op; 
et  Hold  Jordarbejdere  var  i  Færd  med  at  grave  ud 
til  Rørledninger.  Lasse  blev  helt  livlig  og  skyndte 
sig  derhen. 

„Dette  var  lige  noget  for  mig,"  sagde  han  og  stod 
og  faldt  i  Drømme  over  Arbejdet;  hvergang  Arbej- 
derne svang  Hakken,  gjorde  hans  gamle  Hoved  Be- 
vægelsen -med.  Han  rykkede  nærmere  og  nærmere. 
„Hør  du,"  sagde  han  til  en  af  Arbejderne  som  pu- 
stede ud  —  „mon  ikke  man  kunde  faa  fat  her?" 

Manden  gloede  længe  paa  ham.  „Faa  fat  her?" 
raabte  han  saa,  mere  henvendt  til  sine  Kammerater 
end  til  Lasse,  „ —  ja  det  kunde  du  vist  li'  hva'? 
Her  kommer  I  Udlændinge  rendende  fra  Fyn  og 
Middelfart  og  vil  ta'e  Brødet  fra  os  Indfødte.  Skrub 
du  a  hjem  med  dig,  din  jyske  Rad!"  Han  svang 
leende  Hakken  over  Hovedet. 

Lasse  trak  sig  langsomt  tilbage.  „Han  blev  sku 
gal,  han!"  sagde  han  mismodigt  til  Marie. 

Om  Aftenen  skulde  Pelle  jo  saa  ud  til  alle  sine 
Gøremaal,  hvad  det  nu  var.  Travlt  havde  han,  og 
alt  det  han  virkede,  blev  Tilstanden  ved  at  være  lige 
daarlig.  Det  var  nok  ikke  saadan  at  stemme  op  for 
Elendighedens  Bæk! 

„Men  gaa  du  bare  og  tag  Vare  paa  dit  eget," 
sagde  Lasse.  Jeg  sidder  saa  og  snakker  lidt  med 
Børnene  —  og  saa  gaar  jeg  i  Seng.  Jeg  ved  ikke 
—  min  Krop  bliver  gladere  og  gladere  for  Sengen, 
skønt  jeg  aldrig  har  haft  Ord  for  at  være  doven. 
Det  maa  være  Graven  der  minder.  Og  taale  at  gaa 
ledig  kan  jeg  ikke,  jeg  er  helt  syg  i  Kroppen  af 
det." 

Lasse  plejede  ellers  ikke  at  snakke  om  Graven, 
men  nu  havde  han  sat  noget  af  sin  Fortrøstning  til. 
„Byen  er  ogsaa  saa  stor  og  forstyrret,"  sagde  han  til 
Børnene.  „Det  Gran  der  er  til  Rest  af  én  bliver 
borte  mellem  Hænderne  paa  én  herinde." 

Han  kunde  meget  bedre  betro  sig  til  dem  om  sine 

Bekymringer.  Pelle  var  blevet  saa  stor  og  alvorlig 
at  der  ligefrem  stod  Respekt  af  ham.  Man  følte 
ingen  rigtig  Lyst  til  at  ulejlige  ham  med  sine  Smaat- 
terier. 

Men  hos  Børnene  fandt  han  Tonen  uden  videre, 
de  sloges  med  Smaakravl  lige  som  han  selv  og  kunde 
fatte  alle  hans  Genvordigheder.  De  gav  ham  gode 
praktiske  Raad,  og  som  Vederlag  talte  han  Gammel- 
mands Visdom  til  dem. 

„Jeg  ved  ikke  hvordan  det  er,"  sagde  han,  „men 
Storstaden  gør  mig  songled  og  smaatosset  i  Hovedet. 
Bare  det,  at  ingen  kender  mig  og  ser  til  den  Side, 
hvor  jeg  gaar,  tager  Modet  af  Knæerne  paa  mig. 
Hjemme  var  der  dog  én  og  anden,  som  vendte  Ho- 
vedet og  sagde  til  sig  selv:  Se  der  gaar  Gamle  Lasse, 
nu  skal  han  ned  paa  Havnen  og  hugge  Sten;  svært 
saa  godt  han  holder  ud!  Der  var  ogsaa  dem  som 
nikkede  til  mig,  og  selv  kendte  jeg  jo  hverandet 
Menneske.  Her  løber  det  hele  surr!  jeg  begriber 
ikke,  hvor  du  Karl  kan  finde  nogen  Fortjeneste 
her?" 

„Aa  det  er  nemt  nok!"  svarede  Drengen.  „Klok- 
ken seks  om  Morgenen  skynder  jeg  mig  til  Grønt- 
torvet; der  er  altid  noget  at  bringe  hjem  for  de 
Smaahandlende  som  jo  ikke  har  Raad  til  at  holde 
Ka'l.  Naar  Grønttorvet  er  forbi,  bringer  jeg  Blom- 
ster i  Byen  for  Gartnerne;  men  det  er  meget  usik- 
kert, for  der  faar  jeg  ikke  andet  end  Drikkepengene. 
Ellers  render  jeg  saadan  rundt,  hvor  jeg  kan  tænke 
mig  der  er  noget  —  ud  paa  Østerbro  og  paa  Frede- 
riksberg! Og  jeg  har  ogsaa  et  Par  faste  Steder,  hvor 
jeg  er  en  Time  hver  Eftermiddag  og  bringer  Varer 
ud.  Der  er  altid  noget,  bare  man  farter  dygtigt  om- 
kring." 

„Og  det  kan  blive  til  en  nogenlunde  Fortjeneste 
hver  Dag?"  sagde  Lasse  forundret.  „Det  ser  mig 
noget  utrygt  ud.  Du  kan  dog  aldrig  vide  om  Mor- 
genen, om  du  har  tjent  noget  inden  Aften." 

„Han  er  saamænd  meget  flink,"  sagde  Marie  aner- 

kendende.  „Naar  det  er  ordenlige  Tider,  kan  han 
holde  jævnt  en  Krone  om  Dagen." 

Og  det  kunde  blive  en  jævn  Fortjeneste  til  med? 
Nej  det  begreb  Lasse  ikke. 

„Sommetider  bli'r  det  ogsaa  helt  hen  ad  Aften 
inden  jeg  tjener  noget  —  men  saa  maa  man  se  at 
lave  den  i  en  Fart.  Der  er  altid  noget,  bare  man 
kan  finde  det!" 

„Om  jeg  tog  og  fulgte  med  dig  da,"  sagde  Lasse 
tankefuld. 

„Det  kan  du  ikke,  for  jeg  løber  hele  Tiden.  Saa 
kunde  du  meget  bedre  putte  en  Arm." 

„Putte  en  Arm?"  spurgte  Lasse  forundret. 

ja  putte  den  ene  Arm  inden  for  Trøjen  og  gaa 
op  til  Folk  og  be'  om.  Det  var  ikke  saa  vanskeligt 
—  du  ligner  en  Invalid." 

Ja  saa,  gør  jeg  det  mon?"  sagde  Lasse  og  mis- 
sede med  Øjnene  —  „det  kan  jeg  dog  aldrig  vide. 
Men  selv  om  saa  var,  vil  jeg  dog  ikke  gaa  og  tigge 
ved  Godtfolks  Dør.  Det  fik  vist  ingen  Gamle  Lasse 
til." 

„Saa  gaa  ud  paa  Kalkbrænderiet  —  der  søger  de 
Skærveslagere  i  denne  Tid,"  sagde  den  alvidende 
Knægt. 

Ja  der  sagde  du  noget,"  udbrød  Lasse  —  „saa  de 
har  Sten  dér?  Ja  mit  Stenværktøj  har  jeg  taget 
med,  og  er  der  noget  jeg  længes  efter  paa  denne 
Jord,  saa  er  det  efter  at  komme  til  at  knagge  i  en 
Sten  i  igen." 


XV 

Pelle  var  en  Mand  nu;  han  kunde  overse  sit  eget 
og  lidt  til,  og  veje  Forholdene  mod  hinanden.  Græm- 
melsen over  Dues  Skæbne  havde  han  skudt  til  Side 
og  saa  igen  lyst  fremad.  Men  den  sad  i  hans  Sind, 
dér  havde  den  ædt  sig  ind  til  det  meget  andet,  og 
sad   og   farvede   alting   med   en   varm   mørk  Farve. 

Over  hans  Pande  rugede  en  mørk  Sky  som  han 
ikke  selv  vidste  om  at  sige;  men  Ellen  saå  den  og 
strøg  med  sine  bløde  Hænder  for  at  faa  den  væk. 
Den  stod  besynderligt  til  det  glatte  rødmussede  Un- 
deransigt, og  virkede  som  en  letsindig  Trusel  paa  en 
lys  Foraarsdag. 

Han  begyndte  at  føle  Tilliden  som  en  bærende 
Kraft.  Ikke  blot  her  i  Arken  forgudede  de  ham; 
hans  Kammerater  saå  op  til  ham;  naar  der  var  noget 
vigtigt  for,  søgte  deres  Øjne  uvilkaarligt  ham.  Havde 
han  lidt  letsindigt  været  lige  ved  at  sætte  Organisa- 
tionen over  Styr  for  at  komme  Meyer  til  Livs,  saa 
var  det  fuldt  oprettet  igen;  Foreningen  var  stærkere 
nu  end  den  nogensinde  havde  været,  og  det  var  hans 
Arbejde.  Der  var  da  Raad  til  at  rette  Ryggen  og  se 
lidt  paa  sit  eget. 

Han  og  Ellen  længtes  hæftigt  efter  at  komme  sam- 
men og  faa  deres  eget  lille  Hjem.  Der  kunde  gøres 
mange  Indvendinger,  han  var  ikke  blind  for  det. 
Pelle  var  en  dygtig  Arbejder,  men  Lønnen  var  ikke 
saaledes,  at  der  kunde  stiftes  Familie  paa  den;  det 
var  en  nøgen  Kendsgærning,  at  selv  en  flink  Arbej- 
der ikke  kunde  forsørge  Kone  og  Børn  ordenligt. 
Børn  regnede  han  med  som  en  Selvfølge,  og  den 
Dag  vilde  ogsaa  komme,  da  Far  Lasse  ikke  kunde 
tjene  Føden  til  sig  selv  længer.  Men  det  laa  endnu 
ude  i  Fremtiden,  og  paa  den  anden  Side  var  det  ikke 
dyrere  at  leve  to  end  én  —  naar  man  fik  en  god 
sparsommelig  Hustru.  Vilde  man  have  lidt  Del  i 
Livets  Glæde,  fik  man  lukke  Øjnene  og  springe 
hen  over  alle  Indvendinger,  sætte  sin  Tillid  til  Und- 
tagelsen endnu  en  Gang. 

„Det  bliver  jo  ogsaa  snart  bedre,"  sagde  Murer 
Stolpe.  „Endnu  er  det  smaat  for  de  fleste  Fag,  men 
se  selv  hvor  alt  trækker  sammen  til  et  stort  Slag. 
Saa  giver  vi  Fremskridtet  én  bagi  og  be'r  det  oppe 
sig  lidt  —  og  saa  er  Fortjenesten  der.  Man  skal 
gifte  sig  mens  man  er  ung;  hvad  er  der  at  gaa  og 
skele  til  hinanden  efter?" 

Madam    Stolpe   var    som    altid    af   hans   Mening. 

„Vi  giftede  os  og  tog  Sødmen  af  hinanden,  mens 
Blodet  var  ungt  endnu.  Derfor  har  vi  nu  noget  at 
staa  imod  med,"  sagde  hun  og  saå  troskyldigt  paa 
Pelle. 

Det  blev  bestemt,  at  Bryllupet  skulde  staa  nu  i 
Foraaret.  Til  Marts  fik  den  yngste  Søn  Frederik  ud- 
lært, saa  kunde  Bryllup  og  Svendegilde  slaaes  sam- 
men. 

Der  stod  en  lille  tom  Toværelses  Lejlighed  ved 
Kanalen  lige  over  for  Børnehuset,  den  lejede  de. 
Murer  Stolpe  vilde  have  de  Unge  ud  paa  Nørrebro 
„blandt  ordenlige  Mennesker",  men  Pelle  havde 
levet  sig  ind  i  denne  Bydel.  En  Del  Kunder  havde 
han  ogsaa  herude,  som  det  var  godt  at  have  i  Ryg- 
gen —  og  Kanalerne  var  her!  For  Pelle  var  de  et 
Kig  ud,  de  virkede  befriende  paa  hans  Sind;  inde 
mellem  de  lukkede  Stenmure  paa  Nørrebro  følte 
han  sig  altid  trykket.  Ellen  lod  ham  raade,  hun  var 
lige  glad  hvor  de  kom  til  at  bo.  Med  ham  kunde 
hun  gærne  drage  til  Verdens  Ende  og  slaa  sig  ned. 

Hun  havde  sparet  sig  lidt  sammen  i  sine  Pladser, 
og  Pelle  havde  ogsaa  faaet  lidt  skrabet  sammen; 
han  hang  godt  i  og  satte  alle  Fornødenheder  endnu 
en  Streg  ned.  Naar  Ellen  havde  fri,  gik  de  rundt  og 
købte  ind  til  Hjemmet.  Mange  Ting  tog  de  brugt, 
fordi  det  var  billigt;  men  ikke  til  Soveværelset.  Der 
skulde  alt  være  flunkende  nyt. 

Det  var  en  dejlig  Tid,  hvor  hver  Stund  var  fuld 
af  sit  eget  rige  Indhold  og  ikke  gav  Plads  for  Spe- 
kulationer eller  Bekymringer.  Ofte  kom  Ellen  ren- 
dende op  og  tog  ham  midt  i  Arbejdet;  han  maatte 
med  hen  og  se  paa  et  eller  andet  der  kunde  faas 
saa  billigt  —  straks  inden  det  røg.  Paa  hendes  Fri- 
søndage gik  de  og  bragte  i  Orden  i  det  lille  Hjem, 
og  spaserede  bagefter  Arm  i  Arm  gennem  Byen  ud 
til  de  Gamle. 

Pelle  havde  haft  saa  travlt  med  andres  og  ikke 
skænket  sig  selv  en  Tanke  —  det  gjorde  helt  godt 
at  hvile  ud  i  sit  eget  en  Gang.  Mudderet  derude 
rykkede  i  fjærn  Afstand,  han  skelnede  det  lige  mens 


152 

han  trak  til  Rede;  han  tænkte  ikke  mere  paa  Sam- 
fundsspørgsmaal  end  Fuglene  der  bygger  i  Foraars- 
tiden. 

En  Dag  bar  saa  Pelle  sine  Sager  over  i  den  ny- 
Lejlighed  og  lagde  sig  for  sidste  Gang  til  Hvile  i 
Arken.  Her  byggede  ingen  Fremtid,  inden  for  disse 
Mure  søgte  kun  det  havarerede  varig  Tilflugt,  og 
Pelle  skulde  videre.  Men  ud  af  Pjalterne  og  alt  det 
forhutlede  steg  alligevel  en  Stemme  som  ikke  hør- 
tes andre  Steder,  et  sorgløst  Kvidder,  en  Pludren 
som  af  fattige  Fugle,  der  sidder  og  plukker  sig  hvor 
lidt  Sol  staar  paa.  Det  var  med  Vemod,  han  saå  til- 
bage paa  den  Tid  han  havde  tilbragt  her. 

Natten  før  Bryllupet  laa  han  og  kastede  sig  uro- 
ligt, noget  forfulgte  ham  i  Søvne.  Endelig  vaagnede 
han  og  skelnede  en  undertrykt  Knurren,  der  kom 
med  lange  Mellemrum  som  om  selve  Arken  gav  sig 
under  onde  Drømme.  Til  sidst  stod  han  op,  tændte 
Lampen  og  satte  sig  til  at  pudse  paa  sine  Brude- 
støvler, der  endnu  stod  med  Læsterne  i  for  at  holde 
deres  smukke  Form.  Lasse  sov  endnu,  og  ude  paa 
den  lange  Gang  var  alt  Søvn. 

Lyden  kom  igen,  stærkere  og  mere  langtrukken; 
der  var  noget  ved  den,  som  mindede  om  Stengaar- 
den  og  satte  hans  Barndoms  Gru  op  i  ham;  han  sad 
og  svedte  over  Arbejdet.  Pludselig  hørte  han  nogen 
gaa  famlende  ude  paa  Gangen  og  pusle  ved  hans 
Dør;  han  sprang  hen  og  lukkede  op,  Spændingen 
gik  som  Frysninger  igennem  ham.  Derude  stod 
Hannes  Mor  og  rystede  i  Morgenkulden. 

„Pelle,"  hviskede  hun  angst  —  „nu  er  det  der! 
Jeg  kunde  vel  ikke  faa  dig  til  at  springe  hen  efter 
Madam  Blom  i  Torvegade?  —  jeg  tør  ikke  forlade 
Hanne.  Og  saa  skulde  jeg  ønske  dig  til  Lykke  fra 
hende." 

Han  syntes  ikke  videre  om  sin  Mission  men  løb 
dog.  Siden  sad  han  og  lyttede  derover  ad,  mens  han 
arbejdede  saa  stille  som  muligt  for  ikke  at  vække 
Far  Lasse.  Men  saa  var  det  ved  den  Tid  Børnene 
skulde  op;   for  sidste  Gang  dunkede  han  i  Væggen 

og  hørte  Maries  søvndrukne:  Ja — a!  Nattestilheden 
var  brudt  med  det  samme,  Beboerne  tumlede  ud, 
rendte  paa  bare  Fødder  til  Vasken,  og  slog  med 
Dørene.  „Det  er  Prinsessen  der  klager  sig!"  sagde 
de  til  hinanden.  „Hun  græder,  fordi  hun  har  mistet 
det  man  aldrig  faar  igen  mere."  Saa  brast  det  i  et 
Skrig,  og  der  blev  pludselig  stille  ovre. 

Stakkels  Hanne!  nu  fik  hun  en  Mund  at  forsørge, 
og  hvor  var  Faderen  til  den?  hun  fik  haardt  at 
gøre  nu! 

Lasse  gik  ikke  paa  Arbejde  den  Dag,  skønt  Bryl- 
lupet  først  skulde  staa  ud  paa  Eftermiddagen.  Han 
var  højtidelig  stemt  fra  Morgenstunden,  og  gik  og 
passede  paa  Pelle  at  han  ikke  lagde  Ting  over  Kors 
og  desligeste.    Pelle  lo  hvergang. 

„Ja  du  ler  du!"  sagde  Lasse.  „Men  dette  er  en 
vigtig  Dag  —  kanske  den  vigtigste  i  éns  Liv.  Saa 
faar  man  vel  paasé,  at  ikke  den  første  den  bedste 
Smaating  skal  slaa  det  hele  i  Stykker."  Han  gik  og 
tog  Varsel  af  alting.  Solen  var  han  godt  tilfreds  med, 
den  stod  op  i  en  Vandsæk  og  klarede  fra  sig  op  ad 
Dagen.  Det  var  aldrig  heldigt,  naar  det  begyndte  alt- 
for straalende. 

Marie  gik  og  saa  paa  Pelle  med  et  Udtryk  af 
indestængt  Sorg  —  som  en  Mor  der  sender  sit  Barn 
ud  og  gør  sig  Umage  for  at  lade  glad,  syntes  han. 
Ja  ja,  hun  havde  i  mange  Dele  taget  sig  af  ham 
som  en  Mor,  Barn  som  hun  var;  de  havde  taget 
ham  op  i  deres  Rede  som  en  forladt  Fugleunge,  og 
med  Undren  set  ham  vokse  forbi  dem.  Han  havde 
i  Smug  hjulpet  dem  hvor  han  kunde;  men  hvad 
betød  det  mod  den  Opsang,  det  havde  været  for 
ham  at  se  de  tre  forældreløse  tage  Tingen  som  den 
var  og  selv  bygge  hele  Tilværelsen  op  af  intet.  Hvem 
skulde  nu  lette  dem  hen  over  de  vanskelige  Steder, 
uden  at  de  mærkede  Haanden?  Han  fik  holde  et 
vaagent  Øje  med  dem. 

Marie  havde  hektisk  røde  Kinder  og  skinnende 
Øjne,  da  han  stod  med  hendes  ru  Haand  i  sin  og 
takkede  hende  for  godt  Naboskab.  Det  brød  i  hen- 

des  trange  Barm,  der  var  et  Genskær  af  skjult  Skøn- 
hed over  hende.  Det  var  Pelle  der  havde  faaet  Blo- 
det til  at  finde  Vej  til  hendes  graa  Ansigt;  naar  han 
var  stærkt  fremme  i  noget,  blussede  hun  i  Kinderne, 
og  en  Kende  af  Farven  blev  hvergang  tilbage.  Det 
var  som  Safterne  steg  i  hende  med  ved  hans  Sund- 
hed; og  nu  stod  hun  her  og  søgte  at  sprænge  den 
forkrøblende  Skal  og  række  fagre  Ævner  frem  imod 
ham,  men  kunde  ikke.  Pludselig  kastede  hun  sig 
om  hans  Hals.  „Pelle,  Pelle!"  sagde  hun  og  borede 
sit  Ansigt  mod  hans  Bryst.  Saa  løb  hun  ind  til  sig 
selv. 

Lasse  og  Pelle  bar  de  sidste  Sager  over  i  Lejlig- 
heden og  satte  paa  Plads;  klædte  sig  saa  i  stiveste 
Stads  og  gik  ud  til  Stolpes.  Pelle  var  for  første 
Gang  i  sit  Liv  i  høj  Hat  og  saa  helt  statelig  ud.  „Du 
ligner  en  Storborger,"  sagde  Lasse  og  kunde  ikke 
se  sig  mæt  paa  ham.  „Men  hvad  tror  du  de  siger 
til  Gamle  Lasse?  Det  er  dog  halvfint  Folk,  og  jeg 
forstaar  ikke  at  gebærde  mig.  Var  det  mon  ikke 
bedre  jeg  vendte  om?" 

„Aa  ti  nu  stille  med  det,  du  Far,"  sagde  Pelle. 

Lasse  var  uhyre  glad  ved  at  skulle  med  til  Bryl- 
lupet  men  havde  alligevel  mange  Betænkeligheder. 
De  sidste  Aar  havde  gjort  ham  sky  for  fremmede, 
han  krøb  gærne  i  Krogene.  Hans  Gildesklæder  var 
ogsaa  gaaet  til,  og  Stadsen  her  var  flikket  sammen; 
Skødefrakken  havde  de  lejet  for  Anledningen,  og  det 
hvide  Kravetøj  var  Peters.  Han  følte  sig  ikke  hjem- 
me i  Klæderne  og  saa  ud  som  en  genert  Konfir- 
mand. 

Ude  hos  Stolpes  stod  Huset  paa  den  anden  Ende. 
De  Gæster  der  skulde  med  i  Kirke  var  allerede 
komne;  de  gik  inde  i  Dagligstuen  og  smaafløjtede, 
saa  ned  paa  Gaden  og  kedede  sig.  Stolpes  Skrive- 
bord var  forvandlet  til  Buffet,  og  Brødrene  gik  og 
trak  01  op  og  nødte  gemytligt:  „Aa  tag  nu  et  lille 
Stykke  Knækbrød  til!  Man  bli'r  tør  i  Halsen  af  at 
staa  saa  længe  og  sige  ingenting." 

Inde  i  den  pæne  Stue  gik  Stolpe  frem  og  tilbage 


155 


og  brummede.  Han  var  i  Seler  og  ventede  paa  sin 
Tur  til  at  komme  ind  i  Sovekamret,  hvor  Ellen  og 
Moderen  havde  lukket  sig  inde.  Engang  imellem 
aabnedes  Døren  paa  Klem,  og  Ellens  nøgne  hvide 
Arm  kom  til  Syne  og  smed  et  Klædningsstykke  ind 
til  Faderen.   Saa  fik  Pelle  Hjærtebanken. 

Henne  ved  Vinduet  stod  Madam  Stolpes  Myrte 
og  var  helt  plyndret. 

Nu  kom  Stolpe  ind  og  var  færdig,  Pelle  maatte 
blot  knappe  Flippen  paa  for  ham.  Han  gav  Lasse 
Haanden  og  gik  saa  hen  efter  Arbejderen.  „Her 
skal  De  høre  hvad  der  siges  om  Deres  Søn,"  sagde 
han  og  gav  sig  til  at  læse:  Vor  unge  Partifælle 
Pelle  holder  i  Dag  Bryllup  med  Datter  af  en  af 
Partiets  ældste  og  veltjente  Mænd,  Murer  Stolpe. 
Den  unge  Mand  der  allerede  har  gjort  et  godt 
Stykke  Arbejde  for  Sagen,  blev  i  Aftes  enstemmig 
udpeget  til  Formand  for  sin  Organisation.  Vi  giver 
det  unge  Par  vore  bedste  Ønsker  med  paa  Vejen! 
Den  er  oplagt  hva'?"  Stolpe  rakte  Bladet  til  Gæ- 
sterne. 

„Ja  den  er  sku  forresten  meget  god,"  sagde  de  og 
lod  Bladet  gaa  fra  Haand  til  Haand;  Lasse  bevæ- 
gede Læberne  som  om  han  løb  Notitsen  igennem 
han  ogsaa.  Ja  det  er  fans,  som  de  kan  faa  det  stil- 
let op!"  sagde  han  henrykt. 

„Men  hvad  er  det  med  Petersen  —  vil  han  gaa 
af?"  spurgte  Stolpe. 

„Han  er  jo  syg,"  svarede  Pelle.  Jeg  var  forresten 
ikke  der  henne  i  Aftes,  saa  jeg  ved  ingenting." 
Stolpe  saa  forbavset  paa  ham. 

Madam  Stolpe  kom  og  trak  Pelle  ind  i  Sovekam- 
ret, hvor  Ellen  stod  som  en  snehvid  Aabenbaring, 
med  langt  Slør  og  Myrtekrans  i  Haaret.  „Egenlig 
skulde  I  jo  ikke  ha'e  Lov  at  se  hinanden,  men  jeg 
synes  nu  det  er  Synd,"  sagde  hun  og  skubbede  dem 
i  hinandens  Favn  med  et  kærligt  Blik. 

Frederik,  der  havde  hængt  ud  af  Vinduet  for  at 
kigge   efter   Køretøjet,   kom    og   dundrede    løs    paa 

Døren.  „Vognen  er  der,  Børn!"  brølede  han  me- 
ningsløst højt.    „Vognen  er  der!" 

Saa  rullede  de  afsted  de  Par  Skridt  hen  til  St. 
Hans.  Pelle  vidste  knap  af  det  hele  før  de  sad  i 
Vognen  igen,  man  maatte  skubbe  ham  til,  hvad  han 
skulde  gøre,  han  saå  kun  Kilen.  Hun  var  hans  Sol, 
alt  det  andet  vedkom  ham  ikke.  Ved  Alteret  havde 
han  taget  hendes  Haand  og  holdt  den  under  hele 
Handlingen. 

Frederik  var  blevet  hjemme  for  at  tage  mod  Bude 
og  Folk  med  Lykønskninger.  Da  de  kom  tilbage, 
laa  han  i  Vinduet  og  smed  Skruptudser  og  Trold- 
kællinger ned  foran  Hestene  som  en  Salut  til  Brude- 
parret. 

Man  drak  et  Glas  Vin  med  de  nygifte  og  besaå 
Brudegaverne;  Stolpe  saå  paa  Uret  —  man  var  alt- 
for tidlig  efter  det.  „I  maa  gaa  jer  en  Tur  Fatter," 
sagde  Madam  Stolpe  —  „de  første  Par  Timer  kan 
vi  ikke  spise."  Mændene  drev  saa  ud  i  Ventegodts 
Have  for  at  slaa  en  Pot  Kegler,  mens  Kvindfolkene 
lavede  til. 

Pelle  var  helst  blevet  hjemme  hos  Ellen  men 
maatte  jo  med;  han  og  Lasse  gik  ved  Siden  af  hin- 
anden. Lasse  havde  ikke  ønsket  Pelle  rigtig  til  Lykke 
endnu,  han  havde  gemt  paa  det  til  de  kom  paa  To- 
mandshaand. 

„Naa  til  Lykke  og  Velsignelse,  Pøjke!"  sagde  han 
bevæget  og  trykkede  Pelles  Haand.  „Nu  er  du  saa 
en  Mand  med  Hjem  og  Ansvar.  Og  husk  saa  paa 
at  Kvindfolk  er  lige  som  Børn;  man  skal  ikke  gøre 
for  meget  Væsen  af  dem  i  alvorlige  Sager  men  sige 
kort  og  godt:  Saadan  skal  det  være!  —  det  passer 
dem  bedst.  Begynder  man  først  at  tinge  altfor  meget 
med  dem,  saa  ved  de  ikke  hvilken  Side  de  vil  slaa 
sig  til.  Ellers  er  de  gode  nok  og  nemme  at  komme 
fremad  med  —  blot  man  behandler  dem  godt.  Jeg 
har  altid  haft  det  nemt  med  det,  for  de  lider  den 
faste  Haand.  —  Dine  Svigerforældre  kan  du  være 
glad  for;  det  er  gode  Folk,  om  end  de  er  noget 
stolte  af  deres  Faglærdom.    Og  Ellen  vil  blive  dig 

en  god  Kone  —  forstaar  jeg  mig  paa  Kvindfolk. 
Hun  ser  paa  sit  eget  og  skal  nok  vide  at  holde 
sammen  paa  Stumperne.  Lang  i  Kropstykket  er  hun 
som  det  gode  Tillæg  —  det  vil  vist  ikke  skorte  jer 
paa  Børn." 

Ude  i  Traktørstedets  Have  blev  der  serveret 
Svensk  Banko,  og  Lasse  fik  Humøret  op.  Han  prø- 
vede at  slaa  et  Slag  Kegler  —  det  havde  han  aldrig 
været  med  til  før,  og  vovede  sig  til  at  sige  Morsom- 
heder. „Op  med  Skærverne  Far!"  sagde  Pelle  naar 
der  blev  gjort  op;  den  gamle  havde  tabt. 

,Ja  Skærver  er  her  ingen  Mangel  paa,"  svarede 
Lasse  oprømt  —  „jeg  har  hugget  adskillige  Vogn- 
mandslæs  i  min  Tid."  Saa  lo  de  andre,  og  Lasse 
rettede  sig  og  kom  ud  af  sin  Skal.  „Det  er  et  præg- 
tig Folkefærd  de  Københavnere,"  hviskede  han  til 
Pelle.  „En  flot  Haand  sidder  der  paa  dem  til  at 
give  ud,  og  et  vittigt  Ord  har  de  rede  til  hver  en 
Ting." 

Inden  man  vidste  et  Ord  af  det,  var  det  ved  at 
blive  mørkt;  man  maatte  af  Sted  hjem! 

Hjemme  var  Bordene  dækket  og  de  øvrige  Gæ- 
ster komne;  Madam  Stolpe  gik  og  var  nervøs  over 
at  de  blev  borte.  „Nu  ta'r  vi  og  dingler  lidt  paa 
Benene  allesammen,"  hviskede  Stolpe  ude  i  Entréen 
—  „saa  skælder  Madammen  ud!  —  Naa  Mutter, 
har  du  varm  Mad  til  os?"  spurgte  han  og  tumlede 
ind  i  Stuen. 

„Aa  din  Nar,  tror  du  ikke  jeg  kender  dig!"  ud- 
brød Madam  Stolpe  leende.  „Næ,  min  Mand  skal 
man  gudskelov  ikke  gaa  og  lede  op  paa  Bevært- 
ninger." 

Pelle  søgte  straks  ud  til  Ellen  i  Køkkenet  og  fik 
hende  med  sig;  de  gik  med  hinanden  i  Haanden  og 
besaå  de  sidst  ankomne  Gaver;  der  var  en  Bord- 
lampe, et  Kagefad  af  Plet  og  nogle  emaljerede  Køk- 
kenting. En  eller  anden  havde  skænket  et  lille  Svø- 
belsebarn af  Porcelæn  men  glemt  at  navngive  sig. 

Ellen  trak  ham  med  ud  i  Entréen  for  at  omfavne 
ham,   men   der  stod  Morten   og  tog  sit  Overtøj  af. 

Saa  flygtede  de  ud  i  Køkkenet,  men  der  holdt  Ko- 
gekonen til;  i  Sovekamret  fandt  de  endelig  en  ufor- 
styrret Plet.  Ellen  lagde  Armene  om  Pelles  Hals  og 
saå  stum  paa  ham,  borte  i  Lykke  og  Længsel.  Og 
Pelle  knugede  det  kære  svaje  Jomfrulegeme  ind  til 
sig  og  saå  hende  dybt  ind  i  Øjnene,  der  blev  mørke 
og  skyggefulde  som  Fløjl  og  sugede  hans  Lys  til 
sig.  Hjærtet  svulmede  i  ham,  han  følte  sig  usigelig 
lykkelig  —  rigere  end  nogen  anden  paa  Jorden  — 
ved  den  Skat  han  holdt  i  sine  Arme.  I  sit  stille 
Sind  lovede  han  at  værne  og  værge  hende,  og  ikke 
have  anden  Tanke  end  den  at  gøre  hende  lykkelig. 

Inde  fra  Stuerne  lød  der  utaalmodige  Tramp, 
„Brudeparret,  Brudeparret!"  blev  der  raabt.  De 
skyndte  sig  ind  hver  gennem  sin  Dør,  man  stod  op- 
stillet ved  Bordet  og  ventede  paa  dem  for  at  tage 
Plads.  „Naa,  det  er  let  og  se,  hvad  I  to  har  taget 
jer  for,"  udbrød  Stolpe  drillende  —  man  behøver 
sku  bare  se  paa  Tøsens  Glugger.  Sikken  et  Par 
Kulgløder!" 

Otto  Stolpe  —  Skiferdækkeren  —  var  Mundskænk 
og  aabnede  Maaltidet  med  at  byde  Akavit  om.  „En 
lille  Snaps,"  sagde  han  til  hver  —  „vi  maa  prøve 
om  der  er  Fald  paa  Renden.  Ellers  bli'r  der  let  For- 
stoppelse." 

„Naa,  bestiller  I  noget  Folkens?"  sagde  Stolpe 
oppe  fra  Bordenden  hvor  han  sad  og  filede  Steg  af. 
„Kil  paa  med  Byggeklodserne!"  Han  havde  Brude- 
parret paa  højre  Haand  og  den  nybagte  Svend  Fre- 
derik paa  venstre.  Foran  ham  paa  Bordet  stod  en 
stor  ny  Potte  med  Hank  og  hvidt  Trælaag  over; 
Gæsterne  kiggede  efter  den  og  lo  til  hinanden. 

„Hvad  kigger  I  efter?"  spurgte  han  alvorligt.  „Er 
der  noget  I  trænger  til,  saa  spyt  fra  Leveren." 

„Aa  det  er  den  Terrin  dér!"  svarede  hans  Bro- 
der Tømreren  uden  at  fortrække  en  Mine.  „Min 
Kone  vilde  gærne  laane  den  lidt,  siger  hun." 

Hans  Kone  for  forfærdet  op  og  gav  sig  til  at 
tærske  ham  i  Ryggen.  „Aa  dit  Bæst,"  sagde  hun  og 

lo  halv  skamfuld.  „Altid  skal  de  Mandfolk  holde  én 
for  Trekant." 

Saa  huggede  man  løs  igen  og  lod  Maden  stoppe 
Munden  en  Overgang.  Nu  og  da  faldt  der  en  lun 
Bemærkning.  „Her  sidder  man  forresten  og  har  det 
rigtig  godt  mens  I  andre  slæber,"  sagde  Badutspringe- 
ren, Ottos  Arbejdskammerat.  Det  betød  at  han  ingen 
Steg  havde.  „Tag  og  lang  ham  Tandkødet  Mutter!" 
sagde  Stolpe. 

Da  Sulten  var  stillet,  tog  Løjerne  rigtig  Fart. 
Mortens  Gave  var  en  stor  Kransekage.  Det  var  et 
helt  Kunstværk,  han  havde  lavet  den  som  en  Pyra- 
mide, paa  Toppen  stod  et  ungt  Par  af  Sukker  og 
holdt  om  hinanden,  bag  dem  paa  et  Glansbillede  gik 
Solen  op.  Op  ad  Pyramidens  Trin  kravlede  forskel- 
lige Skikkelser  og  rakte  Armene  op  mod  Toppen. 
Der  blev  skænket  Vin  til  Kransekagen,  og  Morten 
holdt  en  lille  Tale  til  Pelle  om  Troskab  mod  den 
ny  Kammerat  han  havde  valgt  sig.  Tilsyneladende 
galdt  det  kun  Ellen,  men  Pelle  forstod  at  Mortens 
Ord  skulde  føres  meget  videre  ud;  de  havde  altid 
dobbelt  Bund. 

„Tak  for  det  du!"  sagde  han  bevæget  og  drak 
med  ham. 

Saa  holdt  Stolpe  en  Formaningstale  til  de  nygifte. 
Den  var  fuld  af  kostelige  Indfald  og  blev  modtaget 
med  Jubel. 

Ja  se  nu  kan  Fatter  tale,"  sagde  Madam  Stolpe. 
„Naar  det  ikke  gælder  noget,  saa  kan  han." 

„Hvad  er'et  du  siger  Mutter?"  udbrød  Stolpe  for- 
bavset, han  var  ikke  vant  til  Kritik  fra  den  Kant. 
„Vil  I  nu  høre,  nu  begynder  sku  ens  egen  Kone  at 
pille  Stilladset  væk  under  én." 

Ja  det  siger  jeg  nu!"  svarede  hun  og  saa  dristigt 
paa  ham,  hendes  Ansigt  var  blevet  hedt  af  Vinen. 
„Er  der  maaske  nogen  der  staar  saa  langt  fremme 
til  det  som  Fatter?  Han  var  den  første,  og  den  iv- 
rigste har  han  altid  været;  han  har  gjort  et  godt 
Stykke  Arbejde  end  de  fleste.  Han  kunde  saa- 
mænd  godt  været  en   af  Førstemændene  i  Dag  og 

givet  Tonen  an,  naar  det  ikke  var  for  den  forban- 
dede Hikke.  Klog  er  han,  og  sine  Kammeraters  Re- 
spekt har  han  ogsaa,  men  hvad  kan  det  nytte  naar 
man  hikker?  Hvergang  han  kommer  op  paa  en  Ta- 
lerstol, falder  Hikken  over  ham." 

„Det  er  da  vel  ikke  Brændevinshikke?"  spurgte 
den  lille  tykke  Badutspringer,  Albert  Olsen. 

„Ak  nej.  Fatter  har  aldrig  drevet  Flaskeagitation," 
svarede  Madam  Stolpe. 

„Naa,  det  var  en  køn  Tale  Mutter  der  holdt  for 
mig,"  sagde  Stolpe  leende  —  „og  hun  hikkede  sku 
ikke.   Det  er  alligevel  knusende,  som  der  er  nogen 

der  ikke  kan! Men  saa  var  det  altsaa  din  Tur 

Fredrik.  Nu  er  du  Svend,  og  skal  selv  tage  An- 
svaret for  at  Tingen  kommer  i  Lod  og  Vinkel.  Vi 
to  har  jo  taget  Tørnen  paa  Stilladset  og  kender  saa 
nogenlunde  hinanden  —  du  har  sommetider  væ't 
en  Klovn  og  sommetider  et  Fæhoved,  og  det  har 
ikke  manglet  paa  en  Lussing  fra  din  Gamle.  Det 
var  nu  mest  saadan  lidt  Lømmelalder;  naar  du  bare 
vilde,  var  der  ikke  noget  i  Vejen!  Og  den  Ros  skal 
du  ha'e,  at  du  kan  dine  Sager  —  du  behøver  ikke 
stikke  op  for  nogen.  Vis  nu,  hvad  du  duer  til, 
min  Dreng!  hold  dit  Skifte  saa  Kammeraterne  ikke 
skal  ta'e  dig  paa  Slæb!  og  snyd  dig  ikke  fra  din 
Omgang!" 

„Snyd  heller  ikke  Ølmanden  for  Flaskerne!"  ind- 
skød Albert  Olsen.  Otto  stødte  ham  i  Siden. 

„Nej  heller  ikke  det!"  sagde  Stolpe  og  lo.  „Saa 
er  der  bare  to  Ting  til,"  føjede  han  alvorligt  til. 
„Lad  vær  og  ha'e  Pigebørn  rendende  neden  for  Stil- 
ladset i  Arbejdstiden  —  det  ser  aldrig  godt  ud!  Og 
hold  altid  Kammeratskabet  højt!  Der  er  ikke  noget 
Navn  saa  lurvet  som  Ordet  Skruebrækker!" 

„Det  er  svart!"  udbrød  de  Bordet  rundt.  „Den 
var  godt  langet  ud!" 

Frederik  sad  og  lyttede  med  et  forlegent  Smil. 
han  var  i  nyt  hvidt  Murertøj,  og  paa  hans  runde 
Hage  sad  nogle  mørke  Krølhaar,  som  han  hvert 
Øjeblik  følte  til.   Han  ventede   spændt  paa  at  den 

Gamle  skulde  blive  færdig,  saa  han  kunde  komme 
til  at  drikke  Dus  med  ham. 

„Og  nu  min  Dreng,"  sagde  Stolpe  og  tog  Laaget 
af  Potten  —  „er  du  optaget  i  Svendenes  Lav,  og 
velkommen  skal  du  være!  Skaal  du!"  Han  satte 
med  et  lille  Blink  i  Øjet  Potten  for  Munden  og 
drak. 

„Skaal  du!"  svarede  Frederik  med  lysende  Øjne, 
da  Faderen  rakte  ham  Drikkehornet.  Det  gik  videre 
Bordet  rundt,  Kvinderne  hvinede  før  de  drak.  Det 
var  fuldt  af  Bajerskøl,  og  i  den  brune  Vædske  flød 
smaa  Bajerske  Pølser.  Mens  Drikkehornet  gjorde 
sin  lystige  Runde  om  Bordet,  istemte  Stolpe  Murer- 
visen; de  andre  sang  Omkvædet  med: 

Det  Mandfolk  med  hvid  Kasket  og  Bluse  — 
at  han  er  Murer  ved  hver  en  Sjuft. 
Giv  ham  lidt  Kalk  og  Sten,  og  sikke  Huse 
han  smækker  op  i  den  bare  Luft! 
Paa  Gaden  stanser  Godtfolk  i  Flok: 

Aa,  naa  da  da! 
Stilladset  gynger,  men  det  staar  vel  nok? 

Den  Murer  balancerer  skidt  paa  Gaden 
og  dratter  ned  i  hver  Kælderhals; 
for  han  har  hjemme  oppe  over  Staden 
omtrent  i  Højden  som  femte  Sals. 
Om  Hodet  basker  ham  Fugle  smaa 

—  aa,  naa  da  da! 
Stilladset  gynger,  men  kil  bare  paa! 

For  Mureren,  hvad  ved  han  af  Svimlen? 
Nej  af  sig  selv  holdt  han  aldrig  op! 
Han  kiler  bare  paa  durk  op  mod  Himlen, 
til  Loven  kommer  og  siger:  Stop! 
Pist  er  I  gale?  dér  bor  Vorherr'! 

Aa,  naa  da,  da! 
Og  han  har  Servitut  —  den  var  værr' ! 

Men  varskoes  han:  Ugen  den  er  omme, 
han  maaler  op  og  gør  ren  Besked. 
Med  Ugelønnen  i  den  ene  Lomme 
han  kravler  morderlig  forsigtig  ned. 
Nø,  sikke  Sølvtøj  han  slæber  paa! 

—  aa,  naa  da  da! 
Stilladset  gi'r  sig;  men  det  maa  vel  gaa. 

Pelle  Erobreren  III  11 

Den  lille  tykke  Skiferdækker  sad  med  begge  Arme 
paa  Bordet  og  stirrede  lige  ud  med  lidt  tinnede  Øjne. 
Da  Sangen  var  forbi,  løftede  han  Hovedet  lidt:  Ja 
den  kan  jo  være  meget  rigtig  —  saadan  hvad  det 
angaar.  Men  Skiferdækkeren  kravler  sku  ligegodt 
højere  end  Mureren."  Han  var  blaarød  i  Hovedet. 

„Naa  Kammerat,  godt  Ord  igen,"  sagde  Stolpe 
gemytligt.  „Det  kommer  jo  ikke  an  paa  i  Aften 
hvem  der  kravler  højest  —  men  bare  paa  at  vi 
morer  os." 

„Nej  det  kan  jo  nok  være,"  svarede  Albert  Olsen 
tykt  og  lod  Hovedet  synke  igen.  „Men  Skiferdæk- 
keren kravler  sku  højest!"  Saa  sad  han  og  mum- 
lede. 

„Lad  ham  bare  være,"  hviskede  Otto  —  „ellers 
faar  han  Bersærkergang.  —  Saa  lad  nu  vær  med  at 
være  gnaven  gamle  Svend,"  sagde  han  og  lagde  Ar- 
men om  Albert  Olsens  Skulder.  „Der  er  jo  alligevel 
ikke  nogen,  der  kan  stikke  dig  i  den  Kunst  at  falde 
ned." 

Badutspringeren  havde  faaet  sit  Navn,  fordi  han  — 
bedst  som  han  laa  paa  Taget  og  arbejdede  —  plejede 
at  rutsje  ud  over  og  forsvinde  i  Gadedybet.  Han 
var  faldet  ned  fra  Hushøjde  flere  Gange  uden  at 
komme  til  videre  Fortræd;  en  Gang  havde  han  dog 
brækket  begge  Benene  og  hjulede  nu  ikke  saa  lidt 
paa  dem.  For  at  formilde  ham  fortalte  Otto,  som  var 
hans  Makker,  om  hvordan  han  sidst  faldt  ned : 

„Vi  ligger  altsaa  paa  Taget  og  mikser  —  ham  og 
mig,  og  hundekoldt  var  det.  Han  havde  naturligvis 
krænget  Tovet  af  sig;  og  bedst  som  vi  ligger  og 
sludrer  er  han  væk.  Saa  for  Pokker!  raaber  jeg  til 
de  andre  —  nu  røg  Badutspringeren  igen!  Og  vi 
ned  ad  Trapperne  i  en  Fart.  Vi  var  jo  ikke  sat  op 
til  Narrestreger  kan  I  nok  begribe  —  men  der  laa 
ingen  Albert  Olsen  paa  Stenbroen.  Hvor  Fan  blev 
Badutspringeren  af?  siger  vi  og  glor  dumt  paa  hin- 
anden. Men  saa  kigger  jeg  tilfældigvis  over  efter  en 
Kælderbeværtning,  og  der  sidder  han  sku  neden  for 
Vinduet  og  vinker  saadan  med   Pegefingren  op  for 

Øjet,  at  vi  skal  komme  ned  og  faa  en  01.  Jeg  blev 
saa  knusende  tørstig,  sagde  han  bare  —  jeg  havde 
ikke  Tid  til  at  følge  Trappen!" 

Badutspringeren  var  blevet  god  igen  ved  de  andres 
Latter.  „Kan  I  gi'e  en  01?"  sagde  han  og  rejste  sig 
tungt.  Han  fik  den  og  satte  sig  hen  i  en  Krog. 

Stolpe  sad  og  legede  med  Kanarifuglen  som  og- 
saa  skulde  have  sin  Del  af  Gildet.  Den  sad  oppe 
paa  hans  røde  Øre  og  pillede  ham  i  Haaret,  hoppede 
saa  langs  hans  Arm  ned  paa  Bordet.  Han  spurgte 
hvert  Øjeblik:  „Hvad  har  Hansemand?" 

„Piip!"  sagde  Kanarifuglen  hver  Gang.  Saa  lo  de 
alle:  Hansemand  har  Pip! 

„Nej,  hvor  er  han  klog,  at  han  saadan  kan  svare," 
sagde  Konerne. 

„Klog  —  nej  han  er  durkdreven  er  han!  Engang 
havde  vi  købt  en  Hun  til  ham;  for  Mutter  syntes 
det  var  Synd,  at  han  ikke  ogsaa  skulde  ha'e  Kær- 
ligheden at  føle.  De  giftede  sig  ogsaa  meget  pænt, 
og  Madammen  la'e  to  Æg;  men  da  hun  gav  sig  til 
at  ruge  paa  dem,  blev  Hansemand  sku  gnaven  i 
Ansigtet  —  han  kaldte  paa  hende,  at  hun  værsgod 
skulde  komme  med  op  paa  Pinden.  Det  vilde  hun 
ikke,  og  en  Dag  hun  var  henne  og  tog  sig  lidt  Mad, 
hoppede  han  ned  og  vippede  Æggene  ud  mellem 
Tremmerne.  Han  var  skalusse  —  Raden!  Jo  Dyr  er 
storartet  kloge,  det  er  kolossalt  som  saadan  en  lille 
Tingest  kan  regne  den  ud!  Vil  I  nu  bare  se  dér." 

Hansemand  var  hoppet  hen  over  Bordet  og  var  i 
Lag  med  Resterne  af  Kransekagen.  Han  sad  paa 
Kanten  af  Fadet,  og  vippede  veltilfreds  med  Halen 
mens  han  huggede  i  sig;  pludselig  lod  han  noget 
uartigt  falde  ned  paa  Dugen.  „Naa  da!"  udbrød 
Stolpe  forskrækket  —  „det  skulde  bare  været  én 
anden  én!  Saa  skulde  I  ha'e  hørt  Mutter  bruge 
Mund." 

Gamle  Lasse  var  ved  at  ryste  sammen  af  Latter, 
saa  lystige  Kumppaner  havde  han  aldrig  været  imel- 
lem før.  „Dette  her  er  jo  lige  som  at  komme  midt 
op  i  en   halv  Snes  af  Bror  Kalles  Slags,"  hviskede 

han  til  Pelle.  Pelle  smilede  blot  fraværende.  Ellen 
holdt  hans  Haand  i  sit  Skød  og  sad  og  legede  med 
Fingrene. 

Der  kom  et  Lykønskningstelegram  til  Pelle  fra 
Fagforeningen;  det  bragte  igen  Samtalen  ind  paa  al- 
vorligere Omraader.  Morten  og  Stolpe  kom  i  Dispyt 
om  Bevægelsen;  Morten  mente,  den  ikke  tog  nok 
Sigte  paa  den  enkelte  men  lagde  for  megen  Vægt 
paa  Stemmemassen.  Han  mente  Revolutionen  skulde 
komme  inde  fra. 

„Nej,"  sagde  Stolpe  —  „det  fører  ikke  til  noget. 
Men  kan  vi  sætte  vore  egne  ind  i  Rigsdagen  og 
faa  Flertal,  saa  omdanner  vi  Samfundet  efter  vort 
Program.  Og  det  er  fuldt  ud  lovligt!" 

,Ja  men  det  drejer  sig  om  Mad!"  sagde  Morten 
stærkt.  „Sultne  Folk  skal  ikke  sidde  og  øve  sig  i  at 
blive  Flertal  —  for  mens  Græsset  gror,  dør  Koen! 
De  skal  tage  selv;  gør  de  ikke  det,  saa  er  der  noget 
i  Vejen  med  deres  Selvfølelse  —  og  saa  maa  man 
vække  dem  til  Bevidsthed  om  deres  eget  Menneske- 
værd. Hvis  der  kom  en  Lov  og  forbød  Fattigmand 
at  indaande  Luften,  tror  De  saa  han  lod  være  med 
det?  —  han  kunde  simpelt  hen  ikke!  Det  er  sørge- 
ligt, at  han  kan  gaa  og  se  paa  Mad  og  lade  være  at 
spise  af  den  —  der  er  noget  i  Vejen  med  hans  Le- 
vedygtighed her!  Og  det  benytter  Samfundet  sig  af 
ti  han  Fortræd.  —  Hvad  har  den  Fattige  med  Lo- 
ven at  gøre,  han  staar  jo  uden  for  det  hele!  En  Mand 
maa  ikke  sulte  sin  Hest  eller  Hund,  men  Samfun- 
det som  forbyder  ham  det,  sulter  selv  sine  Arbejdere! 
Jeg  tror,  det  hævner  sig,  at  præke  endnu  mere  Lov- 
lydighed for  Smaafolk;  vi  faar  skidt  Materiale  til 
det  ny  Samfund  engang." 

„Naa  ja,  det  er  vel  ikke  af  Respekt  for  det  kapi- 
talistiske Samfunds  Love  vi  øver  os  i  Lovlydighed," 
sagde  Stolpe  lidt  usikkert  —  „men  af  Hensyn  til 
os  selv.  Gud  hjælpe  de  Stakler  der  tager  sig  til 
Rette." 

„De  holder  dog  Saaret  friskt!  —  alle  de  andre  der 
sulter  i   Stilhed,  hvad  udretter  de?   Det  er  bare  for 

faa,  saa  man  har  Plads  til  dem  i  Fængslerne.  Men 
hvis  enhver  der  sulter,  stak  sin  Arm  gennem  Bu- 
tiksruden og  tog  selv  —  saa  skulde  man  snart  faa 
Madspørgsmaalet  løst;  man  putter  ikke  den  halve 
Nation  i  Fængsel.  Nu  er  Sulten  jo  en  Samfundsdyd 
mere,  som  man  øver  saa  man  sommetider  dør  af 
det  —  til  Fordel  for  dem  der  sanker  til  Bunke. 
Brave  Fattigper  faar  et  Klap  paa  Skulderen,  fordi 
han  er  saa  lovtro  —  hvad  behøver  han  mer?" 
,Ja  for  Fanden,  vist  er  det  galt  fat!"  udbrød  Stolpe 

—  „men  det  er  jo  netop  derfor  — .  Nej  De  faar 
mig  sku  ikke  med,  min  unge  Ven!  De  er  mig  for 
rød.  Den  skær  ikke!  Nu  har  jeg  været  i  Bevæ- 
gelsen fra  første  Dag,  og  der  er  ingen  der  skal 
komme  og  sige,  at  Stolpe  er  bange  for  at  vove  Pel- 
sen; men  den  Fason  er  jeg  ikke  med  paa.  Vi  har 
holdt  Retningen,  og  alt  hvad  vi  har  naaet  fik  vi  paa 
den  Konto." 

,Ja  det  er  sandt,"  udbrød  Madam  Stolpe.  „Naar 
jeg  tænker  paa  den  første  Tid  og  saa  nu,  vil  jeg  slet 
ikke  tro  mig  selv.  Dengang  kunde  vi  ikke  begaa  os 

—  ikke  engang  blandt  Folk  af  vor  egen  Stilling;  de 
sjikanerede  os  paa  alle  Maader,  og  hadede  Fatter  fordi 
han  ikke  var  samme  Slags  Drog  som  de  selv,  men 
tog  sig  af  deres  Sager.  Hver  Gang  naar  jeg  kom 
ud  af  Køkkendøren,  hang  der  en  skidden  Rak  af  en 
Karklud  paa  Haandtaget.  Ogsaa  værre  Ting  smurte 
de  paa  Døren  —  og  hvem  var  det  vel?  Jeg  sagde 
det  ikke  til  Fatter,  for  saa  var  han  blevet  rasende 
og  havde  revet  hele  Huset  ned  for  at  faa  fat  paa 
den  skyldige,  han  havde  saamænd  nok  at  slaas  med 
endda.  Men  nu:  Aa  dér  kommer  Stolpe  —  Hurra 
for  Stolpe!  Ham  maa  man  ha'e  Respekt  for,  for  han 
er  Veteran!" 

„Det  kan  være  meget  rigtigt,"  mumlede  Albert 
Olsen  —  „men  Skiferdækkeren  kravler  ligegodt 
højest."  Han  sad  med  sænket  Hoved  og  saa  ond  ud 
af  Øjnene. 

„Vist  kravler  han  højest,"  sagde  Madammerne. 
„Der  er  jo  heller  ingen  der  siger  andet." 

„Lad  ham  bare  være,"  sagde  Stolpe,  „han  har  en 
lille  én  paa!" 

„Saa  skulde  han  saamænd  gaa  sig  en  Tur  i  Luf- 
ten og  ikke  sidde  og  være  ubehagelig,"  sagde  Ma- 
dam Stolpe  bestemt. 

Badutspringeren  rejste  sig  besværligt.  „Sa'e  De  en 
Tur  i  Luften,  hva'  Madam?  Ja  for  er  der  nogen  der 
kan  gaa  i  Luften,  saa  er  det  sku  Albert  Olsen.  De 
storsnudede  Murere,  hvad  kan  de  vel?"  Han  stod 
med  ludende  Hoved  og  gav  ondt  af  sig.  Ja  ja,  saa 
gaar  vi  en  Tur  i  Luften  —  mig  skal  I  ikke  være 
Nar  for."  Han  ravede  ud  ad  Køkkendøren. 

„Hvad  skal  han  dog  den  Vej?"  udbrød  Madam 
Stolpe  forskrækket 

„Aa  han  skal  vel  bare  ned  i  Gaarden  og  ha'e 
Kallunet  vendt,"  sagde  Otto.  „Han  er  en  brilliant 
Fyr,  men  han  taaler  ikke  noget  at  drikke." 

Pelle  havde  siddet  og  ridset  med  Blyanten  paa  et 
Ark  Papir,  mens  de  andre  diskuterede.  Ellen  hang 
over  hans  Skulder  og  saa  paa  ham;  han  havde  hen- 
des hede  Aande  i  Øret,  og  smilte  lykkeligt  mens 
Blyanten  arbejdede.  Ellen  tog  Tegningen  da  han  var 
færdig,  og  skubbede  den  hen  ad  Bordet  til  de  andre ; 
det  var  en  tyk  svedende  Mand  der  trillede  sin  egen 
Mave  foran  sig  paa  en  Bør.  „Kapitalismen  —  naar  vi 
andre  nægter  at  gøre  Tjeneste  længer!"  stod  der 
neden  under.  Tegningen  gjorde  megen  Lykke.  „Du 
er  mig  Pokker  til  Fyr  du!"  sagde  Stolpe.  „Den  sen- 
der jeg  ind  til  Vittighedsbladet  —  jeg  kender  Re- 
daktøren." 

Ja  han!"  udbrød  Lasse  stolt  —  „der  er  ikke  den 
Ting  han  ikke  kan.  Bølen  maa  vide  hvor  han  har 
det  fra,   for  efter  Faderen   er  det  ikke."  Saa  lo  de. 

Tømrer  Stolpes  skikkelige  Kone  sad  og  saa  for- 
undret paa  Tegningen,  flyttede  saa  Blikket  hen  paa 
Pelles  Fingre  og  tilbage  igen.  Jeg  kan  forstaa  at 
man  kan  sige  noget  morsomt  med  Munden,"  sagde 
hun  —  „men  med  Fingrene,  det  begriber  jeg  ikke. 
Og  den  Stakkel,  som  han  maa  slæbe  paa  sin  Mave! 

Det  er  næsten  værre  endnu  end  dengang  jeg  gik 
med  Viktor." 

„Fætter  Viktor  —  det  er  hans  den  mindste  der 
var  saa  knusende  klog!"  sagde  Otto  forklarende  og 
sendte  Pelle  et  varskoende  Blik. 

Ja  han  er  rigtignok  klog,  skønt  han  ikke  er  mer 
end  et  halv  Aar.  Forleden  Dag  tog  jeg  ham  med 
ned  for  at  købe  Mælk.  Og  siden  vilde  han  saamænd 
ikke  ha'e  sin  Mors  det  venstre  Bryst;  Knægten 
havde  ved  Gud  set,  at  Kusken  tappede  skummet 
Mælk  af  den  venstre  Side  af  Vognen  og  sød  af  den 
højre.  —  Og  en  anden  Gang  — " 

„Saa  Mutter,  lad  du  det  nu  være  nok!"  sagde  Tøm- 
rer Stolpe.  „Kan  du  ikke  se  de  sidder  og  holder 
dig  for  Trekant?  Nu  skulde  man  vel  saa  se  at 
komme  hjem."  Han  saa  lidt  stødt  ud. 

„Hvad,  vil  I  allerede  gaa?"  sagde  Stolpe.  ,Ja  Død 
og  Pine,  Klokken  er  jo  blevet  mange.  Men  vi  maa 
ha'e  en  Sang  først." 

„Snart  dages  det  — "  foreslog  Madam  Stolpe  an- 
strængt;  hun  var  saa  træt  at  hun  nikkede. 

Da  man  havde  sunget  Socialistmarsjen,  brød  man 
op.  Lasse  fik  Lommerne  stoppet  fulde  af  Lækkerier 
til  de  tre  forældreløse. 

„Hvor  er  Badutspringeren  henne?"  udbrød  Otto 
pludselig. 

„Han  er  maaske  blevet  syg  nede  i  Gaarden," 
sagde  Stolpe  —  „spring  ned  og  se,  Fredrik!"  De 
havde  helt  glemt  ham. 

Frederik  kom  op  og  meldte,  at  Albert  Olsen  ikke 
var  i  Gaarden  —  og  Porten  var  laaset.  „Han  skulde 
da  vel  ikke  være  gaaet  op  paa  Taget?"  sagde  én. 

De  gik  op  ad  Køkkentrappen,  Døren  til  Loftet 
stod^aaben,  et  Tagvindu  ligeledes.  Otto  smed  Frak- 
ken og  svang  sig  op  gennem  Vinduet.  Helt  henne 
paa  Rygningen  sad  Badutspringeren  og  snorksov; 
han  'støttede  Ryggen  til  Brandgavlens  Kam  der  ra- 
gede en  halv  Alen  op,  lige  bag  ham  var  det  bratte 
Dyb. 

„Lad  vær  og  raab!"  sagde  Murer  Stolpe  dæmpet. 
„Og  tag  et  ordenlig  Tag  i  ham,  før  du  vækker  ham!" 

Men  Otto  gik  lige  løs  paa  sin  Makker.  „Hallo 
Kammerat!  det  er  Fyraften!"  raabte  han. 

Javel,"  svarede  Badutspringeren  og  kom  paa  Be- 
nene. Han  stod  lidt  og  svajede  over  Afgrunden,  saa 
foretrak  han  Retningen  over  Taget,  fulgte  i  Hælene 
paa  Otto  og  krøb  ned  gennem  Vinduet. 

„Hvad  Fanden  har  du  bestilt?"  spurgte  Stolpe 
leende.  „Har  du  væ't  paa  Arbejde?" 

Jeg  var  bare  lidt  oppe  og  trække  frisk  Luft.  Har 
I  en  01?  Men  hvad  er  den  a'  —  gaar  man  alle- 
rede hjem?" 

Ja  du  har  siddet  deroppe  to  Timer  og  kigget 
Stjærner,"  sagde  Otto. 

Alle  Gæsterne  var  gaaet,  Lasse  og  det  unge  Par 
stod  og  ventede  for  at  sige  Farvel.  Madam  Stolpe 
gik  med  Taarer  i  Øjnene  og  bandt  Ellen  ind.  „Pas 
nu  paa  Nattekulden!"  sagde  hun  tykt  og  blev  ved 
at  staa  og  nikke  ned  efter  dem,  med  blændede 
Øjne. 

„Saa!  der  er  jo  ikke  noget  at  staa  og  vande  Høns 
efter,"  sagde  Murer  Stolpe  og  førte  hende  ind.  „Tag 
du  nu  og  list  i  Seng,  saa  skal  jeg  nok  visse  Badut- 
springeren i  Søvn.  Tak  for  i  Dag  Mutter!" 


XVI 

Pelle  havde  sin  Disk  staaende  ud  fra  den  smalle 
Pille  mellem  Stuens  to  Vinduer;  man  kunde  lige 
knibe  sig  mellem  Enden  af  Disken  og  det  runde 
Bord  som  stod  midt  paa  Gulvet.  Paa  Hovedvæggen 
stod  en  egetræsmalet  Buffet  som  var  Ellens  Stolthed, 
og  lige  over  for  paa  den  modsatte  Væg  stod  hendes 
Ungpigekommode  med  Spejlet  over  og  hvid  Hede- 
bodug  paa.   Paa   Komoden  stod  et  poleret  Syskrin, 

et  Par  Fotografier  og  nogle  Nipsgenstande;  med  sit 
hvide  Klæde  lignede  den  et  lille  Alter. 

Pelle  var  kun  hos  Mester  Beck  hveranden  Dag, 
den  øvrige  Tid  sad  han  hjemme  og  agerede  Smaa- 
mester.  Han  havde  mange  Bekendte  herude,  lutter 
Fattigfolk  som  sled  deres  Skotøj  ind  til  Strømpen, 
før  de  lod  det  gøre  i  Stand;  men  der  kunde  dog 
holdes  en  Dagløn  paa  det.  Fra  Ellens  Familie  og 
deres  Omgangskreds  fik  han  ogsaa  Arbejde.  Det  var 
en  anden  Slags  Folk;  selv  om  de  kunde  sidde  haardt 
i  det,  bevarede  de  altid  Skinnet  og  optraadte  med 
en  vis  Flothed.  Deres  smalle  Steder  beholdt  de  for 
sig  selv. 

Han  kunde  sagtens  have  fundet  Svendearbejde 
nok,  men  holdt  af  denne  Ordning  der  gav  Grund- 
laget for  noget  selvstændigt;  der  var  mere  Fremtid 
i  den.  Der  var  ogsaa  en  egen  Klang  i  Arbejdet  med 
Hjemmet  som  Baggrund;  det  gav  grødefuld  Varme 
i  Sindet  at  lade  Blikket  glide  fra  Arbejdet  ind  i 
Stuen,  hvor  Tingene  stod  saa  fortroligt  og  bredte 
Hygge  om  sig  som  havde  de  altid  hørt  sammen. 
Naar  Morgensolen  faldt  ind,  lo  det  hele;  og  midt  i 
det  gik  Ellen  nynnende  og  havde  travlt.  Hun  trængte 
til  at  være  i  hans  Nærhed  bestandig,  og  var  glad 
for  hver  Dag  han  tilbragte  hjemme.  Saa  gjorde  hun 
sit  Arbejde  i  Køkkenet  saa  kort  som  muligt  og  sad 
inde  hos  ham;  han  maatte  lære  hende  at  stikke 
Lapper  paa  og  afneje  en  Saal,  og  hun  hjalp  ham 
med  Arbejdet. 

„Nu  er  du  Mester,  og  jeg  er  din  Svend,"  sagde 
hun  glad.  Hun  bjærgede  ogsaa  Kunder  til  ham,  det 
var  hendes  Higen  at  beholde  ham  hjemme  altid: 
Jeg  skal  nok  hjælpe  dig  alt  det  jeg  kan!  Og  en 
Dag  har  du  saa  meget  Arbejde,  at  du  kan  antage  en 
Dreng  —  og  siden  en  Svend."  Saa  tog  han  hende  i 
sine  Arme,  og  de  arbejdede  omkap  og  sang  Viser. 

Pelle  var  helt  lykkelig  og  havde  lagt  alle  Sorger 
og  Byrder  fra  sig.  Dette  var  hans  Rede,  hvor  hver 
Pind  og  hvert  Straa  var  mere  værd  end  alt  andet 
paa  Jorden,  Der  var  nok  at  gøre  med  at  holde  sam- 

men  paa  den  og  fore  den  lidt  blødt  ud,  og  Pelle 
gik  op  i  dette  Arbejde  med  en  Glæde  som  havde 
han  først  nu  fundet  sin  egenlige  Bestemmelse.  Nu 
og  da  kom  de  tunge  Dønninger  ind  til  ham  fra 
Massens  Bevægelse  og  satte  hans  Sind  i  stærke 
Svingninger.  Saa  talte  han  ildfuldt  op  i  stærk  Indig- 
nation, eller  hans  Lykke  gav  ham  lyse  Syn  som  han 
udviklede  for  hende.  Det  blev  Ellen  der  fik  dét  og- 
saa!  Hun  hørte  stolt  paa  ham;  og  under  hendes  for- 
elskede Øjne  dristede  han  sig  frem  i  stærkere  Ud- 
tryk og  Billeder,  end  det  egenlig  laa  til  ham.  Naar 
han  endelig  tav,  blev  hun  ved  at  dvæle  paa  ham 
med  sine  mørke  Øjne,  der  altid  syntes  at  se  noget 
i  ham  han  ikke  selv  kendte. 

„Hvad  tænker  du  nu  paa?"  spurgte  Pelle,  som 
gærne  vilde  have  en  Samtale  i  Gang  om  det  der 
var  oppe  i  ham.  Der  var  ikke  andre  til  for  ham  end 
Ellen,  han  trængte  til  at  drøfte  det  ny  netop  med 
hende,  og  føle  den  vidunderlige  Lykke  ved  at  være 
to  om  dét  ogsaa. 

„Jeg  tænker  paa,  hvor  rød  din  Mund  dog  er  naar 
du  taler!  — den  længes  vist  efter  Kys!"  svarede  hun 
og  fløj  ham  om  Halsen. 

Foreteelserne  ude  omkring  interesserede  hende 
ikke;  hun  kunde  kun  tale  om  sin  Kærlighed  og  hvad 
der  angik  dem  selv.  Men  den  hæftige  Stirren  i  hen- 
des Blik  gav  Tilværelsen  dyb  Baggrund,  helt  gaade- 
fuldt  kunde  den  virke  paa  ham  som  en  Lokken  for 
ukendte  Sider  af  hans  Væsen.  „Den  Pelle  hun  ser, 
maa  være  en  anden  end  den  jeg  kender,"  tænkte 
han  lykkelig.  Noget  kønt  og  stærkt  maatte  det  være, 
som  holdt  hende  saa  fast  at  hun  led  ved  at  fjærne 
sig  blot  et  Øjeblik!  —  Naar  hun  saa  havde  stirret 
længe  nok,  knugede  hun  sig  forvirret  ind  til  ham  og 
gemte  sit  Ansigt  bort. 

Uden  at  han  mærkede  det,  ledte  hun  hans  Kræf- 
ter tilbage  og  over  paa  hans  eget.  Han  kunde  arbejde 
for  to,  naar  hun  sad  over  for  ham  ved  Disken  og 
underholdt  ham  mens  hun  hjalp  til.  Pelle  syntes 
egenlig  deres  lille   Rede   var  ganske  hyggelig,  men 

Ellen  havde  Sindet  fuldt  af  Planer  til  Forbedringer 
og  Fremgang  ogsaa  dér.  Til  Forretningen  hørte  et 
borgerligt  Hjem  med  bløde  Møbler  og  mange  Slags 
Ting,  det  byggede  hun  allerede  paa.  Hjemmet  her, 
der  for  ham  var  som  et  kært  Ansigt  man  overhove- 
det ikke  tænker  sig  anderledes,  var  for  hende  noget 
foreløbigt  —  Ting  der  efterhaanden  skulde  erstattes 
af  kønnere  og  bedre.  Bag  hendes  hyggelige  Snak  om 
daglige  Smaating  aabnede  der  sig  et  stort  Perspek- 
tiv; han  maatte  hænge  i,  skulde  han  svare  til  alt  det 
hun  ventede  af  ham! 

Ellen  var  ikke  den  der  forsømte  sit  Hus  —  der 
randt  overhovedet  ikke  noget  bort  mellem  Fingrene 
paa  hende.  Naar  Pelle  var  paa  Værksted,  endevendte 
hun  det  hele,  skurede  og  skrubbede,  og  havde  noget 
godt  til  ham  ved  Maaltiderne.  Om  Aftenen  var  hun 
uden  for  Værkstedsdøren  og  ventede  paa  ham.  Saa 
gik  de  en  Tur  langs  Kanalen  og  over  den  grønne 
Vold  hvor  Børnene  legede.  Ellen  hang  tungt  paa 
hans  Arm.  „Nej  Pelle,  som  jeg  har  længtes  efter  dig 
i  Dag!"  sagde  hun  dvælende.  „Nu  har  jeg  dig  jo,  og 
alligevel  gør  det  helt  ondt  i  mine  Bryster;  de  ved 
ikke  endnu  at  du  er  hos  mig." 

„Skal  vi  ikke  arbejde  lidt  i  Aften  —  blot  et  Kvar- 
ter?" sagde  hun  gærne  naar  de  havde  spist.  „Des 
før  bliver  du  Mester  og  kan  tage  dig  det  lidt  beha- 
geligere." Pelle  havde  maaske  mere  Lyst  til  at  gaa 
Aftentur  med  hende  gennem  Byen,  eller  tage  ud  et 
Sted  og  nyde  Solnedgangen;  men  hendes  mørke 
Øjne  lukkede  sig  om  ham. 

Hun  var  fuld  af  Vilje  i  al  sin  Kærlighed  —  og 
altid  var  det  ham  det  drejede  sig  om.  Der  var  no- 
get ved  hendes  Væsen,  som  udelukkede  den  Mulig- 
hed at  hun  tænkte  paa  sig  selv.  I  Forhold  til  hende 
selv  var  alting  hende  ligegyldigt,  det  var  kun  sam- 
men med  ham  hun  ønskede  —  og  for  ham!  Hun 
var  uberørt  og  gavmild  som  ny  Jord;  Pelle  havde 
vakt  Kærligheden  i  hende  —  som  en  uophørlig 
Trang  til  at  give.  Han  følte  ydmygt,  at  alt  hvad  hun 

ejede  bragte  hun  ham  som  Gave,  og  gjorde  alt  for 
at  gengælde  hendes  Rundhaandethed. 

Han  havde  afslaaet  at  overtage  Ledelsen  af  Orga- 
nisationen. Samlivet  med  Ellen  og  Opretholdelsen  af 
det  nystiftede  Hjem  lævnede  ikke  Tid  til  en  an- 
strængende  Virksomhed  udad.  Ellen  blandede  sig 
ikke  i  det,  men  naar  han  kom  hjem  og  havde  til- 
bragt sin  Aften  med  Møder,  var  hun  forgrædt.  Der 
var  en  Svaghed  i  det  han  ikke  forstod  at  møde  paa 
anden  Maade,  saa  blev  han  hjemme  hos  hende.  Og 
han  kom  ikke  til  at  savne  noget,  Ellen  gav  ham  ri- 
gelig Erstatning.  Hun  forstod  at  lukke  det  lille  Hjem 
om  ham  og  gøre  det  til  en  Verden  af  rigt  inderligt 
Liv.  Større  Lykke  gaves  ikke  end  at  sætte  sig  som 
festligt  Maal  —  en  Porcelæns  Urtepotte  der  kunde 
staa  i  Vinduet  med  Aspedistraen.  Det  tog  en  Uges 
Overlæg  og  Sparen;  og  naar  de  havde  faaet  den, 
gik  de  Arm  i  Arm  over  paa  den  anden  Side  Kana- 
len og  skottede  over  til  Vinduerne  for  at  se  Virk- 
ningen. Og  saa  dukkede  noget  nyt  op  —  Brødma- 
skine, graveret  Dørplade;  hver  Lørdag  Aften  betød 
en  ny  lille  Erhværvelse. 

Arbejderen  laa  og  blev  ikke  læst;  naar  Pelle  lagde 
Arbejdet  fra  sig  et  Øjeblik  for  at  kigge  i  den,  var 
Ellen  der  og  nappede  ham  i  Øret  med  sine  Læber 
—  hans  Fritid  tilhørte  hende.  Og  det  var  en  dejlig 
Adspredelse  i  Arbejdet  at  lege  sorgløst  som  to 
Hundehvalpe,  dejligere  end  at  slæbe  paa  Byrden  af 
de  manges  trælse  Kaar.  Saa  blev  Bladet  sagt  af; 
Ellen  fik  Pengene  hver  Uge  til  sin  Sparegris.  Hun 
havde  udset  sig  et  Hjørne  henne  paa  Torvegade, 
hvor  de  skulde  have  Butik  og  Værksted  med  tre- 
fire  Svende  —  det  sparede  hun  sammen  til.  Pelle 
maatte  beundre  hendes  Klogskab,  for  det  var  et  godt 
Strøg. 

Efter  Giftermaalet  kom  de  ikke  saa  meget  hos 
Svigerforældrene.  Stolpe  syntes  at  Pelle  var  i  Færd 
med  at  løbe  kold,  og  gjorde  saa  smaat  Nar  ad  ham 
for  at  sætte  Farten  op  i  ham  igen.  Men  saa  blev 
Ellen  vred  og  tørnede  haardt  sammen  med  ham  — 

hun  taalte  ikke  nogen  Kritik  over  Pelle.  De  tog  kun 
derud,  naar  Pelle  foreslog  det;  hun  selv  syntes  ikke 
at  trænge  til  Slægten  men  blev  helst  hjemme.  Ofte 
lod  de  som  de  ikke  var  hjemme,  naar  Familien  rin- 
gede paa  —  for  at  have  det  for  sig  selv.  Og  om 
Søndagen  tog  de  helst  ud  alene,  til  Dyrehaven  eller 
Kongens  Lyngby. 

Lasse  saå  de  ikke  meget  til.  Ellen  havde  engang 
for  alle  indbudt  ham  til  at  komme  og  spise  til  Aften; 
men  naar  han  kom  hjem  fra  Arbejdet,  var  han  for 
træt  til  at  skifte  Klæder  og  pudse  sig,  og  Ellen  var 
øm  "over  sit  lille  Hjem.  Han  havde  stor  Respekt 
for  hende,  men  følte  sig  ikke  rigtig  hjemme  i  hen- 
des Stuer. 

Han  havde  beholdt  Pelles  gamle  Værelse  og  fik 
sin  Kost  og  Forplejning  hos  de  tre  forældreløse.  De 
holdt  meget  af  ham,  al  deres  pudsige  Omsorg  for 
det  store  Hittebarn  Pelle  havde  de  ført  over  paa 
den  gamle  Mand.  Og  her  faldt  den  bedre  til;  Lasse 
var  ved  at  blive  Barn  igen  og  trængte  til  at  blive 
tullet  lidt  med.  Han  kunde  lytte  med  stor  Andagt  til 
Maries  Smaabekymringer,  og  Drengenes  Fortællinger 
om  hvad  de  oplevede;  og  svarede  med  Oplevelser 
fra  sine  Drengeaar  eller  ude  fra  Stenpladsen,  dygtigt 
pralende  for  ikke  at  staa  tilbage.  Naar  Pelle  kom 
over  for  at  faa  Faderen  med  hjem,  sad  de  fire  gærne 
og  havde  et  eller  andet  Børneværk  for;  de  smaa- 
trættedes  om  Fremgangsmaaden,  for  Lasse  vilde 
jo  være  den  klogeste.  Den  gamle  undslog  sig: 

„Du  faar  ikke  være  vred,  du  Pøjke,  fordi  jeg  for- 
sømmer jer;  men  jeg  er  træt  om  Aftenen  og  gaar 
tidlig  i  Seng." 

„Saa  kom  over  paa  Søndag  da  —  og  spis  Frokost 
med  os.  Saa  tager  vi  ud  bagefter!" 

„Nej,  paa  Søndag  har  jeg  noget  for  —  et  Stævne- 
møde du,"  sagde  Lasse  skælmsk  for  at  undgaa  vi- 
dere Spørgsmaal.  „Nyd  I  jer  unge  Lykke,  den  varer 
ikke  bestandig!" 

Hjælp  vilde  han  aldrig  tage  imod.  Jeg  tjener  til 
Føden   og  lidt   Klæder;   meget  behøver  jeg  ikke  af 

nogen  af  Delene  og  er  godt  fornøjet.  Du  har  vist 
ogsaa  nok  at  gøre,  du!"  svarede  han  bestandig. 

Lasse  var  altid  mild  og  venlig  og  lod  fornøjet, 
men  der  laa  et  eget  Slør  over  hans  Øjne  som  sad 
der  Skuffelse  i  hans  Sind. 

Og  Pelle  forstod  det  godt  —  det  havde  altid  væ- 
ret den  selvfølgeligste  Sag,  at  Lasse  skulde  tilbringe 
sine  gamle  Dage  ved  hans  Arne.  I  Barneaarenes 
Fremtidsdrømme  saa  forskellige  de  kunde  være,  var 
Far  Lasse  altid  med  og  nød  sin  Alders  Hvile  til  Tak 
for  hvad  han  havde  gjort.  Saadan  maatte  det  være, 
i  ethvert  Fattighjem  derude  paa  Landet  sad  der  en 
Gamling  i  Ovnkrogen  —  Børn  er  Alderdoms  ene- 
ste Trøst  for  Fattigmand. 

Det  lod  sig  ikke  indrette  foreløbig,  i  deres  to  smaa 
Stuer  var  der  ikke  Plads.  Ellen  manglede  sikkert 
ikke  Hjærterum,  hun  tænkte  ofte  paa  den  gamle  med 
et  eller  andet;  men  hendes  hæftige  Kærlighed  tillod 
ikke  Tredjemand  at  komme  helt  ind  paa  Livet  af 
dem.  Det  var  heller  aldrig  faldet  hende  ind  med  en 
Tanke;  og  Pelle  følte,  at  hvis  han  overtalte  hende 
til  at  tage  Far  Lasse  i  Huset,  maatte  det  vidunder- 
lige i  deres  Samliv  dø.  Saa  rigt  som  han  og  hun 
levede  fra  Stund  til  Stund  —  det  var  en  hellig 
Lykke  som  ikke  kunde  ofres  men  selv  krævede  alle 
Ofre!  Deres  Forhold  var  ikke  den  jævne  praktiske 
Holden-af  men  selve  den  store  Kærlighed  —  der 
ellers  kun  strøg  hen  over  Fattigfolks  Hverdag  i 
skønne  tragiske  Sange  om  ulykkelige  Elskende. 
Her  til  dem  kom  den  selv  —  som  et  lysende  Un- 
der! 

Og  nu  var  Ellen  med  Barn.  Hendes  Skikkelse 
blev  fyldigere  og  blødere.  Over  for  alle  andre  beva- 
rede hun  det  fremmede,  kolde  i  sit  Væsen;  men 
mod  Pelle  aabnede  hun  sig  helt.  Det  lille  Forbehold  — 
der  altid  havde  holdt  til  et  Steds  i  hende,  som  var 
der  noget  ikke  engang  han  kunde  erobre  —  forsvandt; 
hendes  Blik  stirrede  ikke  ransagende  længer  men 
lagde  sig  hengivent  til  Hvile  i  hans.  Der  kom  en 
forunderlig  blød  Ligevægt  over  hende  —  som  havde 

hun  nu  taget  hele  sit  i  Besiddelse;  og  hun  blev  skøn- 
nere Dag  for  Dag. 

Pelle  følte  sig  stolt  over  at  se  hende  udfolde  sig 
saa  rigt  under  hans  Kærtegn.  Han  havde  den  sam- 
me Følelse  af  overvættes  Gavmildhed,  som  Mulden 
pludselig  kunde  indgive  ham  i  hans  Barndom;  hans 
Sind  fyldtes  af  uendelig  Ømhed.  Der  var  en  besnæ- 
rende Magt  i  Ellens  løfterige  Hjælpeløshed;  han 
ofrede  gladelig  hele  Verden  for  at  tjene  hende  og 
det  hun  bar  saa  vidunderligt  paa. 

Han  stod  selv  op  om  Morgenen  og  gjorde  i  Stand 
og  lavede  Kaffe,  inden  han  gik  paa  Arbejde;  naar 
han  kom  hjem  og  Ellen  havde  skuret  og  skrubbet  i 
Huset,  blev  han  vred.  Han  fordoblede  sig  selv  for 
at  skaane  hende,  kneb  paa  Søvnen  og  var  rastløst 
paa  Færde;  hans  Ansigt  havde  et  stillestaaende  Præg 
af  Lykke,  der  gav  ham  Udseende  af  at  være  ind- 
skrænket. Uden  for  de  fire  Vægge  gik  hans  Tanker 
ikke,  Ellens  velsignede  Skikkelse  tog  det  hele. 

Nyanskaffelserne  hørte  op,  i  det  Sted  gjorde  Ellen 
besynderlige  Indkøb  af  Lærred,  Flonel  og  Lister. 
Der  var  hemmelige  Samtaler  mellem  hende  og  Mo- 
deren, som  Pelle  holdtes  udenfor;  og  naar  de  kom 
ud  til  Svigerforældrene,  fik  Madam  Stolpe  travlt  med 
at  rode  i  Skuffer  og  gav  Ellen  smaa  Pakker  med 
hjem. 

Tiden  gled  altfor  hurtigt  fprbi;  saa  udelukkende 
de  levede  for  deres  eget,  syntes  de  ikke  engang  de 
fik  alting  med.  Og  en  Dag  var  det,  som  det  hele 
skulde  falde  sammen  om  dem.  Ellen  laa  i  Sengen, 
hun  vred  sig  og  skreg  som  om  en  ond  Aand  havde 
taget  Bolig  i  hende!  Pelle  stod  bøjet  over  hende 
med  et  hjælpeløst  Udtryk,  og  for  Fodenden  af  Sen- 
gen sad  Madam  Blom;  hun  strikkede  og  læste  i 
sin  Avis  som  var  der  ingenting  paa  Færde.  „Skrig 
kun,  lille  Madam"  sagde  hun  engang  imellem  naar 
der  blev  hende  for  stille  —  „det  er  det  der  skal 
til!"  Ellen  saa  hadsk  paa  hende  og  pressede  trodsigt 
Læberne  sammen,  men  i  næste  Øjeblik  spærrede 
hun  Munden  vidt  op  og  brølede  vildt.  Hun  havde  et 

Reb  ned  om  Fodenden  af  Sengen,  det  trak  hun  i 
mens  hun  skreg.  Saa  faldt  hun  udmattet  sammen. 
„Du  stygge,  stygge  Dreng,"  hviskede  hun  med  et 
svagt  Smil.  Pelle  bøjede  sig  glad  ned  over  hende, 
men  hun  stødte  ham  pludseligt  bort,  hendes  skønne 
Legeme  forskød  sig,  den  forfærdelige  Kamp  rasede 
igen  i  hende.  Med  ét  løste  en  spæd  Stemme  hende 
af  og  fyldte  Hjemmet  med  en  ny  Tone.  „En  ny 
Mund  at  mætte,"  sagde  Madam  Blom  og  holdt  den 
nyfødte  op  ved  det  ene  Ben  —  det  var  en  Dreng. 

Pelle  gik  om  rød  i  Hovedet  og  helt  fortumlet, 
som  var  der  hændt  ham  noget  ingen  anden  havde 
oplevet  Magen  til.  Han  tog  Mester  Becks  Arbejde 
hjem  den  første  Tid,  og  passede  selv  Drengen  om 
Natten.  Hvert  Øjeblik  maatte  han  smide  Arbejdet  og 
ind  til  de  to.  „Det  er  storartet  med  dig,  som  saadan 
giver  et  Barn  for  et  Kys,"  sagde  han  straalende  — 
„og  oven  i  Købet  en  Dreng!  Sikken  et  Mandfolk 
der  skal  blive  af  ham." 

„Næ  —  er  det  en  Dreng!"  sagde  Familien.  „I  er 
ikke  væk!" 

„Det  manglede  bare!"  svarede  Pelle  vigtigt. 

Den  kvindelige  Familie  gjorde  Nar  ad  ham,  fordi 
han  passede  Barnet.  „Sikken  et  Mandfolk  —  han 
la'e  sig  saamænd  gærne  i  Barselseng,"  sagde  de  dril- 
lende. 

„Det  kunde  være  lige  meget  med  det,"  brummede 
Stolpe.  „Men  han  er  lige  ved  at  blive  Idiot  —  det 
er  meget  værre.  Og  det  gør  én  ondt  at  maatte  sige 
det,  men  det  er  Tøsens  Skyld!  Nu  har  hun  dog 
gaaet  her  al  sin  Tid  og  ikke  hørt  andet  end  hvad 
godt  er.  Men  Fruentimmer  er  ligesom  Katte,  der 
hænger  ikke  noget  ved  dem." 

Pelle  lo  blot  ad  deres  Stiklerier,  han  var  ovenud 
lykkelig. 

Nu  kunde  Lasse  ellers  finde  Vej  om  til  dem! 
Aldrig  saa  snart  havde  han  faaet  Melding  om  Begi- 
venheden, før  han  mødte  op  som  han  gik  og  stod. 
Der  var  kommet  et  dristigt  Sving  over  ham,  han 
smed  sin   Kabuds   paa   Gulvet  inden   for  Døren,  og 

brasede  ind  i  Sovekamret  som  vilde  nogen  holde 
ham  tilbage.  „Ak  det  lille  Væsen!  har  én  nu  set 
Mage  til  Guds  Engel!"  udbrød  han  og  gav  sig  til  at 
kvidre  løs  over  Barnet,  saa  Ellen  blev  rød  i  Kin- 
derne af  Moderstolthed. 

Hans  Glæde  over  at  være  blevet  Bedstefar  kendte 
ingen  Grænser.  „Saa  kom  det  jo,  saa  kom  det  jo!" 
blev  han  ved  at  gentage.  „Og  jeg,  som  frygtede  jeg 
skulde  komme  til  at  gaa  i  min  Grav  uden  Stedfor- 
træder! —  Ak  sikken  en  lille  buttet  Fanden!  der  er 
noget  at  begynde  Tilværelsen  med,  dér!  Han  bliver 
sikkert  Storborger  han,  du  Pelle!  vil  du  se  saa  trind 
han  er!  Kanske  Købmand  eller  Fabrikant  eller  no- 
get sligt!  Den  der  kunde  faa  se  ham  i  hans  Magt 
og  Vælde  —  men  det  lykkes  nok  ikke  Gamle  Lasse 
det."  Lasse  sukkede.  „Ja  ja,  nu  er  han  her  saa,  og 
som  han  ser  paa  én  allerede!  Kalurius  tænker  nok: 
Hvad  er  det  for  en  runken  og  skrunken  Mandsling, 
dér  staar  og  hilser  paa  i  sit  gamle  Tøj?  Ja  det  er 
Lassefar  det,  du!  se  kun  paa  ham  —  han  er  kom- 
met til  sine  Herligheder  paa  en  ærlig  Maade." 

Saa  gik  han  hen  til  Pelle  og  famlede  efter  hans 
Haand:  „Nej,  det  havde  jeg  ligegodt  aldrig  turdet 
haabe  —  hvor  er  han  vakker,  du  Pøjke!  Hvad  mon 
han  saa  skal  hedde?"  Lasse  endte  bestandig  i  det 
Spørgsmaal  og  saa  ængsteligt  paa  Sønnen.  Hans 
gamle  Hoved  dirrede  lidt  nu,  naar  der  var  noget 
oppe  i  ham. 

„Han  skal  hedde  Lasse  Frederik  efter  sine  to 
Bedstefædre,"  sagde  Pelle  en  Dag. 

Saa  var  den  gamle  glad,  han  gik  ud  og  tog  sig  en 
lille  Rus  i  den  Anledning. 

Han  kom  næsten  daglig  nu.  Søndag  Formiddag 
gjorde  han  sig  omstændeligt  i  Stand,  pudsede  og  bør- 
stede sig  for  at  være  saapas  præsenterlig;  og  naar 
han  kom  forbi  fra  Arbejdet,  hørte  han  op  om  Lille 
Lasse  havde  sovet  godt.  Han  holdt  Lovtaler  over 
Ellen  som  kunde  sætte  saadan  et  lyst  og  vakkert 
Drengebarn  til  Verden,  og  hun  blev  helt  indtaget  i 
den  gamle  Mand  for  hans  Glæde  over  Barnet.  Hun 

betroede  ham  tilmed  at  sidde  ved  den  lille,  og  Lasse 
var  aldrig  gladere,  end  naar  de  skulde  ud  og  sendte 
Bud  efter  ham. 

Saaledes  virkede  Lille  Lasse  straks  ved  sin  Op- 
dukken til  at  sprede  Misforstaaelser,  og  Pelle  velsig- 
nede ham.  Det  var  dog  en  Pokkers  lille  Fyr  allerede, 
førte  han  ikke  en  Dag  Far  Lasse  og  Ellen  lige  i 
Armene  paa  hinanden!  Pelle  fulgte  Skridt  for  Skridt 
det  lille  Væsens  Gang  ind  i  Verden;  han  oplevede, 
at  Drengens  Blik  første  Gang  viste  vaagen  Erken- 
delse ved  at  flytte  sig  efter  en  Genstand  —  og  første 
Gang  Haanden  greb  efter  noget.  „Ej  ej,  se  til  ham! 
nu  begynder  han  og  vil  have  Haand  i  Hanke  med 
Tingene!"  raabte  Pelle  henrykt.  Det  var  hans  lyse 
Overskæg  Knægten  allerede  var  ude  efter  —  jo  han 
var  tidligt  med!  Den  lille  Haand  havde  faaet  godt 
fat  og  var  næsten  ikke  til  at  lukke  op;  den  havde 
smaa  Gruber  ved  Fingrene  og  en  dyb  Fold  om 
Haandleddet.  Der  var  skam  god  Kraft  i  Ellens 
Mælk! 

Morten  saå  de  aldrig  noget  til  mere;  i  Begyndel- 
sen besøgte  han  dem  men  hørte  saa  op  med  at 
komme.  De  var  saa  optaget  af  hinanden  dengang; 
og  Ellens  kolde  Væsen  havde  maaske  skræmt  ham. 
Han  kunde  jo  ikke  vide,  at  det  var  hendes  Maade 
at  være  paa  over  for  alle!  Pelle  kunde  aldrig  finde 
en  ledig  Stund  til  at  opsøge  ham,  men  savnede  ham 
tidt.  „Kan  du  forstaa,  hvad  der  er  i  Vejen?"  sagde 
han  forundret  til  Ellen.  „Vi  har  dog  haft  saa  meget 
sammen,  han  og  jeg.  Mon  jeg  ikke  skulde  bryde 
overtvært  og  se  ud  til  ham?" 

Ellen  svarede  ikke  paa  det  men  kyssede  ham  blot. 
Hun  vilde  have  ham  for  sig  selv  og  omgav  ham 
med  sin  Kærlighed;  dens  varme  Aande  gjorde  ham 
lykkelig  og  veg.  Bag  om  ham  lukkede  hendes  Hjærte 
sig  som  en  Mur;  han  følte  det  svagt  men  rørte  ikke 
paa  sig.    Han  havde  det  behageligt  hvor  han  var. 

Barnet  bragte  nye  Udgifter,  og  Ellen  havde  nok 
at  gøre,  der  blev  ikke  megen  Tid  til  at  hjælpe  ham. 
Han  maatte  være  godt  om  sig,  for  at  de  kunde  holde 

sig  den  sløje  Vinter  fra  Livet  og  sidde  lunt  inden 
Døre.  Nogen  Lejlighed  til  at  stanse  og  tænke  sig 
om  var  der  ikke.  Det  var  en  Kendsgærning  den 
daglige  Tilværelse  selv  fastslog,  at  Smaakaarsfolk 
havde  rigeligt  at  gøre  med  at  passe  deres  eget  — 
den  behøvede  ikke  engang  passere  Bevidstheden! 

Han  havde  ingen  Tanker  færdende  derude  mer; 
det  var  nærmest  gammel  Vane  naar  han  under  Fro- 
kostpavsen  paa  Værkstedet  sad  og  kiggede  i  Mad- 
papiret —  gamle  Eksemplarer  af  Arbejderen.  Saa 
kunde  det  hænde,  at  han  følte  noget  drage  hen  i 
Luften  over  sig  som  han  ingen  Del  fik  i  —  og  løf- 
tede Hovedet  med  et  lyttende  Udtryk.  Men  Ellen 
kendte  det  fremmede  der  kom  ind  i  hans  Blik,  og 
forstod  at  viske  det  ud  med  Kærtegn. 

En  Dag  traf  han  Morten  paa  Gaden.  Pelle  blev 
glad,  men  i  Mortens  Blik  var  der  et  skeptisk  Ud- 
tryk. „Hvorfor  ser  du  aldrig  ud  til  mig  mere?" 
sagde  Pelle.  Jeg  længes  tidt  efter  dig  men  kan  jo 
ikke  saa  godt  slippe  hjemme  fra." 

Jeg  har  faaet  mig  en  Kærest  —  det  tager  jo  alt 
andet." 

„Har  du  det?"  udbrød  Pelle  livligt.  „Fortæl  mig 
lidt  om  hende." 

„Aa  der  er  ikke  noget  at  fortælle,"  sagde  Morten 
med  et  trist  Smil.  „Hun  er  saa  pjaltet  og  forkom- 
men at  ingen  anden  vilde  ha'e  hende  —  saa  tog  jeg 
hende." 

„Det  kunde  forresten  godt  ligne  dig!"  Pelle  lo. 
„Men  alvorligt  talt  —  hvad  er  din  Pige  for  en?  — 
hvor  bor  hun? 

„Bor?"  Morten  stirrede  et  Øjeblik  uforstaaende 
paa  ham.  ,Ja  det  har  du  i  Grunden  Ret  i  —  naar 
man  ved  hvor  Folk  bor,  har  man  det  hele.  Politiet 
gør  ogsaa  altid  det  Spørgsmaal." 

Pelle  vidste  ikke,  om  Morten  talte  underfundigt 
eller  i  god  Tro  —  i  Dag  var  han  slet  ikke  til  at 
blive  klog  paa.  Hans  blege  Ansigt  saa  forpint  ud, 
der  var  et  underligt  Glimt  i  Øjnene.  „Man  maa  jo 
i  al  Fald  bo  et  Sted  i  denne  Vinterkulde,"  sagde  han. 

„Ja  det  har  du  Ret  i,  og  hun  her  bor  paa  Fælle- 
den —  naar  Betjenten  ikke  smider  hende  ud.  Han 
er  Vicevært  for  de  ulykkelige,  ser  du!  Der  har  jo 
nylig  været  Folketælling  —  lagde  du  Mærke  til  hvor- 
dan man  gik  frem?  Man  befalede,  at  alle  skulde  op- 
give hvor  de  boede  en  bestemt  Nat.  Men  blev  der 
lagt  Mandtalslister  ud  til  de  husvilde  mon?  Nej  alle 
de  der  holder  til  i  Skure,  paa  Fælleden,  i  Nybyg- 
ninger og  Vognmændenes  lukkede  Møddingskuler — 
de  har  ikke  noget  Hjem  og  tæller  altsaa  ikke.  Det 
er  saa  snildt  ser  du!  de  eksisterer  slet  ikke.  Ellers 
fik  man  et  hæsligt  Tal  ind  paa  Livet  af  sig — Tallet 
paa  de  Husvilde.  Der  er  kun  én  her  i  Byen  der 
kender  det,  en  Gaardmissionær;  og  ham  har  jeg 
været  ude  med  nogle  Nætter;  det  var  gruopvæk- 
kende det  vi  saå!  Overalt  hvor  der  er  en  Sprække, 
kniber  de  sig  ind  for  Læ,  inde  under  Jærntrapperne 
ligger  de  og  fryser  ihjæl.  Vi  fandt  saadan  én  —  en 
gammel  Mand  —  og  kaldte  paa  en  Betjent;  han  stak 
sin  røde  Næse  ned  til  Ligets  Mund  og  sagde:  Død 
af  Druk!  Det  kommer  der  til  at  staa,  hvor  Beret- 
ningen skulde  lyde  paa:  Sultet  ihjæl!  Det  maa  ikke 
hedde  sig  at  nogen  lider  virkelig  Nød  i  dette  Land, 
forstaar  du  nok;  her  fryser  ingen  der  vil  røre  sig, 
sulter  nogen  er  det  hans  egen  Skyld.  Saadan  maa 
det  nødvendigvis  hedde  i  et  af  Verdens  mest  oplyste 
Lande,  man  er  blevet  for  kultiveret  til  at  kunne  have 
Nøden  gaaende  løs  ved  sin  Side;  det  vilde  ødelægge 
Nydelserne  og  indvirke  paa  Nattesøvnen.  Altsaa  maa 
man  holde  sig  den  fra  Livet,  afskaffe  den  er  lidt 
vidtløftigt,  men  Politiet  er  jo  dresseret  til  at  jage 
den  ind  i  Krogene.  Gaa  hen  til  Trangraven  og  se, 
hvad  de  bringer  i  Land  hver  eneste  Dag  i  denne 
Tid  —  du  har  jo  ikke  saa  langt  derhen!  Ulykkes- 
tilfælde, ikke  sandt!  Føret  er  jo  glat,  og  Folk  kom- 
mer for  nær  til  Kajen!  —  Forleden  Aften  fødte  en 
Kvinde  i  en  aaben  Port  paa  Nørrebrogade  —  i  ti 
Graders  Kulde.  Folk  som  kom  forbi  var  opbragte; 
det  var  uforsvarligt  af  hende  at  gaa  ud  i  den  Til- 
stand —  hun   kunde   holde  sig  hjemme.    Det  faldt 

dem  ikke  ind,  at  hun  ikke  havde  noget  Hjem.  Naa 
ja,  men  saa  burde  hun  henvende  sig  til  Politiet,  det 
skal  tage  sig  af  Folk!  Hun  skreg  tvært  imod,  da  vi 
puttede  hende  i  Drosken.  „Ikke  til  Fødselsstiftelsen!" 
hvinede  hun  rædselsslagen  —  hun  havde  dog  været 
der  en  Gang  før.  Hun  maa  ha'e  haft  Grunde  for  at 
foretrække  Porten  —  lige  som  de  andre  der  vælger 
Kanalerne  for  Fattiggaarden." 

Morten  blev  ved,  hensigtsløst  syntes  det,  som 
maatte  han  have  Luft  for  en  indvendig  Lidelse. 
Pelle  lyttede  undrende  til  dette  Udbrud  af  sønder- 
reven Smærte,  med  en  skamfuld  Følelse  af  at  han 
selv  havde  Fedt  om  Hjærtet.  Elendigheden  fik  et 
eget  levende,  grumt  Skær  igen  ved  Mortens  Tale. 

„Hvorfor  fortæller  du  mig  alt  det  som  om  jeg 
var  en  Overklasser,"  sagde  han.  „Jeg  kender  det  jo 
lige  saa  godt  som  du." 

„Og  saa  er  det  ikke  engang  Nødaar,"  blev  Mor- 
ten ved  —  „det  er  de  normale  Tilstande  som  de 
altid  følger  Aarstiden.  I  Gaar  stjal  en  fattig  Mand  et 
Brød  fra  Disken  hos  os  og  rendte  med  det;  nu  skal 
han  æreskændes  for  hele  Livet.  —  Herregud  at  han 
vilde  gøre  sig  til  Tyv  for  saa  lidt  —  sagde  Mesters 
Madam  —  et  Brød  til  35  Øre!  Er  det  ogsaa  til  at 
begribe  —  brændemærket  hele  sit  Liv  for  en  Hum- 
pel Brød?" 

„Han  sultede  jo,"  sagde  Pelle  dumpt. 

„Sultede?  naturligvis!  Men  for  mig  er  det  Vanvid 
siger  jeg  dig  —  jeg  fatter  det  ikke;  og  enhver  anden 
synes  det  er  saa  nemt  at  forstaa.  Hvorfor  jeg  for- 
tæller dig  det  —  spørger  du,  du  ved  jo  det  hele 
selv!  Nej  men  du  ved  det  ikke  rigtigt  alligevel  — 
ellers  maatte  du  spekulere  dig  gal  paa  det  forfær- 
delige Vanvid  i,  at  de  to  Ord  Brød  og  Forbrydelse 
kan  høre  sammen!  Er  det  da  ikke  forrykt  at  dé  to 
Ender  skal  bøje  sig  mod  hinanden  og  lukke  Ringen 
om  et  Menneskeliv?  At  man  overhovedet  kan  stjæle 
Brød  —  Brød  forstaar  du!  det  burde  ikke  kunne 
stjæles  —  hvad  har  det  med  Tyveri  at  gøre  at  en 
spiser  sig  mæt?  —  Om  Morgenen   længe  før  seks 

møder  de  Fattige  uden  for  vor  Butik,  og  staar  op- 
stillet for  at  komme  først  til  det  gamle  Brød  som 
sælges  for  halv  Pris.  Politiet  ordner  dem  i  Rækker 
lige  som  ved  Billethullet  i  Teatret,  og  nogle  kom- 
mer allerede  Kl.  fire  og  staar  to  Timer  i  Kulden  for 
at  holde  deres  Plads.  Men  foruden  dem  der  køber, 
er  der  altid  mødt  en  Del  endnu  fattigere;  de  har  ikke 
noget  at  købe  for  men  staar  alligevel  og  stirrer  — 
som  interesserede  det  dem  meget  at  se  de  andre 
komme  billigt  til  Brødet.  De  staar  og  venter  paa 
Miraklet  du,  i  Form  af  en  Skive  Brød!  Man  kan  se 
det  af  den  Maade  deres  Øjne  følger  hver  af  ens 
Bevægelser,  med  det  samme  desperate  Haab  som 
der  er  i  Hundenes  Blik,  naar  de  staar  omkring 
Slagtervognen  og  tigger  til  Himlen  om  at  Slagteren 
maa  tabe  noget.  De  begriber  ikke,  at  ikke  et  eller 
andet  forbarmer  sig  over  dem.  Ikke  vi  Mennesker 
—  du  skulde  se  deres  Overraskelse  naar  vi  giver 
dem  noget  —  men  Tilfældet,  Uheldet.  Herregud, 
Brød  er  saa  billigt  —  det  billigste  af  alt  vigtigt  paa 
denne  Jord,  og  saa  kan  de  ikke  engang  faa  nok  af 
det!  I  Morges  stak  jeg  et  Brød  til  en  stakkels  Kone, 
hun  kyssede  det  og  græd  af  Glæde.  —  Er  det  da 
til  at  holde  ud  tror  du?"  Han  stirrede  paa  Pelle, 
der  lurede  Vanvid  i  hans  Blik. 

„Du  gør  mig  Uret,  hvis  du  tror  jeg  ikke  ogsaa 
føler  det,"  sagde  Pelle  stille.  „Men  hvor  er  der 
nogen  hurtig  Vej  ud  af  det?  Vi  maa  være  langmo- 
dige, organisere  os  og  haabe  paa  Tiden.  Tage  os  til 
Rette  som  de  gør  andre  Steder  dur  vi  ikke  til." 

„Nej  det  er  jo  netop  det!  man  ved  vi  ikke  dur 
til  det  —  derfor  kan  Retfærdigheden  ikke  trives. 
Folket  faar  kun  hvad  der  tilkommer  det,  naar  de 
Ledende  ved,  at  det  i  værste  Fald  kan  skaffe  sig  det 
selv." 

Jeg  tror  ikke  der  kan  komme  noget  godt  ud  af 
Oprør,"  sagde  Pelle  vaagent.  Han  følte  igen  den 
gamle  Kampberedthed  i  sig. 

„Det  forstaar  du  dig  ikke  paa,  naar  du  ikke  har 
følt  det  i  dig!"  svarede  Morten  hæftigt.   „Revolution 

er  Guds  Røst  som  øver  Ret  og  Skel,  og  kan  ikke 
diskuteres.  Hvis  de  Fattige  rejste  sig  og  tog  sig  til 
Rette,  var  det  Guds  Dom,  og  den  omstødes  nok 
ikke.  Tiden  har  vel  Lov  at  indhente  sig  selv,  naar 
den  er  kommet  i  Baghaand  paa  saa  alvorligt  et 
Punkt;  og  det  sker  kun  ved  et  Spring  fremad.  Men 
de  rejser  sig  ikke,  de  er  som  fugtigt  Krudt!  Du  har 
vel  været  nede  i  Jærnhandlerens  Kælder  under  Ar- 
ken og  set  hans  Lager  af  Klude  og  Ben  og  gammelt 
Jærnskrammel?  Det  er  lutter  Uhumskheder  fra  Los- 
sepladsen, Ting  Samfundet  har  fortæret  én  Gang  og 
sendt  derud.  Han  henter  det  ind  igen,  og  nu  kan  de 
Fattige  faa  det  til  Købs.  Han  køber  ogsaa  Brødet  af 
Soldaterne  naar  de  skal  paa  Sold,  og  smider  det  ned 
i  Snavsdyngen;  det  hedder  sig  det  er  til  Hestefoder, 
men  de  Fattige  køber  det  af  ham  og  æder  det. 
Lossepladsen  er  Fattigfolks  Spisekammer  —  at  sige 
naar  Svinene  har  taget  hvad  de  vil.  Amagerbønderne 
feder  deres  Svin  dér,  og  Sundhedskommissionen  tæn- 
ker paa  at  forbyde  det;  men  Københavns  Fattige 
har  ingen  Medlidenhed  med." 

Pelle  gøs.  Der  var  noget  dæmonisk  ved  Mortens 
forfærdelige  Viden  —  Han  vidste  jo  mere  om  Arken 
end  Pelle  selv.  „Har  du  da  været  nede  i  den  mod- 
bydelige Kludekælder  ogsaa?"  spurgte  han.  „Eller 
hvor  ved  du  det  fra?" 

„Nej,  men  jeg  ved  det  nu  —  det  er  jo  min  For- 
bandelse! Spørg  selv,  om  de  ikke  koger  Suppe  paa 
de  raadne  Ben  derude  fra.  —  Og  ikke  engang  Losse- 
pladsens Giftstoffer  kan  tænde  dem;  de  æder  det  og 
rækker  efter  mere.  Jeg  holder  det  ikke  ud,  hvis  der 
ikke  sker  noget!  Nu  er  du  listet  fra,  og  saadan  gør 
enhver  der  skulde  udrette  noget  —  den  ene  efter 
den  anden;  fordi  de  er  tilfreds,  eller  for  at  mele 
deres  egen  lille  Kage.  De  der  dur  kniber  ud,  og  der 
bliver  kun  Staklerne  til  Rest." 

Jeg  har  ikke  svigtet,"  sagde  Pelle  varmt.  „Du 
skal  faa  at  se  at  jeg  ikke  har." 

„Og  er  det  underligt,  om  de  bliver  trætte,"  blev 
Morten  ved.    „Selv  Gud  mister  Taalmodigheden  med 

dem,  der  bliver  ved  at  lade  sig  træde  ned.  Jeg 
drømte  i  Nat,  at  jeg  hørte  til  dem  der  sulter.  Jeg 
gik  ned  ad  Gaden  og  var  bedrøvet  over  min  Til- 
stand, og  saa  mødte  jeg  Gud.  Han  var  klædt  som 
en  gammel  Kosakofficer  og  havde  Knutten  hæn- 
gende om  Halsen. 

„Hjælp  mig,  kære  Gud  Fader!"  raabte  jeg  og  faldt 
paa  Knæ  for  ham.    „Mine  Brødre  vil  ikke." 

„Hvad  fejler  dig?"  sagde  han  —  „og  hvem  er 
du?" 

Jeg  er  en  af  dit  udvalgte  Folk  —  de  Fattige," 
svarede  jeg.    „Og  jeg  sulter." 

„Du  sulter?  og  kommer  og  anklager  dine  Brødre 
som  har  lagt  fuldt  op  af  Madvarer  frem  til  dig?" 
sagde  han  forfærdelig  opbragt  og  pegede  paa  alle 
de  herlige  Butikker.  „Du  hører  ikke  til  mine  ud- 
valgte —  pak  dig!"  Og  saa  slog  han  mig  med  Knut- 
ten over  Ryggen." 

Morten  gik  og  hang  og  talte  ikke  mere;  det  syn- 
tes som  han  hverken  saa  eller  hørte,  han  var  faldet 
helt  sammen.  Pludselig  drejede  han  af  uden  at  sige 
Farvel. 

Pelle  'gik  hjem;  han  var  ærgerlig  over  Mortens 
Hæftighed,  som  han  følte  var  et  Angreb  paa  ham. 
Han  vidste  med  sig  selv  at  han  ikke  var  troløs; 
den  Lykke  det  var  at  sætte  Bo,  burde  ingen  mis- 
unde ham.  Han  gik  og  blev  gal  i  Hovedet  —  for 
første  Gang  i  lange  Tider.  Her  kom  de  og  stak  til 
ham,  som  havde  gjort  mere  for  Bevægelsen  end  de 
fleste  —  bare  fordi  han  havde  set  paa  sit  eget  en 
Stund.  Inde  i  ham  rørte  noget  ubændigt  sig,  han 
følte  en  pludselig  Trang  til  at  slaa  til  Side  —  kom- 
me ud  i  et  rigtig  haardt  Tørn  og  ryste  Hjemme- 
varmen  af  Kroppen. 

Nede  paa  Kanalerne  var  man  i  Færd  med  at 
hugge  Isen  op  for  at  hjælpe  Vandet.  Der  var  alle- 
rede Foraarsdrift  i  det,  det  førte  Isstykkerne  af  Sted 
ud  mod  Havet  med  utrolig  Langsomhed.  „Det  var 
i  Grunden   et  Arbejde   for   dig,"   tænkte   han   und- 

vigende.  Han  følte  det  egenlige  bagved,  men  lod  det 
ikke  komme  op  i  sig. 

Saa  snart  han  var  inden  for  Døren,  faldt  han  til 
Ro.  Ellen  sad  ved  Kakkelovnen  og  puslede  Lille 
Lasse,  der  laa  paa  Maven  over  hendes  Skød  og 
sprællede. 

„Her  skal  du  bare  se,  saadan  et  sødt  lille  Fransk- 
brød han  har,"  sagde  Ellen  —  „han  er  ikke  Spor  af 
hudløs!" 


XVII 

Fra  sin  Plads  ved  Vinduet  kunde  Pelle  se  ned 
over  Kanalen  med  Børnehusbroen,  hvor  Fangerne 
laa  paa  Træflaaden  og  vaskede  Uld.  Han  genkendte 
Ferdinands  høje  kraftige  Skikkelse;  lidt  efter  Jul 
havde  man  fanget  ham  i  et  underjordisk  Gravkam- 
mer paa  Assistens  Kirkegaard,  hvor  han  havde  ind- 
rettet sig;  Sneen  forraadte  hans  Skjul.  Og  nu  sad 
han  her  saa  nær  ved  Arken  og  sin  Mor!  engang 
imellem  løftede  han  det  kortklippede  Hoved  og  saa 
derover  ad. 

Paa  den  anden  Side  Broen  —  opad  Torvet  — 
laa  Pottemanden  med  sin  Skude;  han  havde  stab- 
let Kajen  fuld  af  Jydepotter,  og  Kristianshavns  Ma- 
dammer kom  og  slog  Handel  af.  Og  bagved  ragede 
Arkens  Masse  op. 

Saa  uhyre  den  var,  virkede  den  ikke  som  nogen 
Kaserne,  men  laa  der  med  sit  vilkaarlige  Præg  af 
Landsby  —  af  hundrede  Landsbyer  fejet  sammen  i 
en  uredelig  Dynge.  Oprindelig  kunde  der  have  været 
en  lille  Bindingsværksrønne  paa  ét  Stokværk,  med 
Frontspids.  Den  havde  saa  givet  sig  til  at  yngle 
Storstad,  sat  sig  af  ved  Knopskydning  til  alle  Sider 
og  opad  helt  kalejdoskopisk,  til  en  vældig  Klump 
med  smaa  Stumper  Fasade,  en  Kile  Tag,  dybe  Kroge 
og  ludende  Frontspidser  mellem  hinanden  i  et  ende- 
løst Virvar  —  helt   op   til   femte   Sals   Højde   over 

Midten.  Deroppe  svævede  altid  en  blaa  Dunstkreds 
og  angav  Skakten,  det  fælles  Aandehul  for  Arkens 
Mylder.  Han  kunde  skelne  Madam  Frandsens  Kvist 
med  Røghatten  deroppe;  og  længere  nede,  i  en  dyb 
Kløft  som  skar  sig  ind  i  Massen,  genkendte  han 
Hannes  Vindu.  Ellers  kunde  han  ikke  lokalisere  ret 
mange  af  de  smaa  Vinduer,  der  stirrede  ud  som 
brustne  Øjne.  Selv  Kulmanden  der  var  Vicevært, 
vidste  daarlig  Rede  paa  Arkens  Krinkelkroge  og 
Gange. 

Han  saå  Arkens  Væsner  rende  frem  og  tilbage 
over  Broen,  sorgløse  og  med  korteste  Sigt;  de  var 
altid  paa  Færde  i  sidste  Øjeblik  og  styrtede  af  Sted. 
Der  var  noget  rørende  over  deres  Glemsomhed, 
som  Nøden  havde  fremkaldt;  i  Arken  skulde  man 
først  til  at  bjærge  Føden,  naar  man  havde  sat  sig 
til  Bords  og  opdagede  at  der  ingenting  var. 

Og  ind  imellem  dem  vandrede  Arbejdere  i  Smaa- 
flokke  ind  og  ud  over  Broen;  det  taktfaste  Traadd 
fra  Nørrebro  havde  bredt  sig  herud  ogsaa  —  som 
søgte  det  ham  op. 

Det  gærede  ikke  længer  vildt  i  Masserne,  der  var 
ved  at  komme  én  tung  Vilje  i  Stedet.  Af  Forvirrin- 
gen og  det  kaotiske  Virvar  dukkede  nu  Linjer  frem, 
en  fælles  Bevidsthed  var  ved  at  bundfælde  sig  og 
blive  til  Retning.  Paa  en  forunderlig  Maade  var  Tu- 
senderne  faldet  til  Ro  over  det  samme,  og  skred  nu 
langsomt  og  sindigt  frem  under  Sammenslutnings- 
tanken. For  den  der  var  mindre  lydhør,  kunde  det 
se  ud  som  der  ingenting  foregik  —  at  de  igen  var 
faldet  hen  i  Skæbnen;  men  Pelle  vidste  hvad  der 
gik  for  sig.  Han  havde  selv  lagt  Skulderen  til,  og 
var  dulgt  med  i  det  hele  igen. 

Han  tog  glad  mod  Ellens  fordoblede  Kærlighed, 
og  alt  hvad  han  foretog  sig,  galdt  hende  og  Barnet. 

Men  inde  i  ham  gik  Fodtrinene  igen  og  lod  sig 
ikke  bringe  til  Tavshed;  de  var  længere  inde  end 
han  kunde  naa.  Det  var  som  der  pludselig  var  taget 
en  Lyddæmper  bort,  enten  han  vilde  eller  ej,  hørte 
han  hvert  Skridt  af  Vandringen  derude. 

De  daarlige  Tider  fik  dem  til  at  færdes  stille  nok, 
men  i  det  skjulte  arbejdede  det.  De  ny  Ideer  var 
ved  at  blive  gængse,  Bladet  trængte  sig  ind  i  Hjem- 
mene med  dem,  de  lød  fra  Folkets  Talerstole  og  ved 
Maaltiderne  paa  Arbejdspladserne  —  de  smittede 
over  Trappegangen  fra  Dør  til  Dør.  Organisationer, 
der  var  dannet  og  gaaet  i  Stykker  nogle  Gange,  dan- 
nedes igen  —  og  denne  Gang  for  at  bestaa.  Arbejds- 
herrerne  bekæmpede  dem  men  kunde  ikke  slaa  dem 
ned;  de  var  som  en  indre  Lov  i  Massen  —  en 
Struktur  hvorefter  den  maatte  lejre  sig. 

Man  beskattede  sig  selv  og  stjal  af  sin  Mad  for 
at  styrke  Foreningskassen,  i  blind  Overbevisning  om 
at  der  nok  skulde  komme  et  eller  andet  vidunder- 
ligt ud  af  det.  De  Fattige  bragte  Formuer  til  Veje 
gennem  Sult  og  Savn  og  Taarer,  og  havde  til  Gen- 
gæld den  Tilfredsstillelse  at  de  dog  var  rige  gennem 
deres  Organisation.  Ved  at  slutte  sig  mange  sammen 
smagte  de  Rigdommens  Sødme;  og  taknemmelige 
som  de  var,  betragtede  de  allerede  dét  som  et  Re- 
sultat. Velstandsfølelsen  stillede  dem  over  de  uorga- 
niserede, socialt  følte  de  sig  overlegne  over  dem;  at 
gaa  ind  i  Fagforeningen  kom  nu  til  at  betyde  en 
Oprykning  i  Samfundet.  Det  tog  mange,  og  andre 
dreves  ind  ved  den  stærke  Kontrol  blandt  Hus- 
beboerne.  De  store  Arbejderkaserner  gennemtræng- 
tes efterhaanden  af  Ideerne;  de  der  ikke  vilde  slutte 
sig  til  dem  maatte  fortrække.  De  blev  betragtede 
som  et  Slags  Ross  og  maatte  ty  sammen  i  bestemte 
Kvarterer. 

Nu  vilde  det  ikke  være  umuligt  at  faa  Fasthed  i 
Organisationen  og  udrette  noget  for  Faget  —  om  der 
kom  en  rask  Mand  i  Spidsen.  Det  at  de  fleste  ar- 
bejdede hjemme  paa  Logi  kunde  ikke  længer  skjule 
dem  —  Bevægelsen  havde  Øjne  alle  Vegne.  Pelle 
greb  sig  i  at  sidde  og  lægge  Planer  for  Fagets  Frem- 
gang. 

Han  slog  til  det  og  rettede  hele  sit  Sind  mod 
Ellen  og  Barnet.  Hvad  havde  han  med  fremmed 
Nød  at  skaffe,  naar  de  to  kunde  behøve  alle  hans 

Ævner  og  Kræfter  for  at  have  det  nødvendige? 
Han  havde  pintes  nok  under  Trykket  af  Elendig- 
heden —  til  ingen  Nytte!  og  fundet  sin  Befrielse 
her,  i  et  velsignet  Virke,  der  var  til  at  overkomme 
naar  han  ikke  forsømte  noget!  Hvad  skulde  saa 
denne  indvendige  Manen  til,  som  om  han  forbrød 
sig  mod  sin  Pligt? 

Han  fik  det  til  at  tie  ved  sin  Glæde  over  de  to, 
men  det  kom  underfundigt  igen  og  spøgede  ukende- 
ligt i  hans  Sind. 

Stundom  kaldte  noget  paa  ham  bedst  som  han 
sad:  Pelle,  Pelle!  —  eller  det  bankede  midt  om 
Natten.  Saa  rejste  han  sig  lydhør  over  Ende  i  Sen- 
gen, Ellen  og  Barnet  sov  trygt,  han  hørte  Lille  Las- 
ses Aandedrag  som  bløde  Fløjt.  Han  gik  til  Døren 
og  lukkede  op,  rystede  saa  paa  Hovedet  af  sig  selv. 
Det  var  jo  et  Varsel;  nogen  af  dem  der  stod  ham 
nær  maatte  være  stedt  ilde! 

I  denne  Tid  kastede  han  sig  med  al  sin  Hæftig- 
hed  over  Samlivet  med  Ellen  og  Barnet;  han  levede 
saa  stærkt  med  dem,  som  stod  han  foran  et  snarligt 
Opbrud.  De  havde  anskaffet  sig  en  Barnevogn  paa 
Afbetaling,  hver  Søndag  pakkede  de  Mad  i  Magasi- 
net og  trillede  ud  paa  Udflugt,  til  Fællederne  eller 
en  Krohave  i  Byens  Omegn  hvor  de  spiste  deres 
Mad  og  købte  Kaffe.  Ofte  tog  de  Strandvejen  fat 
og  kørte  helt  ud  til  Skoven.  Lasse  Fredrik  som 
Ellen  kaldte  ham,  tronede  i  Vognen  i  al  sin  Stads 
og  lignede  en  lille  Afgud,  Pelle  og  Ellen  skiftedes 
til  at  køre  ham.  Ellen  protesterede.  „Det  er  ikke 
noget  for  en  Mand  at  køre  Barnevogn,"  sagde  hun 
—  „du  ser  heller  ingen  af  de  andre  gøre  det!  De 
la'r  pænt  deres  Koner  slaas  med  Gumpekassen." 

„Hvad  kommer  de  andre  mig  ved,"  svarede  Pelle. 
Jeg  holder  ikke  Hest." 

Hun  sendte  ham  et  taknemmeligt  Blik  —  men 
syntes  alligevel  ikke  om  det. 

Derude  havde  de  herlige  Timer.  Lille  Lasse  fik 
Lov  at  kravle  om  som  han  vilde,  og  var  et  rent 
Vidunder  til  at  tumle  sig;  han  var  som  en  ør  Bjørne- 

unge.  „Jeg  tror  han  kan  mærke  Jorden  under  sig," 
sagde  Pelle  som  kendte  sin  egen  Barndomsrus  igen. 
„Det  er  alligevel  skidt  med  de  Kaserner  derinde!" 
Ellen  saå  uforstaaende  paa  ham. 

De  kom  ikke  af  Pletten  selv  men  havde  nok  i  at 
ligge  og  more  sig  over  Ungen;  til  han  pludselig 
satte  sig  paa  Halen  og  saå  forundret  paa  dem  — 
som  opdagede  han  dem  først  nu.  „Nu  begynder  han 
at  tænke,"  sagde  Pelle  leende  —  „saa  kan  du  godt 
tro  han  er  sulten."  Og  Lille  Lasse  kravlede  ganske 
rigtig  hen  til  Moderen,  stødte  Haandbalgen  mod 
hendes  Bryst  og  sagde:  Mam,  mam!  Pelle  og  Barne- 
vognen maatte  staa  for,  mens  han  blev  fodret  af. 

Naar  de  kom  hjem,  var  det  Aften.  Hvis  Maatten 
var  flyttet,  havde  der  været  nogen  for  at  besøge 
dem;  af  dens  Stilling  kunde  Ellen  regne  ud,  hvem 
det  var.    Den  stod  paa  Kant  op  ad  Væggen. 

„Det  er  din  Onkel  Tømrerens,"  sagde  Pelle  sagte; 
Lille  Lasse  hang  sovende  paa  hans  Arm,  med  Ho- 
vedet mod  hans  Skulder. 

„Nej  det  er  Kusine  Annas,"  svarede  Ellen  og  luk- 
kede op.  „Gudskelov  vi  ikke  var  hjemme,  for  saa 
havde  vi  faaet  hele  Religheden  til  Aftens.  De  spiser 
aldrig  noget  hjemme  om  Søndagen  men  ta'r  lige  en 
Sjat  Kaffe;  saa  gaar  de  rundt  og  æder  Familien  ud 
af  Huset." 


XVIII 

Pelle  tænkte  ofte  med  Bekymring  paa  de  tre  for- 
ældreløse i  Arken.  De  lærte  ikke  noget  som  kunde 
komme  dem  til  Gode  i  Fremtiden,  men  havde  nok 
at  gøre  med  at  slaa  sig  igennem.  De  daarlige  Tider 
ramte  dem  ogsaa,  især  gennem  Karls  Fortjeneste; 
Folk  kneb  paa  Drikkeskillingen.  I  disse  Tider  havde 
de  aldrig  mere  end  en  Dags  Forspring  for  Mangelen, 
det  mindste  Uheld  satte  den  ind  paa  Livet  af  dem. 
Men  de  lod  sig  ikke  mærke  med  det,  var  kun  lidt 

mere  alvorlige  og  stilfærdige  end  før.  Han  havde 
forhørt  sig  flere  Steder  for  at  skaffe  Hjælp  til  dem, 
men  det  lod  sig  ikke  gøre,  uden  at  de  med  det 
samme  blev  revet  fra  hinanden.  De  der  havde  Magt 
til  at  hjælpe,  vilde  ogsaa  skride  ind  mod  den  lille 
Arne;  og  det  vilde  være  det  værste  der  kunde  over- 
gaa  Børnene. 

Naar  han  kom  derover,  havde  Marie  altid  fuldt 
op  at  fortælle  og  spørge  om;  han  var  endnu  hendes 
eneste  fortrolige  og  maatte  høre  paa  hendes  huslige 
Bekymringer  og  give  Raad.  Hun  løb  i  Vejret  og  saå 
friskere  ud  end  før,  hans  Nærværelse  satte  Glæde 
op  i  Øjnene  paa  hende  og  gav  hende  røde  Kinder. 
Far  Lasse  holdt  hun  Lovtaler  over  i  en  rørt  Tone, 
som  var  han  et  lille  hjælpeløst  Barn;  men  naar  hun 
spurgte  til  Ellen,  blinkede  der  lidt  Skadefryd  i  hen- 
des Øjne. 

En  Formiddag  han  sad  hjemme  og  arbejdede  og 
Ellen  var  ude  med  Barnet,  ringede  det.  Han  gik 
ud  og  lukkede  op,  der  sad  et  Nummer  af  Arbejde- 
ren i  den  lille  Brevkasse,  med  Opfordring  til  at  være 
Holder.  Han  aabnede  ivrigt  Bladet  mens  han  satte 
sig  ved  Disken  igen;  en  underlig  Tilbøjlighed  i  ham 
fik  ham  til  altid  at  løbe  Ulykkestilfældene  igennem 
først. 

Det  gav  et  Stød  i  ham.  Øverst  i  Rubrikken  stod 
om  en  fjortenaars  Dreng,  der  arbejdede  paa  en  Blik- 
varefabrik og  havde  faaet  Fingrene  skaaret  af  den 
højre  Haand.  En  Anelse  sagde  ham,  at  det  var  hans 
smaa  Venner  Ulykken  var  slaaet  ned  paa;  han  smed 
en  Trøje  paa  og  løb  over  i  Arken. 

Marie  kom  ham  urolig  i  Møde.  „Kan  du  forstaa, 
hvad  der  er  med  Peter?  han  har  ikke  været  hjem- 
me i  Nat!"  sagde  hun  bekymret.  „Der  er  saa  mange 
Drenge,  der  farter  om  paa  Gaderne  om  Natten; 
men  af  den  Slags  har  Peter  aldrig  været.  Og  jeg 
gik  og  holdt  hans  Mad  varm  lige  til  Midnat.  Han 
er  kanske  faldet  i  daarligt  Selskab,  tænkte  jeg." 

Pelle  viste  hende  Avisen.  Om  lidt  vilde  Arkens 
Beboere  faa   Øje  paa  Meddelelsen   og  komme   bu- 

sende  med  det,  saa  var  det  bedre  han  forberedte 
hende.  „Men  det  er  jo  ikke  sikkert,"  sagde  han  op- 
muntrende. „Maaske  er  det  slet  ikke  ham." 

Marie  brast  i  Graad:  „Aa  jo,  det  er  ham!  Jeg 
har  saa  tidt  gaaet  og  gruet,  naar  han  fortalte  om  de 
skarpe  Knive  som  løber  rundt  mellem  deres  Fingre 
altid.  Og  de  kan  jo  ikke  tage  sig  rigtig  i  Agt  heller, 
for  det  skal  gaa  hurtig  fra  Haanden,  ellers  faar  de 
Afsked.  Aa  lille  Peter,  lille  Peter  dog!"  Hun  var 
sunket  ned  paa  Stolen  og  sad  og  vuggede  over  sit 
Skød  som  en  ulykkelig  Moder. 

„Vær  nu  stor  og  fornuftig,  Marie!"  sagde  Pelle  og 
iagde  Haanden  paa  hendes  Skulder.  „Kanske  er  det 
slet  ikke  saa  slemt;  Aviserne  overdriver  altid.  Nu 
skal  jeg  stikke  ud  og  faa  ham  opsøgt." 

„Gaa  først  ud  paa  Fabrikken!"  raabte  Marie  og 
rejste  sig  energisk  —  „der  ved  de  lettest  noget.  Men 
du  maa  endelig  ikke  sige  hvor  vi  bor  —  hører  du! 
Husk  paa  Skolegangen  —  og  han  har  ikke  meldt 
sig  til  Præsten  for  at  blive  konfirmeret.  Vi  kan  blive 
straffede,  hvis  man  opdager  det." 

Jeg  skal  nok  tage  mig  i  Agt!"  sagde  Pelle  og 
skyndte  sig  af  Sted. 

Ude  paa  Fabrikken  fik  han  den  Besked,  at  Peter 
var  paa  Hospitalet.  Han  løb  derind  og  naaede  lige 
at  komme  i  Besøgstiden.  Peter  sad  over  Ende  i 
Sengen  med  Haanden  i  Bind;  den  stumpede  under- 
lig forkrøblet  i  Bindet.  Og  i  Drengens  Ansigt  havde 
Græmmelsen  allerede  traadt  de  dybe  uudslettelige 
Spor,  der  saa  trist  kendetegner  Arbejdets  Invalider. 
Lemlæstelsens  hele  frygtelige  Rækkevidde  stod  og 
grublede  i  hans  Barneblik. 

Han  blev  glad  da  han  saa  Pelle,  og  gjorde  en 
uvilkaarlig  Bevægelse  med  den  højre  Haand;  saa  tog 
han  sig  i  det  og  rakte  den  venstre  frem.  „Nu  skal 
man  jo  til  at  stikke  paa  Næven  med  Kejten,"  sagde 
han  med  et  græmmet  Smil  —  „det  bliver  underligt. 
Naar  jeg  endda  bare  kan  bestille  noget,  forellers — " 
han  gjorde  en  truende  Bevægelse  med  Hovedet.  „Jeg 
skal  ikke   have  noget  af  at  ligge  Marie  og  Karl  til 

Byrde  hele  mit  Liv.  Tror  du  jeg  vil  komme  til  at 
arbejde  igen?" 

„Vi  skal  nok  finde  paa  noget,"  sagde  Pelle  — 
„der  er  ogsaa  gode  Mennesker  til.  Kanske  hjælper 
en  eller  anden  dig  til  at  studere!"  Han  vidste  ikke 
selv,  hvorfor  han  faldt  netop  paa  den  Tanke;  han 
havde  aldrig  selv  set  noget  saadant  Tilfælde.  Det 
var  Barndommens  Æventyrdrømme  der  fostrede  hele 
den  Forestillingskreds,  næret  af  Læsebøgernes  Anek- 
doter om  fattige  Drenge.  Han  stod  over  for  det  umu- 
lige og  greb  simpelthen  efter  det  umulige. 

Peter  havde  ingen  Læsebøger  bag  sig.  „Gode  Folk!" 
udbrød  han  og  blæste  haanligt  —  „de  ejer  jo  aldrig 
noget!  Og  jeg  kan  ikke  engang  læse  —  hvordan 
skal  man  saa  lære  at  studere?  Karl  kan,  han  har 
lært  sig  det  af  Skiltene  paa  Gaden  naar  han  løb 
Bud  —  han  skriver  ogsaa!  Og  Hanne  har  lært  Ma- 
rie lidt.  Men  jeg  har  jo  hele  Tiden  bare  staaet  paa 
Fabrikken."  Han  stirrede  bittert  ud  for  sig;  det  var 
trist  at  se  saa  hærget  hans  Ansigt  var  —  helt  ind- 
faldent! 

„Du  skal  nu  ikke  være  bekymret  alligevel,"  sagde 
Pelle  fortrøstningsfuldt.  „Vi  finder  nok  noget." 

Ja  men  ikke  Fattigvæsenet  —  lad  vær  med  at 
rende  og  tigge  til  mig,"  svarede  Peter  vredt.  „Og 
Pelle,"  —  han  hviskede  for  at  ingen  paa  Stuen 
skulde  høre  det  —  „her  er  ikke  morsomt.  I  Nat 
laa  der  en  gammel  Mand  og  døde  lige  her  ved  Siden 
af  mig;  han  døde  af  Kræft,  og  de  stillede  ikke  en 
Gang  et  Skærmbrædt  for.  Hele  Tiden  laa  han  og 
gloede  paa  mig!  Men  om  nogen  Dage  kan  jeg  nok 
slippe  ud.  Saa  skal  der  betales  —  ellers  gaar  det 
for  Fattighjælp  og  de  giver  sig  til  at  snuse  —  jeg 
har  stukket  dem  en  Plade  du!  Kunde  du  ikke 
komme  og  løse  mig  ud?  Marie  har  Huslejepenge 
liggende  —  dem  kan  du  ta'e." 

Pelle  lovede  det  og  skyndte  sig  hjem  til  sit  Ar- 
bejde. Ellen  var  hjemme  —  hun  gik  og  saa  for- 
undret ud.  Han  satte  hende  ind  i  Sagerne.  „En  rig- 
tig prægtig  Gut  er  han,"  sagde  han  næsten  græde- 

færdig.  „Lidt  for  alvorlig  af  alt  det  Arbejde  —  og 
nu  er  han  Krøbling.  Et  Barn  kun  og  allerede  Inva- 
lid for  Arbejdet  —  det  er  forfærdeligt  at  tænke 
paa!" 

Ellen  kom  hen  og  tog  hans  Hoved  ind  til  sig, 
hun  strøg  ham  dulmende  hen  over  Haaret. 

„Vi  maa  gøre  noget  for  ham,  Ellen!"  sagde  han 
dumpt. 

„Du  er  saa  god  Pelle  —  du  hjalp  jo  gærne  alle 
Mennesker.  Men  hvad  kan  vi?  Sparepengene  brugte 
vi  jo  til  Barselhistorien." 

„Vi  maa  sælge  en  af  Stumperne  du  —  eller  sætte 
noget  ud!" 

Hun  saå  forfærdet  paa  ham.  „Pelle,  vort  Hjem! 
her  er  jo  ikke  mere  end  lige  det  nødvendige.  Og 
som  du  elsker  vore  fattige  Ting!  Men  hvis  du  synes, 
saa  — !  Du  gør  jo  allerede  noget  for  ham  ved  at 
ofre  din  Tid." 

Saa  tav  han.  Hun  bragte  det  flere  Gange  paa  Tale 
som  noget  der  maatte  overvejes,  men  han  svarede 
ikke.  Hendes  Tale  pinte  ham  —  enten  handlede  man 
eller  tav! 

Om  Eftermiddagen  gjorde  han  sig  et  Ærende  i 
Byen  og  tog  ud  paa  Fabrikken.  Han  henvendte  sig 
paa  Kontoret  og  fik  Fabrikanten  selv  i  Tale.  Fabri- 
kanten var  ilde  berørt  af  det  passerede,  men  maatte 
gøre  gældende  at  det  udelukkende  skyldtes  Ufor- 
sigtighed. Han  raadede  Pelle  til  at  faa  en  Indsam- 
ling i  Gang  blandt  Fabrikkens  Arbejdere,  og  aabnede 
selv  Indsamlingen  med  et  Beløb  paa  tyve  Kroner. 
Desuden  stillede  han  i  Udsigt,  at  Peter  som  var  en 
paalidelig  Fyr,  kunde  faa  Stillingen  som  Bud  og 
Opkræver  naar  han  kom  sig. 

Peter  var  godt  lidt  blandt  sine  Arbejdskamme- 
rater; der  kom  et  pænt  lille  Beløb  ind.  Pelle  be- 
talte hans  Hospitalsophold,  og  der  blev  saa  meget 
til  overs,  at  han  kunde  gaa  hjemme  og  hvile  ube- 
kymret, til  Haanden  var  lægt  og  han  kunde  tiltræde 
Pladsen  som  Fabrikkens  Bud.  Den  lille  Invalid  var 
i  helt  godt  Humør  ved  at  vide  Udkommet  sikret; 

han  anvendte  Tiden  til  at  drive  om  i  Byen  hvor 
der  var  Musik  og  lære  sig  de  nye  Melodier.  „Det 
er  den  første  Ferie  jeg  har  haft,  siden  jeg  kom  paa 
Fabrikken,"  sagde  han  til  Pelle. 

Stillingen  som  Bud  fik  han  ikke  —  der  var  kom- 
met en  anden  i  Vejen.  Men  han  fik  Lov  til  at 
gaa  ind  i  sit  gamle  Arbejde  igen!  Resterne  af  den 
højre  Haand  kunde  nok  holde  Blikpladen  ned  mod 
Bordet,  og  den  venstre  maatte  øve  sig  i  at  føre  den 
rundt  mellem  de  roterende  Knive.  Det  krævede 
bare  Tid,  og  endnu  lidt  mere  Aarvaagenhed. 


Ulykken  brændte  sig  ind  i  Pelles  Sjæl  og  kaldte 
paa  hans  hvilende  Harme!  Tilfældet  havde  givet 
ham  de  tre  forældreløse  til  Søskende,  og  han  følte 
Peters  Skæbne  saa  sviende,  som  havde  den  ramt 
ham  selv.  Skændigt  var  det,  at  Børn  skulde  friste 
Opholdet  ved  livsfarligt  Arbejde  for  at  holde  sig  et 
forsmædeligt  Fattigvæsen  fra  Livet.  Hvad  var  det 
for  en  Samfundsorden?  Han  følte  en  kvælende 
Trang  til  at  slaa! 

Byrden  fra  Dues  Skæbne  lagde  sig  igen  over 
hans  Ansigt,  øget  med  dette  ny;  Ellens  bløde  Hæn- 
der kunde  ikke  stryge  den  bort.  „Lad  dog  være 
med  at  se  saa  bister  ud  —  du  skræmmer  jo  Barnet," 
sagde  hun  og  rakte  Lille  Lasse  hen  imod  ham.  Og 
Pelle  forsøgte  at  le.  Men  det  blev  et  grumt  Smil. 

Han  følte  ingen  Trang  til  at  lade  Ellen  se  ind  i 
sit  blødende  Sind,  og  talte  med  hende  om  ligegyl- 
dige Ting.  Ellers  sad  han  og  saa  sig  ud,  vaagent 
spejdende  efter  Tegnet.  Følelsen  af  at  være  udvalgt 
til  noget  fyldte  ham  igen,  han  var  vis  paa  at  der  var 
Bud  under  Vejs  til  ham. 

Saa  døde  Formand  Petersen,  og  han  blev  igen 
opfordret  til  at  overtage  Ledelsen  af  Fagforeningen. 

„Hvad  siger  du  til  det?"  sagde  han  til  Ellen,  skønt 
Beslutningen  var  uigenkaldelig. 

„Det  maa  du  jo  nærmest  selv  om,"  svarede  hun 

forbeholdent.  „Hvis  du  har  nogen  Fornøjelse  af  det, 
saa  — ■ 

„Det  er  ikke  for  min  egen  Skyld  jeg  gør  det," 
sagde  Pelle  mørkt.  Jeg  er  jo  ikke  noget  Kvind- 
folk." 

Han  fortrød  straks  sine  Ord  og  gik  hen  og  kys- 
sede hende.  Hun  havde  Taarer  i  Øjnene  og  saå  for- 
undret paa  ham. 


XIX. 

Der  var  nok  at  tage  fat  paa.  Løsgængerne  maatte 
igen  læmpes  inden  for  Organisationen  —  læmpes 
eller  tvinges;  Pelle  tog  de  nemmeste  først  og  lod 
Tallene  virke  paa  de  andre.  De  helt  stædige  fik  Lov 
at  sejle  deres  egen  Sø  indtil  videre;  naar  de  var 
isolerede  og  godt  afmærkede,  kunde  de  ingen  videre 
Fortræd  gøre. 

Han  var  godt  udhvilt  og  gik  helt  metodisk  til 
Værks.  Følelsen  af  at  have  Kræfter  nok  til  Vejs 
Ende  gav  ham  en  bred  Ro,  som  indgød  Tillid.  Han 
forhastede  sig  ikke  men  tog  det  hele  fra  Bunden  af; 
de  egenlige  Spørgsmaal  lod  han  rolig  ligge,  til  Be- 
tingelserne for  at  løse  dem  var  til  Stede.  Han  vidste 
fra  sidst,  at  uden  fast  sammenbankede  Rækker  kunde 
der  ingenting  udrettes. 

Det  tog  Resten  af  Sommeren.  Saa  stod  Organisa- 
tionen der  og  saa  ud  til  at  kunne  staa  for  et  Tryk; 
og  det  første  Spørgsmaal  var  Priskuranten.  Den  var 
forældet  og  slet,  tilbage  næsten  paa  alle  Punkter; 
Faget  sukkede  under  de  lave  Satser,  der  ikke  havde 
holdt  Skridt  med  Udviklingen  og  Fordyrelsen  af  alle 
Ting.  Men  Pelle  tog  sin  praktiske  Sans  fangen.  Tids- 
punktet var  ikke  gunstigt  for  Krav  om  Lønforhøjelse. 
Organisationen  kunde  ikke  give  Kravet  fornøden 
Vægt,  men  maatte  foreløbig  nøjes  med  at  faa  den 
gældende  Priskurant  respekteret.  Flere  af  de  større 

Mestre  misligholdt  den,  skønt  de  havde  været  med 
til  at  indføre  den.  Det  var  navnlig  galt  med  Hofsko- 
mager Meyer,  han  benyttede  alle  Udveje  til  at  komme 
bag  om  de  klareste  Lønsatser. 

Der  indløb  stadig  Besværinger,  og  en  Dag  gik 
Pelle  op  til  ham  for  at  paatale  Forholdet  og  komme 
til  et  Resultat.  Han  var  klar  til  at  tage  en  Kamp 
paa  Spørgsmaalet  om  Priskurantens  Ukrænkelighed, 
ellers  kunde  enhver  jo  give  store  Løfter  og  rende 
fra  dem.  Han  ventede  nærmest  at  Hofskomageren 
skulde  vise  ham  Døren;  det  skete  dog  ikke,  men 
Meyer  behandlede  ham  med  en  Slags  høflig  Ufor- 
skammethed. Hadet  til  den  gamle  Fjende  vaagnede 
paa  ny  i  Pelle,  han  havde  sin  Nød  med  at  styre 
sig.  „De  faar  Blokade,  hvis  De  ikke  inden  otte  Dage 
ordner  Dem  med  Deres  Svende,"  sagde  han  tru- 
ende. 

Meyer  lo  spottende:  „Ak  saa?  Ja  Deres  Blokade 
den  kender  vi  jo.  Men  saa  erklærer  Mesterfore- 
ningen Lockout  for  hele  Faget  —  hvad  siger  De  til 
det?  Saa  bliver  der  godt  Køb  paa  gamle  Hatte!" 

Pelle  tav  og  trak  sig  tilbage,  det  var  den  eneste 
Maade  han  kunde  bevare  Koldblodigheden  paa.  Nu 
var  dét  sagt  der  skulde  siges,  og  han  var  ingen  Di- 
plomat som  kunde  staa  og  smile  roligt  med  en  Djæ- 
vel i  Øjet. 

Meyer  fulgte  ham  bukkende  til  Døren:  „Er  der 
ellers  noget  jeg  kan  være  Dem  til  Tjeneste  med  — 
Arbejde  for  Eksempel?  Jeg  kan  godt  bruge  en  Bør- 
nearbejder i  denne  Tid." 

Da  Pelle  kom  ned  paa  Gaden,  aandede  han  ud. 
Puh  ha,  det  var  haardt;  nogle  Grovheder  og  et  Par 
paa  Snuden  havde  været  det  naturligste  Svar  paa 
Mandens  Uforskammethed.  Naa,  det  var  en  Prøve 
for  hans  hidsige  Sind,  og  nu  var  den  bestaaet!  Naar 
han  holdt  Mund  kunde  han  altsaa  beherske  en  Si- 
tuation! 

„Nu  blokerer  vi  altsaa  Meyer,"  tænkte  han  mens 
han  gik  ned  ad  Gaden.  „Og  hvad  saa?  Ja  saa  slaar 
han  igen  og  laver  Lockout.   Kan  vi  holde  til  det? 

Ikke  ret  længe,  men  det  kan  Mestrene  heller  ikke  — 
saa  ruineres  deres  Forretninger.  Men  saa  tager  de 
Svende  fra  Udlandet  —  eller  lader  Arbejdet  udføre 
uden  for  Pladsen  hvis  den  Trafik  kan  stoppes;  ind- 
fører Fabriksfodtøj  i  stor  Stil  og  indfører  Maskiner 
—  hvad  de  allerede  saa  smaat  er  i  Gang  med!" 

Pelle  gik  i  Staa  midt  paa  Gaden  —  dette  her  gik 
pinedød  ikke!  Han  maatte  passe  paa,  at  han  ikke 
gik  hen  og  lavede  Æggekage  af  hele  Historien.  Fik 
alle  disse  Ting  først  Indpas,  saa  var  en  hel  Masse 
Mennesker  gjort  brødløse  med  det  samme.  Men 
Hofskomageren  vilde  han  have  Ram  paa;  der  maatte 
gives  et  Middel  til  at  lange  den  Blodsuger  en  Lus- 
sing saa  det  snærpede  i  hans  Pengepung! 

Næste  Morgen  kom  han  hen  til  Mester  Beck  som 
sædvanlig.  Beck  saa  langt  paa  ham  over  Brillerne. 
Jeg  har  ikke  mere  til  Dem  at  bestille,  Pelle,"  sagde 
han  lavt. 

„Hvad  for  noget?"  udbrød  Pelle  forskrækket. 
„Men  vi  har  jo  travlt,  Mester!" 

„Ja  men  jeg  kan  ikke  beskæftige  Dem  længer. 
Det  er  ikke  med  min  gode  Vilje,  jeg  har  altid  været 
godt  tilfreds  med  Dem;  men  Forholdene  er  nu  en- 
gang saadan.  Der  er  saa  meget  man  maa  tage  i  Be- 
tragtning; en  Skomager  kan  ikke  arbejde  uden  Ma- 
terialer, og  Kredit  hos  Læderhandleren  kan  man 
heller  daarlig  undvære."   Mere  vilde  han  ikke  sige. 

Men  Pelle  havde  ogsaa  forstaaet  tilstrækkeligt. 
Som  Formand  for  Mesterforeningen  havde  Meyer 
tvunget  Beck  til  at  afskedige  ham  —  ved  Truslen 
om  at  stoppe  Kilderne  for  ham.  Pelle  blev  ramt 
fordi  han  var  i  Spidsen  for  Organisationen  —  skønt 
den  nu  var  anerkendt;  det  var  et  Indgreb  i  Fore- 
ningsretten.  Og  alligevel  kunde  det  ikke  paatales; 
man  havde  Lov  at  afskedige  en  Mand,  naar  man 
ikke  havde  Brug  for  ham  længer.  Meyer  var  en 
snedig  Mand! 

Pelle  drev  lidt  slukøret  om.  Han  havde  ikke  me- 
gen Lyst  til  at  komme  hjem  til  Ellen  med  den  be- 
drøvelige   Efterretning,   og  gik   rundt   til  forskellige 

Mestre  for  at  høre  om  Arbejde.  Men  saa  snart  de 
hørte  hvem  han  var,  kom  de  i  Tanke  om  at  der 
nok  ikke  var  noget  alligevel.  Han  mærkede  at  der 
var  sat  Kors  ved  ham. 

Han  maatte  støtte  sig  til  sit  Hjemmearbejde,  og 
se  at  støve  mere  op  blandt  Bekendtes  Bekendte. 
Og  ellers  være  parat  Nat  og  Dag  naar  en  Smaa- 
mester,  som  sad  og  nussede  uden  Hjælp,  pludselig 
fik  mere  end  han  kunde  overkomme. 

Ellen  tog  Forholdene  op  som  de  var,  og  bekla- 
gede sig  ikke.  Men  over  for  Aarsagen  til  dem  øvede 
hun  stum  Modstand;  Pelle  fandt  ikke  Medhold  hos 
hende  i  sin  Kamp;  hvad  han  dér  havde  for,  maatte 
han  gaa  ene  med.  Det  forrykkede  ikke  hans  Kurs 
men  satte  snarere  Stædighed  op  i  ham.  Der  var  en 
Side  ved  ham  Ellens  Væsen  ikke  kunde  dække  — 
naa  ja,  hun  var  jo  et  Kvindfolk  som  man  bar  over 
med!  Han  var  god  imod  hende,  og  slog  hende  i 
sine  Tanker  mere  sammen  med  Lille  Lasse.  Derved 
gjorde  han  sig  fri  af  hendes  Mening  om  alvorlige 
Sager  —  og  følte  sig  mere  Mand. 

Takket  være  hans  lille  Formandsløn  led  de  ikke 
Nød.  Pelle  holdt  ellers  ikke  af  det  og  havde  mest 
Lyst  til  at  give  Afkald  paa  de  Par  Hundrede  Kro- 
ner; der  flød  ikke  Spor  af  Embedsmandsblod  i  hans 
Aarer,  han  begreb  ikke  rigtig,  at  man  skulde  have 
Vederlag  for  den  Alménnytte  man  gjorde.  Men  nu 
kom  de  alligevel  tilpas,  og  han  havde  andet  at  bestille 
end  at  gaa  og  gøre  et  Nummer  ud  af  Smaating.  Blo- 
kaden havde  han  opgivet,  men  hans  Hjærne  pønsede 
stadig  paa  Udveje  til  at  faa  Ram  paa  Hofskomageren; 
det  sysselsatte  ham  Dag  og  Nat. 

En  Dag  snublede  hans  Tanker  over  Meyers 
egen  Taktik!  Ganske  uskyldigt  havde  man  faaet 
ham  puttet  ud  af  Arbejdet  —  hvad  om  han  bar 
sig  ad  paa  samme  Maade  og  i  Stilhed  pillede  Hof- 
skomagerens Folk  fra  ham?  Meyer  var  Fagets  onde 
Aand,  han  sad  som  en  Tyran  i  Kraft  af  sin  Over- 
magt og  holdt  det  nede;  det  vilde  ikke  være  saa 
umuligt   at  sætte    Kors  ved   ham  til   Gengæld!   Og 

Pelle  havde  ikke  i  Sinde  at  tage  det  saa  nøje  med 
Midlerne  her. 

Han  drøftede  det  med  Svigerfaderen,  der  igen 
havde  faaet  Tiltro  til  ham.  Stolpe  som  var  en  gam- 
mel dreven  Taktiker,  raadede  ham  til  ikke  at  holde 
noget  Møde  om  Sagen,  men  ordne  det  hele  paa  To- 
mandshaand  med  hver  enkelt,  saa  at  der  ikke  blev 
noget  at  hænge  sin  Hat  paa  over  for  Fagforeningen. 
„Du  har  jo  god  Tid  nu,"  sagde  han.  „Gaa  først  til 
de  paalidelige,  og  gør  dem  begribeligt  hvad  for  en 
Kumpan  Meyer  er;  og  tag  først  og  fremmest  hans 
bedste  Folk  fra  ham,  de  daarlige  har  han  ingen 
Gavn  af  at  beholde.  Du  kan  jo  fyre  op  under  Kam- 
meraterne, naar  du  vil!  gør  det  saa  godt,  at  ingen 
kan  være  bekendt  at  gaa  i  deres  Sted  der  forlader 
ham.  Han  maa  stemples  som  den  han  er,  Mand  og 
Mand  imellem." 

Pelle  sparede  sig  ikke;  han  gik  fra  Fælle  til  Fælle, 
stærk  og  ildnende.  Og  hvad  der  havde  vist  sig  umu- 
ligt for  to  tre  Aar  siden,  lod  sig  udføre  nu;  Harmen 
mod  Uretten  havde  bundfældet  sig  i  Sindene. 

Meyer  havde  haft  for  Skik  at  lade  sine  Arbejdere 
rende  forgæves  efter  Arbejde  —  det  var  ikke  helt 
lavet  til,  de  maatte  komme  igen!  Og  naar  de  fik  det 
udleveret,  skulde  det  gærne  være  færdigt  over  Hals 
og  Hoved.  Der  laa  en  Hensigt  i  det,  det  gjorde  Folk 
ydmyge  og  medgørlige. 

Men  nu  vendtes  Forholdet  om.  Arbejderne  kom 
ikke  og  afleverede  presserende  Arbejde  til  den  Tid 
de  havde  lovet;  han  maatte  sende  Bud  efter  det  og 
fik  sine  egne  Ord  igen:  Det  var  ikke  ganske  færdigt, 
men  de  skulde  se  hvad  de  kunde  gøre  for  ham! 
Han  maatte  rende  sine  egne  Arbejdere  paa  Dørene 
for  ikke  at  støde  de  fine  Kunder.  De  første  Tilfælde 
behandlede  han  over  en  Bank  med  Afsked,  men  det 
hjalp  ikke;  der  var  faret  en  Hovmodsdjævel  i  simple 
Skomagersvende,  det  saa  ud  som  de  vendte  op  og 
ned  paa  Begreberne  Herre  og  Undergiven!  Han 
maatte  lade  den  haarde  Haand  fare  og  forsøge  med 
gode  Ord,   Forretningen  havde  hele  den  fornemme 

Verden  til  Kundekreds  og  behøvede  altid  en  Stab 
af  Elitearbejdere.  Men  ikke  engang  Venlighed  hjalp, 
bedst  som  han  havde  faaet  fat  i  en  god  Svend,  var 
han  gaaet!  Og  naar  han  spurgte  om  Aarsagen,  fik 
han  altid  det  samme  drilske  Svar:  de  var  kede  af 
hans  Arbejde.  Han  bød  høj  Arbejdsløn  og  indfor- 
skrev med  stor  Bekostning  dygtige  Folk  ude  fra; 
men  Pelle  holdt  sig  underrettet  og  søgte  dem  op. 
Naar  de  havde  været  nogle  Dage  under  Paavirk- 
ning,  rejste  de  hjem  igen  eller  tog  fat  hos  de  andre 
Mestre,  der  fik  mere  at  bestille  efterhaanden  som 
Meyers  Forretning  gik  tilbage.  De  der  kom  paa  La- 
geret fortalte,  at  han  gik  deroppe  og  rasede,  skældte 
de  uskyldige  ud  og  jog  dem  ogsaa  fra  sig. 

Meyer  følte  en  Haand  bag  alt  dette,  han  vilde 
have  Mesterforeningen  til  at  erklære  Lockout.  Men 
de  andre  Mestre  vejrede  et  Træk  i  det  fra  hans  Side ; 
hans  egen  Forretning  laa  død,  og  saa  vilde  han 
stanse  deres  ogsaa.  De  havde  maaske  ikke  noget 
egenlig  mod  den  ny  Tilstand;  noget  Grundlag  for 
en   Lockout  kunde  de  i  alt  Fald  ikke  faa  Øje  paa. 

Saa  bekvemmede  han  sig  til  at  skrive  til  Pelle  og 
anmode  ham  om  en  Forhandling  —  for  at  faa  Uroen 
i  Faget  hævet.  Pelle  der  endnu  ikke  var  stiv  i  For- 
handlingskunsten,  svarede  saadan  noget  som,  at  man 
vilde  blæse  ham  en  lang  Marsj.  Han  viste  dog  Svi- 
gerfaderen Svaret,  før  han  afsendte  det. 

„Nej  den  gaar  pinedød  ikke!"  udbrød  Stolpe.  „Ser 
du  min  Dreng,  det  er  Tonen  det  hele  kommer  an 
paa,  naar  man  vil  drive  Fagpolitik!  de  Store  ser 
svært  paa  Indpakningen!  Saadan  var  jeg  sku  ogsaa 
til  at  begynde  med  —  Sandheden  frem  og  lige  i 
Synet  med  den!  Men  den  skar  ikke  — :  man  var 
for  ubehøvlet,  de  kunde  ikke  forhandle  med  én.  Saa- 
dan lidt  pæn  Løgnagtighed  gør  sig  meget  bedre! 
Naa  ja,  saa  maa  man  være  Diplomat  og  fange  Ræv 
med  Ræv.  Tag  og  krads  det  ned,  saa  skal  jeg  give 
dig  Opskriften.  Altsaa  — !" 

Stolpe  gik  en  Stund  op  og  ned  ad  Gulvet  og  saa 
spekulativ  ud;  han  var  i  Skjorteærmer  og  Tøfler  og 

havde  Tommelfingrene  i  Vestelommerne.  „Er  du  klar 
Svigersøn?  —  Altsaa: 

Til  Formanden  for  Skomagernes 

Mesterforening,  Hr.  Hofskomager  Meyer! 
Idet  jeg  anerkender  Modtagelsen  af  Deres  meget 
ærede  af  Gaars  Dato,  skal  jeg  tillade  mig  at  be- 
mærke, at  der  mig  bekendt  hersker  god  Ro  og 
ordnede  Forhold  overalt  i  Faget  for  Tiden.  Saa  at 
altsaa  Grundlaget  for  en  Forhandling  savnes. 

Paa  Fagforeningens  Vegne 

Ærbødigst 
Pelle. 

„Se  det  er  noget  med  noget  paa,  hva'!  det  kunde 
sku  selv  Napoleon  være  bekendt  at  sætte  Navn 
under.  Og  tilpas  ondskabsfuldt  er  det,"  sagde  Stolpe 
fornøjet.  „Prent  det  nu  lidt  pænt  —  og  saa  en  stor 
Konvolut." 

Pelle  var  helt  imponeret  af  Skrivelsen,  da  han  fik 
renskrevet  den  paa  et  stort  Ark  Papir;  den  lignede 
en  Dagsbefaling  fra  Amtmand  eller  Borgmester  der- 
hjemme. Kun  det  ondskabsfulde  i  den  havde  han 
sine  Tvivl  om  den  Dag. 

En  Formiddag  nogle  Dage  efter  sad  han  hjemme 
og  arbejdede.  De  mellemliggende  Dage  havde  han 
været  nødt  til  at  tage  Lossearbejde  paa  Havnen,  nu 
sad  han  og  forsaalede  et  Par  Søstøvler  for  en  Ma- 
tros paa  Kulskibet.  Paa  den  anden  Side  af  Disken 
sad  Lille  Lasse  og  pludrede  og  gjorde  hans  Bevæ- 
gelser efter;  hvergang  Pelle  slog  en  Pløk  i,  daskede 
Drengen  paa  Kanten  af  Disken  med  sin  Rangle. 
Og  Pelle  lo  til  ham.  Ellen  gik  ud  og  ind  mellem 
Køkken  og  Stue,  hun  var  alvorlig  og  tavs. 

Det  ringede.  Hun  jog  til  Kakkelovnen  og  rev  no- 
get Barnetøj  ned,  saa  gik  hun  ud  og  lukkede  op. 

En  mørk  svær  Herre  i  Spaserepels  traadte  buk- 
kende ind,  den  høje  Hat  holdt  han  foran  sig  sam- 
men med  Handskerne  og  Stokken.  Pelle  vilde  ikke 
tro  sine  egne  Øjne  —  det  var  Hofskomageren.  „Han 
kommer  nok  for  at  gøre  op!"   tænkte  han   og  be- 

lavede  sig  paa  en  Dyst.  Han  fik  Hjærtebanken  og 
noget  sank  pludselig  i  ham;  gammel  Underdanighed 
var  ved  at  komme  op  og  bemægtige  sig  ham.  Men 
det  varede  kun  et  Øjeblik,  saa  var  han  igen  sikker 
paa  sig  selv.  Han  bød  roligt  sin  Gæst  en  Stol. 

Meyer  sad  og  saå  sig  om  i  den  tarvelige  nette 
Stue,  som  vilde  han  først  sammenligne  Fjendens 
Forraad  med  sine  egne,  inden  han  foretog  sig  noget. 
Pelle  fangede  noget  i  hans  vandrende  Blik  og  blev 
pludselig  en  hel  Del  klogere  i  Menneskekundskab. 
„Han  sidder  jo  ligefrem  og  kigger  efter,  om  der 
ikke  er  røget  noget  paa  Laanekontoret,"  tænkte  han 
opbragt. 

„Hm  —  jeg  har  modtaget  Deres  ærede  Skrivelse," 
begyndte  Meyer  endelig.  „De  mener  ikke  der  er 
Anledning  til  nogen  Drøftelse  af  Tilstanden;  men  æ 
—  jeg  synes  dog  — ." 

„Nej,  det  mener  jeg  rigtignok  ikke,"  svarede  Pelle 
som  havde  sat  sig  for  at  holde  Skrivelsens  Tone  — 
„der  er  jo  den  bedste  Orden  over  det  hele.  I  det 
hele  lader  det  jo  til  at  skulle  gaa  nu,  da  vi  har  hver 
sin  Forening  og  kan  drøfte  Sagerne  som  Ligemænd." 
Han  saå  uskyldigt  paa  Meyer. 

„Naa  det  synes  De?  Det  kan  dog  ikke  være  Dem 
ubekendt,  at  mine  Arbejdere  forlader  mig  den  ene 
efter  den  anden  —  for  ikke  at  sige  at  de  pilles  bort. 
Jeg  kan  ikke  tjene  Dem  i  at  kalde  det  ordnede  For- 
hold." 

Pelle  sad  og  ærgrede  sig  over  Meyers  slikkede 
Tone.  Hvorfor  Fanden  brændte  han  ikke  løs  som 
et  ordenlig  Mandfolk,  i  Stedet  for  at  sidde  og  svede 
Hentydninger  ud!  Men  skulde  der  laves  Dikkedarer, 
saa  hvorfor  ikke?  „Saa  Deres  Folk  forlader  Dem?" 
spurgte  han  interesseret. 

Ja  de  gør!"  svarede  Meyer  og  saå  overrasket  op, 
Pelles  Tone  gjorde  ham  usikker.  „Og  de  sjikanerer 
mig,  overholder  ikke  Aftalerne  og  lader  mine  Bude 
rende  forgæves.  Tidligere  har  hver  Mand  hentet  og 
bragt  sit  Arbejde,  nu  maa  jeg  holde  Bude  til  det; 
det  kan  Forretningen  ikke  bære.'- 

„Svendene  har  nu  ogsaa  maattet  rende  forgæves 
—  jeg  har  jo  selv  arbejdet  for  Dem,"  svarede  Pelle. 
„Men  De  mener  altsaa,  vi  bedre  kan  bære  den  Tids- 
spilde?" 

Meyer  trak  paa  Skuldrene.  „Det  er  dog  et  Led  i 
deres  Erhværv,  Forholdene  ere  nu  engang  baserede 
paa  den  Ordning.  Men  naar  jeg  saa  endda  var  sik- 
ker paa  at  have  Folk.  —  Det  gaar  ikke,  det  dér, 
Mand!"  skreg  han  pludselig  op  —  „det  gaar  pine- 
død ikke!  Det  er  ikke  hæderligt!" 

Lille  Lasse  sprat  i  Vejret  og  gav  sig  til  at  brøle, 
Ellen  kom  hastigt  og  tog  ham  ind  i  Sovekammeret. 

Pelle  var  blevet  skarp  om  Munden.  „Naar  Deres 
Folk  forlader  Dem,  har  de  vel  sagtens  Grund  til 
det,"  svarede  han,  men  havde  mere  Lyst  til  at  sige 
Meyer  lige  op  i  Synet  at  han  var  en  Udpiner.  „-Fag- 
foreningen kan  ikke  tvinge  sine  Medlemmer  til  at 
arbejde  for  en  Mand,  de  maaske  ikke  kan  komme 
til  Rette  med.  Jeg  har  selv  lige  faaet  Afsked  paa  et 
Værksted  —  man  kan  dog  ikke  alarmere  de  to  For- 
eninger af  den  Grund."  Han  saå  fast  paa  sin  Mod- 
stander, idet  han  langede  ham  dén  ud;  Linjerne  i 
hans  Ansigt  dirrede  let. 

„Aha!"  udbrød  Meyer  og  gned  sig  i  Hænderne 
med  et  Udtryk  som  sagde,  at  nu  endelig  følte  han 
fast  Bund  under  sig.  „Ak  so  —  der  slap  det  endelig 
ud!  De  er  jo  Diplomat  ogsaa  —  stor  Diplomat!  — 
Det  er  en  klog  Mand  De  har,  lille  Frue!"  vendte 
han  sig  til  Ellen  der  stod  og  puslede  ved  Buffeten. 
„Hør  Hr.  Pelle,  De  er  en  Mand  for  mig,  og  vi  maa 
komme  til  et  Resultat.  Naar  to  dygtige  Folk  taler 
sammen,  kommer  der  noget  ud  af  det  —  det  kan 
ikke  være  andet!  Jeg  har  Brug  for  en  intelligent  og 
dygtig  Fagmand  til  at  forestaa  Maaltagning  og  Til- 
skæring, Pladsen  er  godt  lønnet,  og  De  kan  faa  skrift- 
lig Kontrakt  paa  en  Aarrække.  Hvad  siger  De  til 
det?" 

Pelle  løftede  Hovedet  i  et  Ryk.  Ellens  Øjne  skød 
Gnister;  de  blev  forunderlig  mørke  og  lagde  sig 
tvingende   over   ham  —  som   vilde   de   brænde    en 

Vilje  ind  i  ham.  Et  Øjeblik  stirrede  han  fortumlet 
frem,  Tilbudet  kom  saa  overvældende  stort  bag  paa 
ham.  Saa  smilede  han.  Ej  ej!  skulde  han  nu  sælges 
som  Udpinerens  Haandlanger! 

„Det  er  vist  ikke  noget  for  mig,"  svarede  han. 

„De  maa  naturligvis  have  Lov  at  tænke  over  mit 
Tilbud,"  sagde  Meyer  og  rejste  sig.  „Skal  vi  sige  tre 
Dage?" 

Da  Hofskomageren  var  gaaet,  kom  Ellen  langsomt 
hen  og  lagde  sin  Arm  over  Pelles  Skulder.  „Hvor 
er  du  en  klog  og  dygtig  Mand,"  sagde  hun  stille  og 
legede  med  hans  Haar  —  der  var  noget  som  lignede 
Afbigt  i  hendes  Væsen.  Tilbudet  nævnede  hun  ikke 
med  et  Ord,  men  gav  sig  nynnende  i  Lag  med  sit 
Arbejde.  Det  var  længe  siden  Pelle  havde  hørt 
hende  synge;  og  Sangen  gav  ham  en  lys  Følelse  af 
at  denne  Gang  vilde  han  sejre. 

Pelle  førte  ufortrødent  Kampen  videre,  sloges  med 
smaa  Kaar  og  med  Frafald  og  gik  bare  paa.  Talrige 
Gange  i  Kampens  Løb  var  han  lige  vidt,  Meyer 
havde  faaet  et  nyt  Hold  Arbejdere  fra  Udlandet,  og 
han  maatte  begynde  forfra:  bearbejde  dem  saa  de 
rejste  igen,  eller  gøre  dem  umulige  blandt  Husbebo- 
erne  saa  de  maatte  fortrække.  Eftervinteren  var 
haard  og  kom  Meyer  til  Hjælp.  Han  gav  god  Ar- 
bejdsløn nu,  og  havde  faaet  skrabet  sig  et  Sjak  Løs- 
gængere sammen;  en  Overgang  saa  det  ud  som  han 
skulde  faa  sin  Forretning  i  Vejret  igen.  Men  Pelle 
havde  blot  ladt  Løsgængerne  i  Ro  af  Mangel  paa 
Tid;  nu  hjemsøgte  han  dem  og  kom  med  mere  Av- 
toritet  end  sidst.  Der  gik  allerede  Ord  af  hans  Vilje, 
de  fleste  overgav  sig  paa  Forhaand.  „Ham  kan  ingen 
Djævel  staa  sig  mod!"  sagde  de. 

Han  vaklede  ikke  i  sin  Tro  paa  Sejren  og  gik  paa 

og  paa,  filosoferede  ikke  frem  paa  den  anden  Side 
Resultatet  men  satte  alle  Ævner  ind  paa  at  naa  det. 
Stærke  Kræfter  var  oppe  i  ham  og  førte  ham  den 
lige  Vej.  Foreningsfællerne  fulgte  ham  villigt,  og  paa- 
lagde  sig  de  Savn  Affolkningen  medførte.  Han  havde 
deres  Tillid,  og  de  syntes  i  Grunden  det  var  en  her- 
lig Spas  denne  Bytten  Gaarde,  hvor  de  for  én  Gangs 
Skyld  vendte  Trykket  tilbage  mod  Udgangspunktet. 
De  havde  beskt  prøvet,  hvad  det  vilde  sige  at  rende 
forgæves,  tigge  om  Arbejdet,  tigge  og  trættes  om  Til- 
godehavendet —  være  de  smaa.  Det  var  morsomt 
at  bytte  Rollerne!  Nu  legede  Musene  med  Katten  og 
morede  sig  godt,  skønt  dens  Klør  nu  og  da  sved  til 
dem. 

Pelle  følte  Tilliden  Mand  og  Mand  imellem,  ved 
den  Villighed  hvormed  de  fulgte  ham,  som  var  han 
kun  Udtrykket  for  deres  eget  Sindelag.  Og  naar  han 
stod  paa  Generalforsamlinger  og  Møder  for  at  aflægge 
Beretning  eller  agitere,  og  Kammeraternes  Bifald 
slog  ham  i  Møde,  mærkede  han,  hvorledes  stærke 
Kræfter  forenede  sig  i  ham.  Han  var  som  Skibets 
Vædder,  hele  Styrken  stødte  fremad  i  ham.  Han 
begyndte  at  finde  sig  til  Rette  som  Udtryk  for  noget 
større;  der  var  et  Formaal  med  ham. 

Den  Pelle,  der  saa  klogt  og  roligt  havde  forhand- 
let med  Meyer,  og  rammet  ud  hvad  han  vilde  uden 
et  ondt  Ord,  var  ikke  den  almindelige!  Et  større 
Væsen  arbejdede  i  ham,  mere  ansvarligt  end  han 
selv  ævnede  det!  Og  han  gik  sig  selv  efter  for  at 
tilegne  sig  det  bevidst;  han  følte  at  der  var  Kræfter 
dér. 

Dette  højere  havde  mystisk  Sammenhæng  med 
saa  meget;  helt  tilbage  til  sin  tidligste  Barndom 
kunde  han  følge  det  som  et  rigt  Løfte.  Saa  mange 
havde  ogsaa  uvilkaarlig  ventet  sig  noget  af  ham;  han 
havde  blot  lyttet  forundret  til  dem,  nu  blev  det  en 
Profeti. 

Han  blev  mere  nøjeregnende  med  Ord  i  sit  per- 
sonlige Forhold,  nu  da  deres  ubegrænsede  Række- 
vidde havde  aabenbaret  sig  for  ham.  Men  i  Agitatio- 

nen  faldt  de  stærkeste  Ord  ham  naturligt,  de  kom 
som  et  Ekko  af  det  grænseløse  tomme  Rum  der  laa 
bag  ham.  Han  syslede  med  sin  Personlighed;  alt  det 
han  før  sorgløst  havde  givet  frit  og  ubehersket 
Spillerum,  maatte  nu  helst  ind  og  tjene  Formaalet. 
Ogsaa  sit  Forhold  til  Ellen  gik  han  efter,  undskyldte 
hende  og  gjorde  sig  Umag  for  at  forstaa  hendes  For- 
dringer til  Lykke.  Han  var  mild  og  god  mod  hende 
—  men  ubøjelig  i  det  væsenlige. 

Hofskomageren  gjorde  han  sig  ingen  Samvittighed 
af.  Han  havde  længe  nok  misbrugt  sin  Overmagt  paa 
alle  Omraader;  ved  sin  store  Forretning  var  han  den 
der  skabte  og  beherskede  Tilstandene,  de  daarlige 
Vilkaar  maatte  føres  tilbage  til  ham.  Det  var  Som- 
mer og  Godtid  for  Arbejderne  nu,  og  hans  Forret- 
ning gik  stærkt  tilbage.  Pelle  forudsaa  hans  Fald  og 
følte  sig  som  en  retfærdig  Hævner. 

Den  aarelange  Kamp  tog  hele  hans  Sind.  Altid 
var  han  paa  Færde,  kom  styrtende  hjem  til  Arbejdet 
der  laa  og  ventede,  klarede  det  til  Side  som  en  ra- 
sende, og  var  afsted  igen.  Ellen  og  Lille  Lasse  saå 
han  ikke  meget  til  i  denne  Tid,  de  levede  deres  Liv 
uden  for  ham. 

Han  turde  ikke  slaa  sig  til  Ro  i  den  Kendsgær- 
ning  at  Sammenholdet  nu  var  stærkt.  Bestandig  var 
han  paa  Færde  for  yderligere  at  stive  af  og  under- 
bygge; han  vilde  ikke  falde  for  det  uforudsete.  Hans 
Utrættelighed  smittede  Kammeraterne,  de  blev  ivri- 
gere og  ivrigere  alt  som  Kampen  trak  ud.  Den  vok- 
sede for  dem  ved  de  Ofre  den  krævede,  og  ved 
Styrken  i  Modstanden;  Meyer  blev  efterhaanden  til 
en  Kolos  som  enhver  maatte  vove  sin  Velfærd  for 
at  hugge  ned.  Der  gik  Hjem  i  Stykker  ved  det;  men 
jo  flere  Ofre  Kampen  krævede,  des  sorgløsere  syn- 
tes de  at  gaa  til  den.  Og  de  jublede  af  Glæde,  den 
Dag  Kolossen  faldt  og  begravede  nogle  af  dem  un- 
der sin  Masse. 

Sejren  var  uomtvistelig  Pelles,  Skomagersvenden 
havde  fældet  Fagets  største  Arbejdsherre!  De  spurgte 
ikke  om  hvad  det  havde  kostet,  men  bar  hans  Navn 

i  Triumf.  De  raabte  Hurra,  naar  han  viste  sig  eller 
hans  Navn  nævnedes.  Tidligere  vilde  det  vel  være 
gaaet  ham  til  Hovedet,  men  nu  fandt  han  Udfaldet 
ganske  naturligt  —  som  Udslag  af  en  højere  Vilje! 

Allerede  et  Par  Dage  efter  sammenkaldte  han  til 
Møde  i  Fagforeningen,  fremlagde  Udkast  til  en  ny 
tidssvarende  Priskurant  og  opfordrede  til  at  tage  en 
Kamp  paa  den  netop  nu.  „Lejligheden  kan  aldrig  være 
bedre,"  sagde  han  —  „nu  har  de  set  hvad  vi  dur 
til!  Og  det  var  paa  Spørgsmaalet  om  Priskuranten 
vi  slog  Meyer  ned,  derfor  maa  vi  smede  mens  Jær- 
net  er  varmt!" 

Han  regnede  med  at  Kammeraterne  netop  nu 
havde  Krigshumør,  trods  alle  de  Savn  Kampen  havde 
paaført  dem  —  og  tog  ikke  fejl.  Hans  Forslag  blev 
enstemmig  vedtaget. 

Nogen  Lønkamp  blev  der  ikke.  Meyer  løb  nu 
rundt  til  Mestrene  med  Prøvekassen  for  et  Læder- 
firma, Synet  af  den  før  saa  mægtige  Mand  virkede 
nedstemmende.  Mesterforeningen  udpegede  et  Par 
Mestre  til  at  forhandle  med  Fagforeningen  om  Løn- 
forhøjelsen. 


XXI 

Det  hændte  tidt  Pelle  at  han  længtes  tilbage  mod 
det  stille  inderlige  Samliv  med  Ellen  og  Lille  Lasse, 
han  følte  vemodigt,  at  de  levede  inde  i  en  lykkelig 
Verden  og  var  i  Færd  med  at  indrette  sig  paa  at 
undvære  ham.  „Naar  du  nu  faar  dette  fra  Haanden, 
skal  du  rigtig  have  det  hyggeligt  med  dem  igen," 
tænkte  han. 

Men  det  ene  hang  uløseligt  sammen  med  det  an- 
det, af  et  Spørgsmaals  Løsning  fødtes  et  andet,  Fat- 
tigmands Verden  viste  sig  at  være  en  indviklet  Hi- 
storie. Rygtet  om  hans  lykkelige  Haand  som  Orga- 
nisator bredte  sig  udover,  overalt  arbejdedes  der  for 

Sammenslutningstanken,  de  mange  begyndte  at  rette 
Øjnene  paa  ham  i  Forventning. 

Jævnlig  kom  der  Arbejdere  til  ham  og  bad  ham 
være  dem  behjælpelig  med  at  danne  Organisation  — 
ingen  havde  saa  godt  Greb  paa  det  som  han.  Saa 
sammenkaldte  de  til  Møde,  og  Pelle  lagde  Sagerne 
frem  for  dem.  Der  var  kommet  noget  af  det  store 
Sving  i  hans  Tale,  men  de  forstod  ham  godt.  „Han 
taler,  saa  Ørerne  klør  paa  én,"  sagde  de  til  hinan- 
den. Der  blev  saa  valgt  Tillidsmænd,  og  Pelle  satte 
dem  ind  i  den  praktiske  Side  af  Sagen. 

„Men  I  maa  ofre  Penge,  saa  I  faar  en  Kasse," 
sagde  han  bestandig  —  „uden  Penge  ævner  vi  in- 
genting. Husk  paa,  det  er  selve  Kapitalen  vi  slaas 
med." 

„Skal  der  anvendes  Bøsser  i  Kampen?"  spurgte 
en  enfoldig  Arbejder  engang. 

,Ja  Sparebøsser!"  svarede  Pelle  raskt. 

Saa  lo  de  og  vendte  de  brøstfældige  Lommer.  De 
saa  lidt  paa  Pengene,  før  de  gav  dem  fra  sig. 
„Skidt,  det  slaar  jo  aldrig  til  alligevel,"  sagde  de 
saa. 

„Der  kommer  nok  den  Dag  da  det  slaar  godt  til 
—  bare  vi  staar  sammen,"  sagde  Pelle  fortrøstnings- 
fuld. 

Det  var  Fedtet  der  blev  skrabet  af  deres  Brød  — 
han  vidste  det  godt.  Men  det  fik  ikke  hjælpe!  Han 
var  ikke  selv  saa  godt  stillet  i  denne  Tid  som  en  af 
dem. 

Virksomheden  førte  ham  udad  i  større  og  større 
Kredse,  til  han  en  Dag  følte  sig  midt  i  Masserne. 
Deres  Antal  forbløffede  ham  ikke,  han  havde  egen- 
lig altid  kendt  det!  Han  voksede  med  Tilgangen  og 
anlagde  stadig  større  Maal  paa  Bevægelsen  og  sig 
selv. 

I  disse  Tider  foregik  der  en  mærkværdig  ydre 
Forandring  med  ham.  Over  hans  Pande  laa  fremde- 
les de  dybe  Rynker  der  hos  unge  Mennesker  plejer 
at  tyde  paa  en  mørk  Barndom;  de  var  det  eneste 
bitre  Vidnesbyrd  om  hvad  han  havde  taget  paa  sig, 

og  mindede  om  en  ladet  Sky.  Ellers  var  han  frisk 
nok,  de  daarlige  Kaar  kuede  ham  ikke;  han  levede 
i  Samfølelsen  og  var  næsten  altid  glad.  Han  fik  runde 
Kinder  som  en  Hornblæser,  og  udspilede  Næsebor 
der  understregede  det  fyrige;  han  forbrugte  megen 
Luft  og  holdt  altid  Klæderne  opknappet  over  Bry- 
stet. Gangen  var  rank  og  spændstig,  hele  Skikkelsen 
paagaaende.  Naar  han  talte  ved  Møder,  var  der  Slag 
i  hans  Ord,  han  blev  ildrød  i  Hovedet  og  svedte. 
Noget  af  Rødmen  blev  staaende  paa  Ansigt  og  Hals, 
og  der  var  bestandig  en  hidsig  Klang  i  Kroppen  paa 
ham.  Naar  han  kom  gaaende,  virkede  han  som  For- 
blæseren  til  en  Kolonne. 

De  mange  var  hans  Element.  Der  var  meget  som 
skulde  samles  under  én  Hat.  Endnu  manglede  de 
fleste  klar  Forstaaelse,  gammel  Mistro  dukkede  plud- 
selig op,  der  løb  mange  Tvivl  løse  mellem  Masserne. 
Nogle  troede  blindt,  andre  sagde:  Skidt,  enten  den 
ene  eller  den  anden  plukker  os!  Der  skete  ikke  no- 
get haandgribeligt  stærkt  som  kunde  falde  enhver  i 
Øjnene;  de  maatte  støtte  sig  til  Personen  som  den 
Blinde  til  Føreren,  og  forlangte  at  høre  hans  Stem- 
me bestandig.  Pelle  blev  deres  Yndlingstaler.  Han 
følte  deres  blinde  Tillid  løftende  paa  sig,  og  saå  langt 
ud  over  Virvaret  for  dem.  Han  havde  altid  haft  no- 
get med  Lykken  at  skaffe,  han!  nu  øjnede  han  den 
tydeligt  ude  i  Forlængelse  af  Fremmarsjen  og  tændte 
i  dem  med  sin  uimodstaaelige  Ildfuldhed. 

En  Aften  var  han  tilkaldt  for  at  vække  et  sløvt 
Fag.  Det  var  Renovationsarbejderne,  og  for  at  ægge 
deres  Selvfølelse  viste  han  dem,  hvilken  uhyre  Magt 
de  havde  i  deres  foragtede  Haandtering.  Han  gjorde 
det  Tankeeksperiment  at  lade  dem  nedlægge  Arbej- 
det, og  udmalede  med  meget  Humør  Følgerne  for 
den  fine  Verden.  Det  havde  en  overvældende  Virk- 
ning paa  Forsamlingen,  man  gloede  paa  hinanden 
som  opdagede  man  først  nu  sig  selv,  og  sad  i  én 
Latter.  For  at  forfølge  sin  Virkning  viste  han,  hvor 
afhængig  den  ene  Virksomhed  var  af  den  anden,  og 
lod  Fag  støtte  Fag  til  Generalstrejken  havde  lagt  sin 

lammende  Haand  over  Byen.  Det  var  en  Fantasi! 
Pelle  kendte  intet  til  Bevægelsens  Teorier,  men  Høj- 
trykket i  ham  løftede  Sløret  for  de  yderste  Konse- 
kvenser. Arbejderne  gik  hjem,  vaagne  og  forskræk- 
kede over  den  forfærdelige  Magt  de  laa  inde  med. 

Der  var  noget  i  det  som  ikke  tilfredsstillede  ham 
selv,  det  var  hans  Natur  at  frembringe  —  ikke  øde- 
lægge! Hvis  de  Fattige  bare  vilde,  kunde  de  tage  det 
hele  igen  —  havde  Morten  engang  sagt;  og  de  Ord 
var  blevet  ved  at  spøge  i  ham.  Men  han  kunde  ikke 
lide  voldsomme  Omvæltninger,  og  nu  havde  han  jo 
fundet  en  god  Vej  uden  om!  Han  følte  sig  over- 
bevist om,  at  det  ubrydelige  Sammenhold  var 
uimodstaaeligt  og  vilde  omskabe  Tilværelsen  ad  fre- 
delig Vej. 

Sine  egne  Fagfæller  havde  han  jo  svejset  sammen, 
saa  de  nu  stod  Last  og  Brast  med  hinanden.  Det 
var  straks  lidt  naaet,  men  skulde  der  komme  noget 
rigtigt  ud  af  det,  maatte  Fagets  Udøvere  her  arbejde 
sammen  med  dem  i  alle  Landets  andre  Byer  —  og 
det  var  allerede  saa  smaat  i  Gang  baade  i  hans 
eget  og  andre  Fag.  Men  alle  disse  Forbund  af  lokale 
Fagforeninger  burde  igen  gaa  op  i  en  mægtig  Helhed, 
saa  hele  Landet  blev  som  én  Tanke!  I  andre  Lande 
foregik  jo  det  samme  som  her,  og  hvorfor  saa  ikke 
som  Slutsten  samle  alle  Landene  i  én  stor  Samvir- 
ken? 

Inden  Pelle  vidste  af  det,  havde  han  omspændt 
hele  Jorden  med  sin  Solidaritet.  Han  vidste  nu  at 
Elendigheden  er  international.  At  Almuen  følte  ens 
Jorden  over,  var  han  overbevist  om. 

Tankens  Storhed  gik  ham  ikke  til  Hovedet;  den 
var  groet  naturligt  ud  af  Linjerne  i  hans  egen  Or- 
ganisation —  det  ene  var  som  det  andet.  Men  han 
blev  ved  at  sysle  med  den,  til  den  antog  faste  For- 
mer. Saa  gik  han  til  Svigerfaderen,  der  var  Medlem 
af  Partibestyrelsen,  med  sin  Plan,  og  blev  gennem 
ham  opfordret  til  at  komme  og  forelægge  den  for 
Hovedledelsen. 

Pelle  var  vant  til  at  tale  nu,  men  havde  alligevel 

Feber  da  han  stod  over  for  Bevægelsens  stærke  Hjærte. 
Hans  Ord  kunde  tage  de  mange;  men  vilde  det 
lykkes  ham  at  vinde  disse  prøvede  Mænd,  der  stod 
styrende  bag  det  hele  mens  de  stilfærdigt  passede 
deres  Haandtering?  Han  følte  Dagen  som  den  be- 
tydningsfuldeste i  sit  Liv. 

Det  var  Mænd  med  et  sindigere  Temperament 
end  hans.  De  sad  ubevægelige  og  hørte  efter  med 
halv  lukkede  Øjne;  hans  stærke  Ord  vakte  Antyd- 
ningen af  et  Smil  hos  dem  —  dem  var  de  nok  ude 
over!  Det  var  Haandværkere  og  Arbejdsmænd,  der 
sled  haardt  for  Udkommet  hele  Dagen  lige  som  han 
selv;  men  flere  af  dem  havde  et  betydeligt  Selvstu- 
dium bag  sig  og  maatte  kaldes  lærde  Folk.  Om  Af- 
tenen og  Søndagen  arbejdede  de  for  Bevægelsen, 
lagde  politiske  Planer  og  sled  sig  ind  i  Regnskabs- 
væsen og  stadig  voksende  Administration.  De  var 
blevet  tunge  af  alt  dette  uvante,  der  hidtil  havde 
været  forbeholdt  de  andre  Samfundsklasser  og  maatte 
tilegnes  helt  fra  Bunden;  Hovederne  var  graanede 
og  furede. 

Pelle  følte  at  han  endnu  kun  var  ved  Begyndelsen. 
Disse  Mænd  virkede  paa  ham  som  et  mægtigt  hem- 
meligt Raad;  derude  saa  de  ud  som  enhver  ellers, 
men  her  ved  det  grønne  Bord  sad  de  og  skabte  den 
uhyre  Konstruktion,  som  han  blot  var  med  til  at 
genne  Masserne  ind  i;  Storpolitiken  blev  til  her.  Der 
var  noget  gudsforgaaent  over  det  —  som  at  se  Myrer 
lægge  Planer  til  at  flytte  et  Bjærg;  og  her  maatte 
han  ind,  skulde  han  opnaa  at  udrette  noget  rigtigt! 
Men  her  forlangte  man  andet  end  stærke  Ord!  Han 
neddæmpede  uvilkaarlig  sin  Tone  og  gav  sig  til  at 
tale  rent  sagligt. 

Der  lød  intet  Bifald,  da  han  tav;  Mændene  sad  og 
og  saå  jævntgrundende  frem  for  sig.  Tavsheden  vir- 
kede paa  ham  som  det  uhyre  tomme  Rum  og  gjorde 
ham  svimmel.  Alt  i  ham  laa  udadvendt  og  sugede 
Styrke  af  Genlyden  derude  fra,  fra  de  mange  som 
havde  skabt  ham.  Men  her  i  det  afgørende  tav  det 
hele  og  lod  ham  svæve  —  uden  Holdepunkt  af  no- 

gen  Slags.  Var  hele  den  mægtige  Plan  for  Samvirken 
da  kun  Taabelighed?  eller  var  han  en  Klovn  til  at 
fremsætte  den?  Ingen  svarede.  Lederne  spurgte  ham 
roligt  ud  om  Enkelthederne  i  hans  Plan  og  tog  den 
saa  under  Overvejelse. 

Pelle  gik  og  var  i  en  forfærdelig  Spænding.  Han 
følte,  at  han  havde  rørt  ved  noget  af  det  der  bærer 
de  store  Afgørelser  i  sig,  og  trængte  til  en  Bekræf- 
telse paa  at  han  havde  faaet  rigtig  fat.  I  sin  Vaande 
vendte  han  sig  mod  sig  selv.  Det  laa  ikke  til  ham 
at  spørge  indad,  men  her  vilde  ingen  anden  svare. 
Han  maatte  søge  Anerkendelsen  hos  sig  selv. 

Det  var  første  Gang  Pelle  for  Alvor  tyede  til  sit 
eget  Jeg  og  erfarede,  at  der  lod  sig  falde  tilbage  paa 
det  i  afgørende  Øjeblikke.  Men  han  holdt  ikke  af 
Ensomheden  og  gjorde  det  nødtvungent.  Hjærtet 
sprang  ubændigt  i  ham,  da  han  fik  Meddelelse  om 
at  Planen  var  kendt  god.  Der  blev  nedsat  et  Udvalg 
til  at  føre  den  ud,  Pelle  blev  Medlem  af  det. 


Lands-Sammenslutningen  skabte  med  ét  Slag  en 
Hær  af  de  mange  Delinger  og  virkede  tiltrækkende 
alene  ved  sin  Masse.  Det  blev  et  stort  og  anstræn- 
gende  Arbejde  at  ordne  Skarerne  der  strømmede  til 
som  Vand  strømmer  til  Havet  —  i  Kraft  af  en  Na- 
turlov. Der  vilde  kræves  et  stort  Feltherretalent  til 
at  opstille  dem  til  det  endelige  Slag  og  føre  dem  i 
Ilden. 

Pelle  bares  naturligt  frem  i  første  Række  af  det 
store  Organisationsværk;  hans  Arbejde  blev  særlig 
det  banebrydende,  agitatoriske,  ingen  havde  som  han 
de  manges  Øre.  Han  havde  faaet  fast  Værkstedsar- 
bejde hos  en  af  de  større  Mestre,  der  laa  en  Aner- 
kendelse af  Organisationen  i  det,  og  Lønforhøjelsen 
gjorde  at  han  tjente  nogenlunde.  Han  havde  ikke 
noget  imod  at  Arbejdet  faldt  ude,  Tonen  i  Hjemmet 
havde   tabt   sin   lyse   Klang.    Ellen   var  kærlig  nok, 

men  hun  havde  altid  en  Hensigt  med  det  —  og  han 
lod  sig  ikke  binde  igen! 

Naar  han  kom  hjem,  var  det  gærne  for  at  indtage 
sit  Maaltid,  gøre  sig  i  Stand  og  jage  af  Sted  igen  — 
til  Møder  og  Forhandlingsudvalg.  Far  Lasse  var  der 
som  Regel  om  Aftenen,  og  saå  langt  efter  ham  naar 
han  saadan  forlod  Kvinde  og  Barn  for  at  stryge  ud 
paa  Farten.  Han  begreb  det  ikke  men  vovede  sig 
ikke  til  at  sige  noget  —  han  havde  stor  Respekt  for 
Pøjkens  Forehavender.  Den  gamle  og  Ellen  havde 
fundet  hinanden  og  var  som  to  røde  Kør;  der  var 
stor  Trøst  i  det. 

Pelle  gik  frem  i  en  Styrkerus  ved  Følelsen  af  de 
øgende  Skarer.  Han  var  som  en  Legemliggørelse  af 
dem  og  hørte  deres  Fodslag  gaa  igen  i  sine  Skridt; 
det  var  naturligt  at  Forholdene  antog  store  Dimen- 
sioner. Han  var  et  Produkt  af  gammel  Kultur,  men 
en  Kultur,  der  altid  havde  holdt  til  paa  Skyggesiden 
og  var  bygget  paa  tunge  knappe  Sætninger,  som  hver 
for  sig  rummede  en  Livssum  af  bitre  Erfaringer. 
Trangen  til  Sol  og  Lys  var  bestandig  blevet  skubbet 
til  Side  og  laa  ophobet  gennem  umindelige  Tider  — 
til  en  uhyre  Spænding!  Nu  brast  det,  og  han  tog 
svimlende  Fart;  hans  Hjærne  ravede  højt  oppe  i  en 
blændende  Lystaage! 

Men  paa  Bunden  var  han  fremdeles  den  haand- 
faste  Realist  og  havde  Fødderne  paa  Jorden!  De 
Slægtled  han  stod  paa,  havde  Kulden  avet  og  lært  at 
holde  sig  til  det  nødvendige,  de  leverede  ham  af  — 
enkel  og  lige  til,  uden  noget  Udstyr  af  Fiksfakserier. 
Fænomenerne  i  hans  Verden  virkede  lige  ud,  en 
paagaaende  Lugt  omsatte  sig  ikke  til  en  spøgelseagtig 
Banken  paa  Fortænderne.  Virkning  stammede  i  lige 
Linje  fra  Aarsag  —  men  de  forholdt  sig  ofte  som 
den  store  Brand  og  Tændstikken.  Her  laa  Styrken 
i  hans  Fantasi;  paa  dét  var  det,  han  med  saa  enkel 
Udrustning  kunde  omspænde  det  hele. 

Bange  for  disse  Massers  Skæbne  var  han  ikke; 
hvor  han  ikke  kunde  se  frem,  kom  gammel  Fatalis- 
me ham  til  Hjælp.  Hans  Ord  flammede  lige  fuldt  og 

holdt  Haabet  oppe  i  de  mange,  der  ikke  selv  saå 
Meningen  med  det  hele  og  syntes,  at  Tallene  nok 
blev  større  og  større,  men  at  man  forøvrigt  var  lige 
vidt.  Hvor  han  intet  saå  selv,  var  han  som  en  Linse, 
der  samlede  Halvmørket  og  gav  det  igen  som  fuldt 
Lys. 

Morten  undgik  han  helst.  Pelle  havde  jævnt  op- 
suget alle  Bevægelsens  Teorier,  de  fyldte  godt  og 
behageligt  ud  i  ham,  og  hvad  kunde  man  opnaa 
mere  end  at  have  det  hele  med  sig?  Morten  havde 
denne  ufrugtbare  Trang  til  at  slaa  Sindet  ud  af  dets 
Sikkerhed;  han  hentede  altid  Ordene  frem  indefra, 
fra  Steder  hvor  man  aldrig  havde  været;  og  stillede 
sig  op  om  Gudsrøsten  i  Biblen,  der  altid  skulde 
stanse  Folk  i  deres  Forehavende!  Pelle  nærede 
Ærefrygt  for  hans  egenartede  Væsen  der  aldrig  gik 
i  Flok  —  og  søgte  uden  om  ham. 

Men  Tankerne  løb  ofte  paa  ham.  Morten  havde 
tændt  det  første  Lys  i  det  Kaos,  Erfaringerne  fra 
Pelles  Fattigmandsverden  laa  hen  i,  og  naar  han 
stod  over  for  noget  afgørende,  spurgte  han  uvil- 
kaarlig  efter,  hvordan  Morten  vilde  have  handlet. 

Undertiden  traf  de  hinanden  paa  Møder,  som  var 
sat  i  Scene  af  Arbejderne  selv  og  hvor  de  begge 
medvirkede.  Morten  havde  ingen  Respekt  for  de 
bestaaende  Love  og  nok  heller  ikke  for  nye;  han 
tog  ikke  ivrig  Del  i  Partidannelsen  og  blev  holdt 
lidt  til  en  Side  af  de  ledende.  Men  Menigmand  stod 
han  i  nær  Berøring  med.  Han  virkede  paa  egen 
Haand,  greb  ind  som  ingen  anden  i  det  enkelte  Til- 
fælde af  Nød  og  Uret,  og  arbejdede  paa  at  faa  Folk 
til  at  tænke  selv. 

Og  de  holdt  af  ham.  Pelle  og  de  andre  saå  de  op 
til,  og  gjorde  med  lysende  Øjne  Plads  for  dem;  Mor- 
ten stillede  de  sig  smilende  i  Vejen  for  og  vilde 
trykke  hans  Haand  —  han  kunde  næsten  ikke  ar- 
bejde sig  op  til  Talerstolen.  Hans  blege  Ansigt  fyldte 
de  andres  med  Glæde  —  Kvinder  og  Børn  hang 
ved  ham.  Naar  han  gik  gennem  Fattiggaderne  i  sit 
tarvelige  Tøj,  smilede  Konerne  til  ham.  „Det  er  ham 

Mestersvenden,  der  er  saa  boglærd  og  god  af  sig," 
sagde  de  til  hinanden.  „Og  nu  har  han  solgt  alle 
sine  Bøger  for  at  hjælpe  et  stakkels  Barn!"  Saa  gav 
de  deres  smaa  et  Skub.  Og  Børnene  kom  hen,  tog 
ham  i  Haanden  og  fulgte  ham  til  Enden  af  Gaden. 


XXII 

Naar  Pelle  engang  imellem  var  ovre  i  Arken  for 
at  se  til  de  tre  Søskende,  rygtedes  det  hurtig  rundt. 
„Pelle  er  her!"  lød  det  fra  Svale  til  Svale,  og  de 
skyndte  sig  ud  i  Træværket  for  at  nikke  til  ham  og 
prøve  at  lokke  ham  ind  med  en  Kaffetaar.  Gamle 
Frandsen  var  flyttet;  hun  forsvandt  dengang  Ferdi- 
nand kom  ud  —  ingen  vidste  hvorhen.  Ellers  var 
her  ingen  Forandring.  Nogle  Fabrikspiger  stak  af  fra 
Huslejen  ved  Nattetid,  og  andre  kom  i  Stedet;  en 
og  anden  udslidt  Fyr  blev  hentet  frem  fra  de  mørke 
Gange  og  baaret  ud  til  Rustvognen  —  som  altid.  Paa 
Arken  mærkedes  ingen  Forandring. 

Det  hændte  at  han  kiggede  over  til  Enkemadam 
Johnsen.  Hun  sad  saa  trist  og  vendte  de  gamle  Sol- 
daterbukser, mens  hun  passede  Hannes  Unge  der 
tegnede  til  at  blive  en  køn  Pige.  Gammel  i  det  var 
hun  blevet,  og  sad  bestandig  og  smaagnavede  over 
Barnet;  med  Pelles  Besøg  kom  der  et  frisk  Pust 
ind  i  hendes  glædesløse  Tilværelse.  Saa  mindedes 
hun  Skovturen  og  de  lune  Aftener  under  Ampelen 
—  og  sukkede.  Hanne  saa  slet  ikke  til  Pelle.  Naar 
hun  kom  styrtende  hjem  fra  Fabrikken,  havde  hun 
kun  Øje  for  sin  lille  Pige,  der  kastede  sig  imod 
hende  og  straks  vilde  til  at  lege.  Dagens  Øde  sad 
den  lille  i  Øjnene,  og  Moderen  maatte  tage  hende 
i  Hænderne  som  hun  gik  og  stod,  og  trave  rundt 
med  hende  og  Dukken. 

Jeg  gik  mig  over  høje  Bjærg  — " 

sang  Hanne,  og  den  lille  sang  med  —  hun  kunde 
allerede!  Hannes  Øjnene  hvilede  rolige  og  afklarede 
paa  Barnet,  tilfredse  i  deres  Udtryk  som  havde  hun 
virkelig  fanget  Lykken  ind.  Hun  lignede  en  ung 
Enke  der  har  faaet  sin  Part  af  Tilværelsen;  og  i 
Arken  kaldte  alle  hende  Enke  —  Enken  Hanne. 
Det  var  en  Hyldest  til  hendes  Væsen,  de  kastede 
Enkesløret  over  hendes  Skæbne,  fordi  hun  bar  den 
saa  smukt.  Hun  havde  ventet  sig  saa  meget,  og  nu 
tog  hun  om  sit  Barn  som  kunde  det  fremmede  al- 
drig have  givet  hende  større  Gave! 

Peters  Ulykke  havde  givet  det  lille  Hjem  et  al- 
vorligt Stød.  Det  havde  altid  været  lige  til;  nu  tjente 
han  mindre  med  sin  vanføre  Haand.  Karl  vilde  frem 
og  gav  sig  til  at  gaa  til  Præsten  —  det  kostede  og- 
saa  i  Tid  og  Klæder.  Peters  Nedgang  i  Fortjeneste 
havde  de  oprettet  ved  at  sige  Lasses  Værelse  op  og 
flytte  hans  Seng  ind  i  Børnenes  Værelse.  Men  de 
voksede  godt  til  alle  tre,  der  skulde  noget  til  baade 
af  Mad  og  Klæder. 

Peters  Karakter  havde  lidt  et  Knæk,  han  var  ikke 
saa  glad  ved  Arbejdet  længer;  ofte  skulkede  han  og 
gik  og  drev  paa  Gaden  i  Stedet  for  at  gaa  til  Fa- 
brikken. Undertiden  var  han  ikke  til  at  drive  ud  af 
Sengen  om  Morgenen,  men  krøb  ned  under  Senge- 
klæderne og  skjulte  sig.  Jeg  kan  ikke  med  min 
daarlige  Haand,"  sagde  han  grædende  naar  Marie 
trak  i  ham  —  „hvert  Øjeblik  er  Knivene  lige  ved 
at  nappe  mig." 

„Saa  bliv  hjemme  da,"  udbrød  Marie  tilsidst.  „Pas 
du  Huset,  saa  skal  jeg  gaa  ud  og  faa  lidt  Fortjeneste 
fat.  Jeg  kan  faa  Rengøringen  ovre  i  den  ny  Ejendom 
i  Torvegade." 

Men  saa  stod  han  op  og  luskede  af,  han  vilde 
ikke  have  et  Kvindfolk  til  at  tjene  Føden  til  sig. 

Karl  var  en  frisk,  gavtyveagtig  Tamp  som  ingen- 
ting bed  paa.  Gaden  havde  opdraget  ham,  fældet  sit 
Slamlag  paa  hans  Ydre  og  tændt  den  uslukkelige 
Gnist  i  hans  Øjne.  Han  var  som  Hovedstadens 
Spurve  der  røgsværtede  lyser  af  Byens  Intelligens, 

tumler  ud  og  ind  under  de  tunge  Vognhjul  og  véd 
alt.  Han  var  daglig  i  Klemme  men  kom  aldrig  til 
Fortræd.  Den  bestandige  Farten  sad  ham  i  Kroppen 
som  en  aldrig  hvilende  Impuls;  mange  Udveje  havde 
han  til  at  bøde  paa  Utrygheden  i  sit  Erhværv;  den 
lille  Husholdning  hvilede  hovedsagelig  paa  ham. 
Men  nu  var  han  ked  af  at  søge  sin  Føde  paa  Ga- 
den, der  var  Fremdrift  i  ham,  han  vilde  gærne  være 
Handelsmand.  Det  eneste  der  holdt  ham  tilbage  var 
Hensynet  til  Hjemmet. 

Pelle  saå  at  det  lille  Hjem  maatte  opløses  nu. 
Marie  udviklede  sig  stærkt  og  trængte  til  at  komme 
ud  af  Arken,  og  hvis  Karl  ikke  fik  Lov  at  følge  sin 
Ungdom  men  skulde  gaa  og  ofre  sig  for  sine  Sø- 
skende, vilde  han  ende  som  Torvebisse.  Rask  som 
han  var  blevet  til  at  handle  paa  egen  Haand,  skaf- 
fede han  Karl  det  nødvendige  Udstyr  gennem  en 
Understøttelsesforening,  og  tingede  ham  i  Lære  hos 
en  Handlende,  som  Drengen  havde  løbet  i  Byen 
for. 

En  Søndag  Formiddag  gik  han  over  til  Arken  med 
en  stor  Pakke  under  Armen;  han  havde  Lille  Lasse 
ved  Haanden,  hvert  Øjeblik  bukkede  Purken  sig 
besværligt  og  tog  en  Smaasten  op,  trak  Faderen  med 
hen  til  Bolværket  og  plumpede  Stenen  i  Vandet. 
Han  snakkede  ustanseligt. 

Pelle  lod  sig  mekanisk  trække  med  og  svarede 
hen  i  Vejret.  Han  tænkte  paa  det  lille  Barnehjem, 
der  engang  havde  aabnet  sig  saa  gæstfrit  for  ham  og 
nu  skulde  opløses.  Kanske  blev  det  Karls  og  Maries 
Redning;  der  laa  en  Fremtid  for  dem  ude  omkring 
—  friske  og  kække  som  de  var.  Og  Far  Lasse  kunde 
flytte  hjem  til  ham;  det  lod  sig  gøre  at  stille  hans 
Seng  op  i  Dagligstuen  for  Natten  og  flytte  den  af 
Vejen  om  Dagen  —  Ellen  var  ikke  saa  pertentlig 
længer.  Men  Peter  —  hvad  skulde  der  blive  af 
ham?  Hjemmet  var  det  eneste  der  holdt  sammen 
paa  ham. 

Da  Lille  Lasse  gennem  Tøndegangen  saå  ind  i 
Arkens  Mørke,   vilde   han   ikke    med.    „Fæl,   fæl!" 

sagde  han  og  strittede  energisk  imod.  Pelle  maatte 
tage  ham  paa  Armen.  „Lasse  ikke  li'  det!"  sagde 
han  og  stemmede  Hænderne  mod  Faderens  Skulder. 
„Vil  ned!" 

„Saa?"  udbrød  Pelle  leende  —  „kan  Lille  Lasse 
ikke  lide  Arken?  Far  synes  her  er  storartet" 

„Hvorfor?"  spurgte  Drengen  surmulende. 

Hvorfor  —  ja  det  havde  Pelle  ikke  engang  Rede 
paa.  „Fordi  jeg  har  boet  her  engang,  vel!"  svarede 
han. 

„Og  hvor  var  Lille  Lasse  dengang  henne?" 

„Dengang  sad  du  inde  i  Mors  Øjne  og  lo  til 
Far." 

Saa  glemte  Drengen  sin  Frygt  for  Mørket  og  det 
tunge  Træværk.  Han  satte  sin  buttede  Næse  paa 
Faderens  og  kiggede  ham  ind  i  Øjnene,  for  at  se 
om  der  sad  en  lille  Dreng  inde  i  dem  ogsaa;  og  han 
lo  da  han  fik  Øje  paa  sig  selv  derinde.  „Hvem  sid- 
der saa  inde  i  Mors  Øjne  nu?"  spurgte  han. 

„Nu  sidder  der  en  lille  Søster  og  glæder  sig  til  at 
lege  med  Lasse  Fredrik,"  sagde  Pelle.  „Men  nu  skal 
du  gaa  selv,  det  er  ikke  noget  for  et  Mandfolk  at 
sidde  paa  Arm!" 

De  tre  Søskende  gik  og  ventede  spændt,  Karl 
hoppede  og  stangede  i  Luften  da  han  saa  Pakken. 

„Hvor  er  Lassefar  henne?"  spurgte  Pelle. 

„Han  er  kørt  ud  med  Trækkevognen  for  Mar- 
skandisersken —  han  skulde  hente  en  Sofa,"  svarede 
Marie.  Hun  havde  faaet  Lille  Lasse  op  til  sig  og  var 
lige  ved  at  spise  ham. 

Karl  trak  i  Stadsen,  hans  frejdige  Ansigt  lyste  af 
Glæde.  Bukserne  var  rigelig  lange;  men  det  var  netop 
flot  at  gaa  med  dem  opsmøgede,  saa  det  kom  man 
nemt  over. 

„Nu  ligner  du  jo  en  rigtig  Rosinpiller,"  sagde  Pelle 
leende. 

Karl  løb  ud  paa  Gangen  og  kom  straks  efter  ind 
igen  med  pjaskvaadt  Hoved  og  Haaret  skilt  midt  i 
Panden.  „Aa  dit  Fjols,  vil  du  la'e  vær  med  det!" 
raabte   Marie   hæftigt  og  pjuskede   ham   i   Hovedet. 

De  kom  op  at  nappes.  Henne  i  en  Krog  sad  Peter 
trukket  ind  i  sig  selv  og  stirrede  græmmet  ud  af 
Vinduet. 

„Naa  Peter,  op  med  Hovedet!"  sagde  Pelle  og 
slog  ham  paa  Skulderen.  „Saa  snart  vi  faar  den  store 
Sammenslutning  til  at  virke  rigtig,  skal  jeg  nok  skaffe 
dig  noget.  Du  kan  blive  Bud  for  Eksempel." 

Peter  svarede  ikke  men  vendte  Hovedet  bort. 

„Saadan  gør  han  altid  —  han  er  saa  gnaven!  — 
Du  skulde  værsgod  være  lidt  manerlig,  Peter!"  sagde 
Marie  irettesættende.  Saa  tog  han  sin  Kasket  og 
gik. 

„Nu  gaar  han  ud  paa  Nørrebro  til  Kæresten  — 
og  saa  ser  vi  ham  ikke  de  første  Dage,"  udbrød 
Marie  og  saa  efter  ham.  „Det  er  en  Fabriksarbej- 
derske —  hun  har  et  Barn  med  én  som  stak  af  fra 
hende!" 

„Han  holder  allerede  Kæreste?"  sagde  Pelle. 

Ja  hvad  saa?  han  er  jo  sine  sytten  Aar.  Men  der 
er  bare  ikke  noget  ved  hende." 

„Hun  er  rødhaaret!  og  saa  trækker  hun  det  ene 
Ben  efter  sig  som  om  hun  flyttede  Brosten  med  det," 
sagde  Karl.  „Hun  kunde  godt  være  Mor  til  ham." 

Jeg  synes  ikke,  I  skulde  gøre  Nar  ad  ham," 
sagde  Pelle  alvorligt. 

„Det  gør  vi  heller  ikke,"  svarede  Marie.  „Men 
han  bryder  sig  ikke  det  mindste  om  at  vi  er  gode 
ved  ham.  Og  han  kan  ikke  taale  vi  er  glade.  Lasse 
siger  ogsaa  at  han  er  ligesom  forgjort" 

„Nu  har  jeg  en  Plads  til  dig,  Marie!"  sagde  Pelle. 
„Det  er  hos  Ellens  gamle  Herskab  i  Holbergsgade, 
du  faar  det  godt  dér.  Men  du  maa  tiltræde  den  til 
Oktober." 

„Det  bliver  sjov  —  saa  skal  Karl  og  jeg  i  Plads 
paa  samme  Dag!"  hun  klappede  i  Hænderne.  „Men 
Peter!"  udbrød  hun  pludselig  —  „hvem  skal  saa  tage 
sig  af  ham?    Nej  det  kan  jeg  ikke,  Pelle!" 

„Vi  maa  se  at  finde  paa  et  godt  Logi  til  ham.  I 
Plads  skal  du  nu  —  du  kan  ikke  blive  ved  at  gaa 
her!" 

Der  trængte  en  underlig  Lyd  ind  til  dem  henne 
fra  Enden  af  den  lange  Gang,  det  lød  som  en  Blan- 
ding af  Salmesang  og  Graad.  Lille  Lasse  stod  nede 
paa  Gulvet  ved  den  aabne  Dør  og  sagde:  „Sss,  syn- 
ger, sss!" 

Ja  det  er  Paparbejdersken  og  den  store  Jyde," 
sagde  Marie  —  „de  har  Begravelse  i  Dag.  Nu  har 
det  lille  Skind  udstridt,  gudskelov!" 

„Er  det  nogen  ny?"  spurgte  Pelle. 

„Nej  det  er  nogen  der  flyttede  ind  i  Foraaret. 
Han  boede  ikke  her,  men  hver  Lørdag  Aften  kom 
han  og  fik  hendes  Ugeløn.  Du  er  en  god  Tosse  og 
gi'e  ham  Ugelønnen,  naar  han  ikke  bor  hos  dig!  sa'e 
vi!  for  han  skulde  haft  nogen  Klø  og  ikke  Pengene. 
Han  er  jo  dog  Far  til  Barnet!  svarede  hun  saa  og 
gav  ham  Pengene  alligevel.  Om  Søndagen  naar  han 
havde  drukket  dem  op,  fortrød  han  det;  og  saa  kom 
han  og  tæskede  hende,  fordi  hun  kunde  ha'e  ladt 
være  og  gi'e  ham  dem.  Hun  var  nu  godt  tosset,  for 
hun  skulde  bare  gaaet  ud  naar  han  kom.  Men  hun 
holder  af  ham  og  brød  sig  ikke  om  de  Par  Lussin- 
ger —  hun  satte  bare  Barnet  her  ind  saalænge. 
Nogen  Mad  til  det  havde  hun  aldrig,  og  nu  er  det 
død." 

Døren  gik  op  dernede,  og  den  store  Jyde  kom 
ud  med  en  lille  Kiste  under  Armen.  Han  sang  Salme- 
versene med  tyk  Stemme,  mens  han  stod  og  ventede; 
inde  i  Sidefløjen  bag  Skillerummet  gav  en  Drenge- 
stemme Sangen  vrængende  igen.  Han  var  rød  og 
svullen  i  Ansigtet  af  Graad,  Nattens  Kæfert  sad  ham 
tungt  i  Benene.  Bag  ham  kom  Moderen,  og  de  gik 
med  Gravskridt  hen  ad  Gangen;  hendes  tynde  sorte 
Sjal  hang  saa  trist  om  hende,  hun  holdt  Lommetør- 
klædet for  Munden  og  græd  stille.  Det  lighvide  An- 
sigt var  jordslaaet  i  Bunden. 

Pelle  og  Lille  Lasse  maatte  af  Sted. 

„Du  har  altid  saadant  Hastværk  nu,"  sagde  Marie 
misfornøjet.    Jeg  vilde  ellers  lave  Kaffe." 

Ja  jeg  har  en  Del  at  gøre  i  Dag.  Ellers  blev  vi 
gærne  hos  dig  lidt." 

„Ved  du  at  du  er  lige  ved  at  blive  berømt?" 
sagde  Marie  og  saå  beundrende  paa  ham.  „Folk 
snakker  næsten  lige  saa  meget  om  dig  som  om  den 
stærke  Blikkenslager.  De  siger  du  har  væltet  en  af 
Byens  største  Mænd." 

Ja  hans  Forretning  har  jeg  da  væltet,"  svarede 
Pelle  leende.  „Men  hvor  er  Handelsmanden  henne?" 

„Han  er  nok  nede  paa  Gaden  for  at  vise  sig!" 

Karl  gik  ganske  rigtig  dernede  og  lod  sig  beundre 
af  Kvarterets  Drenge  og  Tøser,  der  var  en  hel  Klynge 
om  ham.  „Du,  saa  kommer  vi  ind  i  Butikken  til  dig 
naar  Kræmmeren  ikke  er  der,  og  saa  giver  du  noget 
ud!"  hørte  Pelle  en  af  dem  sige. 

„Gu  gør  I  ej  —  for  saa  faar  I  paa  Snuden,"  sva- 
rede Karl.    „Tror  I  jeg  vil  ha'e  jer  rendende  dér!" 

Oppe  for  Enden  af  Gaden  vaklede  den  store  Jyde 
af  Sted  med  Kisten  under  Armen,  Pigen  gik  i  Hæ- 
lene paa  ham,  og  de  holdt  sig  midt  ad  Kørebanen 
som  dannede  de  Ligtog.  Det  var  et  sørgeligt  Syn; 
den  graa  øde  Gade  lignede  et  Fængsel. 

Der  var  Skodder  for  alle  Kældervinduerne  und- 
tagen Brødkonens.  Oven  for  hendes  Butik  stod  en 
Flok  snavsede  Unger  og  smurte  sig  til  med  Slik; 
hvert  Øjeblik  drattede  de  ned  i  Kælderen  for  at 
købe  for  en  Øre.  En  lille  søndagsklædt  Pige  med 
strittende  Fletning  balancerede  langs  Rendestenen 
med  en  Spølkop  Fløde,  og  ovre  i  en  Port  stod  nogle 
Labaner  og  havde  et  eller  andet  Skarnsstykke  for. 

„Skal  vi  noget  Sted  ud  i  Dag?"  spurgte  Ellen  da 
Pelle  og  Lille  Lasse  kom  hjem.  „Den  gode  Aarstid 
er  snart  forbi." 

Jeg  skal  til  Udvalgsmøde,"  svarede  Pelle  nølende. 
Han  havde  ondt  af  hende;  hun  var  med  Barn,  og 
gik  og  saa  forladt  ud.  Men  det  lod  sig  ikke  gøre 
at  blive  hjemme. 

„Hvornaar  tror  du  du  kommer  hjem?" 

Jeg  ved  det  ikke,  du.  Det  kan  godt  komme  til 
at  tage  hele  Dagen." 

Saa  tav  hun  og  satte  Mad  frem. 

XXIII 

Aaret  var  om  muligt  endnu  daarligere  end  de  fore- 
gaaende;  allerede  i  September  stod  de  Arbejdsløse  i 
Række  langs  Kanaler  og  Torve  med  Fødderne  i  Væde. 
Knoklen  paa  deres  Haandled  var  stor  og  blaa  og 
varslede  stræng  Vinter,  gamle  Folks  Knyster  havde 
forudsagt  den  for  længe  siden,  og  under  Bunden 
paa  Fattigmands  Gryde  løb  der  Ildstjærner.  „Nu 
kommer  den  store  Vinter  og  slutter  Elendigheder 
af!"  sagde  Folk.    „Og  saa  faar  vi  gode  Tider." 

I  Oktober  meldte  Frosten  sig  og  begyndte  at  lukke 
af  for  alt  det,  de  daarlige  Tider  ikke  havde  stanset. 

I  Fattigstaden  gaar  Livet  fra  Haanden  i  Munden; 
slaar  i  Dag  fejl,  ses  det  paa  Tallerkenerne  i  Morgen 
tidlig.  Nøden  ligger  altid  sammenrullet  under  Bordet 
i  de  titusend  Hjem;  som  en  Bjørn  i  Hi  ligger  han 
der  Sommeren  igennem,  forfærdelig  slunken,  og  knur- 
rer i  onde  Drømme.  Men  de  er  vant  til  hans  Sel- 
skab og  ænser  ham  ikke,  før  han  lægger  sin  tunge 
Lab  op  paa  Bordet.  En  Dags  Sygdom  eller  Fejlslag 
i  Arbejdet  —  straks  er  han  der. 

„Nu  skulde  det  være  godt  at  have  et  Saltkar  at 
tage  til,"  sagde  de  som  endnu  kunde  mindes  Lan- 
det. „Men  Vorherre  har  taget  vore  Sulekar  og  lavet 
Pantelaanere  af  dem."  Og  saa  begyndte  de  at  sætte 
ud  af  Stumperne. 

Det  var  svært  som  Folk  krøb  sammen!  Byen 
der  om  Sommeren  var  spredt  for  alle  Vinde,  tæt- 
nede sig;  de  husvilde  rykkede  ind  fra  Fællederne, 
og  de  store  Godsejere  kom  og  tog  deres  Vinter- 
paladser i  Brug.  Madam  Rasmussen  paa  Kvisten 
kunde  pludselig  optræde  med  Mandfolk  paa,  Druk- 
Valde  var  kommet  tilbage,  Kulden  drev  ham  saa  at 
sige  i  hendes  Favn.  Det  første  Foraarstegn  vilde  jage 
ham  af  Sted  igen,  ud  i  Favnen  paa  hans  Sommer- 
kærest Madam  Græsmejer.  Men  saa  længe  han  var 
her,  var  han  her!  Han  stod  Dagen  lang  og  hang 
nede  i  Porten,  med  Dun  i  det  pjuskede  Nakkehaar 
der  saa  tørt  og  dvaskt  ud,  med  Sengehalm  paa  den 

store  flade  Ryg.  Hans  Kapsko  var  altid  pænt  bør- 
stede —  Madam  Rasmussen  besørgede  det  før  hun 
gik  paa  Arbejde  om  Morgenen.  Og  hun  var  dobbelt 
om  sig,  for  at  hendes  store  dejlige  Drivert  af  en 
Greve  kunde  være  fri  for  saa  meget  som  at  klø  sig. 

Kulden  lukkede  af  fra  Uge  til  Uge  —  for  Jorden 
saa  Jordarbejderne  ikke  kunde  komme  i  den,  for  de 
Fattiges  lille  Kredit.  Ude  omkring  havde  den  alle- 
rede lukket  Havnene,  Fjærntrafikken  skrumpede  ind 
til  næsten  ingenting,  Havnearbejderne  kunde  gaa 
hjem.  Sindene  trak  sig  sammen  under  dens  Snær- 
pen —  og  de  store  Pengepunge  som  holdt  alting 
gaaende.  De  faste  Bedrifter  tog  fat  at  arbejde  paa 
indskrænket  Arbejdstid,  og  de  løse  stansede.  Folks 
Driftighed  skrumpede  ind,  de  satte  ikke  noget  i  Gang 
og  arbejdede  ikke  paa  Lager;  der  var  gaaet  Panik 
i  dem.  Alt  hvad  der  havde  Traade  ude,  trak  dem 
hjem  —  de  ligesom  frøs  væk.  Jorden  havde  truk- 
ket sine  Væsker  ned  i  sig  og  lagt  en  Isskorpe  om 
dem,  og  Menneskene  gjorde  det  samme.  Fattigfolk 
trak  deres  Smule  Blod  ind  til  Hjærtet  for  at  holde 
Livsspiren  vedlige,  Lemmerne  var  kolde  og  blod- 
løse, Huden  graa.  De  krøb  ind  i  sig  selv  og  ind  i 
den  mørkeste  Krog,  tæt  ind  til  hinanden.  De  for- 
brugte ingenting.  Og  mange  af  dem  der  havde  nok, 
undte  sig  knap  Føden  —  Kulden  frøs  deres  For- 
nødenheder bort  og  satte  Skræk  i  Stedet.  Forbruget 
var  ved  at  gaa  i  Staa. 

Termometrene  var  ikke  til  at  rette  sig  efter  — 
efter  dem  havde  det  frosset  meget  værre  før.  „Hvad, 
er  det  ikke  værre!"  sagde  Folk  studsende.  Men  de 
følte  sig  lige  forkomne  og  kuede.  Hvad  forstaar  Ter- 
mometret sig  vel  paa  den  store  Vinter?  Den  er  de 
daarlige  Tiders  Følgesvend  og  gaar  sin  lige  Vej  en- 
ten det  fryser  eller  tør  —  og  frøs  gjorde  det! 

I  de  Fattiges  Kvarterer  laa  Gaderne  som  affolkede. 
Et  Snefald  kunde  lokke  Beboerne  frem  af  deres 
Skjul;  det  mildnede  Luften,  og  der  blev  et  Par  Kro- 
ners Fortjeneste  ved  at  skaffe  Sneen  bort.  Saa  for- 
svandt de  igen,  faldt  hen  i  en  Slags  Sporetilstand  og 

holdt  den  gaaende  af  ufatteligt  lidt,  af  ingenting.  Kun 
om  Morgenen  tidlig  var  Gaderne  levende  —  naar 
Mændene  drog  ud  for  at  søge  om  Arbejde.  Overalt 
hvor  der  var  Brug  for  én  Mand,  mødte  hundrede 
og  bød  sig  til.  Dagningen  saå  dem  luske  nedslaaede 
hjem  og  fjæle  sig  bort;  de  sov  Tiden  hen  eller  sad 
Dagen  lang  med  Albuerne  paa  Bordet  og  stirrede, 
uden  et  Ord. 

Kulden  som  lukkede  for  alt  andet,  havde  den 
modsatte  Virkning  paa  Hjærterne;  Medlidenheden 
var  stor.  Mange,  hvis  Forstand  Kulden  havde  svedet 
saa  de  ikke  turde  holde  Bedriften  i  Gang,  havde 
ingen  Skade  taget  paa  Hjærtet  og  satte  deres  Midler 
i  Velgørenheden.  Gode  Mennesker  kaldte  paa  de 
Fattige  og  gav  sig  til  at  søge  efter  dem  —  de  var 
ikke  lette  at  finde. 

Men  Vorherre  har  skabt  Væsner  til  at  leve  oven 
paa  Jorden  og  andre  til  at  leve  under  Jorden,  Væs- 
ner til  Luften  og  Væsner  til  Vandet;  selv  i  Ilden 
lever  der  Skabninger  som  yngler  og  formerer  sig. 
Og  noget  foldede  sig  ud  af  Kulden  ogsaa,  et  helt 
Hold  Væsner,  der  lever  klods  ind  paa  Arbejdet  og 
snylter  paa  det.  De  gode  Tider  er  deres  daarlige, 
saa  falder  dé  hen  og  er  ikke  meget  bevendt.  Men 
saa  snart  Kulden  og  Nøden  er  der,  myldrer  de 
frem;  det  er  dem  der  varskoer  Velgørenheden  —  og 
indkasserer  Broderparten  af  den.  De  vejrer  Uaaret 
og  oversvømmer  den  velstaaende  Bydel.  „Se  hvor 
mange  Stakler  der  kommer  til  vor  Dør  i  Aar,"  siger 
Folk  og  aabner  for  Pengepungen.  „Det  er  strænge 
Tider  for  de  Fattige." 


I  Efteraaret  var  Pelle  flyttet  ud  paa  Nørrebro  og 
boede  nu  i  en  lille  Toværelses  Lejlighed  paa  Kapelvej. 
Han  havde  sine  Tilknytningspunkter  herude  nu,  og 
vilde  ogsaa  gærne  have  Ellen  nærmere  ved  Foræl- 
drene naar  hun  skulde  ligge.  Lasse  vilde  ikke  med, 
han   foretrak  at  blive  i  Arken;  nu  havde  han  levet 

sig  sammen  med  Beboerne  dér,  og  klarede  sig  helt 
ordenligt  ved  tilfældigt  Arbejde  rundt  i  Kvarteret. 

Pelle  stred  tappert  for  at  holde  sig  og  sine  Vin- 
teren fra  Livet.  Der  var  ikke  noget  paa  Værkste- 
det, og  han  maatte  være  paa  Færde  tidlig  og  silde, 
mødte  op  overalt  hvor  der  var  et  Nap,  og  albuede 
sig  frem  mellem  hundrede  andre.  Hans  Kunder 
trængte  mere  til  Fodtøj  nu  end  nogensinde,  men 
havde  ikke  noget  at  betale  med. 

Han  og  Ellen  kom  hinanden  nær  i  denne  Tid  og 
lærte  hinanden  at  kende  fra  en  ny  Side.  Den  onde 
Tid  førte  dem  sammen,  og  han  fik  Lejlighed  til  at 
beundre  Styrken  i  hendes  Sind.  Hun  tog  Forholdene 
op  med  vidunderlig  Vilje  og  fik  meget  ud  af  lidt. 
Kun  Kakkelovnen  kunde  hun  ikke  med.  „Den  æder 
alt  hvad  vi  kan  skrabe  sammen,"  sagde  hun  bedrø- 
vet —  „det  futter  op  gennem  Skorstenen  og  varmer 
ikke.  I  Dag  har  jeg  puttet  en  Skæppe  Kul  i  den, 
og  lige  koldt  er  her.  Hvor  jeg  tjente,  kunde  vi  var- 
me to  store  Stuer  op  med  en  Spandfuld!  Jeg  maa 
være  et  Fæ,  men  vil  du  ikke  se  paa  den?"  Hun 
var  lige  ved  at  græde. 

„Det  skal  du  ikke  tage  dig  nær,"  sagde  Pelle  dy- 
stert —  „saadan  er  Fattigfolks  Kakkelovne  nu  en- 
gang. Det  er  en  gammel  Slags  som  er  kasseret,  saa 
køber  Husejerne  dem  som  gammelt  Jærn  og  stiller 
dem  op  i  Arbejderboligerne.  Saadan  er  det  jo  over 
det  hele!  Vi  Fattige  faar  det  daarligste  og  betaler 
det  dyrest  —  skønt  det  er  os  der  laver  Tingene. 
Fattigdommen  er  et  Sold,  du!" 

Ja  det  er  forfærdeligt,"  svarede  Ellen  og  saå  li- 
dende paa  ham.  —  „Og  jeg  kan  godt  forstaa  dig 
nu!" 

Den  truende  Nød  havde  ført  hende  ind  under 
ham,  hun  turde  ikke  tænke  selv  mere  men  tog  alt 
af  hans  Haand. 

En  Dag  kort  efter  Barselsengen  opfordrede  hun 
Pelle  til  at  gaa  ud  og  se  efter  Far  Lasse.  „Faa  ham 
med  hjem,  du!"  sagde  hun.  „Vi  kan  godt  have  ham 

naar  vi  kryber  sammen.  Jeg  er  bange  han  gaar  og 
lider  Nød." 

Pelle  blev  glad  for  Tilbudet  og  gik  straks  derud. 
Det  var  stort  af  Ellen  at  aabne  sit  Hjærte  for  den 
gamle,  netop  nu  de  ikke  engang  vidste  sikker  Udvej 
for  Føden  til  dem  selv. 

Arken  laa  og  saa  hærget  ud.  Gardinerne  var  for- 
svundne overalt  undtagen  hos  Olsens  —  sammen 
med  den  forgyldte  Stok  indbragte  de  altid  en  Halv- 
tredsøre;  Blomsterne  var  frosset  bort  af  Vinduerne. 
Man  kunde  se  lige  ind  over  det  hele,  og  indenfor 
var  der  ogsaa  tommere.  Der  var  noget  skamløst 
over  Vinteren,  som  saadan  klædte  af  i  Stedet  for 
paa  —  og  først  af  alt  afhændede  Skærmbrædtet. 
Udenomsbekvemmelighederne  i  Gaarden  havde  mi- 
stet Døre  og  Laag,  og  Pelle  havde  Nød  med  at  naa 
op  til  Kvisten!  Det  meste  af  Balustrene  var  borte, 
af  Trinene  manglede  hverandet  —  Arken  hjalp  sig 
som  den  kunde.  Ovre  hos  Madam  Johnsen  mang- 
lede Egetræsbaljen,  der  ellers  altid  stod  i  Krogen 
paa  Svalen  naar  den  ikke  var  ude  paa  Omgang  — 
Arken  havde  kun  den  ene.  Og  nu  var  den  brændt 
eller  solgt.  Pelle  kiggede  derover  efter  men  havde 
ikke  Mod  til  at  hilse  paa  dem;  Hanne  var  arbejds- 
løs vidste  han. 

Paa  tredje  kom  en  Kone  listende  ud  og  pillede 
lidt  af  Træværket;  hun  nikkede  genkendende  til 
ham.  „Til  en  Kaffetaar,"  sagde  hun  —  „og  Gud  vel- 
signe Kaffen!  Den  kan  gøres  lige  saa  tynd  det  skal 
være,  naar  bare  den  er  godt  varm." 

Lejligheden  stod  tom,  Lasse  var  der  ikke.  Pelle 
forhørte  sig  paa  den  lange  Gang,  og  fik  at  vide  at 
han  holdt  til  i  Kælderen  hos  Marskandisersken. 
Magre  graa  Ansigter  kom  et  Øjeblik  frem  i  Dørene 
og  stirrede  paa  ham,  saa  forsvandt  de  lydløst. 

I  Marskandiserskens  Kælder  var  der  overfyldt 
med  Ting;  Vinteren  blæste  de  Fattiges  Stumper 
her  ned.  Lasse  sad  i  en  Krog  og  lappede  paa  en 
Madras,  han  var  ene  hernede.  „Hun  er  ude  at  se 
paa  Ting,"  sagde  han  —  „der  er  noget  for  hendes 

Penge  at  gøre  i  denne  Tid!  Nej  jeg  vil  ikke  med 
hjem  og  spise  jert  Brød;  jeg  faar  Føden  her  for  at 
hjælpe  hende  —  hvormange  andre  kan  sige  at  de 
har  Udkommet  sikret  i  denne  Vinter?  Og  en  Krog 
at  ligge  i  har  jeg.  Men  kan  du  ikke  sige  mig,  hvad 
der  er  blevet  af  Peter?  Han  forsvandt  en  Dag  for 
mig  deroppe  fra  Værelset,  siden  har  jeg  ikke  set 
ham." 

„Saa  er  han  vel  flyttet  sammen  med  Kæresten," 
svarede  Pelle.    Jeg  skal  se  at  faa  det  at  vide." 

Ja  tak,  dersom  du  vilde  det.  Det  var  rare  Børn 
de  tre;  Synd  var  det  om  nogen  af  dem  skulde  kom- 
me noget  til." 

Pelle  vilde  ikke  rive  Faderen  ud  af  hans  sikre 
Udkomme.  „Vi  ved  jo  ikke  engang,  hvad  vi  kan 
byde  dig  til  Gengæld.  Men  husk  paa  du  er  altid 
velkommen  —  det  er  Ellen  selv  som  har  sendt  mig!" 

Ja  ja,  tak  hende  saa  meget  da!  Og  gaa  nu  bare, 
inden  Marskandisersken  kommer  hjem,"  sagde  Lasse 
ængstelig.  „Hun  lider  ikke  her  er  nogen  —  hun  er 
bange  for  sine  Penge." 

Det  første  der  maatte  springe,  var  Pelles  Vinter- 
frakke. Han  satte  den  en  Dag  uden  at  Ellen  vidste 
det,  og  kom  hjem  og  overraskede  hende  med  Pen- 
gene, som  han  glad  kastede  paa  Bordet  Krone  for 
Krone.  „Hør  hvor  de  synger!"  sagde  han  til  Lille 
Lasse.  Drengen  hoppede  og  vilde  have  dem  til  at 
spille  med. 

„Hvad  skal  jeg  med  Vinterfrakke?"  svarede  han 
paa  Ellens  venlige  Bebrejdelser.  Jeg  fryser  ikke, 
og  det  er  jo  bare  at  have  hængende.  Nu  har  jeg 
smækket  mig  med  den  hele  Sommeren.  —  Ah,  hvor 
den  varmer!"  sagde  han  til  Drengen,  da  Ellen  havde 
hentet  Brændsel.  „Det  var  rigtignok  en  god  Vinter- 
frakke, Far  dér  havde!  den  kan  varme  Mor  og 
Søster  og  Lille  Lasse  ogsaa!" 

Drengen  lagde  Hænderne  paa  sine  Knæ  og  kig- 
gede ind  i  Ilden  efter  Fars  Frakke.  Ilden  tændte 
Flammer  i  hans  store  Barneøjne  og  legede  over  de 

røde  Kinder.  „Det  er  god  Frakke!"  sagde  han  og  lo 
over  hele  Ansigtet. 

Husbeboerne  saå  de  ikke  meget  til,  og  Familien 
heller  ikke;  Folk  færdedes  stille  og  sloges  i  Enrum 
hver  med  sit.  Om  Søndagen  satte  de  den  lille  ind 
til  en  af  Naboerne,  gik  ind  i  Byen  og  stod  en  Times- 
tid  og  frøs  uden  for  et  eller  andet  Konsertlokale, 
lyttende  til  Musikken.  Saa  gik  de  hjem  igen  og  sad 
og  kukkelurede  uden  at  tænde  Lys,  ved  Skæret  fra 
Kakkelovnen. 

En  Søndag  var  det  galt.  „Kullene  slaar  ikke  til 
længer  end  til  Middag,"  sagde  Ellen  —  „vi  maa  gaa 
i  Byen.  Mad  har  jeg  heller  ikke  videre  af.  Men  vi 
kan  se  over  til  de  gamle,  saa  ber  de  os  nok  til 
Aften." 

Da  de  skulde  gaa,  kom  Ellens  Broder  Otto  med 
sin  Kone  og  to  Børn  i  Besøg;  Ellen  vekslede  et 
fortvivlet  Blik  med  Pelle.  Vinteren  havde  præget 
dem  ogsaa;  de  var  smalle  og  alvorlige  i  Ansigterne. 
Men  varmt  Tøj  havde  de  da  endnu.  „I  maa  beholde 
Overtøjet  paa,"  sagde  Ellen  —  „for  jeg  har  ikke  mere 
Brændsel.  Jeg  havde  saa  travlt  i  Gaar  og  maatte 
opsætte  det  til  i  Dag;  men  saa  vil  Ulykken,  at  der 
ingen  er  hjemme  hos  Kulmanden." 

„Bare  de  smaa  ikke  fryser,"  sagde  Pelle.  „Vi 
voksne  kan  jo  nok  holde  Varmen." 

„Naa!  saalænge  der  ikke  hænger  dem  Istapper 
under  Næsen,  klarer  de  sig  sku  nok!"  sagde  Otto 
med  lidt  af  sit  gamle  Humør. 

De  trippede  uroligt  frem  og  tilbage  i  Stuen  og 
talte  om  de  daarlige  Tider  og  den  voksende  Elen- 
dighed. Ja  det  er  skrækkeligt  at  der  ikke  er  nok 
til  alle  Mennesker,"  sagde  Ottos  Kone.  „Men  nu 
faar  den  strænge  Vinter  nok  Has  paa  Elendigheden 
—  og  saa  bliver  det  godt  igen." 

„Du  mener  Vinteren  skal  gøre  Kaal  paa  os  først?" 
sagde  Otto  og  lo  fortvivlet. 

„Nej  ikke  paa  os — paa  Elendigheden  naturligvis. 
Aa,  du  ved  godt  hvad  jeg  mener.  —  Men  saadan  er 
han  altid,"  vendte  hun  sig  til  Pelle. 


229 


„Det  er  underligt  I  Kvindfolk  kan  blive  ved  med 
at  gaa  om  i  den  gamle  Vorherretro,  at  der  ikke 
skulde  være  nok  af  Sagerne,"  sagde  Pelle.  „Der 
ligger  dog  fuldt  af  Kuldynger  ved  Havnen,  og  Bu- 
tikkerne mangler  ikke  Fødevarer.  Der  er  netop 
meget  mere  end  ellers,  fordi  saa  mange  maa  und- 
være —  det  kan  du  ogsaa  se  deraf,  at  alting  er  bil- 
ligt inde  i  Byen!  Men  hvad  kan  det  nytte  naar  man 
ingen  Penge  har.  Det  er  Fordelingen,  det  er  galt 
med." 

Ja  det  er  rigtigt  nok!"  udhrød  Otto  Stolpe.  „Fan- 
dens ogsaa,  at  man  ikke  har  Mod  til  at  ta'e  for  sig 
af  Retterne!" 

Pelle  hørte  Ellen  gaa  med  Køkkendøren,  og  lidt 
efter  kom  hun  ind  med  Brændsel  i  Forklædet  — 
hun  havde  laant.  Jeg  skrabede  alligevel  lidt  sam- 
men," sagde  hun  og  lagde  sig  paa  Knæ  foran  Kak- 
kelovnen. „Det  er  da  altid  til  at  varme  en  Kop 
Kaffe  ved." 

Broderens  bad  hende  saa  mindeligt  endelig  ikke 
gøre  Anstalter;  de  havde  lige  drukket  Kaffe  inden 
de  gik  hjemme  fra  —  oven  paa  en  solid  Frokost. 
„Om  Søndagen  spiser  vi  altid  solid  Frokost,"  sagde 
den  unge  Madam  Stolpe  —  „det  har  man  saa  godt 
af."  Mens  de  talte,  fulgte  deres  Øjne  mekanisk  hver 
af  hendes  Bevægelser,  som  om  noget  i  dem  regnede 
efter  hvor  hurtig  Kaffen  kunde  være  der. 

Og  Ellen  talte  mens  hun  tændte  op.  Jo  rigtignok, 
en  Kop  Kaffe  skulde  de  have;  de  fik  ikke  saadan 
Lov  at  gaa  tørmundede. 

Pelle  sad  og  lyttede  undrende  og  trist  til  dem  — 
deres  uskyldige  Pral  gjorde  Elendigheden  endnu 
grellere  for  ham.  Han  kunde  se  paa  Ellen,  at  hun 
var  i  en  forfærdelig  Knibe,  og  fulgte  efter  hende  ud 
i  Køkkenet. 

„Pelle,  Pelle!"  sagde  hun  fortvivlet.  „De  har  reg- 
net ud  at  de  skulde  spise  til  Aften  hos  os,  og  jeg 
har  ikke  en  Bid.    Hvad  skal  vi  dog  gøre?" 

„Sige  det  som  det  er  naturligvis!" 

„Det  kan  man  dog  ikke!    Og  de  har  heller  ikke 

faaet  noget  at  spise  i  Dag  —  kan  du  da  ikke  se  det 
paa  dem?"    Hun  brast  i  Graad. 

„Naa,  lad  mig  nu  ordne  det,"  sagde  han  trøstende. 
„Men  hvad  vil  du  give  os  til  Kaffen?" 

„Det  ved  jeg  ikke!  Jeg  har  ikke  andet  end  Rug- 
brød og  lidt  Smør." 

„Aa  Herregud,  dit  lille  Fæ,"  sagde  han  leende  og 
tog  hende  om  Hovedet,  „og  saa  staar  du  og  jamrer 
dig.  Vil  du  saa  se,  du  kiler  paa  med  at  smøre  Ma- 
den." 

Ellen  gav  sig  nølende  til  det.  Men  før  hun  satte 
Traktementet  ind,  hørte  de  hende  gaa  larmende  med 
Hoveddøren  og  løbe  ned  ad  Trappen.  Lidt  efter  kom 
hun  op.  „Nu  har  ved  Gud  Bageren  solgt  sit  Fin- 
brød ud,"  sagde  hun.  „Saa  maa  I  tage  til  Takke 
med  Smørrebrød  til  Kaffen." 

„Ork,  det  er  saamænd  storartet,"  sagde  de  — 
„Smørrebrød  er  netop  det  alier  dejligste  til  Kaffe. 
Det  er  bare  en  Skam,  at  vi  kommer  og  gør  saa 
megen  Ulejlighed." 

„Hør  nu  her,"  sagde  Pelle  endelig.  „Det  kan  være 
I  holder  af  at  sidde  og  lege  Kispus  med  hinanden; 
jeg  gør  det  ikke!  —  For  at  tale  rent  ud:  Her  er 
det  skralt,  og  det  er  nok  ikke  bedre  hos  jer.  Hvor- 
dan staar  det  til  hos  de  Gamle?" 

„De  klarer  sig  sagtens,"  svarede  Otto.  „Kredit  har 
de  altid,  og  lidt  i  Baghaanden  tror  jeg  ogsaa  nok  de 
har." 

„Skal  vi  saa  ikke  gaa  derover  og  spise  til  Aften? 
Ellers  er  jeg  bange  for  vi  ingenting  faar." 

„Lad  gaa  med  det'  De  Gamle  havde  os  nu  rigtig- 
nok i  Forgaars  —  men  ligemeget.  Et  Sted  skal  det 
sku  komme  fra,  og  det  bli'r  jo  i  Familien." 


Kulden  tog  ikke  paa  Pelle,  Blodet  rullede  rask 
nok  i  ham,  han  var  altid  varm.  Elendigheden  tog 
han   som  en   Manen  og  følte  sig  stærkere  end  før; 

han  benyttede  den  tvungne  Lediggang  til  Arbejde  for 
Sagen. 

Det  var  ikke  Tid  til  Folkemøder  og  stærke  run- 
gende Ord  —  mange  havde  ikke  engang  Klæder  at 
gaa  til  Møde  i.  Bevægelsen  havde  mistet  sit  Sving  i 
Kulden,  der  var  nok  at  gøre  med  at  holde  sammen 
paa  det  der  var.  Pelle  tog  det  som  sin  Opgave  at 
holde  Haabet  oppe  i  de  fortrykte  og  var  meget  paa 
Farten;  han  kom  i  Berøring  med  mange  Mennesker. 
Elendigheden  lagde  dem  blot  og  udvidede  hans  Men- 
neskekundskab. 

Overalt  hvor  Fag  stansedes  og  Nød  slog  ind,  var 
han  og  de  andre  paa  Færde  for  at  modvirke  De- 
moralisationen og  agitere  ud  fra  Tilstanden.  Han 
saå,  hvor  Nøden  bredte  sig  som  Pest  og  efterhaan- 
den  erobrede  det  hele  —  der  var  et  haardhændet 
Fællesskab  i  Massernes  Skæbne.  Paa  otte  fjorten 
Dage  kunde  Arbejdsløsheden  rasere  et  Hjem  for 
al  den  Smaahygge,  der  var  skrabet  og  sparet  sam- 
men gennem  Aar  —  saa  skrigende  var  Misforholdet. 
Her  var  nok  til  at  ætse  en  Opfattelse  ind  saa  den 
aldrig  forgik,  og  nok  at  slaa  med  i  Agitationen.  En- 
hver der  ikke  var  sløvet,  kunde  nu  indse  hvad  der 
skulde  til. 

Her  var  Folk  endnu  som  dem  hjemme!  Nøden 
gjorde  dem  endnu  mere  ydmyge,  de  begreb  ikke 
den  Naade,  at  de  fik  Lov  at  gaa  paa  Jorden  og  sulte. 
Dem  var  der  intet  Udkomme  med!  De  var  født 
Slaver,  og  Slavemærket  sad  dybt  i  deres  Sind  som 
ynkelig  Hundskhed. 

Det  var  Folk  ude  over  en  vis  Alder  —  af  et  æl- 
dre Slægtled  end  hans.  De  yngre  var  af  et  helt 
andet,  haardere  Stof;  han  maatte  ofte  lytte  forbavset, 
saa  kraftigt  Tankerne  svarede  igen  i  deres  Sind. 
De  var  rede  til  at  vove  og  sagde  haardt  imod  haardt. 
Dem  maatte  der  holdes  igen  paa,  for  at  de  ikke 
skulde  skade  Bevægelsen  —  de  kom  aldrig  hurtig 
nok  frem. 

Hans  Hjærne  var  ny  og  uberørt  og  arbejdede 
godt  i   Kulden;  den  sammenlignede  rastløst  og  ud- 

drog  Resultater  af  alt  det  han  kom  ind  paa  Livet 
af.  Det  syntes,  som  Individerne  selv  ikke  flyttede 
sig  stort;  Agitationen  bestod  nærmest  i  at  vække 
det  der  engang  var.  Forresten  maatte  de  dø  i  deres 
og  erstattes  af  yngre,  hvem  Kravene  til  Gengæld 
laa  lige  paa  Læben.  Saa  vidt  han  kunde  overse 
Udviklingen,  foregik  den  ikke  saa  meget  gennem 
Slægtledene,  men  groede  paa  en  eller  anden  forun- 
derlig Maade  i  det  tomme  Rum  imellem  dem.  Saa 
langt  kunde  Ungdommen  begynde  forude  for,  hvor 
de  gamle  slap. 

Aandens  Færden  virkede  nu  lige  saa  dulgt  og 
mystisk  paa  ham  som  Blodets  i  hans  Barndom; 
han  kunde  overfaldes  af  en  hemmelig,  gysende  For- 
undring over  sig  selv,  og  begyndte  at  ane  hvad 
Morten  havde  ment  med  at  Mennesket  var  helligt. 
Des  forfærdeligere  var  det,  at  det  skulde  lide  saa 
megen  Nød,  og  hans  Harme  uddybedes. 

Gennem  sin  Berøring  med  alle  de  enkelte  erfa- 
rede han  nu,  at  Morten  ikke  stod  saa  helt  alene. 
Mange  Sind  genlød  af  den  samme  Utaalmodighed  og 
begreb  ikke,  at  den  der  sulter  skal  slaa  sig  til  Taals 
og  nøjes  med  at  organisere  sig.  Der  laa  Stof  til  en 
Omvæltning  i  Sindene,  en  haard  Tone  kom  op,  som 
fik  pæne  Folk  til  at  gaa  langt  uden  om  de  Arbejds- 
løse, og  gamle  Folk  til  at  spaa  Verdens  Under- 
gang. Den  Tone  de  Forarmede  nu  lagde  sig  til,  havde 
ingen  kendt. 

En  Dag  stod  han  i  en  Port  sammen  med  nogle 
andre  unge  Mænd  og  drøftede  Situationen;  det  var 
et  koldt  Mødested,  men  de  havde  ikke  Raad  til  at 
samles  i  det  sædvanlige  Beværtningslokale.  Diskus- 
sionen førtes  i  en  meget  dæmpet  Tone,  der  var  no- 
get indædt  over  Stemmerne.  Der  gik  en  velklædt 
Herre  forbi.  „Dér  skal  I  se  en  pæn  Frakke,"  ud- 
brød en  —  „saadan  en  kunde  jeg  lide  at  ha'e!  Skal 
vi  ikke  tage  ham  her  ind  i  Porten  og  trække  Frak- 
ken af  ham."  Han  talte  højt  og  vilde  træde  ud  paa 
Gaden. 

„Ingen  Dumheder  her,"  sagde  Pelle  mørkt  og  tog 

ham  i  Armen  —  „vi  skader  blot  os  selv!  Husk  paa, 
Øvrigheden  har  i  Forvejen  et  godt  Øje  til  os." 

„Aa  skidt,  lidt  Indespærring!  saa  havde  man  da 
Kost  og  Logi  i  den  Tid!"  svarede  Kammeraten.  Der 
var  et  ildevarslende  Glimt  i  hans  før  saa  kloge,  ro- 
lige Øjne. 


XXIV 

Der  gik  Rygter  om,  at  Kommunen  vilde  træde  til 
og  raade  Bod  paa  Arbejdsløsheden,  og  op  under 
Jul  blev  ogsaa  noget  Jordarbejde  sat  i  Gang.  Det 
var  et  Stykke  af  de  gamle  Volde,  der  skulde  sløjfes 
og  laves  om  til  Park  og  Bulevard.  Pelle  mødte 
blandt  tusend  andre  og  var  saa  heldig  at  faa  fat; 
Entreprenøren  tog  fortrinsvis  de  unge  Kræfter. 

Hver  Morgen  mødte  Arbejderne  op  i  Masser,  For- 
mændene tog  dem  ud  de  havde  Brug  for,  Resten 
kunde  gaa  igen.  Hjemme  sad  Kone  og  Børn  og 
glædede  sig,  man  havde  ingen  Lyst  til  at  komme 
hjem  med  ond  Besked  og  blev  hængende  ved  Ar- 
bejdsstedet. 

De  stillede  paa  Arbejdsstedet  længe  før  Dag  for 
at  være  de  første,  skønt  der  ikke  var  noget  Haab. 
Saa  var  der  dog  et  Paaskud  til  at  forlade  Sengen, 
Lediggangen  brændte  dem  over  Lænderne  som  Hel- 
vedesild. Naar  Formændene  kom,  trængte  de  sig 
frem,  stumme  men  med  indtrængende  Øjne.  Der 
var  en  Kone  mødt  op  med  sin  Mand,  han  fulgte 
spagfærdigt  efter  hende,  holdt  Øjnene  ufravendt  ret- 
tet paa  hende  og  gjorde  nøjagtig  som  hun.  En  stor 
og  stærk  Prygl  var  han;  men  han  foretog  sig  ikke 
noget  paa  egen  Haand  —  snød  ikke  engang  Næsen 
før  hun  puffede  til  ham.  „Kom  her,  Thorvald!" 
sagde  hun  og  albuede  sig  frem  saa  det  sved.  „Hold 
dig  lige  efter  mig!"  Hun  snakkede  med  haard  Stemme 
ud  i  Luften  som  for  at  begrunde  sin  Adfærd  for  de 

andre,  men  saå  ikke  paa  nogen:  „For  han  snakker 
saa  daarligt  for  sig,  dermed  saa!"  sagde  hun  paa  maa 
og  faa.  Hendes  inciterende  Stemme  gav  et  Sæt  i 
Pelle  —  hun  var  fra  Bornholm.  Ak  de  sikre  Ung- 
piger derhjemme,  der  var  Mandsfrelse  i  dem!  — 
„Og  Børnene  skal  jo  ogsaa  leve!"  blev  hun  ved.  „Vi 
har  otte,  har  vi!" 

„Saa  er  han  ikke  lige  umulig  til  alting,"  sagde  en 
forkommen  Arbejder. 

Konen  masede  paa  og  fik  sin  Prygl  anbragt.  „Og 
saa  gør  du  pænt  hvad  de  sætter  dig  til!  og  lader  dig 
ikke  lokke  med  til  nogen  Tossestreger!"  sagde  hun 
og  gav  ham  et  Dunk  som  satte  ham  i  Drift  over 
mod  Arbejdsstedet.  Hun  rejste  trodsigt  Hovedet  mod 
den  spotske  Latter. 

Pladsen  lignede  et  Slavemarked,  Formændene  gik 
rundt  og  pillede  de  kraftigste  ud,  befølte  dem  med 
Øjnene  og  tog  efter  Muskler  og  Rygbrede.  Entre- 
prenøren for  om  og  gav  Anvisninger.  „Han  er  Stor- 
karl!" sagde  Arbejderne  knurrende.  „Her  maa  Byens 
Arbejdskraft  møde  op  for  at  han  kan  pille  det  bedste 
ud,  skønt  han  har  sat  Daglønnen  halvtreds  Øre  ned. 
Han  har  tilmed  selv  været  Jordarbejder,  nu  er  han 
en  Mand  paa  Hundredtusend  om  Aaret.  En  rigtig 
Blodsuger  er  han!" 

Masserne  blev  ved  at  staa  der  og  hænge  Dagen 
lang,  i  det  Haab  at  nogen  skulde  gaa  fra,  blive  syg 
—  et  eller  andet  vanvittigt  —  saa  man  kunde  komme 
i  hans  Sted.  Det  var  dem  umuligt  at  løsrive  sig, 
selve  det  at  der  var  Arbejde  i  Gang  bandt  dem.  De 
saa  ud,  som  kunde  de  naar  som  helst  storme  Ar- 
bejdspladsen, og  Politiet  havde  slaaet  Kreds  om  den. 
De  stod  og  trykkedes  frem,  aandsfraværende  af  Drift 
mod  Arbejdet,  med  syg  Længsel  i  Minerne.  Naar 
Massen  var  kommet  for  langt  ind,  lod  den  sig  nø- 
lende drive  tilbage.  Pludselig  kunde  der  gaa  Hul 
paa  den,  en  Mand  sprang  over  Lægterne  og  greb  en 
Hakke.  Et  Par  Betjente  vristede  Redskabet  fra  ham 
og  førte  ham  bort. 

Der  groede  Trods   frem   i  dem  som  de  stod  dér, 

mod  Nøden  og  hele  den  skamløse  Situation ;  det  gav 
sig  Udslag  i  en  ond,  halv  indvendig  Kværuleren.  De 
fulgte  Entreprenøren  med  underlige  Øjne,  som  gran- 
skede de  noget  ved  ham  de  ikke  kunde  komme  i 
Tanke  om. 

I  sit  Overmod  over  det  svimlende  Tilbud  paa  Ar- 
bejdskraft vilde  han  gaa  videre  endnu  og  lægge  en 
Time  paa  Arbejdstiden.  Det  meddeltes  Arbejderne 
en  Morgen  de  lige  havde  begyndt  —  som  en  Be- 
faling. 

Men  i  samme  Nu  smed  de  fire  Hundrede  Mand 
Værktøjet  paa  et  Par  nær  og  gik  ud  til  deres  Kam- 
merater. Formændene  kom  og  raabte  paa  ny  Ar- 
bejdskraft, men  ingen  meldte  sig.  De  stod  og  snak- 
kede om  det,  blaa  i  Ansigterne  af  Harme  —  nu 
skulde  deres  Udsultethed  bruges  til  at  berige  Entre- 
prenøren med  endnu  et  Hundredtusend!  „Vi  maa 
gaa  til  Kommunen!"  raabte  nogle.  „Nej  til  Bladet!" 
svarede  andre.  „Bladet  er  bedre!" 

„Gaa  til  Kommunen  nytter  ikke  —  ikke  før  vi 
faar  vore  egne  valgt!"  raabte  Pelle.  „Husk  dem  det 
nu  til  Valgene,  Kammerater!  Vi  maa  have  vore  egne 
ind  over  det  hele,  før  er  det  ikke  Slut  med  deres 
Overgreb.  Og  nu  maa  vi  staa  sammen  og  holde  ud! 
Skal  det  være,  saa  er  det  bedre  at  sulte  ihjæl  med 
én  Gang  end  langsomt!" 

De  svarede  ikke  men  tætnede  sig  om  ham  og 
hørte  tungt  efter,  altfor  forfærdeligt  drøjt  og  grun- 
digt lyttedes  der.  Disse  Mænd  havde  midt  i  Vinte- 
rens Nød  og  Elendighed  gjort  Strejke  paa  deres 
eneste  Udvej  —  hvad  mon  de  nu  tænkte  paa? 
Pelle  saå  rundt  paa  dem  og  forfærdedes  over  deres 
stumme  Mod.  Denne  truende  Tavshed  maatte  ikke 
være,  hvad  kunde  den  ikke  føde?  Et  eller  andet 
overvældende  som  ikke  lod  sig  beherske,  syntes  at 
ville  springe  frem  af  deres  stenhaarde  Stumhed! 
Han  sprang  op  paa  en  Stenbunke. 

„Kammerater!"  raabte  han  med  mægtig  Stemme. 
„Dette  her  er  blot  en  Overgang  —  som  Ræven 
sagde  da  de  trak  Pelsen  af  ham!  Klæderne  har  de 

jo  taget,  og  det  meste  af  Maden  og  Hjemmets  Hygge 
—  nu  vil  de  forsøge  at  slide  Skindet  af  os  ogsaa. 
Nu  er  det  da  det  gælder —  frem  eller  tilbage!  Den 
store  Prøvetid  er  maaske  inde,  nu  skal  vi  svare  til 
hvad  vi  har  villet!  Hold  sammen  Kammerater,  for- 
løb jer  ikke,  og  giv  ikke  efter!  Det  er  haardt  nok, 
dette  her;  men  husk  paa,  vi  er  i  den  store  Vinter 
som  varsler  Opgangen!  Natten  er  altid  ondest  lige 
før  Dagen  gryr!  Og  skulde  vi  være  bange  for  at 
lide  lidt  —  vi  som  har  lidt  og  taalt  i  Aarhundreder. 
Hjemme  sidder  vore  Koner  og  græmmer  sig  —  kan- 
ske bliver  de  gnavne  paa  os.  Vi  kunde  dog  i  det 
mindste  tage  hvad  der  tilbød  sig,  siger  de.  Men  vi 
kan  ikke  blive  ved  med  at  se  paa,  at  vore  derhjemme 
visner  bort  trods  vort  Slid.  Hidtil  har  Fattigmands 
Arbejde  været  som  en  ørkesløs  Bøn  mod  Himlen: 
Skaan  os  for  Sult  og  Snavs,  Elendighed  og  Kulde  — 
giv  os  Brød  og  Brød  igen!  Skaan  vore  Børn  for 
vor  Skæbne,  lad  ikke  deres  Lemmer  visne,  og  deres 
Aand  dø  hen  i  Idioti!  —  Det  har  været  vor  Bøn, 
men  der  er  kun  én  Bøn  der  dur,  og  det  er  at  trodse 
det  onde!  Vi  er  det  udvalgte  Folk,  og  derfor  maa 
vi  sige  Stop.  Vi  vil  ikke  gaa  med  længer  —  for  vore 
Koners  Skyld,  og  vore  Børns,  og  deres  igen!  Jamen 
hvad  kommer  Eftertiden  os  ved?  Jo  den  gør  — 
netop  os!  Var  jeres  Gamle  som  I?  Nej,  de  knugedes 
i  Støvet  af  Fattigdommen  og  krøb  ydmygt  for  Magten 
og  de  Store.  Hvor  har  vi  da  det  fra,  alt  det  der 
gaar  saa  stærkt  i  os  og  faar  os  til  at  søge  sammen? 
Tiden  er  stanset,  Kammerater!  den  har  sat  sin  Fin- 
ger paa  vort  Bryst  og  sagt:  I  skal  gøre  det.  Her 
hvor  vi  staar,  hører  det  gamle  op  og  det  ny  begyn- 
der; derfor  smed  vi  vort  Redskab  med  Nøden  i 
Øjnene  —  aldrig  er  det  set  før!  Vi  skal  vende  Til- 
værelsen og  gøre  den  god  for  Fattigmand  til  alle  Ti- 
der. I  som  saa  tidt  har  vovet  Liv  og  Velfærd  for 
en  Tokrone  —  nu  holder  I  hele  Fremtiden  i  jeres 
Haand.  Hold  ud  nu  siger  jeg  jer,  rolig  og  støt!  — 
og  I  vil  aldrig  blive  glemt,  saa  længe  der  findes  Ar- 
bejdere   paa   Jorden!    Denne   Vinter  vil    blive    den 

sidste,  blot  vi  holder  ud,  bagved  ligger  Landet  vi  har 
vandret  efter.  —  Kammerater!  ved  os  skal  det  da- 
ges." 

Pelle  vidste  ikke  selv,  hvilke  Ord  han  raabte  ud, 
han  følte  blot  at  noget  talte  igennem  ham  —  det 
mægtigste  som  aldrig  løj.  Der  var  en  lys,  profetisk 
Klang  over  hans  Stemme  som  rev  med,  hans  Blik 
flammede.  For  deres  Øjne  løftede  en  Skikkelse  sig 
ud  af  den  knugende  Vinter  og  ragede  frem  i  Lyset, 
en  Skikkelse  der  var  dem  selv  —  og  dog  en  ung 
Gud.  Han  steg  nyfødt  frem  af  selve  Elendigheden, 
slog  den  tunge  Skæbnetro  til  Side  og  gav  en  ny 
Tro  i  Stedet  —  den  lyse  Tro  paa  egen  Kraft!  De 
raabte  op  til  ham,  først  enkelte  Stemmer,  saa  alle. 
Han  samlede  deres  Raab  i  et  mægtigt  Leve  for  den 
ny  Tid. 

Hver  Dag  mødte  de  op,  ikke  for  at  arbejde  men 
for  at  være  der  i  stum  Protest.  Naar  Formændene 
kaldte  Arbejdere  frem,  stod  de  i  tavse  Klynger,  tru- 
ende som  et  mørkt  Fjæld.  Nu  og  da  raabte  de  en 
Forbandelse  ind  over  dem  der  havde  svigtet.  Kom- 
munen foretog  sig  intet;  man  havde  rakt  de  Nød- 
lidende en  hjælpende  Haand,  og  de  havde  slaaet  til 
den  —  nu  maatte  de  selv  tage  Følgerne.  Entrepre- 
nøren havde  faaet  Lov  til  at  stanse  Arbejdet  helt, 
men  holdt  det  gaaende  med  en  Snes  Skruebrækkere 
for  at  drille  Arbejderne. 

Inde  over  det  store  Terræn  herskede  der  død  Ro 
uden  for  det  Hjørne  hvor  den  lille  Trup  arbejdede, 
med  en  Betjent  ved  Siden  som  Tugthusfanger.  Bø- 
rene laa  med  Bunden  i  Vejret;  det  saa  ud  som 
Pest  eller  Sot  var  gaaet  hen  over  Arbejdspladsen. 

Skruebrækkerne  var  Folk  af  alle  Fag,  nogle  af  de 
Arbejdsløse  tog  deres  Navne  og  Adresser  ned  for 
at  sætte  dem  i  Arbejderen.  Der  var  en  af  Stolpes 
Fagforeningsfolk  imellem,  han  var  en  sat  Familie- 
fader og  havde  været  med  i  Bevægelsen  fra  dens 
første  Dage.  „Det  er  Synd  for  ham,"  sagde  Stolpe. 
„En  gammel  Arbejdskammerat  af  mig  er  han,  og  har 
altid  været  en  god  Kammerat  lige  til  nu.  Nu  vanker 

der  skarp  Konfekt  til  ham  i  Bladet  —  vi  er  nødt 
til  det.  Standen  kan  ikke  være  tjent  med,  at  en  af 
dens  Repræsentanter  gaar  og  gør  Sjofelisttjeneste." 

Madam  Stolpe  var  ulykkelig.  „Det  er  saadan  en 
pæn  Familie,"  sagde  hun.  „Vi  har  altid  omgaaedes 
dem  —  og  jeg  ved  de  har  sultet  længe.  Han  har 
ogsaa  en  ung  Kone,  Fatter;  det  er  ikke  saa  nemt  at 
staa  for." 

Jeg  er  selv  ked  af  det,  du!"  svarede  Stolpe. 
„Men  man  er  nødt  til  det,  ellers  faar  man  Skyld 
for  Partiskhed.  Og  paa  mit  Gebet  skal  ingen  komme 
og  sige,  at  der  gælder  Persons  Anseelse." 

„Lad  mig  gaa  ud  og  tale  med  ham,"  sagde  Pelle. 
»Kanske  giver  han  det  op." 

Han  fik  Adressen  og  gik  derud  efter  Fyraften. 
Det  var  et  raseret  Hjem  med  fire  Smaabørn;  der 
var  tung  Luft  over  det.  Manden  der  var  noget  til 
Aars  men  kraftig,  sad  forgræmmet  og  aad  sin  Mad, 
mens  Børnene  hang  over  Bordkanten  med  Hagen 
og  fulgte  opmærksomt  hver  Bid  han  tog.  Den  unge 
Kone  gik  til  og  fra  og  satte  med  en  egen  kærlig 
Bevægelse  den  tarvelige  Mad  for  ham. 

Pelle  bragte  Spørgsmaalet  paa  Bane;  han  var  ikke 
helt  glad  over  for  denne  gamle  Veteran,  men  siges 
skulde  det  jo. 

Ja  jeg  ved  det  godt,"  sagde  Manden  og  nikkede 
hen  for  sig.  „Du  behøver  ikke  begynde  paa  Lektien, 
for  jeg  har  selv  været  med  fra  første  Dag.  Og  jeg 
har  holdt  mine  Forpligtelser  til  nu;  nu  faar  det  være 
nok  med  mig.  Og  hvad  vil  du  her  Dreng?  Har  du 
Kone  og  Børn  som  sulter  og  raaber  paa  Brød? 
Saa  tænk  paa  dine  egne!" 

„Vi  raaber  ikke,  Hans!"  sagde  Konen  stille. 

„Nej  I  gør  ikke,  og  det  er  meget  værre!  Kan 
jeg  blive  ved  med  at  gaa  her  og  se  paa,  at  I  magres 
af  og  fryser?  Til  Helvede  med  Kammeraterne  og 
deres  store  Ord!  hvad  har  de  ført  til?  Vi  smaa- 
sultede  før,  og  nu  skal  vi  til  at  sulte  stort  —  det 
er  Forandringen.  Lad  mig  være,  siger  jeg!  hvorfor 
Fanden  maa  jeg  ikke  være  i  Fred?" 

Han  tog  sig  en  Slurk  Brændevin  af  Flasken. 
Konen  skød  Glasset  hen  til  ham,  men  han  stødte 
haardt  til  det. 

„De  vil  sætte  dig  i  Bladet  i  Morgen,"  sagde  Pelle 
varsomt.     Jeg  vilde  blot  sige  dig  det." 

Ja  og  skrive  om  mig,  at  jeg  er  et  Svin  og  en 
skidt  Kammerat,  hva'?  kanske  ogsaa,  at  jeg  prygler 
min  Kone!  Men  de  ved  jo  selv  det  er  Løgn  — 
hvad  rager  det  saa  mig?  —  Vil  du  ha'e  en  Dram?" 

Nej  Pelle  trængte  ikke  til  noget. 

„Saa  kan  jeg  selv,"  sagde  Manden  og  lo  ondt. 
„Nu  kan  du  jo  vidne  at  jeg  er  et  Svin  —  jeg  pægler 
af  Flasken  du!  Og  en  anden  Aften  kan  du  komme 
og  lytte  ved  Nøglehullet,  kanske  hører  du  at  jeg 
mishandler  min  Kone." 

Konen  gav  sig  til  at  græde. 

Ja  hvad  Fanden  —  de  kan  jo  lade  mig  være  i 
Fred,"  sagde  Manden  trodsigt. 

Pelle  maatte  gaa  med  uforrettet  Sag. 


XXV 

Arken  laa  og  frøs  under  Nordenvinden,  afklædt 
for  alle  sine  Livsytringer.  Larmen  der  Sommeren 
igennem  kogte  ovenud  af  det  snævre  Gaarddyb  var 
forstummet.  Det  ustanselige  Dryp  fra  hundrede 
Vasketude,  der  forvandlede  Gaarden  til  en  smal 
Brønd  med  grønne  slimede  Vægge,  var  ogsaa  ind- 
stillet. Frosten  havde  drejet  Stophanen  for,  og  hvor 
Tudserne  sad  og  kroede  sig  i  Murhullerne,  i  fanta- 
stiske Grotter  af  grønt  Mos  og  slimede  Tjavser  fra 
Vasketuden,  hang  nu  en  Isskorpe  ned  —  en  skiden 
Gletscher,  der  naaede  fra  Kvisten  helt  ned  over 
Gaardens  Bund. 

Hvor  var  nu  de  snavsede  glade  Unger  henne? 
Og  Ligkuskens  Aftenkæfert,  som  Konen  maatte  banke 
ud  af  ham   nu?    Den  ukuelige   Kvindestemme  da, 

som  pludselig  kunde  skære  ud  over  et  eller  andet 
Rækværk  og  hegle  hele  Gaarden  igennem  —  skarp 
som  en  Ragekniv? 

Frosten  var  skarpere  endnu!  Den  havde  raget 
det  hele  af  Vejen,  og  stænget  for  det  saa  godt  det 
lod  sig  gøre.  Liremanden  laa  nede  i  sin  Kælder 
og  havde  Besøg  af  Nordenvindens  gode  Ven  Gigten; 
og  nede  i  den  forladte  Gaard  gik  Trækken  og  snu- 
sede langs  de  fugtige  Vægge.  Hver  Gang  nogen 
passerede  Tøndegangen,  greb  han  dem  om  Knæerne 
med  sine  Isfingre,  saa  det  gjorde  ondt  helt  op  i 
Hjærtet. 

Den  gamle  Kaserne  laa  og  gloede  tomt  ud  af  de 
sorte  Vinduer.  Kulden  havde  taget  det  sidste  Fag 
blomstrede  Gardiner  ned  og  bragt  dem  paa  Laane- 
kontoret,  Kanarifuglen  havde  den  afhændet  for  en 
Snes  Pinde,  og  stanset  den  daglange  ensomme  Graad 
af  Smaabørn  bag  laasede  Døre  —  Lovsangen  til 
Arbejdet  —  der  først  stilnede  af  om  Aftenen,  naar 
Mødrene  kom  hjem  fra  Fabrikken.  Nu  sad  hver 
Moder  hos  sin  lille  Dagen  igennem,  og  ingen  anden 
end  Kulden  havde  undt  dem  den  Glæde.  Hun  og 
Søster  Sult  kom  ogsaa  hver  Dag  og  saa  til  dem. 

Inde  paa  tredje  Sal  over  Gaarden  sad  Enkemadam 
Johnsen  i  Krogen  ved  Kakkelovnen,  Hannes  lille 
Pige  laa  sammenkrøben  paa  en  Stump  Kludetæppe 
paa  Gulvet.  Gennem  det  nøgne  Vindu  saas  kun 
Is,  som  var  hele  Verdensrummet  bundfrosset;  der 
var  Aandepletter  paa  Ruderne  fra  hver  Gang  den 
lille  kiggede  ud,  men  de  lukkede  sig  straks.  Den 
gamle  sad  og  stirrede  lige  ud  i  Stuen  med  store 
runde  Øjne,  hendes  spinkle  Hoved  dirrede  hele 
Tiden,  og  hun  lignede  en  Varselsfugl,  der  ved  meget 
mere  end  nogen  kan  taale  at  høre. 

„Nu  fryser  jeg  igen,  Bedstemor,"  sagde  den  lille 
spagt. 

„Kom  bare  til  at  ryste,  saa  faar  du  Varmen," 
sagde  Madam  Johnsen. 

„Ryster  du  da?" 

„Nej   jeg  er  for  gammel  og  gaaet  til  —  jeg  kan 

ikke  ryste  længer.  Men  Kulden  dræber  mine  Lem- 
mer, saa  jeg  ikke  føler  dem.  Jeg  klarer  mig  godt 
nok,  naar  det  ikke  var  for  den  Ryg." 

„Du  sætter  jo  ogsaa  Ryggen  op  ad  den  kolde 
Kakkelovn." 

Ja,  for  Kulden  graver  saadan  i  min  stakkels  Ryg." 

Jamen  det  er  dumt,  for  der  er  ikke  lagt  i." 

„Naar  jeg  nu  fryser  saadan  om  min  Ryg,"  sagde 
den  gamle  bønligt. 

Saa  tav  Barnet  og  vendte  Hovedet  til  den  anden 
Side. 

Der  sad  smaa  Krystaller  og  blinkede  op  over 
Væggen,  nu  og  da  knitrede  det  i  Vægpapiret. 

„Bedstemor!  hvad  er  det  for  en  underlig  Lyd?" 
spurgte  Barnet. 

„Det  er  Væggetøjet  der  vandrer  nedad,"  svarede 
den  gamle.  „Der  er  blevet  for  koldt  for  det  oppe 
paa  Kvisten  og  her  kan  det  ikke  være.  Du  skal 
se,  det  skal  ned  til  Olsens  med  den  varme  Væg; 
der  holder  det  til  i  Kulden." 

„Er  Olsens  Væg  da  altid  varm?" 

Ja  naar  de  har  Fyr  under  Kedlen  inde  paa 
Dampmøllen." 

Saa  tav  den  lille  en  Stund  og  drejede  langsomt 
Hovedet  fra  Side  til  Side;  hendes  Ansigt  udtrykte 
forfærdelig  Lede.  Jeg  fryser,"  klynkede  hun  om 
lidt. 

„Kom  bare  til  at  ryste." 

„Skal  jeg  ikke  hellere  springe  lidt?" 

„Nej  for  saa  sluger  du  blot  Kulde  —  og  Luften 
bliver  ogsaa  som  en  Is.  Vær  bare  stille  du!  Nu 
kommer  din  Moder  ogsaa  snart  med  noget." 

„Hun  faar  jo  ikke  noget,"  svarede  Barnet.  „Hver 
Dag  inden  hun  kan  naa  derhen,  saa  er  der  ikke 
mere." 

Jamen  det  er  ikke  sandt,"  sagde  Madam  Johnsen 
haardt  —  „der  er  Mad  nok  i  Velgørenhedens  Gryde 
for  den,  der  bare  forstaar  at  holde  sig  til.  Den 
fattige  faar  bide  Hovedet  af  Skammen  —  og  i  Dag 
har  hun  noget." 

Pelle  Erobreren  III  16 

Den  lille  rejste  sig  og  aandede  Hul  paa  Ruden. 

„Se,  om  der  ikke  skulde  komme  lidt  Sne,  saa 
Fattigmand  kan  faa  en  Dags  Fortjeneste,"  sagde  den 
gamle. 

Nej,  Vinden  var  bestandig  i  Nord.  Ellers  holdt 
den  mest  af  at  gaa  og  soppe  i  Væde  langs  Kana- 
lerne, men  nu  sad  den  Uge  efter  Uge  oppe  paa 
Nikolaj  og  blæste  Fløjte  i  Fattigdommens  hule  Knog- 
ler. Kanalerne  var  islagte,  og  Jorden  saa  forfærde- 
lig haard  ud;  Barfrosten  jog  Folk  hen  over  den 
som  visne  Blade.  Med  en  tynd  Raslen  fejedes  de 
ud  over  Børnehusbroen  og  forsvandt. 

Der  kom  en  stor  gul  Vogn  kørende,  Børnehusets 
vældige  Porte  aabnede  sig  langsomt  og  slugte  den. 
Det  var  Vognen  med  Kød  til  Fangerne,  den  lille 
fulgte  den  med  et  fortabt  Udtryk. 

„Mor  kommer  jo  ikke,"  sagde  hun  opgivende  — 
„og  jeg  er  saa  sulten." 

„Hun  kommer  nok  —  bare  giv  Tid!  Og  staa 
ikke  dér  i  Lyset,  men  kom  her  hen  i  Krogen! 
Lyset  slaar  Kulden  igennem  én." 

Jeg  synes  nu,  der  er  koldere  i  Mørket!" 

„Det  er  fordi  du  ingenting  forstaar  endnu.  Jeg 
længes  bare  efter  det  rigtig  store  Mørke,  jeg." 

„Og  jeg  længes  efter  Solen,"  svarede  den  lille 
trodsigt. 

Det  knagede  ude  i  Gaardens  Træværk,  Barnet 
løb  ud  og  slog  Døren  op  til  Svalegangen.  Det  var 
blot  dem  lige  over  for,  der  var  i  Færd  med  at  pille 
et  Trin  løst. 

Dér  var  Moderen!  med  en  Blikspand  i  Haanden 
og  en  Bylt  under  Armen.  Aa,  og  der  var  noget  i 
Spanden  —  den  saas  saa  tung,  tra  la  la !  Og  Bylten, 
Bylten  —  hvad  var  der  i  den?  „Mor,  Mor!"  sang 
det  klingert,  og  den  lille  hang  langt  ud  over  det 
skrøbelige  Balustre. 

Hanne  kom  rask  op  ad  Trappen,  med  aaben 
Mund  og  røde  Kinder;  fra  hver  lille  Rede  kom  et 
Ansigt  frem.  „Nu  har  Enken  Hanne  gaaet  sin  tun- 
geste Gang,"  sagde  de  hver  til  sine;  de  vidste,  hvor 

stor  Ære  hun  havde  sat  i  selv  at  forsørge  Mor  og 
Barn.     En  god  Pige  var  hun! 

Og  Enken  Hanne  nikkede  ind  til  hver  af  dem, 
som  om  hun  vilde  sige:  Nu  er  det  gjort  —  Gud- 
skelov! 

Saa  stod  hun  over  Bordet  og  tog  Laaget  af  Span- 
den. „Se,"  sagde  hun  og  rørte  op  i  Suppen  med 
en  Slev,  „der  er  baade  Gryn  paa  og  Visk.  Havde 
vi  nu  haft  noget  at  varme  den  ved." 

„Vi  kan  vel  pille  lidt  af  Træværket  —  vi  som  de 
andre,"  sagde  Moderen. 

Ja,"  svarede  Hanne  kortaandet,  „ja  hvorfor  ikke! 
Naar  én  kan  tigge,  kan  én  vel  ogsaa  — "  Hun  løb 
ud  paa  Svalen  og  brækkede  nogle  Tremmer  løs, 
saa  det  sang  i  Gaarden.  Fra  alle  de  mørke  Reder 
saå  de  det.  Nu  havde  Enken  Hanne  bidt  Hovedet 
af  sin  Stolthed! 

Saa  sad  de  over  Suppen,  den  gamle  og  Barnet. 
„Spis!"  sagde  Hanne,  hun  stod  og  betragtede  dem 
med  glødende  Øjne.  I  hendes  Kinder  brændte  det; 
hun  var  saa  skøn  i  Dag. 

„Du  ligner  en  Blomst  i  Kulden,"  svarede  Mode- 
ren.    „Spis  selv,  at  ikke  du  skal  gaa  til." 

Nej,  Hanne  vilde  ikke  spise.  „Jeg  føler  mig  saa 
let,"  sagde  hun  —  „jeg  trænger  ikke  til  Mad."  Hun 
stod  og  fingrede  ved  Bylten,  der  var  ingen  Hvile 
over  hendes  Skikkelse;  og  Munden  gik  jo  som  paa 
en  febersyg. 

„Hvad  har  du  dér?"  spurgte  Madam  Johnsen. 

„Noget  Tøj  til  dig  og  lille  Marie  —  I  fryser  saa 
meget.  Jeg  købte  det  nede  hos  Marskandisersken, 
det  var  saa  billigt." 

„Du  købte  det,  siger  du?" 

Jeg  fik  det  paa  Kredit." 

Ja,  ja  —  bare  du  ikke  tager  dig  for  meget  paa. 
Det  skal   blive  godt  at  faa  lidt  varmt  paa  Ryggen." 

Hanne  aabnede  for  Bylten,  mens  de  andre  spændt 
saå  til.  Der  kom  en  let  Sommerkjole  ud  af  den, 
kruset  og  nedskaaret  —  blaa  som  lille  Maries  Øjne. 
Og   noget   fint  Damelinned   og  et  Par  tynde  Gede- 

skindssko.  Barnet  og  den  gamle  stirrede  forundret 
paa  Stadsen.  „Nej,  saa  fint!"  sagde  de;  de  havde 
glemt  alting  og  blot  beundrede.  Men  Hanne  stod 
stivnet  i  Forfærdelse,  og  pludselig  faldt  hun  hul- 
kende sammen. 

„Naa,  naa  du!"  sagde  Moderen  og  klappede  hende 
paa  Ryggen,  „du  har  købt  Stads  til  dig  selv  for  en 
Gangs  Skyld  —  værre  er  det  jo  ikke.  Ungdommen 
kræver  jo  ogsaa  sit." 

„Nej  Mor,  nej!  Jeg  har  jo  slet  ikke  købt  det! 
Jeg  syntes  I  to  trængte  til  noget  mod  Kulden,  saa 
gik  jeg  op  i  et  fint  Hus  og  bad  om  lidt  aflagt  Tøj. 
Det  var  en  ung  Frøken,  der  gav  mig  det,  og  hun 
var  saa  sød  mod  mig.  —  Nej,  jeg  vidste  ikke,  hvad 
der  var  i  Bylten  —  jeg  vidste  det  ikke,  lille  Mor!" 

„Naa,  ja  ja,  det  dér  er  godt  nok!"  sagde  den 
gamle  roligt  og  bredte  Stadsen  ud  foran  sig.  „Det 
er  fine  Sager."  Men  Hanne  fejede  det  sammen  og 
smed  det  hen  i  Kakkelovnskrogen. 

„Du  er  syg,"  sagde  Moderen  og  saa  forskende 
paa  hende  —  „dine  Øjne  brænder  jo  som  Kul- 
gløder." 

Det  mørknedes,  og  de  gik  i  Seng;  saa  brændte 
man  ikke  Lys  til  ingen  Nytte,  og  i  Sengen  var  der 
bedst  at  være.  De  havde  Dynen  paatværs  —  saa 
rakte  den  mageligt  over  tre  —  og  deres  Gangklæder 
nede  paa  Fodenden.  Lille  Marie  laa  i  Midten  og 
kunde  ingen  Fortræd  komme  til,  og  de  laa  og  talte 
ud  i  Rummet  om  et  og  andet  ligegyldigt;  Hannes 
Stemme  klang  høj  og  festlig  i  Mørket  som  kom  den 
fra  lyse  Egne. 

„Du  er  saa  urolig,"  sagde  Moderen.  „Mon  du 
ikke  skulde  se  at  sove?  Jeg  kan  mærke  Branden 
i  dig  helt  her  hen." 

Jeg  er  saa  let,"  svarede  Hanne,  „jeg  kan  ikke 
ligge  stille."  Saa  laa  hun  alligevel  stille  og  stirrede 
ud  med  en  uhørlig  Nynnen,  mens  Feberen  rasede 
i  hende. 

Længere  hen  vaagnede  den  gamle  ved,  at  hun 
frøs.    Hanne  stod  ude  paa  Gulvet  med  aaben  Mund 

og  var  i  Færd  med  at  iføre  sig  det  fine  Linned  ved 
Skæret  af  en  Lysestump;  hendes  Aande  stod  hvid 
ud  i  Rummet  i  korte  Stød. 

„Gaar  du  dér  nøgen  i  Kulden!"  sagde  Madam 
Johnsen  bebrejdende.  „Du  skulde  vare  lidt  paa 
dig  selv." 

„Aa  Mor,  Varmen  staar  om  mig!  Det  er  jo  Som- 
mer nu." 

„Hvad  er  det  du  har  for,  Barn?" 

Jeg  pynter  mig  jo  bare  lidt,  lille  Mor." 

„Ja,  ja  —  dans  min  Dukke !  Det  bedste 

af  Ungdommen  har  du  jo  bestandig  til  Gode,  Stak- 
kel. Hvorfor  fangede  du  ikke  ogsaa  en  Mand,  dér 
hvor  du  fangede  Barnet?" 

Hanne  nynnede  blot  og  iførte  sig  den  lyseblaa 
Sommerkjole.  Den  var  lidt  fyldig  over  Brystet,  men 
skar  smukt  ned  for  den  blottede  Barm.  Der  stod 
en  let  Sky  af  Dampe  som  Solrøg  fra  hendes  Legeme. 

Moderen  maatte  hægte  hende  i  Ryggen.  „Pas 
paa  at  vi  ikke  vækker  Marie,"  hviskede  hun,  helt 
optaget  af  Stadsen.  „Og  Særkens  de  fine  Blonder 
kan  du  godt  lade  stikke  lidt  op  over  Kjolen;  det 
ser  saa  pænt  ud.  Nu  ligner  du  jo  en  hel  Sommer- 
brud." 

Jeg  løber  lige  ned  paa  anden  og  viser  Madam 
Olsen  det,"  sagde  Hanne  og  trykkede  Hænderne 
mod  de  glødende  Kinder. 

Ja,  gør  du  kun  det  —  fattig  Glæde  vil  ogsaa 
have  sit,"  svarede  den  gamle  og  vendte  sig  mod 
Væggen. 

Hanne  løb  ned  ad  Trappen,  videre  ned  over 
Gaarden  og  ud  paa  Gaden.  Jorden  laa  haard  og 
klinger  under  Barfrosten;  den  nappede  arrigt  i  alt, 
men  hende  brændte  den  gennem  de  tynde  Sko. 
Hun  løb  hen  over  Torvet,  over  Børnehusbroen  og 
indefter  mod  den  lysere  Bydel  —  lige  i  Armene 
paa  Pelle,  som  skulde  ud  og  se  til  Far  Lasse. 

Pelle  var  træt  og  sløvet  af  den  fortsatte  Kamp 
med  den  haarde  Virkelighed.  Det  bundløse  i  Elen- 
digheden begyndte  at  tage  paa  hans  Mod  —  nyttede 

det  noget  at  holde  sammen  paa  de  mange?  det 
gjorde  jo  blot  Pinen  endnu  haardere  for  dem!  Men 
i  Øjeblikket  saå  han  lyst  nok  paa  alting,  han  var 
sluppet  ind  i  en  Rus  som  ofte  tog  ham  i  den  senere 
Tid.  Midt  i  den  haardeste  Virkelighed  hændte  det, 
at  hans  Sjæl  sprang  fra  og  koglede  den  ny  Lykke- 
tid frem  om  ham;  den  forfærdelige  Mangel  kastede 
ham  i  Armene  paa  Overfloden!  Og  i  den  Tilstand 
var  han  nu,  han  mærkede  ikke  Kulden,  den  store 
Nød  var  ikke  til.  Stærk  sjælelig  Anspændelse  sam- 
men med  manglende  Ernæring  gjorde,  at  Blodet  al- 
tid sang  i  hans  Ører;  han  fornam  det  som  en  lyk- 
kelig Summen  fra  en  tilfreds  Verden.  Det  undrede 
ham  ikke  at  møde  Hanne  sommerklædt  og  bal- 
pyntet. 

„Pelle  min  Kærest,"  sagde  hun  og  greb  hans 
Haand.     „Vil  du  med  til  Dans?" 

„Det  er  den  gamle  Hanne,"  tænkte  Pelle  glad  — 
„Arkens  sorgløse  Prinsesse.  Og  hun  har  jo  Feber 
endnu  lige  som  dengang."  Han  havde  selv  Feber; 
naar  deres  Øjne  mødtes,  slog  de  sælsomme  kolde 
Gnister  af  hinanden.  Han  havde  helt  glemt  Far 
Lasse  og  sit  Ærende,  og  gik  med  hende. 

Indgangen  til  Den  syvende  Himmel  laa  badet  i 
Lys,  som  blottede  Gadens  Kulde  ubarmhjærtigt.  Der- 
ude i  Lyshavet  klumpede  den  store  Vinters  Børn 
sig  sammen,  pjuskede,  forkomne.  De  stod  og  skut- 
tede sig  og  vendte  Lommerne  for  en  Femøre;  og 
naar  de  fandt  en,  listede  de  sig  gennem  den  blod- 
røde Tunnel  ind  i  Dansesalen. 

Men  der  var  koldt  derinde  ogsaa,  Aandedrættet 
hang  som  hvid  Pudder  i  Luften,  og  fra  det  bonede 
Gulv  funklede  Iskrystallerne.  Hvem  havde  vel  tænkt 
paa  at  indlægge  Varme  i  et  Rum,  hvor  Livsglæden 
skulde  brænde  med  tusend  osende  Tander?  Her 
plejede  Sorgløsheden  at  lutre  sit  Overskud  —  saa 
det  høje  Rum  laa  i  Taage  og  Musikken  svedte. 

Men  nu  havde  Kulden  taget  det.  Ved  Bordene 
hang  Vinterens  Arbejdsløse  og  gad  ikke  røre  sig, 
ikke  engang  i  de  fattigste  havde  den  lævnet  en  Smule 

Letsindighed.  Kerberus  Olsen  kunde  godt  spare  sig 
at  gaa  der  med  udbredte  Kæmpearme  og  genne  de 
to-tre  Par  Dansende  op  til  Musikken  med  deres 
Femøre  —  som  om  det  var  en  hel  Flok!  man  sled 
kun  Brædderne  for  overhovedet  at  have  Lov  at 
hænge  her.  Herregud  de  havde  jo  Ur  nogle  af 
dem  og  en  Guldring  —  og  Kerberus  havde  rede 
Penge!  hvad  Nød  havde  det  saa?  Her  sad  de 
under  Stukloftet  og  de  forgyldte  Spejle  og  flød,  to 
Mand  over  én  01,  og  lod  Pigebørnene  fryse  —  selv 
Elvira  fik  Lov  at  sidde  hen!  „Mazurka!"  brølede 
Kerberus  og  gik  truende  fra  Bord  til  Bord;  de  drev 
ud  paa  Gulvet  som  trevne  Hunde,  tværede  en  Dans 
af  —  og  betalte. 

Men  hvad  er  det?  Skrider  ikke  selve  Sommeren 
ind  i  Salen,  blussende  og  luftigt  klædt  i  forglem- 
migejblaat  —  med  en  Rose  i  det  bare  Haar!  Var- 
men leger  som  flyvende  Sommer  over  hendes  nøgne 
Skuldre,  skønt  hun  kommer  lige  ude  fra  den  store 
Vinter;  og  Benene  sætter  hun  dristigt  frem  som  en 
Glædespige.  Hvor  hun  bærer  sit  Skød  stolt  som 
var  hun  selve  Lykkens  Brud  —  og  hvor  hun  bræn- 
der! Hvem  er  hun  dog?  kender  ingen  hende? 

Aa,  det  er  jo  Enken  Hanne!  en  anstændig  Pige 
som  i  syv  Aar  har  gaaet  sin  trofaste  Gang  til  og 
fra  Fabrikken  for  at  forsørge  sin  gamle  Mor  og 
Barnet!  Men  hvordan  faar  hun  den  adstadige  Pelle 
under  Armen?  Han  som  har  solgt  sin  egen  Ungdom 
til  Fanden  for  at  mildne  Elendigheden  —  hvad  vil 
han  paa  Dansebule?  Og  Hanne  —  hvor  har  hun 
faaet  Stadsen  fra?  hun  er  jo  arbejdsløs!  Og  hvor- 
dan i  Alverden  er  hun  blevet  saa  smuk? 

De  hvisker  efter  hende  mens  hun  gaar  frem,  og 
midt  i  Salen  stanser  hun  og  smiler.  Hendes  Øjne 
er  som  et  Krater,  en  ung  Mand  tumler  frem  og 
griber  om  hende.  En  Dans  med  Hanne!  en  Dans 
med  Hanne! 

Hanne  danser  med  en  egen  Dvælen,  som  hentede 
hun  sin  Glæde  ind  langt  borte  fra.  Hun  hviler 
tungt  og  blødt  paa  sin  Dansers  Arm,  og  fra  hendes 

nøgne  Barm  stiger  Varmen  op  og  slukker  den  store 
Vinters  Kulde.  Er  det  da  ikke  som  hun  brændte? 
Hvem  der  kunde  varme  sig  hos  hende! 

Nu  giver  Rummet  Varme  igen,  Hanne  er  som  en 
Ildkugle,  der  kredser  rundt  i  det  og  tænder;  hvor 
hun  glider  forbi,  fænger  det.  Blodet  ruller  ungt  i 
dem,  de  vælter  Stolene  for  at  komme  ud  paa  Gulvet; 
Hej  her,  Dansemester!  fem  Kroner  paa  mit  Ur! 
Men  rub  Dem  lidt!  —  Aa  Hanne,  en  Dans  med 
mig  —  husk  vi  har  staaet  paa  Fabrik  sammen!  — 
Og  vi  to  gik  i  samme  Skole! 

Hanne  svarer  ikke,  men  slipper  Pelle  og  lægger 
sin  nøgne  Arm  paa  deres  Skulder;  og  naar  de  rører 
den  med  Kinden,  løber  der  Ild  igennem  dem.  De 
vil  ikke  slippe  hende  igen,  men  holder  hende  fast 
om  Livet  og  slæber  hende  med  op  til  Musikken, 
hvor  der  skal  betales.  Der  kommer  ikke  et  Ord 
over  hendes  Læber,  men  Branden  i  hende  er  et 
Løfte  til  hver  om  det  dyreste.  „Maa  jeg  følge  dig 
hjem  i  Aften?"  hvisker  de  og  hænger  ved  hendes 
stumme  Læber. 

Men  med  Pelle  taler  hun,  mens  de  flyver  af  Sted: 
„Pelle,  hvor  er  du  stærk!  —  hvorfor  tog  du  mig 
ikke?  Mon  du  elsker  mig?"  Hun  har  krammet 
Haanden  i  hans  Skulder  og  hvirvler  ham  af  Sted, 
hendes  Aande  brænder  ham  i  Øret. 

„Det  ved  jeg  ikke,"  siger  han  angst.  „Men  hold 
nu  op!  du  er  jo  syg.a 

„Saa  stans  mig  da!  —  hvorfor  har  du  aldrig  væ- 
ret stærkere  end  jeg?  Vil  du  gærne  have  mig? 
Pelle,  skal  jeg  være  din?" 

Pelle  ryster  smilende  paa  Hovedet:  „Nej  nu  hol- 
der jeg  kun  af  dig  som  en  Søster." 

„Og  nu  elsker  jeg  dig!  Se  du  er  saa  fremmed 
for  mig,  —  jeg  forstaar  dig  ikke!  og  dine  Hænder 
er  saa  haarde,  som  kom  du  fra  en  anden  Verden. 
Du  vejer  Pelle,  du  er  tung!  Har  du  Lykken  med 
dig  fra  det  Fremmede?" 

„Hanne,  du  er  syg!  Hold  nu  op  og  lad  mig 
følge  dig  hjem!" 

„Pelle,  du  var  alligevel  ikke  den  rigtige!  Hvor 
har  du  det  fremmede?  —  du  har  jo  intet!  Saa 
lad  mig  være  da  —  jeg  vil  ogsaa  have  Lov  at 
danse  med  andre!" 

Endnu  har  Hanne  ikke  været  af  Gulvet;  Mændene 
staar  rede  og  venter,  naar  én  slipper  hende  springer 
ti  frem.  Og  Hanne  vil  danse  med  alle  i  Aften,  en- 
hver skal  have  Lov  at  varme  sig  hos  hende!  De 
Øjne  hun  ser  med  er  som  Funker  i  Mulm,  hendes 
stumme  Væsen  hidser  dem  op,  de  svinger  hende 
vildere  og  vildere.  De  der  ikke  kan  komme  til, 
maa  slukke  Ilden  i  sig  med  Drikkevarer;  den  store 
Vinter  er  forjaget,  her  er  varmt  som  i  Helvede. 
Blodet  koger  op  i  Hovederne  og  i  det  hvide  af 
Øjnene;  det  slaar  ud  i  Ubændighed,  en  Trang  til  at 
danse  det  hele  af  Gulvet  eller  slaa  løs  for  Fode. 

„Hanne  er  vild  i  Aften  —  hun  har  nok  sin  anden 
Ungdom!"  siger  Elvira  og  de  andre  Piger  skadefro. 

Hold  Mund!  Hannes  Væsen  skal  ingen  beklikke! 
Underlig  er  hun  at  røre  ved,  som  var  hun  ikke 
Kød  og  Blod  men  Himlens  Ild;  det  smærter  at 
møde  hendes  Hud!  De  siger  at  hun  ikke  har  smagt 
Mad  i  otte  Dage,  men  ladet  Barnet  og  den  gamle 
faa  hvad  der  var.  Og  saa  brænder  hun  dog!  Og 
se,  nu   har  hun  ikke  været  af  Gulvet  i  to  Timer! 

—  er  det  til  at  forstaa? Hanne  danser  som 

Bud  fra  en  anden  Verden,  hvor  Ilden  og  ikke  Kulden 
er  deres  Næring;  derfor  slænger  hver  Mand  sin 
Dame  til  Side,  naar  hun  bliver  ledig.  Saa  let  hun 
er  i  Dansen!    Det  bærer  opad  at  danse  med  hende 

—  bort  fra  Kulden!  Al  Døje  glemmes  i  hendes 
Favn. 

Blegere  og  blegere  er  hun  forresten  blevet;  hun 
danser  Branden  af  sig,  hvor  andre  danser  sig  den 
til!  Nu  er  hun  helt  hvid,  og  Olsens  Elvira  kommer 
og  trækker  i  hende  med  Skræk  i  Blikket:  Hanne 
dog,  Hanne!  Men  hun  ser  dem  ikke,  hun  higer 
blot  mod  den  næste  Favn  —  med  lukkede  Øjne. 
Saa  meget  hun  dog  har  og  skal  have  udrettet!  Og 
hun  gaar  for  at  være  saa  ren?  hun  ænser  jo  ikke 

engang  at  hun  tager  Glæden  fra  andre!  Har  hun 
faaet  Drejesyge  mon?  —  Saføjdans  paa  sine  Enke- 
dage? 

Hold  Kæft!  Saa  fager  hun  dog  er!  Nu  rødmer 
hun  til  igen  og  aabner  Øjnene,  der  staar  Flammer 
ud  af  dem.  Hun  har  trukket  Pelle  frem  af  hans 
Krog  og  hvisker  rødmende  til  ham  —  det  dyre 
Løfte  maaske,  som  ingen  anden  har  fravristet  hende? 
altid  skal  Pelle  ogsaa  være  den  lykkelige! 

„Pelle,  hvorfor  vil  du  ikke  danse  med  mig  mere. 
men  bare  sidde  i  en  Krog  og  skumle?  Er  du  vred 
paa  mig  ligesom  dengang?  Hvorfor  er  du  saa  haard 
og  kold?  —  og  dine  Klæder  er  stive?" 

Jeg  kommer  ude  fra  den  store  Vinter,  Hanne! 
Børnene  græder  for  Brød,  og  Kvinderne  sulter  sig 
selv.  Mændene  gaar  med  ledige  Hænder  og  skuler 
—  de  skammer  sig  over  deres  Ørkesløshed!" 

„Hvor  dog?  Det  er  jo  Sommer  —  se,  alle  er 
saa  glade.     Tag  mig,  Pelle!" 

Hanne  bliver  rød,  rødere  end  Blod,  og  lægger 
sit  Hoved  ind  til  ham.  Se  blot,  hvor  hun  giver  sig 
hen,  saligt,  i  en  skamløs  Rus!  Hun  hænger  bag- 
over i  hans  Arme,  og  mellem  hendes  Læber  springer 
en  stor  Blodrose  frem  og  vælder  ned  over  den 
sommerblaa  Kjole. 

Pelle  staar  fastnaglet  under  den  forfærdelige  Byrde 
og  kan  ikke  røre  en  Fod.  Han  stirrer  blot  paa 
Hanne,  til  Kerberus  tager  hende  i  sine  Kæmpearme 
og  bærer  hende  af  Vejen.  Hun  er  saa  let  i  sin 
Sommerstads  —  vejer  jo  ingenting!  „Mazurka!"  brø- 
ler han,  da  han  kommer  tilbage  —  og  gaar  bydende 
rundt  langs  Rækkerne. 

XXVI 

I  Udgangen  af  Januar  fik  Pelle  Plads  som  Ar- 
bejdsmand paa  Maskinfabrikken  Danmark.  Det  var 
smaat  betalt,  men  Ellen  var  glad  alligevel;  med  in- 
genting kunde  man  kun  græde  —  med  lidt  blev 
hun  stærk.  Hun  var  lidt  bleg  endnu  efter  Barsel- 
sengen men  saa  frejdig  ud;  ved  det  første  Ord  om 
at  der  var  Arbejde,  myldrede  det  i  hendes  Hoved 
med  lange  Planer.  Hun  gik  straks  i  Gang  med  at 
løse  Sager  hjem  og  afvikle  Klatgæld;  et  helt  System 
lagde  hun,  og  fulgte  det  ubrydeligt. 

Den  ny  Søster  var  noget  for  Lille  Lasse;  han 
forstod  straks,  at  det  var  én  han  havde  faaet  at 
underholde  sig  med  i  sin  Ensomhed.  Han  havde 
været  ovre  hos  Bedsteforældrene,  saa  længe  det 
stod  paa;  for  at  Storken  ikke  skulde  tage  ham  til- 
bage, naar  den  kom  med  Søster  —  for  kær  var 
han  jo!  Da  han  saa  kom  hjem,  laa  hun  i  hans 
Vugge  og  sov;  og  han  prikkede  hende  straks  paa 
Øjenlaagene,  for  at  se  om  hun  havde  Øjne  lige  som 
han  selv.  Der  vankede  over  Fingrene,  og  han  fik 
ikke  det  spændende  Spørgsmaal  løst  den  Dag. 

Men  Øjne  havde  Søster,  nogle  store  mørke  nogle 
der  fulgte  ham  Stuen  rundt,  bag  om  Hovedgærdet 
og  om  paa  den  anden  Side  med  stadig  det  samme 
opmærksomme  Udtryk,  mens  de  buttede  Kinder 
gik  ud  og  ind  som  en  Suger.  Og  Lille  Lasse  følte 
godt  nok,  at  det  forpligtede  at  have  Øjne  hvilende 
paa  sig.  Han  var  allerede  et  helt  Stykke  Mandfolk 
med  Trang  til  at  gøre  sig  bemærket;  og  saa  gik 
han  og  gjorde  sig  tyk,  rullede  med  Kroppen  som 
en  Klovn  og  agerede  Stærk  Mand  med  Skammelen 
—  mens  Søster  fulgte  ham  med  Øjnene  uden  at 
fortrække  en  Mine.  Han  syntes  nok  hun  kunde 
give  lidt  Bifald  fra  sig,  naar  han  gik  dér  og  gjorde 
sig  Umage! 

En  Dag  pustede  han  en  Papirspose  op  og  knaldede 
den  foran  hendes  Ansigt  —  det  hjalp.  Søster  glemte 
sin  Urokkelighed,   sprat  i  Vejret   og  gav   sig  til   at 

brøle.  Der  vankede  Klø  for  det,  men  nu  havde  han 
hende  til  Gengæld.  Det  trak  paa  Forhaand  i  hendes 
Ansigt,  naar  han  kom  hen  for  at  vise  hende  noget; 
ofte  brølede  hun  op,  endnu  før  hans  Kunststykke 
gik  af.  „Gaa  væk  fra  Søster,  Lasse  Fredrik!"  sagde 
Moderen  —  „du  skræmmer  hende  jo!" 

Men  blot  en  Maaned  efter  var  det  igen  helt  an- 
derledes —  saa  var  der  ingen  der  forstod  Lille  Las- 
ses Forehavender  som  Søster.  Hun  kvidrede  som 
en  Stær,  blot  han  bevægede  sin  trinde  Krop  eller 
gav  en  Lyd  fra  sig. 

Ellens  forstenede  Udtryk  var  borte,  nu  hun  havde 
faaet  noget  at  virke  med  igen.  Kulden  havde  gjort 
det  af  med  nogle  af  hendes  Fordringer,  andre  havde 
Børnene  tilfredsstillet.  De  optog  hende  meget,  Pelle 
savnede  hun  ikke  længer.  Hun  havde  vænnet  sig  til 
at  han  bestandig  var  bone  fra  Hjemmet,  og  optaget 
ham  i  sine  Tanker  paa  en  egen  Maade;  hun  gik  og 
snakkede  med  ham  indvendig  under  sin  Syssel,  og 
gjorde  sig  en  Glæde  af  at  gøre  det  hyggeligt  for  ham 
de  Stunder  han  var  hjemme. 

Pelle  følte  Hjemmet  som  en  lun  lille  Verden,  hvor 
han  kunde  ty  ind  naar  han  var  træt.  Den  dunkle 
Dragen  i  Ellens  Blik  havde  han  udløst  —  som  to 
velsignede  Smaavæsner  der  gav  hende  nok  at  be- 
stille —  nu  var  det  selve  hendes  Væsen  der  kom 
ham  i  Møde.  Og  der  var  en  egen  Troskab  i  hende, 
der  tog  om  Hjærtet;  hun  saå  ikke  surt  til  den  lille 
Fortjeneste,  og  bebrejdede  ham  ikke  at  han  kun  var 
Arbejdsmand. 

Formandsstillingen  i  Fagforeningen  havde  han  op- 
givet for  større  Virksomhed.  Der  var  heller  ingen 
Udsigt  til,  at  han  kom  tilbage  til  Faget  igen  for  det 
første  —  og  det  haarde  legemlige  Arbejde  tiltalte 
ham. 

For  at  bøde  paa  den  lille  Dagløn  reparerede  han 
et  og  andet  om  Aftenen.  Ellen  hjalp  ham,  og  de  sad 
og  snakkede  om  løst  og  fast;  Bevægelsen  kom  de 
ikke  ind  paa,  den  interesserede  hende  ikke,  og  han 
havde  ikke  noget  imod  at  have  Ro  for  den  et  Øje- 

blik.  Lille  Lasse  sad  ved  Bordet,  han  tegnede  og 
gav  sit  Besyv  med.  Ofte  naar  Pelle  tog  Arbejdet 
frem,  havde  hun  om  Dagen  gjort  det  meste,  og  kun 
Jævnet  hvad  hun  ikke  forstod  sig  paa.  Til  Gengæld 
udpønsede  han  Smaating  der  kunde  glæde  hende. 

Vinteren  var  ikke  saa  ond  i  det  nye  Aar,  allerede 
Februar  gav  Foraarsløfter.  Det  mærkedes  paa  Ellen. 

„Skal  vi  ikke  pakke  en  Madkurv  og  trille  ud  til 
en  af  Kroerne  paa  Søndag?  Børnene  trænger  til  at 
komme  i  Luften,"  kunde  hun  sige. 

Pelle  vilde  gærne.  Men  paa  Søndag  var  der  Møde 
i  Partiledelsen  og  Møde  om  Fabrikkens  Affærer  — 
han  maatte  være  med  begge  Steder.  Og  om  Aftenen 
havde  han  lovet  at  tale  i  en  Forening. 

„Saa  tager  vi  selv  ud,  Børnene  og  jeg!"  svarede 
Ellen  roligt.  De  kom  hjem  og  havde  moret  sig  ud- 
mærket; Pelle  var  ikke  uundværlig  mere. 


Den  strænge  Vinter  var  endelig  forbi.  Det  frøs 
endnu  —  navnlig  om  Natten  —  men  Folk  vidste  det 
alligevel.  Og  Isen  i  Kanalerne  vidste  det;  den  gav 
sig  til  at  slaa  Revner  paa  Kryds  og  tværs  og  be- 
gyndte at  vandre  udad.  Husene  havde  ogsaa  Foraars- 
fornemmelser  og  blev  lysere  i  Tonen,  og  oppe  i 
Luften  skinnede  Solen;  naar  man  kiggede  til  Vejrs, 
kunde  man  se  dens  Skær  over  Tagene.  Nede  paa 
Bunden  af  Gyderne  og  de  brønddybe  Gaarde  travede 
Ungerne  rundt  i  Snesjappet,  og  sang  til  Solen  som 
de  ikke  kunde  se. 

Folk  begyndte  at  rette  sig  ud  efter  den  lange 
Krumslutning.  Naar  som  helst  kunde  Kulden  være 
der  igen,  men  alting  var  enigt  om  at  tro  paa  For- 
aaret.  Stæren  begyndte  at  indfinde  sig,  Jordens  Saf- 
ter steg  igen  op  paa  Overfladen  og  frembragte  mørke 
Pletter  paa  den  haarde  Skorpe,  og  Omsætningen 
vovede  sig  frem.  Det  var  en  besynderlig  ensartet 
Vilje  der  havde  besat  det  hele.  Nede  i  Jorden  spi- 
rede det  midt  i   Frost   og  Sne  og  krøb  ungt  frem 

som  født  af  selve  Kulden,  og  i  Vinterens  forkomne 
rullede  Fortrøstningen  sig  ud  —  paa  Trods  af  alt. 
Arbejderkvartererne  begyndte  at  blive  levende,  nu 
kunde  det  igen  nytte  at  se  sig  om  efter  Arbejde. 
Det  gjorde  godt  at  komme  ud  og  røre  sig  lidt  i  Ly- 
set —  godt  skulde  det  gøre  at  faa  Skrutten  fyldt 
hver  Dag  igen,  og  faa  Stumperne  listet  hjem  fra 
Pantelaaneren  og  luftet  lidt  inden  næste  Omgang. 

Men  det  gik  ikke  saa  rask  som  det  skulde.  Det 
saa  ud,  som  Kulden  havde  lammet  dem  der  stod  for 
Virksomhederne.  Foraaret  rykkede  nærmere,  Solen 
steg  for  hver  Dag  og  begyndte  at  faa  Magt;  men 
Bedrifterne  vilde  ikke  rigtig  komme  i  Gang  ud  over 
hvad  Dagen  krævede.  Der  var  ingen  Skub  i  det  som 
ellers!  Paa  denne  Aarstid  arbejdedes  der  gærne  paa 
Lager  for  at  møde  Sommerens  Behov,  hvad  Vinte- 
ren havde  hæmmet,  plejede  man  at  indhente  nu  — 
ved  at  hænge  i  af  alle  Kræfter  og  arbejde  over. 

Der  gik  mange  bekymrede  Spørgsmaal  frem  og 
tilbage  —  hvad  var  der  paa  Færde?  hvorfor  kom 
der  ikke  Gang  i  Sagerne?  Arbejderen  gav  foreløbig 
ingen  Forklaring,  men  indeholdt  nogle  forblommede 
Advarsler  til  visse  Folk  om  ikke  at  alliere  sig  med 
Nøden. 

Efterhaanden  kom  Forestillingerne  ind  i  en  fast 
Gænge:  Arbejdsherrerne  forberedte  et  eller  andet, 
derfor  tog  de  ikke  Virksomhederne  kraftigt  op.  Ar- 
bejderne havde  trods  Vinternøden  igen  sat  nogle  af 
deres  egne  ind  i  Rigsdagen,  og  nu  forberedte  de  sig 
til  at  slaa  et  Slag  ved  de  kommunale  Valg.  Det  var 
dét  der  var  i  Vejen!  Og  først  og  fremmest  den  sta- 
dig voksende  Organisation,  der  nu  som  en  Enhed 
omsluttede  alle  Fag  og  hele  Landet  —  og  forlangte 
at  være  medbestemmende  over  Forholdene!  Fattig- 
mand skulde  føle,  hvor  lidt  han  formaaede  uden  dem 
der  holdt  alting  gaaende. 

Ind  imellem  dette  løb  der  Rygter  om,  at  der  for- 
beredtes en  Stansning  af  al  Virksomhed  for  med  ét 
Slag  at  slaa  Organisationerne  i  Stykker;  men  det 
var  for  ubegribeligt.  Man  havde  kun  oplevet  mindre 

Arbejdsstansninger,  hvor  der  forelaa  Uenighed  om 
noget  bestemt.  At  nogen  skulde  tænke  paa  at  fort- 
sætte Vinternøden  paa  tværs  af  Naturens  Vilje,  naar 
enhver  var  villig  til  at  arbejde  paa  Grundlag  af  den 
gældende  Ordning  —  nej,  den  Tanke  var  altfor  djæ- 
velsk! 

Men  en  Linje  lod  sig  skimte.  Folk  der  havde  lagt 
sig  særlig  i  Selen  for  Bevægelsen,  havde  vanskeligere 
ved  at  faa  fat  igen  end  andre,  de  blev  sat  tilbage  i 
Arbejdsvilkaar,  eller  var  simpelt  hen  erstattede  naar 
de  kom  og  meldte  sig  til  igen  efter  Vinterstansnin- 
gen. Usikkerheden  herskede  navnlig  i  de  Fag  der  var 
videst  i  Organisation,  man  kunde  ikke  undgaa  at  se 
det  som  en  Forfølgelse  af  Sammenslutningen.  Der 
groede  Utryghed  af  det,  enhver  følte  at  Tilstanden 
var  uholdbar,  og  anede  et  eller  andet  ondt.  Navnlig 
inden  for  Jærnindustrien  var  Forholdene  spændte; 
Jærnmændene  havde  altid  haarde  Hænder,  det  var 
dér  man  først  øjnede  Hensigten  med  hvad  der 
skete. 

Pelle  saå  bekymret  hvad  det  trak  op  til.  Hvis  der 
kom  Kamp  nu,  vilde  det  betyde  Nederlag  for  Arbej- 
derne der  stod  uden  Forraad,  blanket  af  til  Skindet. 
Vinteren  havde  jævnet  deres  Smule  Fæstningsværker 
med  Jorden,  et  Stormløb  mod  dem  nu  vilde  rime- 
ligvis bryde  deres  Sammenhold.  Han  udtalte  ikke 
sin  Bekymring  til  dem,  de  var  nærmest  som  store 
Børn,  det  var  ingen  Nytte  til  at  de  gik  og  ængstede 
sig  under  for  meget.  Men  i  Ledelsen  holdt  han  paa 
at  man  maatte  se  at  undgaa  Kamp,  selv  om  man 
skulde  gøre  en  Indrømmelse.  Pelle  foreslog  for  før- 
ste Gang  at  gaa  tilbage! 

Den  ene  Uge  tog  den  anden,  Spændingen  voksede, 
men  der  skete  ikke  noget.  Arbejdsherrerne  betænkte 
sig  over  for  den  offenlige  Mening.  Vinteren  havde 
slaaet  store  Saar,  de  turde  ikke  tage  Ansvaret  for  en 
Krigserklæring. 

Paa  Maskinfabrikken  Danmark  var  Spændingen  af 
ældre  Dato.  Dengang  Landbruget,  tvunget  af  Forhol- 

dene  paa  Verdensmarkedet,  svingede  fra  Kornavl 
over  i  Mejeridrift,  indsaå  Fabrikkens  Ledere  at  Frem- 
tiden laa  her,  og  gav  sig  til  at  fremstille  Mejerima- 
skiner. Det  lykkedes  Fabrikken  at  konstruere  en 
Centrifuge  som  slog  godt  an,  og  den  ny  Industrigren 
kom  til  at  beskæftige  et  stadig  voksende  Hold  Ar- 
bejdere. Det  var  de  dygtigste  Folk  der  blev  udtaget 
til  det,  de  forbedrede  stadig  Produktet,  og  Afsætnin- 
gen voksede  baade  hjemme  og  ude.  Arbejderne  blev 
efterhaanden  saa  øvede  i  den  ny  Specialitet,  at  Fa- 
brikken saa  sig  nødsaget  til  at  sætte  Akkorden  ned 
—  da  de  ellers  tjente  for  meget.  Dette  skete  to 
Gange  i  Aarenes  Løb,  med  Henvisning  til  at  der  jo 
skulde  konkurreres  paa  Verdensmarkedet;  samtidig 
steg  Fabrikkens  Centrifuger  stadig  i  Pris  paa  Grund 
af  den  store  Efterspørgsel  efter  dem.  Arbejderne 
havde  fundet  sig  i  Nedsættelsen  som  noget  uund- 
gaaeligt  og  lagt  endnu  en  Omgang  Snille  i,  saa  de 
nu  igen  var  oppe  paa  en  rimelig  Fortjeneste. 

Nu  lige  efter  Vinterdvalen  begyndte  der  at  gaa 
Rygter  om,  at  Fabrikken  igen  vilde  sætte  Akkorden 
ned.  Men  nu  var  de  ikke  til  Sinds  at  finde  sig  i  det; 
Harmen  over  det  uretfærdige  i  denne  Fremgangs- 
maade  steg  dem  til  Hovedet,  de  var  ved  at  lave 
Demonstration  paa  det  blotte  Rygte.  Pelle  fik  dem 
dog  til  at  indse,  at  der  ingenting  forelaa  andet  end 
nogen  Snak,  som  ingen  havde  Ansvaret  for.  Bagefter 
da  Skrækken  var  ovre  og  alting  igen  gik  i  sin  dag- 
lige Skure,  kom  de  hen  og  takkede  ham. 

Men  næste  Udbetalingsdag  var  der  Besked  oppe 
fra  Kontoret,  at  den  gældende  Priskurant  ikke  var 
tidssvarende  —  og  skulde  forbedres.  Det  lød  ret 
uskyldigt,  men  enhver  vidste  hvad  der  laa  under. 

Det  var  en  af  de  første  Foraarsdage,  Solen  faldt 
ind  i  det  store  Fabriksrum  og  lagde  mægtige  Lys- 
bjælker gennem  det,  og  inde  i  den  blaa  Soldis  løb 
Remme  og  Skiver.  Arbejderne  stod  og  fløjtede  til 
Tonen  fra  de  mange  Hjul  og  det  syngende  Metal. 
Larmen  overdøvede  alt  andet,  men  man  kunde  se 
paa  deres  Ansigter  at  de  fløjtede  og  sang.  De  lignede 

en  Flok  øre  Fugle,  der  lige  er  landet  paa  kendte 
Kyster  og  hilser  Foraaret. 

Pelle  gik  og  bar  Raamateriale  frem,  da  Efterret- 
ningen kom  og  slukkede  Glæden.  Den  gik  paa  en 
Seddel  fra  Mand  til  Mand,  kort  og  haardhændet: 
Fabriksledelsen  vilde  ikke  have  noget  med  Organi- 
sationen at  gøre  men  gik  tavs  uden  om  den.  Hver 
Mand  for  sig  havde  faaet  fjorten  Dages  Frist  til  at 
underskrive  den  ny  barberede  Priskurant.  Ingen 
Forhandling,  Underskrift  værsgod  —  ellers  færdig! 
Da  Sedlen  naaede  Pelle,  rettedes  alle  Øjne  paa  ham 
som  ventede  man  paa  et  Signal;  Værktøjet  hvilede, 
Maskinerne  larmede  en  Stund  for  egen  Regning. 
Pelle  læste  Sedlen  og  bøjede  sig  saa  ned  over  sit 
Arbejde. 

I  Middagspavsen  samledes  de  om  ham.  „Hvad 
nu?"  spurgte  de  og  hang  ved  ham  med  Øjnene, 
deres  Næver  dirrede.  „Skal  vi  ikke  tage  og  gaa  med 
det  samme?  For  nu  bliver  det  snart  for  groft  med 
den  Klipning,  hvergang  der  er  lidt  Uld  paa  os." 

„Giv  Tid!"  svarede  Pelle  —  „giv  bare  Tid!  Lad 
de  andre  gøre  det  hele,  og  lad  os  se  hvor  vidt  de 
vil  gaa.  Lad  som  ingenting,  og  pas  jert  Arbejde.  I 
har  Ansvaret  for  Kone  og  Børn!" 

De  fulgte  knurrende  hans  Raad  og  gik  til  Arbej- 
det igen.  Han  undredes  ikke  paa  dem;  der  var  en 
Tid,  hvor  han  ogsaa  smed  Arbejdet  naar  man  traadte 
ham  for  nær  —  selv  om  alting  skulde  gaa  ad  Hel- 
vede til.  Men  nu  stod  han  med  Ansvaret  for  de 
mange  —  det  skulde  nok  give  sin  Mand  Besindig- 
hed. „Giv  Tid!"  sagde  han  til  dem  igen  og  igen  — 
„vi  ved  mere  i  Morgen  end  i  Dag!  Der  skal  Over- 
blik til  før  man  handler!" 

De  lagde  saa  den  ny  Priskurant  til  Side,  og  pas- 
sede deres  Arbejde  som  om  der  ingenting  var  paa 
Færde.  Fabriksledelsen  lod  til  at  anse  Spørgsmaalet 
for  ordnet,  Direktørerne  gik  om  og  saa  fornøjede 
ud.  Pelle  beundrede  Kammeraternes  Fatning;  de  tog 
deres  gamle  Humør  op  igen  da  der  var  gaaet  et  Par 
Dage  —  og  lavede  Halløj  i  Maaltidspavserne. 

Pelle  Erobreren  III  17 

Saa  snart  det  fløjtede  Middag,  stansede  Maskinerne 
og  alle  Mand  smed  Værktøjet.  Nogle  stak  i  en  Løbe- 
trøje og  hastede  hjem  for  at  faa  en  Skefuld  varm 
Mad,  enkelte  drev  ned  i  en  Kælderbeværtning  tæt 
ved  og  spiste  deres  Mad  der.  De  der  havde  for 
langt  hjem,  slog  sig  ned  paa  Dreje-  og  Filebænke 
og  holdt  Maaltid.  Naar  Maden  var  fortæret,  samle- 
des de  i  Flokke,  sludrede  og  drillede  en  og  anden 
Kammerat.  Pelle  benyttede  ofte  Middagspavsen  til 
at  gaa  over  i  Arken  og  hilse  paa  Far  Lasse,  der 
havde  faaet  fat  ved  et  af  Pakhusene  og  klarede  sig 
helt  ordenligt. 

En  Middag  stod  Pelle  midt  i  en  Klynge  og  tegnede 
en  hoven  Kvartérmand  med  Kridt  paa  en  stor  Jærn- 
plade.  Tegningen  vakte  megen  Munterhed.  Et  Par  af 
Kammeraterne  var  imidlertid  kommet  op  at  trættes 
om  det  opstaaende  paa  Maskinen  i  en  Dykkerbaad. 
Pelle  viskede  straks  sin  Karrikatur  ud  og  udkastede 
stiltiende  et  Rids  af  Maskinen.  Han  havde  set  den 
saa  tidt,  naar  Baaden  laa  derhjemme  i  Havnen,  og 
de  andre  maatte  sande  at  saadan  var  den. 

Der  blev  stille,  da  en  af  Ingeniørerne  i  det  samme 
gik  gennem  Hallen.  Han  fik  Øje  paa  Tegningen,  og 
spurgte  hvem  der  var  Mester  for  den. 

Pelle  maatte  med  op  paa  Kontoret.  Ingeniøren 
spurgte  ham  ud  om  forskellige  Ting,  og  var  forbavset 
over  at  han  aldrig  havde  faaet  Undervisning  i  Teg- 
ning. „Maaske  vi  kunde  bruge  Dem  heroppe,"  sagde 
han.  „Vil  De  prøve?" 

Der  gik  et  pludseligt  Jag  gennem  Pelles  Hjærte. 
Nu  var  Lykken  der.  den  rigtige  store  Lykke  som 
han  havde  sat  over  Styr  for  Fremskridtet  —  den 
som  tog  sin  Mand  og  løftede  ham  brat  op  i  lyse 
Egne.  Ja,"  fik  han  sagt.  „Ja  Tak!"  Sindsbevægelsen 
var  lige  ved  at  kvæle  ham. 

„Mød  saa  paa  Tegnestuen  i  Morgen  Kl.  syv," 
sagde  Ingeniøren.  „Nej  hvad  er  det  i  Dag?  —  Lør- 
dag. Mandag  Morgen  altsaa."  —  Dermed  var  det 
afgjort,  ingen  Omsvøb  af  nogen  Art,  det  var  en  Mand 
efter  Pelles  Hjærte. 

De  flokkedes  om  ham  da  han  kom  ned,  for  at 
faa  Resultatet  at  vide.  „Nu  er  din  Lykke  gjort  du," 
sagde  de.  „Nu  bliver  du  sat  til  Tegning,  og  hvis  du 
forstaar  dine  Sager,  faar  du  selvstændige  Opgaver  og 
bliver  Konstruktør.  Den  Vej  er  Direktør  Jeppesen 
gaaet,  han  begyndte  hernede  ved  Sandformene.  Nu 
er  han  Matador!"  Deres  Ansigter  lyste  af  Glæde 
over  hans  Held.  Han  saå  paa  dem,  at  de  troede 
ham  i  Stand  til  at  drive  det  til  hvad  det  skulde 
være. 

Han  arbejdede  som  i  en  Døs  Resten  af  Dagen, 
og  skyndte  sig  hjem  for  at  meddele  Ellen  Nyheden; 
han  var  helt  fortumlet,  det  kogte  for  hans  Øren  som 
i  Barndommen,  naar  Livet  pludselig  aabenbarede  et 
af  sine  Vidundere.  Ellen  slog  Armene  om  ham  af 
Glæde,  hun  vilde  ikke  slippe  ham  igen  men  blev 
ved  at  holde  om  ham  og  stirre,  beundrende  som  i 
deres  første  Dage.  Jeg  har  altid  vidst  at  du  var 
bestemt  til  noget,"  sagde  hun  og  saå  stolt  paa  ham 
—  „du  ligner  jo  ingen  anden!  Og  se  nu  — !  Men 
Børnene  Pelle,  de  skal  ogsaa  vide  det."  Saa  rev  hun 
Søster  op  af  Søvnen,  og  fortalte  hende  hvad  der  var 
sket.  Barnet  gav  sig  til  at  græde. 

„Du  skræmmer  hende  jo  med  din  Glæde,"  sagde 
Pelle  og  lo  selv  over  hele  Ansigtet.  — 

„Men  hvad  saa  —  saa  skal  vi  vel  til  at  omgaas 
fine  Folk?"  sagde  Ellen  pludselig  mens  hun  gik  og 
dækkede  Bord.  „Bare  jeg  nu  egner  mig  til  det.  Og 
Drengen  skal  da  gaa  i  Betalingsskole." 

Da  Pelle  havde  spist,  vilde  han  sætte  sig  til  en 
Reparation.  „Nej,"  sagde  Ellen  bestemt  og  tog  Ar- 
bejdet fra  ham  —  „det  er  ikke  noget  Arbejde  for 
dig.« 

„Det  skal  da  gøres  færdigt"  sagde  Pelle,  „vi  kan 
ikke  levere  halvfærdigt  Arbejde  fra  os." 

„Det  skal  jeg  nok  gøre  færdigt  —  naar  du  saa 
vil  tage  noget  andet  Tøj  paa.  Du  ligner  jo  en  — ■ 

„En  Arbejdsmand  vel"  sagde  Pelle  leende. 

Pelle  klædte  sig  om  og  gik  ud  i  Arken  for  at 
meddele  Lasse  Nyheden,  siden  skulde  han  træffe  de 

andre  hos  Ellens  Forældre.  Lasse  var  hjemme  og  sad 
og  fortærede  sin  tørre  Kost,  han  havde  spejlet  et 
Æg  i  Kakkelovnen,  og  der  stod  01  og  Brændevin 
paa  Bordet.  Han  havde  lejet  sig  et  lille  Hummer 
paa  den  lange  Gang  ved  Siden  af  Gale  Vinslev;  det 
havde  ikke  noget  Vindu  men  en  Rude  over  Døren 
ud  til  den  mørke  Gang,  Kalken  var  faldet  af  Væg- 
gene, saa  Leret  stak  frem  i  store  Kager. 

„Ej  se,"  sagde  Lasse  henrykt —  „nu  kom  det  alt- 
saa.  Jeg  har  tidt  undredes  ved  mig  selv,  hvad  du 
havde  faaet  den  unyttige  Gave  for  —  at  ligge  dér 
og  male  op  paa  Vægge  og  Papir  —  du  en  fattig 
Arbejderpøjke.  Noget  maa  der  vel  være  ment  med 
det,  har  jeg  gaaet  i  mit  stille  Sind  og  sagt;  kanske 
er  det  Gudsgaven  det  —  som  skal  bære  ham  frem! 
Og  nu  lader  det  jo  til  at  det  skal  vise  sin  Nytte." 

„Her  er  ikke  hyggeligt,  du  Far!"  sagde  Pelle. 
„Men  nu  tager  jeg  dig  snart  ud  af  det,  enten  du  vil 
eller  ej.  Naar  vi  nu  faar  lidt  af  Gælden  til  Side  fra 
i  Vinter,  flytter  vi  over  i  en  Treværelses  Lejlighed, 
og  saa  faar  du  den  ene  Stue  til  din  Raadighed.  Men 
saa  faar  du  ikke  Lov  at  gaa  og  sjove,  det  maa  du 
belave  dig  paa." 

Ja  ja,  jeg  har  ikke  noget  imod  at  bo  hos  jer, 
naar  saa  vidt  kommer,  at  jeg  ikke  æder  Brødet  fra 
jer  andre.  Ak  nej  du,  det  skal  ikke  blive  vanskeligt 
at  afholde  mig  fra  at  bestille  noget.  Jeg  har  arbejdet 
fra  jeg  kunde  krybe,  i  snart  syvti  Aar  har  jeg  slidt 
for  Føden  —  og  nu  er  jeg  træt!  saa  du  faar  Tak 
for  dit  gode  Sindelag.  Jeg  skal  vel  faa  Tiden  til  at 
gaa  med  Børnene.  Skik  du  kun  Bud  efter  mig,  naar 
du  vil." 

Nyheden  var  allerede  kendt  i  Arken,  og  de  kom 
frem  og  ønskede  ham  til  Lykke,  da  han  gik.  „Nu 
maa  du  saa  ikke  løbe  og  sladre  med  os,  naar  du 
kommer  over  i  dit  ny,"  sagde  de  —  „det  gaar  aldrig 
an!  Men  glem  os  alligevel  ikke  helt,  fordi  om  vi  er 
fattige  Fugle." 

„Ork  nej,   Pelle  har  taget  saa  mangen  Sultetørn 

sammen  med  vi  andre  fattige;  han  er  ikke  den,  der 
kalker  gammelt  Venskab  over!"  svarede  de  sig  selv. 

Først  nu  da  han  forlod  Arken,  kom  han  i  Tanke 
om,  at  han  havde  noget  at  tage  Afsked  med  ogsaa. 
Der  var  det  inderlige  Fællesskab  med  alle  hans  Lige, 
deres  lyse  Tro  til  ham  og  hans  egen  Tro  paa  sin 
Opgave  dér;  der  havde  været  en  egen  Glæde  i  den 
halv  forhutlede  Sorgløshed,  Fællesskabet  og  Kam- 
pene. Var  han  ikke  paa  en  Maade  Fattigdommens 
Prins,  som  de  alle  saå  op  til  og  ventede  skulde  føre 
dem  ind  i  det  usædvanlige?  Og  kunde  han  forsvare 
at  svigte  de  mange  for  sin  egen  Lykkes  Skyld? 
Kanske  var  han  virkelig  udset  til  at  føre  Bevægel- 
sen igennem  —  den  eneste  som  kunde  det. 

Denne  Tro  havde  dæmret  svagt  i  Pelle  hele  Ti- 
den, staaet  bag  ved  hans  Udholdenhed  i  Kampen 
og  den  Glæde  hvormed  han  bar  Savnene.  Nu  da 
den  formede  sig  bevidst,  slog  han  til  den  som  Hov- 
mod—  nej  saa  opblæst  var  han  ikke!  Der  var  nok 
til  at  føre  Sagen  igennem  ham  foruden  —  og  Lyk- 
ken havde  banket  paa  hos  ham.  „Gaa  frem  Pelle!" 
sagde  det  inde  i  ham.  „Hvad  er  der  vel  at  betænke 
sig  paa?  Du  har  ikke  Lov  at  vrage  Lykken!  —  vil 
du  øde  dit  eget  uden  at  gavne  andre?  Du  har  været 
en  god  Kammerat,  men  her  skilles  jeres  Veje.  Gud 
har  selv  givet  dig  din  Ævne,  allerede  fra  lille  øvede 
du  den;  ingen  har  Gavn  af  at  du  bliver  i  Elendig- 
heden.  Vælg  nu  din  egen  Vej!" 

Ja  Pelle  havde  jo  allerede  valgt!  Han  vidste  godt 
at  han  tog  imod  Lykken,  hvad  saa  Alverden  sagde 
—  det  gjorde  blot  ondt  at  lade  de  andre  sidde  til- 
bage! Han  var  altfor  inderlig  forbundet  med  Fattig- 
dommen, saa  tungt  solidarisk  følte  han  sig,  at  det 
smærtede  at  slide  sig  løs.  Han  var  blevet  Menneske 
ved  de  fælles  Bekymringer,  og  Kampen  selv  havde 
skænket  en  egen  lykkefyldt  Styrke.  Nu  kom  han 
saa  ikke  til  Møderne  mere!  der  var  noget  underligt 
i,  at  han  ikke  havde  noget  der  at  gøre  herefter  men 
hørte  til  paa  den  anden  Side  —  han  Pelle  der  havde 
været  den  lyse  Brand.    Naa,  svigte  dem  vidste  han 

at  han  aldrig  vilde;  selv  om  han  naaede  højt  op  — 
og  det  nærede  han  ingen  Tvivl  om  —  saa  vilde  han 
altid  føle  for  gamle  Fæller  og  vise  Vejen  til  det  gode 
Forhold  mellem  Arbejder  og  Arbejdsgiver. 

Ellen  mærkede  hans  Alvor  —  kanske  anede  hun 
ogsaa  Skruplerne  og  vilde  hjælpe  ham  at  sætte  over 
dem.  „Skal  vi  ikke  tage  din  Far  hjem  til  os  alle- 
rede i  Morgen?"  sagde  hun.  „Han  kan  jo  ligge  paa 
Chaiselongen  i  Dagligstuen,  til  vi  faar  den  ny  Lej- 
lighed. Det  er  Synd  han  gaar  saadan  for  Lud  og 
koldt  Vand.  Og  du  kan  heller  ikke  være  det  be- 
kendt i  din  ny  Stilling." 


XXVII 

Uroen  tog  til  rundt  om  paa  Arbejdspladserne, 
ingen  følte  sig  rigtigt  tryg  som  havde  noget  med 
Organisation  at  gøre;  det  var  aabenbart  Hensigten 
at  drive  Arbejderne  til  det  yderste  og  faa  dem  til  at 
bryde  Freden.  „De  vil  slaa  Fagforeningerne  i  Styk- 
ker for  at  kunne  skrabe  Smørret  af  vort  Brød  igen," 
sagde  Arbejderne.  „De  mener  vel  det  gaar  lettere 
nu,  Vinteren  har  gjort  os  glade  for  en  bar  Skorpe. 
Men  det  skal  blive  en  evig  Løgn." 

Forbitrelsen  kogte  stærkere  og  stærkere  i  Mas- 
serne, overalt  var  de  kampberedte  og  ønskede  intet 
hellere  end  at  slaa  til.  Kvinderne  græd  og  gruede, 
de  fleste  forstod  blot,  at  nu  skulde  Vinterens  Nød 
leves  op  igen.  De  gjorde  fortvivlede  Ting  for  at  fore- 
bygge, smed  et  Sjal  over  sig  og  rendte  op  paa  Kon- 
torerne til  Fabrikejerne  og  tryglede  dem  om  at  af- 
værge Ulykken.  Inde  fra  Centret  blev  der  stadig 
manet  til  Ro  og  Forsigtighed.  Alting  afhang  af  at 
man  over  for  Offenligheden  beholdt  Retten  paa  sin 
Side. 

Pelle  havde  ikke  svært  ved  at  følge  med  i  hvad 
der  foregik,  men  stod   jo  ellers  uden   for  det  hele 

nu.  Han  gik  til  Arbejde  i  sit  pæne  Tøj  og  Fjeder- 
sko,  og  mødte  først  Klokken  syv,  mens  de  andre 
mødte  Kl.  6  —  det  forskød  straks  Synspunktet. 

Passer  og  Lineal  blev  han  hurtig  fortrolig  med, 
og  stod  foreløbig  og  kopierede  nogle  slidte  Tegnin- 
ger eller  fyldte  ud.  Han  var  i  en  underlig  løftet 
Stemning  —  som  i  en  let  Rus;  det  var  første  Gang 
i  sit  Liv  han  havde  været  ved  et  Arbejde,  som  var 
renligt  og  tillod  at  have  pænt  Tøj  paa.  Underligt  var 
det  i  det  hele  taget  at  se  Tilværelsen  herfra;  et  nyt 
Perspektiv  aabnede  sig  for  én.  Mens  det  gamle  viste 
hen  mod  en  eller  anden  brøstfældig  Alderdom,  førte 
dette  opad.  Her  kunde  han  naa  alt  hvad  han  vilde, 
lige  til  den  højeste  Stilling!  Hvad  om  han  engang 
krøb  derop,  i  Spidsen  for  det  hele,  og  satte  otte 
Timers  Arbejdsdagen  og  en  god  Dagløn  igennem? 
Saa  skulde  han  vise  dem,  at  man  godt  kunde  kom- 
me nede  fra  og  op  uden  at  glemme  sin  Fortid  og 
blive  til  en  Blodsuger.  De  skulde  endda  komme  til 
at  raabe  et  Leve  for  Pelle  den  gode  Kammerat  — 
skønt  han  forlod  deres  Rækker. 

Hjemme  var  der  travlt,  saa  snart  han  kom  inden 
for  Døren,  tog  Ellens  hundrede  Forehavender  ham. 
Han  maatte  have  et  Sæt  pænt  Tøj  til  —  graat  Kon- 
tortøj, og  mere  Linned;  gaa  til  Barberen  blev  han 
ogsaa  nødt  til  mindst  to  Gange  om  Ugen,  han  fik 
ikke  Lov  til  selv  at  sidde  og  karte  sig  i  Ansigtet 
med  et  gammelt  Rivejærn  af  en  Barberkniv.  Pelle 
maatte  sande,  at  det  ikke  var  helt  nemt  at  være  en 
Overklasser  som  han  kaldte  det. 

Og  der  skulde  Penge  til  det  altsammen.  Der  var 
den  samme  Jagen  og  Hovedbrud  for  at  støve  Skillin- 
ger op  som  i  Vinterens  Nød;  men  denne  Gang  var  det 
helt  morsomt,  det  havde  lyse  Formaal,  og  varede  blot 
til  man  kom  i  Trit.  Lasse  gik  og  saa  hyggelig  ud; 
han  havde  Pelles  halvgode  Løbetøj  paa  som  Ellen 
havde  pudset  op,  og  en  sort  vateret  Krave  med  hvid 
Gummistrimmel,  og  blankbørstede  Slæber  paa  Fød- 
derne. Det  var  de  gamle  Fedtlærsstøvler  —  dem 
Pelle  drog  ud  fra  Stengaarden  i  —  der  var  til  endnu; 

de  var  bare  skaaret  ned  til  Stuetøfler.  Skafterne  sad 
forresten  paa  et  Par  Træskostøvler. 

Han  holdt  sig  helst  til  Børnene  og  lignede  rigtig 
en  gammel  Bedstefar,  med  sit  visne  Ansigt  og  det 
gode  Blik  der  gik  lidt  kort  nu.  Naar  Lille  Lasse 
skjulte  sig  i  den  modsatte  Krog  af  Stuen,  kunde 
Far  Lasse  ikke  se  ham,  og  det  benyttede  Knægten 
sig  af;  han  begreb  aldrig  de  Øjne,  som  ikke  kunde 
se  længer  end  tværs  over  Bordet,  og  spurgte  bestan- 
dig hvorfor. 

„Det  er  fordi  jeg  har  set  ind  i  for  megen  Daar- 
ligdom  i  mine  Dage,"  svarede  den  gamle  altid. 

Forresten  var  han  bare  lykkelig.  Og  hans  gamle 
udbrændte  Krop  viste  sin  Taknemmelighed  ved  at 
lægge  Huld  paa  sig  igen,  han  begyndte  hurtig  at 
faa  fyldigere  Kinder.  Han  var  snild  til  at  passe 
Børnene;  Pelle  og  Ellen  kunde  trygt  give  sig  ud  i 
deres  mange  Forretninger.  Der  var  de  hundrede 
Ting  som  skulde  til,  for  at  man  kunde  passe  ind  i 
det  ny!  De  tænkte  ogsaa  paa  at  optage  et  Laan  paa 
et  Par  Hundrede  Kroner.  „Far  vil  kavtionere  for 
os,"  sagde  Ellen. 

„Ja  saa  kan  jeg  faa  Raad  til  at  tage  nogen  god 
Undervisning  i  Tegning,"  sagde  Pelle.  Jeg  trænger 
til  at  faa  rigtig  Bund  lagt." 


Om  Lørdagen  løb  Fristen  for  de  gamle  Akkorder 
ud.  Stemningen  blandt  Arbejderne  var  stærkt  spændt, 
men  de  passede  hver  sit  og  forholdt  sig  afventende. 
Ved  Middag  gik  Formændene  omkring  og  æskede 
hver  enkelts  Stilling.  De  fik  efter  Aftale  ingen  Be- 
sked; men  hen  paa  Eftermiddagen  gik  tre  Arbejdere 
som  Deputation  op  paa  Kontoret  og  bad  om  at  faa 
Direktøren  i  Tale.  Da  han  kom  ind,  traadte  Maskin- 
arbejder Munck  som  var  Ordfører  frem  og  sagde: 
„Vi  kommer  paa  Kammeraternes  Vegne."  Mere  fik 
han  ikke  sagt;  Direktøren  for  frem,  pegede  mod 
Trappen  og  raabte:  Jeg  underhandler  ikke  med 
mine  Folk." 

Saa  kom  de  ned,  Arbejderne  stirrede  op  mod  dem 

—  det  var  hurtig  gjort!  Den  tykke  Munck  bevægede 
Læberne  som  om  han  raabte,  men  ingen  kunde 
høre  noget  for  den  forfærdelige  Larm  fra  Maski- 
nerne. Han  gik  med  drøje  Skridt  ned  gennem  Hal- 
len, tog  en  Hammer  og  slog  tre  Slag  paa  den  store 
Staaltromle.  Det  lød  som  Dommedagsslag,  i  hele 
Fabrikken  drønede  det.  1  samme  Nu  for  de  nøgne 
sværtede  Arme  i  Vejret  og  slog  Remmene  af  store 
og  smaa  Drivhjul,  Maskinerne  løb  ud,  hele  Bruset 
stansede  med  ét;  der  blev  saa  tyst  som  om  Døden 
var  gaaet  gennem  Rummet.  Det  tætte  Net  af  Driv- 
remme der  spandt  Hallen  ind  paa  Kryds  og  tværs 
dirrede  endnu  svagt;  Stilheden  gabede  frem  af  det 
store  Rum  som  en  forfærdet  Maaben. 

Formændene  løb  fra  Bænk  til  Bænk,  raabte  op 
og  vidste  hverken  ud  eller  ind.  Der  gik  Bud  efter 
Fabrikslederen,  mens  Arbejderne  gik  hen  og  vaskede 
sig  i  deres  Spande,  stille  og  tungt  som  havde  de 
fulgt  noget  til  Jorden.  Deres  Miner  var  lukkede. 
Anede  de  mon,  at  de  tre  Slag  var  Signalet  til  en  for- 
færdelig Kamp?  eller  fulgte  de  kun  den  første  vrede 
Indskydelse?  De  vidste  i  al  Fald  tilstrækkeligt; 
deres  Ansigter  bar  Præg  af  at  dette  var  Skæbnen 

—  det  uundgaaelige.  De  havde  kaldt  paa  Vinteren, 
fordi  man  drev  dem  til  det;  og  nu  vilde  den  vende 
tilbage  for  at  plyndre  sit  Offer  endnu  en  Gang. 

Saa  kom  de  frem,  renvaskede  og  med  deres  Kluns 
under  Armen,  og  stod  og  ventede  tavse  paa  deres 
Tur  til  at  faa  gjort  op.  Formændene  løb  og  maalte  op 
med  nervøse  Hænder,  sammenlignede  Arbejdssedler 
og  udregnede  enhvers  Tilgodehavende.  Fabrikslede- 
ren kom  ned  ad  Trappen  fra  Kontoret,  høj  og  stolt, 
og  gik  gennem  Lokalet;  Arbejderne  veg  til  Side  for 
ham.  Han  saa  sig  skarpt  om  som  vilde  han  ind- 
prente sig  hver  enkelt,  lagde  Haanden  paa  en  For- 
mands Skulder,  og  sagde  højt  saa  det  hørtes  af  alle: 
„De  skynder  Dem  jo  nok  Jakobsen,  saa  vi  kan  faa 
disse  Mennesker  herut  i  en  Fart."  Arbejderne  ret- 
tede  langsomt   deres   alvorlige   Ansigter   mod    ham, 

det  rykkede  i  en  og  anden  nedhængende  Næve. 
De  forlod  Fabrikken  én  og  én,  efterhaanden  som  de 
fik  Opgør. 

Udenfor  samledes  de  i  Smaaklynger  og  fik  Luft 
i  betuttede  Udbrud:  „Saå  I  den  Gamle?  —  han  var 
hvas!  Naa,  det  skal  kanske  vare  noget  inden  vi 
kommer  dér  igen!" 

Pelle  var  i  underligt  Humør,  han  vidste,  at  nu  var 
Krigen  brudt  ud;  der  var  slaaet  Hul,  og  det  ene 
vilde  tage  det  andet  med  sig. —  Lille  Lasse  der  kendte 
hans  Trin  i  Trappen,  løb  i  Armene  paa  ham  da  han 
kom  hjem;  men  han  sansede  det  ikke. 

„Du  er  saa  alvorlig,"  sagde  Ellen  —  „er  der  sket 
noget?" 

Han  fortalte  det  stille. 

„Herregud!"  udbrød  hun  frysende,  „skal  de  nu 
ud  i  Arbejdsløsheden  igen!  Gudskelov  det  ikke  be- 
rører os!"  Pelle  svarede  ikke.  Han  satte  sig  tavs 
til  sin  Mad;  sad  og  ludede  som  skammede  han  sig 
over  noget. 


XXVIII 

Det  var  en  stærk  og  bevæget  Tid  der  nu  fulgte. 
Gennem  en  Aarrække  havde  Kampen  saa  at  sige 
forberedt  sig  selv,  og  de  havde  rustet  sig  til  den, 
længtes  efter  den,  prøvet  at  hidlokke  den  for  at  faa 
afgjort  en  Gang,  om  de  til  evige  Tider  var  udset  til 
at  være  Slaver  og  staa  i  Stampe,  eller  der  var  en 
Fremtid  for  dem  ogsaa.  Nu  var  Kampen  der  —  og 
kom  bag  paa  dem  alle;  man  havde  gærne  sluttet 
Fred  nu. 

Men  nogen  Udsigt  til  en  fredelig  Løsning  var  der 
ikke,  Arbejdsgiverne  fandt  Tidspunktet  gunstigt  til  at 
faa  ryddet  op,  Kampen  skulde  staa  nu.  Der  var  i 
de  senere  Aar  fremtvunget  adskilligt  gennem  Organi- 
sationerne, det  blev  trukket  frem  og  lagt  paa  Bor- 
det: værsgod,  æd  det  i  Jer  igen!    Det  var  det  sam- 

me  som  at  bede  dem  gaa.  Hver  Morgen  kom  der 
Efterretning  om  ny  Hold  Arbejdere,  der  var  sat  paa 
Gaden  eller  gik  selv. 

Det  ene  greb  ind  i  det  andet.  Jærnmændene  gjorde 
fælles  Sag  med  Fabrikken  Danmark  og  udelukkede 
Maskinsmedene;  saa  gik  Formerne  ogsaa  —  og  Mo- 
delsnedkerne, og  andre  Fag  stansede  —  det  hele  hang 
sammen. 

Pelle  kunde  fra  sit  Stade  overse  det  hele.  Der 
kom  gamle  Kampminder  op  i  ham,  hans  Blod  blev 
hedt,  og  han  greb  sig  i  deroppe  paa  Tegnestuen  at 
lægge  Planer  for  Arbejdernes  Felttog,  saadan  og  saa- 
dan.  Han  havde  det  raske  Kampblod  —  det  der 
tager  Offensiven  —  og  saa  deres  Fejlgreb;  de  mødte 
ikke  kraftigt  nok  imod.  De  var  træge  endnu,  og 
kunde  vanskelig  forsone  sig  med  at  de  igen  skulde 
spasere;  derved  skortede  det  paa  Modangreb  som 
kunde  skade.  Arbejdsgiverne  der  under  Jærnmæn- 
denes  Anførsel  tog  energisk  fat,  fik  et  betydeligt 
Overtag  til  at  begynde  med. 

Fabrikken  Danmark  blev  holdt  i  Gang,  men  fun- 
gerede mat  som  en  Døende.  Bedriften  holdtes  oppe 
ved  Hjælp  af  nogle  Skruebrækkere,  og  enhver  der 
kunde  blandt  Funktionærer  blev  sat  i  Arbejde  der- 
nede, selv  Direktøren  for  Maskinafdelingen  var  truk- 
ket i  Bluse  og  stod  og  passede  en  Drejebænk.  Det 
galdt  om  at  tage  Modet  fra  de  Strejkende  ved  at 
vise,  at  det  hele  gik  uden  dem. 

Der  var  en  Del  Forstyrrelse  paa  Tegnestuen  og 
Kontorerne,  Skruebrækkere  skulde  støves  op  helt 
fra  Udlandet,  andre  stak  af  og  skulde  erstattes  med 
ny.  Pelle  fik  under  dette  Lov  at  skøtte  sig  selv,  og 
tilegne  sig  hvad  han  kunde.  Det  holdt  han  ikke  af; 
der  var  højt  op  til  den  øverste  Top,  og  man  kunde 
ikke  hurtig  nok  faa  noget  lært. 

En  Dag  kom  der  Ordre  op  til  ham  om  at  kom- 
me ned  og  give  en  Haand  med  i  Centrifugeafdelin- 
gen; Arbejdsmændene  havde  gjort  fælles  Sag  med 
Maskinsmedene.    Ordren  traf  ham  midt  i  en  festlig 

Fremtidsdrøm ;  han  vaagnede  brat.  „Jeg  er  ikke 
Skruebrækker"  svarede  han  krænket. 

Saa  kom  Ingeniøren  selv:  „Ved  De  at  De  nægter 
at  gøre  Deres  Skyldighed?"  sagde  han. 

Jeg  kan  ikke  gaa  ind  i  mine  Kammeraters  Ar- 
bejde," svarede  Pelle  lavt. 

„Det  kan  være  meget  kønt  tænkt  af  Dem,  men 
nu  er  de  dernede  ikke  Deres  Kammerater  længer. 
Nu  er  De  Funktionær,  og  som  saadan  maa  De  tjene 
Firmaet  hvor  det  forlanges." 

„Men  det  kan  jeg  ikke.  Jeg  kan  ikke  slaa  Brødet 
ud  af  Haanden  paa  de  andre." 

„Saa  er  det  hele  Deres  Fremtid  det  gælder  — 
betænk  dog  det  Mand!  Det  gør  mig  ondt  for  Dem 
—  for  De  kunde  drive  det  til  noget  —  men  jeg  kan 
ikke  frelse  Dem  fra  Deres  egen  Halsstarrighed;  og 
her  forlanger  vi  absolut  Lydighed."  Ingeniøren  stod 
lidt  og  ventede  paa  et  Svar,  men  Pelle  havde  intet 
at  sige. 

„Naa,  jeg  skal  gaa  saa  vidt  at  give  Dem  Betænk- 
ningstid til  i  Morgen  —  skønt  det  er  et  Brud  paa 
Fabrikkens  Principper.  Betænk  Dem  nu  vel  —  og 
bliv  ikke  hængende  i  dum  Sentimentalitet.  Man  maa 
først  og  fremmest  staa  Last  og  Brast  med  sit  eget! 
I  Morgen  altsaa." 

Pelle  gik.  Han  vilde  ikke  komme  hjem  før  Fyr- 
aften og  være  Genstand  for  en  Række  utidige  Spørgs- 
maal,  dette  her  blev  tidsnok  sagt.  Saa  drev  han  ind 
over  Handelspladserne  og  gik  og  gloede  paa  Skibene. 
Saa  brast  den  Lykkedrøm  —  og  kort  var  den;  han 
saa  Ellens  skuffede  Udtryk  og  blev  helt  trist  til 
Mode.  Det  gjorde  ham  mest  ondt  for  hende,  hans 
eget  var  der  egenlig  ikke  noget  at  sige  til;  det  var 
Skæbnen.  Det  faldt  ham  ikke  et  Øjeblik  ind  at  vælge 
mellem  sin  Fremtid  og  Kammeratskabet;  han  havde 
helt  glemt  at  Ingeniøren  gav  ham  Betænkningstid. 

Ved  sædvanlig  Tid  drev  han  hjem.  Ellen  tog  lys 
og  glad  imod  ham,  hun  gik  om  i  en  Tilstand  af 
nynnende  Glæde,  det  var  helt  rørende  at  se,  hvor 
hun    gjorde    sig   Umag    for    at    passe    ind    i    andre 

Samfundslag.  Hendes  Bevægelser  var  helt  nydelige, 
og  der  var  kommet  et  Træk  om  hendes  Mund  som 
skulde  betyde  Fornemhed.  Det  klædte  hende  hen- 
rivende, og  Pelle  fik  altid  Lyst  til  at  kysse  den 
Mund  og  forstyrre  dens  fornemme  Holdning;  men  i 
Dag  satte  han  sig  tavs  til  Maden.  Ellen  satte  Mad 
fra  til  ham  om  Middagen,  og  varmede  den  til  han 
kom  om  Aftenen;  i  Middagstiden  spiste  han  tør  Mad 
paa  Kontoret. 

„Naar  vi  nu  kommer  rigtig  i  Gang,  vil  vi  alle- 
sammen spise  Middag  Klokken  seks",  sagde  hun, 
„det  er  meget  hyggeligere." 

„Saadan  gør  fine  Folk  har  jeg  ladet  mig  fortælle," 
sagde  Lasse.  „Det  skal  blive  Plaser  at  prøve  det 
med." 

Lasse  sad  med  Lille  Lasse  paa  Knæet  og  fortalte 
ham  Skæmtehistorier.  Saa  lo  Lille  Lasse,  og  hver- 
gang  skreg  Søster  i  Vuggen  op  af  Glæde  som  for- 
stod hun  det  hele:  „Hvad  skal  det  saa  være — den 
om  Kællingen?  Hør  saa  godt  efter  da,  ellers  vokser 
Ørerne  ikke!  —  Kællingen!" 

„Tællingen,"  sagde  Lille  Lasse  med  den  gamles 
Udtryk. 

„Kællingen  ja,"  gentog  Lassefar,  og  saa  lo  de  alle  tre. 

„Hvad  skal  jeg  først?  sagde  Kællingen  der  kom 
paa  Arbejde  —  spise  eller  sove?  Jeg  tror  jeg  spiser 
først.  —  Hvad  skal  jeg  først?  sagde  Kællingen,  da 
hun  havde  spist  —  sove  eller  arbejde?  Jeg  tror  jeg 
sover  først.  Saa  sov  hun  til  det  var  Aften,  og  gik 
saa  hjem  og  lagde  sig." 

Ellen  kom  hen  og  lagde  Armen  paa  Pelles  Skul- 
der. Jeg  har  været  henne  hos  min  sidste  Frue,  og 
hun  vil  hjælpe  mig  at  lave  min  Brudekjole  om  til 
Selskabskjole,"  sagde  hun.  „Saa  behøver  vi  kun  an- 
skaffe et  Frakkesæt  til  dig." 

Pelle  saa  langsomt  op,  det  dirrede  i  hans  Træk  — 
Staklen,  hun  tænkte  paa  Selskabelighed!  „Du  faar 
spare  dig  de  Bekymringer,"  sagde  han  stille,  „jeg  er 
færdig  paa  Kontoret  nu.  De  forlangte  jeg  skulde 
være  Skruebrækker,  saa  gik  jeg." 

„Ak,  ak!"  sagde  Lasse  og  var  lige  ved  at  slippe 
Drengen,  hans  visne  Hænder  rystede.  Ellen  stirrede 
forstenet  paa  Pelle,  hun  blev  hvidere  og  hvidere, 
der  kom  ikke  en  Lyd  over  hendes  Læber.  Hun  saa 
ud  som  skulde'  hun  falde  død  om. 


XXIX 

Pelle  var  igen  blandt  sine  egne;  han  fortrød  ikke 
at  Lykken  tog  sit  Løfte  i  sig  igen  —  i  Grunden  var 
han  glad.  Her  hørte  han  dog  til,  han  havde  sin  store 
Del  i  det  mægtige  Opbrud — skulde  han  saa  lukkes 
ude  fra  Kampen? 

Blandt  Førerne  var  han  velkommen,  ingen  bar  saa 
meget  som  han  naar  det  kneb;  hans  Skikkelse  gav 
lys  Tro  og  fik  Folkene  til  at  holde  ud  og  gaa  ufor- 
færdet paa.  Og  snild  til  at  lægge  Planer  var  han! 

Tidlig  hver  Morgen  vandrede  han  ind  til  Lockout- 
Bureauet,  hvorfra  hele  Kampen  lededes;  alle  de 
mange  Traade  løb  sammen  dér.  Stillingen  blev  klar- 
lagt op  til  Øjeblikket,  Mænd  med  lokalt  Kendskab 
til  Fjendens  stærkeste  Stillinger  tilkaldtes  for  at  give 
Oplysninger,  og  en  omfattende  Kampplan  blev  lagt. 
Ved  hemmelige  Kontrolmøder,  hvor  der  blev  tilsagt 
paalidelige  Fæller  fra  de  forskellige  Bedrifter,  sam- 
lede man  Angrebsmateriale  af  enhver  Art  —  til  at 
ramme  Virksomhederne  med  og  til  Brug  i  Blad- 
kampen. Det  galdt  om  at  faa  Ram  paa  de  blodtør- 
stige, og  dem  der  sad  let  i  Sadlen!  Der  var  Bedrifter, 
Arbejdsgiverne  lod  blive  i  Gang  af  lokale  Grunde; 
de  maatte  udfindes  og  stanses,  selv  om  det  øgede 
Arbejdsløsheden.  Man  rustede  sig  energisk,  Vaabnene 
var  det  ikke  Tiden  at  være  kræsen  med.  Pelle  var 
rigtig  i  sit  Es;  dette  var  dog  noget  andet  end  at 
fælde  en  enkelt  Skomager,  selv  om  han  var  Byens 
største!  Han  var  rig  paa  Ideer  og  vaklede  aldrig 
med  Hensyn  til  Udførelsen  —  Kamp  var  Kamp! 


271 


Dette  var  Angrebssiden;  men  gennemtrængt  af 
Fællesskabet  som  han  var,  saå  han  klart,  at  den 
egenlige  Kamp  galdt  Forsvaret.  Der  krævedes  For- 
udseenhed og  store  omfattende  Forholdsregler,  om 
Masserne  skulde  kunne  holde  Turen  ud;  til  syvende 
og  sidst  vilde  det  blive  et  Spørgsmaal  om  Udhol- 
denhed! Udenlandske  Skruebrækkere  maatte  holdes 
borte,  ved  hurtig  Meddelelse  til  Landenes  Parti- 
blade, og  ved  at  man  satte  Vagtposter  ud  ved  Jæfn- 
bane  og  Dampskibe.  Arbejderne  tog  Telegrafen  i 
Brug  —  for  første  Gang.  De  hjemlige  Skruebræk- 
keres Antal  maatte  holdes  nede  ved  alle  Midler; 
og  først  og  sidst  maatte  der  skaffes  Forraad,  saa 
de  ledige  Masser  kunde  holde  sig  Hungersnøden  fra 
Livet! 

Pelle  havde  i  en  Vision  set  Arbejdernes  naturlige 
Solidaritet  Jorden  over,  og  nu  kom  det  til  Nytte. 
Førerne  udstedte  et  mægtigt  Manifest  til  Danmarks 
Arbejdere,  pegede  endnu  engang  paa  Afgrunden  de 
lige  var  dukket  op  af,  og  Lystinderne  de  higede 
mod,  og  manede  dem  i  gribende  Ord  til  Sammen- 
hold !  En  Beretning  om  Lockoutens  Aarsager  og  den 
Hensigt  der  laa  bag,  blev  trykt  og  spredt  ud  over 
Nationen,  med  Anraabelse  om  Støtte  i  Frisindets 
Navn!  Og  gennem  Opraab  til  Udlandets  Arbejder- 
partier erindrede  man  om  det  store  Fællesskab. 
Det  var  et  uhyre  Apparat  at  holde  gaaende;  fra  en 
lille  Værkstedsforening  var  Sammenslutningen  vokset 
frem  til  at  omfatte  hele  Riget,  og  nu  forsøgte  man 
at  omspænde  hele  Jordens  Arbejderbefolkning  og  faa 
den  til  Forbundsfælle  i  Kampen.  Men  disse  Mænd, 
der  var  dukket  frem  af  Massen  og  fremdeles  delte 
lige  Vilkaar  med  den,  magtede  det!  De  havde  holdt 
Trit  med  Bevægelsens  stærke  Vækst,  og  voksede 
fremdeles. 

Følelsen  af  at  være  vel  forberedt  gav  Mod  og 
lyst  Syn  paa  Udfaldet.  Ude  fra  Landboerne  indløb 
der  daglig  Tilbud  til  Bureauet  om  Arbejde  til  de 
Udelukkede,  de  sendte  ogsaa  Penge  —  og  Bidrag  i 
Form  af  Fødemidler;  mange  Hjem  derude  tilbød  at  tage 

mod  de  Udelukkedes  Børn.  Fra  Udlandet  kom  der 
Pengeforsendelser,  og  i  Hovedstadens  liberale  Kredse 
sympatiserede  man  med  Arbejderne;  i  Byens  Arbej- 
derkvarterer gav  Handlende  og  Værtshusholdere  sig 
til  at  samle  ind  til  de  Udelukkede. 

Arbejderne  mødte  med  en  uhyre  Offervillighed. 
Paa  alle  Arbejdspladser  cirkulerede  Kuponbøger,  Tu- 
sender  af  Arbejdere  gav  hver  Uge  en  Fjerdedel  af 
deres  knappe  Ugeløn.  De  Udelukkede  gik  ud  i  Ar- 
bejdsløsheden med  stort  Mod,  Fællesskabet  gjorde 
dem  heroiske.  Afklædte  som  de  var  efter  den  haarde 
Vinter,  enedes  de  om  at  give  Afkald  paa  Under- 
støttelsen de  første  to  Uger.  Mange  skaanede  Kassen 
helt,  og  bjærgede  sig  saa  godt  de  kunde  —  fandt  sig 
lidt  Biks  hos  private,  eller  tog  ud  paa  Landet.  De 
unge  ugifte  drog  til  Udlandet. 

Arbejdsgiverne  gjorde  hvad  de  kunde  for  at  komme 
alle  disse  Udveje  til  Livs.  De  forbød  Handlende  og 
Leverandører  at  levere  Materialer  til  de  Udelukkede, 
som  arbejdede  paa  egen  Haand,  der  blev  sendt  Sorte 
Agenter  ud  over  Landet  til  Smaamestre  og  Bønder 
for  at  ophidse  dem  mod  de  Udelukkede;  de  forfulg- 
tes med  Stikbreve  ud  over  Landets  Grænser. 

Hensigten  var  tydelig  nok;  der  skulde  slaaes  en 
Jærnring  om  Arbejderne,  og  inden  for  den  havde  de 
at  affinde  sig  med  Sulten,  til  de  blev  møre  og  gav 
Køb. 

Deres  Modstand  voksede  ved  denne  Erkendelse. 
Magre  var  de  efter  den  endeløse  Ørkenvandring, 
men  godt  oplagte  til  at  slaa  fra  sig.  Meget  havde  de 
ikke  hidtil  forstaaet  af  det  hele;  det  ny  havde  pus- 
let i  dem,  i  løsrevne  Brokker  og  Stumper  —  som 
Udtryk  for  den  dumpe  Følelse  af  at  Landet  nu  var 
nær.  Ofte  var  det  kun  et  enkelt  Ord,  der  havde 
bidt  sig  fast  og  maatte  tjene  til  at  udtrykke  det  hele. 
Der  kunde  komme  nogen  og  slaa  det  fra  dem  med 
svært  saa  fornuftige  Grunde;  saa  splintredes  de  Sæt- 
ninger de  havde  klynget  sig  til  som  saa  holdbare. 
Men  tilbage  blev  Troen  selv  og  den  store  Forstaaelse; 
dybt  i  deres  Sjæle  sad  den  dunkle  urokkelige  Be- 

vidsthed  om,  at  de  var  udsete  til  at  drage  ind  i 
Lykketiden. 

Og  nu  klarede  det  for  dem,  Kampen  kastede  Lys 
fremefter  og  bagud.  Den  anskueliggjorde  i  al  sin 
Haardhed  hele  deres  Tilværelse.  Det  var  det  samme 
de  altid  havde  været  ude  for,  blot  trukket  saa  kraf- 
tigt op  at  enhver  kunde  se  det.  Man  havde  flettet 
de  mange  Snærte  sammen  til  en  stor  Pisk  —  Sul- 
tepisken, for  med  den  at  drive  dem  tilbage,  midt  ud 
i  Elendigheden  igen!  Nøden  blev  pudset  paa  dem  i 
sin  mest  fortættede  Skikkelse!  det  var  det  yderste 
Middel;  det  bekræftede  for  dem  at  de  nu  var  inde 
paa  den  rette  Vej  og  nær  ved  Maalet.  Natten  var 
altid  ondest  lige  før  det  gryede  ad  Dag! 

Der  var  ogsaa  mangt  og  meget  at  blive  klog  af 
nu.  Dér  havde  man  gaaet  og  faaet  banket  ind  i  sig, 
at  Tyskerne  var  Arvefjenden,  og  at  Fædrelandet  gik 
forud  for  alt.  Men  nu  indkaldte  Arbejdsherrerne 
ganske  rolig  tyske  Lejetropper  til  at  drive  deres 
egne  Landsmænd  tilbage  i  Elendigheden  med.  Det 
med  Fædrelandsfølelsen  var  kun  kønne  Ord,  der 
eksisterede  kun  to  Nationer:  Undertrykkerne  og  de 
Undertrykte! 

Ja  saadan  forholdt  det  sig  nok,  ret  beset!  Man 
skulde  ikke  tro  for  godt  paa,  hvad  der  blev  fortalt 
oppe  fra  —  og  derfra  var  det  jo  al  Undervisning 
kom!  Præsterne  var  ogsaa  gode,  de  vidste  nok  hvil- 
ken Herre  de  skulde  tjene!  Nej,  man  burde  have 
haft  sine  egne  Skoler,  hvor  Børnene  i  Stedet  for 
Religion  og  Patriotisme  fik  Kundskab  om  den  ny 
Aand.  Saa  havde  det  nok  forlængst  været  forbi  med 
Fattigdommens  Forbandelse!  —  Saadan  benyttede 
de  Kampen  og  den  tvungne  Lediggang  til  at  tænke 
over  Tingene  og  søge  at  fæstne  et  og  andet. 

Sultens  Spøgelse  begyndte  hurtigt  at  husere,  men 
Virkningen  var  ikke  den  ventede;  det  vakte  blot 
Hadet  og  Trodsen  i  dem.  Netop  paa  dette  Omraade 
havde  de  deres  Uovervindelighed!  Gennem  Tiderne 
havde  de  lært  at  lide  —  ikke  lært  andet;  og  det 
kom  dem  tilgode  nu.  De  havde  uudtømmelige  Fonds 

at  tage  til  og  hente  Modstandskraft  af  dér,  og  var 
ikke  til  at  slaa  ned.  Gav  de  sig  da  ikke  snart?  Naa, 
saa  et  nyt  Tusend  paa  Gaden.  Men  Elendigheden 
blev  at  se  til  ikke  større  for  det;  de  havde  lært  at 
færdes  dannet  med  deres  Savn  —  det  var  deres 
Part  i  den  stigende  Kultur.  Man  saå  ingen  Nød 
fremme;  de  affandt  sig  med  den  i  Krogene  og  saa 
frejdige  ud.  Det  svækkede  Modstandernes  Tro  paa 
Midlets  Ufejlbarlighed. 

Og  de  adopterede  selv  Sulten  som  Kampmiddel, 
boykottede  Arbejdsgiverne  og  deres  Paarørende,  og 
slog  hvor  de  kunde.  Mangen  Port  blev  mærket  med 
et  Kors  af  den  store  Arbejderhær,  og  de  indenfor 
dømt  til  Ruin. 

Det  var  som  Modet  i  Masserne  steg,  jo  mer  tru- 
ende Nøden  rykkede  dem  ind  paa  Livet.  Ingen 
kunde  vide,  hvor  lang  Tid  dette  tog;  man  maatte 
more  sig,  mens  man  havde  det  krøllede  Haar  endnu. 
Endnu  var  Klæderne  i  Behold,  og  man  gjorde  Skov- 
ture ud  i  det  unge  Foraar,  drog  syngende  ud  med 
Faner  i  Spidsen  og  kom  syngende  hjem.  Det  var 
første  Gang,  man  havde  fri  skønt  der  var  Arbejde 
nok  —  altsaa  den  første  Ferie!  Og  som  om  de 
var  hele  Matadorer  i  Købedygtighed,  boykottede  de 
dem  af  Kvarterets  Handlende,  der  ikke  stod  paa 
Arbejdernes  Parti.  Hadet  var  oppe,  det  var  for  eller 
imod,  alt  maatte  tage  Stilling.  Urtekræmmerne  stak 
deres  Opfattelse  af  Vejen  hvis  de  havde  nogen,  og 
kappedes  i  Arbejdervenlighed.  Paa  Disken  laa  Ku- 
ponbøger til  Indsamlingen,  enkelte  gav  Procenter  af 
deres  Omsætning.  Man  havde  god  Tid  til  at  se  sine 
Folk  paa  Fingrene,  og  Hadet  var  oppe;  det  blev 
bitrere  og  bitrere. 

Førerne  holdt  igen  og  manede  til  Besindighed. 
Men  der  var  noget  besættende  ved  denne  Kamp  for 
den  nøgne  haarde  Eksistens  —  og  for  Lykken!  noget 
som  gik  til  Hovedet  og  fristede  til  at  spille  Plat  og 
Krone.  Ledelsen  havde  sin  Opmærksomhed  stærkt 
henvendt  paa  at  begrænse  Antallet  af  ledige  Hænder 
—  det  kunde  blive  svært  at  faa  Midlerne  til  at  slaa 

til.  Men  Arbejderne  der  var  i  Arbejde,  forlod  det  for 
i  blind  Solidaritet  at  slutte  sig  til  deres  udelukkede 
Kammerater.  De  mente,  de  hørte  til  dér! 

En  Dag  rejste  Masserne  uventet  Krav  om  at  faa 
en  Time  trukket  af  Arbejdstiden.  De  fik  Afslag,  men 
om  Aftenen  holdt  de  op  Kl.  seks  i  Stedet  for  syv. 
Samfundet  var  af  Lave,  midt  i  Stilstanden  efter  en 
haard  Vinter  forlangtes  der  kortere  Arbejdstid! 

Dette  Træk  kom  bag  paa  Kampledelsen;  den  var 
bange  for  at  det  skulde  forskærtse  den  almindelige 
Sympati  med  Arbejderne.  Det  overraskede  især  at 
den  prøvede,  besindige  Veteran  Murer  Stolpe  ikke 
havde  lagt  sig  i  Vejen  for  Beslutningen.  Som  Or- 
ganisationens mangeaarige  Formand  havde  han  stor 
Magt  over  Folkene;  han  maatte  se  at  faa  dem  til  at 
optage  Arbejdet  igen.  Pelle  forhandlede  med  ham. 

„Det  er  ikke  min  Sag,"  svarede  Stolpe.  Jeg  har 
ikke  foreslaaet  Stansningen,  men  der  var  Flertal  for 
den  paa  Generalforsamlingen  —  og  saa  er  den  ikke 
længer.  Jeg  gaar  ikke  paa  tværs  af  Kammeratska- 
bet." 

„Det  er  nu  galt  af  jer,"  sagde  Pelle  —  „og  du 
har  dog  Ansvaret!  Jert  Fag  er  ogsaa  længst  fremme 
i  gode  Kaar  —  og  I  burde  tænke  paa  Kampen  vi 
er  ude  i." 

Ja  Kampen  —  naturligvis  er  det  den  vi  har  tænkt 
paa!  Det  er  ganske  rigtigt  at  jeg  har  et  hyggeligt  og 
godt  Hjem,  fordi  mit  Fag  er  godt  —  vi  Murere  har 
skaffet  os  gode  Tilstande  og  tjener  ordenligt.  Men 
skulde  vi  maaske  gaa  og  nyde  Godtid  og  se  paa,  at 
de  andre  slaas  for  det  bare  Brød?  Nej  vi  hører  til 
derude  hvor  det  gaar  løs." 

„Men  Understøttelsen  fra  jer  —  det  er  en  halv 
Snes  Tusend  Kroner  om  Ugen  vi  nu  skal  undvære! 
Og  jeres  Handling  kan  faa  uberegnelige  Følger  for 
os.  Du  maa  lave  det  om,  Svigerfar!  se  at  faa  Majo- 
riteten underkendt." 

„Det  er  nok  Diplomati  hva'?  men  gem  hellere 
den  til  vore  Modstandere!  Hos  os  holder  vi  Af- 
stemningen  i   Ære,  det  er  den   der  skal  reformere 

det  hele.  Begynder  man  først  at  pille  ved  Stemme- 
sedlerne, saa  — ■ 

„Men  det  behøver  du  heller  ikke!  Folkene  er  jo 
ikke  klar  over  hvad  de  gør,  man  kan  ikke  forlange 
Overblik  af  dem.  Derfor  kunde  du  foretage  en  ny 
Afstemning  —  naar  jeg  først  har  talt  for  dem  om 
Kampen!" 

„Naa  saa  vi  kan  ikke  overse  hvad  vi  gør!"  ud- 
brød Stolpe  fornærmet.  „Men  tage  Følgerne  kan  vi 
sku  da !  Ja  vist,  du  skulde  op  og  liste  dem  om  Hjør- 
net, og  saa  skulde  de  stemme  modsat!  Nej,  ingen 
Fiksfakserier  her!  De  har  stemt  efter  deres  Over- 
bevisning —  saa  staar  det  fast,  enten  det  er  rigtigt 
eller  galt.  Vi  piller  ikke!" 

Pelle  maatte  opgive  det,  den  gamle  var  ikke  til 
at  rokke  fra  sit  Standpunkt.  Murerne  forøgede  de 
spaserende  med  et  Par  Tusend  Mand. 

Arbejdsgiverne  benyttede  dette  Overgreb,  som 
maatte  stille  dem  fordelagtigt  i  den  offenlige  Mening 
til  at  føre  et  afgørende  Slag.  General-Lockouten  blev 
erklæret. 


XXX 

Hjemme  hos  Pelle  stod  det  smaat  til.  De  havde 
ikke  forvundet  Vinteren  endnu,  da  han  reves  ind  i 
Kampen;  og  Forberedelserne  til  hans  ny  Stilling 
havde  ført  dem  i  Gæld.  Pelle  mødte  med  den  samme 
Understøttelse  som  de  andre  Udelukkede  —  ti  tolv 
Kroner  om  Ugen;  det  skulde  Ellen  skaffe  Mad  og 
Varme  til  dem  for.  Hun  mente  der  i  det  mindste 
maatte  tilkomme  ham  noget  mere  som  Fører,  men 
Pelle  selv  ønskede  sig  ikke  andre  Kaar  end  dem  der 
var  Hvermands. 

Naar  han  kom  hjem,  dygtig  overkørt  af  Træthed 
efter  sin  anstrængende  Dag,  mødte  han  hendes  spør- 
gende  Øjne.    Hun   sagde  ikke   noget,   men   Øjnene 

gentog  haardnakket  deres  Spørgen  Dag  for  Dag.  Det 
var  som  sagde  de:  Naa  har  du  saa  fundet  Arbejde? 
Det  irriterede  ham,  for  Ellen  vidste  jo  godt,  at  han 
ikke  søgte  Arbejde,  og  at  der  overhovedet  ikke  var 
noget  at  søge.  Hun  kendte  Situationen  lige  saa  godt 
som  han,  men  lod  haardnakket  som  hun  ikke  anede 
alt  det,  han  og  Kammeraterne  var  ude  i.  Og  naar 
han  bragte  det  paa  Tale,  tav  hun  stædigt;  hun  vilde 
ikke  vide  Besked  med  den  Ting. 

Kampens  Hede  stod  Pelle  i  Hovedet,  han  vilde 
ingen  hellere  dele  sin  Stemning  og  sine  Felttogs- 
planer  med  end  hende.  Ellen  havde  sporet  ham 
frem  paa  andre  Omraader,  og  han  havde  følt  det 
som  en  Tilvækst,  en  Bekræftelse  for  sit  Væsen;  men 
her  tav  hun.  Hun  havde  ham  og  Hjemmet  og 
Børnene,  alt  andet  kom  hende  ikke  ved.  Vinter- 
nøden havde  hun  delt  med  ham  og  dog  været  glad; 
den  var  uforskyldt.  Men  her  kunde  han  faa  Arbejde 
blot  han  vilde.  Hun  havde  taget  sin  stumme  Mod- 
stand op  igen,  og  det  virkede  hæmmende  paa  ham, 
tog  noget  af  Glæden  ved  at  være  i  Ilden. 

Naar  han  kom  hed  hjem  og  fortalte,  hvad  der  var 
udrettet  den  Dag  og  sket,  blev  det  til  Lasse  han 
talte.  '  Hun  gik  i  sit  eget  som  en  døv;  og  pludselig 
afbrød  hun  hans  Beretning  med,  at  de  manglede 
det  og  det.  Saa  vænnede  han  sig  af  med  at  være 
meddelsom,  og  lagde  hele  Arbejdet  uden  for  Hjem- 
met. Naar  der  var  noget  at  skrive,  eller  Folk  at  af- 
handle Sager  med,  valgte  han  en  eller  anden  Bevært- 
ning for  at  være  fri  for  hendes  hæmmende  Nær- 
værelse. Han  undgik  at  betro  hende  om  sine  Til- 
lidsposter; og  skønt  hun  ikke  kunde  undgaa  at  er- 
fare dem  udefra,  lod  hun  som  hun  ingenting  anede. 
For  hende  var  han  bestandig  kun  Arbejderen  Pelle, 
der  unddrog  sig  Forsørgelsen  af  Kone  og  Børn. 
Dette  haardnakkede  Syn  pinte  ham ;  bitter  som  han 
var  hjemme  fra,  lagde  han  endnu  mere  Styrke  i 
Kampen  og  fik  noget  af  en  haard  Haand. 

Lasse  gik  og  saa  paa  dem  og  var  uglad.  Han 
vilde  gærne  mægle,  men   vidste  ikke   hvordan  det 

skulde  gribes  an;  han  følte  sig  ogsaa  til  overs.  Hver 
Dag  trak  han  i  sit  gamle  Tøj  og  gik  ud  for  at  til- 
byde sin  Arbejdskraft  i  tilfældigt  Sjov,  men  der  var 
ledige  Hænder  nok  som  var  yngre  end  hans.  Han 
gik  ogsaa  i  Angst  for  at  tage  fat  i  noget,  hvorved 
han  kom  til  at  gaa  ind  i  de  andres.  Kampen  for- 
stod han  sig  ikke  paa,  og  havde  svært  ved  at  afgøre 
hvad  der  var  forbudent  Land;  men  han  havde  ube- 
tinget Respekt  for  Pelle.  Naar  Pøjke  sagde  saadan 
og  saadan,  saa  var  det  rigtigt,  selv  om  man  sultede 
ihjæl  af  det  —  Pøjke  var  udset  til  noget! 

En  Dag  forlod  han  stille  Hjemmet;  Pelle  mær- 
kede det  knap,  optaget  som  han  var.  „Han  er  vel 
sagtens  taget  ud  til  Marskandisersken  i  Arken," 
tænkte  han  —  „her  er  heller  ikke  morsomt." 

Pelle  havde  den  udadvendende  Del  af  Kampen 
under  sig;  han  forstod  sig  ikke  paa  Regnskaberne 
og  Administrationen,  men  tumlede  sig  i  Marken. 
Allerede  som  otteaars  Barn  havde  han  faaet  den 
Opgave  at  gøre  sig  til  Herre  ved  sine  egne  Midler 
og  ført  det  igennem,  og  det  kom  ham  tilgode  nu. 
Han  havde  Massernes  Tillid;  hans  Tale  faldt  dem 
naturligt,  saa  de  troede  paa  ham  naar  de  ikke  for- 
stod. Men  var  der  nogen,  der  ikke  vilde  med  den 
Vej  han  førte,  saa  skulde  de  alligevel.  Her  var 
ikke  Tiden  til  ret  megen  Parlamenteren;  hvor  gode 
Ord  ikke  hjalp,  slog  han  haardt  til. 

Kampen  bestod  først  og  fremmest  i  at  holde  sam- 
men paa  Masserne,  og  han  var  paa  Gaden  altid; 
overalt  hvor  der  stod  noget  paa,  dukkede  han  op. 
Han  havde  sat  en  storslaaet  Parade  i  System,  hver 
Morgen  stillede  alle  de  udelukkede  Arbejdere  til 
Mandtal  paa  forskellige  Steder  i  Byen,  hver  under 
sin  Organisation.  Ved  denne  daglige  Kæmpemøn- 
string af  op  imod  40,000  Mand  var  det  muligt  at  se, 
hvem  der  faldt  fra  som  Skruebrækkere.  Der  mang- 
lede altid  nogle,  og  de  der  havde  lovligt  Forfald 
maatte  godtgøre  det  for  at  faa  Del  i  Understøttelsen. 
Han  var  til  Stede  snart  her  snart  der,  altid  uventet, 
fordi  han  handlede  impulsivt    Lynet  kaldte  de  ham, 


279 


for  det  pludselige  der  var  ved  ham.  Han  handlede 
ikke  ud  fra  lange  Overlæg,  men  havde  god  Rod  i 
det  hele  alligevel;  det  ene  groede  naturligt  ud  af  det 
andet  —  til  større  Dimensioner  end  nogen  bevidst 
Forstand  kunde  overskue.  Og  Pelle  groede  natur- 
ligt med,  og  havde  Overblikket  i  selve  sin  Impuls. 

Der  var  nok  at  tage  Vare;  ved  Mønstringen  skulde 
de  udeblevne  bogføres,  og  enhver  der  vidste  noget 
om  dem  kom  frem  med  det.  Den  var  stukket  af 
til  Udlandet,  den  til  Provinsen  for  at  søge  Arbejde 
—  saa  var  det  godt.  Naar  nogen  faldt  fra  som 
Skruebrækker,  blev  der  straks  taget  Forholdsregler 
til  at  straffe  ham.  Paa  den  Maade  holdt  Pelle 
Rækkerne  fast  sammen.  Der  var  mange  lette  Ele- 
menter imellem,  forhutlede  uvidende  Fyre,  som  ikke 
var  sig  Sagens  Rækkevidde  bevidst,  men  den  strænge 
Kontrol  og  Rettergangen  gjorde  det  til  en  betænke- 
lig Sag  for  dem  at  bryde  ud. 

I  Tilknytning  til  dette  havde  han  sammen  med 
Stolpe  organiseret  et  stort  Korps  af  de  bedste  Folk 
til  Strejkevagt.  Det  var  ivrige  fanatiske  Mænd  fra 
de  forskellige  Fag,  som  havde  været  med  til  at  or- 
ganisere Fagene  og  kendte  hver  enkelt.  De  mødte 
tidlig  om  Morgenen  ved  de  forskellige  Arbejdspladser, 
noterede  hvem  der  gik  til  Arbejde,  og  søgte  at  af- 
holde dem.  De  laa  i  bestandig  Strid  med  Politiet, 
der  lagde  dem  alle  mulige  Hindringer  i  Vejen. 

Med  Morten  traf  han  jævnlig  sammen;  Nøden 
havde  kaldt  ham  frem  af  hans  Forbehold.  Han 
troede  ikke  paa  at  Kampen  vilde  føre  til  lykkeligere 
Tilstande  og  tog  derfor  ikke  Del  i  den.  Men  Nøden 
kendte  han  som  ingen  anden;  hans  Indsigt  her  var 
uhyggelig  stor,  Fordelingen  af  Fødemidler  kunde 
ikke  komme  i  bedre  Hænder.  Han  forestod  hele 
Uddelingen,  men  holdt  mest  af  at  staa  og  partere 
Flæsk  ud  til  de  Udelukkedes  Familier.  Rationerne 
var  nøjagtig  afmaalt,  men  Konerne  trængtes  alligevel 
om  at  komme  hen  til  ham.  Der  var  Velsignelse  i 
hans  blege  Smil  —  hans  Bidder  var  de  største 
syntes  de! 

Morten  og  Pelle  var  uenige  om  næsten  alting. 
Selv  her  hvor  alting  afhang  af  det  ubrydelige  Sam- 
menhold, kunde  Morten  ikke  gøre  sig  fortrolig  med 
den  haarde  Haand.  „Husk  paa,  de  er  umyndige," 
sagde  han  bestandig.  Og  det  kunde  ikke  nægtes, 
at  der  var  mange  imellem  som  stod  fremmede  for 
det  hele  og  ingenting  forstod,  skønt  de  ellers  var 
kloge  besindige  Mennesker.  Det  var  mest  Folk, 
der  var  flyttet  ind  fra  Landet  i  en  fremrykket  Al- 
der —  nogle  havde  været  Smaamestre  derude.  Fag- 
foreningen var  for  dem  en  Slags  Selvtægt,  Strejken 
benyttede  de  i  al  Troskyldighed  til  at  sikre  sig  godt 
Arbejde.  Naar  de  blev  skældt  ud  for  Skruebræk- 
kere ellers  Hædersmænd,  smilede  de  som  Spæde- 
børn der  sigtes  paa  med  en  Revolver.  Tunge  i  det 
som  de  var,  tog  de  sig  Forfølgelsen  nær  uden  at 
fatte  Grunden.    Men  med  maatte  de! 

Jærnmændene  satte  alt  ind  paa  at  holde  nogle  en- 
kelte Virksomheder  i  Gang,  hvor  alt  det  Arbejde 
udførtes  de  var  kontraktmæssigt  forpligtede  til,  eller 
som  ved  Stansningen  vilde  gaa  over  paa  udenland- 
ske Hænder.  Disse  Virksomheder  maatte  om  mu- 
ligt stanses,  Strejkevagterne  var  i  Aktivitet,  og  Ar- 
bejderen averterede  med  Skruebrækkernes  Navne 
og  Adresse.  Naar  de  gik  fra  Fabrikken,  stod  der 
en  Folkemængde  og  tog  imod  dem  med  Haan  og 
Spot;  de  maatte  eskorteres  hjem  af  Politi.  Men 
Harmen  over  deres  Troløshed  forfulgte  dem  hjem 
i  Kasernerne,  de  Udelukkedes  Kvinder  og  Børn  tog 
Kampen  op  og  førte  den  over  paa  Skruebrækkernes 
Familie,  saa  de  maatte  fortrække.  Om  Natten  saå 
man  dem  drage  af  Sted  med  deres  Ejendele  paa 
en  Trækkevogn  og  finde  sig  et  nyt  Hjem  i  Ly  af 
Mørket.  Men  Dagen  aabenbarede  dem,  og  de  maatte 
af  Sted  igen  som  landflygtige,  til  Politiet  tog  sig  af 
dem  og  skaffede  dem  Husly. 

En  Dag  blev  en  stor  Maskinfabrik  paa  Nørrebro 
sat  i  Gang  igen  ved  Hjælp  af  fremmed  Arbejds- 
kraft og  Skruebrækkere.  Pelle  lavede  til  at  give 
Arbejderne  en  varm  Modtagelse  naar  de  gik  hjem. 


281 


Men  i  Dagens  Løb  fik  han  gennem  en  Betjent,  der 
i  Smug  holdt  med  Arbejderne,  et  Vink  om  at  to 
Hundrede  Betjente  holdtes  skjulte  i  en  nærliggende 
Skole,  klar  til  Udrykning. 

Hen  ad  Eftermiddagen  mødte  Folk  op,  ledige  Mænd, 
fattige  Koner  og  Børn.  De  kom  tidligt,  det  skete  at 
man  slap  Arbejderne  ud  en  Time  før  Tiden  for  at 
undgaa  Sammenstød;  og  de  havde  ikke  noget  at 
forsømme  med  at  vente.  Til  sidst  var  der  et  Par 
Tusend  Mennesker  uden  for  Fabrikkens  Port,  Poli- 
tiet gik  frem  og  tilbage  i  Massen  flere  Mand  høj  og 
brød  sig  Vej,  men  maatte  opgive  at  jage  dem  fra 
hinanden.  Gadedrengene  begyndte  at  lave  Halløj 
og  smittede  de  Voksne,  man  trængte  til  lidt  at  varme 
sig  paa,  og  begyndte  saa  smaat  at  drille  Betjentene. 

„Folkens!"  raabte  pludselig  en  ung  mægtig  Stemme. 
„Heromme  i  Skolen  ligger  et  Par  Hundrede  Pan- 
sere og  venter  paa  at  vi  skal  holde  Fest,  saa  de 
kan  komme  til  at  bruge  Stavene  paa  os.  Skal  vi 
være  enige  om  at  lade  dem  blive  hvor  de  er?  — 
De  kan  have  godt  af  lidt  Skolegang." 

„Hurra!"  raabtes  der,  „Hurra  for  Lynet!"  Der  gik 
en  Bevægelse  gennem  Mængden.  „Det  er  Pelle!" 
hviskedes  der  fra  den  ene  til  den  anden;  Konerne 
stod  paa  Tæerne  for  at  se  ham. 

Pelle  og  Stolpe  stod  ovre  ved  en  Mur  omgivet 
af  en  Snes  Mand  af  Strejkevagten.  Betjentene  gik 
og  skelede  til  dem,  de  havde  Ordre  til  at  forbyde 
Strejkevagten  at  patruljere,  men  følte  ingen  Lyst  til 
at  give  sig  i  Kast  med  Pelle.  De  boede  og  hørte 
hjemme  i  Arbejderkvartererne,  og  et  Ord  fra  ham 
kunde  gøre  dem  umulige  i  Byen. 

Det  trak  ud  over  almindelig  Fyraften,  og  Arbej- 
derne blev  ikke  sluppet  ud.  Mængden  holdt  sig 
varm  ved  Vittigheder;  Brandere  om  Skruebræk- 
kerne og  Kapitalisterne  krydsede  Luften.  Men  plud- 
selig blev  der  Uro  i  Flokken,  Gadens  Drenge  der 
altid  først  har  Færten  af  noget,  peb  i  Fingrene  og 
pilede  ned  ad  en  Sidegade.  Saa  kom  Massen  i  Be- 
vægelse,  og   Politiet  fulgte  i  skarp  Marsj   midt  ad 


282 


Gaden.  Fabrikken  havde  sluppet  Arbejderne  ud  ad 
en  Bagport.  Langt  nede  i  Guldbergsgade  trak  de 
af  Sted,  slukørede  og  uden  at  se  sig  om,  ledsaget 
af  en  hel  Eskorte  Betjente.  De  blev  hurtig  ind- 
hentede, og  fulgt  hjem  under  en  uhyggelig  Konsert 
der  nu  og  da  afbrødes  af  et:  Længe  leve  Hæders- 
mændene, Hurra! 

Strejkevagten  fulgte  i  en  lang  Linje  paa  Siden  af 
Konvojen  travlt  beskæftiget  med  at  identificere  hver 
enkelt,  og  Pelle  gik  midt  i  Mængden  og  søgte  at 
hindre  overilede  Handlinger.  Der  var  Grund  til  at 
vare  sig.  Endnu  sad  flere  Mænd  arresteret,  fordi 
de  under  Strejken  i  Vinter  havde  været  i  Klammeri 
med  nogle  Skruebrækkere,  og  Politiet  havde  strænge 
Ordrer  oppe  fra.  De  besiddendes  Presse  raabte  hver 
Dag  paa  haarde  Forholdsregler,  og  forlangte  at  en- 
hver Sammenstimlen  i  Gader  og  navnlig  foran  Fa- 
brikker skulde  spredes  ved  Hjælp  af  Stavene. 

Hist  og  her  skilte  en  Skruebrækker  sig  ud  af 
Holdet,  og  løb  ind  i  Gadedøren  til  sit  Hjem  fulgt 
af  en  lang  Piben. 

Der  var  i  Flokken  en  enlig  Mand,  aldrende  men 
kraftig,  som  Pelle  kendte.  Han  holdt  sig  paa  Siden 
af  den,  som  skammede  han  sig  over  at  være  under 
Politiets  Beskyttelse,  og  gik  ludende  og  tung  inde 
paa  Fortovet  under  Husrækken.  Haaret  var  stærk 
graanet,  og  Bevægelserne  lammede.  Det  var  Murer 
Hansen,  Stolpes  gamle  Arbejdskammerat  og  Fagfor- 
eningsfælle,  som  Pelle  havde  været  oppe  hos  i  Vinter 
for  at  faa  ham  bort  fra  Skruebrækkerarbejdet.  „Han 
har  det  ikke  godt,"  tænkte  Pelle  og  blev  uvilkaarlig 
ved  at  følge  ham  med  Øjnene.  Forfølgelsen  havde 
taget  paa  ham. 

Ved  St.  Hansgade  drejede  han  fra,  han  vinkede 
af  til  Betjenten  som  vilde  følge  ham,  og  gik  ene 
videre  ned  Gaden  uden  at  se  sig  til  Siderne,  sky 
og  med  dukket  Hoved.  Hvergang  en  Barnestemme 
raabte  op,  rykkede  det  uforvarende  i  ham.  Nede  i 
Gaden  stansede  han  som  fastnaglet,  uden  for  hans 
Gadedør  laa  en   Bunke   fattigt  Skrammel  i  Rende- 

stenen,  en  Flok  maåbende  Unger  stod  i  Rundkreds 
om  Bunken,  og  inde  i  Klyngen  stod  en  yngre  Kone 
og  fire  Børn  og  holdt  grædende  Vagt  ved  Stum- 
perne. Manden  trængte  sig  gennem  Flokken  og 
vekslede  et  Par  Ord  med  Konen;  saa  knyttede  han 
Hænderne  og  rystede  dem  truende  mod  Kasernen. 

Pelle  gik  hen  til  ham.  „Du  har  det  ikke  godt 
Kammerat,"  sagde  han  og  lagde  Haanden  paa  hans 
Skulder  —  „du  er  meget  for  god  til  det,  du  har 
været  oppe  i.  Du  skulde  hellere  gaa  med  mig  og 
træde  ind  i  Organisationen  igen?" 

Manden  vendte  langsomt  Hovedet.  „Naa  det  er 
dig!"  sagde  han  og  rystede  med  et  Ryk  Pelles 
Haand  af  sig.  „Og  lige  frisk  og  fræk  ser  du  ud. 
Elendigheden  har  nok  ikke  taget  paa  dig.  Det  er 
nok  ikke  noget  daarligt  Ben  at  være  Levebrøds- 
mand,  hva'?" 

Pelle  blev  rød  af  Vrede  men  beherskede  sig. 
„Dine  Grovheder  fornærmer  mig  ikke,"  sagde  han, 
„jeg  har  sultet  for  Sagen,  mens  du  luskede  udenom. 
Men  det  skal  være  dig  glemt,  naar  du  vil  gaa  med." 

Manden  lo  bittert  og  pegede  op  mod  Kasernen: 
„Gaa  du  hellere  op  med  Medaljen  til  dem  deroppe. 
I  tre  Maaneder  har  de  sjikaneret  mig,  og  gjort  Hel- 
vede hedt  for  Kone  og  Børn  for  at  faa  os  røget 
ud.  Og  da  det  ikke  hjalp,  rendte  de  til  Værten  og 
tvang  ham  til  at  sige  mig  op.  Men  Hansen  er  stæ- 
dig —  han  lader  sig  ikke  drive  paa  Porten.  Og  nu 
har  de  saa  sat  mig  ud  ved  Fogden  hva'?"  han  lo 
hult.  „Men  de  Par  Ting  kan  vel  bæres  op  igen 
for  Satan  —  skal  vi  fange  an  Mutter?" 

Jeg  skal  gærne  tale  med  Værten.  Og  husk  paa 
du  er  gammel  Fagforeningsmand." 

„Gammel  — ?  ja  jeg  har  været  med  fra  første 
Begyndelse."  Manden  rettede  sig  stolt.  „Men  der- 
for sulter  jeg  ikke  Kone  og  Børn  ihjæl.  —  Naa  du 
skulde  gaa  Tiggergang  for  mig?  Vil  du  skrubbe  af! 
Skrub  af  for  Satan,  eller  jeg  knuser  Skallen  paa 
dig  med  dette  her!"  Han  greb  et  Bordben,  Øjnene 
var  helt  blodskudte.     Hans  unge  Kone  gik  hen  og 

tog  ham  i  Haanden.    „Hans"  sagde  hun  stille.    Saa 
lod  han  Vaabnet  falde. 

Pelle  følte  Konens  bedende  Øjne   paa  sig  og  gik. 


XXXI 

Naar  Pelle  dødstræt  var  paa  Vejen  hjem  om  Af- 
tenen, forlod  Følelsen  af  Ubetvingelighed  ham,  og 
da  drejede  hans  Tanker  sig  mod  Ellen. 

Om  Dagen  var  der  ingen  Vaklen  eller  Usikker- 
hed over  ham.  Naar  han  optraadte  og  greb  ind, 
var  det  altid  med  Massernes  Tusender  i  Ryggen. 
Han  følte  den  store  Arbejderhær  bag  sig,  naar  han 
slog  aabent  til  eller  mødte  tilknappet  for  at  for- 
handle med  Modstandernes  Førere.  Men  til  Ellen 
kom  han  ene  uden  andet  end  sit  Menneske  at  falde 
tilbage  paa.  Og  uden  om  hende  kunde  han  ikke 
komme;  hvad  stort  der  saa  bar  ham  frem  derude, 
blev  hun  ved  at  sidde  inde  med  hans  Livs  Hemme- 
lighed. Hun  var  stærk  og  lod  sig  ikke  feje  til  Side, 
han  maatte  grunde  over  hendes  Væsen  og  se  at 
finde  en  Løsning. 

Pelle  havde  Ærende  i  utallige  Familier,  og  hvad 
han  saa  var  ikke  altid  lige  hyggeligt.  Hjemmet  var 
et  Begreb  som  først  var  ved  at  trænge  ned  fra  Mid- 
delstanden; selv  i  normale  Arbejdsperioder  tjente  de 
færreste  nok  til,  at  der  kunde  blive  Familiehygge 
ud  af  det,  og  Kvinderne  forstod  ikke  at  skabe  den 
endnu.  Manden  kunde  være  pæn  og  velklædt  naar 
man  traf  ham  ude,  men  kom  man  saa  med  hjem, 
gentog  det  samme  sig:  En  skummel  snavset  Rede, 
og  en  forhutlet  Kvinde  der  gik  og  gnavede  mellem 
en  Flok  Unger.  Fortjenesten  tillod  kun  én  at  leve 
ordenligt.  Manden  vendte  udad,  han  skulde  have 
Paalægsmad  med  paa  Arbejdspladsen,  og  lidt  orden- 
ligt maatte  der  stikkes  ham  naar  han  kom  hjem;  de 
andre  hutlede  sig  saa  frem  med  lidt  Kaffe  og  Brød, 
hyggelige  Familiemaaltider  kunde  der  ikke  være 
Tale  om.  Klæder  maatte  han  ogsaa  have,  han  var 
Fasaden,   det   hele  hængte  paa  ham.     Nogen    For- 

staaelse  var  der  ikke  i  disse  Kvindfolk,  de  saå  kun 
hvad  der  var  lige  for  —  Arbejdsløsheden  og  Mang- 
lerne i  Hjemmet,  og  gnavede  Manden  ud  af  Huset 
naar  han  viste  sig:  „Du  gaar  dér  og  rager  dig  op  i 
alt  muligt  der  ikke  kommer  os  ved  —  Politik  og 
store  Ord  —  i  Stedet  for  at  passe  dit  gode  Arbejde 
og  lade  Tosserne  nappes."  Saa  gik  de  igen  og 
gjorde  deres  Ardejde  for  Organisationen  paa  Be- 
værtninger, flere  af  dem  var  Tillidsmænd,  og  Pelle 
mødtes  med  dem  dér  til  Forhandling.  De  var  mis- 
modige naar  de  kom,  og  skulde  først  tøes  op. 

Pelle  mødte  med  lyst  Haab  for  dem  ogsaa;  naar 
de  klagede  i  deres  Mismod,  gav  han  store  Anvis- 
ninger paa  Fremtiden:  „Vore  Koner  skal  nok  give 
os  Ret.  Den  Dag  kommer  snart;  da  vi  kan  møde  med 
en  ordenlig  Ligeløn,  der  er  nok  til  alle  i  Hjemmet." 

„Og  hvis  det  nu  ikke  sker?"  kunde  de  sige. 

„Det  skal  ske  —  blot  vi  holder  ud!"  raabte  han 
og  slog  i  Bordet. 

Ja  han  kunde  sagtens  se  lyst  paa  alting.  Han 
havde  faaet  sig  en  Kone  fra  et  Elitehjem,  en  som 
holdt  Huset  rent  og  hyggeligt  og  forstod  at  faa  det 
mest  mulige  ud  af  lidt.  Datter  af  en  gammel  Fag- 
foreningsformand, opdraget  midt  i  Bevægelsen  —  en 
Kone  som  saå  med  kloge  Øjne  paa  sin  Mands  Fore- 
havender —  jo  han  kunde  sagtens.  Til  det  sidste 
maatte  Pelle  tie. 

Paa  det  Punkt  havde  hun  ikke  taget  ved  Arv  og 
Lære,  men  var  den  hun  var,  og  vilde  aldrig  blive 
anderledes  hvad  der  saa  gik  hen  over  Hovedet  paa 
hende.  Pelle  ofrede  Kone  og  Børn  for  en  kunstig 
Ide,  for  ikke  at  svigte  nogle  ligegyldige  Kammerater! 
Det  med  Strejken  og  den  haarde  Fordømmelse  af 
dem  der  ikke  holdt  Trop,  var  og  blev  for  hende 
Værtshusbryg;  noget  Arbejderne  havde  siddet  og  kørt 
ind  i  deres  Hoveder,  naar  de  havde  en  halv  en  paa. 

Saadan  var  det,  og  det  fyldte  hendes  Væsen  med 
krænket  Smærte  at  se  sig  og  sine  sat  til  Side  for 
uvedkommende  —  en  Smærte  der  gjorde  hende 
skøn  og  gav  hende  Ret  i  sit. 

Hun  anklagede  aldrig  i  Ord  og  sørgede  altid  for 

at  sætte  frem  hvad  Huset  formaaede.  Altid  traf  han 
Hjemmet  i  Orden,  og  han  begreb,  hvad  det  maatte 
koste  hende  af  Anstrængelse  med  de  faa  Midler  der 
var  til  Raadighed.  Der  var  intet  Angrebspunkt  paa 
hende,  og  det  gjorde  Tilstanden  endnu  mere  tryk- 
kende; den  kunde  ikke  komme  til  noget  Udbrud  og 
faa  Luft,  det  var  umuligt  at  skælde  ud  og  saa  blive 
gode  Venner  igen. 

Ofte  ønskede  han  at  Ellen  vilde  være  forsømme- 
lig som  saa  mange  andre.  Men  hun  holdt  sig  stiv; 
jo  mere  hans  Sager  gik  saaledes  at  hun  maatte  for- 
dømme dem,  des  korrektere  blev  hun  selv. 

Naar  han  endda  havde  kunnet  forklare  hendes 
manglende  Forstaaelse  med  at  hun  var  gold  og  egen- 
kærlig. Enkel  og  usammensat  havde  han  altid  syntes 
hun  var,  og  alligevel  blev  hendes  Væsen  ved  at  være 
en  Gaade!  Hun  var  ikke  overdreven  gavmild  og 
medfølende  over  for  andre  —  det  var  sandt;  men 
hun  krævede  heller  ikke  noget  for  sin  egen  Mund, 
det  var  for  ham  og  Børnene  hun  tænkte  alle  sir.e 
Tanker.  Han  maatte  indrømme,  at  hun  havde  ofret 
alt  hensynsløst  for  hans  Skyld  —  Hjem,  hele  Ver- 
den! og  havde  Ret  til  at  kræve  noget  igen. 

Ogsaa  her  var  hun  uforandret  den  samme.  Hen- 
des eget  var  hende  ligegyldigt;  naar  bare  han  og 
Børnene  havde  noget,  var  det  hende  nok;  hun  be- 
høvede saa  lidt  selv,  syntes  at  blive  mæt  ved  at  se 
dem  spise.  Pelle  maatte  ofte  undres  over,  at  hun 
bevarede  sit  gode  Huld  uanfægtet  af,  hvor  simpel 
den  Føde  var  hun  tog  til  sig.  Hun  kunde  jo  pleje 
sig  selv  i  Smug,  men  den  Tanke  jog  han  bort  igen 
med  Skam.  Hvad  hun  spiste,  havde  altid  været  hende 
saa  inderlig  ligegyldigt;  hun  agtede  ikke  paa  hvad 
det  bestod  af,  men  kræsede  for  ham  og  Børnene  — 
især  ham  —  og  syntes  at  trives  derved.  Ja  endnu 
kræsede  hun  virkelig  for  ham!  det  var  som  hun  op- 
fyldte en  dyb  Lov  uafhængig  af  deres  indbyrdes 
Forhold;  her  kunde  heller  intet  forandre  hendes 
Væsen.  Hun  kunde  ligne  en  smuk  stor  Moderhund, 
der  sidder  og  agter  opmærksomt  paa  Ungernes  Ap- 

petit;  ingen  kan  af  dens  overlegne  Ro  gætte  at  dens 
egne  Tarme  slides  af  Sult.  Naar  de  Jævnede,  pres- 
sede hun  dem.  Jeg  har  spist,"  sagde  hun,  saa  roligt 
at  det  gærne  lykkedes  hende  at  skuffe  dem.  Ak  saa 
fortvivlet  var  det  da  at  tænke  paa,  endnu  mere  uud- 
holdeligt, jo  dybere  han  trængte  ind  i  det.  Hun  of- 
rede sig  for  ham,  og  maatte  fordømme  hans  Færd! 
Sulten  forstod  hun  at  møde,  langt  bedre  end  han  — 
og  begreb  ikke  hvorfor  de  maatte  sulte! 

Af  alle  disse  smærtelige  Overvejelser  steg  hun 
bestandig  stærkere  frem,  stærkere  og  mere  ufattelig, 
skøn  i  al  sin  Egenhed.  Og  han  skyndte  sig  hjem, 
fuld  af  brændende  Længsel  og  Hengivenhed;  og  be- 
standig med  et  Haab  om,  at  hun  denne  Gang  vilde 
komme  ham  i  Møde,  blussende  af  Kærlighed,  og  i 
Blusel  gemme  sine  Øjne  ved  hans  Skulder.  Skuffel- 
sen kastede  ham  endnu  voldsommere  ind  i  Kampen; 
Hjærtets  Higen  efter  en  blød  nænsom  Haand  gjorde 
hans  egen  haard. 


Stadig  prøvede  han  paa  Udveje  til  at  skaffe  Penge. 
Men  da  der  paa  Forhaand  ingen  Udveje  gaves  og 
han  var  stærkt  optaget  af  Kampen,  beskæftigede  hans 
Tanker  sig  ikke  med  det.  Det  sad  derinde  bag  i 
hans  Bevidsthed  som  et  vellystigt  Ønske  der  blot 
favnede  den  daglige  Tilværelse;  det  var  som  noget 
inde  i  hans  Sjæl  havde  taget  hans  Tegnegave  i  Be- 
siddelse, sad  og  tegnede  dejlige  Pengesedler  og  skød 
dem  op  for  hans  Fantasi. 

En  Dag  han  kom  hjem,  sad  Enkemadam  Rasmus- 
sen og  passede  Børnene  mens  hun  syede  Kludesko; 
Druk  Valde  var  fløjet  fra  hende  —  ud  i  Foraaret! 
Ellen  var  ude  paa  Arbejde.  Det  gav  et  Stik  i  ham, 
Maaden  hun  havde  gjort  det  paa,  uden  at  nævne  et 
Ord  til  ham  om  det  først,  virkede  som  et  Slag  i 
Ansigtet  paa  ham,  og  i  første  Øjeblik  blev  han  ond. 
Men  Lumskhed  var  hans  Natur  fremmed!  Han 
maatte  erkende,  at  hun  havde  Ret  i  sit;  og  saa  var 

Vreden  forduftet.  Tilbage  blev  en  fortvivlet  Stemning, 
noget  inde  i  ham  vaklede  —  dette  var  dog  den  om- 
vendte Verden.  Jeg  maa  hellere  blive  hjemme  og 
passe  Børnene,"  tænkte  han  bittert. 

„Nu  skal  jeg  nok  blive  hos  Børnene,  Madam 
Rasmussen!"  sagde  han.  Konen  samlede  sit  Arbejde 
sammen. 

„Ja  De  har  meget  for,"  sagde  hun  og  stansede 
henne  ved  Døren.  Jeg  forstaar  mig  ikke  paa  hvad 
det  er;  men  kil  bare  paa!  det  er  nu  mit  Valgsprog. 
For  værre  end  det  er,  kan  det  aldrig  blive.  Enke- 
madam —  jo  pyt,  lad  os  bare  ikke  skabe  os!  Et 
Mandfolk  kan  jo  knap  forsørge  sig  selv,  end  sige 
Familie  i  denne  forbandede  Verden  —  og  faa  Børn 
behøver  man  ikke  hedde  Madam  for.  —  Her  har  nu 
jeg  gaaet  og  slidt  mig  Liv  og  Helsen  ud  af  Kroppen, 
og  tror  man  jeg  nogensinde  har  tjent  til  de  Rake, 
jeg  slider  op  ved  min  Sjoven?  Nej  dem  har  jeg 
pænt  maattet  tigge  mig  til  hos  Herskaberne,  hvor  jeg 
vaskede.  Jo  man  bli'r  flaaet  gør  man,  Madam  Ras- 
mussen har  selv  prøvet  det.  Saa  jeg  siger,  dæng  bare 
igen!  Der  kommer  Drengen  hjem:  Mor  nu  har  de 
igen  lagt  paa  Pindebrændet,  en  Øre  paa  to  Snese. 
Hvad  rager  det  os  Dreng,  kan  vi  maaske  købe  to 
Snese  ad  Gangen?  siger  jeg.  Jamen  Mor,  saa  er  det 
en  Øre  mere  paa  én  Snes!  Og  Æggene,  de  koster 
en  Krone  og  tyve  inde  hvor  de  velhavende  handler, 
men  her!  Bevares  Madam,  naar  De  tager  to,  faar  De 
dem  for  femten  Øre.  Det  bliver  saa  lige  otte  Øre 
for  et  Æg,  for  én  skal  jo  have  det  mindste  Maal, 
Pengene  er  ikke  engang  efter  det.  Det  er  surt  at 
være  fattig.  Bliver  det  aldrig  bedre,  saa  gid  Fanden 
ha'e  den  der  har  skabt  det  hele!  —  det  var  dyrt 
bandt." 

Pelle  sad  og  legede  med  Lille  Lasse.  Madam  Ras- 
mussens Ord  havde  oprettet  noget  i  ham.  Det  var 
den  evige  Klage,  den  evige  Klage;  for  hver  Gang 
den  lød,  uddybedes  Fattigmandsverdenen  endnu  mere 
—  for  ham  som  dog  skulde  kende  det  hele!  Det  var 
en  forfærdelig  Afgrund  at  se  ned  i,  bundløs;   aldrig 

syntes  man  at  naa  ned  til  de  nederste.  Og  han  havde 
Ret,  han  havde  Ret! 

Han  sad  og  tegnede  sorgløst  for  Drengen  paa  et 
Stykke  Papir  og  tænkte  paa  helt  andre  Ting;  uvil- 
kaarligt  tog  Tegningen  Form  inde  fra.  „Det  er  jo 
Penge,  det  er  jo  Penge!"  raabte  Lille  Lasse  og  klap- 
pede i  Hænderne.  Pelle  saå  vaagent  paa  Tegningen 
—  javist,  det  var  de  grove  Træk  af  en  Tikronesed- 
del. Det  smigrede  hans  Faderhjærte,  at  Drengen 
havde  genkendt  den;  han  fik  Lyst  til  at  se  hvor  godt 
den  lignede.  Men  hvor  i  Alverden  skulde  han  faa  en 
„Blaa"  fra?  Pelle,  der  var  med  til  at  indsamle  og 
fordele  Millioner  i  denne  Tid,  ejede  ikke  ti  Kroner. 
Piben,  Piben!  —  det  var  jo  dér  Drengen  havde  sin 
Forestilling  fra.  Hans  gamle  Julepibe  havde  pudsigt 
nok  en  Tikroneseddel  paa  Hovedet  —  det  var  næ- 
sten som  en  Tanke!  Han  fik  den  frem  og  sammen- 
lignede; der  var  ikke  røget  af  den  længe  —  der  var 
ikke  Raad  til  det.  Han  satte  sig  ivrigt  til  at  udfylde 
Tegningen,  mens  Lille  Lasse  stod  og  morede  sig 
over  Blyantens  Hop.  „Far  er  rigtignok  stor,  Far  kan!" 
sagde  han  og  vilde  have  Søster  vækket,  for  at  hun 
kunde  være  med  i  Legen. 

Nej  Resultatet  vilde  ikke  blive  godt!  Billedet  skulde 
skæres  ud  i  Træ  og  trykkes  med  Farve,  for  at  Lig- 
heden kunde  komme  frem.  Saa  kom  Ellen  hjem,  og 
han  gemte  det  af  Vejen. 

„Vil  du  ikke  nok  lade  være  med  at  gaa  paa  Ar- 
bejde?" sagde  han,  „jeg  skal  nok  se  at  skaffe  det 
nødvendige." 

„Hvorfor  det?"  svarede  hun  lukket —  „jeg  er  vel 
ikke  for  god  til  at  bestille  noget."  Der  var  ingen 
Klang  i  hendes  Stemme  som  kunde  lokkes  for;  saa 
gik  han  til  Møde. 

Nu  Ellen  var  ude,  stak  han  hjem  om  Dagen  saa 
tidt  han  kunde  afse  lidt  Tid,  for  at  se  til  Børnene. 
Han  havde  faaet  fat  i  et  Stykke  haardt  Træ  og  en 
Tikroneseddel.  Han  førte  med  stor  Omhu  Sedlen 
over  paa  Træstykket  og  gav  sig  til  at  skære  den  ud, 
mens  han  sad  og  pludrede  med  Børnene.  Beskæf- 

tigelsen  lagde  Beslag  paa  ny  Sider  i  ham;  den  sys- 
selsatte hans  Sind  som  en  kunstnerisk  Opgave,  der 
laa  bagved  alt  og  arbejdede  paa  egen  Haand  i  ham, 
ogsaa  naar  han  var  ude.  Arbejdet  fyldte  hans  Sind 
med  en  egen  Skønhed,  saalænge  det  stod  paa.  En 
varm  og  lykkemættet  Verden  steg  frem  af  dette 
Seddelansigt,  der  gled  bestandig  tydeligere  ud  af 
Dunkelheden,  og  slog  alle  Savn  til  Side.  Naar  Pelle 
sad  ved  dette,  løftedes  hans  Sind  ud  af  alt  trykkende 
som  var  han  beruset,  det  var  slet  ikke  til.  Han  blev 
optimistisk  og  gav  i  Tankerne  rige  Løfter  til  Ellen. 

Alting  var  i  Grunden  saa  lige  til,  det  var  en  Mis- 
forstaaelse  —  ikke  andet!  Han  maatte  tale  med 
hende,  og  hun  vilde  straks  indse,  hvilken  lykkelig 
Tilværelse  de  gik  ind  til  —  blot  de  holdt  ud.  Det 
var  Tavsheden  der  havde  sat  ondt.  Lykken,  Lykken; 
den  var  nærmere  nu  end  nogensinde,  større  og  her- 
ligere end  de  andre  Gange  den  havde  banket  paa! 
Hvorfor  —  vidste  han  ikke,  gjorde  sig  ikke  Rede 
for! 

Men  naar  han  hørte  hendes  Skridt  paa  Trappen, 
blegnede  Drømmene.  Han  vaagnede  og  gemte  sine 
Sysler  af  Vejen,  skamfuld  ved  Tanken  om,  at  hun 
kunde  komme  hjem  fra  Arbejde  og  gribe  ham  i  at 
sidde  og  lege. 

Undertiden  knugedes  han  ned  ved  Følelsen  af  det 
uoverkommelige  i  Forholdet  til  Ellen.  Han  kunde 
ikke  klare  det  modstridende  i  den  bestandige  Higen 
udad  til  større  og  stærkere  Forhold,  fra  Sejr  til  Tri- 
umf —  og  Afmagten  hjemme,  hvor  hans  Lykke  gik 
baglæns.  Han  blev  træt  af  at  gruble  over  det,  og  fik 
Lyst  til  at  være  ligeglad  med  det  hele.  Trang  til  at 
drikke  havde  han  ikke,  men  noget  var  ved  at  for- 
falde i  ham  alligevel.  En  vis  Ligegyldighed  over  for 
eget  Velfærd  aad  sig  opløsende  ind  paa  ham  og  fik 
ham  til  at  vove  sig  langt  ud,  ligeglad  med  om  han 
gjorde  Dumheder  som  skadede  ham.  Men  saa  raabte 
det  stærkt  i  ham,  især  naar  han  stod  over  for  beske 
Udslag  af  Nøden.  „Det  er  mit  gamle  Lyde"  tænkte 

han  og  blev  agtpaagivende.    I   Barndommen  var  det 
et  Slags  Slagtilfælde,  nu  var  det  blevet  til  en  Stemme. 


XXXII 

En  tidlig  Morgen  vandrede  Pelle  ind  gennem  Byen. 
Han  var  staaet  op  før  Ellen  for  at  være  fri  for  det 
pinlige  Morgenmaaltid.  Ellen  vilde  anvende  al  sin 
Kløgt  for  at  faa  ham  til  at  sætte  et  ordenligt  Foder 
til  Livs,  og  Maven  var  ikke  svær  at  overtale;  bag- 
efter gik  han  saa  og  skammede  sig  over  at  han 
havde  forsynet  sig  paa  de  andres  Bekostning.  Saa 
snild  han  var,  kunde  han  ikke  staa  sig  mod  hende 
paa  anden  Maade,  end  ved  at  stikke  af  mens  hun 
sov. 

Hans  fastende  Tilstand  gav  Byen  og  hele  Tilværelsen 
et  eget  gennemsigtigt  Skær.  Der  laa  en  lang  Dag  for 
ham  med  et  uhyre  Arbejde,  og  bag  sig  havde  han 
den  friske  Sejr  fra  i  Gaar.  Det  forholdt  sig  saaledes 
dermed,  at  Jærnmændene  havde  faaet  den  snilde  Ide 
at  stifte  en  Splittelsesforening  for  Smede  og  Maskin- 
arbejdere og  lægge  Navnet  nær  op  ad  deres  Fag- 
forenings. De  udsendte  saa  Løbesedler  til  Folkene 
om,  at  Faget  genoptog  Arbejdet  næste  Dag.  Mange 
var  ikke  stive  i  at  læse  og  tog  det  for  en  Medde- 
lelse fra  deres  egen  Fagforening,  andre  mente  at  en 
Fagforening  var  en  Fagforening,  og  nogle  lod  sig 
lokke  af  de  større  Fordele  den  ny  Forening  bød. 
Der  var  stor  Forvirring  blandt  Fagets  Arbejdere! 
Saa  snart  Fiffet  var  afsløret,  trak  enhver  hæderlig 
Mand  sig  ud  af  Historien;  men  en  Vandgang  var 
det!  —  og  en  gruelig  flov  én  over  for  alle  Kamme- 
raterne. 

Pelle  var  godt  gal  i  Hovedet  over  dette  Krigspuds, 
der  til  syvende  og  sidst  ramte  ham  som  Lederen  af 
den  aabne  Kamp;  han  havde  lidt  et  Nederlag  og 
pønsede  paa   Hævn.  Trods  alle  Strejkevagtens  An- 

strængelser  var  det  ikke  muligt  at  faa  den  fuldtallige 
Liste  over  Skruebrækkerne;  Ærgrelsen  over  det  sad 
og  brændte  i  ham  som  en  beskæmmende  Følelse  af 
Afmagt,  han  var  bekendt  for  at  naa  Bunden  naar 
han  tog  sig  noget  paa!  Han  besluttede  at  møde  List 
med  List  og  sætte  en  Fælde  for  Modstanderne,  saa 
de  selv  udleverede  Skruebrækkerne.  En  Morgen  of- 
fenliggjorde  han  sin  Liste  i  Arbejderen  med  et  ho- 
verende: Se  her,  flere  har  Modstanderne  ikke!  Om 
nu  Arbejdsgiverne  virkelig  gik  i  Vandet,  eller  Skrue- 
brækkernes Skæbne  i  Grunden  var  dem  ligegyldig: 
Næste  Morgen  protesterede  deres  Organ  og  opgav 
Navn  og  Tal  paa  Resten  ogsaa. 

Det  var  en  Lussing  der  havde  vasket  sig,  den  ka- 
stede Lys  over  de  magre  stillestaaende  Ansigter  — 
sikken  en  Tak  for  sidst!  Den  Pelle  var  en  Fandens 
Fyr  —  Hurra  for  Lynet!  — 

Pelle  var  en  Fandens  Fyr  som  han  travede  af 
Sted,  frisk  og  fuld  af  Gaa-paa-Mod,  og  tog  Ekkoet 
fra  Sidegaderne  og  de  store  Kaserner  ind  i  sit  kraf- 
tige Trit.  Gader  og  Huse  var  rimduggede  af  Natte- 
frosten, oppe  i  Luften  var  der  en  egen  Tindren  som 
hørte  Byen  til,  Lyset  kom  fra  skjulte  Kilder.  Han 
havde  ladt  alle  Bekymringer  bag  sig  derhjemme, 
rundt  om  var  der  Arbejdere  som  hilste,  og  han  sendte 
dem  sin  Genhilsen  som  en  Opsang.  Han  kendte  dem 
ikke,  men  de  kendte  ham!  Følelsen  af  at  hans  Ar- 
bejde —  saa  haarde  Spor  det  drog  —  vakte  Tak- 
nemmelighed løftede  ham  fremad. 

Der  var  intet  Morgenhumør  over  Byen.  Lockouten 
laa  som  en  lammende  Haand  over  det  hele,  Omsæt- 
ningen var  træg,  og  Mellemstanden  sukkede.  Men 
nogen  Udsigt  til  Fredslutning  var  der  ikke,  begge 
Parter  var  uforsonlige.  Arbejderne  havde  ikke  mistet 
noget  ved  Murernes  uoverlagte  Stansning  —  Sym- 
patien for  Underklasserne  var  af  politisk  Oprindelse; 
ude  fra  Landet  strømmede  Bidragene  fremdeles  ind. 
Ogsaa  fra  Udlandet  kom  der  betydelige  Summer. 
Kampen  kostede  Arbejderne  en  halv  Million  om 
Ugen  nu,  og  Hjælpen  udefra  var  at  se  til  som  Draa- 

ber  i  Havet.  Men  den  gav  moralsk  Støtte,  og  virkede 
ansporende  paa  Selvbeskatningen  som  bar  det  hele. 
Armodens  hundredtusend  Hjem  lod  deres  sidste 
Stumper  springe  for  at  føre  Kampen  igennem;  nu 
vilde  de  have  Fremtiden  afgjort.  Arbejdsgiverne  prø- 
vede at  stoppe  den  store  Landsindsamling  ved  at 
gøre  Myndighederne  opmærksomme  paa  en  æld- 
gammel Forordning  om  Betleri,  men  det  vakte  kun 
Munterhed.  Lidt  Latter  havde  man  endnu  Raad  til. 

Arbejderne  havde  indrettet  sig  med  Sulten.  De  tog 
ikke  i  Skoven  mere,  men  færdedes  sindigt  gennem 
Gaderne  som  Folk  der  har  altfor  god  Tid  —  og  gav 
Byens  Ansigt  et  eget  Præg  af  fattig  Eftertænksom- 
hed. Deres  Skridt  var  for  dvælende  til  at  give  Genlyd, 
og  i  Hjemmene  var  der  Ro  til  Eftertanke.  De 
larmende,  altid  sultne  Børn  var  spredt  ud  over  Lan- 
det —  de  havde  da  den  gode  Mad;  men  tomt  var  her 
efter  dem! 

Pelle  mødte  dem  i  Hold,  de  var  paa  Vej  til  de 
forskellige  Mønstringer.  De  rejste  Hovedet  idet  han 
gik  forbi;  hans  Skridt  gav  Genlyd  for  dem  alle.  Det 
var  fyrretyve  Tusend  Mand  dér  kom,  deres  Haab, 
deres  Vilje  —  Pelle  udtrykte  det  hele  for  dem!  De 
stirrede  efter  hans  uovervindelige  Skikkelse  og  ret- 
tede sig  op.  „Satan  til  Ka'l,"  sagde  de  lyst  til  hin- 
anden —  „han  ser  ud,  som  kunde  han  gaa  det  hele 
ned!  Se  engang  paa  ham,  han  kan  jo  knap  faa  sig 
af  Vejen  for  de  store  Lastvogne!  Skal  vi  gi'e  ham 
et  Leve,  Kammerater!" 

Værtshusholderne  stod  i  Kælderhalsen  og  gabede 
op  mod  Morgenhimlen  —  det  var  Dyrtid  for  dem! 
I  Beværtningernes  Vinduer  hang  Papskilte  med  Ind- 
skriften: Her  modtages  Bidrag  til  de  Udelukkede! 

Paa  Dronning  Louises  Bro  mødte  Pelle  en  lille 
blegfed  Mand  i  en  lurvet  Frakke;  han  havde  slappe 
Træk  og  en  stor  rød  Næse.  „God  Morgen  Hr.  Ge- 
neral!" raabte  Pelle  muntert;  Manden  slog  nedla- 
dende ud  med  Haanden.  Det  var  Straamanden  for 
Arbejderen,  en  forhenværende  Kapitalist,  der  for  en 
lille    ugenlig    Betaling    var    Bladets    ansvarhavende 

Redaktør  over  for  Myndighederne.  Han  tog  Fængsels- 
straffene paa  sig,  og  sad  —  for  et  yderligere  Tillæg 
af  fem  Kroner  om  Ugen  —  Bladets  Bøder  af.  Naar 
han  ikke  var  i  Arresten,  opholdt  han  Livet  ved  Drik. 
Han  led  af  Storhedsvanvid  og  bildte  sig  ind,  at  det 
var  ham  der  førte  hele  Arbejderbevægelsen;  derfor 
kunde  han  ikke  lide  Pelle. 

Inde  i  Arbejderbygningens  store  Gaard  var  Havne- 
arbejderne mødt  til  Mandtal.  Formanden  tog  imod 
Pelle  i  Porten;  det  var  den  samme  Arbejder  Pelle 
og  Tudeper  havde  taget  sig  af  en  Aften  paa  Havnen 
—  nu  forstod  han  sig  paa  det  ny! 

„Naa  hvordan  gaar  det?"  spurgte  Pelle  og  tryk- 
kede hans  Haand. 

„Storartet!  af  Tusend  Mand  mangler  kun  syv." 

„Men  hvor  er  Glade  Jakob  henne?  Er  han  syg?" 

„Han  er  arresteret,"  svarede  Formanden  mørkt. 
„Han  kunde  ikke  holde  ud  at  se  paa  at  hans  gamle 
Forældre  sultede  —  saa  gjorde  han  Indbrud  hos  en 
Urtekræmmer  —  han  og  Broderen.  Nu  sidder  de 
begge  to!" 

Et  Øjeblik  blev  Rynkerne  i  Pelles  Pande  forfær- 
delig dybe  og  graa;  han  stod  og  stirrede  blindt  ud, 
de  lyse  Træk  i  hans  Ansigt  segnede  og  lagde  sig,  i 
tung  Jammer.  Arbejderne  gloede  paa  ham  —  stod 
han  ikke  dér  og  faldt  i  Søvn,  ret  op  og  ned!  Men 
saa  tog  han  sig  sammen. 

„Naa  Folkens,  kan  I  faa  Tiden  til  at  gaa?"  spurgte 
han  muntert. 

„Aa,  hvad  det  angaar!  Det  er  første  Gang  man 
har  Lejlighed  til  at  lære  Kone  og  Børn  ordenlig  at 
kende,"  svarede  de.  „Men  derfor  kunde  det  alligevel 
være  morsomt  at  faa  fat  igen." 

Det  var  synligt  at  Lediggangen  begyndte  at  tynge 
nu;  der  sad  en  bestandig  Grublen  i  deres  stillestaa- 
ende  Træk,  Øjnene  rettede  sig  paa  ham  med  en 
vedholdende  haard  Spørgen.  De  forlangte,  at  hvad 
han  tog  sig  for  skulde  være  afgørende  til  den  ene 
eller  anden  Side.  Blødladne  var  de  ikke  blevet,  de 
stemte   stadig  for  at  gaa  videre.    Derude   i   Forlæn- 

gelsen  af  Kampen  laa  det  de  søgte,  og  de  spejdede 
i  Pelles  Ansigt  efter  et  Træk  der  kunde  bekræfte 
Lykken. 

Mange  underlige  Spørgsmaal  maatte  han  besvare; 
der  groede  besynderlig  fantastiske  Forestillinger 
frem  af  Nøden  og  røbede,  at  deres  rolige  beher- 
skede Optræden  var  Resultatet  af  mange  aarvaagne 
Kræfter. 

„Tager  vi  nu  hele  Magten  og  Rigdommen  fra  de 
Store?"  spurgte  en  Arbejder  efter  længe  at  have 
stirret  grundende  paa  Pelle.  Kampen  havde  hærget 
hans  Skikkelse,  men  til  Gengæld  tændt  en  Gnist  i 
hans  Øjne. 

Ja  nu  tager  vi  vor  Menneskeret,  og  kræver  Ar- 
bejderen respekteret!"  svarede  Pelle.  „Saa  bliver 
der  ikke  noget  der  hedder  Herrer  og  Smaafolk  længer." 

„Men  hvad  saa  hvis  de  vil  op  igen?  Vi  maa  gøre 
en  hurtig  Ende  paa  dem,  saa  de  ikke  skal  kravle 
op  og  ride  paa  os  igen." 

„Du  vil  kanske  ha'e  dem  ud  paa  Fælleden  og 
skyde  dem  —  men  det  er  ikke  nødvendigt,"  sagde 
Sidemanden.  „Naar  dette  her  er  ovre,  saa  er  der 
ingen  der  tør  hugge  vor  Mad  mere." 

„Bliver  der  saa  slet  ingen  Fattigdom  mere?" 
spurgte  den  første  igen,  vendt  mod  Pelle. 

„Nej!  Naar  vi  først  faar  vort  eget  rigtig  i  Gang, 
bliver  der  godt  at  være  i  alle  Hjem.  Læser  du  ikke 
dit  Blad?" 

Vist  læste  han;  men  det  var  ingen  Skade  til  at 
Pelle  selv  bekræftede  det  store.  Og  Pelle  kunde  gøre 
det,  fordi  han  aldrig  kendte  til  Tvivl.  Det  havde  væ- 
ret tungt  for  Masserne  at  naa  frem  til  det  ny  Syn 
paa  Tingene,  saa  tungt  som  at  dreje  en  Klode!  Der 
maatte  ske  noget  stort  til  Gengæld. 

Nogle  af  dem  havde  faaet  et  Par  Stykker  Mad 
frem,  og  gav  sig  til  at  spise  mens  de  drøftede  Sa- 
gerne. „Velbekomme!"  sagde  Pelle  og  nikkede  Far- 
vel til  dem.  Hans  Tænder  løb  i  Vand,  han  huskede 
at  han  ikke  havde  faaet  hverken  vaadt  eller  tørt 
endnu.  Men  det  var  der  ikke  Tid  at  spekulere  over; 

han  maatte  paa  Stedet  ud  til  Stolpe  og  træffe  Aftale 
om  Posteringen  af  Strejkevagter. 

Derovre  stod  Marie  med  hvid  Kappe  og  Kurv  paa 
Armen  og  nikkede  til  ham,  rød  i  Kinderne.  Omplant- 
ningen havde  givet  hende  Grøde;  mellem  hver  Gang 
han  saå  hende,  rankede  hun  sig  og  blev  smukkere. 

Oppe  hos  Svigerforældrene  var  der  Smalhans,  ad- 
skillige Stumper  var  vandret  bort  fra  det  før  saa 
hyggelige  Hjem;  men  Humøret  fejlede  ikke  noget. 
Stolpe  gik  hjemme  og  ventede  paa  sin  Frokost,  han 
havde  ogsaa  været  tidlig  paa  Færde. 

„Hvordan  har  Tøsen  det?"  spurgte  han.  „Vi  ser 
ikke  meget  til  hende." 

„Hun  har  jo  meget  at  gøre,"  sagde  Pelle  und- 
skyldende. „Nu  gaar  hun  ogsaa  paa  Arbejde." 

„Naa  ja,  hun  er  vel  ikke  for  god  til  at  give  en 
Haand  under  disse  Forhold.  Men  vi  ved  nok,  hvad 
der  stikker  hende  —  hun  er  Protestmand!  Gudske- 
lov hun  ikke  er  blevet  et  Mandfolk,  for  saa  havde 
hun  sat  Mudder  i  Rækkerne." 

Frokosten  bestod  af  en  Portion  Havregrød  og 
Kaffe  med  Smørrebrød.  Madam  Stolpe  kunde  slet 
ikke  finde  sit  pæne  Plet-Kaffestel,  som  de  havde 
faaet  i  Sølvbryllupsgave  af  Børnene.  Jeg  maa  have 
forsat  det,"  sagde  hun. 

Ja  ja,  det  kommer  nok  til  Veje,  Mutter!"  sagde 
Stolpe.  „Nu  faar  vi  snart  bedre  Tider;  saa  kommer 
der  mange  rare  Ting  til  Veje  igen,  skal  du  bare  se!" 

„Har  du  været  henne  ved  Maskinfabrikken  til 
Morgen,  Svigerfar?"  spurgte  Pelle. 

Ja  jeg  var  derhenne.  Men  nu  er  der  ikke  mere 
for  Strejkevagten  at  gøre.  Arbejdsgiverne  har  indlo- 
geret alle  Mand  paa  Fabrikken,  de  faar  fuld  Forplej- 
ning og  det  hele.  Der  skal  være  en  Masse  udenlandske 
Skruebrækkere  imellem  —  Arbejdet  er  i  fuld  Gang." 

Det  var  en  nedslaaende  Efterretning — Jærnfabri- 
kanterne  havde  vundet  den  første  Sejr!  Meget  hur- 
tigt vilde  det  virke  nedbrydende  paa  Arbejderne  at 
gaa  og  se  paa,  at  deres  Virksomheder  holdtes  i  Gang 
uden  dem. 

„Det  maa  stoppes,"  sagde  Pelle.  „Ellers  gaar  de 
videre  paa  den  Bov,  og  det  hele  opløser  sig  for  os. 
Vi  maa  sætte  Lus  i  Skindpelsen  paa  dem  derinde!" 

„Hvordan  skal  vi  det,  naar  de  er  indespærrede 
og  Politiet  patruljerer  udenfor  Dag  og  Nat.  Vi  kan 
jo  ikke  engang  faa  dem  i  Tale."  Stolpe  lo  fortvivlet. 

„Saa  maa  en  Mand  snige  sig  ind,  og  lade  som  han 
tager  Arbejde!" 

Det  gav  et  Sæt  i  Stolpe.  „Som  Skruebrækker? 
—  det  faar  du  aldrig  nogen  hæderlig  Mand  til,  selv 
om  det  kun  er  paa  Skrømt!  Jeg  gjorde  det  heller 
ikke  selv!  En  Skruebrækker  er  dog  en  Skruebræk- 
ker, hvordan  Pokker  man  saa  vender  det." 

„En  Skruebrækker  er  dog  vel  en  som  skader 
Kammeraterne?  Den  der  vover  Trøjen  for  dem,  for- 
tjener vist  et  andet  Navn." 

„Det  skal  jeg  ikke  komme  ind  paa,"  sagde  Stolpe. 
„Det  gaar  vist  lidt  for  højt  for  mig,  og  disputere 
med  dig  skal  jeg  vel  tage  mig  i  Agt  for.  Men  i  min 
Katekismus  staar  der  at  den  er  Skruebrækker,  som 
gaar  i  Arbejde  hvor  Tilgang  er  frabedt  —  og  det 
holder  jeg  mig  til." 

Pelle  kunde  snakke  saa  meget  han  lystede,  den 
gamle  lod  sig  ikke  rokke  af  Stedet.  „Men  en  anden 
Sag  er  det  jo,  hvis  du  selv  vil  udføre  det,"  sagde 
Stolpe.  „Du  staar  jo  ikke  til  Regnskab  for  hvad  du  gør, 
men  gaar  frem  efter  dit  eget  Hoved." 

Jeg  staar  Bevægelsen  til  Regnskab!"  svarede 
Pelle  stærkt.  „Og  jeg  vil  netop  gøre  det  selv." 

Stolpe  sad  og  krummede  Armene  og  strakte  dem 
igen.  „Nu  kunde  det  være  godt  snart  at  komme  i 
Arbejde  igen,"  udbrød  han  pludselig.  „Lediggangen 
sætter  sig  ligesom  Gift  i  Kroppen  paa  én.  —  Og  nu 
er  der  Huslejen  Mutter  —  hvor  Fanden  vi  skal  tage 
den  fra!  Lørdag  maa  den  ligge  paa  Bordet,  ellers 
bliver  vi  sat  ud  —  sagde  Værten." 

„Det  bliver  der  nok  Udveje  for,  Fatter!"  sagde 
Madam  Stolpe.  „Gaa  du  bare  ikke  hen  og  tab  Mo- 
det af  den  Grund." 

Stolpe  saa  sig  om  i  Lejligheden:  Ja  lidt  at  pille 

er  der  jo  endnu  —  som  Sulten  sagde,  den  havde 
begyndt  paa  Tarmene.  Hør  ved  du  hvad,  Pelle  — 
vel  er  jeg  din  Svigerfar,  men  en  Kone  som  min  har 
du  sku  ikke." 

Jeg  er  glad  for  Ellen,  saadan  som  hun  er,"  sva- 
rede Pelle. 

Det  ringede,  det  var  Stolpes  Broder  Tømreren. 
Han  saa  medtaget  ud,  mager  og  fattig  i  Tøjet;  der 
var  røde  Skjolder  om  hans  Øjne.  Han  saå  ikke  paa 
dem,  da  han  gav  Haanden. 

„Sid  ned  Bror!"  sagde  Stolpe  og  skød  en  Stol 
frem. 

„Tak,  jeg  skal  gaa  igen  —  det  var  bare  et  lille 
Ærende  —  saadan."   Han  stirrede  ud  af  Vinduet. 

„Er  der  noget  paa  Færde  derhjemme?" 

„Nej,  nej  ikke  saadan.  Der  var  bare  det  jeg  vilde 

sige  dig  —  at Nu  melder  jeg  mig  fra!"  udbrød 

han  pludselig. 

Stolpe  rejste  sig,  han  blev  hvid  i  Ansigtet.  „Be- 
tænk dog  hvad  du  gør,"  sagde  han  truende. 

Jeg  har  haft  Tid  nok  til  at  betænke  mig.  De  sul- 
ter du  —  og  nu  faar  det  have  en  Ende!  Jeg  syntes 
bare  jeg  vilde  varsko  dig,  saa  du  ikke  skal  ha'e  det 
af  de  andre  —  du  er  dog  min  Bror." 

„Bror  —  jeg  er  ikke  din  Bror  længer!  Gør  du 
det,  saa  er  vi  to  færdige!"  brølede  Stolpe  og  slog  i 
Bordet.  „Men  du  gør  det  ikke,  du  gør  det  ikke! 
Gud  straffe  mig!  hvis  jeg  skulde  opleve  den  Skam 
at  se  Kammeraterne  holde  Rettergang  over  min  egen 
Bror  paa  Gaden!  Saa  slaar  jeg  med,  du!  du  skal 
faa  det  sidste  Spark  af  mig,  fordi  du  er  min  Bror." 
Han  var  helt  ude  af  sig  selv. 

Ja  ja,  det  kan  vi  altid  tales  ved  om,"  sagde  Tøm- 
reren stille.  „Men  nu  ved  du  det  altsaa  —  jeg  er 
ikke  faldet  dig  i  Ryggen."    Saa  gik  han. 

Stolpe  gik  frem  og  tilbage  i  Stuen,  fra  Ting  til 
Ting;  han  slap  dem  og  tog  dem  igen  helt  sanseløst 
—  Hænderne  dirrede  voldsomt.  Saa  gik  han  ind  i 
den  anden  Stue  og  lukkede  efter  sig.  Lidt  efter  kom 
hans  Kone  ind:  „Du  maa  hellere  gaa  Pelle;  jeg  tror 

ikke  Fatter  er  skikket  til  at  være  sammen  med  Men- 
nesker i  Dag  mere.  Han  ligger  derinde  og  er  helt 
graa  i  Ansigtet  —  bare  han  dog  kunde  komme  til 
at  græde.  Aa  som  de  to  Brødre  har  holdt  af  hin- 
anden altid,  de  var  jo  saa  enige  i  alting." 

Pelle  gik;  han  var  alvorlig  til  Sinds.  Han  forud- 
saa,  at  Stolpe  med  sin  Retskaffenhed  vilde  anse  det 
for  sin  Pligt  at  forfølge  Broderen  haardere  end  andre 
—  saa  meget  han  ogsaa  holdt  af  ham;  og  maaske 
selv  overtage  Strejkevagterne  paa  de  Pladser,  hvor 
Broderen  gik  i  Arbejde. 

Inde  ved  Søerne  mødte  han  et  Hold  af  Strejke- 
vagten der  var  paa  Vej  udad;  og  fulgte  dem  et  Stykke 
tilbage  for  at  aftale  et  og  andet.  Ovre  paa  den  anden 
Side  Gaden  kom  en  ung  Fyr  ud  af  en  Port  og  lu- 
skede om  Hjørnet.  „Hej,  stop  ham!"  raabte  en  af 
Kammeraterne.  „Der  er  han,  den  Hædersmand!" 
Et  Par  Arbejdere  forfulgte  ham  ned  ad  Slotsgade  og 
kom  igen  med  ham  imellem  sig.  De  slog  Kreds 
om  ham  hele  Flokken,  nogle  Koner  og  Børn  slut- 
tede sig  hurtig  til. 

„I  maa  ikke  gøre  ham  noget,"  sagde  Pelle  be- 
stemt. 

„Der  er  saamænd  ingen  der  vil  røre  ved  ham," 
svarede  de.  En  Stund  stod  de  tavse  og  saa  paa  ham, 
som  vejede  de  ham  i  Tankerne;  saa  spyttede  de  paa 
ham  én  for  én  og  gik.  Fyren  gik  tavs  ind  i  en  Port, 
dér  stod  han  og  tørrede  Spyttet  af  Ansigtet  med  sit 
Ærme.  Pelle  fulgte  efter  ham  for  at  sige  ham  et 
godt  Ord  og  faa  ham  tilbage  i  Organisationen  igen. 
Fyren  rettede  sig  hurtigt,  da  Pelle  kom. 

„Kommer  du  for  at  spytte?"  spurgte  han  haan- 
ligt.  „Du  glemte  det  før  —  hvorfor  spyttede  du  ikke?" 

Jeg  spytter  ikke  paa  nogen,"  sagde  Pelle.  „Men 
dine  Kammerater  har  Ret  til  at  foragte  dig  —  du 
har  sveget  dem.  Kom  med,  saa  skal  jeg  faa  dig  ind 
i  Organisationen  igen,  og  ingen  skal  gøre  dig  noget!" 

„Saa  skulde  jeg  gaa  dér  som  en  Synder  og  tage 
mod  Stikpiller  —  nej  Tak!" 

„Vil  du  da  hellere  gøre  dine  egne  Fortræd?" 

Jeg  vil  have  Lov  at  forsørge  min  gamle  Mor  — 
I  andre  kan  gaa  ad  Helvede  til.  Min  Mor  skal  ikke 
gaa  i  Gaardene  og  synge  og  pille  af  Skarnkasserne, 
mens  Sønnen  giver  den  store  i  Partiet.  Det  lader 
jeg  visse  Folk  om." 

Pelle  blev  rød  som  et  Blod.  Han  følte  at  dette 
angik  Far  Lasse,  det  fortvivlede  Forhold  til  den 
gamle  sad  som  et  nedgroet  Nag  et  Steds  i  ham  og 
brød  nu  op.  „Tør  du  gentage  det  du  der  sagde?" 
knurrede  han  og  gik  Svenden  ind  paa  Livet. 

„Og  hvis  jeg  var  gift,  skulde  jeg  ikke  have  noget 
af  at  Konen  tjente  Føden  til  mig  —  det  vilde  jeg 
lade  de  krøllede  Drenge  om." 

Ej  ej,  dette  smagte  af  Folkesnakken  naar  den  var 
ude  og  sværtede  sin  Mand  bagpaa!  de  var  nok  i 
Færd  med  at  lyve  ham  til  med  Sladder,  mens  han 
gik  og  satte  alt  sit  eget  til  Side  for  deres  Skyld. 
Nu  var  Pelle  rasende  og  gav  Fanden  i  Føreren,  han 
langede  Fyren  et  Par  forsvarlige  Lussinger  og  spurgte 
hvad  han  helst  vilde  —  holde  Kæft  eller  have  mere. 

Morten  kom  ud  i  Porten  —  det  foregik  i  Stedet 
hvor  han  arbejdede.  „Dette  her  gaar  ikke  du,"  hvi- 
skede han  og  fik  Pelle  med  sig.  Pelle  kunde  ikke 
svare  men  smed  sig  over  Sengen;  hans  Blik  brændte 
endnu  af  Vrede  over  Fornærmelsen,  og  han  for- 
brugte megen  Luft. 

„Det  gaar  haardt  til  nu,"  sagde  Morten  og  saå  paa 
ham  med  et  eget  Smil. 

,Ja  jeg  ved  godt  du  ikke  kan  lide  det  —  men  de 
skal  sku  dog  holde  Trop." 

„Og  hvis  de  nu  ikke  har  bedre  Forstand?" 

„Saa  maa  de  tage  Følgerne.  Det  er  dog  vel  rime- 
ligere, end  at  det  hele  skal  gaa  neden  om  og  hjem." 

„Er  det  det  ny  du?  —  tage  Følgerne  synes  jeg 
altid  de  umyndige  har  maattet.  Og  der  har  heller 
aldrig  manglet  nogen  til  at  spytte  paa  dem,"  sagde 
Morten  bedrøvet. 

„Nej  hør  nu!"  udbrød  Pelle  og  sprang  op —  „du 
vil  da  ikke  skylde  mig  for  at  have  spyttet  paa  nogen 
—  det  var  de  andre."    Han  var  ved  at  blive  gal  i 

Hovedet  igen,  men  Mortens  stille  Væsen  beherskede 
ham. 

„De  andre  —  det  er  der  ikke  noget  der  hedder! 
Det  var  dig  der  spyttede,  syv  Gange  og  lige  i  An- 
sigtet paa  Staklen  —  jeg  stod  jo  inde  i  Butiken  og 
saå  det." 

Pelle  stirrede  maalløs  paa  ham.  Den  sandheds- 
kærlige Morten,  stod  han  dér  og  løj?  „Saå  du  det 
siger  du?  at  jeg  spyttede?" 

Morten  nikkede:  „Du  vilde  maaske  tage  Hurraerne 
og  hele  Æren,  og  saa  luske  dig  fra  Sjofelhederne  og 
de  knuste  Skæbner?  Du  har  taget  et  stort  Ansvar 
paa  dig  Pelle!  Se  hvor  blindt  de  følger  dig  —  paa 
dit  glatte  Ansigt  kunde  jeg  fristes  til  at  sige.  For  jeg 
er  ikke  vis  paa,  om  du  staar  inde  med  nok.  Der 
er  jo  Blod  paa  dine  Hænder;  men  er  det  dit  eget 
noget  af  det?" 

Pelle  sad  og  tænkte  tungt,  Mortens  Ord  tvang 
altid  hans  Tanker  til  at  færdes  hvor  de  ikke  havde 
traadt  før.  Men  nu  forstod  han  ham,  der  gik  et 
mørkt  Drag  hen  over  hans  Ansigt  og  efterlod  noget. 
„Dette  her  har  kostet  mig  mit  Hjem,"  sagde  han 
stille.  „Ellen  bryder  sig  ikke  om  mig  mere,  og  mine 
Børn  forsømmes  og  glider  fra  mig.  En  smuk  Frem- 
tidsstilling  har  jeg  givet  Afkald  paa,  sulter  gør  jeg 
hver  Dag,  og  min  gamle  Far  maa  jeg  lade  gaa  for 
Lud  og  koldt  Vand!  Saa  hjemløs  og  ene  og  forladt 
som  jeg  er,  tror  jeg  ingen  anden  kan  føle  sig!  Saa 
noget  staar  jeg  da  inde  med!  —  siden  du  tvinger 
mig  til  selv  at  sige  det."  Han  smilede  op  men  havde 
Taarer  i  Øjnene. 

„Om  Forladelse  kære  Ven,"  sagde  Morten.  Jeg 
var  bange  for,  at  du  ikke  vidste  fuldt  hvad  du  har 
for.  Der  ligger  allerede  mange  paa  Valpladsen,  og 
det  er  tungt  at  se  paa  —  især  hvis  det  ikke  skulde 
føre  til  noget." 

„Fordømmer  du  det  da?  Jeg  kan  jo  aldrig  blive 
klog  paa  dig." 

„Ikke  hvis  det  fører  til  Maalet  du!  Jeg  har  selv 
drømt  om  at  føre  dem  frem  til  Lykken  —  paa  min 

egen  Maade;  men  Sindene  er  ikke  til  det.  Du  har 
Magten  over  dem  —  dig  følger  de  blindt;  før  du 
dem  videre.  Men  hvert  et  Saar  de  faar  i  Kampen, 
skal  ramme  dig  ogsaa  —  ellers  er  du  ikke  den  rette 
til  det  alligevel.    Og  er  du  vis  paa  Maalet?" 

Ja  Maalet  var  Pelle  vis  paa.  „Og  vi  naar  det!" 
raabte  han  pludselig  begejstret.  „Se  hvor  glade  de 
finder  sig  i  alt,  og  bare  gaar  fremad!" 

„Men  Pelle,"  sagde  Morten  med  et  varsomt  Smil 
og  lagde  Haanden  paa  hans  Skulder  —  „en  Fører 
er  ikke  selv  Profos!  Partiet  bekæmper  desuden 
Pryglestraffen!" 

„Naa  er  det  det  dernede,  du  tænker  paa!"  sagde 
Pelle.  „Det  har  ikke  noget  med  Bevægelsen  at  gøre. 
Han  sagde,  at  min  Far  gik  og  sang  i  Gaardene  og 
fiskede  i  Skarnkasserne  —  saa  gav  jeg  ham  et  Par 
paa  Kassen.  Jeg  har  vel  samme  Ret  som  enhver 
anden  til  at  lyse  en  Fornærmelse  hjem."  De  onde 
Ord  om  Ellen  nævnede  han  ikke,  han  kunde  ikke 
faa  sig  til  det. 

„Men  det  er  sandt  nok,"  sagde  Morten  stille. 

„Hvorfor  har  du  ikke  fortalt  mig  det?"  spurgte 
Pelle  bleg. 

Jeg  troede  du  vidste  det.  Du  har  jo  ogsaa  haft 
nok  at  slaas  med  og  har  ikke  noget  at  bedrejde  dig." 

„Ved  du  noget  om  hvor  han  færdes?"  spurgte 
Pelle  sagte. 

„Han  plejer  at  gaa  her  i  Blaagaardskvarteret." 

Pelle  gik.  Han  var  tung  og  trist  til  Sinds,  Dagen 
havde  arbejdet  jævnt  paa  at  lægge  Ansvar  paa  ham 
som  var  for  tunge  til  én  at  bære.  Skulde  han  tage 
Ansvaret  for  hvad  Bevægelsen  knuste  i  sin  Frem- 
rykning, blot  fordi  han  havde  stillet  Kræfter  og  Vel- 
færd til  dens  Raadighed?  Og  dér  gik  Lassefar  og 
var  Ridder  af  Syvtallet!  han  maatte  rødme  af  Skam 
over  sig  selv,  og  havde  dog  ikke  kunnet  forhindre 
det.  Forholdene,  skulde  han  have  Ansvaret  for  dem? 
Og  nu  spyede  de  Ellen  til  —  som  Tak! 

Han  vidste  ikke  hvordan  han  skulde  gaa  frem  i 
sin  Undersøgelse,  og  gik  ind  i  Gaardene  og  spurgte 

paa  maa  og  faa.  I  en  Gaard  i  Blaagaardsgade  var 
der  en  Stimmel  Mennesker,  Pelle  gik  derind.  Det 
var  en  Gaardmissionær,  han  havde  Bornholmernes 
syngende  Dialekt,  og  det  ejendommelige  Udtryk  i 
Øjnene,  som  Pelle  huskede  fra  de  Hellige  i  sin  Barn- 
dom. Han  skiftevis  prækede  og  sang.  Pelle  saå  paa 
ham  med  et  Blik  der  sløredes  af  Minder,  og  i  sin 
desperate  Stemning  var  han  lige  ved  at  give  Slip 
paa  alt  og  storbrøle  —  som  i  Drengeaarene  naar 
noget  slog  sig  paa  Hjærtet.  Det  var  jo  den  Dreng 
der  havde  sagt  noget  raat  om  Far  Lasse,  og  som 
han  —  lille  som  han  var  —  sparkede  en  Brok  til. 
Dengang  kunde  han  værge  sin  Far,  ja! 

Han  gik  hen  og  rakte  Manden  Haanden:  „Det  er 
jo  Peter  Kure  —  er  du  her?" 

Manden  saå  paa  ham  med  dette  Blik  der  kom  fra 
en  anden  Verden.  ,Ja  jeg  maatte  herover,  Pelle?" 
sagde  han  betydende.  Jeg  saa  de  Fattige  vandre  fra 
Landet  til  Byen  og  videre  herover;  saa  fulgte  jeg 
efter  dem,  for  at  de  ingen  Fortræd  skulde  komme 
til.  For  I  Stakler  er  jo  Guds  Udvalgte,  som  maa 
vandre  og  vandre  for  at  finde  Riget.  Nu  har  Havet 
stanset  jer,  og  I  kan  ikke  komme  længer;  saa  mener 
I  Riget  maa  ligge  her.  Gud  har  skikket  mig  ud  for 
at  sige  jer  at  I  tager  fejl.  —  Og  du  Pelle,  vil  du  nu 
komme  til  os?  Gud  venter  med  Længsel  paa  dig; 
han  har  Brug  for  dig  til  alle  disse  Smaa."  Han  blev 
ved  at  beholde  Pelles  Haand  i  sin  og  se  indtræn- 
gende paa  ham,  maaske  troede  han  at  Pelle  kom 
for  at  give  sig  ind  under  hans  Rige. 

Her  var  igen  én,  som  havde  Planer  til  at  føre  de 
Fattige  mod  Lykkelandet!  Men  Pelle  havde  de  Fat- 
tige selv  han!  „Jeg  har  gjort  for  dem,  hvad  jeg 
har  kunnet,"  sagde  han  selvfølende. 

Ja  jeg  ved  det  nok,  men  det  er  ikke  det  rette  — 
det  du  har  for!  Du  giver  dem  ikke  Livsens  Brød." 

Jeg  tror  de  trænger  mere  til  Rugbrød.  Se  paa 
dem,  synes  du  de  faar  for  meget  at  spise?" 

„Og  kan  du  give  dem  Mad  da?  Jeg  kan  give 
dem  Guds  Glæde,  saa  de  glemmer  deres  Sult  for 

en  Stund.  Men  kan  du  andet  end  faa  dem  til  at  føle 
den  endnu  mere?" 

„Maaske  kan  jeg.  Men  nu  har  jeg  ikke  Tid  til 
at  drøfte  det;  jeg  er  ude  og  leder  efter  min  gamle 
Far." 

„Din  Far  mødte  jeg  før  omme  i  Stengade  med  en 
Sæk  paa  Nakken  —  han  saa  ikke  ud  til  at  have  det 
for  blidt.  Jeg  traf  ham  engang  ovre  hos  Skomager 
Sort,  da  skulde  han  over  og  tilbringe  sine  gamle 
Dage  hos  sin  Søn." 

Pelle  svarede  ikke  men  flygtede.  Han  knyttede  Hæn- 
derne i  afmægtigt  Raseri,  mens  han  styrtede  af  Sted. 
Her  gik  de  og  stak  ud  efter  ham  den  ene  ivrigere 
end  den  anden;  mens  Sandheden  var  den  nøgne,  at 
han  —  ung  og  kraftig  og  rask  til  sin  Gærning  som 
han  var  —  ikke  kunde  forsørge  Kone  og  Børn  og 
sin  gamle  Far,  selv  om  han  havde  støt  Arbejde.  Ja 
saa  fordømte  var  Forholdene,  at  en  Mand  i  sin  bed- 
ste Alder  ikke  kunde  følge  Naturens  Bud  og  stifte 
Familie,  uden  at  de  der  afhang  af  ham  sank  ned  i 
Savn  og  Elendighed!  Aa  for  Satan,  der  skulde  slaaes 
til  det  hele  System!  Havde  han  Magten  over  dem, 
saa  vilde  han  ogsaa  have  Lov  at  bruge  den  til  deres 
bedste! 

Omme  i  Stengade  hørte  han  sprukken  rystende 
Sang  inde  fra  en  Gaardbrønd.  Det  var  Far  Lasse, 
Kludesækken  stod  ved  Siden  af  ham  med  Esset 
haget  i;  han  holdt  om  dens  Hals  med  den  ene 
Haand  og  gestikulerede  med  den  anden  op  til  Vin- 
duerne under  Sangen.  Visen  vakte  Latter,  og  han 
søgte  at  gøre  den  endnu  morsommere  ved  lystige 
Gebærder,  der  klædte  hans  triste  Skikkelse  ynkeligt. 

Det  skar  Pelle  i  Hjærtet  at  se  paa  denne  Jam- 
mer, han  gemte  sig  i  Porten,  og  ventede  paa  at  Fa- 
deren skulde  blive  færdig.  Paa  Steder  i  Sangen  tog 
Lasse  sin  Kabuds  af  og  klaskede  sig  oven  i  Hove- 
det, mens  han  løftede  det  ene  Ben.  Han  var  lige 
ved  at  tabe  Ligevægten,  og  Ungerne  der  omgav  ham, 
trak  i  hans  lasede  Skøder  og  puffede  hinanden  hen 

paa  ham.  Saa  stansede  han,  snakkede  dem  til  Rette 
med  sin  rystende  Stemme  og  sang  videre: 

Vil  I  høre  lidt  om  min  Malør? 
Her  til  Verden  jeg  kom  som  saa  mangen 
uden  Far,  for  se  jeg  blev  undfangen, 
engang  Mor  stod  i  Træk  i  en  Dør. 
Hendes  Skam  har  jeg  troligen  dulgt, 
men  den  pynter  dog  lidt  paa  min  Vise. 
Giv  en  Skilling  til  noget  at  spise! 

—  naar  jeg  dør  maa  I  slaas  om  min  Sult. 

Ind  i  Verden  jeg  tren  uden  Svig, 
derfor  maa  jeg  gaa  rundt  uden  Strømper. 
Naa  men  Lasse  er  slet  ingen  Stymper 

—  han  er  født  med  en  Bror  som  er  rig. 
Han  og  jeg  vi  kom  aldrig  paa  Kant; 
mens  jeg  sled,  sanked  han  det  i  Bunker! 
Han  har  Guldtøj  og  dyreste  Grunker, 
jeg  forsikrer  jer  Børn,  det  er  sandt! 

Bror  han  bor  i  et  prægtigt  Palads, 
og  hans  Heste  har  Sølvstads  i  Grimen; 
han  kan  holde  ti-tolv  Daler  Timen 
ved  at  sove  og  sidde  paa  — ! 
Han  har  Velstand  som  jeg  haver  Skidt, 
hvor  han  vender  sig  hen  er  der  Penge. 
Jeg  skal  arve  ham  engang  —  om  længe, 
og  imens  faar  I  hjælpe  mig  lidt! 

Engang  selv  fik  jeg  Lykken  at  se, 

—  da  af  Slid  jeg  var  blevet  en  Skrælling. 
Da  saa  Gud  lod  det  regne  med  Vælling 
til  mig  Fattige,  mangled  jeg  Ske! 
Himlen  saa  jo  i  Stakkelen  Synd! 

Ak  der  stod  jeg  og  ingenting  ævned, 
medens  rige  Bror  aad  saa  han  revned 
af  den  Fattiges  Vælling  saa  tynd. 

Et  og  andet  faldt  ud  vist  lidt  smaat. 
Man  fik  ta'e  det  og  være  forvisset: 
Hvad  du  tjente,  det  venter  dig  hisset, 
og  se  saa  kan  du  ha'e  det  saa  godt! 
Det  faar  være  med  det  som  det  er, 

—  giv  en  Skærv  til  den  gamle  Mands  Kiste! 
Mens  han  ta'r  en  paa  Øjet  —  den  sidste, 
vil  han  drømme  medynksomt  om  jer. 

Pelle  Erobreren   III  20 

Men  en  Søn  kan  I  tro  at  jeg  har, 
—  Børn  er  Fattigmands  Rigdom  i  Verden. 
Ak  jeg  følger  med  Glæde  hans  Færden! 
Mon  han  tænker  iblandt  paa  sin  Far? 
Hver  tog  sit,  nu  er  Gubben  snart  træt 
af  at  lede  i  Snavset  om  Klude. 
Men  en  Dag  er  det  hele  vel  ude  — 
Kast  en  Skilling  i  Lasses  Kasket! 

Da  Lasse  var  færdig  med  sin  Sang,  klappede  de 
og  kastede  Skillinger  ned  til  ham  indsvøbt  i  Papir; 
han  travede  rundt  og  pillede  dem  op.  Saa  tog  han 
sin  Sæk  paa  Nakken  og  stolprede  ludende  gennem 
Porten. 

„Far,"  kaldte  Pelle  fortvivlet  —  „Far!" 

Lasse  rettede  sig  i  et  Ryk  og  sendte  sine  svage 
Øjne  ud  i  Portrummet:  „Er  du  her  Pøjke?  Ak  det 
lød  som  din  Barnerøst,  naar  nogen  vilde  gøre  dig 
ondt  og  du  kaldte  paa  mig."  Den  gamle  var  kommet 
til  at  ryste.  —  „Og  nu  har  du  vel  hørt  det  hele  — 
og  skammer  dig  over  din  gamle  Far  du?"  Han  turde 
ikke  se  paa  Sønnen. 

„Far,  nu  maa  du  gaa  med  hjem,  hører  du!"  sagde 
Pelle  da  de  kom  ud  paa  Gaden. 

„Nej  du,  det  kan  jeg  ikke!  Der  er  ikke  engang 
nok  til  dine  egne  Munde.  Nej  du  faar  lade  mig  gaa 
mine  egne  Veje  og  sørge  for  mig  selv.  Jeg  har  det 
godt!" 

„Du  skal  gaa  med  hjem  —  Børnene  savner  dig 
du.  Og  Ellen  spørger  hver  Dag  efter  dig!" 

Ja  det  kan  være.  Men  jeg  ved  hvad  hun  maa 
tænke,  at  jeg  spiser  Maden  fra  hendes  Børn!  og  nu 
tilmed  —  en  Kludesamler!  Nej  du  maa  ikke  friste 
mig." 

„Du  maa  nu  gaa  med,  hvordan  det  saa  er  med 
alle  Ting.  Jeg  holder  ikke  denne  Pine  ud,  du  Far." 

Ja  saa  i  Guds  Navn,  saa  faar  jeg  aabenbare  min 
Skam  for  dig  Pøjke  —  naar  du  ikke  vil  slippe  mig 
ellers.  Se  jeg  bor  jo  sammen  med  nogen  —  et  Kvind- 
folk du.  Jeg  traf  hende  ude  paa  Lossepladsen,  hvor 
hun  gik  og  samlede  Affald  op  ligesom  jeg.  Jeg  havde 
indrettet  mig  en  Krog  derude  —  for  Natten  mens 

jeg  fandt  mig  et  Logi.  Og  saa  sa'e  hun  jeg  skulde 
gaa  med  hjem  til  hende  —  det  er  dog  ikke  saa  koldt 
naar  man  er  to.  Siden  slog  vi  to  gamle  os  sammen. 
Vil  du  ikke  gaa  med  hjem,  nu  vi  har  truffet  hin- 
anden? Saa  kan  du  jo  se  paa  det.  Vi  bor  ret  her- 
ved." 

De  drejede  om  i  en  snæver  Gyde  og  ind  ad  en  Port. 
Inde  over  Baggaarden,  i  et  Skur  der  lignede  Re- 
sterne af  et  gammelt  Bondehus,  havde  Lasse  sit 
Hjem.  Det  saa  ud  til  at  have  været  Brændselsrum 
engang  i  Tiden,  der  var  Jordgulv  og  løse  Brædder 
til  Loft.  Der  var  trukket  Snore  under  Loftet,  hvor 
Klude,  Papir  og  andre  Ting  fra  Skarnkasserne  hang 
til  Tørre.  I  det  ene  Hjørne  paa  en  meget  lav  Jærn- 
ovn,  stod  Kaffekedlen  og  snurrede  og  sendte  sin 
rare  Duft  ud  i  den  mugne  Stank  fra  Affaldet.  Lasse 
gassede  sig. 

„Ah  jeg  er  stiv,"  sagde  han  —  „og  lidt  forfrossen. 
Her  ser  du  saa  min  lille  Mor  —  og  det  er  min  Søn 
Pellepøjken."  Han  klappede  fornøjet  sin  ny  Livsled- 
sagerske paa  Kinden. 

Det  var  en  gammel  krumbøjet  Kvinde,  snavset  og 
pjaltet  var  hun;  Ansigtet  var  fuldt  af  rødt  Udslæt, 
som  hun  sandsynligvis  havde  hentet  ude  paa  Losse- 
pladsen. Men  der  sad  et  Par  gode  Øjne  og  udvi- 
skede alting. 

„Saa  det  er  Pelle?"  sagde  hun  og  saa  paa  ham 
—  „saadan  ser  han  ud?  Ja  én  har  jo  hørt  hans  Navn; 
han  hører  til  dem  der  gør  sig  bemærket,  skønt  han 
ikke  er  rødhaaret." 

Pelle  maatte  have  en  Taar  Kaffe  med.  „Du  faar 
kun  Smørrebrød  til,  for  anden  Aftensmad  bruger  vi 
to  gamle  ikke,"  sagde  Lasse.  „Vi  gaar  tidlig  i  Seng 
vi  to,  og  man  sover  ondt  med  en  overfyldt  Mave." 

„Naa  hvad  synes  du  saa  om  vor  Lejlighed?" 
spurgte  Lasse  videre  og  saa  sig  stolt  om.  „Vi  giver 
kun  fire  Kroner  om  Maaneden  for  den,  og  hele  Mø- 
bleringen har  vi  gratis;  det  har  Mor  og  jeg  slæbt 
hjem  fra  Lossepladsen  hver  en  Trævl  lige  til  Kak- 
kelovnen.   Her  skal  du  bare  se  en  Hømadras  som 

ikke  er  helt  ilde  —  og  den  har  Godtfolk  kasseret. 
Jærnsengen  har  vi  ogsaa  faaet  derude,  saa  har  jeg 
bundet  et  Ben  under.  Og  i  Gaar  kom  Mor  slæbende 
med  Gardiner  og  hængte  op.  Godt  at  nogen  Folk 
har  saa  meget,  at  de  maa  smide  det  paa  Møddin- 
gen." 

Lasse  var  oprømt,  han  lod  til  at  have  det  godt, 
det  gamle  Kvindfolk  puslede  for  ham  som  var  han 
hendes  Ungdoms  Kærlighed.  Hun  hjalp  ham  Støv- 
lerne af  og  stak  ham  et  Par  Kludesko  paa  Benene; 
saa  tog  hun  en  lang  Pibe  henne  fra  Krogen  og  stak 
i  Munden  paa  ham;  han  lo  og  behagede  sig  i  det. 

„Ser  du  den  Pibe,  du  Pelle?  Den  har  Mor  gaaet 
og  sparet  sammen  til,  uden  at  jeg  anede  noget  — 
og  købt  den  saa  lang  at  jeg  ikke  kan  tænde  den 
selv.  Saa  ligner  jeg  en  Huspave,  siger  hun."  Lasse 
maatte  læne  sig  tilbage  i  Stolen,  mens  hun  tændte 
for  ham. 

Lasse  fulgte  Pelle  over  Gaarden  da  han  gik.  „Naa 
hvad  siger  du  saa?"  spurgte  han. 

Jeg  maa  jo  være  glad,  at  du  har  det  saa  godt," 
svarede  Pelle  ydmygt. 

Lasse  trykkede  hans  Haand:  „Tak  for  det  du!  Jeg 
frygtede  jo  at  du  vilde  blive  stræng,  som  liden  var 
du  en  gal  Fanden  paa  det  Omraade.  Og  se  vi  kunde 
jo  gifte  os  forstaas  —  ingen  af  os  har  noget  som 
kunde  være  til  Hinder.  Men  det  koster  Penge  det 
—  og  Tiderne  er  knappe.  Og  nogen  Børn  som  kunde 
kræve  at  være  sat  ordenlig  i  Verden  er  der  jo  ingen 
Fare  for." 

Pelle  maatte  smile,  saa  alvorligt  hans  Sind  var. 

„Se  snart  hen  til  os  igen  —  du  er  velkommen!" 
sagde  Lasse.  „Men  du  behøver  ikke  fortælle  Ellen 
noget  om  dette  her  —  hun  er  jo  stikken  paa  det." 

XXXIII 

Nej  Pelle  fortalte  overhovedet  ikke  Ellen  noget 
mere,  hun  havde  frosset  det  bort.  Hun  var  som 
Vintersolen,  den  Side  der  vendte  bort  fra  hende  fik 
ikke  Del  i  hendes  Varme.  Pelle  havde  ingen  For- 
dringer her  mere,  han  havde  forlængst  gjort  op,  at 
hun  ikke  kunde  dække  det  stærkeste  i  hans  Væsen 
—  og  vænnet  sig  til  den  Tanke  at  gaa  ene  med  det. 
Han  var  blevet  haardere  men  ogsaa  mere  Mand 
deraf. 

Hjemme  skrantede  Drengen  —  han  fik  ikke  Pleje 
nok,  og  den  lille  var  urolig,  navnlig  om  Natten. 
Børnenes  Klynken  og  Hosten  gjorde  det  uhyggeligt. 
Ellen  var  tavs;  som  en  tung  skæbnesvanger  Gaade 
gik  hun  og  passede  dem.  Hendes  udtryksfulde  Blik 
mødte  aldrig  hans,  men  han  følte  det  ofte  hvile  paa 
sig.  Hun  var  magret  af  i  den  senere  Tid,  og  det 
gav  hendes  Skønhed  en  fanatisk  Glød,  en  Tilsæt- 
ning af  Gift  syntes  han  stundom.  Der  var  Tider, 
hvor  han  vilde  give  Livet  for  et  oprigtigt  brændende 
Kærtegn  fra  denne  Kvinde. 

Han  forstod  hende  mindre  og  mindre  og  fyldtes 
ofte  af  uforklarlig  Angst  for  hende.  Hun  led  frygte- 
ligt under  Børnenes  Tilstand;  og  naar  hun  talte  dem 
til  Ro  med  blødende  Hjærte,  kunde  hendes  Ord 
rumme  en  skæbnesvanger  Klang  der  fik  ham  til  at 
gyse.  Undertiden  jog  den  Tanke  ham  hjem,  at  hun 
havde  forgrebet  sig  paa  sig  selv  og  dem. 

En  Dag  han  kom  ilende  hjem  under  dette  Ind- 
tryk, kom  hun  ham  smilende  i  Møde  og  lagde  25 
Kroner  paa  Bordet  foran  ham. 

„Hvad  er  det?"  spurgte  Pelle  forbavset. 

„Dem  har  jeg  vundet  i  Lotteriet,"  sagde  hun. 

Det  var  altsaa  derfor,  hendes  Færd  havde  været 
saa  underlig  hemmelighedsfuld  i  de  senere  Dage  — 
som  om  der  var  et  eller  andet  han  for  ingen  Pris 
maatte  vide.  Hun  havde  gaaet  og  vovet  de  sidste 
Skillinger,  og  været  angst  for  at  han  skulde  opdage 
det. 

„Men  hvor  har  du  faaet  Penge  fra?"  spurgte 
han. 

„Dem  laante  jeg  af  min  gamle  Veninde  Anna  — 
vi  spiller  sammen.  Nu  kan  vi  faa  Læge  og  Medicin 
til  Børnene  og  behøver  ikke  gaa  og  mangle  alting," 
sagde  hun. 

Pengene  forvandlede  hende  og  førte  dem  igen 
varmt  ind  til  hinanden.  Ellen  blev  mere  øm  mod 
ham  end  nogensinde,  og  kælede  bestandig  for  ham. 
Der  var  noget  nyt  over  hende,  en  Slags  Sønder- 
knuselse i  hendes  Væsen,  som  gjorde  hende  myg 
og  elskelig  at  have  med  at  gøre  og  bandt  Pelle  til 
Hjemmet  med  Længselsbaand.  Han  hastede  hjem 
nu  igen.  Han  tog  hendes  Væsen  som  Afbigt  for 
hendes  stnænge  Dom;  hun  var  forandret  dér,  be- 
gyndte ogsaa  at  interessere  sig  for  hans  Arbejde  i 
Sagen  og  opfordrede  ham  ved  mange  Træk  til  at 
blive  ved.  Det  viste  sig,  at  hun  trods  sin  tilsyne- 
ladende Kulde  havde  fulgt  godt  med.  Hendes  Væsen 
undergik  en  forunderlig  Forvandling.  Hun  den  haarde 
sikre  Ellen  blev  mildtdømmende  og  vag,  hun  tog  ikke 
den  skarpe  Afstand  fra  Ting,  og  kunde  bøje  Ho- 
vedet spagfærdigt.  Hun  var  ikke  selvretfærdig  mere. 

En  Dag  henad  Aften  sad  Pelle  hjemme  foran 
Spejlet  og  barberede  sig;  han  havde  klippet  sit  store 
smukke  Overskæg  helt  ind,  og  var  nu  i  Færd  med 
at  rage  efter.  Ellen  gik  og  morede  sig  over,  saa  det 
forandrede  hans  Ansigt.  Jeg  kan  jo  knap  kende  dig 
igen,"  sagde  hun.  Han  troede,  hun  vilde  have  lagt 
sig  paa  tværs  af  dette  her  og  sat  hans  Overskæg 
over  Sagen;  men  hun  tog  meget  kært  paa  det.  Han 
begreb  ikke  Forandringen  med  hende! 

Da  han  var  færdig,  rejste  han  sig  og  gik  hen  til 
Lille  Lasse,  men  Drengen  skraalede  op  af  Skræk. 
Saa  tog  han  noget  gammelt  Fabrikstøj  paa,  sværtede 
sig  i  Ansigtet  og  Hovedet  og  gik  over  mod  den 
store  Maskinfabrik.  Fabrikken  holdtes  nu  i  fuld 
Gang,  og  arbejdede  med  skiftende  Hold  Nat  og  Dag 
ved  Hjælp  af  sine  internerede  Skruebrækkere,  som 
af  Folkevittigheden   kaldtes   de  Indelukkede.  Jærn- 

mændene  havde  forfulgt  deres  Sejr  og  begyndt  at 
sætte  endnu  en  Virksomhed  i  Gang;  blev  det  saadan 
ved,  vilde  en  Dag  hele  Bedriften  gaa  sin  Gang  uden- 
om de  Udelukkede,  og  de  kunde  staa  paa  Gaden  og 
se  til.  Men  nu  skulde  der  slaaes  et  Slag!  Pelle  kom 
med  Glæde  og  Varme  i  sig  hjemme  fra  og  var  knu- 
sende oplagt. 

Han  slap  ubemærket  forbi  Strejkevagten  og  hen 
til  Porten.  „De  sover  de  Sataner!"  tænkte  han  gal 
i  Hovedet  og  var  lige  ved  at  ødelægge  det  hele  for 
at  give  dem  en  Røffel.  Han  bankede  dæmpet  paa 
og  blev  lukket  ind.  Portneren  førte  ham  til  Værk- 
føreren der  heldigvis  var  en  Tysker. 

Pelle  blev  antaget  som  Støberiarbejder  for  en  ret 
høj  Dagløn;  desuden  fik  han  Løfte  om  en  Dusør 
paa  25  Kr.,  naar  han  havde  været  der  en  vis  Tid. 
„Det  er  Judaspengene,"  sagde  Værkføreren  grinende. 
—  „Og  saa  bliver  De  naturligvis  foretrukket  til  Ar- 
bejde naar  Lockouten  er  i  forbi.  De  er  vel  klar 
over,  at  De  ikke  slipper  ud  for  det  første?  Vil  De 
have  noget  sendt  til  Konen,  besørger  vi  det."  Saa 
fik  Pelle  en  Krog  anvist,  hvor  der  laa  en  Halmsæk; 
det  var  Bopæl  og  Natteleje. 

Paa  Fabrikken  gik  Arbejdet  som  det  bedst  kunde. 
Arbejderne  kastede  sig  over  det  i  Raptus,  gik 
saa  og  sløsede,  stod  i  Grupper  og  snakkede,  og 
gjorde  hvad  de  vilde.  Formændene  turde  ikke  sige 
noget;  naar  de  kom  med  en  fredelig  Henstilling,  fik 
de  Grovheder.  Arbejderne  benyttede  sig  af  deres 
Uundværlighed,  de  opførte  sig  som  rene  Tyranner, 
og  slog  bestandig  paa  at  de  godt  kunde  gaa.  Med 
det  Ord  beherskede  de  Situationen. 

De  fik  stor  Løn  og  rigeligt  med  Mad  og  Drikke- 
varer, Arbejdstiden  var  ogsaa  kortere  end  ellers. 
De  forstod  ikke  rigtig  dette  Omslag  i  Tilværelsen 
og  gik  om  og  saa  store  ud.  Men  paa  Bunden  af 
deres  Ansigter  var  der  en  egen  Famlen,  som  var 
de  utrygge  for  hinanden.  De  hjemlige  Arbejdere  der 
var  i  Mindretal,  holdt  sig  for  sig  selv  —  som  næ- 

rede  de  inderst  inde  Foragt  for  disse  Folk,  der  kom 
tilrejsende  for  at  fiske  i  Elendigheden. 

Der  arbejdedes  med  tre  Hold  som  løste  hinanden 
af  hver  otte  Timer.  „Ej  se!"  tænkte  Pelle  —  „det 
er  jo  ligefrem  8-Timers  Arbejdsdagen.  Dette  her  er 
nok  Fremtidsstaten."  Lige  i  det  han  kom,  blev  et 
Hold  afløst;  de  gav  sig  straks  til  at  holde  et  Hel- 
vedes Spetakel,  dundrede  løs  paa  Metalgenstandene 
og  raabte  paa  Mad  og  Brændevin.  Saa  blev  der 
baaret  ind,  store  Kedler  med  Bankekød  og  Kartofler. 
Pelle  kom  i  et  Sjak  paa  en  halv  Snes  Mand. 

„Spis  Kammerat!"  sagde  de —  „du  er  vel  sulten? 
Hvor  længe  har  du  gaaet  inden  du  gav  op?" 

„Paa  tredje  Maaned,"  svarede  Pelle. 

„Saa  er  du  sku  sulten.  —  Frem  med  Kødet! 
mere  Kød  her!"  raabte  de  til  Køkkenkarlene.  „Kar- 
toflerne maa  I  godt  beholde!  vi  har  ædt  Kartofler 
nok  i  vor  Tid.  —  Dette  her  er  sku  Slaraffenland 
med  Smørsovs  til!  Saadan  er  det  jo,  de  har  gaaet 
og  sagt  det  vilde  blive:  God  Løn  og  lidt  at  bestille, 
Masser  af  Mad  og  Brændevin!  Kan  I  saa  se,  det 
var  godt  vi  holdt  ud  da  det  galdt  —  nu  kommer 
Belønningen.  Skaal  du,  hva'  Fan  du  hedder  —  du 
dér  med  den!" 

„Karlsen,"  sagde  Pelle. 

„Skaal  Karlsen!  Og  hvordan  skær  den  saa  der- 
ude? Har  du  set  min  Kone  for  nylig.  Hun  er  nem 
at  kende;  det  er  en  med  syv  Børn  og  ingenting  at 
putte  i  dem!  —  Hvordan  gaar  det  med  Løn- 
kampen?" 

Bagefter  satte  de  sig  til  at  spille  Kort  og  drikke, 
eller  drev  om  og  yppede  Klammeri;  der  sad  en  ond 
Braad  i  dem,  de  gik  og  havde  en  giftig  Trang  til  at 
stikke  hinanden.  „Kom  og  spil  et  Slag  med,  Kam- 
merat —  og  faa  dig  en  Dram!"  sagde  de  til  Pelle. 
„Hvad  Fanden  skal  man  faa  Tiden  til  at  gaa  med  i 
dette  Helvede?  sove  sejsten  Timer  i  Døgnet  kan 
man  ikke  blive  ved  med  i  Længden." 

Der  var  øredøvende  Larm  som  i  et  vældigt  Værts- 
hus,  Raab  og   Skænden;   enhver  gav  sit   Bidrag  til 

Spetaklet  som  galdt  det  om  at  overdøve  noget.  De 
kunde  faa  Drikkevarer  at  købe  paa  Fabrikken,  og 
hvad  de  tjente  drak  de  op.  „Det  er  Samvittigheden," 
tænkte  Pelle  —  „de  er  gode  Kammerater  paa  Bun- 
den." Det  lovede  godt  for  hans  dristige  Forehavende. 
En  Gruppe  Tyskere  tog  ingen  Del  i  Orgiet  men 
havde  indrettet  sig  en  Sparekoloni  henne  i  det  fjær- 
neste  Hjørne  af  den  store  Hal;  de  var  her  for  at 
tjene  Penge! 

I  en  af  Grupperne  opstod  der  Klammeri  om  Spil- 
let; de  brugte  grov  Mund  mod  hinanden,  til  Skælds- 
ordene kulminerede  i  Ordet  Skruebrækker.  Det 
gjorde  dem  helt  rasende,  det  var  som  gik  der  Hul 
paa  en  Byld;  al  deres  opsparede  Skamfølelse  og 
Ondskab  over  de  forsmædelige  Forhold  brød  løs. 
De  brugte  Knive  og  Værktøj  mod  hinanden.  Politiet 
der  Nat  og  Dag  havde  Vagt  ved  Fabrikken,  blev 
kaldt  ind  og  bragte  Ro.  En  saaret  Smed  blev  for- 
bundet inde  paa  Kontoret,  men  der  fandt  ingen  Ar- 
restation Sted.  Saa  faldt  der  pludselig  Slaphed  over 
dem. 

De  sværmede  stadig  om  Pelle,  han  var  ny  Mand 
og  kom  derude  fra.  „Hvordan  gaar  det  derude?"  var 
det  bestandige  Spørgsmaal. 

„Dem  derude  gaar  det  godt  nok.  Det  ser  værre 
ud  for  os  herinde,"  sagde  Pelle. 

„Gaar  det  dem  godt  siger  du?  Vi  har  ladet  os 
fortælle,  at  de  er  lige  ved  at  overgive  sig." 

„Hvem  har  I  det  fra?" 

„Fra  Fabrikslederne  her." 

„Saa  har  de  stukket  jer  en  Plade  for  at  holde 
den  gaaende  med  jer." 

„Du  lyver!  Og  hvad  skal  det  sige  at  det  ser  værre 
ud  for  os  her?  ud  med  Sproget!" 

„Vi  faar  aldrig  fat  igen!  Nu  sejrer  Kammeraterne 
—  og  saa  stiller  de  den  Fordring  for  at  optage  Ar- 
bejdet, at  vi  skal  holdes  udenfor." 

„For  Satan  da  ogsaa  —  og  vi  som  har  faaet  Løfte 
om  det  bedste  Arbejde!"  raabte  en  stor  Smed.  „Men 
du  lyver  gør  du!  Og  hvorfor  kommer  du  her,  naar 

de  er  ved  at  sejre  derude?  —  svar  for  Dælen!  Man 
tyer  vel  ikke  ind  i  dette  Helvede,  naar  man  ikke 
er  nødt  til  det!" 

„For  at  svigte  Kammeraterne  kan  du  vel  begribe," 
svarede  Pelle  haardt.  Jeg  vilde  prøve,  hvordan  det 
er  at  slaa  Brødet  ud  af  Munden  paa  de  sultne." 

„Det  er  Løgn!  saa  ondskabsfuld  er  ingen!  Du  gør 
Nar  af  os  din  Djævel!" 

„Giv  ham  en  Dragt  Prygl,"  sagde  en  anden  — 
„han  spiller  Rod.  Er  du  Spion,  eller  hvad  vil  du 
her?  Du  hører  nok  til  blandt  Idioterne  derude." 

Det  var  Pelles  Plan  at  holde  gode  Miner  til  slet 
Spil  og  lirke  sig  frem.  Men  nu  blev  han  gal  i  Ho- 
vedet. 

„Du  skulde  nødig  kalde  hæderlige  Mænd  Idioter," 
svarede  han  opbragt.  „Ved  du  hvad  I  er?  I  er  nogle 
Svin  som  ligger  og  fraadser  og  bæller  i  jer,  og  lever 
højt  paa  Kammeraternes  Nød!  Det  er  hvad  I  er  — 
Judas'er  der  sælger  den  gode  Sag  for  nogle  beskidte 
Penge.  Hvormeget  fik  I?  —  25  Kroner  hva'?  Og 
derude  gaar  de  og  sulter  trofast,  for  at  vi  alle  —  I 
ogsaa  —  kan  faa  det  lidt  menneskeligt  i  Frem- 
tiden." 

„Nu  holder  du  Kæft,"  sagde  den  store  Smed.  „Du 
har  ikke  Kone  og  Børn,  saa  er  det  let  nok  at  snakke." 

„Er  det  ikke  dig  der  bor  i  Jægersborggade?"  slog 
Pelle  ned  over  ham.  „Og  sender  du  maaske  hvad 
du  tjener,  til  Kone  og  Børn?  Hvorfor  lider  de  saa 
Nød?  I  Gaar  blev  de  smidt  paa  Gaden;  Organisa- 
tionen tog  og  skaffede  dem  Tag  over  Hovedet,  skønt 
det  var  en  Skruebrækkerfamilie."  Det  var  Pelle  selv 
der  havde  gjort  Udvej  for  dette. 

„Sender  —  vist  Fan  er  det  min  Agt  at  sende  dem 
noget.  Men  naar  en  nu  fører  dette  Helvedes  Liv, 
saa  gaar  Pengene  til  Sprut  forstaar  du!  Og  nu  skal 
du  ha'e  Klø,"  Smeden  smøgede  op  for  sine  vældige 
Muskler,  han  var  ikke  ædru  og  skulede  ondt  som 
en  gal  Tyr. 

„Vent  lidt,"  sagde  en  ældre  Mand  og  traadte  hen 

til  Pelle.  „Jeg  synes  jeg  har  set  dig  før,  hvad  er  dit 
Navn  med  Forlov?" 

„Mit  Navn  —  det. kan  I  godt  faa.  Jeg  er  Pelle." 

Navnet  virkede  som  en  Eksplosion,  han  skød 
straalende  i  Vejret  for  deres  Øjne.  Smedens  Arme 
faldt  slappe  ned,  han  vendte  skamfuld  Hovedet  bort. 
Pelle  selv  stod  midt  iblandt  dem!  de  havde  svigtet 
ham,  vendt  ham  Ryggen,  og  dér  stod  han  og  smi- 
lede, ikke  Spor  af  vred.  Kammerater  kaldte  han  dem 
tilmed,  han  foragtede  dem  ikke  engang!  „Pelle  er 
her,"  sagde  de  dæmpet,  videre  og  videre  ud,  med 
en  egen  tung  Dvælen  paa  Navnet.  Der  blev  Mudder 
omkring  i  Hallen.  „Hvad  Satan,  er  Pelle  kommet!" 
udbrød  de  og  tumlede  paa  Benene. 

Pelle  var  sprunget  op  paa  en  stor  Ambolt.  „Stille!" 
raabte  han  med  Tordenstemme.  „Stille!"  Der  blev 
lydløs  Stilhed  i  Rummet,  man  kunde  høre  deres 
dybe  Aandedrag. 

Formændene  kom  styrtende  og  vilde  trække  ham 
ned.  „Her  maa  ikke  holdes  Taler!"  raabte  de. 

„Lad  ham  tale!"  sagde  den  store  Smed  truende. 
„Ham  er  I  for  smaa  til  at  stoppe  Kæften  paa!" 
Han  greb  en  Forhammer  og  stillede  sig  ved  Foden 
af  Ambolten. 

„Kammerater!"  begyndte  Pelle  i  en  let  Tone  — 
„jeg  er  sendt  herind  med  en  Hilsen  til  jer  fra  dem 
derude.  Fra  Makkerne  som  stod  ved  Siden  af  jer 
paa  Arbejdspladsen,  fra  jeres  Omgangsvenner  og  Fag- 
foreningskammerater!  Hvor  bliver  de  gamle  Svende 
af?  sagde  de  —  vi  har  dog  taget  saa  mangen  Tørn 
sammen  og  delt  ondt  og  godt  med  hinanden.  Skal 
vi  nu  gaa  ind  i  det  ny  uden  dem?  —  Og  jeres  Ko- 
ner og  Børn  spørger  efter  jer!  Nu  er  det  Foraar; 
og  de  begriber  ikke,  hvorfor  de  ikke  skal  pakke 
Madkurven  og  tage  i  Søndermarken  med  Fatter." 

„Næ  for  der  er  ingen  Madkurv!"  sagde  en  tung 
Stemme. 

„Der  er  dog  halvhundred  Tusend  Mand,  der  tager 
den  som  den  er  uden  at  knurre,"  svarede  Pelle  al- 
vorligt. „Og  de  spørger  efter  jer  og  begriber  ikke, 

hvorfor  I  forlanger  mere  end  de.  Har  I  da  gjort 
mere  for  Bevægelsen?  —  spørger  de  —  eller  er  I 
Grevesønner  der  ikke  kan  gaa  støt  i  Rækkerne?  — 
Nu  er  det  Foraar  derude!"  vedblev  han  friskt,  „Vin- 
teren er  forbi  for  Fattigmand,  han  skal  til  at  have 
lyse  Dage!  Og  saa  drejer  I  til  den  gale  Side  og 
gaar  i  Fængsel!  —  Ved  I,  hvad  de  Udelukkede 
kalder  jer?  De  Indelukkede  kalder  de  jer!" 

Nogle  lo  dæmpet.  „Den  er  sku  meget  godt  fundet 
paa,"  sagde  de  til  hinanden.  „Den  har  han  selv 
lavet." 

„De  har  nu  ogsaa  andre  Navne  til  os!"  raabte  en 
Stemme  trodsigt. 

„Det  har  de  ogsaa,"  svarede  Pelle  muntert  — 
„men  det  er  fordi  de  sulter!  Saa  bliver  man  urime- 
lig ved  I  nok  —  og  misunder  andre  Maden!" 

De  skuttede  sig  og  trængte  sig  endnu  nærmere 
om  ham;  hans  Ord  sved  i  dem  og  gjorde  alligevel 
godt.  Ingen  kunde  lange  ud  efter  én  som  Pelle,  og 
alligevel  faa  én  til  at  føle  at  man  ligesom  var  et 
ordenligt  Menneske.  Uden  om  dem  stod  de  frem- 
mede Arbejdere  og  lyttede  anspændt  for  at  faa  lidt 
med. 

Pludselig  sprang  Pelle  midt  ind  i  Nøden  og  lagde 
Hjemmenes  aarelange  endeløse  Fortvivlelse  blot,  saa- 
ledes  at  man  saa  alt  hvad  man  havde  lidt  —  først 
saa  det  rigtig  nu.  De  undredes  over  at  de  virkelig 
havde  staaet  for  saa  meget,  men  vidste  godt  at  det 
var  saaledes;  deres  drøje  Nik  bekræftede,  at  det 
passede  hvert  et  Ord.  Det  var  Pelles  egne  fortviv- 
lede Kampe,  der  nu  talte  igennem  ham  —  men  Li- 
delsens Kvæde  blev  lagt  over  dem.  Han  selv  stod 
der  lys  og  sejrsikker  og  ragede  urørlig  ovenud  at 
alting! 

Efterhaanden  blev  han  stærk  og  skarp  i  Ordene. 
Han  bebrejdede  dem  deres  Troløshed,  mindede  om 
hvor  dyrekøbt  bittert  Sammenholdet  var  groet  frem 
til  en  Lov,  og  gav  i  korte  rammende  Ord  hele  Be- 
vægelsens Opsang  som  den  laa  og  blundede  i  hvert 
et  Øre.    Det  var  de  gode  gamle  Toner,  Hjemmenes 

og  Arbejdspladsernes  egen  Melodi,  Pelle  gav  den 
ny  Klang.  De  havde  glemt  deres  Moders  Røst  lige 
som  hine  Landflygtige  —  derfor  kunde  de  ikke 
finde  hjem;  nu  kaldte  den  dem  tilbage  —  til  den 
gamle  Drøm  om  Lykkeland !  Han  saå  det  paa  deres 
Ansigter  og  var  over  dem  i  et  Spring:  „Kender  I 
noget  skændigere  end  at  sælge  sit  Fædreland?  Det 
har  I  gjort  —  endnu  før  I  betraadte  det  —  solgt 
det  med  Brødre,  Koner  og  Børn!  Og  I  har  afsvoret 
jeres  Religion  —  Troen  paa  den  store  Bevægelse! 
Buddene  har  I  fornægtet,  og  solgt  jer  selv  for  nogle 
Judaspenge  og  en  Omgang  Brændevin!" 

Han  stod  med  den  venstre  Haand  paa  den  store 
Smeds  Skulder;  den  højre  holdt  han  knyttet  ud 
over  dem.  I  den  Haand  holdt  han  dem;  han  følte 
det  saa  stærkt,  at  han  ikke  turde  lade  den  synke 
men  blev  ved  at  holde  den  udstrakt.  Der  gik  en 
mumlende  Bølge  gennem  Rækkerne  og  forplantede 
sig  til  de  fremmede  Arbejdere  ogsaa.  De  smittedes 
af  de  andres  Bevægelse,  og  fulgte  anspændt  med 
skønt  de  ikke  forstod  stort  af  Sproget.  Ved  Ud- 
faldene nikkede  de  og  puffede  til  hinanden,  og  nu 
stod  de  ubevægelige  med  forventningsfulde  Ansigter; 
de  var  under  hans  Tales  Magt  de  ogsaa.  Det  var 
Solidariteten,  den  mægtige  jordomspændende  Kraft! 
Pelle  erkendte  dens  forunderlige  Væsen,  saa  der 
løb  Kuldebølger  op  og  ned  over  hans  Ryg.  Han 
holdt  dem  alle  i  sin  Haand,  og  nu  skulde  Slaget 
slaaes  —  inden  de  fik  Tid  til  at  tygge  paa  det.  Nu! 

„Kammerater!"  raabte  han  overlydt.  Jeg  sagde 
til  dem  derude,  at  I  var  hæderlige  Folk  som  Nøden 
og  et  Øjebliks  Uforstand  havde  ført  op  i  Suppe- 
dasen. Nu  gaar  jeg  ind  og  henter  jeres  Venner  og 
Makkere  —  sa'e  jeg  —  de  længes  efter  at  komme 
ud  i  Foraaret  til  jer  igen!  —  Har  jeg  løjet  naar  jeg 
lovede  godt  paa  jeres  Vegne?" 

„Nej  du  har  ikke!"  svarede  de  med  én  Mund, 
„Leve  Pelle!  Længe  leve  Lynet!" 

„Saa  kom!"  Han  sprang  rask  ned  fra  Ambolten 
og  marsjerede  gennem   Hallen,   slyngende  Soaialist- 

marsjens  Opsang  ud.  De  sluttede  op  bag  ham  uden 
Overvejelse  eller  Skrupler,  Tempoet  tog  dem,  det 
var  som  en  Vaarvind  sugede  dem  ud  i  det  fri.  Porten 
blev  slaaet  op  og  Fabrikkens  Funktionærer  trængt 
til  Side.  Syngende  og  med  drønende  Takt  der  tog 
Revanche  efter  Indespærringen,  drog  de  ned  ad  Nørre- 
brogade med  Pelle  i  Spidsen,  ind  mod  Arbejdernes 
Bygning. 


XXXIV 

Det  var  et  prægtigt  Kup,  Arbejdsgiverne  opgav  al 
videre  Tanke  -om  at  sætte  Virksomheder  i  Gang 
uden  om  Organisationen.  Sejren  gjordes  fuldstændig 
ved,  at  Fagforeningerne  betalte  de  udenlandske  Ar- 
bejdere Rejsepenge  og  fik  dem  af  Sted,  inden  de  fik 
Tid  til  at  tænke  sig  om.  De  blev  fulgt  til  Damp- 
skibet og  lyst  hjem  med  et  kammeratligt  Hurra. 

Pelle  var  Dagens  Mand!  Hans  Bedrift  omtaltes 
i  alle  Blade,  selv  Modstanderne  fældede  Lansen  for 
ham. 

Han  tog  det  som  en  Selvfølge,  og  kastede  sig  med 
hele  sin  Voldsomhed  frem  paa  et  nyt  Punkt.  Der 
var  ikke  noget  at  gaa  til  Vejrs  over,  Lockouten  var 
fremdeles  den  tunge  Kendsgærning  —  han  følte  hele 
Byrden  af  den  nu.  Arbejderhæren  gik  og  sled  Bro- 
stenene, mens  Nationen  vantrivedes;  og  nogen  Ud- 
sigt til  en  snarlig  Løsning  var  der  fremdeles  ikke. 
Men  en  Dag  løb  Kilderne  tørre  —  og  saa? 

Han  var  for  dybt  mærket  af  Kampen  til  at  svimle 
for  lidt  Virak,  Raabene  lagde  blot  Ansvaret  endnu 
vægtigere  over  paa  ham.  Hvis  der  kom  et  Neder- 
lag ud  af  denne  forfærdelige  Kamp,  blev  Skylden 
hans!  og  han  anstrængte  sin  Hjærne  for  at  finde  et 
Middel  til  at  knække  Fjendens  Modstand.  Endnu 
bar  Masserne  Tilstanden  med  Taalmodighed,  men 
hvor  længe  kunde  det  blive  ved?  Der  begyndte  at 
kredse  Rygter,  som  varslede   noget  —  en  Dag  hed 

det  sig,  at  den  af  Førerne,  der  havde  Indsamlingen 
under  sig,  var  stukket  af  med  Kassen;  en  anden,  at 
hele  Arbejderhæren  var  solgt  til  Modstanderne.  Der 
maatte  ske  noget  nu!  Men  hvad? 

Han  kom  hjem  en  Middag  for  at  faa  et  Glimt  af 
Familien,  inden  han  gik  til  Møde.  Børnene  var 
alene  hjemme.  „Hvor  er  Mor  henne?  spurgte  han 
og  tog  Lille  Lasse  op  paa  Knæet;  Søster  sad  over 
Ende  i  Vuggen  og  legede. 

„Mor  pyntet  sig  og  gaaet  i  Byen,"  svarede  Dren- 
gen.    „Mor  var  saa  fin!" 

„Saa,  var  hun  det?"  Pelle  gik  ind  i  Sovekam- 
meret og  saa  efter  i  Klædeskabet.  Brudekjolen  var 
der  ikke. 

„Det  var  da  underligt,"  tænkte  han  og  gav  sig  i 
Leg  med  Børnene  igen.  Søster  rakte  efter  ham; 
han  maatte  tage  hende  op  og  sad  med  én  paa  hvert 
Knæ.  Den  lille  blev  ved  at  stikke  til  hans  Over- 
læbe som  vilde  hun  sige  noget.  „Ja  Fars  Overskæg 
er  faldet  af,  Søster!"  udbrød  Lille  Lasse  forkla- 
rende. 

Ja  det  er  blæst  væk,"  sagde  Pelle.  „Der  kom 
en  Vind  —  og  huit  var  det  væk!"  Han  saa  ind  i 
Spejlet  med  lidt  af  en  Grimasse  —  det  Skæg  havde 
været  hans  Stolthed!     Saa  lo  han  til  Børnene. 

Ellen  kom  hjem,  forpustet  som  havde  hun  løbet; 
der  laa  en  skær  Rødme  over  hendes  Ansigt  og  Hals. 
Hun  gik  ind  i  Sovekamret  med  Overstykket  paa. 
Pelle  kom  derind.  „Du  har  jo  din  Brudekjole  paa," 
sagde  han  forundret. 

Ja.  Jeg  skal  have  rettet  noget  ved  den  og  var 
henne  hos  Syjomfruen,  for  at  hun  kunde  se  mig 
med  den  paa.  Men  gaa  nu  ind,  saa  kommer  jeg 
straks.    Jeg  skal  blot  skifte  Kjole." 

Pelle  vilde  blive,  men  hun  skød  ham  hen  imod 
Døren.  „Gaa  nu  ind,"  sagde  hun  og  dækkede  sin 
Barm  med  Kjolen.  Den  skære  Rødme  laa  langt  ned 
over  Barmen  —  hun  kunde  være  saa  skøn  i  sin 
Blusel. 

Lidt  efter  kom  hun  ind  og  lagde  nogle  Sedler 
foran  ham  paa  Bordet. 

„Hvad  er  nu  det  igen?"  udbrød  han,  halv  be- 
styrtet over  saa  mange  Penge. 

„Ja  er  det  ikke  et  mærkeligt  Held  jeg  har?  — 
jeg  har  vundet  igen  paa  Sedlen!  Er  det  saa  ikke 
en  dygtig  Kone  du  har?"  Hun  stod  bag  ham  med 
Armen  hvilende  paa  hans  Ryg. 

Pelle  sad  lidt  og  ludede  som  havde  han  faaet  et 
Dunk  i  Hovedet.  Saa  skød  han  hendes  Arm  til 
Side  og  vendte  sig  om.  „Har  du  vundet  igen  siger 
du?  —  to  Gange?  —  i  samme  Serie?"  Han  talte 
langsomt,  enstonigt,  som  maatte  han  indprente  sig 
hvert  Ord. 

Ja.  Synes  du  saa  ikke  jeg  er  flink?"  Hun  saa 
usikkert  paa  ham  og  forsøgte  at  smile. 

„Men  det  kan  man  jo  bare  ikke,"  sagde  han  slæ- 
bende —  „det  kan  man  jo  bare  ikke."  Pludselig 
sprang  han  op  og  greb  hende  i  Halsen.  „Det  er 
Løgn!  —  Du  lyver!"  raabte  han  rasende.  „Vil  du 
ud  med  Sandheden  —  vil  du!"  Han  pressede  hende 
bagover  ned  mod  Bordet  som  vilde  han  myrde 
hende.     Lille  Lasse  skreg. 

Hun  stirrede  paa  ham  med  et  forundret  Blik, 
hvori  Rædslen  trak  mere  og  sammen.  Han  slap 
hende  og  vendte  Ansigtet  bort  for  ikke  at  se  de 
dødsmærkede  Øjne;  men  hun  rejste  sig  ikke,  stir- 
rede blot  uudholdeligt  paa  ham,  som  et  Dyr  der 
skal  slagtes  og  ingenting  forstaar.  Pelle  tog  og  rejste 
hende  op;  saa  gik  han  stille  hen  og  gav  sig  af  med 
Drengen  for  at  berolige  ham.  I  hans  Hænder  var 
der  en  ækel  Fornemmelse,  omtrent  som  naar  han  i 
sin  Drengetid  havde  kvalt  en  Fugleunge.  Ellers 
følte  han  ikke  noget,  alting  var  blot  saa  ækelt.  Det 
var  Forholdene,  og  nu  vilde  han  gaa. 

Det  slog  ham  mens  han  samlede  sine  Ting,  at 
hun  stod  ved  Bordet  og  græd  stille.  Han  hørte 
det  pludselig,  men  uden  at  det  angik  ham.  Da  han 
var   færdig   og   havde   kysset   Børnene,   gik   der   et 

Ryk  igennem  hende;  hun  traadte  i  Vejen  for  ham 
paa  sin  gamle  energiske  Maade. 

„Gaa  ikke  fra  mig  —  du  maa  ikke  gaa!"  sagde 
hun  hulkende.  „Aa  —  jeg  vilde  jo  kun  jeres  Vel, 
og  du  tog  dig  jo  ikke  af  noget!  Nej  det  er  ingen 
Bebrejdelse  —  men  Maden  du!  Børnene  og  du 
selv!  Jeg  kunde  ikke  taale  at  se  jer  mangle  alting 
—  dig  mest  —  Pelle  som  jeg  holder  af  dig!  —  Det 
var  jo  for  din  Skyld  —  mest  for  din  Skyld!" 

Det  lød  som  Sang  i  hans  Øre,  en  underlig  fjærn 
Sang;  Ordene  hørte  han  ikke.  Han  skød  hende 
læmpeligt  til  Side,  kyssede  igen  Drengen  og  kær- 
tegnede ham;  hun  stod  død  og  stirrede  paa  hans 
Bevægelser,  med  forvirret  strittende  Øjne.  Da  han 
gik  med  Døren,  sank  hun  sammen. 

Pelle  havde  lagt  sine  Ejendele  nede  hos  Rulle- 
konen og  gik  mekanisk  indefter;  der  var  intet  Ekko, 
ikke  en  Lyd  om  ham,  han  gik  og  sov.  Fødderne 
bar  ham  ind  til  Arbejderbygningen  og  op  ad  Trap- 
perne til  det  Værelse,  hvorfra  Kampen  lededes,  han 
tog  sin  Plads  mellem  de  andre  uden  at  vide  af  det, 
og  sad  og  stirrede  ned  i  det  grønne  Bordklæde. 

Stemningen  var  præget  af  Mismod.  Man  havde 
længe  øjnet  Bunden  i  Fagkasserne,  og  Selvbeskat- 
ningen gav  mindre,  efterhaanden  som  flere  blev 
smidt  paa  Gaden.  Offervilligheden  ude  omkring 
begyndte  ogsaa  stærkt  at  slappes.  Offenligheden 
var  ked  af  dette  nu,  alting  sygnede  hen,  nu  maatte 
de  se  at  forliges!  Henved  halvhundred  Tusend  Mand 
var  nu  ledige,  Hungersnøden  begyndte  at  stikke  sit 
grinende  Hoved  frem.  Det  Øjeblik  nærmede  sig 
som  Kapitalen  regnede  med,  da  Børnenes  Graad 
for  Brød  maatte  virke  opløsende  paa  Arbejdernes 
Vilje  og  faa  dem  til  at  ofre  Ære  og  Selvstændighed 
for  at  stille  Smaavæsnernes  Sult.  Og  hos  Fjenden 
sporedes  ingen  Tegn  til  Fredsønsker! 

Det  prægede  alle  Kampraadets  Medlemmer  som 
de  sad  her,  med  Hundredtusenders  Ve  og  Vel  hæn- 
gende tungt  over  sig.     Ingen   turde   tage  det   nøgne 

Ansvar  paa  sig  ved  et  stærkt  Forslag  til  den  ene 
eller  anden  Side.  Sæt  nu  man  maatte  give  op  om 
en  Uge  eller  to!  saa  havde  op  imod  en  Kvart  Mil- 
lion Væsner  lidt  Kvaler  til  ingen  Nytte.  En  uhyre 
Afstumpning  vilde  blive  Følgen  af  det  og  selve  Ne- 
derlaget— ,  som  satte  dem  tilbage  for  mange  Aar.  Men 
hvis  Arbejdsgiverne  ikke  kunde  staa  sig  saa  længe 
mod  det  Tryk,  Finansverdenen  begyndte  at  øve  paa 
dem  —  saa  var  Sejren  forspildt,  hvis  man  opgav 
Kampen  nu! 

Her  var  al  klog  Beregning  for  lille!  den  store 
blinde  Skæbne  herskede  her.  Hvem  turde  fore- 
give, at  han  kunde  løfte  Sløret  for  Fremtiden  og 
vise  Vejen?  Ingen!  Og  Pelle  den  lyse  Brand,  der 
saa  hensynsløst  viste  Vejen  fremad,  sad  og  sov  som 
angik  det  hele  ikke  ham  mere.  Han  var  nok  sprængt 
under  det  uhyre  Arbejde! 

Sekretæren  kom  ind  med  en  rødt  indstreget  Avis 
og  rakte  den  til  Formanden,  han  stirrede  lidt  paa 
det  indstregede  Stykke,  saa  rejste  han  sig  og  læste 
det  op;  Bladet  dansede  i  hans  Hænder: 

„Ca.  tredve  Arbejderhustruer  — ,  unge  og  smukke  — 
kan  under  Lockouten  komme  i  Huset  hos  forskel- 
lige Pebersvende.  God  Behandling  garanteres.  Bla- 
dets Kontor  anviser." 

Pelle  sprang  op  af  sin  Dvale,  hele  hans  forfærde- 
lige Ulykke  stod  pludselig  skærende  klar  for  ham. 
Ja  saadan  skal  det  være!"  raabte  han.  „Nu  har 
Kapitalen  Fingrene  ude  efter  vore  Hustruer  —  nu 
gøres  de  til  Skøger!  Nu  maa  vi  slaa!  slaa!  Et 
sidste  Slag  maa  vi  slaa  —  og  det  skal  være  haardt!" 

„Men  hvordan?"  spurgte  de. 

Pelle  var  blevet  hvid  af  tilkæmpet  Ro,  saa  lysende 
klar  havde  hans  Forstand  aldrig  været.  Nu  skulde 
Ellen  hævnes  paa  dem,  der  tog  alt  —  lige  til  den 
fattige  Mands  eneste  Lam! 

„Allerførst  maa  vi  udsende  en  optimistisk  Rede- 
gørelse —  endnu  i  Dag!"  sagde  han  smilende.  „Kas- 
sen er  næsten  tom,  godt  saa  meddeler  vi,  at  Arbej- 

derne  har  Midler  til  at  føre  Kampen  et  Aar  om  det 
skal  være.     Og  saa  slaar  vi!" 

En  gammel  forglemt  Fantasi  var  sprunget  frem  i 
ham  som  en  fast  Plan  —  født  af  Vreden. 

„Vi  har  hidtil  kæmpet  passivt,"  fortsatte  han  — 
„med  Taalmodigheden  som  Hovedvaaben!  Vi  har 
sat  vore  Livsfornødenheder  mod  de  andres  Luksus; 
naar  de  ramte  os  paa  Legemet,  sultede  os  magre 
og  splittede  Stumperne  fra  vore  Hjem  —  svarede 
vi  ved  ikke  at  forrette  Arbejde  til  deres  Bekvemme- 
lighed. Lad  os  nu  prøve  at  ramme  deres  Livsfor- 
nødenheder en  Gang;  lad  os  slaa  dem  dér,  hvor  de 
lige  straks  slog  os  —  under  Hjærtet!  Saa  kanske 
de  bliver  medgørlige.  Vi  har  hidtil  holdt  de  vig- 
tigste Arbejdere  uden  for  Kampen,  alle  dem  Sund- 
hed og  Velfærd  afhænger  af,  det  er  ikke  just  os 
selv  der  har  nydt  godt  af  det.  Hvorfor  skal  vi 
bage  deres  Brød?  vi  som  ikke  har  Raad  til  at  spise! 
hvorfor  skal  vi  besørge  deres  Renlighed?  vi  som 
ikke  har  Raad  til  at  være  renlige!  Lad  nu  Nat- 
mændene rykke  i  Ilden  —  og  Dagrenovationen!  Og 
er  det  ikke  nok,  saa  lukker  vi  for  Vand  og  Gas. 
Lad  os  vove  de  sidste  Stumper  og  slaa  det  sidste 
Slag!" 

Pelles  Forslag  blev  vedtaget,  og  han  tog  straks 
ud  paa  Vesterbro  til  Formanden  for  Natmændenes 
Forening.  Han  var  lige  staaet  op  og  sad  ved  sin 
Middagsmad.  Det  var  en  lille  gemytlig  Mand,  som 
altid  havde  en  Gavtyv  i  Øjet;  han  var  fra  Kulsvier- 
egnen. Pelle  havde  i  sin  Tid  hjulpet  ham  at  faa 
Organisationen  i  Gang,  og  vidste  han  kunde  regne 
med  ham  og  hans  Folk. 

„Kan  du  huske,  jeg  engang  viste  jer  at  I  var 
Byens  vigtigste  Arbejdere  —  Lars  Hansen?"  spurgte 
han. 

Formanden  nikkede:  Ja  ellers  maatte  man  være 
et  rent  Bagbæst  til  at  glemme.  Aldrig  saa  længe  jeg 
lever  glemmer  jeg  nok  den  Virkning,  dine  Ord 
havde  paa  os  oversete  Renovationsfolk!  Det  var  jo 
dig  der  fik  os   til  at  tro  paa  os  selv  og  danne  Or- 

ganisation.  Og  selv  om  vi  ikke  akkurat  skulde  være 
de  vigtigste  Arbejdere,  saa  — ■ 

„Men  det  er  I  netop  —  og  nu  er  det  jer  Tur  at 
vise  det!     Kan  I  stoppe  endnu  i  Nat?" 

Lars  Hansen  sad  og  stirrede  grundende  ind  i 
Lampen,  mens  han  tyggede.  „Vi  er  jo  paa  en  Slags 
Kontrakt  med  Kommunen,"  sagde  han  endelig  lang- 
somt. „De  kan  straffe  os  for'et,  og  ogsaa  tvinge  os 
til  at  tage  fat.  —  Men  naar  du  vil  have  det,  saa 
gør  vi  det  begribeligvis.  Det  er  der  kun  én  Mening 
om  mellem  Kammeraterne!  Hvad  du  saa  kan  faa 
ud  af  det,  maa  du  jo  bedst  selv  forstaa." 

„Tak  for  det!"  sagde  Pelle  og  gav  ham  Haanden. 
„Saa  er  det  en  Aftale  —  der  kører  ikke  en  Vogn 
ud  mere.     Dagrenovationen  maa  ogsaa  stoppes." 

„Saa  sætter  Vognmændene  andre  Folk  i  Gang  — 
til  det  Arbejde  kan  de  nok  finde  Hænder." 

„Det  gør  de  ikke,  for  saa  stopper  vi  helt  for 
dem!" 

Ja  det  er  svart!  —  Det  bliver  ellers  en  slem  en 
for  de  Fine!  Fattigfolk  kan  det  jo  være  lige  meget 
for  de  har  ikke  noget  at  spise.  —  Men  hvis  nu 
Militæret  bliver  udkommanderet  til  det!  Rengjort 
maa  de  jo  have,  om  ikke  Byen  skal  forpestes." 

Det  glimtede  i  Pelles  Ansigt:  „Hør  Kammerat! 
naar  I  nu  stopper,  saa  afleverer  I  jo  straks  alle 
Nøglerne,  for  at  Øvrigheden  ikke  skal  faa  noget  at 
hænge  sig  i  dér.  Tag  saa  og  kom  dem  i  Sække 
og  faa  dem  rystet  godt  mellem  hinanden." 

Lars  Hansen  brast  i  Latter.  „Det  bliver  ellers 
Satan  til  Komedie!"  stønnede  han  og  slog  sig  paa 
Laarene.  „Saa  maa  de  komme  til  os,  for  ingen 
anden  kan  finde  ud  af  den  Relighed  i  en  Ruf!  Jeg 
skal  selv  køre  hen  med  Nøglerne  og  spille  Idiot  for 
dem  deroppe!" 

Pelle  takkede  ham  endnu  en  Gang.  „I  redder 
det  hele,"  sagde  han  stille.  „Det  er  mange  Tusend 
Menneskers  Brød  og  Fremtidslykke  I  nu  holder  i 
jeres  Hænder."    Han  smilede  lyst  og  sagde  Farvel; 

saa   snart  han  var  ene  blegnede  Smilet  for  et  Ud- 
tryk af  Dødsens  Træthed. 


Pelle  gik  paa  Gaderne  og  drev  paa  maa  og  faa; 
nu  var  alting  ordnet,  der  var  ikke  mere  at  kaste 
sig  op  i.  Og  inde  i  ham  var  alting  faldet  sammen, 
der  var  ikke  en  Gang  Kræfter  til  en  Beslutning 
om,  hvor  han  skulde  gøre  af  sig  selv.  Han  bare 
gik,  kom  op  paa  Hovedgaden  og  drejede  ned  i 
Sidergaderne  igen.  Inde  i  en  Kolonialbutik  stod 
Karl  smilende  og  adræt  bag  Disken  og  ekspederede 
nogle  Kunder.  „Du  skulde  egenlig  høre  ind,  hvor- 
dan det  gaar,tt  tænkte  han  men  drev  videre.  En 
Gang  stansede  han  uden  for  en  Kaserne  og  saå 
uvilkaarlig  op.  Her  havde  han  jo  lige  udrettet  hvad 
han  skulde  —  det  var  jo  her  Natmændenes  For- 
mand boede!  Nej  nu  var  Dagens  Gærning  gjort, 
og  nu  vilde  han  hjem  til  Ellen  og  Børnene! 

Hjem?  han  havde  jo  ikke  noget  Hjem  mere! 
Han  var  forladt  og  ene!  Alligevel  kom  han  over 
paa  Nørrebro;  hvad  Vej  han  var  gaaet  vidste  han 
ikke,  men  han  fandt  sig  selv  staaende  uden  for 
Døren,  stirrende  paa  den  lille  rustne  Brevkasse.  Inden- 
for lød  Klynken,  han  hørte  Ellen  gaa  derinde  — 
frem  og  tilbage;  hun  lavede  til  til  Natten.  Saa  gik 
han  ned,  skyndte  sig  bort  og  aandede  først  op  da 
han  var  helt  omme  i  Tjørnegade. 

Han  drejede  og  drejede  igen,  fra  én  Sidegade 
over  i  en  anden.  Inde  i  hans  Hoved  gik  det  saa 
underligt  med;  i  smaa  Knik  for  hvert  Skridt.  Plud- 
selig syntes  han  der  lød  bekendte  hastige  Skridt 
bag  ham  —  Ellen?  Han  vendte  sig  om;  der  var 
ingen.  Naa,  saa  var  det  altsaa  en  Indbildning!  — 
Men  Skridtene  var  der  igen,  saasnart  han  gik.  Der 
var  noget  ved  dem  som  havde  de  Ærende  til  ham, 
en  Vilje  til  at  hale  ind  paa  ham  mærkede  han  tyde- 
ligt i  dem.  Han  stansede  i  et  Ryk  —  der  var  ingen, 
og  kom  heller  ingen  op  af  Sidegadens  Mørke. 

Var  det  da  inde  i  ham  selv  det  færdedes  saa  be- 
synderligt? Pelle  følte  det  ubegribelige  og  fik  Hjærte- 
banken,  den  forfærdelige  Træthed  gjorde  ham  værge- 
løs. Og  Ellen  —  hvad  var  der  med  hende?  denne 
jamrende  Bebrejden  i  hans  Øre!  Forstaa  —  hvad 
skulde  han  forstaa?  Det  var  af  Kærlighed,  sagde 
hun.  Naa  væk  med  det!  han  var  for  træt  til  at 
skulle  forsvare  Brøden  ogsaa. 

Men  hvad  var  det  for  en  Vandren?  Nu  gik  Skrid- 
tene i  ét  med  hans  egne  —  de  havde  dobbelt  Lyd. 
Og  naar  han  tænkte,  talte  et  andet  Væsen  i  Mun- 
den paa  ham  —  dybt  inde  fra.  Der  var  det  sam- 
me haardnakkede  over  det  som  over  Mortens  Ind- 
flydelse; en  Mening  der  selv  om  den  bragtes  til  at 
tie  tvang  sig  frem  alligevel.  Hvad  vilde  alt  det  ham 

—  havde  han  ikke  taget  i  nok?  Var  han  ikke  Pelle, 
der  havde  ført  den  store  Kamp  igennem  og  som 
alle  saa  op  til?  Men  der  var  ingen  Glæde  i  det, 
Takten  fra  de  halvhundred  Tusend  Kammerater  lød 
ikke  igen  i  hans  Skridt.  Han  var  ladt  i  Stikken,  ene 
med  dette  forbandede  noget  i  de  øde  Gader  —  En- 
somheden var  over  ham!  „Det  er  nok  dig  selv  du 
gaar  og  bliver  angst  for,"  tænkte  han  med  et  bittert 
Smil. 

Men  Pelle  vilde  ikke  være  ene  og  lyttede  stærkt 
ud.  Alt  hans  eget  var  røget,  Kampen  havde  slugt 
det.    Der  var  dog  et  Fællesskab  —  saa  trist  det  var 

—  mellem  ham  og  Elendigheden  omkring  ham.  Hvad 
havde  han  saa  at  beklage  sig  over? 

Forfærdelig  laa  Fattigstaden  om  ham,  hærget  af 
Kamp  og  Arbejdsløshed,  med  Graad  og  Natkulde 
og  Nød!  Børn  græd  inde  fra  Baggaardene  —  det  var 
for  Brød  vidste  han  vel;  fulde  Mænd  ravede  om 
Hjørnerne,  og  fra  Bagstuer  og  Gaarde  lød  der  Kvinde- 
skrig. Aa  dette  var  jo  Helvede!  Gudskelov  at  Sejren 
var  nær. 

Et  Sted  hørte  han  tydelige  Stemmer:  Børn  der 
græd,  og  en  Kvinde  som  gik  frem  og  tilbage  over 
Gulvet,  tyssende  paa  dem  og  vissende  en  lille  — 
som  hun  vel  havde  paa  Armen.  Lyden  var  saa  klar, 

han  saå  op,  der  var  ingen  Vinduer  i  Lejligheden. 
„De  skal  nok  drives  ud  med  Gennemtræk,"  tænkte 
han  harmfuld  og  sprang  op  ad  Trappen;  han  var 
vant  til  at  tage  Affære  for  de  Ulykkelige. 

Inde  i  Lejligheden  gik  en  Kvinde  med  en  lille  paa 
Armen,  Skæret  fra  Byen  belyste  hende  halvt;  Skør- 
tet havde  hun  slaaet  over  Hovedet  for  at  dække 
Barnet  ogsaa,  hun  var  nøgen  forneden.  Der  var  ikke 
Spor  af  Bohave,  Børnene  laa  i  en  Krog  med  Resten 
af  hendes  Tøj  over  sig. 

„Værten  har  taget  Døre  og  Vinduer  væk;  han 
vilde  have  os  paa  Gaden,  men  vi  gaar  ikke  —  for 
hvor  skal  vi  hen?  Saa  la'r  han  Trækken  fordrive 
os  —  lige  som  Væggetøj!  Min  Mand  har  de  jaget 
til  Døde—" 

Pludselig  genkendte  hun  Pelle.  „Aa  det  er  dig, 
din  forbandede  Djævel!"  skreg  hun.  „Det  var  jo  dig 
selv,  der  begyndte  at  jage  ham!  Husker  du  han  drak 
af  Flasken?  —  før  havde  han  altid  holdt  sig  pæn. 
Du  saå  jo  ogsaa  at  vi  blev  smidt  ud  af  St.  Hansgade 
—  Beboerne  fortrængte  os  —  gjorde  du  ikke?  Aa 
I  Bødler!  overalt  har  I  forfulgt  ham  og  jaget  ham 
som  et  Dyr,  stiklet  til  ham  og  pint  ham!  Gik  han 
ned  i  en  Beværtning,  saa  rejste  straks  de  andre  sig, 
og  Værten  maatte  be'  ham  forsvinde.  Men  han  var 
mere  ærekær  end  jer  var  han.  —  Jeg  er  en  pest- 
befængt!—  sa'e  han,  og  en  Morgen  havde  han  hængt 
sig.  —  Aa  hvis  jeg  kunde  be'  Vorherre  om  at  ramme 
dig  igen!"  Hun  havde  ingen  Taarer,  hendes  Stemme 
var  tør  og  hæs. 

„Det  behøver  du  ikke,"  sagde  Pelle  bittert  —  „han 
har  ramt  mig!  Men  din  Mand  har  jeg  intet  ondt  vil- 
let; de  to  Gange  jeg  traf  ham,  vilde  jeg  hjælpe  ham. 
Det  er  jo  for  alles  bedste  vi  maa  lide  —  og  mit  eget 
er  ogsaa  gaaet  i  Stykker."  Han  brast  pludselig  i  en 
lindrende  Graad. 

„Det  skulde  de  se  —  Arbejderne,  at  Pelle  græ- 
der, saa  raabte  de  nok  ikke  Hurra  for  ham!"  ud- 
brød hun  harsk. 

Jeg  ejer  ti  Kroner,  vil  du  have  dem?"  sagde 
Pelle  og  rakte  hende  Sedlen. 

Hun  tog  den  nølende.  „Dem  skal  du  vel  bruge 
til  Kone  og  Børn  —  det  er  jo  din  Understøttelse." 

Jeg  har  ingen  Kone  og  Børn  mere.  Tag  dem 
kun!" 

„Herregud,  saa  er  det  gaaet  i  Stykker  for  dig  og- 
saa!  Kunde  Pelle  ikke  engang  holde  til  det.  Ja  ja! 
det  er  jo  rimeligt,  at  den  der  saar  ogsaa  høster!" 

Pelle  gik  sin  Vej  uden  at  svare.  Denne  Kvindes 
uretfærdige  Dom  bedrøvede  ham  mere,  end  Bifaldet 
fra  Tusenderne  havde  glædet  ham;  men  den  vakte 
ham  ogsaa  til  stærk  Protest.  Dér  hvor  hun  slog, 
kunde  han  ikke  rammes;  han  havde  ikke  plejet  sit 
eget  smaa,  men  ærligt  og  redeligt  tjent  det  store  og 
ført  det  til  Sejr.  De  faldne  og  saarede  havde  ingen 
Ret  til  at  anklage  ham.  Han  havde  tabt  mere  end 
nogen  anden  —  alt  havde  han  tabt! 

Fuld  af  Sorg  i  Sindet  men  forunderlig  rolig  gik 
han  hen  paa  Nørrebrogade  og  lejede  sig  ind  i  et 
billigt  Logihus. 


XXXV 

Arbejdernes  sidste  Forholdsregel  satte  Byen  i 
voldsomt  Oprør.  De  fik  med  ét  Slag  hele  Offenlig- 
heden  imod  sig,  Pressen  rasede  og  udstødte  Trusler. 
Selv  den  frisindede  Presse  gjorde  gældende  at  Ar- 
bejderne havde  overtraadt  Humanitetens  Love.  Men 
Arbejderen  gjorde  koldblodigt  opmærksom  paa,  at 
det  galdt  Liv  eller  Død  for  Underklasserne.  De  var 
klar  til  at  gaa  til  det  yderste;  endnu  var  der  Vand 
og  Gas  at  lukke  for  —  Samfærdselsmidler  og  Hoved- 
stadens Forsyning  med  Fødevarer. 

Saa  vendte  Trykket  sig  mod  Arbejdsgiverne  —  ét 
Sted  maatte  man  skaffe  Luft.  Hvad  var  det  i  Grun- 
den, de  kæmpede  for?  —  et  slet  og  ret  Magtspørgs- 
maal!    De  vilde  være  eneraadende  og  have  Haand- 

og  Halsret  over  deres  Arbejdere.  Finansmændene 
som  stod  bag  de  store  Virksomheder  var  ogsaa  kede 
af  det  nu.  Det  blev  efterhaanden  en  dyr  Historie; 
og  Fordelen  ved  at  slaa  Arbejdernes  Sammenhold  i 
Stykker  blev  ikke  stor,  naar  Industrien  ødelagdes 
med  det  samme. 

Pelle  saå  hvor  Gærningen  groede,  mens  han  gik 
i  Smaagaderne  og  forskede  efter  Far  Lasse.  Nu  ende- 
lig fuldbyrdede  Tingen  sig  selv  og  han  kunde  hvile. 
Der  var  løftet  en  umaadelig  Byrde  af  hans  Skuldre; 
og  nu  vilde  han  have  Lov  at  redde  Stumperne  af 
sit  eget  —  og  endelig  engang  være  noget  for  den, 
der  altid  havde  ofret  sig  for  ham.  Nu  skulde  Lasse 
og  han  leje  sig  en  Bolig  sammen  og  leve  det  gamle 
Samliv  op;  han  glædede  sig  til  det.  Far  Lasses  Sind 
var  dog  det  eneste,  der  aldrig  kunde  gaa  i  Stykker 
mod  hans,  men  holdt  gennem  alt;  det  var  som  en 
Moders  Kærlighed. 

Lasse  holdt  ikke  til  længer  i  sin  Rede  inde  bag 
ved  Bagergade.  Den  gamle  Kvinde  han  levede  sam- 
men med  var  død  for  kort  Tid  siden,  og  saa  var 
han  forsvundet. 

Pelle  spurgte  sig  frem,  og  kendt  som  han  var 
blandt  de  Fattige,  havde  han  ikke  vanskeligt  ved  at 
følge  den  gamles  Spor,  der  efterhaanden  viste  til- 
bage mod  Kristianshavn.  Under  sin  Forsken  traf 
han  paa  megen  Elendighed,  som  sinkede  ham.  Nu 
Kampen  arbejdede  sig  selv  ud,  sprang  Nøden  lige  i 
Øjnene  paa  ham,  og  gammel  Medlidenhed  vældede 
stærkt  op  i  ham.  Han  raadede  Bod  hvor  han  kunde, 
stampede  Udveje  op  af  Jorden  med  sin  sædvanlige 
Energi. 

I  selve  Arken  havde  Lasse  ikke  været,  men  en 
og  anden  havde  set  ham  paa  Gaden  i  en  snavs  For- 
fatning; hvor  han  holdt  til  vidste  de  ikke.  „Har  du 
søgt  ovre  i  Handelshusets  Kældere?"  spurgte  den 
gamle  Vægter  —  „dér  holder  mange  til  i  disse  sløje 
Tider.  Hver  Morgen  Kl.  seks  laaser  jeg  Kælderen 
op,  og  saa  raaber  jeg  derned  og  varskoer  dem,  for 
at  de  ikke  skal  blive  nappede.    Naar  jeg  saa  er  vel 

borte,  kommer  de  luskende  op.  Jeg  synes,  jeg  har 
hørt  noget  om  en  gammel  Mand  som  skulde  ligge 
dernede;  men  vis  paa  det  er  jeg  ikke,  for  jeg  har 
jo  Vat  i  Ørerne.  Det  er  én  nødt  til  i  min  Profes- 
sion —  for  ikke  at  høre  og  se  for  meget!"  Han 
fulgte  med  Pelle  derover. 

Handelshuset,  som  i  det  attende  Aarhundrede  havde 
været  Palæ  for  en  af  de  store  kristianshavnske  Han- 
delsslægter,  var  nu  Pakhus;  det  vendte  ud  til  en  af 
Kanalerne.  De  dybe  Kældere,  der  gik  helt  ned  under 
Kanalens  Vandspejl,  laa  nu  ubenyttet  hen.  Der  var 
bælgmørkt  og  ufremkommeligt  nede,  Luften  lagde 
sig  ædende  paa  Stemmen.  De  lyste  sig  frem  mellem 
Pillerne,  her  og  der  var  der  et  forladt  Natteleje  af 
Halm.  „Her  er  ingen,"  sagde  Vægteren.  Pelle  kaldte 
og  hørte  en  svag  Kremten;  dybest  inde  —  i  et  af 
Murhullerne  laa  Lassefar  paa  en  Madras.  „Ja  her 
ligger  jeg  og  venter  paa  Døden,"  hviskede  han.  „Nu 
er  der  ikke  langt  igen;  Rotterne  har  begyndt  at  snuse 
til  mig."  Den  raa  Luft  havde  taget  hans  Stemme. 

Han  var  i  det  hele  i  en  ynkelig  Forfatning,  men 
Synet  af  Pelle  livede  ham  saa  meget  op,  at  han 
kunde  støtte  paa  Benene.  De  fik  ham  over  til  Ar- 
ken, den  gamle  Vægter  afstod  sin  Stue  og  kom  selv 
op  til  Enkemadam  Johnsen.  Da  han  sov  om  Dagen 
og  var  paa  Færde  om  Natten,  lod  det  sig  indrette 
skønt  hun  kun  havde  én  Seng. 

Da  Lasse  var  kommet  i  den  varme  Seng,  laa  han 
og  rystede;  helt  klarhovedet  var  han  ikke.  Pelle  gik 
og  varmede  01  —  den  gamle  skulde  have  en  Svede- 
kur; ind  imellem  satte  han  sig  ved  Sengen  og  saå 
bekymret  paa  Faderen.  Lasse  laa  og  smaahakkede 
med  lukkede  Øjne;  nu  og  da  forsøgte  han  at  tale 
men  kunde  ikke. 

Den  varme  Drik  hjalp  lidt  paa  ham,  han  fik  Blod 
ud  i  de  døde  iskolde  Hænder,  og  Stemmen  brød 
igennem. 

„Tror  du  vi  gaar  en  stræng  Vinter  i  Møde?  spurgte 
han  pludselig  og  vendte  sig  om  paa  Siden. 

„Vi  gaar  mod  Sommeren  nu,  lille  Far,"  svarede 
Pelle.    „Men  du  maa  ikke  ligge  med  Ryggen  bar." 

Jeg  fryser  saa  slemt  —  næsten  som  jeg  frøs  i 
Vinters;  jeg  vilde  nødig  tage  den  Tørn  om  igen. 
Kulden  griber  saa  ondt  om  min  Rygrad  —  herre- 
gud for  de  Stakler  som  er  paa  Søen!" 

„Vær  du  rolig  for  dem  og  se  at  bliv  rask  —  det 
er  Solskin  i  Dag  og  fint  Vejr  paa  Havet." 

„Saa  slip  lidt  af  Solskinnet  herind  da,"  sagde  Lasse 
irriteret. 

„Der  er  en  stor  Brandmur  foran  Vinduet,  Far!" 
sagde  Pelle  og  bøjede  sig  ned  over  ham. 

„Naa,  ja  ja!  jeg  klarer  mig  jo  nok,  den  Tid  jeg 
har  til  Rest!  Og  Vægteren  kan  det  være  det  sam- 
me; han  vaager  i  Natten  og  ser  ingen  Sol  alligevel. 
Det  er  et  underligt  Levebrød!  Men  godt  er  det  jo, 
at  nogen  vaager  over  os  mens  vi  sover."  Lasse  laa 
og  vrikkede  utaalmodigt  med  Hovedet. 

Ja  ellers  kom  de  nok  i  Nattens  Mørke  og  røvede 
vore  Penge,"  sagde  Pelle  spøgende. 

Ja  saa  gu!"  Lasse  prøvede  at  le.  „Hvordan  staar 
det  sig  nu  med  dit  Forehavende,  Pøjke?" 

„Forhandlingerne  er  i  Gang;  i  Gaar  holdtes  det 
første  Møde." 

Lasse  lo  saa  det  kogte  i  hans  Hals.  „Saa  har  de 
Fine  ikke  kunnet  taale  Mosten  længer!  Jo  jo,  jeg 
vidste  Besked,  om  end  jeg  laa  syg  dernede  i  Mør- 
ket. Om  Natten  naar  de  andre  kom  luskende,  for- 
talte de  mig  om  det;  saa  fik  vi  os  en  god  Latter 
over  dit  Paafund.  —  Og  skulde  du  ikke  være  med 
til  de  Forhandlinger?" 

„Nej  jeg  sagde  det  fra  mig  —  jeg  er  ikke  lysten 
efter  at  sidde  og  trække  til  mig  i  den  ene  Ende  af 
en  Paragraf!  Nu  vil  jeg  være  hos  dig,  og  saa  skal 
vi  have  det  godt  vi  to." 

Jeg  er  bange,  det  bliver  stakket  Glæde  vi  faar  af 
hinanden,  Pøjke!" 

„Du  er  jo  saa  kvik  nu  igen.  I  Morgen  skal  du 
se  — " 

Ja  —  nej!  Døden  bedrager  ikke.  Jeg  har  ikke 
kunnet  døje  den  Kælder." 

„Hvorfor  gjorde  du  ogsaa  det,  Far?  Du  vidste  jo 
din  Plads  stod  og  ventede  dig  derhjemme." 

Ja  du  faar  tilgive  mig  min  Egenraadighed,  Pelle. 
Men  hjælpe  dig  i  Kampen  var  jeg  for  gammel  til, 
saa  tænkte  jeg:  Du  skal  i  al  Fald  ikke  ligge  ham  til 
Byrde,  saalænge  dét  staar  paa!  Paa  den  Maade  har 
jeg  ogsaa  ydet  mit.  —  Og  du  tror  der  kommer  noget 
ud  af  det?" 

,Ja  nu  sejrer  vi  —  og  saa  begynder  den  ny  Tid 
for  Fattigmand!" 

„Ak  ja,  det  vakre  faar  jeg  ingen  Del  i.  Dette  her 
har  været  som  at  tjene  hos  den  lede  Trold,  hvor 
der  over  Døren  stod:  I  Dag  arbejde,  i  Morgen  æde! 
Og  i  Morgen  kom  aldrig.  Hvad  godt  der  er  veder- 
faredes mig,  har  jeg  faaet  af  mine  egne;  den  ene 
Fattigfugl  piller  sig  jo  for  at  dække  den  anden.  Jeg 
faar  ikke  klage  heller;  onde  Dage  har  jeg  haft,  men 
der  er  vel  dem,  som  har  dem  værre  endnu.  Og 
Fruentimmerne  har  alle  Dage  været  gode  mod  mig. 
Bengta  var  et  Gnav  men  mente  ikke  noget  ondt 
med  det;  og  Karna  ofrede  Penge  og  Helsen  for 
min  Skyld.  Gud  ske  Tak,  hun  ikke  oplevede  at  de 
tog  Gaarden  fra  mig.  For  jeg  har  jo  været  Stor- 
bonde ogsaa,  det  havde  jeg  nær  glemt  for  al  min 
Usseldom.  Ja  og  gamle  Lise  —  Tiggelise  som  hun 
kaldtes  —  delte  jo  Brød  og  Seng  med  mig!  Hun 
døde  af  Sult,  saa  flot  hun  bar  sig  —  vil  du  tro  det? 
Spis!  sagde  hun  —  vi  har  Mad  nok!  Og  jeg  Djævel 
aad  den  sidste  Skorpe  og  vidste  af  ingenting.  Om 
Morgenen  laa  hun  død  og  kold  ved  min  Side;  der 
var  ikke  en  Pille  Kød  paa  hendes  Krop,  kun  Skin- 
det over  de  tørre  Knokler.  Men  en  Guds  Engel  var 
hun  ligefuldt!  Vi  lagde  den  Vise  sammen  hun  og 
jeg.  —  Ak  ja  Fattigfolk  æder  Brødet  fra  hinanden." 

Lasse  laa  en  Stund  og  mindedes,  saa  begyndte  han 
at  synge  —  med  Fagterne  fra  Gaardene.  Pelle  holdt 
paa   ham   og  søgte  at  tale  ham   til   Rette;  men  den 

gamle  troede,  han  havde  med  Gaardens  Unger  at 
gøre.  Da  han  kom  til  Verset  om  sin  Søn,  græd  han. 

„Græd  nu  ikke  Far,"  sagde  Pelle  opreven  og  læ- 
nede sin  tunge  Pande  ned  mod  den  gamles.  Jeg  er 
jo  hos  dig  igen!" 

Lasse  laa  lidt  og  klippede  med  Øjnene,  hans 
Haand  famlede  op  over  Sønnens  Hoved,  frem  og 
tilbage. 

Ja  det  er  du  jo  ogsaa,"  sagde  han  mat  —  „og 
jeg  som  mente  du  var  borte.  Ved  du  Pelle,  du  har 
været  mit  Livs  Lys  alle  Dage!  Dengang  du  kom  til 
Verden,  var  jeg  allerede  over  mit  bedste;  saa  kom 
du,  og  det  var  som  Solen  fødtes  paany.  Hvad  mon 
han  bringer  med  sig?  sagde  jeg  til  mig  selv  og  løftede 
paa  dig;  du  var  ikke  større  end  en  Trepægleflaske. 
Kanske  skal  han  fange  Lykken,  saa  der  falder  lidt 
af  til  dig  ogsaa!  Saadan  tænkte  jeg,  og  har  altid  troet 
—  nu  maa  jeg  give  det  op.  Men  din  Anseelse  har 
jeg  oplevet.  Rigmand  blev  du  ikke,  og  det  kan  være 
det  samme;  de  Fattige  har  gode  Ord  om  dig.  Du 
har  stridt  Striden  for  dem  uden  at  tage  noget  for  din 
egen  Mund!  Nu  forstaar  jeg  det,  og  mit  gamle 
Hjærte  glædes  over  at  du  er  min  Søn." 

Naar  Lasse  faldt  hen,  lagde  Pelle  sig  lidt  paa 
Sofaen.  Men  det  blev  ikke  til  megen  Hvile;  den 
gamle  sov  Fugleblund  og  slog  hvert  Øjeblik  Øjnene 
op.  Naar  han  ikke  havde  Sønnen  ved  Siden  af  Sen- 
gen, laa  han  og  kastede  sig  og  smaaklynkede  i  Halv- 
søvne. Midt  paa  Natten  lettede  han  Hovedet  og  holdt 
det  oppe  i  lyttende  Stilling.  Pelle  vaagnede. 

„Hvad  er  der  Far?"  spurgte  han  og  tumlede  paa 
Benene. 

„Aa  jeg  kan  høre  noget  drage  hen  —  langt  ude 
hvor  Havet  ender!  det  er  lige  som  Vandene  styrtede 
sig  i  Afgrunden.  —  Men  skulde  du  nu  ikke  gaa  hjem 
til  Ellen?  Jeg  klarer  mig  sagtens  i  Nat,  og  hun  sid- 
der kanske  og  ængstes  for,  hvor  du  bliver  af." 

Jeg  har  skikket  Bud  til  Ellen,  at  jeg  ikke  kom- 
mer hjem  i  Nat,"  svarede  Pelle. 

Den  gamle  laa  og  betragtede  Sønnen  med  et  pøn- 

sende  Udtryk,  „Er  du  nu  ogsaa  lykkelig?"  spurgte 
han,  „det  kommer  mig  for  at  der  er  noget  i  dit 
Ægteskab,  der  ikke  er  som  det  burde  være." 

„Jo  Far,  det  gaar  godt  nok!"  svarede  Pelle  med 
tyk  Stemme. 

Ja  ja,  gudskelov  for  det  da!  En  god  Kone  har 
du  ogsaa  faaet  dig  i  Ellen,  og  vakre  Børn  gav  hun 
dig  i  Gave  —  hvordan  har  Lille  Lasse  det?  Jeg 
vilde  gærne  se  ham,  inden  jeg  drager  hen  —  han 
er  dog  Lasse  han!" 

Jeg  skal  nok  hente  ham  i  Morgen  tidlig,"  sagde 
Pelle.  „Og  nu  skulde  Far  se  at  sove,  det  er  svarte 
Natten!" 

Lasse  vendte  sig  føjeligt  om  mod  Væggen.  Et  Øje- 
blik efter  drejede  han  forsigtigt  Hovedet,  for  at  se 
om  Pelle  sov.  Hans  Øjne  kunde  ikke  naa  tværs 
over  Stuen,  saa  prøvede  han  at  staa  ud  af  Sengen; 
han  faldt  stønnende  tilbage  igen. 

„Hvad  er  der,  Far?"  spurgte  Pelle  bekymret  og 
var  straks  henne  hos  ham. 

Jeg  vilde  bare  se  efter,  om  du  har  noget  over 
dig  i  denne  Kulde!  Men  mine  Lemmer  er  saa  dum- 
me," sagde  den  gamle  skamfuld. 

Ud  paa  Morgenstunden  faldt  han  i  en  rolig  Søvn, 
og  Pelle  fik  Madam  Johnsen  til  at  sidde  hos  ham, 
mens  han  gik  hjem  efter  Lille  Lasse.  Det  var  ikke 
nogen  let  Gang,  men  den  gamles  sidste  Vilje  maatte 
opfyldes.  Og  han  vidste,  at  Ellen  ikke  leverede  Bar- 
net i  fremmede  Hænder. 

Det  lysnede  i  Ellens  forstenede  Ansigt,  da  han 
kom;  hun  havde  et  Glædesudbrud  paa  Læberne, 
men  hans  Udtryk  dræbte  det.  „Min  Far  ligger  for 
Døden,"  sagde  han  mørkt  —  „han  vilde  gærne  se 
Drengen."  Hun  nikkede  og  gav  sig  stille  til  at  lave 
Lille  Lasse  til;  Pelle  stod  ved  Vinduet  og  saa  ud 
saalænge. 

Han  var  underlig  til  Sinds  ved  at  være  her  igen; 
det  lille  Hjems  Minder  vældede  op  i  ham  og  gjorde 
ham  svag.  Søster  maatte  han  dog  se!  Ellen  førte 
ham  tavs  ind  i  Sovekamret;   den  lille  laa  og  sov  i 

sin  Vugge,  der  var  en  forunderlig  tryg  Ro  over  hen- 
des brede  Hoved.  Herinde  kom  Ellen  ham  lige  som 
nærmere,  han  følte  hendes  stærke  Øjne  paa  sig. 
Han  tog  sig  haardt  i  det  og  gik  ind  i  Stuen  —  her 
var  ikke  noget  for  ham  længer,  i  dette  Hjem  var 
han  en  fremmed!  En  Tanke  spøgede  i  ham  —  mon 
hun  fortsatte  med  det?  Skønt  hun  ikke  kom  ham 
ved,  blev  Spørgsmaalet  ved  at  staa;  han  saå  sig  om 
efter  Tegn  i  en  eller  anden  Retning.  Her  var  fattigt, 
alt  det  overflødige  var  vandret  bort.  Men  en  Naadle- 
maskine  var  kommet  til,  og  der  laa  noget  Arbejde 
paa  den.  Skruebrækker!  tænkte  Pelle  helt  mekanisk. 
Men  ikke  som  nogen  Dom  —  for  første  Gang  var 
han  glad  ved  at  konstatere  Skruebrækkeri.  Hun 
havde  altsaa  lagt  sig  efter  at  naadle  —  og  slidsom 
saa  hun  ud.  Det  gjorde  helt  godt  i  ham. 

„Nu  er  Drengen  færdig  til  at  gaa  med,"  sagde 
hun. 

Pelle  kastede  et  Afskedsblik  over  Stuen.  „Er  der 
ikke  noget  du  trænger  til?"  spurgte  han. 

„Tak,  jeg  klarer  mig  selv!"  svarede  hun  stolt. 

„Du  tog  ikke  imod  de  Penge  jeg  skikkede  dig  i 
Lørdags." 

Jeg  klarer  mig  selv  —  blot  jeg  maa  beholde 
Drengen.  Husk  du  engang  har  sagt,  han  altid  skulde 
faa  Lov  at  være  hos  mig." 

„Han  maa  have  en  Mor  som  kan  se  ham  frit  i 
Øjnene  —  husk  du  saa  det,  Ellen." 

„Det  behøver  du  ikke  minde  mig  om,"  svarede 
hun  bittert. 

Lasse  var  vaagen,  da  de  kom.  „Ej  det  er  dog  en 
rigtig  Karlsen,"  udbrød  han  —  „han  slægter  til  vor 
Side!  Vil  du  bare  se,  Pellepøjke!  han  har  de  samme 
Slugøren,  du  havde  som  Dreng.  Og  Koslik  har  han 
i  Panden  —  han  skal  nok  komme  godt  i  Vej  en- 
gang. Jeg  faar  kysse  hans  smaa  Hænder,  for  Hæn- 
derne er  vor  Velsignelse  —  det  eneste  gode  vi  fik. 
Det  paastaas,  at  Verden  holdes  oppe  i  Fattigmands 
Hænder;   jeg  gad  vidst  om  det  passer.   Tro  om  det 

ny  skulde  komme  allerede  i  denne  Omgang,  for 
saa  er  det  Jammerskade  jeg  ikke  faar  det  med!" 

„Du  kan  godt  faa  det  med  Far,"  sagde  Pelle  som 
havde  købt  Arbejderen  paa  Turen  og  stod  og  kiggede 
ivrigt  i  den.  „Der  forhandles  paa  Kraft,  og  en  af 
Dagene  er  Kampen  forbi.  Saa  skal  vi  have  det  godt 
sammen  vi  to." 

„Nej  jeg  opnaar  det  ikke!  det  er  Døden  der  har 
fat  i  mig,  jeg  kan  mærke  han  er  i  Gang  med  at 
pille  mig  adskilt.  Men  hvis  der  er  noget  bagved, 
kunde  det  være  skønt  at  sidde  deroppe  og  se  Lyk- 
ken fuldkommes  paa  jer.  Du  har  vandret  den  trange 
Vej  Pelle  —  Lasse  er  ikke  dum!  Men  kanske  faar 
du  en  anset  Post  til  Vederlag,  naar  I  nu  selv  tager 
Styret.  Saa  faar  du  huske,  ikke  at  glemme  de  Fat- 
tige." 

„Der  er  noget  frem  endnu,  Far!  Og  til  den  Tid 
er  der  ingen  Fattige." 

„Du  siger  det  saa  vist,  men  Fattigdommen  er  nok 
ikke  saadan  at  faa  Has  paa  —  den  har  ædt  sig  for 
langt  ind!  Lille  Lasse  kan  godt  træffe  til  at  blive 
voksen  Mand,  inden  det  sker.  Men  nu  skulde  du  tage 
Drengen  væk,  han  har  ikke  godt  af  at  se  Alder- 
dommen dø.  Han  ser  saa  bleg  ud,  mon  han  faar 
nogen  Sol?" 

„Solen  den  har  de  Store  laant  —  og  de  har  glemt 
at  bringe  den  igen,"  svarede  Pelle  bittert. 

Lasse  laa  og  trak  Panden  i  Vejret  som  anstrængte 
han  sig  med  noget.  „Ja  ja!  Der  skal  gode  Øjne  til 
at  se  frem,  og  mine  vil  ikke  mere.  Men  nu  skulde 
du  gaa  og  tage  Drengen  med  dig.  Du  har  dit  at 
passe  som  ikke  maa  forsømmes,  og  Døden  kan  du 
alligevel  ikke  overliste,  saa  klog  du  ogsaa  er."  Han 
lagde  sin  visne  Haand  paa  Lille  Lasses  Hoved  og 
vendte  sig  ind  mod  Væggen. 

Pelle  lod  Madam  Johnsen  følge  Drengen  ud  paa 
Nørrebro  og  blev  selv  hos  den  gamle.  Deres  Veje 
havde  løbet  saa  lidt  sammen  de  senere  Aar,  for  be- 
standig skiltes  de  nu  og  førte  langt  bort  fra  hinan- 
den, han  trængte  til  at  dvæle  i  Afskeden.  Mens  han 

gik  og  gjorde  Ild  paa,  varmede  Spise,  og  gjorde  det 
saa  godt  for  Lassefar  han  ævnede,  lyttede  han  til 
den  gamles  springende  Tale  og  lod  sig  føre  tilbage 
til  Barneaarenes  Tryghed.  Som  en  dyb  godlidende 
Verdensmumlen  havde  Lasses  enstonige  Tale  fyldt 
hans  Barndom;  og  da  han  drog  ud,  blev  den  blot 
til  de  manges  aldrig  forstummende  Besyv  over  Li- 
vets Kaar.  Nu  førtes  han  stille  Vejen  tilbage  fra 
Tusenderne  til  Far  Lasse  igen,  og  saå  hvor  stor  en 
Verden  den  godlidende  Gamling  havde  været  Bærer 
af.  Gammel  og  udslidt  havde  han  altid  været,  saa 
langt  Pelle  kunde  huske  tilbage.  Sliddet  tog  hurtig 
Fattigmands  Ungdom  og  gjorde  til  Gengæld  hans 
Alderdom  lang!  Men  netop  det  affældige  gav  ham  de 
overmenneskelige  Træk  —  Faderens!  Stort  havde 
han  baaret  Elendigheden,  uden  at  blive  ond  eller 
egenkærlig  eller  snæver;  altid  med  Sindet  fuldt  af 
Offertrang  og  Ømhed,  stærk  i  selve  sin  Afmagt!  Som 
Alkærligheden  selv  havde  han  omgivet  Pelles  hele 
Tilværelse  med  sit  varme  Hjærte  —  forfærdeligt 
vilde  det  blive,  naar  hans  godhjærtede  Besyv  ikke 
længer  klang  bag  om  alting. 

Hans  flygtende  Sjæl  kredsede  over  den  Bane  han 
havde  tilbagelagt,  i  større  og  større  Kredse  —  som 
Duerne  naar  de  fløj  bort.  Hvergang  han  havde  sam- 
let lidt  Kræfter,  tog  han  sit  Liv  op  paa  ny:  „Noget 
har  der  jo  altid  været  at  glædes  ved  forstaas,  men  i 
mangt  og  meget  har  det  været  en  ørkesløs  Strid. 
Dengang  jeg  ikke  vidste  om  bedre,  gik  det  meget 
godt  an;  men  fra  den  Stund  du  blev  født,  satte  mit 
aldrende  Sind  sig  op  imod  Tilstanden,  og  jeg  fik  in- 
gen Fred.  Der  var  som  et  Varsel  ved  dig,  og  altid 
siden  har  det  vandret  inde  i  mig;  min  Hu  har  væ- 
ret saa  hvileløs  som  selve  Jerusalems  Skomager.  Det 
var  som  noget  pludselig  havde  givet  mig  elendige 
Lus  Løfte  om  en  skøn  Tilværelse,  og  Mindet  blev 
ved  at  vandre  og  vandre.  Er  det  mon  efter  Paradi- 
set som  de  engang  jog  os  ud  af?  tænkte  jeg  tidt. 
Vil  du  tro  det,  jeg  Stymper  har  gaaet  og  drømt  stor- 
agtige  Drømme  om    en   skøn  og  sorgfri  Alderdom, 

hvor  min  Søn  med  Kone  og  Børn  kunde  komme 
og  se  til  mig  i  min  lune  Stue  og  jeg  kunde  beværte 
jer  lidt  net.  Jeg  gav  det  ikke  engang  op  nu  til  slut, 
men  gik  og  fantaserede  om  en  Skat  jeg  skulde  finde 
paa  Lossepladsen.  Ak,  jeg  vilde  saa  gærne,  der  skulde 
været  lidt  til  dig  efter  mig.  Det  er  saa  fattigt  lidt  jeg 
har  kunnet  være  for  dig." 

„Og  det  siger  du  som  har  været  baade  Fader  og 
Moder  for  mig!  Hele  min  Barndom  stod  du  vær- 
nende bag  alting;  naar  noget  gik  galt  for  mig  tænkte 
jeg  altid:  Far  Lasse  klarer  det  bare  han!  Og  siden 
jeg  voksede  til  —  alt  hvad  jeg  har  taget  i,  mærkede 
jeg,  at  det  var  dig  der  løftede.  Det  var  nok  gaaet 
maadeligt  med  det  hele,  om  ikke  du  havde  givet  mig 
saa  god  Arv!" 

„Nej  siger  du  det?"  udbrød  Lasse  stolt.  „Skulde 
jeg  virkelig  have  min  Andel  i  det,  I  har  ydet  Fat- 
tigmands Sag?  Ja  ja,  vakkert  høres  det  jo  i  al  Fald! 
Nej,  men  du  har  været  mit  Liv,  Pøjke;  og  svag 
Stakkel  som  jeg  var,  maatte  jeg  vel  undres  paa  mine 
Kræfter  i  dig!  Det  som  jeg  knap  havde  vovet  at 
tænke,  har  du  ført  magtfuldt  frem!  —  Og  nu  ligger 
jeg  her  og  har  ikke  engang  til  at  dø  for.  Du  maa 
love  mig,  at  du  ikke  tager  dig  noget  uoverkomme- 
ligt paa  for  min  Skyld  men  lader  Fattigvæsnet  om 
det.  Hidtil  har  jeg  holdt  mig  fri,  men  det  er  en  dum 
Stolthed  den;  Fattigmand  og  Fattigvæsen  hører  dog 
sammen.  Jeg  er  kommet  til  at  se  anderledes  paa 
meget  i  den  senere  Tid;  og  godt  er  det  jeg  dør 
for  ellers  kom  jeg  til  at  leve  med  Agten  men  uden 
Magten!  Hvis  det  var  i  min  Ungdoms  Kraft  de 
Tanker  var  kommet,  havde  jeg  kanske  forøvet  et 
eller  andet  haardt.  Jeg  skulde  ikke  haft  din  snilde 
Kløgt  til  at  læmpe  Æg  i  en  Humlesæk." 

Den  tredje  Dags  Morgen  var  Lasse  forandret;  det 
var  blot  ikke  til  at  sige,  hvori  Forandringen  bestod. 
Pelle  sad  ved  Sengen  og  læste  i  Dagens  Nummer 
af  Arbejderen,  da  han  opdagede  at  Lasse  laa  og  saa 
paa  ham.  „Er  der  noget  nyt?"  spurgte  han  svagt. 

„  Forhandlingerne  gaar  deres  Gang,"  svarede  Pelle  — 

„men  det  er  jo  svært  at  faa  et  Grundlag  lagt.  Det 
har  været  ved  at  rive  ud  flere  Gange." 

„Det  trækker  lidt  længe  ud  med  dem,"  sagde 
Lasse  mismodigt  —  „og  i  Dag  dør  jeg  Pelle!  Det 
stunder  saa  hvileløst  i  mig,  skønt  jeg  godt  vilde  slaa 
mig  lidt  til  Ro  endnu.  Det  er  mærkeligt  med  den 
Vandren  i  én,  for  at  naa  noget  andet  end  det  man 
har.  Som  liden  Pøjke  brugte  jeg  at  løbe  rundt  om 
et  Vandhul  derhjemme  i  Tommelilla;  jeg  løb  som  en 
Galning  og  mente,  at  naar  jeg  bare  klemte  paa 
kunde  jeg  naa  at  træde  mig  selv  i  Hælene.  Nu  har 
jeg  naaet  det,  for  nu  er  der  hele  Tiden  nogen  foran 
mig  saa  jeg  ikke  kan  komme  frem;  og  det  er  Gamle 
Lasse  —  han  gaar  mig  i  Vejen  du!  Jeg  synes,  jeg 
skulde  om  foran  ham;  men  kan  ikke  faa  mit  gamle 
Sind  fra  Verden  heller,  saa  forandret  den  er  blevet. 
Den  Aften  de  store  Herrer  besluttede  Lockouten, 
stod  jeg  udenfor  mellem  saa  meget  andet  Fattigfolk 
og  lyttede.  De  døbte  Beslutningen  i  Hurraraab  og 
Champagne,  og  da  var  det  mit  Syn  forskød  sig!  Der 
er  dog  underlige  Ting  til,  dernede  i  Pakhuskælderen 
laa  der  en  Murer,  som  havde  været  med  at  bygge 
Byens  fineste  Paladser;  han  havde  ikke  engang  Tag 
over  Hovedet." 

Der  var  kommet  et  skarpt  Drag  om  hans  Mund 
som  aldrig  havde  været  der  før.  Han  havde  Møje 
med  at  tale,  men  kunde  ikke  lade  være.  „Hvad  du 
end  gaar  ind  til,  saa  tro  aldrig  Præsterne,"  fortsatte 
han  da  han  havde  samlet  lidt  Kræfter.  „Det  har  væ- 
ret min  Skade  —  jeg  begyndte  for  sent  at  tænke 
over  Sagerne  selv.  Vi  maa  ikke  kny  —  siger  de  — 
for  det  hele  er  groet  naturligt  ud  af  hinanden  fra 
smaat  til  større  og  hænger  sammen  efter  Guds  Vilje. 
Efter  det  skulde  det  jo  være  vort  Utøj,  der  er  ble- 
vet til  de  fine  Folks  Fuldblodsheste;  og  jagu  om  det 
ikke  er  troligt  nok!  De  har  begyndt  med  at  suge 
Blodet  af  Elendigheden,  men  se  ogsaa  hvor  de  sprin- 
ger for  Kareten!  Ak  ja  —  hvordan  vil  det  ny  arte 
sig  du  tror?" 

„Det  vil  blive  godt  for  os  alle  Far!"  sagde  Pelle 

med  Sorg  i  Stemmen.  „Men  trist  vil  det  være  for 
mig  at  du  ikke  faar  Del  i  det.  Men  et  smukt  Hvile- 
sted skal  du  faa,  og  jeg  skal  sætte  dig  en  stor  Sten 
af  bornholmsk  Granit  med  en  vakker  Indskrift." 

„Du  kan  sætte:  I  Dag  arbejde,  i  Morgen  æde!" 
svarede  Lasse  beskt. 

Hele  Dagen  laa  han  hen  i  en  Døs.  Men  ved 
Mørkningen  løftede  han  Hovedet.  „Er  det  Englene 
jeg  hører  synge  mon?"  spurgte  han  hviskende, 
Stemmeklangen  var  vandret  bort. 

„Nej  det  er  Arbejderskernes  Smaabørn.  Ret  snart 
kommer  Mødrene  hjem  og  giver  dem  Bryst;  saa 
holder  det  op." 

Lasse  sukkede:  „Det  bliver  tynd  Die  det,  naar  de 
skal  gaa  paa  Arbejde  hele  Dagen.  Det  siges,  at  Stor- 
folk drikker  Vin  til  tolv — femten  Kroner  Flasken; 
det  høres  jo  som  tog  de  Smaabørnenes  Mælk  og 
satte  den  om  i  kostbar  Spiritus." 

Han  laa  og  hviskede,  Pelle  maatte  bøje  Hovedet 
ned  til  hans  Mund:  „Haand  i  Haand  har  vi  vandret 
Pøjke,  og  dog  gik  vi  hver  sin  Vej.  Du  gik  mod 
Ungdommen,  og  Lasse  —  —  men  Glæde  har  du 
givet  mig." 

Saa  sluktes  den  kærlige  Flamme,  der  altid  havde 
brændt  lige  klart  og  roligt  for  ham  under  alle  Om- 
skiftelser! Det  var  som  et  Forsyn  tog  sin  Tanke 
bort  fra  ham;  Tilværelsen  brast  og  sank  bort  i  Rum- 
met, og  han  sad  ene  tilbage  paa  en  Træstol.  Hele 
Natten  sad  han  ubevægelig  ved  Liget  og  stirrede  ud 
i  det  ufattelige  med  tomme  Øjne,  mens  Tankerne 
hviskede  nænsomt  til  den  døde  om  alt  hvad  han 
havde  været.  Han  rørte  sig  ikke  men  sad  selv  som 
en  død,  til  Madam  Johnsen  kom  om  Morgenen  for 
at  høre  hvordan  det  gik. 

Saa  vaagnede  han  og  gik  ud  for  at  ordne  det 
nødvendige. 

XXXVI 

Lørdag  Middag  rygtedes  det  at  Fredsslutningen  en- 
delig var  undertegnet,  den  store  Arbejdsstansning  var 
forbi.  Med  utrolig  Hast  bredte  Rygtet  sig  ud  over 
Hovedstaden,  det  trængte  ind  overalt.  „Har  De  hørt 
det,  har  De  hørt  det?  Nu  er  der  sluttet  Fred!"  De 
Fattige  fik  saa  mange  Ærender  til  hinanden;  de  op- 
gav at  ligge  sammenrullede  og  kom  frem  i  Dagen 
—  der  var  Lys  i  de  tynde  Ansigter.  Konerne  fik 
Kurven  frem  og  Ungerne  sendt  af  Sted  for  at  gøre 
lidt  Indkøb  til  om  Søndagen  —  nu  rnaatte  Urte- 
kræmmeren vel  give  lidt  Kredit!  Man  lo  og  brasede 
op  og  tog  Forskud  paa  Lykken.  Sommeren  var  alle- 
rede inde,  der  laa  Arbejde  og  ventede  i  uhyre  Dyn- 
ger —  og  nu  skulde  der  tages  fat  for  Alvor!  Fra 
Køkkendør  til  Køkkendør  raabte  de  Nyheden,  smed 
alt  hvad  de  havde  fat  i,  og  rendte  videre  med  den. 
Det  faldt  ingen  ind  at  stanse  og  tvivle;  de  vilde  saa 
gærne  have  Lov  at  tro  paa  det. 

Og  hen  paa  Eftermiddagen  kom  der  Løbesedler 
fra  Arbejderen  og  bekræftede  Rygtet;  jo  denne  Gang 
var  det  endelig  sandt.  Og  en  Sejr  var  det  tilmed: 
Foreningsretten  var  haandhævet,  og  Kapitalen  havde 
faaet  Respekt  for  Arbejderne  som  en  Faktor,  man 
ikke  længer  kunde  komme  udenom!  For  Resten  var 
status  quo  bevaret. 

„Tænk,  og  de  har  tilmed  faaet  Respekt  for  os  — 
og  Status  Kvo  har  de  inte  kunnet  gøre  noget!"  Saa 
lo  de  over  hele  Ansigtet  af  Glæde  over  at  han  og- 
saa  var  bevaret,  skønt  ingen  af  dem  kendte  ham. 

Mændene  var  paa  Gaden.  De  drog  i  Flokke  hver 
til  sin  Organisation  for  at  fange  Parolen  og  faa  Sej- 
rens Enkeltheder  slaaet  fast.  Det  kunde  knap  ses 
paa  dem  at  Sejren  var  vundet;  de  var  kommet  tungt 
ind  i  det  og  havde  tungt  ved  at  ryste  det  af  sig 
igen. 

I  Gaarde  og  paa  Trappegange  var  der  lys  Kvid- 
der. Arbejdet  skulde  i  Gang  igen  —  det  dejlige  vel- 
signede Arbejde   som   gav   Mad   og   Drikke   og   lidt 

Klæ'r  paa  Kroppen.  Ja  og  Husfred!  Nu  skulde  man 
ikke  længer  bides  over  en  tom  Krybbe;  nu  kunde 
man  igen  slaas  med  lidt  —  og  række  det  og  strække 
det,  og  faa  det  til  at  slaa  til  med  Bryderi  og  Taarer. 
Fatter  fik  ha'e  et  Stykke  med  pænt  Paalæg  nu  til 
Aften,  og  kanske  man  allerede  i  Morgen  tog  ud  med 
Madkurven!  —  Ja  ja,  i  al  Fald  saa  snart  man  fik 
Stadsen  løst  hjem!  For  luftes  lidt  skulde  den  jo,  in- 
den Vinteren  igen  kom  og  satte  den  ud.  —  De  var 
saa  henrykte  over  selve  Freden,  at  de  slet  ikke  hu- 
skede at  kræve  noget  nyt  af  den  i  Øjeblikket. 

Pelle  havde  taget  Del  i  de  afsluttende  Forhand- 
linger; efter  at  Far  Lasse  var  begravet,  var  han  igen 
sig  selv.  Hen  ad  Aften  drev  han  omkring  i  Byens 
Fattigkvarterer  og  glædede  sig  over  Stemningen;  alt- 
for stærkt  havde  han  oplevet  de  Fattiges  bitre  Kamp, 
han  trængte  til  at  opleve  deres  Glæde  ogsaa.  Fra 
Nørrebro  gik  han  langs  Søerne  over  til  Vesterbro, 
overalt  var  der  Masser  af  Mennesker  paa  Færde.  I 
Vesterbros  Sidegader  var  Familierne  rykket  ud  af 
Lejlighederne  og  havde  slaaet  sig  ned  paa  Trapper 
og  Fortove;  de  sad  barhodede  i  Skumringen,  pas- 
siarede, røg  og  nød  et  eller  andet.  Det  var  den  før- 
ste lune  Aften,  Himlen  havde  en  dyb  blaa  Tone,  og 
fra  Gadens  Bund  steg  Mørket  purpurmættet  op.  Der 
var  noget  løssluppent  over  dem  alle;  Glæden  førte 
deres  Bevægelser  ud  over  de  daglige  snævre  Græn- 
ser, og  fik  dem  til  at  rave  og  tale  op  i  let  Beru- 
selse. 

Nu  kunde  de  komme  frem  igen,  alle  de  Familier 
som  havde  holdt  sig  skjult  under  Nøden;  Pjalterne 
var  de  samme,  men  nu  gjorde  det  ikke  noget.  De 
lyste  af  Stolthed  over  at  have  bestaaet  Kampen  uden 
at  ty  til  nogen;  hvad  de  havde  haft  at  slaas  med  i 
Mørket  var  glemt. 

Pelle  var  kommet  ned  paa  det  aabne  Terræn  ved 

Gasværkshavnen,  han  vilde  over  og  se  til  sine  gamle 

Venner  i  Arken.  Derovre  laa  den  og  ragede  op  som 

en  glødende  Masse  mod  den  dybe  østlige  Nathimmel 

Rødmen  fra  Solnedgangen  faldt  i  den.  Over  Kra- 

teret  øverst  oppe  rugede  Dunstkredsen  som  en  Af- 
skygning mod  Nathimlen.  Han  stirrede  paa  denne 
Stribe  idet  han  gik;  det  var  den  tykke  Udaanding 
fra  alle  Væsnerne  dernede  i  Massens  Indre,  Osen 
fra  usunde  Stoffer  og  slet  Forbrænding.  Nu  maatte 
Sejren  blandt  andet  bruges  til  at  faa  ryddet  ordenlig 
op  i  Armodens  Huler.  Der  foresvævede  ham  en 
Drøm  om  smaa  venlige  Arbejderboliger,  hver  i  sin 
lille  Have  med  revne  Gange.  Det  var  noget  at  kom- 
me hjem  til,  naar  man  var  træt  af  Dagens  Slid! 

Det  forekom  ham,  at  Røgflagen  deroppe  blev  tyk- 
kere og  tykkere.  Var  det  det  hans  Tanker  syslede 
med,  der  fik  Øjnene  til  at  overdrive?  Han  stod  stille 
og  stirrede  —  saa  satte  han  i  Løb.  Et  rødt  Skær 
slog  op  under  Dunstlaget,  befamlede  det  et  Øjeblik 
og  forsvandt;  en  ny  Røgmasse  rullede  sig  ud  og  blev 
hængende  tungt  deroppe. 

Pelle  styrtede  af  Sted,  ned  over  Oplagspladserne 
og  ud  ad  Langebro.  Han  kendte  Arkens  forfærdelige 
Masse  altfor  vel;  der  var  ikke  anden  Indgang  til  det 
hele  end  Tøndegangen!  Og  Træværket  som  var  den 
eneste  Adgang  til  de  øvre  Etager!  —  og  de  lange 
Gange!  Mens  han  løb,  saå  han  det  hele  klart,  og 
Hjærnen  arbejdede  paa  Udveje.  Brandvæsnet  var 
naturligvis  straks  alarmeret;  men  der  gik  Tid  inden 
det  naaede  frem,  og  her  drejede  alting  sig  om  Mi- 
nutter! Hvis  Træværket  faldt  ned  og  spærrede 
Tøndegangen,  var  alle  Beboerne  fortabte;  og  Arken 
ejede  io  ikke  engang  en  Stige! 

Uden  for  Arken  stod  en  raadvild  Menneskehob 
og  raabte  i  Munden  paa  hinanden.  „Dér  kommer 
Pelle!"  sagde  én.  De  blev  straks  tavse  og  vendte 
Ansigterne  mod  ham.  „Hent  Børnehusets  Brandstige," 
sagde  han  i  Forbifarten  til  et  Par  Mænd  og  løb  ind 
gennem  Tøndegangen. 

Fra  de  lange  Gange  i  Stueetagen  kom  Beboerne 
styrtende  ud  med  deres  Smaabørn  i  Favnen;  nogle 
slæbte  paa  værdiløse  Stumper  —  det  første  det  bed- 
ste de  havde  faaet  fat  i.  Alt  hvad  der  var  til  Rest 
af  Træværket  efter  den  store  Vinters  Hærgen,  stod 

i  lys  Lue;  Pelle  prøvede  at  løbe  op  ad  de  bræn- 
dende Trapper  men  traadte  igennem.  Beboerne  hang 
halv  ud  af  Vinduerne  og  stirrede  ned  med  vanvittige 
Øjne;  hvert  Øjeblik  rendte  de  ud  paa  Platformene 
for  at  slippe  ned,  men  flygtede  skrigende  ind  igen. 

I  Vinduet  paa  tredje  stod  Enkemadam  Johnsen  og 
klagede  med  sit  Barnebarn  og  Fabrikspigens  lille 
Povl  i  Favnen.  Hannes  lille  Pige  stirrede  tavs  ud, 
med  Moderens  dybe  forundrede  Øjne.  „Vær  ikke 
bange,"  raabte  Pelle  op  til  den  gamle  — ■  „nu  kom- 
mer vi  og  hjælper  jer!"  Da  den  lille  Povl  saå  Pelle, 
sled  han  sig  fra  Madam  Johnsen  og  løb  ud  i  Bisla- 
get. Han  sprang  lige  ned,  laa  et  Øjeblik  og  rodede 
forstyrret  i  Stenbroen  og  løb  saa  som  en  Ild  forbi 
Pelle  ud  paa  Gaden. 

Pelle  sendte  nogle  af  Mændene  ind  paa  de  lange 
Gange  for  at  se,  om  alle  var  sluppet  ud.  „Slaa  de 
laasede  Døre  ind,"  sagde  han  —  „det  kan  være  der 
er  Smaabørn  eller  Syge  derinde."  Beboerne  fra  før- 
ste og  anden  Sal  havde  reddet  sig,  inden  Ilden  endnu 
fik  rigtig  fat  i  Træværket. 

Han  løb  selv  ad  Hovedtrappen  op  under  Taget 
for  at  komme  Bagbygningens  Beboere  til  Hjælp 
over  Lofterne.  Men  deroppe  mødte  han  Beboerne 
fra  den  lange  Taggang.  „Du  kan  ikke  komme  frem," 
sagde  den  gamle  Kludesamler  —  „hele  Pipmandens 
Kvist  brænder.  Og  heroppe  hos  os  er  der  ikke  flere. 
Gud  i  Himlen  se  til  de  Stakler  derovre  og  tage  lidt 
mildt  imod  dem!" 

Pelle  forsøgte  alligevel  at  bane  sig  Vej  hen  over 
Lofterne,  men  maatte  vende  om. 

Mændene  var  kommet  med  Stigen,  og  havde  kan- 
tet den  ind  i  den  snævre  Gaard  og  rejst  den.  Træ- 
værket begyndte  at  falde  ned,  der  laa  brændende 
Bjælkeender  rundt  om,  og  hvad  Øjeblik  det  skulde 
være  kunde  det  hele  brase  sammen.  Men  der  var 
ikke  Tid  til  at  gaa  og  gøre  sig  det  behageligt;  inde 
fra  Vinslevs  Gang  kom  Røgen  væltende  ud  og  fyldte 
Gaarden,  man  fik  skynde  sig. 

„Det  er  naturligvis  den  Gale,  der  har  sat  Ild  paa," 
sagde  Mændene  mens  de  holdt  Stigen  for  Pelle. 

Den  naaede  kun  til  anden  Sal,  men  han  smed  et 
Reb  op  til  Madam  Johnsen,  som  gjorde  det  fast  i 
Vinduesposten  saa  han  kunde  klatre  op.  Med  Rebet 
firede  han  først  Barnet,  saa  den  gamle  ned  til  Kam- 
meraterne som  stod  øverst  paa  Stigen  og  tog  imod 
dem.  Røgen  brændte  ham  i  Øjne  og  Hals  og  var 
ved  at  kvæle  ham;  han  kunde  ingenting  se,  rundt 
om  sig  hørte  han  forfærdelige  Skrig. 

Lige  over  ham  jamrede  en  Kvinde.  „Aa  Pelle, 
hjælp  mig!"  klynkede  hun  halvkvalt.  Det  var  den 
undselige  Sypige  som  var  flyttet  herom;  han  kendte 
hendes  varme  Stemme  igen.  „Hun  elsker  mig  jo!" 
fløj  det  lyst  igennem  ham. 

„Grib  Rebet  og  gør  det  godt  fast  i  Vindusposten, 
saa  kommer  jeg  op  og  hjælper  dig,"  sagde  han  og 
slyngede  Enden  af  Rebet  op  for  fjerde  Sal.  Men  i 
det  samme  lød  der  et  vildt  Skrig,  et  mørkt  Legeme 
jog  ud  over  hans  Hoved  og  slog  mod  Stenbroen 
med  en  død  Lyd.  Flammerne  slog  hvæsende  ud  af 
Vinduet  deroppe  som  greb  de  efter  hende  —  og 
trak  sig  saa  ind  igen. 

Et  Øjeblik  hang  han  bedøvet  i  Vinduskarmen; 
der  var  noget  saa  tungt  i  dette  her,  var  det  ikke 
hendes  blide  Sangstemme  han  hørte  inde  i  sig?  Saa 
faldt  Træværket  med  en  lang  Bragen,  en  Sky  af 
glohed  Aske  steg  op  og  lagde  sig  som  Ild  i  Lun- 
gerne. „Skynd  dig  ned!"  raabte  Kammeraterne.  „Nu 
brænder  Stigen!" 

En  lang  besættende  Kimen  forkyndte,  at  Brand- 
væsnet var  under  Opkørsel. 

Men  Pelles  Øre  havde  fanget  en  spæd  forsvin- 
dende Lyd  midt  i  Larmen.  I  et  Sæt  var  han  inde  i 
Madam  Johnsens  Stue  og  stod  og  lyttede;  der  lød 
Barnegraad  fra  den  anden  Side  Væggen,  Værelserne 
paa  Indergangen  stødte  til  her.  Det  var  forfærdeligt 
at  høre  paa,  og  her  stod  han  og  kunde  ingenting 
udrette;  der  var  en  Mur  imellem  og  ingen  Gen- 
nemgang til  denne  Side.  De  raabte  hans  Navn  nede 

fra  Gaarden,  ja  for  Fanden,  han  kom  vel  naar  han 
vilde!  Han  stod  og  blev  saa  dumpt  stædig  i  det  ved 
denne  klagende  Barnestemme;  der  kom  blindt  Ra- 
seri op  i  ham,  han  stødte  ondt  Skulderen  op  mod 
den  forbandede  Væg  for  at  paaføre  sig  Smærte.  Ah, 
men  den  fjedrede!  Han  tørnede  imod  endnu  engang 
med  forfærdelig  Kraft,  og  et  Stykke  af  Skillerummet 
faldt  ind. 

En  kvælende  Hede  og  Røg  slog  ham  tilbage,  han 
maatte  holde  Vejret  og  dække  Ansigtet  med  sine 
Hænder  mens  han  trængte  frem.  Der  laa  et  lille 
Barn  i  en  Vugge,  han  snublede  over  det  og  fandt 
tilbage  gennem  Muren.  Branden  der  nu  havde  faaet 
Luft,  slog  pludselig  ud  omkring  ham  med  et  Blaf  der 
fik  ham  til  at  gaa  i  Knæ,  han  mærkede  det  om  sine 
Kinder  som  Slik  af  tørstige  Kreaturer.  Den  buldrede 
frem  i  Hælene  paa  ham  som  et  Uvejr,  men  tav  da 
han  huggede  Døren  i.  Halvkvalt  fandt  han  hen  til 
Vinduet  og  vilde  raabe  ned,  men  havde  ingen  Stemme 
mere;  det  blev  kun  en  hæs  Hvisken. 

Ja  nu  stod  han  her  med  et  Barn  i  Favnen  og 
skulde  dø!  men  det  gjorde  ikke  noget,  han  var  jo 
kommet  gennem  Væggen.  Bag  ham  rykkede  Ilden 
frem;  den  havde  gnavet  sig  et  lille  Hul  i  Døren  og 
skabte  selv  sin  Træk.  Hullet  udvidede  sig  gnistrende 
som  under  en  Blæser,  og  Branden  pustede  tør,  tæn- 
dende Hede  ind  gennem  det.  Der  hoppede  smaa 
næsten  usynlige  Flammer  frem  hist  og  her  paa  de 
glatte  Flader,  om  lidt  vilde  det  hele  slaa  ud  i  lys 
Lue.  Klæderne  lugtede  svedent,  Hænderne  var  be- 
synderligt tørre  som  frønnet  Træ,  og  han  syntes 
Haaret  krøllede  sig  paa  hans  Hoved.  Og  dernede 
raabte  de  hans  Navn!  Men  det  gjorde  altsammen  ikke 
noget;  hans  Hoved  var  blot  saa  tungt  af  Røgen  og 
Heden.  Han  følte  at  han  var  lige  ved  at  falde  om. 
„Lever  Barnet  mon?"  tænkte  han  men  nænnede 
ikke  at  se  efter;  han  havde  slaaet  sin  Jakke  over 
dets  Ansigt  for  at  beskytte  det. 

Han  klamrede  sig  til  Vindusposten  og  rettede  sine 
døende  Tanker  mod  Ellen  og  Børnene.  Hvorfor  var 

han  ikke  hos  de  tre?  hvad  var  det  for  noget  Slud- 
der, der  havde  faaet  ham  til  at  forlade  dem?  Han 
huskede  det  ikke  længer  og  begreb  ikke  sig  selv;  hvis 
det  nu  ikke  havde  været  forbi  med  ham,  vilde  han 
have  skyndt  sig  hjem  for  at  lege  med  lille  Lasse. 
Men  nu  skulde  han  dø,  om  et  Øjeblik  faldt  han 
kvalt  om  —  endnu  før  Flammerne  naaede  ham. 
Der  var  en  lille  Tilfredsstillelse  i  det  —  som  pud- 
sede han  nogen. 

Pludselig  skød  noget  op  for  hans  døende  Blik  og 
kaldte  ham  tilbage.  Enden  af  en  Redningsstige  var 
det,  og  en  Brandmand  dukkede  frem  af  Røgen  lige 
for  hans  Ansigt,  greb  Barnet  og  rakte  det  ned.  Pelle 
stod  og  masede  med  en  Forestilling  om,  at  han 
skulde  sætte  sig  i  Bevægelse;  men  inden  det  naaede 
ind  og  ud  igen,  havde  Brandmanden  ham  paa  Nak- 
ken og  rendte  ned  ad  Stigen  med  ham. 

Den  friske  Luft  vakte  ham,  han  sprang  op  fra 
Baaren  hvor  Brandmændene  havde  anbragt  ham,  og 
saå  sig  opbragt  om.  I  det  samme  gav  Folk  sig  til 
at  raabe  meningsløst  op  og  klappe  i  Hænderne,  og 
Madam  Johnsen  trængte  sig  gennem  Afspærringen 
og  styrtede  løs  paa  ham.  „Pelle,"  udbrød  hun  græ- 
dende —  „men  saa  lever  du  jo,  Pelle!" 

Ja  naturligvis  lever  jeg  —  men  det  er  da  ikke 
noget  at  græde  over." 

„Nej  men  vi  troede  jo  du  var  blevet  derinde.  Hvor 
ser  du  dog  ud,  arme  Skind!"  Hun  fik  ham  med  ind 
til  en  Arbejderfamilie  og  hjalp  ham  at  gøre  sig  i 
Stand.  Først  da  han  saå  sig  i  Spejlet,  begreb  han 
det  hele.  Han  var  ukendelig  af  Røg  og  Aske;  det 
havde  brændt  sig  ind  i  Huden  og  var  ikke  til  at  faa 
af.  Under  Snavset  paa  den  ene  Kind  var  der  et  Brand- 
saar.  Han  gik  ud  til  Assistenten  og  fik  et  Plaster 
lagt  paa. 

„De  kunde  ogsaa  trænge  til  nogle  ny  Øjenbryn." 
sagde  Assistenten.  „De  har  nok  været  godt  i  Ilden." 

„Hvorfor  tog  det  saa  lang  Tid  med  Sprøjterne?" 
spurgte  Pelle. 

„Lang  Tid!  Vi  var  her  ti   Minutter  efter  at   der 

blev  meldt  Ildløs.  Meldingen  fik  vi  Kl.  otte  og  nu 
er  den  halvni." 

Pelle  tav  forbløffet.  Han  havde  en  Fornemmelse 
af,  at  den  halve  Nat  maatte  være  gaaet;  saa  meget 
var  der  hændt.  En  halv  Time  —  og  paa  den  Tid 
havde  han  været  med  til  at  rive  nogle  Mennesker 
fra  Døden,  og  set  andre  styrte  sig  ind  i  den.  Naa  ja, 
og  han  selv  var  blevet  sveden  af  for  nær  Berøring 
med  den!  Det  sad  et  Steds  i  hans  Sind  som  en  sky 
Kendsgærning;  naar  han  knyttede  Hænderne  slog 
Huden  Revner,  og  hans  Klæder  lugtede  som  brændt 
Horn. 

Inde  i  Gaarden  arbejdede  Brandmændene  rastløst. 
Nogle  dængede  Vand  i  Flammehavet  fra  Toppen  af 
deres  Stiger,  andre  trængte  ind  i  Husmassen  og  af- 
søgte Lejlighederne;  nu  og  da  kom  en  Brandmand 
ud  med  et  forkullet  Lig.  Saa  blev  Arkens  Beboere 
kaldt  inden  for  Afspærringen  for  at  genkende  Liget. 
De  løb  grædende  rundt  i  Tilskuermængden  og  søgte 
hinanden;  det  var  ikke  Politiet  muligt  at  holde  Sam- 
ling paa  dem  og  faa  fastslaaet,  hvor  mange  der  var 
blevet  derinde. 

Pludselig  rettedes  alle  Øjne  mod  Forhusets  Tag, 
som  Ilden  endnu  ikke  havde  faaet  rigtig  fat  i.  Der- 
oppe stod  Gale  Vinsløv  og  blæste  paa  sin  Fløjte; 
naar  Ildens  Gnister  et  Øjeblik  dæmpedes,  hørte  man 
hans  sindssvage  Musik.  „Hør,  han  har  ogsaa  faaet 
Marsjen  med!"  udbrød  de.  Ja  det  var  Marsjen  han 
blæste,  men  vævet  ind  i  hans  eget  Hjærnespind  — 
helt  forrykt  lød  den  kendte  Melodi  paa  Vinslevs 
Fløjte.  Brandmændene  rejste  en  Stige  og  løb  op  paa 
Taget  for  at  redde  ham,  men  han  flygtede  for  dem. 
Da  han  ikke  kunde  komme  længer,  styrtede  han  sig 
ind  i  Flammehavet. 

Torvet  og  Kanalens  Sider  var  fulde  af  Mennesker; 
Hoved  ved  Hoved  stod  de  og  betragtede  Arkens 
overdaadige  Brand.  Det  var  Aarhundreders  Smuds 
og  Armod  og  Dunster,  der  gik  op  i  Luer.  Hvor  det 
futtede  og  knitrede  og  bragede!  Menneskemængden 
var  i  stort  Humør  over  Sejren;  i  Nat  var  man  ikke 

oplagt  til  at  sove  alligevel,  og  dette  var  et  Fyrvær- 
keri der  kunde  vare  ved,  en  storslaaet  Illumination 
til  de  Fattiges  Sejr.  Man  raabte  beundrende  Aa — aa! 
hvislede  for  at  efterligne  Raketter  —  og  klappede  i 
Hænderne,  naar  Flammerne  steg  til  Vejrs  eller  et 
Tag  faldt  sammen. 

Pelle  gik  rundt  i  Mængden  og  samlede  Arkens 
forvildede  Beboere  hen  til  Børnehusporten,  saa  de 
der  hørte  sammen  kunde  finde  hinanden.  De  græd 
og  var  ikke  til  at  trøste.  Ak  nu  brændte  Arken,  det 
kære  Tilflugtssted  for  saa  megen  Forkommenhed. 
„Er  det  noget  at  tage  sig  nær,"  sagde  Pelle  trøstende. 
„Nu  i  Nat  bliver  I  anbragte  ved  Offenlighedens 
Hjælp,  og  siden  flytter  I  hen  i  ordenlige  Lejligheder, 
hvor  der  er  nyt  og  rent.  Og  jeres  Stumper  skal  I 
ikke  græde  for;  jeg  skal  nok  faa  sat  en  Indsamling 
i  Gang,  saa  I  faar  meget  bedre  Ting  igen." 

Men  de  græd  alligevel.  Som  hjemløse  Dyr  jam- 
rede de  og  strejfede  uroligt  søgende  om ;  nu  brændte 
Skovtykningen,  deres  dejlige  Skjul.  Hvad  regnede 
de  med  den  øvrige  By?  den  var  slet  ikke  til  for 
dem;  det  var  som  der  ikke  var  Ly  for  dem  paa 
Jorden  mere.  Hvert  Øjeblik  stak  nogle  af  dem  fra 
ham  og  var  i  Drift  op  mod  Brandstedet  —  som 
Heste  der  søger  tilbage  til  den  brændende  Stald. 
Pelle  kunde  spare  sine  Trøstegrunde;  de  var  en  Æt 
for  sig  selv,  et  andet  Kuld  Mennesker.  I  Arkens 
skumle  uudgrundelige  Bug  havde  de  indrettet  sig  en 
Verden  af  Armoden  og  den  yderste  Elendighed,  og 
i  deres  Sorgløshed  gjort  den  saa  fantastisk  broget 
som  Rigdommen  og  Lykken  selv.  Og  nu  brændte 
det  hele  for  dem! 

Ilden  var  skaanselsløs,  der  vilde  ikke  meget  staa 
for  dens  Lutring.  Flammerne  førte  hele  Kager  af 
gammelt  Tapet  ovenud  og  sænkede  det  halvbrændt 
ned  over  Gaderne.  Der  var  mange  Lag  klistret  paa 
hinanden,  mange  Farver  og  Mønstre  slog  halv  igen- 
nem hinanden  til  forunderlige  Fantasibilleder.  Og 
paa  Kagernes  Vrangside  sad  en  Skorpe  som  af  størk- 
net Blod;  det  var  de  forkullede  Rester  af  Alkovernes 

hemmelige  Verden,  Ilddyrene  der  fyldte  Børnenes 
Søvn  med  Drømme  og  i  deres  lille  skælformede 
Krop  rummede  den  fortættede  Duft  at  Fattigmands 
Mørke!  —  Og  nu  maatte  Arken  være  gennemhedet 
til  Grunden,  for  Rotterne  begyndte  at  vandre  ud. 
De  kom  i  lange  bugtende  Rækker  ud  af  Tønde- 
gangen og  opaf  Jærnhandlerens  og  Marskandiserskens 
Kældere,  med  de  gamle  skabede  Hanner  i  Spidsen 
som  midt  om  Dagen  plejede  at  hjemsøge  Skarn- 
kassen! Tilskuerne  jog  dem  hujende  ind  i  Branden 
igen. 

Ved  Titiden  faldt  Baalet  stærkt,  og  Oprydningen 
kunde  begynde.  Folkemængden  spredtes,  lidt  skuffet 
over  at  det  saa  hurtigt  var  forbi.  Arken  var  noget 
Futværk!  der  havde  ikke  været  en  ærlig  Snes  Pinde 
i  hele  Stadsen. 

Pelle  tog  Enkemadam  Johnsen  og  Barnebarnet 
med  hjem  til  sit  Logi.  Den  gamle  havde  gaaet  og 
klynket  hele  Tiden;  hun  var  angst  for  at  komme 
under  Øvrighedens  Omsorg.  Men  da  hun  hørte  at 
de  skulde  hjem  og  være  hos  Pelle,  faldt  hun  til  Ro. 

Inde  paa  Højbro  mødte  de  den  første  Natvogn 
som  kørte  ud.  Den  var  pyntet  med  grønne  Guir- 
lander og  smaa  Dannebrogsflag. 


XXXVII 

Den  næste  Morgen  kom  med  højt  klart  Søndags- 
vejr.  Der  var  noget  ved  den  som  mindede  om  Paaske 
—  om  Salmernes  Paaskemorgen  med  den  rene  Op- 
standelsesluft!  Og  Arbejderen  kimede  Dagen  ind  med 
en  stor  festlig  Leder  —  en  Hilsen  til  Gryet,  og  op- 
fordrede Underklassen  til  at  møde  op  paa  Fælleden 
om  Eftermiddagen  til  et  Kæmpemøde.  Det  kan  nok 
være,  der  blev  Travlhed  hele  Formiddagen,  Garde- 
roben skulde  gaas  efter,  Madkurven  pakkes  og  Fla- 
skefoder skaffes  til  Veje.  Man  hjalp  hinanden  tværs 


351 

over  Trappegangen,  laante  ud  og  laante  selv.  For- 
uden at  være  en  Fest  for  Sejren  var  det  jo  ogsaa 
ment  som  en  Demonstration  —  den  var  klar  nok; 
Verden  skulde  se,  hvor  godt  man  hang  sammen  i 
Hægterne  oven  paa  den  Omgang  Lockout!  Det  galdt 
om  at  møde  fuldtalligt  op  og  præsentere  sig  saa  godt 
som  muligt. 

Om  Eftermiddagen  strømmede  Folk  ind  mod  Ar- 
bejdernes Bygning  fra  alle  Sider;  det  saa  ud  som 
hele  Byen  var  paa  Vandring  hen  mod  dette  Punkt. 
Inde  i  den  store  Gaard  og  op  gennem  den  brede 
Gade  helt  op  til  Hovedgaden  fylkedes  Fagene  om 
hver  sin  Fane.  Opstillingen  var  nøjagtig  planlagt  i 
Forvejen,  og  alt  gik  som  efter  en  Snor;  man  var 
vant  til  at  operere  med  de  mange.  Der  var  ingen 
Renden  rundt,  hver  fandt  med  Lethed  ind  paa  sin 
Plads.  Pelle  og  Stolpe,  der  havde  planlagt  Toget, 
gik  retledende  ned  langs  Rækkerne. 

Med  Mændene  var  det  ingen  Sag;  men  deres 
Koner  og  Børn  havde  som  sædvanlig  misforstaaet 
Anvisningen.  De  skulde  tage  lige  ud  til  Fælleden, 
men  mødte  op  her  med  deres  Oppakning.  De  stod 
og  pakkede  sig  sammen  paa  begge  Fortove,  og  da 
Toget  satte  sig  i  Bevægelse,  brød  de  frem  og  slut- 
tede sig  paa  Siden  af  det.  De  havde  kæmpet  Kam- 
pen med  og  hørte  til  her,  ved  Siden  af  Fatter.  Det 
blev  et  Fanetog  med  dobbelt  Væge  —  havde  man 
kendt  Mage! 

Nej  Mage  til  Folketog  havde  Byen  aldrig  set! 
Som  en  Kæmpeslange  blev  det  ved  at  rulle  sig  op; 
da  Hovedet  var  ved  Enden  af  Gaden,  laa  det  meste 
af  Kroppen  endnu  i  Bunke.  Men  hvad  var  det  dér 
forude?  Hovedet  drejede  jo  til  den  forkerte  Side 
—  ind  mod  Byen  i  Stedet  for  den  lige  Vej  ud  til 
Fælleden  som  Politiet  havde  afstukket!  Det  gaar 
ikke!  det  fører  til  Sammenstød  med  Politiet!  Faa 
fat  i  Pelle  og  lad  ham  vende  Strømmen,  inden  der 
sker  Ulykker!  —  Pelle?  han  gaar  jo  i  Spidsen!  Det 
er  ham   selv   der  har  taget   fejl  af  Retningen.     Ak 

saa  er  der  ikke  noget  at  stille  op.  Hvad  i  Alverden 
gaar  der  ad  ham? 

Pelle  gaar  i  første  Hold  ved  Siden  af  Fanebære- 
ren. Han  sanser  ingenting  men  ser  lyst  fremad  — 
og  over  Hovedet  paa  Gadens  Færdende.  Hans  Hud 
er  røget  endnu  fra  Branden,  Hænderne  skaller  af; 
Overskæg  og  Haar  ser  besynderlig  studsede  ud,  og 
Brandsaaret  paa  Kinden  trækker  Huden  sammen. 
Der  er  kun  ét  han  føler  —  dette  Traadd  af  halv- 
hundred Tusend  Mand  i  Takt!  Han  har  oplevet 
det  i  Drømme  som  Barn,  hørt  det  som  et  Kog  der- 
ude fra  naar  han  lagde  Hovedet  til  Puden.  Det  er 
den  store  Folkevandring,  og  nu  fører  han  Skarerne 
ind  i  Landet!  —  Hvor  skulde  Vejen  gaa,  om  ikke 
gennem  Hovedstaden? 

Ved  Nørrevold  holdt  der  beredent  Politi  og  spær- 
rede for  den  indre  By.  De  holdt  paa  tværs  over 
Kørebanen  og  satte  Hestene  baglæns  ind  mod  Spid- 
sen af  Processionen  for  at  tvinge  dem  til  at  dreje 
af.  Men  de  blev  trængt  til  Side,  og  Strømmen  gled 
videre;  ingenting  kunde  stanse  den. 

Ned  gennem  Strøget  gaar  det,  tungt,  som  en  tykt 
flydende  Masse  der  møjsommeligt  aabner  sig  Vej 
og  ikke  er  til  at  stanse.  Der  er  en  fredelig  Vælde 
over  den,  hvem  tør  tage  Ansvaret  for  at  hugge  ind? 
Politiet  følger  Toget  som  vagtsomme  Hunde,  og  inde 
paa  Fortovet  staar  Folk  klemt  op  ad  Murene;  de 
hilser  eller  spotter  Processionen  —  der  er  Venner 
og  Fjender.  Oppe  bag  de  store  Spejlruder  staar 
selskabsklædte  Damer  og  Herrer  og  lorgnetterer 
Toget  med  et  halv  spotsk  halv  uroligt  Smil.  Hvad 
er  det  for  en  underlig  forsulten  usoigneret  Verden, 
der  pludselig  vælder  frem  af  Mørket  og  tager  Strøget 
i  Besiddelse?  Og  Fabrikanterne  staar  deroppe  bag 
de  gennemsigtige  Gardiner  og  brummer.  Hvad  er 
det  for  en  ny  Demonstration?  Nu  har  man  givet 
dem  Pardon;  og  i  Stedet  for  at  gaa  stille  til  deres 
Gærning  og  tage  ved  Lære,  giver  de  sig  til  at  holde 
Revy  for  at  vise  hvor  mange  de  er!  Ja,  og  hvor 
Sulten  har  pillet  dem  af! 

En  underlig  Revy  er  det  alt  i  alt;  vilde  de  de- 
monstrere hvor  haardt  der  er  handlet  med  dem, 
kunde  det  ikke  gøres  bedre!  Mærkede  af  Slaget  er 
de  alle  —  blege,  gustne,  daarlige  i  Tøjet.  Det  bedste 
af  Stadsen  hænger  i  det  store  fælles  Klædeskab, 
dette  her  er  flikket  sammen.  Sulten  har  lutret  deres 
Ansigter;  de  kunde  snarere  ligne  et  Tog  af  Sjæle, 
der  har  rystet  den  tunge  Muld  af  sig  og  vil  til  at 
tage  Aandens  Verden  i  Besiddelse,  end  Folk  der 
erobrer  nyt  Land  for  sig  og  Efterkommerne.  Sikken 
et  Tog  af  Erobrere,  de  hinker  jo  alle!  —  en  vinge- 
skudt Skare  der  alligevel  vil  forsøge  Trækket.  Og 
hvor  er  det  saa  de  vil  hen? 

„Til  Lykkeland  vil  vi  drage!"  istemmer  et  af  Sang- 
korene. 

Og  hvor  ligger  saa  det  Land?  har  nogen  af  jer 
set  det  i  vaagen  Tilstand  —  eller  var  det  ikke  onde 
Drømme  fostrede  af  Sulten?  Spis  jer  for  en  Gangs 
Skyld  rigtig  mætte  Folkens  —  og  lad  os  saa  tales 
ved!  Hvad  er  der  i  det  hele  taget  paa  den  anden 
Side?  Tomheden  som  fødte  jer  og  endnu  koger 
vanvittigt  i  jeres  udhungrede  Blod?  —  eller  Livets 
Land?  Begynder  der  nu  en  ny  Verden  for  jer? 
eller  er  den  Forbandelse  evig  som  fødte  jer  til  at 
være  Slaver? 

Der  er  en  egen  tryg  Takt  i  deres  Fodslag  som 
overdøver  alt:  Vi  er  Matadorer  —  saa  fattige  vi  ser 
ud!  Fire  Millioner  Kroner  har  vi  brugt  til  at  føre 
Kampen,  og  en  Snes  Millioner  er  gaaet  til  Spilde, 
fordi  man  stansede  vore  Hænders  Arbejde!  Vi  kom- 
mer fra  Mørket  og  gaar  mod  Lyset;  intet  kan  stanse 
os.  Bag  os  ligger  Sult  og  Usselhed,  Uvidenhed  og 
Trældom  —  foran  os  ligger  et  lykkeligt  Liv,  beskin- 
net af  Frihedens  frembrydende  Sol!  En  ny  Tid  er 
født  med  i  Dag,  vi  er  dens  unge  Kræfter  og  kræver 
Magten  for  de  titusend  Hjem!  De  faa  har  raadet 
længe  nok! 

De  marsjerer  urokkeligt  frem  trods  Saarene,  der 
maa  smærte  endnu  siden  de  hinker!  Hvorfor  skulde 
de  tvivle? 

Pelle  Erobreren  III  23 

Hør,  de  synger!  Det  skurrer  hæst  i  de  halv- 
hundred Tusend  Struber,  som  var  Sangen  rustet 
fast  eller  først  skulde  til  at  løsrive  sig;  et  nyt  In- 
strument der  ikke  er  stemt  af  Mesteren  endnu  — 
de  første  Toner  skurrer!  Men  Sangen  løber  frem 
og  tilbage  gennem  Toget  i  rytmiske  Bølger,  det  hele 
er  ét  vandrende  Legeme;  Øjnene  gennemglødes  og 
brænder,  af  den  svimlende  Magtfølelse  ved  at  være 
de  mange.  Og  Tonen  bliver  mægtig  af  det,  et  Uvejr 
der  stiger  vældigt  mod  Hushøjderne:  Snart  dages 
det  Brødre  — ! 

Rør  ikke  ved  den  usleste  af  dem  nu!  Den  store 
berusende  Magt  er  over  ham;  hver  og  en  af  dem 
er  vokset  ud  over  sig  selv,  og  tror  sig  i  Stand  til 
at  gøre  Underværker.  Her  er  ingen  løse  Partikler, 
det  hele  er  et  Skred.  Pil  ved  en  af  dem,  og  Mas- 
sens Kraft  vil  rinde  ud  i  ham.  Han  vil  glemme 
Følgerne  og  handle  som  under  en  Skæbne,  hvor 
det  store  han  tilhører,  tager  Ansvaret  og  er  Loven! 

Det  er  en  Svir  at  gaa  i  Rækkerne  og  have  Lov 
at  bære  Foreningsfanen,  men  bare  det  at  være  med 
giver  Styrke  og  Glæde.  Mutter  og  de  smaa  følger 
godt  med,  skønt  det  mest  gaar  i  Rendestenen.  Mor- 
somt er  det  at  træde  ud  og  lade  det  hele  trække 
vældigt  forbi  —  og  saa  skyde  Genvej  og  atter  komme 
i  Spidsen.  Timer  varer  det,  inden  Toget  passerer 
én,  naar  man  tager  Post  paa  et  Gadehjørne.  Trav 
trav!  Trav  trav!  det  gaar  ind  i  Blodet  og  bliver  der 
som  en  evig  Takt. 

Fag  gaar  forbi,  og  Fag  tropper  op:  Maskinarbej- 
derne med  den  tykke  Munck  som  Fanebærer  — 
han  der  slog  de  tre  Dommedagsslag  som  kaldte 
45,000  Mand  til  Kamp  for  Foreningsretten  Hurra 
for  ham!  Malere,  Typografer  og  fine  Handskema- 
gere; Blikkenslagere,  Korkskærere,  Hvidgarvere  — 
og  en  Klat  Sømænd  der  exer  med  Benene.  I  Spid- 
sen for  dem  gaar  Tudeper  —  den  forvandlede  Kæmpe! 
Kobbersmede  og  Kularbejdere  og  Bygningssnedkere; 
Bagersvende  og  Karetmagere!  Det  dér,  hvad  er 
det  for  en  løjerlig  Profession?  Aa  det  er  jo  Gørt- 

lerne,  og  der  har  vi  Gibsere  og  Stukkatører  og  Fin- 
smede! Om  det  saa  er  Sandgraverne,  er  de  med. 
Skrædderne  og  Skomagerne  er  lette  nok  at  kende; 
og  dér  er  Herren  hjælpe  én  Tøffelmagerne  lige  i 
Hælene  paa  dem  —  de  vil  ogsaa  være  med!  For- 
gyldere, Lohgarvere,  Vævere  og  Tobaksarbejdere! 
Filehuggere,  Modelsnedkere,  Murarbejdsmænd;  Bød- 
kere, Bogbindere,  Skibs-  og  Hustømrere  —  faar  det 
da  aldrig  Ende?  Glarmestersvende,  Plads  her!  Ja 
de  kan  sagtens,  de  er  Mestersvende  allesammen, 
Dér  kommer  Gas-  og  Vandarbejderne;  og  Møbel- 
snedkerne, der  træder  indad  ligesom  Grovsmede  og 
gaar  lige  foran  dem,  som  om  de  skulde  lære  fra 
sig!  —  Det  dér  er  de  fikse  Kunstdrejere!  og  Bør- 
stenbinderne  med  Briller  og  Børster  ud  af  Næsen 
—  at  sige  naar  de  bliver  gamle.  Saa,  nu  er  det  da 
endelig  forbi,  det  slutter  med  en  Flok  kaade  Drenge! 
Men  det  er  jo  Mælkedrengene,  de  Gavtyve!  Bag 
dem  kommer  Fabrikspigerne,  og  saa  begynder  det 
igen:  Pianofortearbejdere,  Møllere,  Sadelmagere  og 
Tapetserere  —  Faner  saa  langt  tilbage  man  kan 
øjne.  Hvor  Verden  dog  er  stor  og  broget!  —  saa 
mange  Haandteringer  Mennesket  dog  har  faaet,  for 
at  det  ikke  skulde  savne  Arbejde!  Dér  er  Murerne 
med  alle  de  gamle  Veteraner  i  Spidsen  —  Folkene 
som  var  med  fra  første  Færd !  se  hvor  Gamle  Stolpe 
gaar  støt  paa  sine  Ben!  Og  Skiferdækkerne  med 
Badutspringeren  i  Spidsen  —  de  ser  ud  som  holdt 
de  ikke  af  at  gaa  paa  Jorden!  Savværksarbejdere, 
Bryggeriarbejdere,  Stolemagerne.  Aar  for  Aar  har 
de  faaet  deres  Løn  slaaet  ned,  saa  de  nu  ved  Kam- 
pens Begyndelse  kun  tjente  halv  saa  meget  som  for 
ti  Aar  siden;  men  se  ogsaa  hvor  glade  de  er!  Nu 
skal  der  igen  komme  Mad  i  Spisekamret.  Det  er 
Væverskerne,  de  gustne  Kvinder  dér!  Fane  har 
de  ingen,  8  Øre  i  Timen  er  ikke  noget  at  flage 
med.  Og  saa  tilsidst  en  Haandfuld  Aviskoner  fra 
Arbejderen.  Herregud  hvor  er  de  trætte,  de  mange 
Trapper  sidder  dem  som  Bly  i  Benene!  De  har 
et  Bundt  Aviser  over  Armen  til  Mærke. 

Tramp,  tramp!  gaar  det  i  langsom  sindig  Marsj 
—  hvorhen?  Derhen  hvor  Pelle  vil.  „Snart  dages 
det  Brødre"  —  forfra  og  forfra,  naar  ét  Hold  er 
færdig  med  Sangen,  tager  det  næste  fat.  Sidegaderne 
spyr  deres  Indhold  frem  mod  Toget,  forhutlede 
Væsner  der  er  svedne  af  Kampen  mod  deres  Vilje 
og  ikke  kan  rette  sig  igen;  de  følger  det  med  store 
Øjne  og  giver  fantastiske  Forklaringer. 

Der  staar  en  ung  Fyr  paa  Fortovet,  han  dækker 
sig  bag  nogle  Koner  og  strækker  Hals.  For  nu 
kommer  hans  Fag,  som  han  sveg  i  Kampen.  — 
Naget  har  drevet  ham  herhen.  Takten  tager  ham, 
saa  han  glemmer  alt  og  træder  frem;  han  ser  vel 
sig  selv  i  Rækkerne,  syngende  og  stolt  over  Sejren. 
Og  pludselig  hugger  et  Par  af  Kammeraterne  ham 
og  trækker  ham  ind  i  Toget;  de  løfter  ham  op  og 
gaar  med  ham  mellem  sig  —  hurra,  sikken  et  Sam- 
lingsmærke! Skade  kun,  at  han  ikke  kan  sættes 
paa  en  Stage  og  sendes  til  Vejrs. 

Pelle  gaar  stadig  i  Spidsen  for  Toget,  ved  Tykke 
Muncks  Side.  Han  gaar  rolig  og  smilende  fremad, 
men  inde  i  ham  raser  ubændige  Kræfter,  saa  stærk 
har  han  aldrig  følt  sig.  Inde  paa  Fortovene  holder 
Politiet  Skridt  med  ham,  tavst  og  skæbnesvangert. 
Han  fører  Toget  skraat  over  Kongens  Nytorv,  og 
der  gaar  pludselig  et  Gys  gennem  Masserne  —  han 
vil  op  og  præsentere  sin  Hær  paa  Amalienborg.  At 
ingen  har  gættet  det!  Saa  har  Politiet  dog  været 
klogere,  Gaderne  til  Amalienborg  er  spærrede  af 
Militær. 

Efterhaanden  vælder  Fanetoget  ud  og  fylder  Tor- 
vet; halvandet  hundrede  Foreninger  med  hver  sit 
svajende  Mærke,  det  er  et  mægtigt  Skue.  Hver 
Fane  har  sin  egen  Historie.  Der  er  alle  de  røde, 
som  vajer  over  Foreninger  der  er  dannede  under 
Socialismen,  og  mellem  dem  Dannebrogsflag,  gamle 
Laugsbannere  og  Foreningsfaner  —  blaa,  røde  og 
hvide.  De  tilhører  ældgamle  Forbund  der  efter- 
haanden har  sluttet  sig  til  Bevægelsen.  Over  dem 
alle  ses  Møllernes  Fane,  den  er  ogsaa  gammel,  et 

Par  Hundrede  Aar  bare!  Der  staar  noget  underligt 
Krimskrams  paa  den  —  det  er  den  første  Ene- 
voldskonges  Navnetræk. 

Men  den  rigtige  Fane  er  her  ikke,  Internationales 
røde  Mærke,  som  bar  Bevægelsen  gennem  de  første 
Trængselsaar.  De  gamle  skulde  nok  kende  den 
igen,  og  Ungdommen  har  hørt  saa  mange  Legender 
om  den.  Hvis  den  overhovedet  eksisterer  mere,  er 
den  gemt  godt  af  Vejen;  den  virkede  altfor  vold- 
somt paa  Øvrigheden  —  som  rødt  paa  en  Tyr. 

Og  bedst  som  de  staar  og  stirrer,  gaar  den  til 
Vejrs,  slidt  og  flosset  men  uforgængelig  i  Farven. 
Pelle  staar  oppe  paa  Bukken  af  et  Køretøj  og  løfter 
den  højtideligt  i  Vejret,  et  Øjeblik  kommer  det  bag 
paa  dem  alle.  Saa  begynder  de  at  raabe,  det  stiger 
til  en  Orkan.  De  hilser  Brødreflaget,  Internationales 
røde  Blodmærke  —  og  Pelle  som  løfter  det  i  sine 
forbrændte  Hænder,  den  gode  Kammerat  der  frelste 
Barnet  af  Ilden  og  førte  Bevægelsen  til  Sejr! 

Og  Pelle  staar  og  smiler  aabent  imod  dem,  som 
et  stort  Barn.  Der  var  et  godt  Ord  at  sige  til  dem 
alle  her,  men  hans  mægtige  Røst  er  ikke  kommet 
igen.  Saa  fører  han  med  en  langsom  Drejning 
Fanen  rundt  over  dem  som  tog  han  dem  i  Ed. 
Han  er  saa  stille  i  det,  det  er  en  gammel  Drøm 
han  faar  opfyldt. 

Politiet  rider  mandsstærkt  frem  mellem  Masserne, 
men  Fanen  er  forsvundet;  Munck  staar  med  en  tom 
Stang  og  er  i  Færd  med  at  hægte  Foreningsbanneret 
paa.  „De  maa  sørge  for  at  faa  disse  Mennesker 
bort  herfra;  ellers  gør  vi  Dem  ansvarlig  for  Føl- 
gerne!" siger  Politiinspektøren  med  et  Blik  der 
varsler  ondt. 

Pelle  sér  ham  ind  i  Øjnene.  „Han  smed  mig 
gærne  i  Fængsel,  hvis  han  turde,"  tænker  han  og 
sætter  igen  Toget  i  Bevægelse. 

Ud  over  Fælleden  bølgede  Folkemængden  frem 
og  tilbage  i  uroligt  Mylder,  set  udefra  lignede  det  et 
mørkt  oprørt  Hav.  Om  hver  af  de  mange  Talerstole 
stod  der  en  tætpakket  Flok  og  lyttede  til  Førerne, 
som  udlagde  Dagens  store  Betydning;  men  de  fleste 
var  ikke  oplagte  til  at  staa  om  en  Talerstol  i  Dag. 
Man  trængte  til  at  give  sig  sorgløst  hen  i  Glæden 
oven  paa  alt  det  strænge,  staa  paa  Hovedet  i  Græs- 
set og  være  Klovn  et  Øjeblik.  Ud  over  den  store 
Fælled  laa  de  Klynge  ved  Klynge,  spisende  og  le- 
gende. Mændene  havde  smidt  Frakken  og  tog  Livtag 
eller  opfriskede  Drengeaarenes  Smidighedsøvelser. 
Man  lo  mere  end  man  talte,  kom  nogen  med  en 
alvorlig  Bemærkning,  blev  den  straks  opløst  i  Bran- 
dere. Der  var  ikke  Alvor  skabt  i  Folk  i  Dag! 

Pelle  gik  langsomt  om  og  morede  sig  over  Røret, 
mens  han  ledte  efter  Madam  Johnsen  og  Barnet;  de 
skulde  møde  ham  herude  med  Madkurven.  Inde 
bagved  sad  Alvoret  og  gjorde  ham  stille.  Det  kunde 
været  hyggeligt  at  ligge  saadan  paa  Maven  midt  i 
sin  egen  Familiekreds  og  spise  haardkogte  Æg  med 
Smørrebrød  til  —  eller  rende  rundt  med  Lille  Lasse 
paa  Skuldrene!  Men  hvad  nyttede  det  at  gaa  og  føre 
Bagsnak  om  en  Ting!  —  med  Ellen  kunde  han  jo 
ikke  begynde  igen,  der  var  det  umulige  imellem 
dem.  Lille  Lasse  holdt  det  haardest  at  vise  ud  af 
Tankerne;  han  maatte  se  at  faa  Ellen  til  at  afstaa 
ham  med  det  gode.  Benytte  sin  juridiske  Ret  til  at 
faa  ham  tilbage  vilde  han  ikke. 

Hele  Familien  Stolpe  laa  i  en  stor  Kreds  og  holdt 
Maaltid;  Sønnerne  var  der  med  deres  Koner  og  Børn 
—  der  manglede  blot  Pelle  og  hans. 

„Kom  og  giv  en  Haand  med!"  sagde  Stolpe  — 
„ellers  faar  vi  for  sent  Fyraften." 

„Aa  ja!"  udbrød  Madam  Stolpe  —  „det  er  saa  længe 
siden,  vi  har  været  sammen.  Vi  skal  da  ikke  und- 
gælde for,  at  du  og  Ellen  ikke  kan  spænds."  —  De 
kendte  ikke  Grunden  til  Bruddet  —  i  al  Fald  ikke 
gennem  ham  —  men  var  ligefuldt  venlige  mod  ham. 

„Jeg  gaar  egenlig  og  leder  efter  min  egen  Mad- 
kurv," sagde  Pelle  og  slog  sig  ned  hos  dem. 

„Hør,  du  er  en  Fandens  Fyr!"  udbrød  Stolpe 
pludselig  leende  —  „du  vilde  nok  op  og  hilse  paa 
Bror  Kristian  hva'?  Synderlig  klogt  var  det  nu  ikke, 
men  lige  meget!  det  du  har  gjort  i  Dag,  kunde  ingen 
anden  gaa  hen  og  gøre  dig  efter.  Det  gik  jo  som  en 
Miss  det  hele  —  ikke  Spor  af  Slinger  i  Rækkerne! 
Du  ved  vel,  at  det  er  Meningen  du  skal  i  Spidsen 
for  de  Samvirkende?  —  saa  har  du  jo  Lejlighed  til 
at  mase  paa  med  dine  forfløjne  Ideer  om  et  Ver- 
densforbund. —  Nu  bliver  der  ellers  nok  at  gøre 
herhjemme;  vi  skulde  gærne  tage  Byen  ved  næste 
Valg  —  og  en  Del  af  Landet  med  sku!  Du  stiller 
dig  vel?" 

Hvis  jeg  faar  min  Stemme  igen.  Jeg  kan  ikke 
raabe  mere." 

„Prøv  med  en  raa  Æggeblomme  hver  Aften," 
sagde  Madam  Stolpe  bekymret  —  „og  tag  den  ven- 
stre Strømpe  om  Halsen  naar  du  sover;  det  er  et 
godt  Middel.   Men  det  maa  være  den  venstre." 

„Mutter  er  rød  ser  du!"  sagde  Stolpe.  „Saa  snart 
jeg  kommer  paa  den  højre  Side  af  hende,  kender 
hun  mig  ikke." 

Solen  maatte  være  nede,  det  begyndte  allerede  at 
skumre;  ovre  i  Vest  steg  tunge  Skyer  op.  Pelle  fik 
ond  Samvittighed  over,  at  han  endnu  ikke  havde 
truffet  den  gamle  og  hendes  Barnebarn,  og  brød  op 
fra  Selskabet. 

Han  gik  rundt  og  søgte;  overalt  hvor  han  kom 
frem,  hilste  Folk,  og  der  tændtes  noget  i  deres  Øjne. 
Han  lagde  Mærke  til,  at  en  Betjent  fulgte  ham  paa 
Afstand;  det  var  en  af  Partiets  hemmelige  Tilhæn- 
gere —  kanske  havde  han  noget  at  meddele!  Pelle 
lagde  sig  i  Græsset  lidt  for  sig  selv;  Betjenten  stod 
og  saa  sig  forsigtigt  om,  kom  saa  gaaende.  Ved  Pelle 
bukkede  han  sig  ned  som  for  at  tage  noget  op. 
„Man  er  ude  efter  dig,"  sagde  han  dæmpet.  „Der 
har  været  Husundersøgelse  i  Eftermiddag;  saa  snart 

du  gaar  herfra,  skal  du  arresteres."  Saa  gik  han 
videre. 

Pelle  laa  lidt  inden  han  forstod.  Husundersøgelse 

—  hvad  var  der  hos  ham  som  ikke  enhver  maatte 
vide?  Pludselig  kom  han  i  Tanke  om  Klichéen  og 
Seddelaftrykkene.  Man  havde  søgt  noget  at  komme 
ham  til  Livs  paa  —  og  fundet  hans  Legetøj! 

Han  rejste  sig  tungt  og  gik  udefter,  bort  fra  Mæng- 
den. Ovre  ved  Øster  Fælled  stansede  han  og  ka- 
stede et  dvælende  Blik  ned  over  dette  urolige  Hav 
af  Mennesker,  der  begyndte  at  bryde  op  og  snart 
vilde  gaa  i  ét  med  Mørket.  Nu  var  Sejren  vundet 
og  Landet  skulde  tages  i  Besiddelse  —  og  saa  maatte 
han  vandre  i  Fængsel!  —  for  en  Fantasi  skabt  af 
Sulten!  Han  havde  ingen  Penge  givet  ud  og  heller 
ikke  haft  det  i  Sinde  —  men  hvad  hjalp  det?  Han 
skulde  jo  rammes,  han  havde  læst  det  i  Politiinspek- 
tørens Øjne.  Tugthus  —  eller  i  bedste  Fald  For- 
bedringshus! 

Han  trængte  til  at  holde  Afgørelsen  hen  mens 
han  ordnede  sit  Sind,  og  gik  bag  om  Østerbro  ind 
til  Byen.  Han  holdt  sig  til  Sidegaderne  for  ikke  at 
blive  sét  og  tog  Retning  med  Frelsers  Kirkegaard; 
de  fleste  Betjente  var  heldigvis  paa  Fælleden. 

Skibene  i  Havnen  vakte  et  Øjeblik  Tanken  om 
Flugt  i  ham,  men  hvor  skulde  han  søge  hen?  Og 
flakke  fredløs  om  derude,  naar  hans  Kald  og  hele 
Skæbne  laa  her  —  kunde  han  det?  Han  fik  tage 
sin  Tilskikkelse! 

Kirkegaarden  var  lukket,  han  maatte  krybe  over 
Muren  for  at  komme  derind.  Nogen  havde  lagt  friske 
Blomster  paa  Far  Lasses  Grav.    Marie!  tænkte  han 

—  ja  det  maatte  være  hende!  Her  var  egenlig  godt 
at  være,  han  følte  ikke  længer  den  forfærdelige  For- 
ladthed. Endnu  var  det,  som  Lassefars  aldrig  træt- 
tede Omsorg  lagde  sig  betryggende  om  ham. 

Men  han  maatte  videre,  Indespærringen  var  alle- 
rede over  ham  og  gjorde  ham  rastløs.  Han  vandrede 
ind  gennem  Byen  og  holdt  sig  stadig  til  de  snævre 
Sidegader,  hvor  Mørket  skjulte  ham.  Dette  var  Slag- 

marken  —  hvor  var  der  faldet  Hvile  over  den!  gud- 
skelov de  ikke  forbandede  ham.  Nu  gik  de  ind  til 
Lykken  —  og  han! 

Han  nærmede  sig  forsigtigt  sit  Logi  —  der  gik  to 
civilklædte  Betjente  og  patruljerede.  Saa  trak  han  sig 
ind  i  Smaagaderne  igen.  Han  drev  planløst  om  der- 
inde, gik  og  stred  med  det  uforsonlige  i  sig  til  det 
endelig  gav  efter.  Han  vilde  se  op  til  Ellen,  give 
hende  et  godt  Ord  og  kysse  Børnene. 

Men  ogsaa  dér  var  der  Vagt  —  paa  alle  Punkter 
blev  han  slaaet  tilbage,  ind  i  Ensomheden  hvor  han 
ikke  hørte  hjemme.  Det  var  jo  det  forfærdelige, 
hvordan  skulde  han  klare  sig  ene  med  sig  selv  — 
han  som  kun  aandede  i  Fællesskab  med  andre? 
Ellen  var  alligevel  hans  Liv,  saa  haardt  han  bestred 
det;  hendes  spørgende  Øjne  hvilede  altid  gaadefuldt 
paa  ham  fra  en  eller  anden  Krog  i  hans  Tilværelse, 
hvad  han  saa  færdedes  i.  Han  følte  stærkt  nu,  at 
hun  hele  Tiden  havde  holdt  sig  beredt  og  siddet  og 
ventet  paa  ham.    Hvordan  vilde  hun  tage  dette? 

Fra  Slotsgade  saa  han  Lys  oppe  paa  Mortens 
Værelse,  han  sneg  sig  over  Gaden  og  gik  op.  Mor- 
ten sad  og  læste. 

„Det  er  helt  nyt  at  se  dig  —  Brandmand!"  sagde 
han  med  et  godt  Smil. 

Jeg  kommer  for  at  sige  Farvel  til  dig,"  sagde 
Pelle  sagte. 

Morten  saa  forundret  op.    „Skal  du  rejse?" 

„Ja  jeg  — jeg  vilde  bare!"  han  sadt  lidt  og  ludede. 
„Hvad  vilde  du  gøre,  hvis  Øvrigheden  var  ude  efter 
dig  paa  Lumskeri?"  spurgte  han  pludselig. 

Morten  stirrede  en  Stund  paa  ham,  saa  trak  han 
Bordskuffen  ud  og  tog  en  Revolver  op.  Jeg  taaler 
ikke  Voldshænder  paa  mig!"  sagde  han  mørkt.  „Men 
hvorfor  spørger  du  om  det?" 

„Ikke  for  noget  —  vil  du  gøre  mig  en  Tjeneste 
Morten?  Jeg  har  lovet  at  sætte  en  Indsamling  i 
Gang  for  Arkens  fattige  Fugle,  men  har  ikke  Tid. 
De  mistede  alle  deres  Stumper  ved  Branden!  Vil 
du  tage  dig  af  den  Ting?" 

„Det  skal  jeg  nok!  Men  jeg  forstaar  bare  ikke — ?ft 

Jo,  jeg  skal  lidt  ud  og  rejse,"  svarede  Pelle  med 
et  Galgensmil.  Jeg  har  altid  haft  Lyst  til  at  kom- 
me ud  og  rejse  paa  Faget  ved  du  nok  —  nu  er  Lej- 
ligheden der." 

„Til  Lykke  med  det  da,"  sagde  Morten  og  saå 
underligt  paa  ham,  mens  han  trykkede  hans  Haand. 
Hvor  meget  han  havde  gættet,  vidste  Pelle  ikke. 
Der  var  bornholmsk  Blod  i  Morten,  han  trængte  sig 
ikke  ind  i  nogens  Affærer! 

Og  saa  var  han  paa  Gaden  igen.  Nej  Mortens 
Udveje  kunde  han  ikke  bruge  —  og  nu  vilde  han 
gaa  ind  og  overgive  sig  til  Øvrigheden!  Han  fulgte 
Hovedgaden  nu;  der  var  ikke  noget  at  skjule  sig 
for  længer. 

Nede  i  Nørregade  stod  en  Skikkelse  og  puslede 
mistænkeligt  ved  en  Butiksdør;  han  trykkede  sig 
fladt  ind  mod  Døren,  da  Pelle  passerede.  Pelle 
stansede  paa  Fortovet,  Skikkelsen  stod  ubevægelig 
og  trykkede  sig  ind  i  Mørket  en  Stund,  saa  sprang 
den  frem  med  en  ond  Knurren  for  at  slaa  ham  til 
Jorden.  I  det  samme  kendte  de  hinanden  —  det  var 
Ferdinand. 

„Hvad,  gaar  du  løs  endnu?"  udbrød  han  forbav- 
set Jeg  troede  du  var  nappet." 

„Hvor  ved  du  det  fra?"  spurgte  Pelle. 

„Aa  det  er  noget  man  ved  —  det  hører  nu  engang 
med  til  Haandteringen.  Det  bliver  fem-seks  Aar 
Pelle,  lige  som  du  er  stiv  til!  Forbedringshus  natur- 
ligvis —  ikke  Tugthus!"  Det  gøs  i  Pelle. 

„Du  staar  og  fryser,"  sagde  Ferdinand  medlidende 
—  „og  det  kan  jeg  sku  godt  sætte  mig  ind  i.  Men 
hør  nu  her  Pelle,  du  har  væ't  god  og  villet  redde 
mig!  næst  efter  Mor  er  du  den  eneste  jeg  bryder 
mig  om.  Hvis  du  vil  ta'e  og  stikke  af,  skal  jeg 
skjule  dig  og  sørge  for  Rejsepengene." 

„Hvor  vil  du  skaffe  dem  fra?"  spurgte  Pelle  tviv- 
lende. 

„Aa  jeg  praktiserer  jo  Ejendommens  Fordeling," 
sagde   Ferdinand   og  lo  bredt.   „Politidirektøren  har 

netop  fem  Hundrede  Kroner  liggende  i  sin  Pult; 
dem  skal  jeg  forsøge  at  hugge  til  dig,  dersom  at  du 
vil  ha'e  det." 

„Nej,"  sagde  Pelle  langsomt  —  „jeg  maa  hellere 
tage  min  Tørn.  Men  Tak  skal  du  have  for  din  gode 
Vilje!  —  og  hils  din  gamle  Mor  fra  mig.  Dersom 
du  skulde  faa  lidt  til  overs,  saa  stik  det  til  Enke- 
madam Johnsen.  Hun  og  den  lille  sulter  siden  Han- 
nes Død." 

Og  saa  var  der  ikke  mere,  alting  var  forbi.  Han 
gik  lige  ned  over  Torvet  til  Raad-  og  Domhuset. 
Det  laa  og  saa  skummelt  ud,  han  drev  langsomt  vi- 
dere, ned  til  Kanalen  —  for  at  samle  sig  lidt  inden  han 
gik  op.  Han  gik  langs  Bolværket  og  stirrede  ned  i 
Vandet,  hvor  Baadene  og  de  store  Hyttefade  lige 
kunde  skimtes.  Ved  Holmens  Kirke  tog  han  sig 
sammen  og  vendte  om  —  nu  maatte  det  være.  Han 
rejste  Hovedet  med  en  kæk  Beslutning  —  og  stod 
Ansigt  til  Ansigt  med  Marie.  Hendes  Kinder  glødede 
da  hun  saa  ham. 

„Pelle!"  sagde  hun  jublende  —  „gaar  du  her? 
Men  saa  er  det  jo  ikke  sandt!  Jeg  har  været  i  For- 
samlingssalen, og  der  sagde  de  at  du  var  arresteret. 
Aa,  vi  var  saa  ulykkelige!" 

Jeg  skal  ogsaa  arresteres  —  jeg  er  paa  Vej  der- 
hen nu." 

„Men  Pelle  dog,  lille  Pelle!"  Hun  saa  paa  ham 
med  taarefyldte  Øjne.  Ak,  endnu  var  han  jo  Hitte- 
barnet som  trængte  til  hendes  Omsorg.  Pelle  fik 
selv  Taarer  i  Øjnene,  hans  Sind  blev  saa  blødt.  Her 
var  dog  et  Menneske  hvis  Hjærte  bankede  for  ham 
—  og  hvor  var  hun  smuk  i  sin  Sorg  over  hans 
Ulykke. 

Hun  stod  der  foran  ham  slank  og  fuld  af  Form, 
med  Haaret  —  der  engang  var  saa  tyndt  og  skæm- 
met —  i  et  rigt  Brus  over  Panden.  Herlig  var  hun 
groet  ud  af  det  forkrøblende  Hylster.  „Pelle,"  sagde 
hun  med  nedslagne  Øjne  og  tog  begge  hans  Hæn- 
der —  „gaa  ikke  derhen  i  Nat,  vent  til  i  Morgen! 
I   Nat  glæder  alle   de  andre  sig  over  Sejren  —  og 

saa  skulde  du !  Gaa  med  hjem  paa  mit  Kam- 
mer Pelle,  du  er  jo  saa  bedrøvet!"  Hendes  Ansigt 
kæmpede  med  Graaden,  saa  barnlig  som  nu  havde 
hun  aldrig  set  ud. 

„Hvorfor  betænker  du  dig?  —  gaa  med  op:  Er 
jeg  da  ikke  smuk?  Og  alt  det  har  jeg  gemt  til  dig! 
Fra  første  Gang  jeg  saa  dig,  elskede  jeg  dig  jo  Pelle ; 
og  saa  begyndte  jeg  at  vokse,  fordi  jeg  vilde  være 
køn  til  dig!  Jeg  skylder  ikke  nogen  noget  andre  end 
dig;  og  hvis  du  ikke  bryder  dig  om  mig,  vil  jeg  slet 
ikke  være  til!" 

Nej  hun  skyldte  ikke  nogen  noget,  dette  Barn  af 
Intet,  men  var  helt  og  holdent  sit  eget  Værk.  Skøn 
og  uberørt  kom  hun  til  ham  i  hans  Forladthed,  som 
var  hun  sendt  af  de  Fattiges  gode  Tanker  for  at 
husvale  hans  Sind.  Skøn  og  ren  i  Sindet  var  hun 
groet  ud  af  Elendigheden  som  selve  Lykketiden;  og 
hvor  i  Verden  skulde  han  vel  hvile  sit  dødstrætte 
Hoved,  om  ikke  ved  dette  Hjærte  der  var  Barn, 
Moder  og  Elskerinde  for  ham? 

„Ved  du  Pelle,  der  var  jo  Dans  i  Forsamlings- 
bygningen  efter  Fællesmødet,  og  vi  unge  Piger  havde 
bundet  en  grøn  Majkrans  —  jeg  skulde  sætte  den 
paa  dig  naar  du  traadte  ind  i  Salen.  Aa  vi  græd,  da 
én  traadte  op  og  raabte  at  du  var  taget.  Men  saa 
fik  du  dog  Kransen  —  ikke?  Og  nu  skal  du  sove 
sødt  og  ikke  tænke  paa  i  Morgen." 

Saa  faldt  Pelle  i  Søvn  med  Hovedet  paa  hendes 
Jomfrubarm.  Og  mens  hun  laa  og  saa  moderligt  paa 
ham,  drømte  han,  at  Danmarks  hundred  Tusende 
Arbejdere  var  i  Færd  med  at  opføre  et  herligt  Slot 
og  han  var  Bygmester.  Da  Slottet  var  færdigt,  mar- 
sjede  han  ind  i  det  i  Spidsen  for  Arbejderhæren, 
syngende  drog  de  gennem  de  lange  Gange  for  at 
fylde  de  lyse  Sale.  Men  Salene  var  der  ikke,  Slottet 
var  forvandlet  til  et  Fængsel!  Og  de  gik  og  gik  og 
kunde  ikke  finde  ud  igen. 

